
Partea | 


Context 
1 
Introducere 
O mai înaltă loialitate? 


Hugo de Burgh 


Se spune adesea că presa este primul strat, brut, al istoriei; 
dimpotrivă, jurnalismul de investigaţie oferă primul strat, brut, al 
legislaţiei. Şi o face atrăgând atenția asupra eşecurilor sistemelor de 
regularizare a societăţii, asupra modului în care aceste sisteme pot fi 
evitate de cei bogaţi, de cei puternici, de cei corupți. De ce face presa de 
investigaţie acest lucru? Titlul capitolului este preluat de pe coperta unei 
cărți scrise de un ziarist de investigaţie chinez, deoarece pare să 
cuprindă toate aspectele la care se referă ziariştii de investigație britanici 
când îşi motivează acțiunile. Ei sunt pregătiți să privească dincolo de 
ceea ce e acceptabil în mod convenţional, în spatele interpretărilor 
evenimentelor oferite nouă de putere şi de cei cu autoritate şi care fac 
apel la simţul nostru de dreptate, sau la spiritul legilor, dacă nu la litera 
lor. Din acest punct de vedere, ei nu diferă de autorul textului O 
loialitate mai înaltă?” care a cerut oficialilor guvernamentali să respecte 
idealurile pe care le-au afirmat, în cazul său, comunismul. 

Cititorul va găsi, sperăm, confirmarea acestor afirmații în 
paginile care urmează. O carte despre jurnalismul de investigație este 
necesară pentru că, deşi oricine ştie ce este jurnalismul de investigaţie, 
explicațiile şi concepțiile cu privire la acesta sunt diferite. Unii 
ponegresc fenomenul, iar alţii pretind că ne salvează, unii ne vorbesc 


! Vezi Liu Binyan (1990). 

? S-a păstrat traducerea titlurilor de filme sau lucrări literare apărute deja în 
România. Nu s-au tradus numele unor publicaţii extrem de cunoscute. Pentru 
celelalte, s-a păstrat titlul original englezesc şi s-a oferit şi traducerea în 
româneşte (nota traducătorului). 

despre frumoasa care acum se sufocă, în timp ce alţii ne asigură că, 
datorită noilor tehnologii, urmează să atingă apogeul. Este subiect de 
dezbatere şi devine obiect de studiu. 


Pentru cine este scrisă această carte? 


Deşi sperăm că va interesa pe mulţi, lucrarea noastră vizează, în 
primul rând, pe studenţii de la facultăţile de mass-media. Pentru ei, 
jurnalismul de investigaţie este un gen jurnalistic; astfel, noi căutăm să îl 
situăm într-un context, să vedem cum e perceput de către cei care îl 
practică şi cum poate apărea în contextele mai largi ale vieţii publice şi 
ale studiilor de specialitate. Nu este, însă, un manual. În 1996, David 
Northmore a scris prima lucrare britanică despre acest subiect, Lifting 
the Lid (Ridicând capacul), cartea dă o definiţie şi oferă sfaturi de 
nepreţuit cercetătorului. Din contră, noi urmărim să oferim studenţilor, 
care văd jurnalismul pe ca un fenomen social, o introducere în subiect, 
indiferent dacă l-au practicat sau nu vreodată. Deşi mai mulți dintre 
autorii acestei cărți predau cursuri de jurnalism, ei cred că studenţii de la 
jurnalism nu trebuie doar să absoarbă convențiile profesionale fără a le 
înţelege limitările, ci speră de asemenea că îşi vor întemeia analizele pe 
practică. 

De asemenea, noi credem că această carte va fi de folos şi 
studenţilor din alte domenii decât mass-media, pentru care e necesară o 
anume pregătire în jurnalismul de investigație. Cartea presupune puţine 
cunoştinţe anterioare despre jurnalismul de investigație, pe care 
practicienii sau cei care urmăresc cu aviditate evoluțiile curente le 
posedă deja. Noi am încercat să scriem despre jurnalismul de 
investigație astfel încât studenţii din alte ţări anglofone şi din alte țări 
europene să ne poată urmări şi să fie în stare să pună în legătură 
fenomenele discutate cu propria lor situaţie, ceea ce justifică unele 
remarci explicative care ar putea părea oțioase publicului britanic. 
Experienţa britanică este relevantă în exterior: există multe țări a căror 
structură şi idealuri mediatice sunt modelate după Marea Britanie 
deoarece relațiile post-imperiale au rezistat; BBC-ul nu şi-a pierdut încă 
reputaţia în ceea ce priveşte relatările corecte şi de calitate, din punct de 
vedere tehnic. În lumea post-comunistă, inclusiv în China, există 
convingerea larg răspândită că marile ziare britanice reprezintă un model 
de urmat. Se pot trage multe învățăminte din compararea evoluţiilor din 


mass-media în Marea Britanie şi în alte țări europene (vezi, de exemplu, 
Weymouth şi Lamizet, 1996). 

În Statele Unite, unde ziaristica este studiată la nivel universitar 
de peste şaptezeci de ani, jurnalismul de investigaţie este bine conturat 
ca obiect de studiu şi această carte va completa unele lucrări americane 
şi va oferi o perspectivă europeană. Ea este, inevitabil, o introducere, 
deoarece jurnalismul de investigaţie, deşi mult discutat în Europa, este 
puţin cercetat. Noi credem că studenții vor găsi, în această carte, 
referinţe la, practic, orice aspect relevant al jurnalismului de investigație 
din Marea Britanie, precum şi la lucrări din SUA, acolo unde ele sunt 
aplicabile. Fiecare capitol este urmat nu numai de o bibliografie, dar şi 
de o scurtă listă cu lucrări recomandate. 

Lucrarea vizează şi alte scopuri, cum ar fi acela de a-l sprijini pe 
cititorul dornic să aprofundeze subiectul, dacă doreşte acest lucru, 
oferind sugestii şi referinţe pentru a stimula cercetarea şi a încuraja noi 
abordări de tipul celor din SUA şi care sunt descrise în Capitolul 4. 


Cum este structurată această carte 


Acest capitol, pe lângă prezentarea cărţii, încearcă să definească 
jurnalismul de investigaţie, ceea ce poate fi util cel puţin pe durata 
lecturii. Astfel, atât în acest capitol, cât şi în altele, veți găsi referințe la 
cazuri cunoscute din istoria recentă a jurnalismului de investigație, care 
clarifică aspecte diverse în moduri diferite, precum: „Thalidomida”, 
„William Straw”, „Filiera”, „Godwin”, „Comitetul”. 

În Capitolul 2 ne ocupăm de istorie încercând să arătăm cum a 
apărut, treptat, figura ziaristului de investigație din prototipuri care au 
evoluat. Ne bazăm pe convingerea că incapacitatea de a vedea 
jurnalismul ca pe un produs al unor circumstanțe istorice specifice, pe 
care bărbaţii şi femeile au puterea să le modifice, ne condamnă la 
acceptarea ideii de bun simț că libertatea presei a apărut pentru a nu mai 
dispărea deoarece ea este un dar oferit de modernitate. E uşor pentru 
britanici sau nord-americani să comită această eroare, dar, probabil, nici 
ziariştii germani, nici cei italieni, sau polonezi nu o vor face, dat fiind 
modul în care, sub fascism şi comunism, presa a pierdut drepturi 
câştigate cu greu. Mai există şi alte lecții, cu relevanță imediată, care se 


pot trage din istorie: distrugerea, la începutul acestui” secol, a presei 
radicale datorită reclamelor, aşa cum a fost ea analizată de Curran şi 
Seaton (1997), îşi are ecourile şi procesele ei echivalente în zilele 
noastre. 

Deşi tehnologia şi economia se schimbă în mod dramatic, 
reacţiile individuale prezintă o ciudată familiaritate. După ce veți citi 
această carte, vă veţi familiariza cu câteva nume şi veți putea hotărî 
singuri dacă Pilger este un Cobbett” al nostru, dacă Murdoch, prințul 
mass-mediei, pe care ne place să îl urâm este Harmsworth”, dacă 
Whittman Smith este un Renaudot“ al zilelor noastre, ori poate englezul 
Paul Foot, cu instinctele sale radicale şi documentarea sa ireproşabilă 
este Ida Tarbell” a unui secol ulterior. E posibil ca în joc să fie contextele 
culturale, care dăinuie mai mult decât ar vrea determiniştii economici să 
ne facă să credem. 

În Capitolul 3 aducem subiectul la zi şi cercetăm jurnalismul de 
investigaţie britanic din zilele noastre. Totuşi, presa, chiar şi jurnalismul 
de investigație, sunt efemere. Cum poţi face interesante dezvăluirile 
privind comportarea improprie sau dedesubturile unei escrocherii care a 
pasionat oamenii în 1972? Demonstrând că actul de investigație a 
influențat unele evoluţii sociale mai ample care încă ne mai afectează 
viața, evocând empatia istorică, folosindu-le ca studii de caz pentru 
deprinderi sau tehnici, sau oferindu-le ca exemple de urmat ori evitat. În 
cartea lui Silvester, Penguin Book of Interviews (Cartea de interviuri 
Penguin, 1994) există o selecţie de interviuri captivante care ne spun 


? Secolul al XX-lea (nota traducătorului). 

* William Cobbett (1763-1835), ziarist englez. Celebru pentru curajoasele sale 
campanii de presă prin care a demascat corupția din armată şi guvern, a apărat 
libertatea presei (nota traducătorului). 

5 Alfred Harmosworth (1865-1922), unul dintre cei mai mari ziarişti englezi. A 
introdus în Marea Britanie ziarul ieftin şi de format mic, a folosit pentru prima 
dată fotografiile şi a avut ideea interviului acordat în exclusivitate. A fost 
patronul ziarului Daily Mail şi apoi al lui Daily Mirror (nota traducătorului). 

é Theophraste Renaudot (1586-1653) medic şi filantrop, primul ziarist francez. 
A publicat la Gazette. Numele lui a fost dat unui premiu care se doreşte o 
alternativă la premiul Goncourt. Premiul Renaudot urmăreşte să recompenseze 
pe cei, eventual, nedreptăţiți de juriul Goncourt (nota traducătorului). 

Ida Tarbell (1857-1944), foarte cunoscută ziaristă din SUA (nota 
traducătorului). 


multe atât despre temă, cât şi despre ziarist — de obicei fără intenţie, 
deoarece noi comentăm, de regulă, după evenimente — şi care sunt 
exemple pentru jurnalistul începător. Sunt şi plăcute. Acolo unde am 
descris anumite cazuri, intențiile noastre au fost identice. 

Sarcina de a selecta cazurile şi a oferi o anume prezentare 
coerentă a jurnalismului de investigaţie este îngreunată de dimensiunile 
reduse ale studiilor anterioare. Într-adevăr, ziariştii îşi descriu cazurile în 
cărți şi îşi scriu memoriile; există alte cărți despre marile probleme 
privind impactul presei asupra societăţii. Există câteva opuri, precum 
More Rough Justice (Mai multă justiție brută) al lui Peter Hill şi al 
colegilor săi (1985), care analizează genurile şi fenomenele de presă, dar 
cercetări privind jurnalismul de investigație nu prea sunt. E nevoie de 
mai multe studii, dar până la realizarea lor Capitolul 3 trece în revistă 
domeniul. 

Sunt câteva probleme de care cel ce studiază jurnalismul de 
investigaţie nu se poate să nu se izbească. Una dintre ele priveşte dreptul 
în virtutea căruia ziariştii de investigaţie fac ceea ce fac, în ce constă 
ideea responsabilității sociale care pare a se afla în spatele activității lor? 
Altă chestiune este aceea a obiectivității, aprig discutată în ultima vreme 
datorită provocării lui Martin Bell. Apoi mai este Watergate-ul cu 
semnificația sa. Capitolul 4 se ocupă de aceste chestiuni. 

Ziariştii au tendința să se considere agenţi liberi. Perspectiva 
studiilor de mass-media amendează serios această idee, iar Deborah 
Chambers demonstrează foarte clar, în Capitolul 5, cât de diferite pot 
părea dezbaterile din presă când te uiţi, din elicopterul studiilor de 
mass-media, dedesubt, înspre structurile globale politice şi economice în 
care ele au loc. De exemplu, în timp ce Capitolul 4 menționează anumite 
efecte specifice ale Legii britanice a audiovizualului din 1996, conform 
opiniilor ziariştilor de investigaţie, Chambers cercetează efectele macro 
asupra industriei din care face parte presa de investigație: dacă foloseşti 
perspectiva ei, capitolele noastre despre lege (7) şi etică (8), par, 
amândouă, diferite. Deoarece presa de investigație este parte a unor 
puternice domenii economice şi industriale, cu reguli şi exigenţe proprii, 
abordarea din perspectiva economiei politice ne poate ajuta să ne 
reamintim aceste lucru, marile imperii de comunicaţie impunându-şi 
propriile cerințe instituţionale. Cercetătoarea ne arată cum presiunile 
comerciale curente estompează liniile de demarcaţie dintre presa de 
investigaţie şi alte genuri de presă. Constrângerile sociologice ale 


ideologiei profesionale, poziția socială şi statutul angajatului sunt de 
asemenea factori determinanţi; „modelul propagandistic” este şi el un 
corectiv necesar pentru aroganţa ziariştilor. 

Libertatea de exprimare este foarte bună dar, pentru a fi bine 
justificată, opinia are nevoie de informaţii, de fapte verificabile şi de 
puncte de vedere opuse. Aceasta este contribuţia pe care o poate aduce 
presa de investigație la realizarea sferei publice la care toți putem 
participa şi unde toţi putem avea acces la cele mai bune informaţii 
publice posibile. În Capitolul 6 Deborah Chambers se întreabă dacă 
idealul sferei publice este subminat sau extins de fenomenul globalizării 
şi care ar putea fi implicaţiile acestuia asupra presei de investigaţie. 

Potrivit anumitor interpretări, presa de investigație a ajuns să fie 
un bun doar pentru uzul elitelor; tendința spre presa de scandal, 
remarcată şi în acest capitol, înseamnă că informaţia de calitate le este 
refuzată consumatorilor de media de pe piața de masă. Aceasta este una 
dintre schimbările asupra cărora ne atrage atenția Chambers. Ea 
subliniază şi că statutul femeilor implică unele schimbări mai ample din 
presă şi duce la întrebări cu privire la puterea presei anglofone. Această 
putere extinde sau circumscrie orizonturile? Este conştiinţa noastră 
determinată de interesele economice ale corporațiilor anglofone sau 
suntem cu toţii, aşa cum ar vrea unii să ne facă să credem, o singură 
lume în care liderii morali (chiar dacă, întâmplător, anglofoni) pot face, 
veseli, cruciade prin alte culturi şi preocupări, satisfăcuți în credinţa lor 
că fiecare dintre noi are propriul exemplar din Fukuyama? în mână? 
Acestea sunt problemele discutate în Capitolul 6. 

Presa americană şi cea britanică au origini istorice şi culturale 
comune, dar se şi deosebesc în mod semnificativ. Cele mai importante 
diferențe sunt cele privind cadrul juridic şi politic în care acționează 
ziariştii. Prima chestiune este discutată de Gil Moore în Capitolul 7, 
unde este prezentată legislaţia engleză care reglementează presă de 
investigaţie. Se porneşte de la libertatea de exprimare şi se are în vedere 
modul în care această libertate este protejată în legislaţia engleză; este 
evaluat impactul unor prevederi legale specifice asupra activităţii 
ziariştilor de investigaţie şi se prezintă modul în care tribunalele engleze 
rezolvă conflictele care pot apărea între diferite drepturi şi interese aflate 


* Fukuyama este celebru pentru afirmaţia sa că democrația liberală este, în 
prezent, singura societate posibilă. Vezi Fukuyma 1993. 


în competiţie în chestiuni privind reputația, administrarea justiţiei şi a 
spațiului privat. Se analizează experienţele care îi determină pe ziariştii 
de investigaţie şi pe editorii lor să susţină că legea engleză le inhibă 
munca, precum şi cauzele care stau la baza solicitării unei garantări 
legale a libertății de exprimare şi informare. Gill Moore mai explică şi 
modul în care e de presupus că încorporarea Convenţiei Europene a 
Drepturilor Omului va modifica această situație. Ea omite o zonă 
Juridică adesea asociată cu presa de investigație: informaţiile strict 
secrete. Este un domeniu deosebit şi el este tratat în detaliu în publicaţiile 
de specialitate. 

Legea este doar una dintre modalitățile prin care este delimitată 
presa de investigație; o altă modalitate este practica profesională, fie prin 
reguli nescrise, care ţin de rutină şi bun simț, fie prin reguli şi coduri 
etice lesne de identificat. Matthew Kieran se ocupă de acestea în 
Capitolul 8. El leagă dezbaterile privind practicile ziariştilor de 
investigaţie de principiile morale generale; atrage atenţia asupra modului 
trunchiat în care guvernul, industria şi ziariştii au căutat să stabilească 
standarde de comportare şi să răspundă criticilor. El se ocupă de 
dezinformarea intenționată, de justificarea precară, de înscenare, de 
ideile privind spațiul privat, sursele de informaţie şi problemele legate de 
ele, precum şi de limitele reconstituirii televizate. El arată cum 
influenţează jurnalismul de investigaţie reglementarea şi etica şi ce ne 
spun caracteristicile tipice situației britanice despre jurnalismul de 
investigaţie, în general. 

Ziariştii de investigație experimentați sunt foarte pesimişti cu 
privire la viitorul specializării lor. Presiunile comerciale sunt aşa de mari 
încât presa de investigaţie văzută, în general, ca cel mai scump tip de 
presă, dar care nu atrage consumul de masă, este pe ducă dacă nu va 
deveni comestibilă în formă de spectacole comice, precum cele ale lui 
Mike Mansfield sau Mark Thomas’. Publicul este tot mai mult presat de 
timp astfel încât va lua din mass-media doar ceea ce îi poate folosi în 
viaţa proprie; adversarii sunt mult prea sofisticaţi, întotdeauna cu doi 
paşi înainte în ceea ce priveşte informaţia şi resursele; legile şi 
regulamentele creează limitări, riscurile presei de investigație sunt prea 


9 . x PRE RD : SESE a ua 

Este ciudat cât de mulți ziarişti de investigație sau editori cărora le-am luat 
interviuri au găsit de cuviință să menționeze pe cei doi comici în contextul unei 
discuții despre meseria lor. 

mari pentru edituri şi presa audiovizuală: acestea sunt două dintre 
explicaţiile care revin obsedant. Probabil acestea sunt motivele pentru 
care — printre altele — managerii din mass-media par să dea înapoi, cu 
singura excepţie a ziarului Express, care a format o echipă de 
investigaţie în 1999. Paradoxal, totuşi, ea a devenit, în final, obiect de 
studiu academic şi se pare că există mult entuziasm pentru ea printre 
tineri de vreme ce s-a lansat prima Asociaţie pentru Ziariştii de 
Investigaţie.” 

Deci, unde va apărea jurnalismul de investigaţie în viitor? 
Carole Fleming găseşte un răspuns în tehnologie. În Capitolul 9 ea 
argumentează că nu numai ziariştii vor fi eliberați de constrângerile 
trecutului, având acces la mult mai multă informație, independent de 
„cei care dețineau informația inițial”, ceea ce îi va permite ziaristului de 
investigaţie să contextualizeze şi să compare cu relativă uşurinţă, dar ei 
vor putea să publice şi să găsească un public fără unele dintre 
constrângerile tradiționale. Într-un capitol care trece în revistă evoluţiile 
care schimbă radical tehnicile şi circumstanţele investigației pe măsură 
ce noi scriem, ea dă atât exemple despre cum evoluează noua tehnică cât 
şi detalii despre site-uri de pe internet care îi permit cititorului să se 
convingă singur. 

A doua jumătate a cărții, consacrată practicilor profesionale, 
prezintă cititorului unele subiecte investigate în ultima vreme şi unele 
dintre mijloacele folosite. Preferinţa noastră se îndreaptă spre televiziune 
deoarece în anii '80 şi la începutul anilor '90 ai secolului al XX-lea a 
sporit semnificativ ponderea jurnalismului de investigaţie ori de 
para-investigaţie în televiziunea britanică. Subiectele alese de ziariştii de 
investigație pentru analiză sunt nenumărate. Le-am selectat pe acelea 
care par să ofere cele mai generale lecţii de utilizare cititorilor de 
pretutindeni. 

Începem cu radioul şi cu situarea generală a jurnalismului de 
investigaţie în istoria radioul public britanic. File on Four (Dosar în 
patru) este un exemplu grăitor a ceea ce editorul său preferă să 
numească „jurnalismul dovezii” şi care s-a remarcat prin investigarea 


1 David Northmore, Tim Fuell, Francis Gill şi Richard Newman, printre alţii, au 
lansat prima Asociaţie pentru ziariştii de investigație din Marea Britanie în 
septembrie 1999. Web site: www.aij-uk.com. 

problemelor din lumea afacerilor. Aşadar, în acest punct purcedem la o 
examinare concentrată a investigațiilor din lumea afacerilor. 

Unul dintre cele mai importante domenii de investigație este, 
desigur, administrația publică locală, unde se cheltuie mulți bani, sunt 
orice societate. Ani în şir comentatorii s-au plâns de îngrozitorul declin 
al presei regionale şi locale, acel „tăcut câine de pază”. Brusc, în 1999 au 
apărut roiuri de articole care celebrează o renaştere în mers!!. Că aceasta 
înseamnă că va exista, pentru jurnalismul de investigaţie la nivel local, 
un viitor comparabil cu cel din SUA, este îndoielnic; în Capitolul 11, 
Mark D’Arcy arată cât de uşor este, pentru un ziarist local, să nu observe 
subiectele mari care îi sunt în prag. El argumentează de asemenea 
convingător că jurnalismul de investigație este foarte necesar cu 
deosebire în provinciile unde puterea de stat, este slab reglementată. 
Cazul Franz Beck şi scandalurile privind maltratarea copiilor oferă lecţii 
despre eşecurile jurnalistice, dar arată şi ce oportunităţi îi aşteaptă pe 
reporterul îndrăzneţ şi pe proprietar. 

Capitolul 12 foloseşte ceea ce a devenit, odată cu decesul sau 
trunchierea mai multor elemente distincte, principala modalitate de 
manifestare a jurnalismului de investigaţie în televiziunea britanică. 
Programul Dispatches (Depeşe) a fost pionierul criticii de investigare a 
politicii sociale şi, deci, ne concentrăm, aici, pe această chestiune, deşi el 
a transmis orice tip posibil de jurnalism de investigaţie. 

În SUA, în anii '50 ai secolului al XX-lea, Erle Stanley Gardner, 
creatorul dramelor de tribunal din Perry Mason, a fost primul care a 
televizat Court of the Last Resort (Tribunalul ca ultimă resursă) care a 
reluat cazuri de sentințe eronate. Succesorul lui britanic modern este 
programul Rough Justice (Justiţie brută) de la BBC, iar acum Trial and 
Error (Proces şi eroare), realizate de „Televiziunea dreaptă” pe Canalul 
4 (C4). Genul are o istorie impresionantă de cazuri în care a îndreptat 
răul prin aplicarea procedurilor de investigaţie. Prezentăm această 
evoluţie, precum şi un program recent, în Capitolul 13. 

Acum câţiva ani, Philip Knightley a cercetat Mitul Gallipoli”? 
(el îl numeşte „icoana însângerată”) care provine de la tatăl lui Rupert 


1! De exemplu, vezi Palmer (1999). 
12 Celebră campanie navală desfăşurată de trupele Antantei (inclusiv Australia şi 
Noua Zeelandă) în februarie 1915-ianuarie 1916 pentru deschiderea 

Murdoch, ziaristul Keith Murdoch, şi care îi prezintă pe australienii din 
primul război mondial ca „nişte trupe de elită neglijent conduse de nişte 
idioţi britanici”. Mitul a fost bine folosit de mulți australieni care căutau 
bâtele cu care să lovească în Marea Britanie (Knightley 1997:254-7) şi e 
posibil să fi inspirat şi atacurile lui Rupert Murdoch însuşi împotriva 
unor aspecte ale vieţii britanice. Eforturile lui Knightley nu au fost bine 
primite în Australia, dar documentarea lui este un bun exemplu de ceea 
ce pot face cu istoria ziariştii de investigaţie; exemplul din Capitolul 14 
este mai puţin influent şi mai ambiguu. E vorba de un caz bine cunoscut, 
la care se face, în general, referire sub numele de „cazacii” din cel de-al 
doilea război mondial. Se ilustrează relaţiile dintre istorie, politică şi 
jurnalism, precum şi unele dintre capcanele investigaţiei. 

Roger Cook a făcut mai mult decât oricare alt reporter pentru a 
arăta multora ceea ce poate face şi ceea ce poate fi jurnalismul de 
investigaţie. E criticat pentru că e populist, dar este şi foarte popular din 
acelaşi motiv, aşa că nu îi pasă. Abordează orice subiect posibil aşa că 
nici un program nu îi este tipic; exemplul ales pentru Capitolul 15 se 
ocupă, într-o manieră angajantă şi palpitantă, de un aspect foarte 
emoţionant al degradării ecologice, care ne arată un Cook în cea mai 
bună formă dramatică şi ironică. 

Capitolul 16 se ocupă de Politica Înaltă, de vânarea marilor 
bestii de către tribunalele popoarelor, pentru exemplificare, analizăm 
scandalul „Armele din Irak”, precum şi modul în care un astfel de 
subiect recomandă marea competență a ziaristului de investigaţie. 
Analizăm rubrica „Insight” („Analiza”) din Sunday Times, care are cel 
mai ilustru pedigri din tot ce a mai rămas din jurnalismul de investigaţie, 
vehicolul demascării ministrului. 

Cu ajutorul ultimului exemplu, analizăm modul în care 
jurnaliştii de investigaţie britanici studiază păcatele altor țări, precum şi 
capcanele morale şi politice în care pot ei cădea; mai precis, analizăm un 
alt segment de jurnalism de televiziune, datorat cercetărilor unui 
singuratic jurnalist chinez de investigație, Harry Wu, şi abordării 
colectivelor interesate de faptic ale Televiziunii din Yorkshire, în 
perioada când ea era condusă de John Willis şi Grant McKee. 


Dardanelelor, Turcia fiind aliata Germaniei. Campania s-a încheiat dezastruos 
pentru trupele Antantei (nota traducătorului). 

Ce este jurnalismul de investigaţie? 


Un jurnalist de investigaţie este un bărbat sau o femeie a cărui 
sau a cărei profesiune este descoperirea adevărului şi identificarea 
abaterilor de la adevăr în orice tip de media. Această activitate este, în 
general, numită jurnalism de investigaţie şi este deosebită de orice 
muncă aparent similară desfăşurată de poliţie, avocaţi, contabili şi 
organisme de reglementare prin aceea că nu are limite în abordare, nu 
este legal constituită şi este strâns legată de publicitate. Cartea de față va 
dovedi această aserţiune, referindu-se la modul în care jurnalismul de 
investigaţie este descris în cultura de masă şi în discursul profesional şi 
va oferi exemple concrete despre cum se realizează el în societate. 

În filmul şi romanul lui John Grisham, Dosarul Pelican, 
personajul Gray Grantham este o foarte romantică idealizare a 
ziaristului, aşa poți spera să întâlneşti în cultura de masă. Nu numai că el 
este un meticulos lucrător la birou, dar e şi priceput în cele practice; 
dăruirea lui pentru binele public este ireproşabilă, chiar dacă se ridică 
împotriva unor politicieni puternici şi lipsiți de scrupule şi împotriva 
unor înalte oficialități care nu vor ezita să-l distrugă sau să-l ucidă. Ca şi 
cum aceste calități nu ar fi suficiente, e nobil până la inocență în 
chestiuni sentimentale. Lăsând la o parte acest aspect, Gray Gantham, 
deşi personaj de ficţiune, nu este departe de ziariştii de investigație 
autentici descrişi în două cărți documentare: The Typewriter Guerrillas 
(Gherilele maşinilor de scris, Behrens, 1978) şi Raising Hell (Stârnind 
iadul) (Chepesiuk et al., 1997). Prezentarea eroică a jurnalistului, 
similară cu descrierea eroilor din romanele despre misiuni imperiale şi 
aventuri tinereşti!3 ale lui Henty, care erau atât de populare înainte de cel 
de-al doilea război mondial, contrastează cu ipostazierile mai timpurii, 
de la ridicolul Boot din cartea lui Evelyn Waugh Scoop (Căuşul), până la 
infatuatul Hildy din cartea lui Hecht The Front Page (Prima pagină), 
sau la respingătorul Totges din lucrarea lui Heinrich Böll Onoarea 
pierdută a Katharinei Blum. ldealizarea reporterului este surprinzătoare 
şi pentru că ziariştii sunt, în general, puţin stimaţi, aşa cum sunt ei 
descrişi, corect, în aceste texte mai timpurii; totuşi, mulți tineri doresc să 


'5 Iată aici subiectul unui studiu: există similitudini între povestirile eroice din 
romanele pentru băieți dintre 1850-1950, Henty fiind cel mai faimos 
reprezentant al lor, şi acest fenomen nou? 

devină ziarişti sau, cel puţin, să lucreze în mass-media. Poate că lipsa de 
respect şi, în general, salariile modeste, sunt depăşite de alte consideraţii, 
cum ar fi simțul aventurii, existența în focul evenimentelor, sau 
celebritatea!“. 

Apoi, dacă e ceva de capul anecdotelor despre profesorii de 
jurnalism, aceasta e şi pentru că ziariştii sunt considerați nişte idealişti, 
cel puţin cei buni. Modelele jurnalismului britanic cel mai des 
menţionate de studenţi sunt Martin Bell, Kate Adie, Veronica Guerin, 
Paul Foot şi John Pilger. Dintre aceştia, primii doi sunt amintiţi pentru 
curajul lor în condiţii de adversitate şi pentru principialitate, iar ultimii 
trei sunt şi investigatori. Mai sunt, desigur, foarte mulți alți ziarişti de 
investigație remarcabili, dar numele lor sunt cunoscute mai degrabă 
cunoscătorilor genului sau colegilor din marea comunitate a jurnaliştilor 
decât publicului larg. Nume precum Philip Knightley, David Leigh, 
Jonathan Calvert şi Michael Gillard sunt des menţionate. Prin ce se 
deosebeşte munca lor de cea a altor ziarişti? Care le sunt motivațiile? Ce 
deprinderi folosesc ei? Ce semnificație are munca lor pentru noi ceilalți? 


Jurnalismul de investigaţie şi jurnalismul dizident 


Este util ca, de la început, să diferenţiem jurnalismul dizident 
de jurnalismul de investigaţie, deşi sunt adesea în strânsă legătură. În 
societățile anglofone există o lungă tradiţie a tolerării dezacordului cu 
autoritatea, pentru care scriitorii s-au bătut începând din secolul al 
XVII-lea. Campaniile în favoarea unui grup oprimat sau al altuia, 
polemicile privind modalităţile mai eficiente de a realiza unele 
lucruri, devierile de la linia general acceptată sunt de obicei tolerate, 
deşi nu cu uşurinţă, în situaţii de război, aşa cum a descoperit John 
Simpson de la BBC, atunci când nu a mai fost de acord cu 
majoritatea colegilor din mass-media în timpul atacurilor NATO 


14 Managerilor din mass-media le convine să confere celebritate starurilor lor, 
celebritatea despre care se argumentează că vine din spațiul dintre public şi 
informaţie, o relație care ar trebui să nu fie coruptă de personalitatea 
transmițătorului, potrivit criticilor. În timp ce scriu, principalul titlu din Times, 
„Nopțile mele sub focul din Priştina”, face reclamă nu numai povestirii unuia 
dintre cei un milion de refugiați disperaţi, dar şi reporterului al cărui chip 
drăgălaş apare lângă text (Prentice 1999). 

împotriva Iugoslaviei, în 1999 (Gibson 1999). Dar, lăsând la o parte 
exemplele din situaţiile de război, oricât de importante ar fi ele, căci 
aparțin unei categorii unde alți factori, precum securitatea națională, 
poziţiile de pe care se negociază şi siguranța personalului, pot 
influenţa lucrurile, puţini ar argumenta azi că dizidenţa ar trebui 
îngrădită. Investigația este, însă, cu totul altă chestiune. Poţi să fii în 
dezacord cu autoritatea, dar nu e cert că vei găsi dovada comportării 
neregulamentare a autorităţii, deci, nu vei investiga 

Dorothy Byrne, realizatoarea emisiunii Dispatches, de pe C4, 
consideră că este tot mai dificil să surprinzi publicul cu jurnalismul de 
investigaţie; tot mai mult se presupune că corupția este endemică (Byrne 
1999). Dacă ea are dreptate, atunci este posibil ca publicul ţintă al acestei 
cărți să considere că, în principiu, jurnalismul de investigaţie este „un 
lucru bun”, chiar dacă, pe de altă parte, crede că nu există. Totuşi, există 
oameni respectabili care cred că jurnalismul de investigaţie este „un 
lucru rău“. E posibil ca aceştia din urmă să aparțină unei generaţii care 
preferă să considere că autoritatea este, de obicei, demnă de încredere şi 
doar ocazional cade în păcat, în timp ce ceilalți sunt convinşi că toată 
lumea e pusă pe făcut bani, iar cei oneşti sunt excepții. 

Unul dintre cei mai convingători critici ai jurnalismului de 
investigaţie („cea mai joasă formă de viaţă jurnalistică”) consideră că el 
nu este o disciplină, ci o mentalitate tipică ziariştilor aroganţi, privilegiați 
şi batjocoritori în viața de zi cu zi, care îşi îmbracă dorința de 
popularitate şi salariile grase în afirmaţii „greţoase” despre 
„responsabilităţile lor faţă de societate, naţiune, telespectatori, adevăr”, 
afirmaţii în care el nu vede nici un fel de îndreptățire (Ingham 1999: 
355). Bernard Ingham, fostul secretar-şef de presă al doamnei Thatcher, 
a diagnosticat câteva boli ale ziariştilor, dintre care prima este valabilă 
pentru jurnalismul de investigaţie: 

„convingerea că guvernul este, irevocabil şi cronic, bun de 
nimic, că nu se poate investi încredere în el şi e predispus spre 
conspirație. Acest fenomen e cunoscut sub numele de “sindromul Carré’ 
şi el acreşte şi contaminează judecata unor ziarişti, altfel, competenţi, în 
aşa fel încât îi face jalnic de negativişti, incorecți şi nedemni de 
încredere. În acest context — şi în toată lumea — Watergate este 
responsabil pentru multe”. (Ingham 1991: 336) 

Ingham consideră că scepticismul în raport cu jurnalismul de 
investigație este incorect şi dăunător, dar nu numai la nivelul național, la 

care el a lucrat, politicienii şi oficialii pun sub semnul întrebării dreptul 
ziariştilor de investigație de a scotoci. În 1999, Consiliul oraşului 
Nottingham a depus eforturi considerabile în procesul cu C4 Dispatches 
pentru a împiedica realizarea unui film despre copiii aflaţi în dificultate; 
iar apoi a început o campanie, cerând o modificare a legii care să-i oblige 
pe ziarişti să cerceteze zonele care sunt de competenţa consiliului numai 
cu permisiunea acestuia, iar poliţia să îi verifice (Lloyd 1999, NCC 
1999). 

Pe lângă dreptatea jurnalismului de investigaţie, sau dreptul lui 
de a exista, unii pun sub semnul întrebării competența sa de a cerceta 
autoritatea pe baza faptului că, acolo unde aceste atribuţii sunt necesare, 
ar trebui să existe o legislație care să creeze organisme cu abilități şi 
resurse suficiente pentru a efectua acea activitate în mod corespunzător 
(Kedourie 1988), iar aceasta este o critică interesantă care merită a fi 
cercetată mai în detaliu. O altă perspectivă asupra jurnalismului de 
investigaţie este reprezentată de Charles Moore, editorul lui Daily 
Telegraph, care îl vede ca pe o distragere de la adevăratele funcţii ale 
jurnalismului, care sunt acelea de a informa şi de a analiza. El a spus: 
„există o aspirație mai înaltă decât a dezvălui corupția.... Este aceea de a 
prezenta oamenilor ştirile şi a le interpreta într-un mod pe care ei îl 
găsesc interesant, onest şi util” (Page 1998: 46). Totuşi, Moore şi-a 
precedat remarcile de afirmaţia: „Eu admir mare parte din ce a făcut 
Guardian împotriva corupției din rândul parlamentarilor conservatori la 
sfârşitul anilor "80 ai secolului al XX-lea”. 

Am putea găsi o contradicție în concepţiile lui Moore. La urma 
urmei, dacă activitatea unui jurnalist de investigaţie merită să fie lăudată, 
atunci aceasta este, cu siguranță, o recunoaştere a faptului că ea este 
necesară? Ea este necesară pentru cei care admit că, cel puţin uneori, a 
relata ce spun autoritățile, sau chiar a analiza afirmațiile lor, nu este 
suficient, deoarece autorităţile pot avea o agendă care este contrară 
interesului general, căci există oficiali şi politicieni care sunt marcați de 
ignoranță sau de interesul propriu, şi există sisteme care acționează în 
detrimentul oamenilor care nu se pot face auziţi. Acolo unde nu există 
instituții capabile să îndeplinească funcţiile pe care le-a preluat 
jurnalismul de investigaţie, a nega nevoia de jurnalism de investigație 
înseamnă a nega fie că aceste lucruri sunt posibile, fie că ele contează. 
La urma urmelor, să nu uităm că eminentul editor al lui Evening 
Standard (Londra), care nu e considerat, de obicei, un iconoclast, a spus 

— aprobator — că lui i s-a dat ca sfat, pe vremea când era tânăr ziarist: „Ei 
mint, ei mint, ei mint” (Max Hastings despre BBC: Any Questions 1 mai 
1999). Dacă ei mint, cineva trebuie să descopere adevărul. 


Jurnalismul de investigaţie şi agenda ştirilor 


Jurnalismul de ştiri, despre care au scris mult universitarii, are 
un set de valori asupra cărora există un larg consens care, de obicei, se 
referă la „valoarea ştirilor”: un manual tipic pentru studenții jurnalişti 
afirmă că au potențial de ştire acele evenimente care au proximitate, 
relevanță, efect imediat, dramatic etc. (Boyd 1994). Ziaristul de ştiri îşi 
face selecția dintr-o serie de surse de informare acceptate în mod 
convenţional, surse care sunt, în fond, cele care dau „agenda ştirilor” şi a 
căror producţie obişnuită de informaţie este prezentată ca un jurnal; 
selecția se face potrivit cu aceste criterii de „ierarhizare a ştirilor” şi cu 
altele. Mulțimea factorilor care tind să condiționeze acceptarea surselor 
bona fide”, precum şi modul în care se tratează informaţia au fost intens 
studiate şi sunt re-evaluate de Shoemaker 1996 şi MeQuail 1944, printre 
alţii. 

Cazurile investigate sunt diferite prin aceea că pot să nu fie pe 
aceeaşi agendă. Ele implică un subiect pe care ziaristul trebuie să-l 
impună de aşa manieră încât noi să-l preluăm ca atare, el afirmând 
implicit: „ia uitaţi-vă, nu-i aşa că e şocant?!”, Justificarea acestei 
insistenţe este morală. Cele opt cazuri de care ne ocupăm în această carte 
au în comun faptul că se bazează pe evenimente despre care ziariştii au 
crezut imediat, sau, în cazul din Capitolul 11, şi-au dat seama ceva mai 
târziu că merită atenție deoarece duc la o decădere a standardelor. 
Subiectele sunt la distanţe diferite de moralitatea publică acceptată; s-ar 
putea spune că problema cruzimii față de animale şi a degradării 
ecologice e evident acceptată şi că programul descris în Capitolul 15 
satisface doar prezumțţiile morale existente. La cealaltă extremă 
Dispatches, în exemplul din Capitolul 12, a căutat să extindă orizontul 
de idei al publicului apropo de ceea ce este acceptabil, aşa cum a făcut 
Tolstoi cu crimele de război (Capitolul 14). 

John Pilger consideră că sintagma jurnalism de investigație „a 
intrat în limbajul comun aproximativ acum zece ani, în legătură cu 


15 De bună credinţă (nota traducătorilor). 

declinul cercetării, al curiozității şi asumării misiei printre ziarişti” 
(Pilger 1999). El atribuie acest declin dominaţiei interesului pentru 
amuzament al conglomeratelor mass-media, modificării practicilor de 
angajare — ceea ce i-a făcut pe ziarişti să se teamă să iasă în faţă — 
multiplelor deprinderi necesare în redacţiile de ştiri şi „retragerii solitare 
corporatiste”, sau izolării de populaţie, proces care a survenit datorită 
mutării centrelor de ştiri şi presiunii timpului. El ar vrea să vadă 
sintagma jurnalism de investigaţie respinsă ca o tautologie, deoarece 
„toți ziariştii ar trebui să fie de investigație”, dar nu crede că există, în 
prezent, condiţii pentru oricine altcineva, în afara specialiştilor. 


Relaţia dintre relatare şi analiză 


Relatarea ştirilor este descriptivă, iar reporterii de ştiri sunt 
admiraţi atunci când descriu în mod corect, explicativ, viu sau mişcător, 
indiferent de canalul de comunicare. Pe de altă parte, jurnalismul analitic 
caută să ia datele disponibile şi să le reconfigureze, ajutându-ne să 
punem întrebări despre situația sau afirmaţia dată, sau să o vedem diferit. 
Clive Edwards, de la Panorama, vasul amiral al programului BBC de 
ştiri curente, argumentează că programul lui nu este întotdeauna 
investigativ, în sensul că nu rezultă întotdeauna dintr-o investigație de 
lungă durată a ceea ce este ascuns: 

„Într-un anume sens, Panorama săptămânală îţi prezintă lucruri 
pe care nu le cunoşti suficient. Chiar un subiect relativ inocent, cum ar fi 
preţul caselor, va fi tratat astfel încât să îți arate modul în care el 
afectează societatea şi îți îndreaptă atenţia spre problemele cauzate de 
situaţia pe care oamenii o iau ca atare. Noi încercăm să studiem 
aprofundat ceea ce se întâmplă, forţele din culise”. (Edwards 1999) 

Mergând mai departe, ziariştii de investigaţie vor să ştie şi dacă 
situația prezentată nouă este reală, ca de exemplu în „Inspectând 
inspectorii” (Capitolul 12); ei ne invită să fim, în continuare, conştienţi 
de ceva despre care nu am auzit deloc, precum în File on Four's (Dosar 
în patru) „Practicienii insolvabilităţii” (Capitolul 10), sau să ne 
interesăm de ceva de care nimănui nu îi pasă (precum deținuții chinezi, 
în Capitolul 17). În sensul său cel mai larg, jurnalismul de investigaţie 
pune la îndoială bazele tradiţiei, sfidând interpretarea realității pe care 
forţele existente doresc ca noi să o acceptăm. După cum spune Lloyd: 

„ofertanții de informație modernă sunt foarte puternici şi 
sofisticați; ei creează o imagine a ceea ce vor ca noi să credem, luând 
anumite aspecte ale adevărului şi ţesându-le într-o imagine care este o 
negare a lui. Ziariştii nu trebuie să se culce pe o ureche crezând că acesta 
este adevărul. Noi trebuie, cu adevărat, să arătăm că suntem la înălțimea 
sarcinii de a demonstra că există alte modalități de a prezenta lucrurile, 
că premisele lor sunt false”. (Lloyd 1998) 


Definiţii ale semnificației 


În timp ce ştirile se ocupă foarte rapid de informaţiile primite, de 
obicei acceptând ceea ce este definit, ca fiindu-le propriu, de către 
autoritate (ministere, poliţie, pompieri, universităţi, purtătorii de cuvânt 
recunoscuţi), ca evenimente potrivite pentru a fi transformate în ştiri, 
jurnalismul de investigaţie îşi selectează propria informaţie şi îi stabileşte 
prioritățile într-un mod diferit. Distincția aceasta nu este deloc absolută 
şi nici redactorii de ştiri nu sunt atât de pasivi şi nici jurnaliştii de 
investigaţie atât de activi pe cât sugerează această simplificare. Mai 
mult, există mari diferenţe între canalele publice şi comerciale, între cele 
naţionale şi cele regionale; totuşi, distincția este, în linii mari, adevărată. 
Luând evenimentele care le-au fost furnizate, jurnaliştii de ştiri 
ierarhizează ştirile stabilind evenimentele prioritare; jurnalismul de 
investigație culege şi alege potrivit propriilor sale definiţii de 
semnificație. Care sunt aceste definiții? 

Jurnalismul de investigaţie cunoaşte forme şi dimensiuni atât de 
multiple încât nu e uşor să generalizezi. Că ştirile îi afectează pe mulți, 
este un criteriu al unui ziarist; altul se mulţumeşte să pună în lumină doar 
ceea ce i s-a întâmplat unei victime. Există, totuşi, întotdeauna o victimă, 
şi chiar dacă e colectivă, există întotdeauna un ticălos de blamat. De 
obicei, este vorba de un eşec al sistemului, fie de cel al administrării 
justiţiei, al managementului birocratic, sau al organismelor care 
reglementează un domeniu anume. E posibil ca răii să fie astfel pentru că 
sunt preocupați să facă bani, precum în cazurile din lumea afacerilor 
prezentate în Capitolul 10, deoarece sunt xenofobi brutali, precum în 
dezvăluirile lui Pilger despre Timorul de Est, sau pentru că sunt ignoranți 
şi induşi în eroare, aşa cum pretindea serialul Dispatches că sunt 
politicienii şi managerii într-o investigație privind discriminarea pe bază 
de vârstă la angajare (C4 Dispatches: „O vârstă aparte” 1993). 

Cei răi vor cu toții să împiedice să devină public cazul sau, cel 
puţin, să îi controleze prezentarea. O definiţie obişnuită a jurnalismului 
de investigație este aceasta: „a cerceta ceea ce vrea cineva să ascundă”, 
deşi nu tot ceea ce vrea să ascundă cineva merită să fie ascuns. Jonathan 
Calvert, care a lucrat la „Insight” şi Observer, iar acum este la Express, 
spune: „Eu vreau să pun în lumină o practică negativă, nu o persoană 
rea”; David Lloyd, şeful de la C4 („Ştiri şi probleme curente”), doreşte 
ca ziaristul de investigaţie să întrebe: „Ce individ, ce instituție, nu vrea 
ca acest caz să fie relatat şi care este puterea lor? Răspunsul e cu atât e 
mai important, cu cât sarcina e mai captivantă” (Lloyd 1998). La fel, 
Alan Rusbridger, sub a cărui conducere Guardian a fost mai implicat în 
jurnalismul de investigație decât orice alt ziar din anii "90 ai secolului al 
XX-lea, sugerează că jurnalismul de investigație se deosebeşte de 
simplul jurnalism de dezvăluire, prin calitatea scopului. El spune: 

„Cât de mult doreşte publicul să afle dacă un jucător de cricket 
are o escapadă amoroasă într-o cameră de hotel sau un jucător de rugby 
a fumat cannabis acum douăzeci de ani? Dar dacă reprezentanții aleşi 
discută un caz în Parlament şi nu spun că li s-au dat bani pentru a face 
acest lucru, atunci acest fapt loveşte în inima democraţiei. Acesta este 
interesul public; aceasta este o distincţie uşor de făcut.” (Rusbridger 
1999) 


Imboldul moral 


Dorinţa de a ajunge la adevăr şi de a clarifica deosebirea dintre 
drept şi nedrept este cea mai evidentă atunci când e vorba de măsluirea 
cazurilor din justiţie unde trebuie folosită fiecare şmecherie posibilă 
pentru a încuraja publicul să vadă un anume eveniment ca o contrazicere 
a echităţii şi unde se presupune că acesta, dacă trebuie să reacționeze 
într-un fel, atunci trebuie să fie sceptic față de pretenţiile de nevinovăție 
ale ucigaşilor şi hoților. În dezvăluirile privind abaterile ministeriale din 
„Armele din Irak” (Capitolul 16), contextul războaielor în care apărea 
suferința extremă era folosit pentru a demonstra dimensiunea morală a 
ceea ce, altfel, ar fi fost doar mărunte înşelăciuni ale celor de la putere. 

De obicei, ziariştii de investigaţie apelează la standardele de 
moralitate existente, standarde pe care ei ştiu că se pot baza deoarece 
sunt ale oamenilor care, cu certitudine, ar fi şocaţi să le vadă încălcate. În 
acest fel, ei „supraveghează granița” dintre ordine şi delincvenţă, în care 

caz imaginea ziaristului de investigaţie care păşeşte dincolo de ordinea 
stabilită şi acuză societatea este una romantică; el sau ea rareori fac aşa 
ceva. Chiar în cazul, să zicem, al unui ziarist sârb care condamnă 
atrocitățile „alor săi” în Kosovo, trebuie să presupunem că sârbul 
apelează la standarde morale pe care le consideră mult mai importante 
pentru compatrioţii lui decât xenofobia obişnuită. Programul Dispatches 
despre discriminarea pe bază de vârstă poate fi înțeles ca o încercare de a 
păşi dincolo de conservatorismul societăţii şi de a apela, la fel, la o lege 
morală mai înaltă. Militanții pentru drepturile animalelor ar putea spune 
că şi ei încearcă să extindă limitele noastre morale. Faptul că multe 
investigaţii jurnalistice se termină o dată ce se promite sau se proiectează 
o anume legislaţie, sau reglementare, nu este, deci, întâmplător. 


Metode 


Deosebirea dintre ziaristul de ştiri şi ziaristul de investigaţie este 
şi ea instructivă. Ziaristul de ştiri ia un eveniment şi organizează 
relatarea despre el într-un mod convențional şi comprehensibil. Dacă 
analizezi gramatical ştirile de televiziune, sintaxa procesului este 
evidentă, de la tipul de filmări folosite până la modul în care sunt 
utilizate comentariul, interviul şi efectele; documentarele şi articolele de 
senzaţie au şi ele structuri gramaticale, iar jurnalismul de investigație se 
aplică la modele variate, uşor diferite între ele. Aşa cum romanul este 
foarte diferit ca formă şi posibil context, tot aşa şi relatarea jurnalistică. 

Priceperea ziaristului de ştiri stă în capacitatea lui de a recrea 
formatul în funcţie de noul conţinut de ştiri, conținut care este corect şi 
potrivit pentru publicul vizat. Se argumentează de către observatorii 
moderni că ştirile recontextualizate în acest fel intră în categorii 
construite cultural. Aceste categorii pot îndeplini anumite funcții sociale, 
dar acest fapt nu este relevant pentru ziarist atunci când lucrează. Ceea 
ce este relevant este ca el să prezinte evenimentele în mod adecvat. 
Începând cu Tuchman (1973), cercetătorii au aflat că ziariştii, pentru a se 
încadra în termene şi pentru a face față marii cantități de input, îşi 
ierarhizează materia primă — evenimentele — iar apoi aplică formulele 
obişnuite de muncă. Tuchman a stabilit următoarele categorii: 

e ştirile importante; 

e ştirile de divertisment; 

e ştirile de la faţa locului; 
e Ce chestie! 


Brundson şi Morley (1948: 40) împart relatările în patru 
tipuri: 
evenimentul cu totul remarcabil; 
victimele; 
comunitatea în primejdie; 
ritualul, tradiția şi trecutul. 


În 1997 am urmărit programul de ştiri al unei televiziuni 
regionale şi l-am clasificat după cum urmează; clasificări virtual identice 
au fost realizate, independent, de două grupe separate de studenţi (de 
Burgh 1998): 

e ştirile de tip Ah! (adică, „ştirile de tip Ah!” sau „ştirile de 
senzație”); 
ştiri ştiri-de-ţi-se-frânge-inima,; 
ştiri ce-oameni-distractivi-suntem-noi; 
ştiri oameni-ca-noi; 
ştiri adversitatea-învinsă; 
ştiri lupta-pentru-drepturi; 
ştiri totul-e-bine-umanitatea-înaintează; 

e ştiri făcătorii-de-rele-nu-pot-scăpa,; 
legea-este-scutul-pe-care-ne-putem-baza. 


În 1998 Langer a publicat un studiu realizat în împrejurări 
similare în Australia. El a aplicat clasificările făcute de Brundson şi 
Morley şi a stabilit că ele sunt adecvate şi pentru obiectele sale de studiu, 
cu o singură adăugire, categoria „victime nesăbuite”. Mai mult, Langer a 
cercetat structura ştirilor şi a constatat că, pe lângă aplicarea unor 
formule de bază, se folosesc tehnici speciale potrivit cerințelor fiecărei 
categorii. Aceste tehnici aparțin repertoriului sens-construcţie şi pot 
cuprinde încadrarea relatării sau replicii în cadrul programului, 
poziţionarea ei, banalizarea ei, tehnici vizuale din cinematografie 
(încadrarea imaginii, compoziția, lumini, focalizarea, unghiul, 
proximitatea), tehnici verbale din actorie ş.a.m.d. Astfel, Langer asociază 
preocupările pentru clasificare şi structurare, sau, cum spune el, 

„construcția narativă poate lega anumite preocupări tematice care apar în 
diferite tipuri de relatări” (Langer 1998: 40). 

Faptele sunt recontextualizate în aceste tipuri de relatări. 
Redacţiile de ştiri acceptă fapte de la autorităţile recunoscute; acolo unde 
există îndoieli reporterii de ştiri vor echilibra două puncte de vedere 
opuse, sau vor exprima perspectiva alternativă în comentariu. Dovezile 
sunt oferite de martori oculari şi coroborate de către personaje cu 
autoritate, sau sunt oferite numai de personaje cu autoritate. 

Cât priveşte jurnalismul de investigație, procedeele sunt similare 
doar grație faptului că şi jurnalismul de investigație trebuie să se supună 
unui format, fie că este documentar radio, film de televiziune, un anume 
aranjament al coloanelor în ziar etc. Totuşi, în timp ce ziariştii de ştiri au 
întâlnirile la vârf, poveştile de senzaţie, sau relatările despre greutățile 
învinse şi fermitatea voioasă, ziariştii de investigaţie caută adevărul 
acolo unde a fost el ascuns, descoperind nedreptățile şi convingându-ne 
pe noi ceilalți să îi luăm în serios, să fim influenţaţi de pilda lor morală. 
Acest demers poate lua o anume formă din mai multe posibile; unele 
dintre aceste forme sunt ilustrate în cazurile prezentate în Capitolele 10 
sau 17: 


10 - identificarea unei practici ruşinoase, dacă nu chiar ilegale, 
ca transgresare a legii morale; 

11- prezentarea unor abuzuri de putere; 

12 - cercetarea faptelor pe baza cărora se fac afirmaţii 
semnificative; 

13 - dezvăluirea corupției justiției; 

14 - contestarea unei perspective oficiale; 

15 - demonstraţia că legile pot fi ocolite; 

16 - dezvăluirea discrepanţei dintre vorbe şi fapte; 

17 - dezvăluirea unei muşamalizări. 


Ettema şi Glasser (1988) au argumentat că ziariştii de 
investigaţie relatează şi cazuri care se potrivesc unor tipuri morale, aşa 
cum am menționat şi despre ştiri. Cu riscul de a simplifica o 
argumentare extinsă, prezint, pe scurt, poziţia lor exprimată în cuvintele: 

„Sarcina se îndeplineşte transformând reacția publicului în 
replici ale personajelor, prin prezentarea evenimentelor ca poveşti 
moraliste recognoscibile şi, mai specific, prin folosirea abilă a unor 

anume elemente ale relatărilor cum sunt: punctul de vedere, detaliul 
ironic şi negarea rituală”. (Ettema şi Glasser 1988) 

A spune că jurnalismul de investigaţie intră în anumite categorii 
culturale nu înseamnă că îi diminuezi neapărat importanţa. Chiar dacă 
ziariştii de investigație sunt mai puţin autonomi în a identifica lucrurile 
rele şi a inspira resentimente decât ne-ar putea face să credem cultura de 
masă, ei pot, totuşi, să ne lărgească orizontul de idei cu privire la ceea ce 
ar trebui să credem sau să ne preocupe, făcându-ne să gândim într-un 
anume fel un eveniment sau o problemă. Mai mult, pretenția că ei ar 
ajunge la „adevăr” nu devine neapărat absurdă prin afirmația că nu 
există adevăr în sensul faptului evident cu care să îşi confrunte 
versiunile, deoarece ziaristul de investigaţie urmăreşte, la fel ca istoricul, 
o mai completă versiune a adevărului“. În 1938 Dobrée a exprimat acest 
fapt mai bine decât pot eu s-o fac: „Majoritatea dintre noi am încetat să 
mai credem în ceva, cu excepția adevărurilor, uneori, şi simțim că ceea 
ce este important nu este atât adevărul cât modul în care mințile noastre 
se îndreaptă spre adevăruri” (citat în Houghton 1957: 430). 

Minţile noastre se pot îndrepta spre un adevăr mai complet 
adunând dovezi de calitate şi coroborând relatările celor care pot fi 
prezentaţi fie ca dezinteresați, fie ca inşi care vorbesc de pe diferite 
poziţii. Astfel, în timp ce scopul moral poate fi o caracteristică 
definitorie a jurnalismului de investigaţie, la fel de importantă este 
atenţia acordată dovezilor care sprijină acest scop. 

De fapt, Jonathan Calvert defineşte jurnalismul de investigaţie 
prin atenţia acordată dovezilor: 

„După unele reportaje primeşti cinci telefoane, după altele 
douăzeci. Când primeşti o sută de telefoane, este jurnalism de 
investigaţie. Povestea poate să îţi cadă în poală — demonstraţia o 
transformă în jurnalism de investigaţie deoarece, atunci când îţi dai 
seama că oamenii te mint, te blochează, tu trebuie să ai modalități 
diferite de a obține informațiile şi aceasta poate lua mult timp. De 
asemenea, trebuie să fii foarte atent când faci presupuneri grave privind 
anumite persoane, atunci dovezile contează cu adevărat”. (Calvert 1999) 

Alan Rusbridger: „Toată ziaristica este de investigaţie într-o 
măsură mai mare sau mai mică, dar jurnalismul de investigaţie — deşi e 


16 Problema este amplu discutată de Ettema şi Glasser (1998: 132). Vezi şi alte 
două lucrări relevante: R.J. Evans (1977) şi Fernandez-Armesto (1997). 

un pic de tautologie aici — este astfel deoarece el cere mai multă 
investigaţie, aici elementul de investigaţie este mai pronunţat. În anii '70 
al secolului al XX-lea, Adam Raphael a făcut o investigație privind 
salariile plătite negrilor din Africa de Sud, ceea ce a necesitat mult timp 
şi efort; mai recent, emisiunile „Bani peşin pentru interpelări”, „Filiera” 
au cerut atât de multă energie şi dăruire încât merită acest termen”. 
(Rusbridger 1999) 

Când au fost întrebaţi ce deprinderi sunt de cea mai mare 
importanță pentru ziaristul de investigație, oameni atât de diferiți precum 
Philip Knightley, Steve Haywood şi David Leppard au pus pe prim plan 
munca de birou. Prin aceasta ei înțeleg o cunoaştere aprofundată a 
surselor şi tipurilor de informaţie şi a regulilor care le guvernează, 
priceperea de a citi documentele în adevărata lor semnificație şi 
înțelegerea statisticilor. Există reuşite descrieri ale relevanţei acestor 
deprinderi în capitolele despre scandalul thalidomidei din lucrările lui 
Edy (1976) şi Knightley (1997). În cazurile selectate pentru această carte 
au fost necesare pentru documentare cel puţin opt tipuri de documente, 
iar priceperea de a le stăpâni precedă orice folosire a abilităților 
interpersonale care sunt, şi ele, citate ca fiind esenţiale: empatia cu 
ceilalți, ceea ce îi face pe oameni să vorbească; capacitatea de a lua în 
considerare impedimentele potenţiale în calea adevărului, cum ar fi 
amintirile false, şi modul cum sunt formulate întrebările; obrăznicia şi 
prezenţa de spirit cu care soliciți informaţii, precum şi abilitatea de a te 
estompa suficient pentru a te disimula, dacă e necesar. Cea mai 
amuzantă descriere a deprinderilor menţionate în final a fost probabil 
făcută de jurnalistul de investigație german Giinther Wallraff (1978). 


Jurnalismul de investigație contra jurnalismului de 
dezvăluire 


Au existat unele utilizări îndoielnice ale tehnicilor, sau a 
etichetei de jurnalism de investigație în anii '90 ai secolului al XX-lea. 
Înscenarea a devenit un loc comun ca modalitate de ademenire a 
persoanei ţintă pentru a spune ceva care o încriminează, e vorba, mai 
ales, de oameni ale căror dezvăluiri sunt mai degrabă amuzante pentru 
spectatori decât folositoare societăţii; ziarele de scandal au dezvoltat 
printre spectatorii lor un asemenea gust pentru acest tip de voyeurism, 
uneori contestând reputaţii prin investigaţii care pot fi răuvoitoare. 

Michael Foot, fostul şef al Partidului Liberal, a obținut o reglementare în 
afara tribunalului într-o acțiune de calomnie pornită împotriva celor care 
îl acuzau că ar fi fost agent străin, iar Richard Gott, un ziarist de la 
Guardian, s-a trezit „denunţat” ca spion în faţa colegilor şi a publicului 
său. 

Cel mai controversat caz de confuzie între jurnalismul de 
dezvăluire şi jurnalismul de investigaţie a fost cel în care presupunerile 
se îndreptau împotriva lui Arthur Scargill, liderul minerilor, în 1990, caz 
menţionat în Capitolul 15. Dacă principalele acuzaţii erau lipsite de fond, 
de ce Scargill şi colegii lui nu au intentat un proces? Răspunsul poate fi 
găsit în modul englezesc de calomniere, care îl face incapabil, pe oricine 
nu e foarte bogat sau nu e sprijinit cu mulți bani, să rişte a intenta un 
proces pentru calomnie; mai mult, este probabil că un caz de calomnie 
va umili şi va stânjeni un reclamant deoarece, în multe cazuri, pentru a-şi 
susține punctul de vedere apărarea poate să prezinte trecutul 
reclamantului sau activitatea lui în cea mai întunecată lumină posibilă. 
Astfel, mass-media lipsită de scrupule este capabilă să compromită şi să 
rămână nepedepsită. 

Deşi jurnalismul de investigaţie este probabil legat, în concepția 
publicului, de înscenare, ziariştii de investigație trebuie să fie stimulați să 
îşi amintească de înscenare doar ca de una dintre metodele lor. 
Înscenarea înseamnă să întinzi capcana pentru ca victima să îşi 
demonstreze ticăloşia; el convine şi pentru că o capcană presupune, în 
mod normal, înregistrarea dovezii prin care ticălosul se încriminează pe 
sine prin cuvânt sau faptă, adică elementele necesare pentru a 
instrumenta cazul la tribunal sunt furnizate în mod mult mai convingător 
decât dacă mai multe persoane ar trebui să depună mărturie sub 
jurământ, ceea ce este, în plus, o dovadă mai puţin credibilă. Roger Cook 
(1999) face deosebirea între înscenarea prin care se creează o situaţie 
care, altfel, nu ar fi apărut — cum ar fi: să convingi pe un tânăr să vândă 
reporterului un drog ilegal (cazul William Straw) — şi înscenarea în care 
ticălosul sau ticăloasa îşi desfăşoară activitatea obişnuită. Folosirea 
extensivă a acestei „metode de jurnalism de investigație” la sfârşitul 
anilor "90 ai secolului al XX-lea, de exemplu, pentru a demonstra că o 
vedetă a rugby-ului este consumatoare de droguri, sau pentru a identifica 
un parlamentar ca un obişnuit al unui salon de masaj nu este la acelaşi 
nivel de interes public cum ar fi, de exemplu, numărul morților dintr-un 

război sau influența corupției asupra încheierii contractelor 
guvernamentale. 

În iunie 1994, Jonathan Calvert, pe atunci la Sunday Times, s-a 
dus pe terasa Camerei Comunelor pentru a plăti doi parlamentari, 
Graham Riddick şi David Tredinnick, un eveniment care a dus la 
dezvăluirile cunoscute de mai mulţi ani sub numele de „Bani peşin 
pentru interpelări” sau „Corupţia”, discutate în Capitolul 3. El considera 
că dezvăluie o practică şi nu persoane: 

„Nu aveam nici un interes să îi pun la colț pe Graham Riddick şi 
David Tredinnick. Ceea ce doream să arătăm era o mentalitate existentă 
în Parlament potrivit căreia a accepta bani pentru a interpela miniştri era 
un fapt considerat a fi acceptabil; noi nu am crezut că ar trebui să fie aşa; 
dacă ni s-ar fi dat mai mult timp pentru acea înscenare, am fi prins mulţi 
parlamentari luând bani, nu numai pe aceştia doi. Am încercat cu zece 
parlamentari conservatori şi cu zece parlamentari laburişti, toți aleşi 
complet la întâmplare”. (Calvert 1999) 

Înscenarea este folosită de ziarele mai puţin preocupate de 
interesul public şi mai mult de dezvăluiri senzaţionale. „Elementul de 
interes public face diferenţa între investigație şi dezvăluire”, spune 
Rusbridger. Întrebat despre dezvăluirea de către ziarul său (fără 
înscenare), la începutul anului 1999, a faptului că un ministru (Geoffrey 
Robinson) i-a împrumutat altuia (Peter Mandelson) bani pentru a-şi 
cumpăra o casă, el este de acord că aceasta nu este o dezvăluire 
semnificativă „dar trebuia făcută publică”. Diferenţa dintre jurnalismul 
de investigaţie şi cel de senzaţie este elementul de interes public, chiar 
dacă uneori tehnicile folosite le fac confundabile. 

Cealaltă utilizare a tehnicilor jurnalismului de investigaţie, care 
a fost criticată, este folosirea excesivă a reconstituirilor televizate, până 
la punctul în care documentarul în chestiune este mai mult construcţie 
decât reconstrucție. În ultimii ani au fost atât de multe exemple, de la 
prezentarea unei copile thailandeze ca prostituată de vârstă minoră, deşi 
nu era adevărat, la prezentarea unor infame întâlniri despre care se 
susținea că sunt întâlniri dintre infractori, dar, de fapt, era vorba de 
prietenii producătorului; crearea unor serii întregi, arăta mai degrabă, ca 
în „Filiera”, ceea ce producătorului i-ar fi plăcut să filmeze decât cum 
s-au petrecut lucrurile. Etica acestui tip de situaţii este abordată în 
Capitolul 8. 

Motivaţii 


Care sunt scopurile lor? După ciocnirile dintre ziarişti şi guvern, 
în cei optsprezece ani de regim conservator în Marea Britanie 
(1979-1997), s-a impus ca o evidență faptul că jurnalismul de 
investigaţie e doar o armă tactică a stângii. Guvernul de atunci era foarte 
fericit să alimenteze această prejudecată pentru a-şi justifica rezistenţa la 
critică, dar, totuşi, nu există nici un motiv pentru a presupune că 
jurnalismul de investigaţie este o prerogativă a stângii. Scepticismul față 
de instituțiile puternice şi față de privilegii a fost una dintre atitudinile 
susținătorilor Partidului Conservator. 

Totuşi, cei mai importanţi practicieni ai genului, ca şi colegii lor 
din jurnalismul curent, au preferat să se asocieze cu stânga (Weaver 
1998: 151). Paul Foot a fost mult timp legat de socialismul revoluţionar, 
dar, deoarece nu facem nici profilul psihologic al lui Foot, nici nu 
încercăm să înţelegem cum se manifestă anumite aspecte ale culturii 
engleze în cazul lui, acest fapt poate fi separat de activitatea lui de 
investigator al nedreptăţilor prin rubrica de la Daily Mirror pe care a 
tinut-o timp de treisprezece ani. În cărțile lui, care prezintă presupuse 
cazuri de injustiție, cum sunt: Who Killed Hanratty? (Cine l-a ucis pe 
Hanratty?, 1971), The Helen Smith Story (Cazul Helen Smith, 1983), 
Who Framed Colin Wallace (Cine l-a încolțit pe Colin Wallace?, 1989) 
şi Murder at the Farm: Who Killed Carl Bridgwater? (Omor la fermă: 
cine l-a ucis pe Carl Bridgwater?, 1993), nici unul dintre acest cazuri nu 
părea foarte promiţător la început. Potrivit altui ziarist, Peter Jay, 
motivaţia lui Foot este morală: „EI are o sensibilitate naturală, decentă 
pentru oprimarea celor umili, a celor defavorizaţi” (Langdon 1993). Foot 
însuşi spune că simte „revoltă la ideea ca oamenii să fie închişi pentru 
ceva ce nu au făcut, şi pentru evidenta nedreptate făcută lor, ca indivizi” 
(Preston 1999: 3). El continuă: 

„Este responsabilitatea ziaristului să afle adevărul. Întotdeauna 
sunt lucruri de descoperit, nu crede niciodată nimic până nu este 
dezminţit oficial, mai există şi o altă versiune care este, de obicei, mai 
corectă. [Este rolul ziaristului de investigație] să dea drumul mingii să se 
rostogolească, să cerceteze, să pună întrebări independent de guvern şi 
de fiecare altă structură de putere din societate. Dacă oamenii nu sunt 
acolo să pună întrebări despre acele structuri, ei devin mai puternici şi 
mai nesocotiți”. (Preston 1999: 5) 

John Pilger a realizat un tablou mai vast, făcând aproximativ 
cincizeci de filme documentare şi scriind exhaustiv; subiectul lui 
principal a fost modul în care guvernele noastre duc în străinătate o 
politică care nu e numai coruptă şi distrugătoare pentru alte societăți, dar 
care ne dăunează şi nouă, şi cum fac unii aceste lucruri pentru gloria lor 
personală şi pentru a umple buzunarele bogaţilor care se ascund în 
spatele lor. După cum spune el: „principalul rol al ziariştilor este să 
spună oamenilor când se face ceva împotriva lor”. Prima lui dezvăluire 
bine cunoscută a fost despre proporţiile insubordonării în armata SUA, 
în Vietnam, la sfârşitul anilor '70 ai secolului al XX-lea, fapt care nu 
fusese relatat, dar care avea şi va avea un efect uriaş asupra condamnării 
războiului. Mai apoi, filmul lui, Year Zero (Anul zero), a arătat ce făcuse 
idealismul nebunesc al lui Pol Pot după măcelărirea a milioane de 
oameni şi distrugerea oraşelor. A mai realizat şi un film inedit despre 
sărăcia din Japonia, ceea ce a oferit o perspectivă foarte diferită asupra 
acestei țări în comparaţie cu abordarea majorității ziariştilor care se 
concentrau asupra bogăției şi puterii ei. În anii *90 ai secolului al 
XX-lea, Pilger a revenit de mai multe ori asupra suferințelor populaţiei 
din Timorul de Est, sub administraţia indoneziană, un regim instaurat cu 
acordul guvernelor portughez şi australian. În prefața la una dintre cărțile 
lui Pilger, scriitoarea Martha Gelhorn (1992) spune: 

„[Pilger] a abordat marea temă a dreptății şi nedreptăţii. Abuzul 
de putere faţă de cei lipsiţi de putere. Cruzimea mioapă şi stupidă a 
guvernelor. Agresivitatea şi minciunile care învăluie realpolitik, un joc 
nebunesc jucat la vârf, ceea ce este un blestem pentru oamenii reali”. 

Alţi jurnalişti de investigație recunoscuți sunt receptați la fel şi 
îşi înţeleg telurile în acelaşi mod. Ei doresc să influenţeze modul în care 
vedem evenimentele sau vor să ne facă să ne preocupăm de ceva la care 
nu ne-am gândit înainte, vor să ne spună care comportare este 
acceptabilă şi care nu este, să îi apere pe cei slabi, să îi acuze pe cei 
vinovaţi. Philip Knightley a explicat ce l-a făcut să îşi dedice cinci ani 
din viaţă pentru a investiga efectul thalidomida: „La început, interesul 
jurnalistic... apoi, atunci când am întâlnit o victimă, indignarea morală, 
revolta... față de insolenţa crasă a celor care au pus interesele pecuniare 
mai presus de viaţa victimelor” (Knightley 1999). 

Făcând parte dintr-o generație mai tânără, Dorothy Byrne, 
numită redactor la Dispatches în 1998, după ce a lucrat la The Big Story 
(Ştirea cea mare) şi la World in Action (Lumea în acțiune), atribuie 

interesul ei pentru jurnalismul de investigație şocului pe care l-a simţit 
când, studentă fiind, a mers în Africa de Vest ca voluntară (Voluntary 
Service Overseas). Ea spune: „Ştiam că nu puteam face nimic în privința 
suferinței, dar cel puțin puteam spune oamenilor care puteau face ceva”. 
Ea continuă: 

„Sunt lucruri cu adevărat importante în lume despre care 
oamenii trebuie să ştie şi dacă nu le spui, atunci ei nu le vor şti şi nu vor 
putea face nimic în privinţa lor”. (Byrne 1999)" 

În concluzie, ziariştii de investigație încearcă să ajungă la adevăr 
acolo unde adevărul este obscur, deoarece această obscuritate convine 
altora; ei îşi aleg subiectele dintr-un sentiment a ceea ce este drept sau 
nedrept pe care noi îl numim simţ moral, dar în modalitatea lor de 
documentare ei încearcă să fie neutri şi să se bazeze pe dovezi. Ei fac 
mai mult decât să nu fie de acord cu modul în care societatea 
funcţionează, ei arată ce nu corespunde standardelor ei. Ei dezvăluie, dar 
o fac pentru interesul public pe care îl definesc. Eforturile lor, dacă au 
succes, ne pun în gardă cu privire la eşecurile sistemului şi duc la 
politicienii, avocaţii şi poliţiştii care acţionează în timp ce ziariştii tună şi 
fulgeră; este o acţiune care poate influența legislaţia sau diverse 
reglementări. 

Cum a apărut această situație, este subiectul următoarelor trei 
capitole. 


2 


7 Totuşi, Byrne nu este naivă în privința celor care îi oferă ideea unor programe 
şi ea pretinde că are mare grijă să verifice ca faptele care i se oferă să nu fie 
reprezentări incorecte intenţionate, sau ziariştii nu sunt suficient de grijulii sau le 
este frică să îi spună când cazurile nu rezistă, sau pur şi simplu nu se pricep. 
Într-o industrie concentrată pe întâmplări, fără o pregătire serioasă, jurnaliştii de 
investigaţie pot să nu aibă nici priceperile, nici vastul spaţiu creat de sfaturile şi 
sprijinul oferit de structurile de presă curentă mai mari din trecut. 

Apariția jurnalismului de investigație 
Hugo de Burgh 


Pe la mijlocul secolului al XIX-lea se creaseră condițiile pentru 
apariția unui concept de jurnalism care a fost de atunci un model şi a 
cărui relație cu politicul a fost o aspirație şi un arhetip. 

Jurnalismul şi-a dezvoltat rapid anumite norme profesionale, 
propriile tehnici, o varietate de genuri, dintre care unul este jurnalismul 
de investigaţie. Mai mult, el s-a bazat pe raționalismul sporit al 
discursului intelectual din acel timp şi pe calea ştiinţifică de găsire a 
adevărului din fapte, care a fost cel mai mare dar al Iluminismului; 
astfel, el a avansat ideea obiectivităţii, sau, cel puţin, a imparțialității. 
Întocmai ca marii romancieri recunoscuţi, jurnaliştii de investigaţie au 
îmbinat observaţia rațională cu empatia morală şi au făcut din exploatare 
şi abuz, un subiect abordabil pentru analiză, discuţie şi investigaţie. 

Totuşi, când la începutul secolului al XX-lea, mass-media 
devine o mare afacere, jurnalismul, aşa cum este el definit în această 
lucrare, a fost amenințat. Aşa cum aceste scrieri au devenit „spaţii între 
reclame”, agenda morală a devenit doar o altă marfă, sau, precum 
imaginile cu fete goale, un alt mijloc de a atrage cumpărătorul. Între 
1960-1980, Public Service Broadcasting (PSB — Serviciul Public de 
Radio-difuziune) a dat jurnalismului de investigaţie un nou statut, dar 
declinul PSB a fost o lovitură puternică pentru el. 


Înainte de secolul al XIX-lea 


Poveştile despre Perseu, Horaţiu, sau Beowulf, precum şi 
narațiuni de tipul Odiseeei, sau Leila şi Madjnoun preced apariția 
scrisului. Odată cu apariţia scrisului, a apărut destul de rapid o diferență 
care, în lumina dezbaterilor prezente despre jurnalism şi realitate, ni se 
poate părea artificială. 

De obicei, istoriile tradiționale ale jurnalismului, îi plasează 
începuturile foarte timpuriu, unele chiar în jurul anului 500 î.d.H., 
deoarece atunci egiptenii redactau ştiri scriind hieroglifele pe papirus. 

Cam în aceeaşi vreme, înainte cezarilor, Republica Romană publica Acta 
Diurnia, relatări zilnice din for. lată o mostră: 

„Ziua a patra, calendele lui April. Fasciile consulului Livinius. 
A tunat; un stejar a fost lovit de fulger în aceea parte a Muntelui Palatin, 
numit Summa Velia, la începutul după-amiezii. A avut loc o încăierare 
într-o tavernă din capătul de jos al Străzii Bankers, în care proprietarul 
tavernei Porcul-în-armură a fost grav rănit. Edilul Tertinius a amendat 
măcelarii pentru că au vândut carne care nu fusese controlată de 
supraveghetorii pieţii”. (citat din Andrews 1859: 11) 

În China, din cele mai vechi timpuri, guvernul a trimis 
inspectori pentru a obține informații despre situația economică şi socială 
şi despre opiniile plebei. Prin anul 700 d. Ch., oficialitățile guvernului 
chinez central au realizat propriile lor relatări evenimenţiale care erau 
trimise oficialităților provinciale şi din judeţe. Şi în Europa, deşi cu 700 
de ani mai târziu, guvernele au încercat să se asigure că informaţiile 
evenimenţiale sprijineau propria lor politică atât prin interzicerea 
perspectivelor alternative, cât şi prin publicarea propriilor versiuni 
asupra evenimentelor. Regele Henric al VIII-lea al Angliei (1509-47), în 
disputele sale cu Roma şi cu rebelii de acasă, a publicat propriile lui 
relatări pentru o mai largă propagare (Andrews 1859: 23), devenită 
posibilă datorită răspândirii hârtiei şi tiparului!. 

În Anglia, unul dintre primele reportaje a fost cel despre bătălia 
de la Azincourt din 1415. Stilul său fantastic a fost reprodus de broşurile 
europene de ştiri în următoarele două secole, pe măsură ce tipografii au 
început să publice relatări despre evenimentele curente care erau atât 
dramatice, cât şi neşovăitor de patriotice şi pro-guvernamentale. 
Relatarea era adeseori vie şi lugubru de descriptivă; într-o perioadă în 
care Anglia era ameninţată cu o invazie spaniolă, se vorbea despre „cele 
mai ciudate şi mai crude bice pe care spaniolii le pregătesc pentru a lovi 
bărbații şi femeile din Anglia” (citat din Cranfield 1978), iar un altul 
detalia masacrele şi violurile comise de trupele spaniole în Țările de Jos: 

„James Messier, lovit fiind în pântec astfel încât îi ieşiseră 
măruntaiele, a murit patru zile mai târziu. Soția amintitului Messier a 


! Inventată în China în anul 105 d. Ch., hârtia a fost adusă în Europa în secolul al 
XII-lea. Tiparul, bine cunoscut în China în timpul dinastiei Tang (618-907), s-a 
dezvoltat în Europa în jurul anului 1450 şi a avut enorme consecinţe pentru 
biserică, politică şi cunoaştere. 

fost aşa de rău bătută încât nu mai e întreagă la minte. Peter Riondet, 
fiind omorât pe când se dădea jos din pat, deşi avea şaptezeci de ani, 
soţia lui este foarte mâhnită şi nu poate să îşi revină.” (citat din Cranfield 
1978: 3) 

Treptat acest tip de relatări s-a transformat în anunţuri despre ce 
se întâmpla în prezent, mai degrabă decât despre ce se întâmplase, sau 
relatări care urmăreau să influenţeze prezentul, realizate sub formă de 
broşuri; în ambele cazuri intențiile era politice. 

Dezvoltarea comerțului în secolele al XVII-lea şi al X VIII-lea a 
creat o cerere diferită; clienții cei mai interesați de ştiri erau acum 
comercianții. În Evul Mediu, cea mai mare parte a comerțului fusese 
dominată de stat, comunitățile rurale erau autarhice, oraşele erau mici, 
artizanii locali şi comercianții erau dependenți de casele regale şi nobile, 
dar această situaţie s-a schimbat în cursul secolelor viitoare şi afacerile 
au crescut considerabil. În jurul anului 1500 cele mai importante familii 
de comercianţi din Europa, precum Fuggers şi Rothschild, aveau deja 
propria lor rețea de informaţii. În jurul anului 1600 ei îşi vindeau 
propriile ştiri altor comercianți, iar pe la 1700 s-a fondat, ca o companie 
comercială, Lloyds List, un ziar cu informaţii din afaceri. Conceptul de 
ştire, diferit de naraţiune, povestire sau relatare, este, aşadar, vechi de cel 
puţin 400 de ani. 

Cariera francezului Theophraste Renaudot (1586-1683) este 
instructivă deoarece ea demonstrează noul antreprenoriat din informaţii 
şi arată noul interes în comunicare, distinct de cel al autorilor de 
pamflete. Medic de succes la Paris, printre ai cărui clienți se număra 
Cardinalul Richelieu, el a fost rugat să se documenteze cu privire la 
sănătatea săracilor din oraşe, iar apoi a fost (în fapt) ministru pentru cei 
săraci. A fost convins că una din cauzele sărăciei era incapacitatea celor 
care îşi ofereau forța de muncă să îi găsească pe cei care aveau nevoie de 
ea. Oraşele deveniseră prea mari pentru ca informația orală să fie 
eficientă, aşa încât el a înființat Biroul de adrese, un fel de centru de 
ofertă de muncă combinat cu mica publicitate şi reclame jurnalistice 
gratuite (Sgard 1976). 

Ca o activitate adiacentă Biroului de adrese, Renaudot s-a 
apucat să adune informaţii. De la a culege informații evenimenţiale, el 
ajuns să poarte corespondenţă cu oameni informaţi din diferite zone ale 
țării şi să înregistreze ce se spunea în pamfletele zilei. Guvernul era 
preocupat de vulgarele foi cu pamflete şi a hotărât să îl împuternicească 

pe el să realizeze un sumar al informațiilor pe care le primea care putea 
fi coroborat cu informațiile primite direct la guvern, oferind o 
perspectivă proprie asupra evenimentelor interne şi internaţionale (Smith 
1979). 

Prima ediţie a publicaţiei lui Renaudot, Gazette de France, a 
apărut în 1631. Acest tip de ziar circulase un timp în Olanda şi Germania 
sub numele de corantos. Aveau o capacitate editorială modestă, 
depindeau de aprobarea statului şi de subsidii, iar circulația lor era 
limitată la membrii clasei dominante şi la primitorii aprobați. Ca şi 
tipograful-editor englez Muddiman, omologul său cu mai puţin succes 
din Anglia, Renaudot a fost, în primul rând, un om de afaceri. Ei pot fi 
descrişi, cu toţii, ca fiind prima generaţie de antreprenori de informaţie. 

Pe vremea când Renaudot era în culmea activității sale, în 
Anglia era război civil. Ideile de egalitate şi drepturile omului propuse de 
Levellers şi de alte fracțiuni radicale din timpul războiului deveneau tot 
mai populare, iar vechile autorități erau provocate. Mai mult, războiul 
civil din Anglia o oferit ocazia pentru competiție în interpretarea 
evenimentelor, deci, au existat ziare în competiție şi, în consecință, 
propagandă polemică şi parțială. Interpretările conflictuale şi competiția 
pentru a ieşi primul cu informaţia au fost benefice pentru antreprenorii 
de ştiri, iar pe la începutul secolului al XVIII-lea dezbaterea şi critica 
tăioasă a celor care ocupau înalte poziţii au devenit tot mai frecvente, 
odată cu Daniel Defoe şi Jonathan Swift, care au dus pe culme acest stil. 

Foile volante engleze ale timpului, sau newsbookes, cum erau 
ele denumite, abundau în polemici. Se adunau puţine ştiri, în sensul în 
care înțelegem noi această activitate, deşi se întrevedea deja ideea că 
adevărul trebuie căutat în fapte. Se pare că prima încercare de a teoretiza 
despre mass-media a fost schiţată, în Anglia, de John Milton (1608-74) 
în lucrarea lui Areopagitica, din 1644; potrivit lui Hartley (1922: 150), 
Milton a susținut că libertatea este condiția măreției naționale, iar 
jurnalismul este mijlocul prin care această libertate urmează a fi 
asigurată. Hartley mai subliniază şi că ideea reporterului care se 
identifică cu adevărul, ceea ce el denumeşte „ideologia martorului 
ocular”, precede scientismul asociat, de obicei, Iluminismului. Pe 
măsură ce secolul înaintează, s-a dezvoltat acel scepticism faţă de religie 
şi atracția față de metoda ştiinţifică, investigația istorică şi cercetarea 
tuturor instituţiilor în modalități pe care civilizația precedentă nu le mai 

cunoscuse; acesta a fost fundamentul ideii despre dovezile imparţiale şi 
despre reporterul care adună dovezi. 

Au mai fost şi raţiuni economice pentru evoluția mass-mediei 
spre jurnalism. Tipografii au trebuit să producă şi să vândă publicaţii 
efemere deoarece cărțile necesitau adesea un timp îndelungat pentru a 
circula şi astfel le blocau capitalul în stoc. Intensificarea comerțului a 
însemnat existența unor mijloace bine stabilite pentru distribuirea ştirilor 
prin porturi şi sisteme poştale care se dezvoltau rapid. Era o piață în 
creştere. Revoluţia culturală şi intelectuală din Europa a fost atât o 
funcţie cât şi un stimul pentru publicistică. Publicul cititor era o 
minoritate, dar, în nici un caz, o minoritate aşa de mică precum în 
civilizațiile antice. Datorită atât simplităţii relative a scrisului cu litere 
latine şi a sistemului numeric arab pe care le foloseau acum europenii, 
cât şi datorită Reformei protestante, care a încurajat cititul în limbile 
naţionale, precum şi altor factori care încurajau alfabetizarea, această 
minoritate a crescut probabil mai rapid în Europa de Nord decât oriunde 
altundeva”, cu excepția poate a Americii. Acolo, coloniştii protestanți, 
care credeau profund în valoarea ştiinţei de carte şi aveau o pasiune 
pentru argumentare, precum şi nevoia de a obţine informaţii din Europa, 
pe care o părăsiseră, şi-au dezvoltat propriile periodice. Ei au creat, 
precum în Anglia, un public adesea plasat în cafeneaua unde stăteau, 
citeau şi sporovăiau negustorii şi oficialităţile, acesta a fost primul 
„public” modern care a crescut constant în următoarele două secole şi 
pentru care jurnalismul a devenit, conform caracterizării făcute de 
Hartley periodicului Spectator,” „un mijloc activ în procesul de 
reprezentare a publicului de către sine însuşi” (Hartley 1992: 153). 

Aşadar, cam pe vremea lui William Cobbett (1763-1835) şi a 
Revoluţiei americane“ exista nu numai ziarul ca mijloc de transmitere a 
informaţiilor din afaceri, dar şi ideea că ziarul este un vehicol pentru 
polemica politică în competiţie cu alte mijloace de propagandă, şi se 
contura idealul căutării adevărului. Exista un public cititor, şi chiar o 
opinie publică în embrion. Iluminismul stabilise limpede ideea ideilor, 


? Pentru o analiză a cauzelor răspândirii ştiinţei de carte şi a influenţei ei, vezi 
Todd (1987). 

? Celebru periodic englez din secolul al XVIII-lea (nota traducătorului). 

4 Istoriografia anglo-saxonă foloseşte această denumire pentru războiul de 
independenţă a coloniilor britanice din America de Nord (nota traducătorului). 

cu alte cuvinte, nu există doar un singur răspuns punctual veridic, bazat 
doar pe religie, ci există şi lucruri care se descoperă prin observaţie, şi cu 
privire la care opiniile pot să se deosebească în mod legitim. 

Analiza personalității poate fi tot atât de importantă ca analiza 
factorilor materiali în stabilirea direcției specifice luată de jurnalismul 
anglofon. De ce Milton, Defoe, Swift sau Cobbett urmau să judece sau 
să acționeze aşa cum au făcut-o este dincolo de scopul acestei analize, 
dar faptul că ei au acţionat astfel a influențat jurnalismul. Dacă una 
dintre trăsăturile jurnalismului de investigație este dezvăluirea 
netimorată a faptelor neplăcute celor puternici, atunci Cobbett este un 
distins precursor. Între 1810-1812 el a petrecut doi ani în puşcărie 
deoarece a denunțat biciuirea unor membri ai forțelor de ordine care 
protestaseră contra unor reţineri nejustificate din solda lor (Green 1983: 
350). În trecut antreprenorii de informaţie intraseră la puşcărie pentru că 
supăraseră pe cineva situat într-o poziţie înaltă sau pe cineva influent, 
pentru blasfemie, sau pentru că prezentaseră poziţia oficială în mod 
eronat — dar Cobbett a fost închis pentru că îi apărase pe cei 
marginalizaţi. Era un moment important în dezvoltarea jurnalismului. 
Cum s-a ajuns aici? 

Cu douăzeci de ani înainte, în 1780, Cobbett, un băiat de 17 ani, 
fiul dornic de aventură al unui mic fermier, s-a înrolat în armată în loc să 
stea acasă şi să trudească. A fost trimis în America de Nord pentru a 
lupta în războiul contra coloniştilor şi în timp ce era acolo şi se comporta 
atât de bine încât a fost promovat sergent major, s-a distrat studiind 
gramatica limbii engleze. Acest studiu urma să îi servească drept bază 
academică pentru începuturile carierei lui de mare jurnalist, dar 
catalizatorul a fost propriul său caracter. E posibil ca în politică ziaristul 
Cobbett să fi fost un conservator, dar publicistica lui a fost profund 
radicală iar mesajul său a fost revoluţia socială. El a luptat pentru cei 
oropsiţi, cei exploataţi, cei marginalizaţi şi pentru cei înşelați. 

Prima sa acțiune după întoarcerea în Anglia, după satisfacerea 
serviciului militar în 1791, a fost să îi acuze pe ofiţeri de delapidare; era 
scandalizat de corupţia din armată. Totuşi, el nu a relatat faptele corect şi 
ofițerii au inventat contra-acuzaţii astfel încât a trebuit să fugă în Franța 
revoluționară, iar apoi în America unde a petrecut câţiva ani ca pasionat 
pamfletar, criticând lipsurile noii democraţii şi întemeind periodice, 
printre care: Porcupine's Gazette. Dar şi America a devenit prea 
fierbinte pentru el, drept care a fugit înapoi în Anglia unde a întemeiat 

Cobbett's Weekly Political Register, o publicaţie care a lansat atacuri 
împotriva corupției şi deturnării de fonduri publice, împotriva legilor 
nedrepte, salariilor mici şi clerului absenteist, şi care a supraviețuit morții 
lui. Calitatea diatribelor i-a adus cititori loiali pentru investigaţiile sale şi 
există exemple relevante în Derry (1968), din care sunt extrase şi 
următoarele. Datorită zarvei create de oamenii din ţările bogate 
împotriva populaţiei din țările sărace, în ultimii treizeci de ani, articolul 
din care este luat fragmentul de mai jos este de actualitate deoarece 
dezvăluie anumite idei malthusiene, cum ar fi justificarea teoretică a 
încercărilor de a împiedica săracii să se înmulțească datorită costurilor pe 
care le implică un procent mare de săraci: 

„În cartea D-voastră arătaţi că, în anumite cazuri, o populaţie 
numeroasă e bântuită de mari rele, multă nefericire, mizerie şi degradare 
umană. Atunci, D-voastră, fără nici o justificare care să vă adeverească 
spusele, preziceţi, sau daţi de înţeles că la fel se întâmplă, probabil, în 
Anglia. Principiile D-voastră sunt aproape toate false; iar justificarea 
D-voastră este, în aproape toate cazurile, aceeaşi... 

Trebuie să fie clar oricărui cititor atent al cărții D-voastră, 
Populaţia, că ea a fost scrisă pentru unicul scop de a pregăti o justificare 
pentru... fapte nedrepte şi crude”. 

În 1831 Cobbett a fost condamnat pentru că apărase nişte 
muncitori agricoli aflaţi în grevă, iar în momentul morţii a fost acuzat că 
a încurajat răzvrătirea şi rebeliunea prin acțiunea lui în favoarea 
muncitorilor agricoli (Green 1983: 164). Cariera lui ilustrează anumite 
schimbări sociale importante care aveau loc în societatea engleză, cum 
ar fi legăturile dintre idei, afaceri şi politică în Franța, Anglia şi statele 
americane. A fost un om care a început fără nici un fel de legături 
sus-puse; nu venea de niciunde. Problemele, mai degrabă decât afacerile, 
l-au adus în jurnalism. A scris pentru un public pentru care nu mai 
scrisese nimeni înainte şi pentru a comunica cu aceşti oameni i-a tradus 
pe gânditorii radicali într-un limbaj simplu pe care îl puteau înţelege 
oamenii simpli când îl citeau în hanuri şi la colţuri de stradă. În trecut, 
jurnaliştii erau mult mai preocupaţi de justiție şi de politica religioasă 
decât de condiţiile sociale; Cobbett a scris despre problemele care îi 
priveau pe oamenii simpli. 

Printre realizările sale se numără organizarea unui sistem de 
distribuție eficient şi întemeierea Raportului Hansard, prima relatare 
publică a unor dezbateri parlamentare. Mai mult, el a creat un nou tip de 

jurnalism, oferind modelul pentru jurnalismul radical din secolul al 
XIX-lea, cum ar fi cel din Black Dwarf (Piticul negru). lată un exemplu: 

„Se pare că poporul englez s-a înşelat mult timp în privința 
condiţiei țărănimii irlandeze; iar Lordul Castlereagh şi d-l Curwen au 
ieşit în faţă pentru a ne arăta adevărul. Nu e adevărat, spun ei, că Irlanda 
este cea mai decăzută, degradată şi nefericită ţară din lume. Irlandezii 
sunt o rasă de muritori mulțumiți, foarte spiritualizați şi fericiţi... Adevăr 
este că ei sunt aproape într-o stare naturală, în ceea ce priveşte 
îmbrăcămintea şi locuinţele: adevăr este că nenorocitele lor colibe, 
făcute din chirpici, murdare şi fără facilități, sunt chiar imaginea unui 
lăcaş al mizeriei şi paraginii, că locuitorii acestor sălaşe, care arată 
groaznic, şi în care un sărăntoc ar refuza să locuiască, ies din ele în 
zdrențe, zgâindu-se ca un nefericit trăitor la balamuc în căutarea unei 
vizionare raze de mângâiere; adevărul este că doar înfăţişarea lor 
provoacă dezgustul, dar cu toate acestea, ei sunt mulțumiți , veseli şi 
fericiți ”. (citat din Cranfield 1978: 95) 

Apăruse un jurnalism social viguros, sceptic şi ireverențios, ale 
cărui tendinţe sunt demonstrate de titlul unuia din vasele sale amiral, The 
Poor Man's Guardian (Paznicul omului de rând). 


Secolul al XIX-lea 
Jurnalismul şi sfera publică 


În primii ani ai secolului al XIX-lea ziarele din Anglia încă mai 
puteau fi tracasate de autorități prin impozitare, amenințări cu darea în 
judecată, oferte de sprijin şi informaţii exclusive, ori subsidii pentru 
reclamele guvernamentale. Pe la 1860 această situaţie se schimbase. 
Ziarele au devenit relativ independente de politicieni. Presa radicală a 
supravieţuit încercărilor de a o sufoca. S-a remarcat adesea că Times şi 
alte câteva ziare au devenit echivalenții moderni ai agorelor din Grecia 
antică unde formatorii de opinie şi factorii de decizie se întâlneau pentru 
a forma opinia publică. Cum s-a întâmplat aceasta? 

Unii istorici acordă o pondere diferită diverşilor factori aflați în 
joc. Istoriile engleze tradiționale au considerat înlăturarea restricţiilor 
guvernamentale privind presa ca pe un rezultat al luptelor progresiştilor 
(Williams 1957); alţii au preferat să accentueze puterea crescândă a 
noilor clase de burghezi care au rezistat încercărilor elitei politice de a 
domina informația (Harris 1996: 106). Pentru Franklin, „neîndoielnic, 

cea mai necesară schimbare a fost înlăturarea a ceea ce oponenții au 
numit „impozite pe cunoaştere” ”, expresie prin care el denumea 
reclamele, impozitul pe timbru de ziar şi taxele vamale pe hârtie, toate 
abrogate între 1853-1861 (Franklin 1997: 78). Schimbările tehnologice 
au permis tipărirea şi distribuirea mai multor ziare — mult mai mari ca 
dimensiuni — şi astfel, satisfacerea creşterii crescânde. Mai ales, în 
termenii de azi, acționarii ziarelor erau numeroşi; în primul rând, 
capitalul necesar era mare şi distribuit astfel încât cei gata să îşi apere 
interesele erau mulţi; veniturile din reclame făceau ca alte surse de 
fonduri, precum subvenţiile politice să nu fie necesare; cititorii 
influențau politica ziarului; revoluția din transporturile interne a oferit o 
piață mult mai mare, iar distribuţia extinsă a făcut ca opiniile autorilor să 
dobândească o influenţă pe care politicienii au început să se teamă a o 
contracara. 

Pre-eminenţa lui Times a fost clară; între 1800-1860, pe măsură 
ce poziţia Marii Britanii în lume consolidează o foarte numeroasă 
burghezie în ascensiune, conştientă de problemele internaționale, 
flămândă de informaţii şi influentă, acest ziar devine camera ei de 
dezbateri. Thomas Barnes (editorul ziarului Times între 1817-41) a fost 
purtătorul ei de cuvânt şi informatorul ei; el şi-a câştigat noi cititori 
apărând diverse cauze, cum ar fi reforma parlamentară şi victimele 
masacrului Peterloo. Creşterea veniturilor a determinat sporirea 
cheltuielilor cu investigaţiile, iar el şi succesorii lui s-au lăudat cu 
accesul la informaţii şi cu independența lor faţă de presiuni. 

O mostră a acestei realități este prezentată într-o binecunoscută 
anecdotă. În 1851, Times, editat de John Delane, l-a atacat pe primul 
ministru francez, prințul Ludovic Napoleon. Furios, acesta a cerut 
ambasadorului său la Londra fie să preseze guvernul britanic să 
pedepsească Times, fie să îşi facă o presă mai bună prin mituire. 
Ambasadorul a încercat să îl facă să înțeleagă că viaţa în Anglia nu era 
chiar aşa: 

„Cineva v-a spus, Printe, că ostilitatea ziarelor Times şi Morning 
Chronicle a fost provocată de subsidii pecuniare. Nimic mai fals ca 
această afirmație şi, credeți-mă, asupra unui subiect atât de important nu 
m-aş pronunţa fără a fi absolut sigur... Deşi mai puțin decât în Franţa, 
oamenii politici din Anglia sunt suficient de îngrijoraţi de criticile 
ziarelor ca să fi încercat adesea să cumpere un ziar atât de cunoscut ca 
Times, dar ei au dat greş întotdeauna...” (citat din Cranfield 1978: 160) 

Acel ambasador observase corect că deja în 1851 Times nu mai 
era predispus la genul de influență propus de prinţ. 

În timp ce în secolul al XVIII-lea, conflictele politice vizau, în 
mare parte, personalitățile, clicile şi corupția, acum, odată cu dezvoltarea 
economică internă, cu un imperiu de exploatat în străinătate şi cu noile 
clase care depindeau de amândouă, politicile guvernamentale erau de 
mare interes, atât cele care priveau lumea afacerilor (tratate 
internaționale, politici comerciale), cât şi cele care priveau un număr mai 
mare de oameni (condițiile sociale şi impozitarea). Un ziar din 1832 îşi 
prezenta programul astfel: 

„Abolirea zeciuielilor, abrogarea Legilor porumbului, un sistem 
de impozitare mai echitabil; abolirea titlurilor nobiliare ereditare; o 
reducere echitabilă a datoriei naţionale;... o reformă în cheltuielile 
coroanei; şi abolirea tuturor pensiilor nemeritate şi a sinecurilor;, abolirea 
unei religii de stat scumpe şi a întreţinerii de către societate a preoților ei; 
schimbarea legilor, şi aplicarea aceloraşi legi celor bogaţi şi celor săraci; 
extinderea drepturilor electorale etc.“ (citat din Cranfield 1978: 134) 

Editorii au sprijinit ziariştii care puteau identifica problemele 
zilei, puteau să le analizeze şi să le facă relevante pentru un public critic. 
Capacităţile şi noua putere a mass-mediei sunt bine ilustrate de cariera 
unui binecunoscut corespondent de război. 


Ideea de reporter 


În 1853 a fost declanșat Războiul Crimeii şi Howard Russell a 
fost numit corespondentul ziarului Times. Imediat ce a sosit, el a 
informat despre pregătirile inadecvate, hrana insuficientă şi lipsa 
adăposturilor pentru trupe. A făcut acest lucru în două feluri, prin 
articole de ziar şi prin informări pentru lideri. 

Rapoartele lui Russell au arătat că flota britanică era mult mai 
puţin eficientă decât cea franceză; că serviciile medicale franceze erau 
superioare; că răniții britanici sufereau îngrozitor, că ofițerii, datorită 
pregătirii neadecvate, nu făceau faţă; că personalul comandamentelor din 
Marea Britanie era neglijent şi ignorant; că ceea ce nu puteau face 
Raglan şi bravii săi ofiţeri — să obţină schimbări, să obțină provizii — 
putea Russell. Potrivit unor relatări (Snoddy 1992), consecințele unor 
astfel de reportaje revelatoare au fost: căderea guvernului, crearea unui 
nou post, cel de Secretar de Stat pentru Război, îmbunătăţirea condiţiilor 

pentru trupe; Times-ul londonez a obținut un fond pentru a oferi servicii 
medicale; influențată de jurnalismul lui Russell, Florence Nightingale şi 
alții au plecat la război punând bazele asistenței medicale de război, ca 
profesie; cu timpul, sistemul de mandatare al armatei s-a schimbat 
datorită dezvăluirilor lui, o schimbare care va avea o mare influență 
asupra capacității Marii Britanii de a duce războaie. Totuşi, amploarea 
succesului lui Russell este pusă sub semnul întrebării în The First 
Casualty (Prima pierdere) (Knightley 1975). Pentru jurnaliştii 
începători, este bine de ştiut că, în calitate de investigator, el a fost o 
prezență pe care victimele de astăzi ar recunoaşte-o in descrierea 
căpitanului Clifford: 

„un irlandez vulgar şi de jos... dar are darul trăncănelii, îşi 
foloseşte condeiul tot atât de bine ca limba, cântă un cântec bun, bea 
coniacul şi apa oricui, fumează tot atâtea ţigări câte îi lasă tinerii ofițeri 
nebunatici şi este considerat de majoritatea din tabără un Tip Foarte de 
Treabă. Este exact genul de om care obține informaţii, mai ales de la 
tineri. Şi vă asigur că mai mulți "barosan!" s-au gândit că e mai bine să îi 
ofere o strângere de mână decât o primire rece, în treacăt, căci [el] este, 
mai degrabă, un gentleman prea stângaci ca să fii în termeni răi cu el. 
(citat în Wilkinson-Latham 1979: 59) 

Războiul Crimeii a fost semnificativ pentru dezvoltarea 
jurnalismului prin aceea că a arătat că profesia câştiga respect şi că 
ocupaţia de reporter, deci, un individ care merge şi află ce se întâmplă, 
era bine conturată. Aşa cum scrie Stephens (1988), unul dintre primii 
care a plecat în căutarea informaţiei, mai degrabă decât să scrie despre ce 
era la îndemână, a fost Tyas, ale cărui reportaje despre masacrul Peterloo 
au avut o mare influență. Stephens arată interesanta deosebire dintre 
Tyas şi succesorii lui în meserie: el nu considera că este de datoria lui să 
meargă să pună întrebări organizatorilor mitingului care avea să se 
transforme în masacrul Peterloo, din 1819, ci a mers pur şi simplu ca 
spectator (Stephens 1988: 243). Pe vremea lui Russell, reporterii 
înfruntau generali şi miniştri, ca să nu mai menţionăm factorii de decizie 
mai accesibili, şi le cereau să îşi clarifice intenţiile, sau, cel puţin, să şi le 
disimuleze bine. 


Simpatie şi moralitate 

Înainte de Charles Dickens, romancierul, a fost Charles 
Dickens, ziaristul care a luptat pentru a îmbunătăţi situația unor Oliver 
Twist şi Micuța Nell din panteonul său ficțional (Philip 1986: 6). Un 
îndemn tipic dickensian deschidea articolul de fond din propriul său ziar 
Household Worlds (Lumea căminelor) în 1852: 

„Umbrele de reparat şi scaune de reparat şi ceasornice de 
reparat, aşa se strigă pe străzile noastre zilnic. [Dar] cine va număra, pe 
aceleaşi străzi, miile de copii de reparat a căror voce ignorantă strigă 
tare, aşa cum striga altădată vocea înţelepciunii, şi tot atât de puţin luată 
în considerare, cine se distruge din lipsă de reparaţie şi moare 
nereparat!” (Dickens, „Băieți de reparat” în Household Worlds, 11 
septembrie 1852) 

Antecedentele literare ale lui Charles Dickens se găsesc în 
romanele sociale care au apărut în Anglia secolului al XVIII-lea şi în 
romanul care mai degrabă vorbea despre oamenii obişnuiţi decât despre 
clasele de sus, mai mult sau mai puţin o creație a lui Walter Scott. Ceea 
ce a adăugat el la observarea şi înţelegerea socială a predecesorilor lui a 
fost conştiinţa condiţiilor domestice şi de muncă în care trăiau cei săraci. 
El a împărtăşit acest interes cu colegii de pe continent, cu Manzoni, 
Balzac şi Zola, printre alții. Emile Zola (1840-1902) a făcut un pas mai 
mult, el a combinat conştiinţa şi compasiunea lui Dickens cu tehnicile de 
observare pe care noi, astăzi, le-am numi sociologice. Întocmai ca 
Dostoievski în Rusia, Zola a cutreierat mahalalele şi a observat atent 
realitățile pe care le-a prezentat, apoi, în scrierile sale. Mişcarea născută 
astfel a fost realismul documentar (Keating 1991). Dacă metoda 
defineşte jurnalistul investigativ, atunci putem spune pe drept cuvânt că 
realiştii documentari au fost primii jurnalişti de investigaţie; ei aveau 
aceeaşi preocupare deosebită pentru cei săraci”, o conştiinţă intensă a 
mizeriei provocate de revoluţia industrială. Vechile comunități fuseseră 
dezrădăcinate, dar, mult mai evident, oamenii fuseseră îngrămădiți în 
oraşe unde nu existau nici cunoştinţele nici priceperile pentru a le face 
viaţa suportabilă, oferindu-li-se apă curată, canalizare sau hrană, ca să nu 
mai vorbim de educaţie, un loc de muncă la îndemână şi protecţie faţă de 
exploatare şi criminalitate. 

Cei care se ocupau atât de taxonomia, cât şi de prezentarea 
acestor fenomene au fost primii specialişti în ştiinţe sociale; cel mai 


$ Pentru alte detalii despre Zola vezi Keating 1991: 15-16 şi 306. 

faimos produs este probabil cartea în şaptesprezece volume Life and 
Labour or the People of London (Viaţă şi muncă sau poporul londonez) 
de Charles Booth, publicată între 1889-1891. Keating ne reamintește 
(1991: 305) că, datorită respectului sporit acordat ştiinţei şi metodelor 
ştiinţifice, atât jurnaliştii cât şi cercetătorii au pretins obiectivitate, dar în 
scopurile lor era puţină obiectivitate; se pretindea că metoda era cea 
ştiinţific detaşată. Ideea că se poate face o deosebire între alegerea 
subiectului şi metodă astfel încât angajarea şi parțialitatea din primul 
element să se potrivească cu imparţialitatea celui de-al doilea element 
este interesantă şi are o legătură evidentă cu jurnalismul. 

Îndemnul de a identifica şi a vorbi despre suferință şi exploatare 
nu poate fi atribuit doar unui spirit investigativ; scientismul a oferit 
uneltele, dar motivaţia vine dintr-o variantă a acelei credințe evanghelice 
că a face fapte bune înseamnă a-l venera pe Dumnezeu; optimismul care 
i-a făcut pe oameni să creadă că se poate construi o utopie pentru toți 
(Houghton 1957: 33); cinstea care îi inspira pe victorieni să îşi refuze 
plăceri pentru a participa activ la marea luptă pentru a construi o lume 
mai bună; o sensibilitate ocrotitoare față de suferințele celor nespălați, 
născută din romantism, ceva înrudit cu sentimentele lui Dorothy Brooke 
din Middlemarch”. 

În a doua jumătate a secolului al XIX-lea mulţi scriitori erau şi 
romancieri şi ziarişti, dar în jurul anului 1880 a început o treptată 
separare”. H.G. Wells a făcut public faptul că el preferă să fie considerat 
ziarist (Parrinder 1972: 297), iar romanele lui documentar- realiste, ca şi 
ale altora, au fost scrise ca o completare a publicisticii. Alte tipuri de 
roman, pe care le-am putea denumi „artistice” au fost scrise de „artişti” 
şi a început să fie operantă o separare obişnuită, o distincție pe care, în 
zilele noastre, au putut-o depăşi doar artişti, precum Tom Wolfe sau 
Gore Vidal. 


Obiectivitatea 


Între începutul secolului şi 1853, Times şi-a dezvoltat o astfel 
independență față de influenţa politică încât putea pretinde că relatează 


€ Celebru roman al lui George Eliot (nota traducătorului). 
7 Aspecte ale acestor probleme sunt discutate în teza de doctorat nepublicată a 
dr. Lynne Hapgood Circe printre oraşe. 

obiectiv şi fără a se raporta la interesele celor puternici. Anul 1853 este 
semnificativ deoarece atunci s-au publicat în Times reportajele lui 
Russell din Crimeea. Cum de a fost posibil acest lucru? 

Există patru abordări principale ale fenomenului apariției 
obiectivității: abordarea politică, economică, tehnologică şi 
instituțională, şi ele sunt complementare. Jurgen Habermas susține că 
informația imparțială sau obiectivă, în contrast cu ştirile foarte politizate 
şi parțiale de la începuturi, a apărut ca urmare a formării unei opinii 
publice informate în Anglia şi America, ceea ce a necesitat ştiri 
imparțiale. Această „sferă publică” consta din grupuri aflate în 
competiție, care dezbăteau problemele zilei, şi aceste grupuri doreau să 
fie aprovizionate cu aceeaşi informaţie pe care să îşi bazeze analizele, 
adesea diferite, ale intereselor lor şi ale intereselor guvernărilor lor. 
Această sferă publică însăşi a fost hrănită şi ajutată să crească de către 
mass-media care a înlesnit, astfel, procesul de dezvoltare politică care a 
culminat cu democrația modernă (Dahlgreen şi Sparks 1991). 

Schiller (1981) demonstrează că obiectivitatea s-a dezvoltat ca 
răspuns la imperativele comerciale, adică la nevoia de a vinde la cât mai 
mulţi oameni posibil şi, deci, de a jigni pe cât mai puţini oameni posibil; 
el a accentuat şi atitudinea ştiinţifică a empirismului care a început să 
domine treptat secolul al XIX-lea şi să influenţeze comunicarea, aşa cum 
a influențat cercetarea ştiinţifică. 

În mare parte, Desmond (1978) pune imparţialitatea pe seama 
unei noutăţi tehnice care a avut o influență imediată asupra scrisului, este 
vorba de telegraf, şi unei noutăţi comerciale: agenţia de ştiri. Înainte de 
apariția telegrafului, scrisul era, conform standardelor moderne, lung, 
plin de comentarii subiective şi de detalii. La urma urmelor, majoritatea 
corespondenților străini scriau în timp ce aşteptau câteva zile un vapor. 
Războiul Civil din America (1862-65) a atras mai mulți ziarişti decât 
orice alt război de până atunci şi ei au fost primii care au folosit 
telegraful. Transmisiile erau scumpe“; trebuia plătit pentru fiecare 
cuvânt. Astfel, cu cât era mai concisă relatarea, cu atât costa mai puţin 
transmisia. Corespondenţii era sfătuiți să îşi reducă materialul la un 
minimum de fapte şi să îl clarifice astfel încât punctele importante să fie 


* Desmond (1978) oferă detalii fascinante privind aceste preţuri şi influenţa lor 
asupra mass-mediei în istorie. 

sesizate imediat. După ce se primea reportajul, el putea fi extins şi 
editorul-destinatar putea adăuga material ilustrativ sau subiectiv. 

Acest nou mod de a relata a dus, foarte curând, la alte schimbări, 
în speță la introducerea „piramidei inverse”. Manuscrisul trebuia să 
pornească de la faptul cheie sau de la fapte, fără preliminarii. Adăugirile, 
completările, urmau secvențial şi în ordine invers proporțională cu 
importanţa, astfel încât sub-editorul putea să taie paragrafele din partea a 
doua fără a afecta înţelesul, de unde denumirea de „piramidă inversă”. 
Povestirea, din contră, ducea la un punct culminant format din detalii a 
căror relevanţă nu era clară de la început. În ceea ce priveşte conţinutul 
acelei piramide, există şase elemente necesare, o codificare a factorilor 
esențiali pentru orice reportaj pe care o învaţă orice student de la 
jurnalism: Ce s-a întâmplat; Unde s-a întâmplat, Când s-a întâmplat; 
Cine a fost implicat; De ce s-a întâmplat; Cum s-a întâmplat. Aceste 
cerințe impuse jurnaliştilor de telegraf au dus la o mai mare acuratețe a 
informaţiei şi la o mai bună înțelegere de către cititor, a devenit un dat al 
jurnalismului că ştirile, acest tip de informare obiectivă, erau diferite de 
alte materiale mai discursive, subiective. 

Următoarea schimbare majoră a fost apariția agenţiilor de ştiri. 
Aşa cum spune Desmond: „în timp ce un reporter ar putea scrie un 
reportaj care să fie acceptabil pentru propriul său ziar, un reportaj pe 
acelaşi subiect al unei agenţii de ştiri, care merge la zeci de ziare, ar 
putea fi total inacceptabil pentru unele dintre ele” (Desmond 1978: 217). 
Aşadar, agențiile trebuie să producă texte care să fie ceva mai mult decât 
fapte acceptabile în mod obişnuit. Activitatea lor oferea o verificare a 
ceea ce făceau propriii corespondenţi ai ziarului şi o sursă de comparaţie. 
Aceasta sporea şi mai mult gradul de acuratețe şi, punând accentul pe 
faptul neasezonat din ştiri, sporea diferenţa dintre acest fel de ştiri şi 
acele părți ale ziarelor şi programelor radio sau TV unde subiectivitatea 
este permisă. Ea a încurajat de asemenea ideea de martor ocular, 
perceput ca o cheie a cunoaşterii, fapt care a constituit rampa de lansarea 
pentru carierele mai multor corespondenţi speciali şi a inclus interviul 
testimonial printre uneltele lor. Probabil că fotografia realistă, care a 
apărut în acelaşi moment cu evoluţiile prezentate mai sus, în deceniul 
cinci al secolului al XIX-lea, a stimulat convingerea că exista o realitate 
pe care jurnaliştii puteau să o capteze. Factorii mai recenți, care 
subliniază obiectivitatea ca normă jurnalistică, precum şi critica 

obişnuită a obiectivităţii, toate acestea sunt discutate în capitolul 
următor. 


Ideea de dovadă 


Adoptarea obiectivității ca normă jurnalistică a fost simultană cu 
dezvoltarea ideii că reporterii (cum putem să îi numim astăzi) folosesc 
tehnici specifice profesiei lor: observarea evenimentelor, investigarea 
surselor de informaţii. Ne putem imagina că ei se lăudau cu acuratețea 
lor deoarece au realizat că aceasta nu le garanta doar o permanentizare, 
dar le şi consolida statutul de experți şi profesionişti. 

Aceasta a facilitat transformarea modului în care era apreciat 
jurnalismul — la început văzuți ca mercenari şi polemişti pe care nu se 
putea pune bază, ziariştii erau consultați şi curtaţi de prinți, nu numai 
datorită capacităţii lor de a influenţa opinia publică, dar şi pentru că erau 
adesea mai competenţi decât presupuşii experţi. Acest tip de cunoaştere 
a fost adesea apreciat în dezbaterile cercurilor de afaceri şi intelectuale 
victoriene ai căror membri susțineau abordarea pe bază de dovezi, 
disecţia rațională a unor instituții şi idei învechite (a unora dintre ele), 
precum şi conceptul de interes public. 

A început să se facă o distincţie între cei care scriau editoriale în 
birou şi cei care adunau ştiri pe teren. Reportajul se diferențiază de 
analiză, aşa cum este ea astăzi, au apărut articolele tematice, deosebite 
de alte tipuri de articole, care cuprindeau ceea ce numim astăzi „interes 
uman”; ştirile „importante” au fost diferenţiate de ştirile „de 
divertisment”; a apărut jurnalismul literar; s-a inventat interviul; ziarele 
au început să organizeze campanii. 


Ideea de investigație 


În 1885 jurnalistul W.T. Stead a căutat în scopuri sexuale o fată 
din Fast End, Londra, a găsit o fată de doisprezece ani şi a cumpărat-o. 
Stead a fost arestat, condamnat şi închis. Totuşi, deoarece motivația lui 
fusese aceea de a înscena o cacialma publicitară şi nu de a profita de 
achiziția lui, condamnarea a fost scurtă şi el a transformat întreaga 
afacere în cacialmaua care a dus, în cele din urmă, la succesul campaniei 
pentru interzicerea prostituţiei infantile (Crossland 1996). 

William Stead îşi începuse viaţa la 14 ani, ca funcţionar la o 
firmă din Newcastle. A lucrat pentru Northern Echo din Darlington, iar 
în 1871, în vârstă de 22 de ani, a devenit redactor (Griffiths 1992). A 
crescut într-o sectă protestantă dedicată operelor caritabile şi credea că 
jurnalismul îi dădea posibilitatea să se salveze. A fost, mai întâi, 
remarcat la nivel național, fiind activ într-o cruciadă de presă menită a 
dezvălui atrocitățile care se presupunea că au fost comise de turci în 
Bulgaria. I s-a oferit postul de redactor-şef-adjunct al foarte influentului, 
pe atunci, Pall Mall Gazette, al cărui redactor-şef devine în 1883. În 
acelaşi timp, el a organizat o campanie de presă pentru o politică activă 
în problema Sudanului (pentru a salva înapoiatul Sudan), pentru săracii 
Londrei şi pentru modernizarea marinei. Mai apoi, a organizat campanii 
de presă pentru pace şi pentru sprijinirea burilor în războiul cu burii. 

Articolul bombă pentru care Stead este, cu precădere, amintit se 
numeşte „Omagiul fecioarelor din Babilonul modern”. Sursa articolului 
este o informaţie despre un trafic de tinere englezoaice, informaţie mai 
veche cu un an decât primul articol al lui Stead despre acest subiect, şi 
pe care nişte negustori care aprovizionau bordelurile din Bruxelles i-au 
dat-o lui Josephine Butler, o quakeră englezoaică, militantă pentru 
drepturile omului. Butler a reuşit să găsească un martor din poliția 
belgiană, dar nici poliția britanică, nici diplomaţii nu erau interesaţi de 
problemă. Traficul era bine consolidat, plin de cruzime şi documentarea 
bine făcută de Butler, totuşi ea nu progresa deloc în eforturile ei de a 
determina stabilirea unei vârste mai mature, de la care o persoană poate 
avea legal raporturi sexuale, drept care a încercat să determine poliția să 
intre în acţiune. 

Dar numai când s-a implicat W. T. Stead, pe atunci redactor-şef 
la Pall Mall Gazette, s-au sensibilizat şi autoritățile. După ce a cumpărat 
fata, pe 6 iulie 1885, el a publicat „Violarea virginelor. Raportul despre 
misiunea noastră secretă”, care avea 5 pagini pline cu detalii, cu 
subtitluri cum ar fi: „Legarea fetelor” sau „De ce nu se aud strigătele 
victimelor”. Era inclusă şi o relatare a propriei sale investigaţii: 

„Femeia casei era puţin suspicioasă, datorită prezenţei unui 
străin, dar după câteva cuvinte a zis că avea o fată proaspătă la 
îndemână, pe care o putea aduce dacă se vor înţelege. A trimis după fată 
care a şi apărut. I s-a spus că urma să aibă o situație bună la câteva mile 
de Londra... [dar] fata părea cam agitată când i s-au pus atât de multe 
întrebări şi s-a vorbit despre plecarea ei la ţară. Totuşi, târgul s-a făcut. 

Custodele urma să primească 2 lire pe loc şi o altă liră de aur dacă fata se 
dovedea a fi virgină”. (Pall Mall Gazette 6 iulie 1885: 5) 

Primul lucru de remarcat cu privire la jurnalismul lui Stead este 
caracterul lui explicit, ceea ce era un element foarte nou. Am văzut cum, 
cu două secole înainte, foile de ştiri stimulau gustul publicului pentru sex 
şi violență şi continuau să se producă astfel de relatări, dar cu perdea şi 
în periodice de specialitate, cum ar fi The Pearl (Perla — Canfield 1978: 
212). Până la Stead, nu existase spaţiu pentru aşa ceva în presa 
respectabilă, care era plină de seriozitate morală. Stead a schimbat stilul 
reportajelor combinând tonul înalt moral cu descrierea senzaţională, 
stilul preferat al multor ziare din Marea Britanie de azi. 

Stead a atras atenţia nu numai prin lascivitate, dar şi prin darea 
în vileag. Că acest fel de comerţ exista, era, cu siguranță, o noutate 
pentru majoritatea cititorilor săi. Stilul lui investigativ sub acoperire era 
premonitoriu. Cu ajutorul specialistului, Josephine Butler, Stead a făcut 
o documentare preliminară detaliată şi a montat o înscenare în maniera 
foarte agreată de jurnaliştii de investigaţie moderni. Modul în care a fost 
utilizat materialul i-a sporit senzaţionalismul. Stead l-a publicat în 
secvenţe timp de mai multe săptămâni, relatările cu suspans stimulând 
loialitatea clienţilor. S-a vorbit pretutindeni despre reportajul lui şi au 
apărut comentarii în nenumărate alte ziare, circulaţia ziarului a crescut şi 
vânzătorii ambulanți dădeau de două sute de ori mai scump exemplarul. 

Exact în momentul când jurnalismul urma să facă faţă unor mari 
schimbări, se inventase? jurnalismul de investigaţie. 


Inceputurile mass-mediei 


Aşa cum scria Stead, circumstanţele jurnalismului erau pe 
punctul de a cunoaşte o dezvoltare fundamentală. Deşi, potrivit 
propriilor standarde, cifrele de vânzare erau impresionante, Stead şi 
admiratorii lui nu au remarcat unele din schimbările relevante care aveau 
loc în societate, sau cel puţin nu au reuşit să capitalizeze aici zelul lor de 
cruciați. Întocmai ca alți editori de înaltă clasă, Stead avea idealuri înalte 


? Mai există şi alte exemple de investigaţii, dar mai trebuie făcute cercetări. O 
investigație despre care se cunosc anumite lucruri este dezvăluirea de către 
Manchester Guardian privind lagărele de concentrare ale lui Kitchener pentru 
civilii buri, în timpul războiului bur. Vezi Ayerst 1971 

şi talente deosebite, dar le-a folosit doar pentru o clasă socială restrânsă — 
limbajul lor trăda acest fapt, ca şi prezumpțiile lor culturale, cunoştinţele 
şi interesele care copleşeau presa. Dacă ar fi fost oameni de afaceri mai 
abili, ar fi observat că piața se extindea dramatic. Dar nu au observat 
acest fapt şi astfel, cu toată vâlva, au pierdut în favoarea unui tip cu totul 
diferit de ziarist (Williams 1957). 

Explozia demografică, care începuse în secolul al XVIII-lea, a 
continuat cu o creştere exponențială a natalității şi o urbanizare mult mai 
extinsă. Economia bănească era universală şi firme de desfacere cu 
amănuntul se dezvoltaseră peste tot; reţelele de distribuţie pe şosele, 
canale şi calea ferată progresaseră enorm. Existau maşini de tipărit mai 
bune, hârtie mai ieftină şi ilustrații. Reclamele se dezvoltaseră în aşa 
măsură încât reduseseră dependenţa de alte forme de venit, reduseseră 
costul pe bucată şi astfel au sporit şi mai mult piaţa potențială. 

În ceea ce priveşte publicul cititor, sufragiul universal masculin 
şi mişcările sindicale politizaseră masele; se introdusese învățământul de 
masă, iar ştiinţa de carte se răspândea rapid; fotbalul s-a dezvoltat 
începând din 1870 şi a oferit o preocupare pentru ziare, lărgind şi mai 
mult piaţa. Prin alegere şi formare profesională, puţini dintre ziariştii de 
ofereau aceste evoluţii. Totuşi, jurnalistul profesionist şi importanța pe 
care acesta o dobândise pentru ziare, deopotrivă cu extinderea pieţei de 
masă i-au adus succesul comercial, mass-media devenind o mare afacere 
astfel încât a atras oameni care erau, în primul rând, antreprenori, şi mai 
puțin jurnalişti. În consecință, a apărut cea de-a doua generaţie de 
„antreprenori de informaţie”, aşa cum s-a exprimat succint Alfred 
Harmsworth (Taylor 1996). 

În 1881 a apărut o revistă numită Titbits (Bucăţi de sâni), lansată 
de George Newnes, care nu era ziarist, ci antreprenor .Titbits era o 
colecţie de citate scurte şi amuzante din alte publicaţii, completate cu 
fragmente originale ale unor ziarişti independenţi, foarte potrivite pentru 
tinerii care ştiau citi, dar nu aveau antene pentru cultura înaltă sau pentru 
ziarele de elită cu vocabular prolix. Printre admiratori se număra un tânăr 
de 16 ani, Alfred Harmsworth, un bun ciclist care făcuse turul țării cu 
alți ciclişti entuziaşti, tineri care lucrau mai ales ca funcţionari sau în 
magazine şi care, probabil, citeau şi Titbits. Harmsworth a devenit unul 
dintre primii ziarişti de la Titbits, iar apoi a lucrat pentru Wheel Life 
(Roata vieții), ziarul cicliştilor (Williams 1957: 136). 

La 21 de ani, era redactor la Bicycling News (Ştiri din ciclism) şi 
gata să îşi lanseze propriul său ziar, în mare măsură o copie a lui Titbits, 
denumit Answers (Răspunsuri). În următorii zece ani a lansat alte 
unsprezece publicaţii, printre care Home Chat (Sporovăiala de acasă) 
pentru gospodine, Chips şi Pluck (pentru comisionari), Forget-me-not 
(Nu-mă-uita) pentru midinete, Union Jack (Steagul britanic), Halfpenny 
Marvel (Minunea de o jumătate de penny) şi Comic Cuts (Tăieturi 
comice) (Taylor 1996: 19). 

În mai 1896, afacerea lui Hamsworth avea un capital de un 
milion de lire şi el putea încerca să se lanseze în cotidiene. Deja dovedise 
prin succesul lui comercial că ştia ce doreau masele să citească. Mai 
mult, ştia cum să atragă cititorii prin înscenări şi concursuri, vânzându-şi 
publicaţiile la fel ca orice altă marfă. Când i s-a oferit, pentru un preţ 
modest, ziarul în declin Evening News (Ştirile serii), l-a cumpărat şi a 
aplicat aceleaşi principii care îi aduseseră succesul ca editor de periodice. 
Cu timpul, Harmsworth va mai adăuga şi alte ziare de succes la acesta, 
devenind primul mogul mass-media modern. 

Câţiva antreprenori de presă urmau să îşi construiască imperiile 
mediatice pe piaţa de masă creată în deceniul opt al secolului al XIX-lea. 
De obicei, le conduceau ca despoţi şi, deşi, ca indivizi, aveau idei 
politice clare, pe care uneori se hotărau să le şi promoveze, prima lor 
grijă era succesul comercial. Rupert Murdoch este făcut exact din acest 
aluat. Când în 1986, The Sunday Times a fost indus în eroare cu privire 
la aşa-zisele jurnale ale lui Hitler, ziariştii s-au simţit înşelați, chiar 
umiliți, Rupert Murdoch a declarat: „Circulaţia a crescut şi s-a menţinut 
ridicată. Nu am pierdut bani sau aşa ceva” (citat în Harris 1996: 567). În 
ceea ce îl privea: „noi suntem o industrie de amuzament” (op. cit.); şi alţi 
proprietari gândesc la fel, de exemplu Lordul Mathew de la Express 
Group: „iată cum privesc eu ziarele... ca bani” (citat în Porter 1984: 
153). 

Odată cu Harmosworth, care în anii '20 ai secolului al XX-lea 
răspundea noilor grupuri sociale ştiutoare de carte şi în creştere 
numerică, circulaţia a devenit cel mai important factor. Ziarele de format 
mare doreau o audiență mică şi selectă şi se bazau din ce în ce mai mult 
pe reclame, deoarece costurile jurnalismului de înaltă clasă creşteau. 
Iniţial, cei care îşi făceau reclame nu influențau prea mult conținutul 
ziarelor de format mare, dar în comparație cu politica, a sporit cantitatea 
de materiale tematice. 


51 


Schimbări similare au avut loc în presa de mare popularitate, dar 
din motive diferite. Reclamele au devenit mai puțin importante — cei care 
îşi făceau reclamă plăteau mai puțin pe individ pentru ca reclamele lor să 
ajungă la cei săraci — dar circulaţia conta mult deoarece presa de mare 
popularitate avea nevoie de o parte mai mare din preţul pe bucată şi 
accepta orice reclame doar pentru că avea o mare circulaţie. Pentru a 
avea o circulație mare, populariza, senzaționaliza şi simplifica. Procesul 
de simplificare a textului, de reducere a reportajului la punctele cheie, a 
început cu introducerea telegrafului şi s-a accelerat cu noul populism. 
Conţinutul politic s-a diminuat rapid în favoarea chestiunilor de interes 
uman (Curran şi Seaton 1997: capitolul 5). Competiţia intensă din 
această perioadă a accelerat această tendinţă şi a dus la cultivarea 
înscenării şi la introducerea studiului de piaţă pentru a se verifica dacă ce 
se oferea era ceea ce doreau masele. Ca urmare a acestui fapt, presa 
radicală a murit. Ziarele politice de masă nu puteau intra în competiţie, 
în privinţa prețului, mai ales când agenții economici nu doreau să îşi facă 
reclamă în ele, sau în privinţa senzaţionalului. 

O excepţie a fost Guardian din Manchester, sprijinit de o 
comunitate de afaceri şi profesionişti din Manchester, ai cărei membri 
tindeau să împărtăşească aceleaşi concepţii religioase şi politice. Ziarul a 
putut să rămână de calitate şi independent într-un mod care nu era 
accesibil ziarelor cu circulaţie de masă. Mai erau şi altele ca el, deşi 
majoritatea au fost eliminate în urma fuziunilor din deceniile patru şi 
şase ale secolului al XX-lea. 

În concluzie, era baronilor de presă a avut consecințe atât 
pozitive cât şi negative pentru jurnalismul britanic. Mult mai mulți 
oameni au citit ziarele, dar a existat o scindare acută între jurnalismul 
popular şi cel de elită, atât în privinţa stilului, cât şi a intereselor. Că 
mijloacele de informare puteau deveni o mare şi profitabilă afacere, era 
acum foarte clar, aşa cum clar era şi faptul că atunci când mass-media 
este, în primul şi în primul rând, o afacere, acest fapt influenţează şi 
conţinutul. Conţinutul este influenţat şi atunci când reclamele sunt mai 
importante decât vânzările. Curran şi Seaton susţin că mass-media de 
afaceri e deosebită de mass-media jurnalistică. Ei consideră că baronii 
presei au limitat varietatea vocilor care erau auzite de oamenii obişnuiţi 
la acele voci care erau acceptabile pentru unii oameni de afaceri egoişti. 
Astfel, criza economică din anii 30 ai secolului al XX-lea nu a fost 
adecvat analizată şi oamenii au fost făcuți să creadă că era un act 


52 


dumnezeiesc: greviştii erau calomniați, iar ideilor lor marginalizate ca 
fiind ale unei minorități; au fost create sperietoare pentru mentalitatea 
publică — Rusia, evreii — şi s-au cultivat entuziasme acolo unde ele nu 
erau neapărat sănătoase; de exemplu, şovinismul imperial (Spurr 1994), 
iar în cazul lui Daily Mail, fascismul. Observațiile lui Curran şi Seaton 
au o rezonanță particulară astăzi având în vedere neliniştea generală 
privind subordonarea jurnalismului factorului comercializare şi puterii 
managerilor care nu au criterii de succes, ci de profit. 


Transformarea în marfă 


Am văzut cum jurnalismul, pe care îl recunoaştem ca atare, s-a 
conturat spre sfârşitul secolului al XIX-lea; Chalaby (1998), bazându-se 
pe ideea lui Jurgen Habermas, despre care discutăm în Capitolul 5, 
susţine că el s-a şi epuizat atunci când mass-media a devenit o industrie. 

Pentru Chalaby, în deceniile dinainte de generalizarea pieţii, 
selecția ştirilor se făcea pe baze morale. Presa fusese polemică, legată de 
grupuri şi puncte de vedere specifice; abrogarea Legilor Timbrului a 
eliberat mass-media de acele constrângeri şi a făcut posibilă apariţia unui 
jurnalism relativ independent şi imparțial. Presa nu mai trebuia să facă 
plecăciuni unor interese înguste de grup, fie capitaliştilor industriali din 
Manchester, de exemplu, fie clasei muncitoare, a căror presă el o 
examinează în detaliu, ci a căutat să servească o clientelă mult mai 
numeroasă. Totuşi, pe măsură ce această clientelă devenea mult mai 
numeroasă, pe măsură ce devenea o piață de masă, a devenit clar că 
capitalizare era necesar pentru a intra pe o astfel de piață. 

În acest proces, mass-media a ajuns să intre într-o competiţie 
feroce şi această competiţie a făcut-o să adopte norme şi tehnici care au 
schimbat, în mare măsură, natura jurnalismului. De la a oferi un forum 
de dezbatere şi cele necesare dezbaterii — informații punctuale imparțiale 
cu care să intri în dezbatere —jurnalismul a devenit un produs de atras 
cititorii, marfă cu valoare dată de puterea sa de atracţie. Sarcina 
jurnalistului nu a mai fost să discute elevat sau să educe cititorii pentru a 
participa la res publica, ci să producă un astfel de produs; documentele 
politice nemediate, cum ar fi publicarea dezbaterilor parlamentare, au 
dispărut, problematica serioasă a fost diminuată odată ce au început să 
fie abordate activități mult mai diverse. 

Cu alte cuvinte, teoria lui Chalaby a oferit o explicație privind 
modul în care jurnalismul s-a adaptat pe măsură ce presa de piaţă largă a 
devenit lucrativă, atrăgând antreprenori care au comercializat şi mai mult 
afacerile din mass-media şi au transformat produsul într-o marfă. El 
vede sfârşitul secolului al XIX-lea ca pe începutul unui proces ale cărui 
roade le sesizăm azi în trivializarea jurnalismului, care este denunţată în 
mod frecvent. Postmant susține în lucrarea sa, pe drept cuvânt intitulată 
Amusing Ourselves to Death (Distrându-ne până la moarte) (1987) că 
amuzamentul, facilul, efemerul ne-au îndepărtat de problemele 
importante sau le-au diluat. 

McManus (1994) ne dă exemple detaliate despre ceea ce el 
numeşte „jurnalismul de gunoi”, care înlocuieşte jurnalismul de 
informație, iar în Capitolul 8 dovedeşte, cu studii de caz, ce puţin efort 
s-a depus pentru a aduna date despre sau a prezenta ambianța, contextul, 
explicația şi cum e mai probabil că reporterii folosesc conținutul 
emoţional şi distractiv în dauna informației necesare pentru a înţelege 
faptele. El explică trivializarea ca rezultat al creşterii jurnalismului 
orientat spre piaţă, pe care îl diferenţiază de jurnalismul normativ, şi 
susține că, întocmai ca alimentaţia fast food, această lectură vulgară 
creează dorințe nesănătoase şi îndepărtează de produsele de calitate. 

„Chiar dacă afacerile bazate pe profit au fost baza capacității 
jurnalismului, aici şi acum 150 de ani, când antreprenorii au înlocuit 
partidele politice ca operatori de presă, afacerile au fost ținute în umbră. 
Acum afacerea de a vinde ştiri e invitată sus, în templu”. (McManus 
1994: 1) 

Sparks (1991) a identificat o prăpastie tot mai mare între o elită 
informată şi masele care se distrează; alţii (Golding 1998) susțin că 
mass-media, inclusiv cea de elită, se orientează tot mai mult spre 
amuzament. 

Până aici, toate bune. Cercetările au stabilit de mult timp că 
diferite prejudecăţi sunt endemice în ştirile „importante”, există o 
preferință în favoarea autorităţii, de exemplu, sau spre selectarea ştirilor 
care favorizează stereotipurile. Ştirile „de distracţie”, sau acei biţi!” 
distractivi care au înlocuit treptat ştirile importante, au fost mazilite. 
Totuşi, odată ce cercetătorii au înțeles preponderența sporită a ştirilor de 


'9 Unitate de măsură a informaţiei (nota traducătorului). 

amuzament (numite şi de „interes uman”)”!, ei au şi început să le 
înțeleagă. Aşa cum am văzut în Capitolul 1, Brundson şi Morely (1978), 
Rutherford Smith (1979), van Poecke (1988) şi alții au constatat că 
evenimentele tind să intre în categoriile existente şi sunt astfel prezentate 
ca să îndeplinească anumite funcţii, cum ar fi: să ne liniştească în 
privinţa autorităţii, să ne distreze, sau să ne menajeze prejudecățile; la o 
extremă a fost cazul Charles Stuart în care omorul a fost astfel ambalat 
de reporteri ca să se potrivească stereotipurilor convenționale (tânăr de 
culoare, furt de maşină, femeie albă, trafic) care nu aveau nici o legătură 
cu realitatea, dar toate legăturile cu aşteptările (Berkowitz 1997:498). 

De ce se întâmplă aşa? Ştirile sunt un nou tip de jurnalism; 
fiecare gen are identitatea sa recunoscută de producători şi consumatori, 
amândouă părțile solicită supuşenie față de convenienţele structurale, 
gramaticale şi de vocabular, precum şi acceptarea repertoriului de teme 
socotite a fi adecvate genului (McQuail 1994). Diferite studii, inclusiv 
Mazzolini (1978) şi Bell (1991), au ajuns, în linii mari, la concluzia că 
jurnaliştii iau evenimente şi le formatează cerinţelor genului, cerințe care 
îşi au rădăcinile în prezumpțiile culturale şi necesitățile comerciale. 

Ca extremă, am putea spune, deci, că jurnalismul reconstruieşte 
lumea astfel ca ea să se potrivească cu modul în care el rosteşte ceea ce 
publicul lui doreşte să audă, mai degrabă decât cu realitatea, iar acest 
fapt are diferite implicaţii sociale. Bourdieu a mers şi mai departe cu 
critica lui, mai ales în critica jurnalismului de televiziune, susținând că 
acesta, în loc să îmbogăţească sfera publică, are numeroase efecte 
primejdioase. Jurnalismul de televiziune, crede el, domină şi limitează 
ideile şi argumentaţia; clasifică oamenii şi ne forțează să vedem lumea 
prin aceste clasificări (Bourdieu 1998: 22). Din motive instituționale, 
tehnologice, economice şi sociologice, jurnaliştii de televiziune pot să îşi 
impună şi îşi impun propriile lor perspective şi concepţii asupra 
oamenilor şi problemelor: „jurnalismul se bazează pe un set de 
presupuneri şi concepţii care depăşesc diferențele de poziţii şi opinie... 
efectul este cenzura” (Bourdieu 1998: 47). 

Teza de mare cuprindere a lui Chalaby, la care ne-am referit mai 
sus, pare să se fi născut din mai multe studii asupra unor cazuri specifice 


11 Această tendinţă a fost identificată de Mead în 1926, de Hughes în 1968 şi de 
Barthes în 1977; Fiske şi Hartley (1978) a observat că proporţia acestui tip de 
ştiri sporise. Totuşi, principalul obiect al cercetării au rămas ştirile importante. 


55 


de jurnalism, cum ar fi cercetările lui Keeble asupra modului în care a 
fost „creat” de către mass-media războiul din Golf (Keeble 1998), 
anumite studii despre ştirile de televiziune locale (de Burgh 1998 şi 
Langer 1998). Comparaţia lui Cao privind modul în care au relatat 
cedarea Hong Kongului chinezii şi britanicii (Cao 1997) şi altele. 
Dovedesc, oare, toate acestea, că adevărul nu există sau că jurnalismul 
de ştiri nu are nimic de-a face cu adevărul? Nu, dar există tendinţe în 
jurnalismul comercial care ne fac să spunem că am fi naivi să 
presupunem că jurnalismul reflectă „realitatea”. 

Unde se încadrează jurnalismul de investigaţie? S-ar putea ca 
jurnalismul de investigaţie inspirat de impulsul său moral să fie la un alt 
nivel față de jurnalismul de ştiri puternic condiţionat, pe care autorii mai 
sus menționați au încercat să îl interpreteze, jurnalism influențat de 
cerințele formatului care este el însuşi o cerință a unei abordări de 
marketing; poate că jurnalismul de investigație este o relicvă a secolului 
al XIX-lea, al lui Chalaby ori Habermas, cu valorile lui diferite; pe de 
altă parte, poate că este doar un produs (care satisface o dorință de 
plăcere, indignare!), sau doar o tehnică de marketing pentru a vinde 
produsul principal, ca orice alt produs mediatic. Lăsând deoparte 
judecăţile de valoare, este cazul să cercetăm acum evoluţia jurnalismului 
de investigație în ultimii treizeci de ani. 

3 
Treizeci de ani de jurnalism de 
investigaţie britanic 


Hugo de Burgh 


O tradiţie a jurnalismului de investigaţie 


În deceniul şapte al secolului al XX-lea ziarele britanice au 
trebuit să facă faţă competiţiei cu televiziunea şi, în acelaşi timp, datorită 
sporirii consumului, au constatat că agenții economici solicită mai mult 
spaţiu pentru reclamă în mass-media. Astfel, ziarele au devenit mai mari 
şi au umplut spaţiul cu articole mari şi foto-reportaje. În acelaşi timp, 
Doig (1997) a sugerat că exista un climat favorabil scepticismului şi 
lipsei de respect care a făcut jurnalismul de investigaţie atractiv. Acestor 
factori le datorează avântul. 

Întotdeauna au existat „demascări” înţelese ca reale, sau pretinse 
dezvăluiri a ceva ce ne fusese tăinuit, dar tradițiile investigative ale 
reportajelor care au dus, de exemplu, la prezentarea sărăciei şi 
exploatării în Anglia victoriană, au căzut în desuetudine în ziarele 
serioase. Ele au lăsat aceste lucruri pe seama publicaţiilor de mare 
popularitate, mai ales cele duminicale, cu obişnuitele lor dezvăluiri de 
tipul „m-am scuzat şi am plecat” despre prostituție, sau articolele de tipul 
„eu îl numesc pe cel vinovat” despre micii infractori (Leapman 1922: 
19). Tehnici similare urmau să fie folosite, acum, pentru jurnalismul 
„responsabil social”, în maniera lui W. T. Stead. 

În 1963 s-au efectuat două investigaţii majore care au continuat 
a fi citate ca exemple: prima a vizat o relaţie triunghiulară dintre un 
ministru guvernamental, Profumo, un agent secret rus şi o prostituată. A 
fost intens studiată de jurnalistul de investigaţie Peter Earle de la News of 
the World (Noutăţi ale lumii), care a reuşit să o ascundă pe fată şi pe 
complicii ei într-o vilă la ţară până când el a fost gata să publice 
reportajul (Earle 1963), şi care a devenit şi prima dintre numeroasele 
cărți Insight, intitulată Scandal '63. Cea de-a doua a fost un reportaj 
exclusiv, de la Sunday Times Insight, al cărui reporter, Ron Hall, a 

studiat amănunţit metodele folosite de un proprietar criminal, Rachman, 
pentru a-şi teroriza chiriaşii (Leapman 1992: 23). Până în 1969,Times 
folosea înregistrările ascunse pentru a aduna dovezi despre corupția 
poliției metropolitane (Tompkinson 1982). Aceste exemple au format un 
curent de opinie, iar pe la sfârşitul deceniului şapte existau multe 
publicaţii noi interesate de reportajul de investigaţie, în presa centrală, pe 
lângă cele din presa regională şi locală care au încercat şi ele 
investigaţia!. Dintre cele mai renumite trei publicaţii, ne vom ocupa 
ulterior mai în detaliu, în această carte, de Sunday Times Insight. 
Celelalte două publicații importante, şi cu o viaţă mai lungă, Private Eye 
(Ochiul privat) şi World in Action (Lumea în acțiune), nu sunt analizate 
în detaliu mai încolo şi, deci, vor fi prezentate pe scurt acum. 

Private Eye a fost lansată în 1961; atunci ca şi acum a fost 
finanțată, în principal, din vânzări şi este condusă de un grup de tineri cu 
relații, ale căror legături erau atât de variate încât includeau 
arhiconservatori (Auberon Waugh), conservatori romantici (Christopher 
Brooker) şi radicali de stânga (Paul Foot). Ceea ce aveau ei în comun era 
scepticismul, lipsa de deferenţă şi spiritul satiric; împreună, ei produceau 
o revistă care a fost imprevizibilă, îndrăzneață şi iconoclastă faţă de 
majoritatea lozincilor. Ca urmare, a fost dispreţuită şi urâtă cu fervoare; 
oameni bogați, mai ales magnați ai afacerilor şi editori, au pierdut saci de 
bani şi multă energie încercând să o distrugă. Datorită stilului ei 
predominant satiric şi faptului că pare să fie citită în special de oamenii 
cu stare pe care îi şi studiază, Richard Keeble a sugerat că Private Eye 
este, mai degrabă, un bufon de curte decât un mijloc de investigaţie; 
totuşi, revista a inclus în repertoriului ei şi investigația criminalistică. 

Printre alte realizări, se pretinde că Private Eye a dezvăluit 
relațiile din umbră şi manevrele primului ministru, James Callaghan, 
corupția din contractele de construcții al lui Wandsworth Council, cazul 
Poulson (vezi mai jos), afirmațiile false ale dr. Christian Barnard, un 
chirurg cardiolog, încălcarea sancţiunilor impuse Rhodesiei (acum 
Zimbabwe) de către importanta companie britanică British Petroleum, 


! La sfârşitul anilor 60 mass-media cu personal interesat de investigaţie au fost: 
presa Sunday Times (Insight), Observer (Daylight), Guardian, Daily Telegraph 
(Close up), New Statesman, Leveller, Private Eye, News of the World, Daily 
Mirror, televiziunea World in Action, Panorama, TV Eye, Man Alive, The 
London Programme. 

implicarea politicianului irlandez (ulterior prim-ministru) Charles 
Haughey în achiziționarea de arme pentru IRA, mituirea disk jockey-ilor 
de la BBC şi multe scandaluri financiare şi de afaceri. De fapt, e posibil 
ca Private Eye să aibă cel mai mare impact în cercurile financiare, 
datorită expertizei şi corectitudinii lui Michael Gillard (Marnham 1982: 
134-7), deşi rubrica „Comitate corupte” era considerată, în deceniul 
zece, lectură obligatorie pentru toţi factorii de decizie la nivel local (vezi 
Capitolul 11). 

Granada Television, o importantă companie printre deținătorii 
de franchize pentru transmisii TV terestre, în Marea Britanie, cunoscută 
în mod colectiv sub numele de Independent Television, a lansat, în 1963, 
World in Action. Când World in Action (Wi4) a început, a fost primul 
serial de actualități săptămânal de la televiziunea britanică: 

„Pentru World in Action rubrica de actualități însemna orice: de 
la guvern la vinovaţi, de la politică la muzică pop. Era un serial serios în 
felul său... Hewat [primul redactor] acţiona bazându-se pe presupunerea 
că puțini telespectatori se vor supune de bună voie la 30 de minute de 
actualități dacă nu sunt apucaţi de guler... Realizarea lui Hewat a constat 
faptul că el a creat o audienţă de masă pentru ceea ce până atunci fusese 
un teritoriu pentru elite.” (Granada 1993) 

În 1967, David Plowright a fondat Investigation Bureau (Biroul 
de investigaţii) iar WiA a început să realizeze mai ales programe de 
investigație. Acesta a intensificat scandalul de corupție Poulson al 
autorităților locale din deceniul opt, a dezvăluit masacrele preşedintelui 
Idi Amin din Uganda, bolile muncitorilor din industria de azbest din 
Marea Britanie, exporturile britanice de arme spre Argentina în timp ce 
Marea Britanie se războia cu acea ţară în Insulele Falkland, corupția din 
industria irlandeză de carne de vită, Practica Neutralizării potrivit căreia 
se putea folosi forța împotriva tinerilor din închisori, precum şi un caz 
notoriu de eroare judiciară, Birmingham Six, menționat şi în Capitolul 
13 (Fitzwalter 1998). World in Action pretinde că a întreprins una dintre 
primele investigaţii privind siguranța centralelor nucleare şi, deci, a 
influenţat declinul acelei industrii; a studiat pentru prima dată problema 
familiei britanice regale şi impozitele care au rezultat ca urmare a 
faptului că „regina a acceptat să plătească impozite aşa cum au făcut-o şi 
strămoşii ei” (Granada 1993). Este o convingere generală că World in 
Action a influenţat viaţa publică britanică şi că întreruperea ei de către 
Granada Television, în 1993, a fost deplânsă de mulți ca un indiciu al 

diminuării preocupării pentru interesul public, al sporirii lăcomiei şi o 
restrângere a sferei publice britanice. 

Printre multele investigaţii individuale din această perioadă, trei 
pot fi considerate nişte exemple clasice ale genului: cazurile Poulson, 
thalidomida şi Dezastrul DC10. Toate sunt bine documentate în cărți 
informate astfel că aici nu este necesar decât un mic sumar. 

În 1970, Ray Fitzwalter, un tânăr reporter englez, a scris un 
articol în Bradford Argus, ziarul lui local, despre falimentul lui Poulson, 
un arhitect şi contractant de lucrări de interes public. Textul a fost preluat 
de Paul Foot care s-a ocupat de subiect într-un articol de două pagini în 
Private Eye. Cu timpul, aceasta a devenit o enormă investigaţie care a 
dat naştere la numeroase programe şi la multe articole şi a fost 
instrumentată, în 1974, în stabilirea Comisiei regale pentru standarde în 
viața publică (Royal Commission into Standards in Public Life). Ceea ce 
au realizat jurnaliştii a fost dezvăluirea corupției din administrația 
publică, de la cea mai măruntă autoritate locală până la cel mai important 
politician la nivel naţional şi, mai ales în cel de-al doilea film al său, Ray 
Fitzwalter a demonstrat fiecare etapă din procesul prin care politicienii 
l-au folosit pe Poulson şi au fost folosiți de Poulson ca să obțină 
contracte publice prin mijloace corupte, să le ducă la îndeplinire cu 
incompetenţă şi să scoată un profit mare din ele (Granada 1973). 

În 1972, Sunday Times a început lunga campanie pentru a stabili 
responsabilitățile şi, în consecință, compensaţiile corespunzătoare pentru 
victimele thalidomidei. În jurul anului 1960, Distillers, o mare companie 
de medicamente, a oferit gravidelor medicamentul thalidomida, ceea ce 
a dus la naşterea a 451 de bebeluşi cu malformații. În ciuda 
considerabilei publicități, 10 ani mai târziu încă nu se plătise nici o 
despăgubire, iar Distillers încerca să impună o înțelegere reclamanților 
care reprezentau familiile afectate. Harold Evans şi colegii lui de la 
Sunday Times au hotărât să investigheze cazul. Aşa cum a spus Lordul 
Denning, judecătorul a refuzat cererea firmei Distillers de a i se interzice 
lui Sunday Times să publice informații despre acest caz pe motiv că era 
sub judice: 

„În 24 septembrie 1972, Sunday Times a publicat un articol 
intitulat „Copiii thalidomidei noastre: un motiv de ruşine naţională”. El a 
atras atenţia asupra prelungitelor proceduri legale şi a declarat: „Pare 
evident că la noul termen avocaţii care reprezintă pe Distillers... vor 
apărea împreună cu avocaţii care îi reprezintă pe copii solicitând 

aprobarea tribunalului pentru o înţelegere care a fost dezbătută în 
particular, în ultimele zece luni. Din nefericire, înțelegerea este una 
grotesc de disproporționată față de groaznicele vătămări de care suferă 
copiii thalidomidei... ea reprezintă cu puţin peste 1% din bani câştigaţi 
în ultimii zece ani de când a apărut thalidomida” ”. (citat în Smith 1974: 
133) 

Investigația condusă de Sunday Times şi campania bazată pe ea, 
o campanie care a continuat mulți ani, a dus la o înțelegere mai 
favorabilă multora dintre victimele thalidomidei decât ar fi fost altfel 
posibil şi la acceptarea de către tribunale a argumentului de interes 
public în problema lipsei de respect față de justiţie (Evans 1983: 
capitolul 4). Knightley (1977: capitolul 10) a scris, totuşi, că investigația 
a demonstrat lipsurile jurnalismului britanic şi că, prin ea însăşi, a 
realizat puţin, dar a reuşit să mențină interesul pentru problemă; el 
consideră că această campanie printre acționarii lui Distillers, compania 
acuzată, a înspăimântat conducerea şi a determinat-o să cadă la o 
înțelegere. Problema rolului jucat de jurnalismul de investigaţie este 
discutată de Page (1988) şi Knightley (op. cit.: capitolul 10), care oferă şi 
o folositoare descriere a laborioasei documentări necesare pentru ca 
echipa de la Insight să înțeleagă problema. Datele bibliografice ale altor 
cărți despre această investigaţie pot fi găsite în Capitolul 10 iar alte 
aspecte ale ei sunt abordate în Capitolele 7 şi 8. 

O altă investigaţie majoră a acestei perioade este cea din Sunday 
Times despre prăbuşirea avionului DC-10 în 1974. În Capitolul 10 există 
o scurtă prezentare, precum şi referinţe. 

Breasla a fost impresionată de astfel de realizări jurnalistice, dar 
interesele bine conturate şi reprezentanţii lor politici nu au reacționat 
neapărat în acelaşi fel. Când jurnaliştii au cercetat interesele particulare 
de afaceri ale cercului intim al primului ministru britanic, Harold 
Wilson, guvernul laburist din anii *70 a reacţionat violent. În 1977 s-a 
înființat o Comisie Regală pentru Presă şi, printre altele, jurnaliştii au 
fost criticaţi deoarece încercau „să găsească material discreditabil care 
putea fi folosit pentru a dăuna reputației miniştrilor laburişti” (Doig 
1997: 196). 

În a doua jumătate a deceniului opt, Marea Britanie a trecut 
printr-o criză economică; mass-media tipărită, având probleme 
financiare şi de personal, investigaţiile jurnalistice au scăzut ca număr. 
Un canal important al jurnalismului dizident a renunțat la acest rol 

datorită competiției populist-comerciale, potrivit admiratorilor lui Daily 
Mirror, devenit acum Mirror (Pilger 1997, Molloy 1997). În deceniul 
nouă al secolului al XX-lea, se părea că mai multe investigații erau 
întreprinse de televiziune. Companiile ITV au intrat în competiție pentru 
a-şi demonstra dăruirea față de sarcinile care le fuseseră impuse prin 
regulamentele naționale privind programarea şi conținutul emisiunilor 
(Gibbons 1998: 72). BBC a inițiat File on Four, seria radiofonică de 
investigații despre care vom vorbi mai târziu (vezi Capitolul 10). 


Jurnalismul de investigație şi thatcherismul 1979-1997: 
ani de frică, ani de farsă 


Relația dintre politicienii britanici şi mass-media este subiectul 
altor cărți; totuşi, o trecere în revistă a jurnalismului de investigație 
britanic, în perioada guvernării conservatoare 1979-1997, nu poate evita 
această chestiune. În mare, până la căderea d-nei Thatcher, mulți 
jurnalişti de investigație s-au simțit amenințați; în primii trei ani după 
înlocuirea ei de către John Major, cincisprezece miniştri au fost obligați 
să îşi dea demisia deoarece au apărut nenumărate detalii despre 
crailâcuri, lăcomie sau corupție măruntă, şi teama (cel puțin din 
perspectiva jurnaliştilor) a fost înlocuită de farsă. 

În general, ziarele de senzație se concentrau asupra pornografiei 
(era destulă), în timp ce ziarele mari se orientau spre abaterile din 
serviciul public. Aventurile extra-maritale ale membrilor neimportanți ai 
familiei regale (News of the World 7 iulie 1985) erau o obsesie tipică 
pentru ziarele de senzație”; în 1986 vicepreşedintele Partidului 
Conservator, romancierul de succes Jeffrey Archer, a fost dat în vileag 
că a plătit 2.000 de lire sterline unei prostituate pentru ca ea să plece în 
străinătate; o chestie mai serioasă: în 1988, News of the World a 
dezvăluit că o altă prostituată notorie, care avea, printre prietenii ei, mulți 
politicieni, precum şi pe redactorul Sunday Times, primise o legitimație 


? Un astfel de membru deosebit era soția prințului Michael de Kent. Când l-am 
solicitat pe Bob Warren, redactorul şef al lui NoW, să justifice o astfel de 
intruziune în viața privată (prințesa şi prietenul ei fuseseră urmăriți tot timpul, 
indugi in eroare şi fotografiat) el a răspuns că deoarece ea era „pe Lista civilă“, 
adică primeşte fonduri publice, ea ar trebui să se poarte impecabil sau să se 
aştepte să fie dată in vileag (Warren 1999). 

parlamentară. Imposibil de justificat altfel decât vorbind despre 
lascivitate, au fost dezvăluirile privind aventura extra-maritală a 
managerului de fotbal Bobby Robson, precum şi investigația de trei luni 
a unui binecunoscut, pe atunci, reporter de televiziune, Frank Bough 
(Bainbridge şi Stockdill 1993: 319), referitoare la faptul absurd că, fără 
ştirea Ministrului de Finanţe de atunci (Norman Lamont), o patroană de 
bordel îi închiria apartamentul; detalii despre numeroase legături 
amoroase ale unor oameni de afaceri şi vedete de telenovele au umplut 
paginile ziarului. 

Mai uşor de justificat pe baza interesului public au fost 
dezvăluirile din 1984 de la News of the World (NoW — Noutăţi din lume) 
despre corupţia din agenţia guvernamentală Property Services Agency 
(Agenţia de servicii imobiliare), care, aşa cum îi sugerează denumirea, 
administra cel mai mare portofoliu de proprietăți imobiliare din regat 
(Macaskill 1984). Alte investigaţii NoW au dus la dezvăluiri privind 
angajarea unui terorist IRA la Camera Comunelor (1987), referitoare la 
unii imigranţi ilegali care plăteau pentru a se căsători cu femei din Marea 
Britanie (uneori, deja măritate), sau la înscenarea de la ceremonia din 
„Operația inelul de aur” (1990) şi existenţa unei clinici de chirurgie 
estetică unde operațiile duceau la desfigurări şi erau dureroase 
(Bainbridge 1993: 331). La fel, descoperirea lui Gary Jones că juraţii 
dăduseră un verdict de vinovăţie într-un caz de omor, bazându-se pe 
consultarea spiritului victimei la masa de spiritism, precum şi o 
investigaţie detaliată despre pedofili, au fost reportaje pe care orice 
medie ar fi fost fericită să le aibă (Jones 1999). Poate că de cel mai mare 
interes public s-a bucurat reportajul „Barosanii fotbalului şi fetele 
viciului” (Mahmoud 1998), care a descris cu detalii înfiorătoare 
comportarea, atitudinile şi escrocheriile a doi şefi de la două dintre 
cluburile fotbalistice de frunte din Marea Britanie, toate înregistrate cu 
minuțiozitate de către partenerul lor întru viciu şi care, întâmplător, era 
şeful biroului de investigații NoW, Mazher Mahmoud. Mahmoud este 
unul dintre cele mai pitoreşti personaje din jurnalismul britanic modern, 
celebru, mai ales, pentru modul în care, de mai multe ori, a făcut pe 
şeicul arab. 

Un subiect important al acestei perioade a fost energia nucleară 
şi cazuistica pe care se presupunea că se bazează partizanii ei (Foot 
1990: 57-63). Celebră, printre dezvăluirile de duplicitate şi risc, a fost 
seria de reportaje a Televiziunii Yorkshire şi cartea lui James Cutler şi 

Rob Edwards: Britain 's Nuclear Nightmare (Coşmarul nuclear al Marii 
Britanii) (1988). A fost prima investigaţie care a abordat problema 
frecvenţei ridicate a cazurilor de cancer în zona din jurul instalațiilor 
nucleare şi ea a declanşat o dezbatere ştiinţifică care continuă încă. În 
ziua în care a fost transmisă, la 1 noiembrie 1983, primul ministru 
Margaret Thatcher a abordat chestiunea în Camera Comunelor şi a 
promis că problemele ridicate de emisiune vor fi examinate de urgenţă. 
A început Black Inquiry (Ancheta neagră) şi s-au iniţiat o serie de studii 
care continuă şi astăzi (Edwards 1999), iar rezultatul a fost Comitetul 
privind Aspectele Medicale ale Iradierii Mediului (organ guvernamental 
consultativ). Din nefericire pentru jurnaliştii întreprinzători, eforturile lor 
au fost, într-o oarecare măsură, puse în umbră de război, de Irlanda şi de 
nesfârşitele conflicte dintre mass-media şi guvern. 

Cât priveşte ziarele de format mare, relaţiile guvernului cu 
mass-media s-au înrăutățit foarte mult odată cu războiul pentru insulele 
Falkland din 1982, când până şi încercări de rutină pentru a face o 
analiză imparţială a situaţiei au fost considerate trădare (Meyer 1998). 
Harris (1994) şi Adams (1986) realizaseră eficiente reportaje despre 
modul în care guvernul reacționează la analizele echilibrate. Încercărilor 
de a cerceta misterele vasului argentinian şi ale Generalului Belgrano, li 
s-a rezistat cu furie şi guvernul a intentat proces funcţionarului public 
Clive Ponting, care a oferit ziariştilor dovezi privind duplicitatea 
ministerială față de Parlament, în acest caz (Thornton 1982: 15). 
Guvernul s-a supărat pe Ponting deşi acest lucru nu s-a întâmplat în 
cazul lui Sarah Tisdall, care a oferit informaţii despre sosirea în Marea 
Britanie a unor rachete, fapt care a contribuit, cu siguranță, la adoptarea 
unei noi Legi a Secretelor Oficiale în 1988°. 

În 1984, John Stalker, un ofiţer superior de poliție, trimis să 
cerceteze presupusa comportare infracțională a poliției din Irlanda de 
Nord, a fost destituit, cazul lui şi al lui Colin Wallace, o altă aparentă 


* Harold Evans a subliniat deosebirea dintre SUA şi Marea Britanie, comparând 
experienţele deosebite ale domnului Robert MacFarlane din scandalul Iran 
Contra şi ale domnului Clive Pointing din afacerea Belgrano. În America, 
MacFarlane, consilierul pentru securitate naţională al preşedintelui Reagan, a 
fost dat în judecată pentru că a înşelat Congresul. În Marea Britanie, a fost dat în 
judecată vorbăreţul Ponting, cel care a arătat cum a fost înşelat Parlamentul şi nu 
Ministrul Coroanei care a comis înşelăciunea (Evans 1997:9). 

victimă a murdarelor maşinații guvernamentale în Irlanda de Nord, au 
fost cercetate detaliat de Paul Foot (Foot 1990: 191; Pincher 1991: 178). 
Există o lungă listă de programe despre Irlanda de Nord, care au fost 
interzise sau deturnate în deceniul nouă (Thornton 1989: 9); Real Lives 
(Vieţi adevărate) a fost interzis în 1985, iar Televiziunea Tamisa a fost 
cenzurată de guvern pentru că în reportajul de investigaţie „Death on the 
Rock” („Moartea pe piatră”), ulterior aprobat în urma unei dezbateri 
naţionale (Bolton 1990), a investigat uciderea teroriștilor IRA fără 
proces. Despre acest caz notoriu, Bailey et. al. Afirmă următoarele: 

„În 1988 Televiziunea Tamisa a transmis un documentar 
intitulat „Death on the Rock” ("Moartea pe stâncă”) în cadrul 
programului This Week (Săptămâna aceasta), care analiza 
circumstanțele executării a trei membri IRA — se pare — neînarmaţi, în 
Gibraltar, la începutul anului. Conform explicaţiilor guvernului era 
vorba de uciderea unor membri dintr-o unitate activă a IRA care 
intenționau să pună o bombă pe o insulă şi care au fost împuşcaţi de 
membri SAS“ în legitimă apărare. Totuşi, documentarul cuprindea 
dovezi de la un „nou” martor al evenimentelor care susţinea că cei ucişi 
fuseseră împuşcaţi fără avertisment şi în timp ce se predau ridicând 
mâinile sus. Documentarul a reaprins dezbaterea despre existența unei 
tactici „împuşcă pentru a ucide” a forțelor de securitate care luptau cu 
teroriştii. Documentarul a fost energic criticat de primul ministru, d-na 
Thatcher.” (Bailey et. al. 1995) 

Aceste cazuri, singure, arată climatul de ostilitate dintre ziarişti 
şi guvern; de fapt, insulte care puneau la îndoială onestitatea jurnaliştilor, 
în general, a BBC, în special, erau zilnic pe buzele unor politicieni de 
frunte. Mai concret, guvernul a obținut un ordin de interdicție a serialului 
despre serviciile de securitate, My Country Right or Wrong (Tara mea 
are sau nu dreptate), difuzat de BBC Radio 4 în 1987, iar poliția a făcut 
o percheziţie în birourile BBC Scoţia şi a confiscat Secret Society 
(Societatea secretă), un serial în şase episoade realizat pentru BBC de 
Duncan Campbell; s-a ajuns până la percheziţionarea domiciliului lui 
Campbell şi a încă doi ziarişti. Această mostră extraordinară de paranoia 
guvernamentală şi comportarea violentă care i-a urmat au devenit 


* Special Air Service, unitate de forțe speciale a Marii Britanii (nota 
traducătorului). 

cunoscute sub numele de Afacerea Zircon şi despre ea au scris pe larg, 
printre alții, Ewing şi Gearty 1990. 

Sfârşitul deceniului nouă a fost înviorat şi de spectacolul lipsit 
de demnitate al guvernului Majestății Sale care a încercat să interzică 
publicarea memoriilor unui fost agent secret britanic (Peter Wright: 
Spycatcher) (Cel ce prinde spioni), cu toate că publicitatea care a urmat 
a asigurat apariția cărţii şi a făcut-o interesantă pentru mulţi oameni care 
altfel nu ar fi fost deloc interesați de un text destul de specializat. 
Această escapadă a demonstrat o dată în plus că guvernul conservator a 
continuat politica predecesorului său laburist în ceea ce priveşte 
încercarea de a face investigarea activităților sale şi mai dificilă, sporind 
secretul şi cenzura. Exemplele de acest tip sunt prea numeroase pentru a 
le mai detalia (Ewing şi Gearty 1990), dar unul trebuie menţionat. În 
octombrie 1991, Televiziunea Channel 4 (Canal 4) — înființată de 
guvernul conservator în 1982, vezi Capitolul 11 — a difuzat reportajul 
„Comitetul”, în cadrul emisiunii Dispatches (Depeşe), spre mânia 
poliției care a obţinut un ordin să i se predea toate documentarele aflate 
în producţie, în conformitate cu Legea pentru Prevenirea Terorismului 
din 1974, într-o încercare de a descoperi sursele afirmațiilor că teroriștii 
şi poliţiştii cooperau în Irlanda de Nord pentru a lichida alți terorişti. În 
anul următor C4" a fost amendat cu 75.000 lire sterline (124.000 de 
dolari SUA) pentru că a refuzat să dezvăluie sursele dezvăluirilor din 
emisiunea „Comitetul”. 

Se pare că pe lângă ataşamentul ideologic față piaţa liberă, ura 
faţă de ziarişti şi, mai ales, față de ziariştii de investigație, a stat în 
spatele avântului de a desfiinţa BBC (ceea ce nu s-a reuşit) şi de a face 
mass-media tot mai comercială (ceea ce s-a reuşit, într-o anumită 
măsură) (Goodwin 1998: 166; Gibbon 1998). Unii dintre acei politicieni 
conservatori suspectaţi pentru ilegalităţi au fost ei înşişi investigaţi 
într-un documentar din 1986, Maggie's Militant Tendency (Tendinţa 
militantă a lui Maggie). 


Boom-ul“ deceniului zece al secolului al XX-lea 


$ Denumire prescurtată pentru Channel 4 (Canal 4) (nota traducătorului). 
S Ava f A 
Avânt, dezvoltare (nota traducătorului). 

Totuşi, oricât de contradictorie ar părea atmosfera de permanent 
conflict pe care am prezentat-o mai sus, se pare că ea a fost stimulată de 
o revigorare a jurnalismului de investigaţie sau de cvasi-investigație, mai 
ales la televiziune. O evaluare nesistematică a unei bănci de date din 
1995 (Programme Reports 1995) sugerează că numai în acel an la 
televiziunea terestră britanică fuseseră 300 de programe discrete care 
puteau fi catalogate ca investigative, din acest total excluzându-se 
programele magazin cu elemente investigative. Cât priveşte mass-media, 
în deceniul zece au apărut noi programe de actualități, care toate 
desfăşoară, din când în când, şi activitate de investigaţie: 

BBC Inside Story 

BBC Public Eye 

ITV Big Story 

ITV Network First 

C4 Cutting Edge 

ITV First Tuesday 

BBC 40 Minutes 

C4 Street Legal 


Au început serialele istorice BBC Timewatch (Veghea timpului) 
şi C4 Secret History (Istoria secretă), iar emisiunea Witness (Martor), de 
pe C4, întreprindea, uneori, investigații istorice privind relația dintre 
Partidul Naționalist Irlandez, Sinn Fein, şi nazism (C4 1997). 

Printre serialele sau programele care pretindeau a fi, exclusiv, de 
investigație şi care au fost lansate în deceniul zece se numărau: 

ITV The Cook Report 

C4 Countryside Undercover 

BBC Taking Liberties 

ITV Beam and Da Silva 

ITV Disguises 

C4 Undercover Britain 

BBC Here and Now 

BBC Rough Justice 

BBC Private Investigations 


Previziunile din 1990, cum că jurnalismul de investigaţie nu va 


supravieţui comercializării sporite, nu păreau se adeverească în 1995, 
când, de fapt, jurnalismul de investigaţie înflorea. El a întâmpinat o serie 

de obstacole — Panorama a retras o investigație privind corupţia la 
nivelul Consiliului Westminster (autoritatea locală) până după alegerile 
de care era vorba; Central TV a amânat un Cook Report (Raport Cook) 
despre lobby-ul politic (dar a lăsat câmp deschis pentru Guardian), 
probabil datorită presiunii lobbyistului investigat, iar Paul Jackson, 
directorul executiv de la Carlton Television, a făcut o declaraţie notorie, 
à propos de World in Action, care, în cele din urmă, a dus la eliberarea 
din închisoare a teroriştilor de la Birmingham: „Nu este misiunea unui 
program de TV să scoată oamenii din închisoare. Misiunea lui este să 
facă programe la care să se uite lumea” (Fitzwalter 1999). Totuşi, 
ziariştii de investigaţie au atras atenţia publicului cu o serie de 
investigaţii despre corupţie („„venalitate”) care implicau personalități 
pline de culoare şi instituții binecunoscute. 


Venalitatea 


Saga „Cash for Questions” („Bani peşin pentru întrebări”) a 
menţinut „venalitatea” în atenția publică, din 1994 până în 1997, şi se 
consideră că îi revine meritul de a fi afectat atât de mult guvernul 
conservator încât i-a asigurat înfrângerea în alegerile generale din 1997. 
Din punctul de vedere al unui student la jurnalism acestea sunt 
principalele probleme. Curând după ce Sunday Times a dezvăluit 
înscenarea parlamentarilor, descris în Capitolul 1, Mohamed al Fayed, 
om de afaceri şi proprietar al lui Harrods, magazinul londonez, a 
susținut” în Guardian că parlamentarii care aveau responsabilități legate 
de interesele sale fuseseră mituiţi, atât de el personal cât şi prin lan 
Greer, pe atunci, un lobbyist bine cunoscut, ca să prezinte îi cazul din 
multiple perspective. Se pare că el a fost scârbit de faptul că, în opinia 
lui, ei nu au reuşit să îi apere interesele, în timp ce se bucurau din plin de 
banii lui. Serviciile pentru care el îi plătise includeau interpelări 
parlamentare adresate miniştrilor şi palavre pentru colegii lor cu 
responsabilități ministeriale adecvate. Asemenea spectacole erau 


7 Fayed nu a dat totul în vileag., oricum. Toată povestea palpitantă despre cum 
şi-au construit reporterii cazul şi cum au luptat pentru el se găseşte în cartea lui 
Leigh şi Vulliamy 1997. Prin ceea ce ne învaţă despre metodele jurnalistice, 
despre viaţa politică britanică de astăzi şi despre cadrul juridic al jurnalismului, 
această carte este o lectură esențială pentru cei care studiază jurnalismul britanic. 

organizate în aşa fel încât să pară impartiale, astfel încât cei care făceau 
lobby îşi înşelau atât colegii din guvern cât şi pe cei din Parlament, în 
general. În cursul unei investigaţii de durată a lobbyistului şi a cetei de 
politicieni aflaţi în solda lui, ziariştii au descoperit alte detalii dubioase 
ale multor activități de lobby, mai ales modul în care Greer încercase să 
influenţeze politica guvernului în favoarea unor agenţi comerciali care 
doreau să comercializeze droguri pentru tineri (Leigh şi Vulliamy 1997: 
126) şi în favoarea liderului sârb şi preşedinte al Iugoslaviei, Slobodan 
Milosevic, pe vremea când trupele sale comiteau atrocități în fosta 
Iugoslavia (ibid: capitolul 8). 

Mare parte din investigaţie fusese confirmată prin detalii 
obținute doar datorită inițierii procesului pentru calomnie abandonat, 
apoi, de către parlamentarul, Neil Hamilton. Acesta era un funcționar 
guvernamental de rangul doi care răspundea — ce întâmplare! — de acele 
sectoare de viaţă națională în care fusese profund implicat ca lobbyist 
sub acoperire pentru lan Greer. Detaliile investigaţiei de la Guardian şi 
luptele avocăţeşti care au avut loc sunt, desigur, interesante pentru 
studentul la jurnalism; dintr-o perspectivă mai largă, ceea ce a dezvăluit 
saga din „Cash for Questions” au fost binecunoscutele lipsuri ale 
sistemului juridic englez, discutate în Capitolul 7; incapacitatea 
Parlamentului britanic de a-şi stabili propriile reguli de funcţionare cu 
claritatea şi transparenţa celui american; fragilitatea libertății jurnaliştilor 
din Marea Britanie de a investiga şi incapacitatea politicienilor de a 
rezista la presiunile de partid chiar atunci când erau confruntați cu 
mitomania şi chiar cu criminalitatea (Leigh şi Vulliamy 1997: 244). Pe 
de altă parte, au fost şi realizări importante: ziariştii se considerau 
îndreptățiți să facă amplele lor investigaţii răutăcioase atunci când 
Hamilton şi Greer şi-au retras plângerea, deşi nu şi-au recunoscut 
răspunderea şi curând au dispărut din viaţa publică. Primele dezvăluiri 
majore privind corupţia au fost făcute publice de Guardian în 20 
octombrie 1994; curând după aceea guvernul a numit un comitet 
independent, s-a înființat Comitetul Nolan pentru standarde în viaţa 
publică. Acest comitet a stabilit apoi noi reguli de conduită 
parlamentară; prima sa investigație pe teren l-a vizat chiar pe Hamilton 
şi a fost publicată de Gordon Downey, primul Comisar Parlamentar 
pentru standarde (Leigh 1999). 

Cazul Jonathan Aitken a dus la dezvăluirea unor detalii mărunte 
despre cheltuielile care, deducem noi din efortul şi energia depuse pentru 

a le ascunde, duceau, potenţial, la ceva mai mare şi mai şocant dacă acel 
ceva ar fi putut fi lămurit. S-a stabilit, printr-o investigaţie meticuloasă, 
că Aitken, ministrul de stat pentru Intendenţăt, întreţinuse, în timp ce era 
ministru, o îndelungată relație comercială cu prinții din familia regală 
saudită, relație care părea să îl transforme în sluga unuia dintre aceştia. 
Detaliile sordide ale acestei servituţi sunt inventariate de Harding et. al. 
1997. Ca şi în cazul lui Hamilton, poziţia țintei s-a înrăutățit atât datorită 
procesului care a încins minţile ziariştilor şi a făcut posibilă dezvăluirea 
altor fapte, inclusiv, în acest caz, anumite detalii tangenţiale, dar 
dăunătoare, despre viaţa personală a lui Aitken. În 1999 s-a stabilit, în 
sfârşit, care companii încheiau anumite contracte şi câte erau încredințate 
asociatului lui Aitken, care se baza pe poziţia lui ca ministru în guvernul 
britanic responsabil pentru astfel de contracte (Pallister et. al. 1999). 

David Leigh, implicat în această investigaţie de la început, a 
rezumat perspectiva lui asupra cazului şi a rezultatului: „Culmea ironiei 
este că — mai ales deoarece Guardian a dezvăluit drumul dubios al lui 
Aitken la Hotelul Ritz, la Paris — nici unul dintre contracte nu a fost plătit 
şi nici unul dintre conspiratori nu a făcut nici un ban” (Leigh 1999). 
Aitken a făcut, totuşi, închisoare pentru mărturie falsă încercând să-şi 
nege activitățile. 


Extinderea subiectului 


Din relatarea de mai sus, se pare că jurnaliştii de investigaţie din 
Marea Britanie erau obsedaţi (1) de probleme de securitate şi (2) de 
„venalitate”. Acestea erau cele două zone unde autoritatea publică era 
afectată profund, dar investigațiile vizau alte domenii, clasificabile în 
linii mari drept corupția din corporaţii, administraţia publică, politica 
socială, erorile judiciare şi istorice, mediul, politica înaltă şi politica 
externă. 

Corupţia corporațiilor a cuprins diverse zone, cum ar fi 
investigaţiile referitoare la proprietarii care făceau averi jefuind sistemul 
de beneficii locative [ITV: Beam and Da Silva (Beam şi Da Silva) 18 
ianuarie 1994], sau la cei ce îi tracasează ori îi evacuează ilegal pe 
chiriaşi. S-a constatat că companiile de garanții individuale erau 


$ În retrospectivă, este uluitor că Aitken a fost promovat în cabinet în 1994 
tocmai când informaţiile despre comportarea lui ieşeau la suprafață. 

potențial periculoase [ITV: The Wrong Arm of the Law (Braţul greșit al 
legii) 31 octombrie 1994], BBC1: Out of Order (Stricat) 21 octombrie 
1997]. Frauda financiară a fost subiectul mai multor programe, inclusiv 
documentarele de pe C4 despre Banca de Credit şi Comerţ Internaţional 
(13 august 1991) şi despre Afacerea Barlow Clowes (27 februarie 1992) 
şi programele de la BBC2 despre contabilitatea creativă şi stabilirea 
prețurilor (1 martie 1992). Observer, cu Michael Gilliard ca reporter 
principal, a abordat corupția de la Finanţe (autoritatea care impune 
impozitele) (Gillard 1996) şi scandalurile financiare de la Deutsche 
Morgan Grenfell (Gillard 1997); tot Gilliard, dar pentru Guardian, a 
cercetat cum marele gigant al petrolului British Petroleum a ajutat poliția 
din Columbia care era cunoscută pentru numeroasele abuzuri privind 
drepturile omului. 

Administraţia publică a fost investigată într-o mulțime de 
programe despre educaţie, unele mai detaliate ca altele, de la 
„Corespund şcolile aşteptărilor copiilor?” (BBC2 16 noiembrie 1993) 
până la „Inspectând inspectorii” (C4 1998), discutate în Capitolul 11. 
S-au adus serioase acuzaţii poliției în problema cocainei (Wi4 23 
noiembrie 1992) şi s-a aflat cum obțin criminalii o nouă identitate (Wi4 
11 martie 1996). 

Adesea, reporterii s-au dat drept oameni necăjiţi sau 
exploatabili, începând cu programul WiA din 9 martie 1992, în care un 
reporter s-a dat drept boschetar şi, mai ales, în serialul intitulat 
Undercover Britain (Marea Britanie sub acoperire — C4) şi Disguises 
(Deghizări — ITV). 

O mare parte din mass-media se ocupă de problemele de 
sănătate, într-o formă sau alta. Poate cea mai importantă investigaţie 
actuală a vizat surprinzătorul număr de decese, în urma intervențiilor 
chirurgicale, de la un spital britanic al cărui personal a fost, ulterior, pus 
sub acuzare; practicile incorecte ale celor din spaţiul operator [BBCI: 
Public Eye (Ochiul public) 21 martie 1995]; au fost mai multe programe 
despre abuzarea fizică a bătrânilor (C4: Dispatches 21 ianuarie 1992) 
sau a bolnavilor psihici [C4: Cutting Edge (Tăierea marginii) 7 
decembrie 1992]. Mult discutate au fost investigaţiile despre riscurile 


? Nu avem aici spaţiu pentru a discuta despre maestrul german al acestor tehnici, 
Wallraff, dar metodele şi abordarea lui de ansamblu sunt bine descrise în cartea 
lui The Undesirable Journalist (Jurnalistul de nedorit). 

folosirii pilulelor contraceptive [WiA: „Safe Sex?” (Sex protejat?) 10 
iulie 1995] şi zonele cancerigene de lângă bazele militare [WiA: 
„Shadow of the Bomb?” (Umbra bombei) 9 septembrie 1996)]. 
Dispatches, de la C4, pretinde a fi prezentat pentru prima dată, în 
mass-media, efectul bolii Creutzfeld Jacob asupra oamenilor, în 1994 
(Lloyd 1998). 

Dezvăluirea referitoare la pedofilii infiltraseră societățile de 
caritate care lucrau cu tinerii din Europa de Est a făcut senzație (WiA: 
„În numele carităţii?” 3 aprilie 1995); John Pilger a realizat o serie de 
programe, prezentate la Carlton Television, despre atitudinea Indoneziei 
față de colonia sa (de fapt) din Timorul de Est şi despre complicitatea 
Australiei la acest genocid (de exemplu, în 26 ianuarie 1999). Un bun 
exemplu despre modul în care ziariştii de investigație abordează subiecte 
dificile şi subiecte nepopulare pentru mulți este programul realizat de 
WiA despre refugiații țigani din Slovacia şi Republica Cehă (Index 
1998). A plouat cu distincții profesionale asupra celor două emisiuni din 
1995 din cadrul programului Dispatches: „The Drilling Fields” 
(„Câmpurile de foraj”), de Kay Bishop şi Glenn Alison şi „The Torture 
Trail” („Drumul torturii”) de Martin Gregory; toată lumea din domeniu 
ştie, totuşi, că astfel de programe interesează doar o minoritate de 
specialişti pasionați, de obicei, de probleme de politică internațională, 
care nu sunt lubrice. Acea minoritate vroia să ştie şi dacă spațiul alocat 
de Guardian este orientativ pentru investigaţiile istorice privind 
tratamentul minorităților persecutate între anii 1930-1950 de către 
băncile elvețiene şi industriile germane, investigații începute de ziaristul 
Oskar Scheiben (în publicația elveţiană Wochenzeitung). Printre 
numeroasele investigații istorice întreprinse de ziariştii britanici în anii 
"90 — unele vor fi discutate în Capitolul 13 — una dintre cele mai 
importante este, cu siguranță, cea întreprinsă de ziaristul de la Guardian, 
Jaspar Becker, care s-a documentat asupra foametei din China din anii 
1958-1961, pentru cartea sa Fantome înfometate. 

Nici o analiză a jurnalismului de investigaţie nu poate evita 
Panorama, cel mai lung program de actualități prezentat la televiziune, 
şi „vasul amiral” al BBC, deşi programul nu este considerat, probabil, de 
mulți a fi unul, predominant, de investigație. El oferă reportaje, multe 
analize şi unele investigaţii; cei care îl coordonează trebuie să aibă grijă 
să îşi amintească că politicienii le vor urmări citi emisiunile cum ascultă 

vocea BBC-ului. Clive Edwards, redactor-şef adjunct, descrie astfel 
programul: 

„Panorama este, probabil, cel mai renumit program de 
actualități din lume şi este şi vasul amiral al programelor BBC. Este 
obligat să aibă un anume nivel de audienţă care duce la justificarea 
poziţiei lui pe BBCI, dar, în acelaşi timp, este acolo şi ca piesă 
principală a programelor BBC de ştiri şi actualități astfel încât noi 
trebuie să oferim şi dorim să oferim principalele actualități ale lumii. Ca 
atare, vom vorbi despre ,euro’ deşi mulţi spectatori nu vor fi încântați; o 
vom face deoarece programul ajută BBC la îndeplinirea misiunii sale „de 
a explica” problemele serioase care vor afecta în mod dramatic viețile 
oamenilor. Trebuie să lucrezi foarte mult pentru a face anumite 
probleme interesante şi oricât de bine faci acest lucru, ele pot avea, 
totuşi, doar o audienţă restrânsă. Aceasta e valabil pentru alegerile din 
Scoţia, Rwanda, euro etc. (Edwards 1999) 

Oricând o chestiune devine de interes major, „o problemă 
contencioasă care suscită interesul publicului” — telefoanele mobile 
[„The Mobile Mystery” („Misterul mobil”) 24 mai 1999]; alimentele 
modificate genetic [,„Frankenstein Foods” („Alimentele Frankenstein”) 
17 mai 1999]; mamele care lucrează [,,Missing Mum” („Mama nu e 
acasă”) 3 februarie 1997]; sau meningita [,„Every Parent's Nightmare” 
(„Coşmarul fiecărui pacient”) 22 februarie 1999] — Panorama se ocupă 
de ea; dar aşa cum sugerează Edwards, Panorama îşi asumă sarcina de a 
discuta şi probleme care nu interesează pe mulți, deşi ele sunt de interes 
public, potrivit oricăror standarde, cum ar fi alegerile din Scoţia [,„The 
Battle for Britain” („Bătălia pentru Marea Britanie”) 26 aprilie 1999], 
războiul biologic [,„Plague Wars” („Războaiele ciumei”) 13 şi 14 iulie 
1998], sau Rwanda [„When Good Men Do Nothing” („Când cei buni nu 
fac nimic”) 7 decembrie 1998]. 

Jurnalismul de investigație din ultimii zece ani cuprinde şi o 
dezvăluire a încălcării de către guvern a regulilor privind informaţiile 
publice („Getting the Message Across BBC 1998”) („Transmițând 
mesajul BBC 1998”). Reporterul Vivian White a cercetat o campanie de 
reclame la televiziune, o campanie de interes public pentru recalificarea 
tinerilor şomeri şi a constatat că perioadele contractate pentru 
prezentarea reclamelor nu erau adecvate pentru a ajunge la tinerii 
şomeri, ci la formatorii de opinie de la ABCI ale căror opinii asupra 

modului în care guvernul a abordat problema tinerilor şomeri, şi deci 
voturile lor, ar putea fi deturnate printr-o astfel de campanie. 

În „The Great Pension Gamble” („Tragerea la sorți a marilor 
pensii”) (14 octombrie 1996), echipa a pus o cameră de luat vederi 
într-un apartament şi a lăsat diferiți reprezentați comerciali ai unor 
companii să pertracteze cu un membru al echipei Panorama care s-a 
prezentat drept client (de fiecare dată cu aceleaşi date biografice) pentru 
a vedea care companie înşeală. La începutul guvernării laburiste din 
1997, Panorama a realizat un program despre starea metroului 
londonez, toată lumea fiind de acord că era nevoie de noi investiţii 
(„Down the Tube” [„Cu metroul în jos”] 16 iunie 1997). Noua 
administrație laburistă se angajase să se încadreze în bugetul guvernului 
precedent dar şi să modernizeze metroul. „Logic, aceasta permitea doar 
o soluţie — privatizarea” (White 1999). Totuşi, ministrul şi colegii lui 
erau împotriva privatizării. După interviul cu ministrul de resort, un 
element standard într-un astfel de program analitic, unul dintre membrii 
echipei Panorama a găsit un dosar numit „Panorama” pe podeaua 
biroului unde avusese loc interviul (cu ministrul ostil privatizării). Când 
reporterul l-a deschis, şi-a dat seama că dosarul conţinea notele 
ministrului, ceea ce arăta că, de fapt, guvernul lua în calcul privatizarea. 
După ce această utilă dovadă documentară a fost inclusă în program şi a 
făcut vâlva dorită, programul poate fi considerat şi jurnalism 
investigative, deşi doar din întâmplare. În ciuda interesului limitat pentru 
politica internațională, Panorama are şi reportaje internaţionale. Un 
astfel de reportaj, foarte apreciat de critici, a fost investigația lui Tom 
Mangold despre inspectorii militari ONU în Irak şi dacă printre ei se 
numărau şi agenţi CIA [,,Secrets, Spies and Videotape” („Secrete, spioni 
şi banda video”) 22 martie 1999]. 

Clive Edwards nu acceptă integral distincţia dintre jurnalismul 
de investigație şi alte forme de jurnalism pe care le practică Panorama. 
EI spune: 

„Fiecare program pe care îl realizăm aici are un anumit element 
investigativ. Există investigaţiile de durată, profunde, cum ar fi 
programul despre cazul Rosemary Nelson (21 iunie 1999), o investigaţie 
clasică a unuia dintre cei mai buni reporteri de investigaţie ai noştri, John 
Wave. El s-a documentat luni întregi, cercetând tot felul de specialişti 
deoarece era foarte dificil din punct de vedere legal. Aceasta v-a spus 
ceva anume pe care, altfel, nu puteaţi spera să-l aflați. Vin apoi 

programele care nu sunt 100% astfel de investigații profunde, dar care au 
un important element investigativ. În „The Mobile Mystery” („Misterul 
mobil”) am dezvăluit că cercetarea finanțată de industria americană avea 
suficiente dovezi pentru a-şi schimba argumentele... fapt care nu era 
cunoscut şi a făcut valuri în acel moment. În „Frankenstein Foods? 
(„Alimentele Frankenstein”) noi am arătat că organismele care se 
presupunea că ne protejau fuseseră astfel alcătuite încât să fie burduşite 
cu persoane care încuviințau orice. „To Catch a Cop” (,Să prinzi un 
curcan”, 19 octombrie 1998) şi „The Case of India One” (,Cazul India 
Unu”) au prezentat amândouă cazuri de corupție în poliție... Noi căutăm 
întotdeauna să le spunem oamenilor ceea ce ei nu ştiu şi, mai ales, ceea 
ce alţii nu vor ca ei să ştie”. (Edwards 1999) 

Cât timp 1 se va permite Panoramei să îşi îndeplinească 
misiunea descrisă mai sus de Edwards, este o chestiune mult dezbătută, 
dat fiind faptul că presiunea pieței asupra BBC-ului, pentru a atrage 
spectatori din sectorul independent, a devenit nemilos de puternică de la 
Legile audiovizualului din deceniul zece al secolului al XX-lea. Totuşi, 
în 1999 s-au făcut promisiuni de către guvernatorii BBC să se sprijine 
mai mult actualitățile şi Panorama a avut încredere că va continua să 
investigheze. 

Dat fiind relativ redusa proporţie de spectatori disponibili, care 
urmăresc televiziunea de actualități, Jurnalismul de investigaţie a 
însemnat, totuşi, pentru majoritatea britanicilor „venalitatea”. Din 1992 
News of the World (Ştirile lumii) a cercetat vieţile particulare ale 
miniştrilor, dintre care şase au fost obligaţi să îşi dea demisia din motive 
de niscaiva complicaţii intime. Totuşi, anvergura jurnalismului de 
investigație, aşa cum am încercat să demonstrez mai sus, a fost 
excepțională. El a fost o trăsătură notorie a vieții publice britanice în 
deceniul zece al secolului al XX-lea. Acest fapt a fost posibil, aşa cum 
am arătat mai înainte în acest capitol, ca rezultat al evoluţiilor din presă, 
al cererii consumatorilor şi al regulamentelor audiovizualului. Ziariştii 
au răspuns astfel acestor deschideri bazându-se pe propria lor viziune 
despre rolul lor în societate. Aceste probleme le vom aborda în 
continuare. 

4 
Unele probleme privind 
jurnalismul de investigaţie 


Hugo de Burgh 


Implicită în toate cazurile de jurnalism de investigație pe care 
le-am analizat până acum, şi bază a pretenţiei că are dreptul să cerceteze, 
este o anume concepție asupra rolului jurnalistului, un discurs 
profesional al responsabilității sociale. În acest capitol, vom arunca o 
privire asupra acestei chestiuni, asupra problemei strâns legată de ea, cea 
a reglementării, asupra dezbaterii privind obiectivitatea şi relaţiile, care a 
avut loc în Marea Britanie la sfârşitul anilor '90, precum şi asupra 
scandalului Watergate, mitul atotputernic şi imboldul jurnalismului de 
investigație. În cele din urmă, vom aborda problema studiilor de 
jurnalism în sine. 


Discursul profesional 


Vom analiza, mai târziu, în această carte, un serial de la 
televiziunea BBC, intitulat Rough Justice (Dreptate dură), în care 
reporterii reexaminează diferite procese. Serialul a dus, aproape 
invariabil, la redeschiderea cazului şi la rejudecarea procesului deoarece 
reporterii au cercetat, pentru emisiune, doar acele cazuri în care erau 
siguri că existau dovezi substanțiale că hotărârea inițială a tribunalului 
fusese incorectă. Succesul acestui tip de program şi al altora 
asemănătoare, a dus la rejudecări răsunătoare, inclusiv la rejudecarea a 
două rejudecări ale unor terorişti condamnați care s-au dovedit a fi 
nevinovați în urma investigației jurnaliştilor. 

Între 1992-1997, au avut loc două investigaţii care, în general, 
s-a considerat că au influenţat electoratul împotriva guvernului lui John 
Major, ba chiar au fost importante instrumente ale victoriei Partidului 
Laburist la alegerile generale din 1997. Prima a fost afacerea „Armele 
din Irak” în care ziariştii de la Sunday Times şi alți jurnalişti nu numai că 
au aflat că un ministru încuraja exportul de arme spre Irak, împotriva 
politicii propriului său guvern, dar şi că un departament guvernamental îi 

punea sub urmărire pe negustori, în timp ce altul îi folosea ca agenţi. A 
doua a fost cazul „Bani pentru interpelări”. 

Din aceste cazuri şi din altele, s-ar părea că jurnaliştii britanici 
şi-au asumat datoriile jurnaliştilor americani a căror paradigmă este 
Watergate. Informarea electoratului, exprimarea opiniei publice, 
constituirea ca forumuri pentru opinii diferite, acțiunea în calitate de 
canale de informaţii între cetățeni şi cei cu funcții de autoritate şi analiza 
politicilor publice — acestea sunt sarcinile, în general, acceptate. Dar cea 
mai senzaţională responsabilitate pe care jurnaliştii şi-au arogat-o este 
verificarea autorităţii prin investigație şi provocare. Ziarişti importanți au 
rezistat încercărilor reprezentanților guvernului de a le limita anvergura; 
aşa cum spunea Nick Clarke, prezentator la importantul program 7he 
World at One (Lumea într-una) de la Radio 4: „Purtătorii de cuvânt ai 
guvernelor nu au nici un drept să ne spună ce piatră să răsturnăm sau nu” 
(Clarke 1998). Alţii au îndatorirea misionară de a „căuta slăbiciunile la 
cele mai înalte niveluri ale guvernului pentru a-i da în vileag şi pentru a-i 
distruge pe cei vinovaţi” (Leppard 1998). În memoriile sale, Andrew 
Neil, fostul redactor de la Sunday Times, are un capitol intitulat 
„Stricând micul dejun de duminică al celor bogați şi puternici” (Neil 
1996) — un titlu expresiv. 

Premisa multor ziarişti este aceea a rolului special al 
jurnalistului, ca scrutător al tuturor şi al fiecăruia, rol de tribuni ai 
poporului. În acest sens, rolul lor este analog celui al cenzorilor din 
vechea Romă imperială sau din China; în ambele cazuri, cenzorii erau 
membri ai administrației a căror slujbă era să verifice activitatea 
administrativă şi să raporteze deficienţele fără teamă sau părtinire. În 
prima Istorie a jurnalismului britanic, de Andrews, în 1859, se 
remarcase deja că mijloacele de informare au un rol de supraveghere 
sau, ceea ce am putea numi, cu alte cuvinte, de „definire a 
comportamentului deviant”. Cel puţin aşa pare că se definesc mulți 
ziarişti, pe scurt, ei au o teorie a „responsabilității sociale” a 
mass-mediei. De unde a apărut această idee? 

Baza convingerii că ziariştii au o responsabilitate socială, 
identificată ca atare de Siebert în anii '50 (Siebert et. al. 1963), pare să 
fie o seamă de idei, uneori, contradictorii: mass-media este instrumentul 
prin intermediul căruia se formează opinia publică şi se influențează (în 
societatea modernă) politicile publice; autoritatea are nevoie de 
investigaţie pentru propria sănătate şi pentru sănătatea celorlalți cetățeni, 

autoritatea însemnând nu doar guvernul, ci şi toți cei cu putere şi avere; 
publicul are dreptul la o mass-media sensibilă şi cerințele publicului sunt 
evidențiate prin piaţă; mass-media are o responsabilitate mai înaltă prin 
aceea că condiţionează orice public sau piaţă la care reacționează. 


Opinia publică 


Începând din secolul al XIX-lea, opinia publică a crescut ca 
importanță în calculele politicienilor care căutau să evite opoziţia la 
legislație sau politică. Pe măsură ce numărul şi diversitatea oamenilor, 
elemente care trebuiau luate în seamă, a sporit (datorită educației publice 
şi a extinderii drepturilor civile) astfel încât calculele au trebuit să devină 
tot mai complexe, în ultimii ani, nu a fost mai puțin dificil să ştii ce este 
opinia publică, sau cum s-a format ea, deşi atât guvernele cât şi 
organizaţiile comerciale folosesc metode sofisticate pentru a o sonda şi 
pentru a o consulta. Totuşi, chiar dacă dinamica formării opiniei publice 
rămâne obscură şi implică nu numai mass-media, dar şi cultura, 
economia şi psihologia, există un acord general că ea influenţează 
politicile publice. Politicile publice pot fi concepute drept cabale în 
cazurile de privatizare sau descentralizare, promovate de instituții sau 
comercializate de grupurile de presiune, dar toate acestea preferă să 
capteze opinia publică înainte de a-şi pune în aplicare politica. În 
Capitolul 16, discutăm dinamica acestui proces mai detaliat; pentru 
moment este suficient să observăm că priceperea de a da sau refuza 
accesul dă putere jurnaliştilor deoarece ei sunt canalul prin care cei care 
doresc să modifice opinia publică pot să o facă. 

Dându-şi seama că au această putere, ziariştii nu au fost 
întotdeauna mulțumiți să o exercite ca informatori sau brokeri; eu au 
preferat să stabilească agenda. Ziariştii de investigaţie pot fi percepuți 
drept cei care încearcă să schimbe agenda identificând anumite 
evenimente şi probleme ca priorități, indiferent de ceea ce cred 
autoritățile. Când primul-ministru Major a dorit să se concentreze asupra 
problemelor familiale, Guardian şi News of the World şi-au focalizat 
puternic  agendele privind  venalitatea asupra lui. Atunci, 
responsabilitatea socială se extinde de la funcția de monitorizare la aceea 
de identificare a adevărului. Nu-i de mirare că oamenii se referă la 
jurnalişti ca la o confrerie religioasă şi că politicienii şi doctorii lor în 

răstălmăciri caută să umple spaţiile din mass-media astfel încât să nu mai 
existe loc pentru ca şi alții să îşi pună agenda lor! (Jones 1999). 


Analiza atentă 


Privit din această perspectivă, jurnalismul de investigație poate 
fi interpretat ca o simplă armă în bătăliile dintre două puteri în 
competiție, mass-media şi autoritatea, pentru a stabili agenda publică. 
Totuşi, dacă am accentua doar această problemă, ar însemna să uităm o 
reală necesitate, necesitatea analizei atente. De la mijlocul secolului al 
XIX-lea, responsabilitățile administraţiei publice în Marea Britanie au 
crescut enorm în timp ce noua societate industrializată a devenit tot mai 
complexă, pe măsură ce populaţia şi infrastructura de care avea nevoie 
creşteau. Capacitatea organelor existente de a administra domeniul 
public era limitată şi au apărut noi instituții, la fel, urmau să fie atinse 
limitele capacității executivului de a-şi verifica propriile activități. De 
prin anii '30 ai secolului al XIX-lea, în încercarea de a urmări fondurile 
publice şi utilizarea lor, s-au înfiinţat organe centrale de control, precum 
şi organe de audit (Fennell 1983: 16). De aici a devenit evidentă 
problema altoirii de noi responsabilități pe sistemul existent. 

Căci, atât timp cât guvernul britanic era limitat ca anvergură a 
acţiunii sale şi nu exista nici o sancționare prin alegeri, el era şi foarte 
corupt în sensul pe care noi îl dăm azi corupției. Ca în multe alte țări, 
astăzi, era dominat de clici care se asigurau, prin activități publice şi alte 
funcţii sociale, că orice profituri sau câştiguri suplimentare vor merge 
spre familiile, prietenii şi sprijinitorii lor. Nici acest fapt nu a fost, 
probabil, considerat un rău, dacă nu se identifica un prejudiciu clar 
cuantificabil, precum un anume caz de deturnare de bani publici, cum a 
fost cel făcut cunoscut de Cobbett în investigația lui privind viramentul 
salariilor oamenilor de ordine. La cel mai înalt nivel, prin anii '50 ai 
secolului al XIX-lea, încă se mai aştepta ca primul-ministru să îşi 
răsplătească prietenii cu funcții şi onoruri (Blake 1966: 389), deşi acest 
fapt era tot mai puţin acceptabil pe măsură ce secolul înainta. 

Pe măsură ce creştea amploarea sarcinilor publice, incompetenţa 
sistemelor administrative contemporane care trebuiau să le ducă la 
îndeplinire devenea evidentă. Cel mai celebru exemplu este cel al 
operaţiunilor Ministerului de Război din timpul Războiului Crimeii, atât 
de convingător criticate de Times, aşa cum am discutat în Capitolul 2. La 

sfârşitul secolului al XIX-lea s-au efectuat multe reforme, în principal, 
s-a introdus un sistem de accedere în administrația publică printr-un 
examen de admitere dificil. Acesta, la rândul lui, a contribuit la sporirea 
respectului pentru administrația publică astfel încât aşteptările de 
corectitudine, în domeniu, au crescut. Acestea erau codificate nu numai 
în codurile de conduită adoptate de către diferite servicii, dar şi în legi". 

Dezvoltarea jurnalismului de investigație în Marea Britanie, în 
anii °60 şi '70 ai secolului al XX-lea, a dus la o inflație de investigații 
privind proasta administrare şi corupția care au şocat pe britanici, dispuşi 
să presupună că doar în străinătate exista corupţie. Acest fapt a justificat 
jurnalismul demonstrând că nu se putea spera că administraţia publică o 
să se autocontroleze. De atunci au devenit mult mai riguroase sistemele 
de audit şi control, dar tot aşa a evoluat şi administrația publică (Dynes 
1995:335ff), aşa cum arată Mark D”Arcy în capitolul lui, unde el solicită 
mai mult jurnalism de investigație pentru a lua notă de pericolele pe care 
fenomenul de creştere a agenţiilor guvernamentale îl implică. 

Mulțimea de cazuri de venalitate din anii '90 ai secolului al 
XX-lea a actualizat dimensiunile problemei şi a inspirat anumite 
aprecieri despre nevoia de jurnalism de investigaţie. Persoanele publice 
nu s-au grăbit să laude prezenţa jurnaliştilor în viața publică britanică 
astfel încât aprecierea Preşedintelor Comitetului de Standarde pentru 
Viaţa Publică a fost o piatră de hotar: 

„o presă liberă care utilizează tehnicile jurnalismului de 
investigaţie este o avuţie indispensabilă democraţiei... ea are datoria să 
cerceteze — deopotrivă cu datoria de a face acest lucru în mod 
responsabil — şi astfel să contribuie la menținerea standardelor în viața 
publică”. (Lord Nolan 1995) 

În concluzie, există o credință în responsabilitatea socială, care îi 
întăreşte pe unii şi diminuează vina altora. Un concept de secolul al 
XIX-lea, cea mai extremă manifestare a sa, a fost jurnalismul care 
contestă atât exercițiul autorității cât şi încercările ei de a stabili 
problemele şi o face în numele oamenilor şi al nevoii evidente că ei 
trebuie să analizeze cu atenție pe acei indivizi şi acele instituţii care au 
putere. Atunci când este foarte curajos şi impertinent, jurnalismul este 


! Legea Serviciilor Publice (Acte de corupţie) din 1889; Legea Prevenirii 
Corupţiei din 1906; Legea Prevenirii Corupţiei din 1916. 

investigativ deoarece el aplică mecanisme judiciare în cercetarea a ceea 
ce ni s-a spus. 

Totuşi, jurnalismul „responsabil social” poate fi redefinit subtil 
ca fiind acela pe care îl doreşte publicul. Când sunt criticați pentru că au 
cedat gustului public, unii redactori se apără spunând că ei răspund 
publicului, cetățenilor. Aceasta reiese dintr-un interviu cu redactorul 
unui important program de ştiri de la o televiziune regională în 1997: 

„| Redactorul] consideră că funcţia preeminentă a programului 
este să distreze. El îşi va menţine spectatorii dacă face trei lucruri: 
primul, să îi intereseze suficient astfel încât cel puţin un reportaj pe seară 
să fie subiect de discuţie acasă, sau la crâşmă, sau la locul de muncă; să 
ofere varietate astfel încât ei să nu caute ceva mai distractiv; să creeze 
acea chimie specială dintre prezentatori în aşa fel încât spectatorii să se 
simtă implicaţi, şi să îi atragă spre ei şi spre "cazul" lor. 

Redactorul are cea mai extinsă concepție despre 
responsabilitatea sa față de spectatori. El nu atrage atenția spre vreo 
dimensiune morală pe care această perspectivă ar putea-o avea, totuşi ea 
este implicită în modul lui de a vorbi despre ea; el crede că acest tip de 
ştiri este democratic, reflectă ce vor oamenii şi este corespunzător 
nevoilor lor şi acest fapt nu înseamnă paternalism, ci corectitudine. 
Această viziune este un fel de radicalism — este clar împotriva etosului 
vechiului serviciu public şi contrastează cu ideea de jurnalist care 
serveşte mai degrabă „interesele oamenilor decât dorinţele lor”. 

Perspectiva redactorului este aceea că sarcina sa este ,să dea 
oamenilor ceea ce ei doresc”; să îi ajute să se relaxeze şi să accepte, 
să nu îi bată la cap cu lucrurile „mari” despre care „ar trebui” să ştie şi 
care ar putea să îi deprime. În opinia lui, nu există nici o conştiinţă cu 
care să te baţi, din contră, elitiştii au o perspectivă greşită”. (de Burgh 
1998: 29) 


? Când Jean Boileau a devenit conştient de felul cum i-am interpretat eu munca, 
el m-a rugat să îi iau în considerare răspunsul, un răspuns pe care mi l-a trimis în 
scris. Deoarece el se exprimă foarte clar, eu reproduce aici punctele lui 
principale: „Eu am aceste opinii şi convingeri doar în contextul activității mele 
de redactor al programului de ştiri de la ora 6.30 al unei televiziuni comerciale 
regionale... în contextul în care există o astfel de competiţie cu alte canale şi o 
asemenea varietate de alte tipuri de ştiri, programe de documentare şi actualități 
încât sarcina mea este să hotărăsc spre ce să mă orientez...Nu e defel adevărat 
că eu aş dispreţui sau chiar aş discredita alte tipuri de jurnalism, mai intense, mai 

O opoziție mai bună 


În anumite locuri, totuşi, perspectiva responsabilității sociale 
este la o cu totul altă extremă. Ziariştii se consideră o parte atât de vitală 
a procesului politic încât ei uzurpă sarcinile partidelor politice. 

„Când a început Dispatches (în 1982), Opoziția, pur şi simplu, 
nu a putut să facă faţă guvernului Thatcher. Guvernul iniția multiple 
schimbări care se extindeau în fiecare zonă a vieţii noastre naționale. 
Opoziția nu avea informaţii, nu avea capacitatea de opoziție, nici 
coerenţă... se făcuse puţin sau nimic pentru a interoga sau a media 
această revoluție. Aşa că am început noi. (Lloyd 1998) 

Redactorul de la Guardian s-a exprimat astfel: 

„Astăzi presa şi-a asumat rolul opoziției. Când ai un guvern cu o 
majoritate aşa de uriaşă şi nici o dezbatere efectivă în Parlament... 
atunci sarcina analizei şi a opoziției revine presei, mai ales când 
autorităţile mediatoare au fost slăbite, acolo unde multe aspecte ale vieţii 
publice au fost privatizate astfel încât nu mai ai ochiul public care (cel 
puţin în teorie) exista acolo înainte. Acest fapt a obligat presa să 
acționeze ca un paznic al sănătăţii, al autorităţilor locale, aprovizionării 
cu apă, al agențiilor de reglementare, al agențiilor de siguranță şi toate 
aceste zone care nu sunt investigate”. (Rusbridger 1999) 

Mai mult, el nu calculează costurile: 

„Poate că sunt doar un redactor prăpădit, dar eu nu mă uit 
niciodată la vânzările din fiecare zi; eu nu îmi spun niciodată: dacă vom 
pune războiul pe pagina întâi, vânzările vor merge mai bine... Nu mi-ar 
veni niciodată în minte să mă întreb dacă Lawrence Dallaglio (un 
rugbyist) ar face să se vândă mai multe exemplare decât Kosovo, dar 
unii redactori de ziare iau astfel de decizii... 

(Rusbridger 1999) 

Potrivit acestei grile de citire a responsabilități sociale a presei, 
este clar că jurnalismul de investigaţie are un rol important. 


preocupate de morală, ci doar, pur şi simplu, că am hotărât că un astfel de 
jurnalism nu este potrivit pentru spectatorii de dinainte de ora când se termină 
difuzarea programelor pentru copii la televiziunile comerciale, mai ales 
spectatorii programelor C2, D, E de la ora 6.30 după-amiaza, care sunt, în 
proporţie de 55%, gospodine”. 

Piaţa liberă şi reglementarea 


Mulţi ziarişti şi observatori ai jurnalismului au presupus până de 
curând că existenţa unei prese responsabile social se datorează unei pieţe 
libere care permite comercializarea unor astfel de mărfuri; informația 
obiectivă şi de calitate este o marfă cu valoare mare în societatea 
capitalistă. Cumpărătorii de ziare funcționează ca un electorat, ei aleg 
ziarele din motive de calitate şi astfel jurnalismul de calitate este în 
avantajul comercial al proprietarilor, reclama, cea care sprijină 
jurnalismul de calitate, este, astfel, mijlocul prin care mass-media devine 
independentă faţă de politicieni. În timpul războiului rece, odată cu 
exemplul negativ al mass-mediei din țările dominate de sovietici, acest 
fapt părea a fi axiomatic. 

Curran (1985) a dezvăluit complezenţa acestui argument în 
cercetările sale care arătau că reclama însăşi e foarte părtinitoare, că, pe 
măsură ce reclama se dezvolta, ea sprijinea ziarele selective, în funcție 
de averea cititorilor mai degrabă decât de numărul lor; astfel, ziarele de 
masă au trebuit să supraviețuiască pe baza preţului, iar cele de elită erau 
subvenţionate prin reclame. De exemplu, ziarele radicale nu puteau intra 
în competiție cu cele subvenţionate prin reclame, sau cu cele care se 
transformau în divertisment pentru piața de masă, rămânând organe de 
serioasă discuţie politică. Mai mult, interesele comerciale ale celor care 
îşi fac reclamă, ca şi ale proprietarilor, influențează conţinutul, 
favorizând ceea ce convine celor care plătesc. Această problemă este 
discutată de Chambers in Capitolul 5. 

Potrivit criticilor argumentului conform căruia capitalismul 
garantează competiția opiniilor, jurnalismul responsabil din punct de 
vedere social nu este deloc o funcţie a pieții, ci a altor factori. În primul 
şi în primul rând, el este o funcţie a eticii profesionale împărtăşite de 
managerii de mass-media, proprietari şi jurnalişti, o etică care le permite 
să reziste presiunilor comerciale şi să apere ceea ce ei cred că este în 
interesul societăţii în cel mai înalt grad. Aceia care, precum Philip 
Knightley, au considerat activitatea de la Sunday Times Insight din anii 
"70 ai secolului al XX-lea o culme a jurnalismului de investigaţie din 
Marea Britanie, au subliniat aceşti factori (Knightley 1999). În al doilea 
rând, se susţine că reglementarea guvernamentală a mass-mediei face, 
probabil, jurnalismul responsabil din punct de vedere social; aceasta 

înseamnă să ai un sistem corespunzător care orientează mass-media spre 
ideea de responsabilitate socială. 

În Capitolul 1 am analizat unele dintre criticile aduse calităţii 
jurnalismului modern şi modul în care presupusa lui responsabilitate e 
atribuită „transformării lui în marfă”. Interesul pentru jurnalismul 
modem a adus, din nou, în prim-planul dezbaterii, chestiunea 
reglementării. Înainte de perioada Thatcher, reglementarea era văzută de 
mulți jurnalişti ca o unealtă folosită de guverne pentru a sufoca 
jurnalismul responsabil din punct de vedere social (adică, investigator, 
dizident); acum, ea tinde să fie văzută ca un mijloc prin care acest tip de 
jurnalism poate fi încă salvat. Chalaby (1998) merge până la a sugera că 
reglementările speciale din timpul celui de-al doilea război mondial au 
îmbunătățit calitatea mass-mediei. Totuşi, există, în acelaşi timp, 
stânjeneală cu privire la unele aspecte specifice ale activității de 
reglementare. 


Cadrul reglementărilor şi jurnalismul de investigaţie la 
televiziune 


S-a discutat mult că existența BBC-ului şi obligațiile serviciului 
public impuse ITV prin legile din anii '60 ai secolului al XX-lea au fost 
responsabile pentru cantitatea şi calitatea actualităţilor şi ale ştirilor din 
mass-media britanică. Pe la mijlocul anilor '90 ai secolului al XX-lea, 
jurnalismul de investigaţie părea să înflorească, cel puţin la televiziune. 
De atunci, totuşi, observatorii cu experiență ai situaţiei ne spun 
(Greenslade 1999, Fitzwalter 1999) că numărul programelor de 
investigație s-a redus. Nu există dovezi statistice pentru a demonstra 
acest fapt — după câte ştiu, datele necesare nu au mai fost adunate din 
1996 — dar anumite dovezi empirice sunt necesare. 

e Înlocuitorii ITV pentru This Week nu au produs jurnalism de 
investigație de aceeaşi calitate; 

e The Big Story, 3-D şi What's the Story? au fost tăiate; 

e World in Action a dispărut, iar Tonight nu este considerat un 
înlocuitor; 

e The Cook Report s-a micşorat, după ce a fost ameninţat cu 
dispariţia — deşi a înregistrat 8.000.000 de spectatori pe emisiune la 
ultimele sale apariţii; 

e Dispatches are o durată mai redusă. S-a sugerat că 
schimbările privind ora de emisie demonstrează mai puţin interes din 
partea studiourilor; 

e Schimbările din grila de programe privind emisiunile de 
investigaţie par să aducă nu număr mai mic de spectatori. 

Există doi vinovaţi. În primul rând, managerii din mass-media 
sunt acuzați că nu doresc să investească timpul şi banii necesari pentru a 
face jurnalism de investigaţie de calitate când ei atrag un public numeros 
cu mai puţine investiții. Desigur, ei îndrăgesc investigațiile senzaţionale, 
e motivul pentru care programul The Connection — mai apoi considerat, 
de către The Guardian, ca fiind necinstit, după o investigație exhaustivă 
— a avut un succes atât de mare, dar ei nu vor plăti pentru ele, iată de ce, 
de fapt, The Connection a fost o dramă. Este mult mai ieftin să vorbeşti 
despre actori decât să filmezi ticăloşi adevăraţi. Al doilea vinovat este 
sistemul de reglementare inițiat de precedentul guvern conservator. 

Legea din 1990, care stabilea că francizele ITV urmau să fie 
acordate, în principiu, exclusiv pe principii financiare şi că legiuitorul va 
impune reguli stringente companiilor TV (şi o va face prin reguli 
generale, mai degrabă decât prin programare), a trimis semnale că piața 
urma să fie factorul cheie în modificarea programării emisiunilor şi a 
conţinutului lor şi nu legiuitorii (Godwin 1998). Unii numesc acest 
fenomen: „forțele pieții hotărăsc, şi nu elitele”; alţii îl consideră un 
fenomen de „decizie transferată din sfera publică altundeva”. 

Există o părere generală că rezultatele practice sunt un sistem 
mass-media mai populist, cu toate canalele (inclusiv BBC, îngrijorat de 
competiția sa cu ITV, pentru influență) preocupate să placă publicului. 
În jurnalism aceasta înseamnă mai puţine reportaje externe (cu posibila 
excepție a BBC-ului) şi mai multe reportaje despre ceea ce, în ultima 
vreme, se numesc subiecte „de divertisment”. Aceasta este acum 
moneda curentă, iar uneori ea e descrisă ca fiind „îndobitocirea”. Mai 
puţin cunoscut publicului este efectul contradictoriu al schimbării 
modului de reglementare din anii '90 ai secolului al XX-lea. Pe de altă 
parte, reglementări mai puțin riguroase determină studiourile să se 
descotorosească de responsabilitatea de a oferi tot atât de multe resurse 
jurnalismului serios, jurnalismul de investigație fiind doar unul dintre 
speciile sale; pe de altă parte, se crede că reglementări mai riguroase ar 
face din jurnalismul de investigație un produs şi mai riscant de realizat. 

Legea din 1996 cere Broadcasting Standards Commission 
(Comisiei de standarde de emisie, BSC) să stabilească reguli prin care, 
acum, să fie, pasămite, mai greu să se ofere perspective parțiale, 
subiective, despre probleme controversate (Broadcasting Act 1996 
55/106-21). Codul cinstei şi al vieţii particulare al BSC, care este o 
consecință a legii din 1996, „a impus cerinţe de onestitate privind 
notificarea referitoare la schimbările de programe şi pentru acordarea 
dreptului la replică” care „impun standarde mai potrivite, se pare, pentru 
investigaţiile criminalistice decât pentru realizarea ştirilor”, potrivit lui 
Tom Gibbons (Gibbons 1998). Codul BSC e doar o parte din cadrul 
construit de lege, deşi singurul efectiv cerut de ea. 

Şeful ştirilor şi actualităţilor de la C4 spune: „legea [a dus şi la] 
o actualizare a protocoalelor ITC (Independent Televison Commission) 
(Comisia pentru o televiziune independentă) şi a făcut mai importantă 
prevederea privind „cuvenita imparţialitate”;, cealaltă parte are tot soiul 
de cerinţe privind achiziţia pe care o faci şi acestea sunt formalizate în 
regulament” (Lloyd 1998a). Programul recent la care el s-a referit, mai 
cu seamă, a fost Continuity IRA (Continuitate IRA), al cărui producător, 
Steve Haywood, a fost de acord cu această afirmație. Ca argument, 
Haywood se referea la noul document Dispatches Rules and Procedures 
(Reguli şi proceduri pentru programul Dispatches), lung de 8 pagini, pe 
care el îl considera a fi urmarea Legii din 1996; evoluţii similare au avut 
loc la BBC (White 199). Potrivit lui Haywood, procedurile de 
acomodare îngreunează munca. De exemplu, este aproape imposibil să 
fii circumspect în privința propriei tale perspective când abordezi 
persoanele intervievate; înainte de filmarea secretă este, acum, necesar 
să aduci probe. Într-o situaţie anume, el a ştiut că inspectorii proprietății 
imobiliare acționau într-un fel care justifica o filmare secretă, dar a fost 
obligat ca, mai întâi, să stabilească acest lucru fără filmare şi doar 
ulterior să filmeze; chiar şi atunci juriştii i-au cerut să acopere chipurile 
celor surprinşi asupra faptei (Haywood 1999). Uneori trebuie să te mişti 
foarte repede pentru a surprinde infracțiunea pe video şi nu e posibil să 
treci prin greoaiele proceduri care cer să telefonezi la sediu pentru 
discuţii şi decizii, astfel încât regulile stricte, de fapt, te ajută să nu-i 
prinzi pe făptaşi. Demersul pentru obținerea unui interviu este şi el 
îngreunat din motive de onestitate față de cei vizați. 

Simon Westrop, şeful juriştilor de la Carlton a oferit exemple 
similare. El a comentat că: 

„Broadcasting Standards Commission îşi asumă capacitatea de a 
decide asupra unor situaţii în care structura şi procedurile sale nu îi 
permit să acţioneze eficient sau corect. BSC solicită frecvent dovezi 
excesive de la studio (mult peste ce se solicită în tribunalele civile), chiar 
şi în cazuri unde se poate uşor demonstra interesul public pentru 
suspiciuni justificat fondate privind anumite malversaţiuni. Poate ar 
trebui amintit că cei însărcinați atunci cu reglementarea au acționat 
împotriva echipei de televiziune care a dezvăluit, prima, corupția 
celebrului John Poulson, care, ulterior, a ajuns la închisoare. Poate că şi 
BSC-ului ar trebui să i se amintească că Legea Drepturilor Omului din 
1998 cuprinde, în dreptul englez, Articolul 10, privind libertatea de 
exprimare, precum şi Articolul 8 privind viaţa privată”. (Westrop 1999) 

În contrast, redactorul actual de la Dispatches nu crede că 
efectele legii au fost, toate, negative. Dorothy Byrne, care a lucrat la 
World in Action şi la The Big Story, consideră că legea a dus la creşterea 
standardelor. „Scrisorile noastre sunt autentice, datele noastre sunt reale, 
prezentarea noastră este corectă” şi „noi suntem conştienţi de marea 
putere pe care o avem când abordăm subiecte care afectează mult 
oamenii, cum ar fi decesele subite ale copiilor, vaccinarea de pojar, 
substanţele chimice din apă sau alimentele modificate genetic”. Aceste 
îmbunătățiri au fost, în mare măsură, rezultatul Legii din 1996 (Byme 
1999). 

Totuşi, ea e de aceeaşi părere cu Haywood în anumite privinţe, 
fiind de acord că demascarea escrocilor prin procedee specifice meseriei, 
cum ar fi înscenări, filmări secrete şi aşteptarea insistentă în faţa casei 
pentru un interviu, este acum mult mai dificilă. Ea este mult mai puțin 
înclinată să dea vina pe Legea din 1996, cât pe procedurile BSC şi ITC, 
considerând că unele decizii sunt nefondate: aşa, de pildă, la un moment 
dat reclamația unui traficant de heroină a fost luată în serios, iar altădată 
a fost reținută reclamația unui proprietar de sclavi (Byrne 1999). Ea 
crede că sistemul reclamațiilor a mers prea departe atunci când „se 
discută despre a da drept de replică unor infractori importanți”. Ea s-a 
înfuriat că a fost atenționată pentru violarea vieții private deoarece 
filmase nişte escroci vânzând bunuri furate, sau, în alt caz, vânzând 
animale protejate de lege, la propriul domiciliu. Roger Cook a avut şi el 
cam aceleaşi experienţe şi, cu deosebire, s-a înfuriat pentru că s-a apărat 
dreptul la viaţă privată unui individ condamnat tocmai pentru încălcarea 

acestui drept, precum şi pentru criticile că nu atenţionase suficient pe cei 
intervievaţi care s-a întâmplat să fie nişte infractori (Cook 1999). 

Aceste câteva exemple arată ceva din frustrarea realizatorilor de 
programe; ei cred că orientarea generală a Legii din 1996 a făcut posibilă 
ridicarea mai multor bariere împotriva jurnalismului de investigaţie. 
Climatul de suspiciune, după dezvălurile din The Connection, nu ar fi 
fost suficient în sine; Legea oferise un instrument cu mult înainte, un 
instrument folosit acum din plin de BSC. În consecință, problema 
cauzată de acesta este, fără îndoială, un alt motiv pentru care nu se 
realizează programe de investigație. 


Dezbaterea privind obiectivitatea 


În Capitolul 2, ne-am ocupat de evoluţia ideii de obiectivitate şi 
adoptarea ei ca normă de către ziarişti. Modul în care au apărut 
studiourile de radio şi televiziune în Marea Britanie a fost şi el un factor 
care a promovat obiectivitatea; deoarece limita numărului de canale pe 
care se transmiteau programele de radio şi televiziune — şi probabil 
datorită costului ridicat al echipamentului de televiziune, la începuturi — 
natura, relativ partizană, a unor ziare, era considerată inadecvată pentru 
transmisii publice. Aşa a apărut apoi noţiunea de serviciu public, prin 
care se considera că realizatorii de radio şi televiziune vorbeau pentru 
națiune şi nu doar pentru anumite părți ale ei. 

Odată cu internetul şi cu digitalizarea, baza tehnologică a 
obiectivității se schimbă. Ceea ce nu s-a schimbat, neapărat, este 
orientarea filozofică spre faptic care s-a infiltrat în conştiinţa europeană 
de la iluminism încoace; deşi unii universitari sfidează scientismul 
iluminismului cu relativitatea şi determinismul cultural (o discuţie 
interesantă despre aceste probleme, aşa cum se leagă ele de istorie, apare 
la Evans (1997), ziariştii par să continue să creadă mult în cercetarea 
ştiinţifică, în empirismul ştiinţelor sociale şi al datele statistice. 

Această convingere permite argumentul că imparțialitatea lor 
continuă să le ofere un statut foarte deosebit în societate, că jurnalismul 
este o meserie care scrutează instituţiile şi pe cei din viaţa politică şi 
oferă faptele pe baza cărora se pot lua deciziile raționale de către 
electorat, precum şi de către factorii de decizie. Tuchman (1972) şi-a 
caracterizat această pretenție ca un „ritual strategic” desfăşurat de ziarişti 
pentru a se proteja de critica celor ofensați. Este un procedeu de apărare 

prin aceea că, dacă ziariştii pot să pretindă că munca lor este să relateze 
mai degrabă fapte decât opinii, ei se pot detaşa de vina pentru faptele 
(uneori deranjante); ziaristul ajunge şi să fie judecat mai degrabă pe baza 
priceperilor lui de observator decât conform poziţiei sale, aşa cum este 
ea percepută. Allan (1997: 315) argumentează că acest imperativ 
profesional a fost folosit ca „o armă cu care să se reziste imixtiunii 
politice”. Chalaby consideră că acest fapt este specific anglo-american 
(Chalaby 1996); totuşi, jurnaliştii din multe alte ţări încearcă să facă 
această pretenţie acceptată la ei acasă (Golding 1977). 

În ultimii ani, obiectivitatea jurnalistică a fost un subiect de 
intensă dezbatere. Martin Bell, fostul corespondent de război al BBC, a 
relatat din optzeci de ţări, inclusiv din unsprezece războaie, din Vietnam 
până în El Salvador şi Bosnia şi este unul dintre cei mai cunoscuţi 
ziarişti din lumea anglofonă. Într-o serie de programe, o carte (Bell 
1995) şi conferinţe, el se îndoieşte de teza principală a jurnalismului 
anglofon. El îşi propune să înlocuiască obiectivitatea cu „jurnalismul 
empatic”. În critica lui, el oferă exemplificări din propria experiență de 
jurnalist pentru a demonstra afirmaţia că: „Oglinda nu influențează ceea 
ce reflectă, dar imaginea da” (Bell 1997: 11). El arată, de exemplu, cum, 
în timp de război, operatorii sunt folosiţi ca martori pentru schimburile 
de prizonieri, schimburi de prizonieri care nu ar avea loc dacă nu ar 
exista posibilitatea de a le filma; cum comandanții militari locali îşi 
modifică operaţiunile luând în considerare prezentarea de la televiziune. 
El sugerează că marile crime de război nu ar fi avut loc dacă ar fi existat 
camere de televiziune. Cu alte cuvinte, ştirile nu doar reflectă realitatea, 
ci şi ajută la crearea ei. Ele sunt şi selective. 

Indicaţiile BBC-ului pentru realizatorii săi de programe cer ca ei 
să fie imparțiali şi neutri (BBC 1996: 14-15), şi acesta este, probabil, un 
principiu general la care ar adera majoritatea ziariştilor britanici. Martin 
Bell susţine că, acolo unde se înfăptuieşte răul şi unde suferă oamenii, 
acest fapt este nu numai imposibil, dar este şi nepotrivit pentru un 
reporter să încerce să fie detaşat sau, cum spune el, „ncutralizat”. El se 
întreabă retoric dacă se putea cineva aştepta ca reporterii care au 
dezvăluit atrocitățile germane din Europa, în 1945, să fie detaşaţi; „dacă 
ei nu, de ce noi?”, se întreabă el (Bell 1997: 10). 

Războiul din fosta Iugoslavie a avut un profund efect şi asupra 
altor jurnalişti, în afară de Bell. Unii au mers mult mai departe decât el 
cu respingerea detaşării. În timp ce Bell arată că crimele contra 

umanităţii au nevoie de complici — că „nu numai ura face ca ele să se 
întâmple, ci indiferența e cea care permite ca ele să se întâmple” (Bell 
1997: 15) -— Vulliamy spune: 

„Trebuie să mărturisesc o parțialitate, eu sunt de partea 
musulmanilor bosniaci împotriva programului istoric şi militar de a-i 
anihila... Cred că ceea ce se întâmplă cu bosniacii nu poate fi negociat 
sau acceptat. (Vulliamy 1993) 

În concluzie, jurnalismul empatic respinge obiectivitatea pe 
motiv că nu e plauzibilă, şi, în al doilea rând, pentru că este imorală. 

A existat o reacţie la acest argument, susținând posibilitatea şi 
nevoia de jurnalism faptic. Mulţi ziarişti au fost ucişi în timpul 
războaielor din fosta Iugoslavie; se presupune (Hume 1997) că au fost 
omorâți mai ales de către sârbi, deoarece sârbii au presupus că toți 
ziariştii erau împotriva lor. Ei au presupus acest lucru deoarece relatările 
despre război erau extrem de ostile cauzei lor, iar criticii „jurnalismului 
empatic” spun că toate părțile ar trebui să aibă încredere într-un bun 
ziarist, excepţie făcând cazul când întâlneşti oameni răi care au ceva de 
ascuns, deoarece el este singura sursă de fapte verificabile în mod 
imparţial. Acest lucru s-a realizat în Cecenia, unde reporterii par să fi 
câştigat respectul ambelor părți. Pentru un celebru ziarist de la BBC, 
John Simpson, lecţia acestor războaie e cuprinsă în ceea ce i-a spus 
redactorul său pe când el era un începător: „dacă aş vrea să influențez 
cum gândesc oamenii, m-aş face politician; dacă aş vrea să le spun ce se 
întâmplă, m-aş face ziarist” (Simpson 1997). 

Potrivit lui Simpson, sarcina ziaristului este să ajungă la fapte, la 
situaţii, fie că sunt politice, militare, sau sociale. Da, el sau ea poate să 
aibă simpatie pentru victime, dar principala sa îndatorire este să nu 
simpatizeze, ci să înţeleagă. Un alt scriitor oferă o vie ilustrare a modului 
în care pot să se confunde sentimentele cu faptele: 

„Îmi amintesc bine că mă uitam la un reporter BBC care stătea 
printre trupuri sfârtecate de macete, evident îngrozit, ridicându-şi braţele 
în sus şi spunând disperat spre cameră: „Cum poate cineva încerca să 
explice aşa ceva — este dincolo de vreo explicaţie, dincolo de raţiunea 
umană.” În timp ce noi toți putem să îi înțelegem disperarea, nu trebuie 
să acceptăm acest fel de jurnalism. Sarcina unui ziarist este dublă. El 
trebuie să ne dea faptele şi să caute să explice aceste fapte încercând să 
dezvăluie motivele care au făcut ca evenimentele să se desfăşoare aşa 
cum s-au desfăşurat.” (Fox 1996) 

Argumentul este: dacă ziaristul nu este obiectiv, nimeni nu va fi; 
el sau ea este adesea singura sursă de informare corectă, informaţie pe 
baza căreia se fac aprecierile raționale ale situaţiei. Această 
căutare-de-informaţie este o responsabilitate de la care ziariştii nu trebuie 
să se eschiveze. Mai mult, se argumentează că detaşarea emoțională este 
esenţială. Potrivit lui Dunkley (1997): 

„reporterii încep să creadă că ar trebui să oglindească implicarea 
lor emoţională în ceea ce relatează. De aici mai este doar un pas, şi poate 
nu unul conştient, spre alegerea şi manipularea faptelor în favoarea unei 
părti.” 

Dunkey a fost îngrozit de sugestia venită de la conducerea 
secției de Ştiri a BBC-ului cum că emoțiile celor care s-au manifestat la 
moartea Prințesei Diana într-un mod cumva mistic au reprezentat 
adevărul mai bine decât ar putea să o facă faptele. Hall a afirmat: „dând 
glas pe undele noastre gândurilor şi sentimentelor unor oameni obişnuiţi, 
[putem] ajunge la un anume fel de adevăr, care altfel ne-ar eluda, oricâte 
fapte am aduna” (Hall 1997). 

Pentru Dunkey, precum şi pentru mulți alți observatori, 
detaşarea este esențială dacă ziariştii urmează să îşi îndeplinească 
funcţiile profesionale. Fiecare ziarist ştie cât de uşor este să manipuleze, 
fie prin alegerea întrebărilor, fie prin modul de a pune întrebările. Nu a 
fost niciodată greu să defăimezi spectatorii cu documentare de 
televiziune, de fapt, Matthew Parris merge până la a susține că ne 
înşelăm dacă ne imaginăm că vreun program faptic este doar o 
înregistrare a observaţiilor. Piesa lui Tom Wolfe din 1998 despre 
aspectele jurnalismului de investigație, Ambush at Fort Bragg 
(Ambuscadă la Fort Bragg), prezintă un producător care manipulează 
evenimentele datorită tehnologiei digitale; doar convingerea că 
integritatea profesională cere detaşare putea împiedica acest fapt. 

Cel mai agresiv critic al jurnalismului empatic, Mick Hume, 
redactor la LM, consideră că implicaţiile sale sunt foarte serioase, nu 
numai pentru jurnalism, dar şi pentru înțelegerea generală. Accentul pe 
dramatic şi oribil a eliminat analiza; reporterii au făcut, de fapt, 


3 „Problema adevărului la televiziune este chiar televiziunea. Nu numai un măr e 
putred, ci întreaga ladă e blestemată. Într-o mulţime de programe, există o 
cultură a artificialităţii şi a mitomaniei. Neapărat: noi credem că vedem pe 
propriul nostru risc”. (Paris 1999) 

campanie pentru victime. Politicile publice din țările occidentale au fost 
realizate, susține el, pe baza opiniei publice care a fost manipulată prin 
emoții şi relatări neglijente, în interesul comercial al proprietarilor de 
mass-media şi al acţionarilor (Hume 1997: 10-11 şi 16-17) şi în 
detrimentul altor grupuri; reporterii au promovat o nouă imagine a 
ziaristului ca luptător eroic pentru cei oprimaţi mai degrabă decât ca 
imparțial căutător al adevărului. 

Totuşi, nu a fost niciodată o distincție clară; aşa cum s-a discutat 
în Capitolul 1, jurnaliştii de investigație funcționează în cadrul unor 
presupuneri morale ca oricine altcineva, problema e doar că ei îi dau 
amploare mai mare. Ziariştii de investigaţie înşişi par mai degrabă 
ambigui în privinţa acestui subiect. Jessica Mitford o spune frumos: 

„Eu încerc să cultiv aparența de obiectivitate, mai ales prin 
tehnica înţelegerii, evitând, acolo unde e posibil, comentariile editoriale, 
mai presus de orice permiţând întreprinzătorilor, sau acuzatorilor Spock, 
sau administratorilor de închisoare, să se pună pe ei înşişi la stâlpul 
infamiei prin propriile lor judecăţi. "Când te vei enerva?” a întrebat un 
prieten după ce a citit o versiune a articolului meu despre scriitori 
celebri. Niciodată, am răspuns eu; nu este în firea mea blândă să mă 
enervez, mai ales într-un text tipărit”. (Mitford 1979; 24) 

Paul Foot face o deosebire între obiectivitate, de care pare să se 
îndoiască, şi fapte, pe care le respectă: 

„Sunt puţin suspicios în ceea ce priveşte imparțialitatea şi 
obiectivitatea. Eu cred că faptele sunt fapte şi nu poţi eluda faptele. Eu 
nu sunt o persoană imparţială, am vederi foarte ferme despre modul în 
care e condusă societatea şi cum funcționează ea, aşa că, în acest sens, 
nu sunt imparţial”. (Preston 1999) 

John Pilger a fost adesea atacat pentru retorica lui, în aşa măsură 
încât un adversar a inventat verbul a pilgeri care înseamnă „a prezenta 
informaţia într-un mod senzațional pentru a ajunge la o concluzie 
anume” (Auberon Waugh). Să foloseşti retorica în sprijinul cauzei, 
expunându-te acuzaţiei că te laşi dus de campanie în aşa măsură încât 
uiţi faptele, pare să fie un pericol profesional al jurnalismului de 
investigaţie, cum ar fi recunoscut William Cobbett, care a disprețuit 
imparţialitatea. Totuşi, în ciuda opiniei lui Waugh, elocvența şi respectul 
pentru dovezi nu sunt, neapărat, contradictorii. 

Dezbaterea privind obiectivitatea jurnalistică continuă; deşi 
argumentat cu pasiune, jurnalismul empatic al lui Martin Bell nu a 

înlăturat, li se pare colegilor lui, nevoia unei credinţe în adevăr şi 
obiectivitate, fără de care nu prea există Justificarea existenţei profesiunii 
de jurnalist. Opinia lui Martin Bell are, fără îndoială, aliați în lumea 
universitară, unde relativitatea şi condiţionarea culturală sunt adesea 
acceptate ca premise ale oricărei activităţi de observare şi comunicare, 
dar până acum ziariştii anglofoni țin la opiniile lor: „Arta reporterului ar 
trebui să fie, mai mult decât orice altceva, o celebrare a adevărului. Şi 
dacă adevărul ofensează dictatorii, gangsterii, poliţaii de taină, dacă 
ofensează grupurile de presiune, interesele autorizate sau guvernele, aşa 
să fie”. Aceste cuvinte au fost rostite de reporterul de la BBC, Fergal 
Keane, în discursul lui din seria de conferințe Huw Wheldon din 1997, 
în care el merge până la a nominaliza acele lucruri care îl disting pe 
ziarist, cum ar fi: „devotamentul pentru ceea ce e demonstrabil”, 
„rigoare intelectuală” şi „corectitudine judiciară”; el continuă să susțină 
că marii ziarişti înțeleg lumea din jurul lor datorită „perspectivei lor 
istorice şi a viziunii strategice”. 


Mitul Watergate 


„Eu pot să spun despre o generaţie de ziarişti britanici care au 
Watergate în cap şi care cred că pot fi următorii Carl Bernstein: 
numai de-ar fi încurajați să trădeze orice încredere, să încalce viața 
particulară a oricui şi să citească fiecare document strict secret”. 
(Brain Walden, citat din Ingham 1991: 356) 

În august 1974, preşedintele SUA, Richard Nixon, a demisionat 
când a devenit clar că va fi pus sub acuzare de către Congres, atât pentru 
că a încercat să obstrucționeze investigarea oficială a unei spargeri, 
folosind resursele guvernamentale în scopuri politice partizane, cât şi 
sau inacceptabile. Evenimentul care a simbolizat toate abaterile de 
conduită a fost spargerea de la sediul Partidului Democrat, care a avut 
loc într-un bloc de birouri numit Watergate. 

S-a spus adesea că prezentarea tenace şi curajoasă a acestui fapt 
de către Washington Post a dus la dezvăluirea legăturilor care dovedeau 


* Sir Huw Wheldon (1916-1986), prezentator, realizator şi director al BBC, unul 
din monştrii sacri ai televiziunii britanice. A fost primul prezentator BBC care a 
ajuns în conducerea instituţiei (n.trad.). 

implicarea Preşedintelui în această infracțiune şi în altele. Întreaga 
poveste este dată în vileag, iar tehnicile profesionale şi atitudinile sunt 
temeinic demonstrate în propria relatare a celor doi reporteri All the 
President's Men (Toţi oamenii preşedintelui) (Woodward şi Bernstein 
1974), precum şi într-un film cu acelaşi titlu. Cei doi reporteri au devenit 
nişte embleme şi au fost intens lăudaţi, televiziunea britanică a revenit de 
mai multe ori re-analizând cazul şi reflectând asupra influenţei sale. De 
atunci întreaga presă din SUA a fost influențată, dacă nu chiar dominată, 
de această faptă care a fost interpretată fie ca începutul unei noi relaţii 
intre presă şi politică, fie ca o demonstraţie, mai puţin a corupţiei din 
politica SUA, cât a eficacităţii sistemului şi o dovadă a importantului rol 
pe care îl au ziariştii în cadrul lui. La un recent simpozion internațional 
despre educaţia prin presă”, un vorbitor a sugerat, numai pe jumătate în 
glumă, că scandalul Watergate şi căderea Preşedintelui fuseseră o 
uneltire pentru a demonstra superioritatea sistemului din SUA. Mai puţin 
ironic, redactorul de la Sunday Times Insight le-a descris studenților 
ziarişti cum Watergate este inspirația şi modelul lui (Leppard 1998). 

Mitul poate fi cercetat din mai multe puncte de vedere. În 
primul rând, Schudson ((1992) a demonstrat că rolul jurnalismului de 
investigaţie în doborârea Preşedintelui a fost secundar în raport cu cel ale 
agenţiilor guvernamentale înseși; mai mult, alți politicieni şi alte instituții 
„au forțat dezvăluiri care au menţinut scandalul Watergate în atenția 
publicului”. În al doilea rând, Herman şi Chomsky (1995) arată că, în 
timp ce s-a dat o mare atenție cercetării spargerii de la sediul 
puternicului Partid Democrat, virtual, nici un fel de atenție nu s-a acordat 
unor acte tot atât de ilegale, la vremea aceea, comise de FBI împotriva 
unor ţinte de mai mică anvergură. Multe alte cazuri de supraveghere 
reprobabilă, provocare şi subversiune au fost întreprinse în aceeaşi 
perioadă, dar li s-a acordat puţină sau nici un pic de atenție de către 
Congres sau de mass-media; ei remarcă de asemenea că bombardarea a 
sute de mii de cambodgieni de către aviația americană nu a fost 
investigată cu aceeaşi încântare şi ajung la concluzia că: 

„atât timp cât ilegalitățile şi violările substanţei democratice se 
limitează la grupuri marginale sau la victime îndepărtate ale atacurilor 
militare ale SUA, ori au ca rezultat un preț oarecare impus întregii 


$ Convenţia bi-anuală organizată de International Association for Media and 
Cultural Studies Research, Glasgow 1998. 

populații, opoziția din mass-media este mută, ori cu totul inexistentă. De 
aceea a putut Nixon merge atât de departe, legănat de un fals simţ al 
securităţii, tocmai deoarece câinele de pază a lătrat doar când el a început 
să îi amenințe pe cei privilegiați. (Herman şi Chomsky 1995: 300) 

Aşadar, nu se poate argumenta că Watergate ar fi cel mai bun şi 
cel mai tipic exemplu pentru mass-media din SUA, în calitate de câine 
de pază general. S-ar putea chiar ca ziariştii să fie partizani, acționând 
doar în numele unui grup puternic împotriva altuia. 

Mai mult, se poate demonstra că Watergate nu a fost nici 
începutul jurnalismului de investigație, nici al unei noi relații dintre 
jurnalism şi politică. Jurnalismul de investigaţie avusese deja o lungă 
istorie în SUA şi o lungă istorie în a cere socoteală politicienilor. La 
începutul anilor '90 ai secolului al XX-lea inflația a fost cauza unor 
nemulțumiri de ordin economic, puterea noilor bogaţi a fost un motiv de 
resentiment pentru majoritățile urbane, foarte mulți imigranți au fost 
introduşi în maşinăria politică şi din toate acestea a rezultat o atitudine 
cinică privind politicul şi alienarea faţă de autoritate (Desmond 1978: 
capitolul 17). Perfecționarea tehnologiei de tipărire şi serviciile poştale 
au făcut posibilă extinderea pieţii astfel încât s-a intensificat competiția 
pentru noi eşantioane de cititori“. Aceşti factori, pe lângă alegerea lui 
Theodore Roosvelt ca Preşedinte în 1904, ar putea explica explozia 
jurnalismului de investigaţie în această perioadă. 

„În ansamblu, articolele lor au examinat practic orice problemă 
politică, economică şi morală a vremii lor. Ei au atacat relele oraşului, 
ale statului şi guvernului național, ale sindicatelor, ale marelui business, 
Wall Street, ale asigurărilor pe viață, ale presei, ale breslei medicale, ale 
industriei alimentare, ale muncii copiilor, ale inegalității pentru femei, 
prostituţiei şi traficului cu droguri. Foarte informate în conţinut, critice 
ca ton, şi pline de dreaptă, dar optimistă indignare, articolele care 
scormoneau în rahat nu ofereau propuneri curative, ci căutau doar să 
ofere cititorului mediu o descriere ştiinţifică a ceea ce era rău”. (Mowry 
1958: 65) 

Existau cel puţin zece reviste care traficau acest tip de monedă 
şi un studiu estimează un public cititor de 20.000.000 de familii la o 
populație de 90.000.000 (Protess 1991:39). Cea mai celebră este 


é Desmond (1978), Capitolul 17 analizează în detaliu aceste evoluţii. 

investigația privind politicienii din Chicago ţinând de Tammany Hall 
(Stephens 1988: 249), dar unele dintre cele mai impresionante, din 
punctul de vedere al documentării, se ocupau de exploatarea copiilor, 
cum ar fi cea a lui Francis H. Nichols despre copiii de până la 9 ani 
exploataţi în condiții groaznice în minele de cărbune din Pennsylvania: 

„Feţele copiilor trebuiau să se plece aşa de tare peste jgheaburi 
încât umerii încovoiaţi înainte de vreme şi piepturile înguste sunt 
rezultatul inevitabil. În faţa jgheaburilor există un spaţiu deschis rezervat 
pentru „şeful spărgătorilor de grevă” care îi supraveghează pe băieţi tot 
atât de atent pe cât se uită la cărbune. Şeful e înarmat cu o nuia cu care, 
din când în când, loveşte capul şi umerii vreunui băiat care dă dovadă de 
lipsă de zel”. (Nichols 1902) 

Unul dintre cei mai buni scriitori şi cel care l-a influenţat pe 
Preşedintele Roosevelt a fost Upton Sinclair, mai ales cu Jungla, 
romanul lui despre industria alimentară. Pentru a se documenta, Sinclair 
a acţionat şi sub acoperire, altă marcă distinctivă, a jurnalistului de 
investigaţie şi a căutat date statistice şi alte informaţii faptice. 

„Oamenii din secţiile de conservare în saramură, de exemplu, 
unde îşi aflase moartea bătrânul Antanas, rareori scăpau fără furuncule. 
Dacă un om îşi zdrelea degetul, împingând un cărucior în hala plină de 
saramură, căpăta o rană din care putea să i se tragă şi moartea, toate 
încheieturile degetelor putând fi mâncate de acizi, una câte una. Printre 
măcelarii şi muncitorii asomatori, printre cei care spintecau hălcile de 
came sau le curățau, printre toți cei ce foloseau cuțite şi fierăstraie, 
rareori găseai vreunul care să aibă degetul cel gros întreg; fusese de 
atâtea ori tăiat şi rănit la baza lui, încât ajungea de obicei un boţ de carne 
de care muncitorul sprijinea cuțitul ca să-l poată ține... Unii lucrau în 
secţiile de fierbere, la lumina electrică, în săli pline de abur şi de miros 
greţos, unde bacilii tuberculozei puteau dăinui timp de doi ani, dar oră de 
oră soseau provizii noi de bacili”. (Sinclair 1906: 115) 

Cartea a devenit un best-seller, dar Sinclair nu a simțit că a 
realizat ceea ce îşi propusese să facă. Țara a devenit conştientă de 
practicile rele din industria alimentară, astfel încât şase luni mai târziu 


7 Tammany Hall, puternică organizaţie a Partidului Democrat, asociată cu 
corupția, şi care îşi avea sediul la Tammany Hall (n.trad.). 

5 Upton Sinclair, Jungla, trad. Sarina Stănescu, pref. B. Elvin (Bucureşti: 
Editura pentru literatură universală), 1967 (n.trad.). 

Congresul a adoptat Legea hranei curate şi a drogurilor, dar, potrivit lui 
Sinclair însuşi, suferințele muncitorilor din această industrie au continuat 
să fie, în mare parte, ignorate (Sinclair 1963: 135). 

S-a pretins că jurnalismul de investigaţie a fost rezultatul mai 
multor evoluții legislative ale timpului, inclusiv Legile anti-trust 
Sherman, Legea hranei curate şi a drogurilor, legislația privind munca 
copiilor şi pensiile pentru mame (Protess 1991). O altă consecinţă a fost 
crearea conştiinţei semnificației sociale a jurnalismului. Nu există o 
exemplificare mai bună a acestei situații decât un citat din discursul 
Preşedintelui Theodore Roosvelt, din 1906, în care el critică jurnaliştii de 
investigație asemănându-i cu scurmătorul de bălegar din lucrarea lui 
Bunyan’? Călătoria peregrinului, care e aşa de preocupat de munca lui 
încât nu vede decât bălegar şi nici unul dintre lucrurile bune. Totuşi, el a 
recunoscut importanța lor în societate spunând: 

„există în organismul politic, economic şi social, multe şi 
serioase rele şi există necesitatea imperioasă să purtăm un război 
necruţător împotriva lor. Ar trebui să dăm în vileag fără zăbavă şi să 
atacăm pe fiecare ticălos, fie el politician ori om de afaceri, fiecare rău 
din practica, fie ea politică, de afaceri, ori socială”. (citat în Protess 1991: 
6) 

Deşi marea creştere a publicațiilor a încetinit, astfel încât au 
existat mai puţine pieţe de desfacere pentru jurnalismul de investigație în 
anii "20 şi '30 ai secolului al XX-lea, se formase o tradiție. După cel 
de-al război mondial, Ed Murrow (1908-1965), un corespondent de 
război, a dezvăluit faptul că senatorul Joe McCarthy nu putea să aducă 
dovezi în sprijinul afirmațiilor sale privind infiltrarea comunistă în viața 
publică din SUA (Bayley 1981: 195, Rosteck 1989). El a făcut-o 
într-unul din primele programe de televiziune, programul de actualități al 
CBS, See it now (Uite acum) din 1954. În 1960 el a prezentat şi 
exploatarea muncitorilor agricoli sezonieri în emisiunea pe această temă 
de la CBS Harvest of Shame (Recolta rușinii). Jessica Mitford a devenit 
celebră prin investigațiile ei, în primul rând pentru demascarea 
practicilor funerare (ceea ce a devenit cartea ei din 1963, The American 
Way of Death (Drumul american spre moarte) şi a sistemului judiciar 
[Kind and Usual Punishment (Pedeapsă blândă şi obişnuită) 1973]. I. F. 


? John Bunyan (1628-1688), autor al unei celebre alegorii puritane Pilgrim 's 
Progress (Călătoria peregrinului) (n.trad.). 

Stone, a demascat, prin anii '50 şi '60, punctele slabe din relatările 
oficiale privind cauzele războaielor din Coreea şi Vietnam şi pretenţiile 
şefului FBI, Hoover (Lule 1995). 

În noiembrie 1969, Seymour Hersch a aflat, cercetat şi relatat 
despre masacrele de la My Lai, din 1967. Investigația a stimulat 
mişcarea antirăzboinică şi a dus la apariția Documentelor Pentagonului 
care demonstrau modul cum liderii militari au indus în eroare electoratul 
în timpul războiului. S-a afirmat, de regulă, că acest climat de suspiciune 
generat de aceste dezvăluiri a dus, indirect, la Watergate. 

Totuşi, aşa cum recunosc şi protagoniştii, Watergate a devenit 
un mit, un icon. Realitatea este că Watergate a survenit în continuarea 
unei lungi tradiţii, poate că a realizat puțin în comparaţie cu alte 
investigaţii şi poate fi discutat şi pentru a demonstra lipsurile 
jurnalismului din SUA. Totuşi în mintea multora, protagoniştii lui 
reprezintă jurnalismul de investigaţie, tot aşa cum, poate, poveştile 
despre Wyatt Earp” şi David Crockett!!, din trecut, reprezintă mitul 
omului liber de la frontieră. 


'9 Wyatt Earp (1848-1929), celebru luptător pentru dreptate şi puşcaş din Vestul 
sălbatic (frontiera) SUA (n.trad.). 

l David Crockett (1786-1836), legendar politician şi erou de folclor din Texas 
(n. trad.) . 

De-ai fi american, sau nu, Watergate a dat jurnalismului de 
investigaţie un profil deosebit în SUA, astăzi. Din 1975, SUA are o 
organizaţie a ziariştilor de investigaţie, The Investigative Reporters 
and Editors (Reporterii şi redactorii de investigaţie, IRE) întemeiată 
de patru ziarişti recunoscuţi şi care au fost încurajați de Proiectul 
Arizona în cadrul căruia treizeci şi opt de ziarişti au conlucrat pentru 
a cerceta un zvon, anume că un coleg de-al lor a fost ucis pentru ceea 
ce investigase, în final, asigurându-i publicitatea prin publicarea 
simultană, în peste douăzeci de pieţe de desfacere mass-media. Azi, 
IRE are o revistă pentru a-şi informa membrii despre diferite 
chestiuni şi evoluţii relevante din actualitate, precum şi cu detalii, de 
exemplu, despre relatările asistate la calculator. Se oferă şi un index 
al cazurile de pe website-ul propriu”. 

Centrul pentru Integritate Publică (The Center for Public 
Integrity, CIP) se prezintă ca „o organizație pentru documentarea 
investigativă non-partizană şi non-profit” şi oferă studii, cum ar fi cele 
despre interesele speciale, care influenţează deciziile congresului, sau 
Knightley (1998), centrul este responsabil pentru cercetarea din cele mai 
importante cazuri investigative în SUA în ultimii ani, inclusiv: 

„Casa Albă, care oferă cazare şi mic dejun pentru colaboratori, 
dezvăluirea intereselor financiare din spatele campaniei pentru a 
combate proiectul de asigurări sociale al lui Clinton şi, cel mai bun 
dintre toate: "Cumpărarea unui preşedinte”, un studiu important al 
intereselor speciale din spatele candidaturilor prezidenţiale din anii '90 ai 
secolului al XX-lea”. (Knightley 1998: 40) 


2? Detalii complete despre activităţile americane menţionate aici, precum şi 
sursele citatelor vor putea fi găsite pe următoarele site-uri: 
www.publicintegrity.org/main.html 

www.icij.org/home.html 

www.icij.org/tools 

www.ire.org/history/start.html 

www.amazon.com 

www.facsnet.org 

www.icfi.org 

www.ijnet.org 


99 


Centrul a oferit aceste investigații ziarelor şi stațiilor de 
televiziune „pentru puţin sau pentru nimic” şi el crede că aceasta e o 
tendinţă care ar putea salva jurnalismul de investigație. 

În 1997, CPI a lansat Consorţiul Internaţional al Ziariştilor de 
Investigaţie (The International Consortium of Investigative Journalists, 
ICIJ). Printre membrii lui se numără: englezul David Leigh, ultimele 
abordări neaşteptate ale investigaţiilor sale în saga Aitken au fost etalate 
pe website-ul ICIJ, în 1998, aşa cum au fost şi investigațiile despre 
jefuirea tezaurului național al Rusiei de către gangsteri în înțelegere cu 
anumite oficialități. ICIJ asigură informarea investigatorilor privind 
drepturile garantate de lege şi modul în care să le folosească, totul 
accesibil prin internet. 

Ziariştii de investigaţie consideră Amazon, librăria de pe 
internet, folositoare, mai ales că ea oferă recenzii ale unor cărţi 
semnificative. Din California, Facsnet oferă informaţii privind pregătirea 
şi cursuri de iniţiere pentru jurnaliştii de investigație de la: „un Institut 
despre Ştiinţă, intensiv şi cu o durată de o săptămână, programat la 
California Institute of Technology (Caltech)” până la un curs de şase zile 
de instruire intensivă în ştiinţa economiei. Mai există multe alte facilități 
de care se bucură ziariştii din SUA şi care nu sunt încă disponibile 
europenilor, multe dintre ele pot fi identificate cu ajutorul lui Freedom 
Forum (www. freedomforum.org). Din multitudinea de alte puncte de 
contact pentru ziariştii de investigație, mai există şi Centrul Internațional 
pentru Jurnalism (International Center for Journalism) care oferă, cu 
precădere, programe de dezvoltare profesională şi Reţeaua Internaţională 
a Ziariştilor (International Journalists” Network) care, pe lângă alte 
modalităţi de asistenţă, are şi un fond pentru jurnalismul de investigație. 


Problema cercetării 


Jurnalismul este studiat şi despre el se scrie mai mult în SUA 
decât în Europa deşi această situație s-ar putea schimba dacă luăm în 
considerare noile cursuri anuale, primul dintre ele inițiat de Asociația 
pentru Educarea pentru Jurnalism (Association for Journalism 
Education), în 1998, precum şi noile publicaţii academice lansate în 
1998-1999, dacă e să luăm în considerare numai Marea Britanie. Totuşi, 
nu numai că nu există un consens în privința cursurilor academice pe 
care ar trebui să le urmeze ziariştii, dar nu există nici o idee coerentă 

despre modul în care se poate studia ziaristica. Astfel că nu e 
surprinzător că universitarii britanici şi din alte ţări europene care 
lucrează în domeniul ziaristicii sunt puțini şi rari şi că jurnalismul de 
investigație este rareori abordat. 

Studenții de la ziaristică ar trebui să cunoască istoricul şi 
problematica profesiei lor şi poate că şi studenții din alte domenii ar 
trebui să le cunoască de vreme ce, aşa cum se spune adesea, jurnalismul 
este un mediator al propriei lor activități către restul lumii şi al restului 
lumii către ei. Din păcate, deşi avem câteva texte de calitate, sunt 
necesare mult mai multe. 

Cercetarea ne-ar putea ajuta să înțelegem rolul pe care 
jurnalismul de investigaţie se pare că l-a jucat în societatea şi politica 
britanică în ultimii 150 de ani şi să recuperăm o istorie pierdută. Ar fi 
interesant de ştiut ce problematică a fost, cu precădere, abordată şi care a 
fost ignorată; există chestiuni de etică care solicită reflecţie; jurnalismul 
şi legătura lui cu adevărul trebuie să fie studiate. Studiile s-ar putea 
concentra pe jurnaliştii înşişi; Holly Stocking a început să studieze 
abordările cognitive ale jurnaliştilor (1989), iar studiile lui Oliner despre 
altruism (1992) ar putea fi un bun punct de pornire pentru studiile despre 
motivaţie. O cercetare despre modul de idealizare a reporterului ar putea 
să ne spună multe despre societatea noastră. Anumite reportaje distincte 
ar putea fi analizate dintr-o varietate de puncte de vedere; cum sunt ele 
folosite, legăturile cu alte instituţii din societate, interesul public, 
influenţa asupra elaborării politicilor, semnificația culturală, succesul ori 
eşecul. Ideea mea că jurnalismul de investigaţie este prima schiță a 
legislaţiei ar trebui să fie cercetată; este observaţia lui Kedourie — la care 
se face referire în Capitolul 1 — cum că jurnalismul de investigaţie 
uzurpă funcțiile instituțiilor, utilă în înţelegerea rolului său instituțional? 

Jurnalismul de investigaţie nu este un fenomen anglofon. 
Reporteri curajoşi dezvăluie o serie de probleme în țări atât de diferite 
precum Rusia, Italia, Turcia şi China. Munca lor merită să fie studiată iar 
eforturile lor recunoscute. Pe scurt, există un mare potențial în studiul 
academic al jurnalismului şi e de sperat că universităţile vor recunoaşte 
acest fapt şi vor investi resurse în dezvoltarea unui domeniu care, aşa 
cum se vede din numărul celor care se înscriu la cursuri, continuă să 
inspire. 

5 
Abordări critice ale presei 
Contextul în evoluţie al jurnalismului de 
investigaţie 


Deborah Chambers 


Introducere 

Jurnalismul de investigaţie a fost în continuă dezvoltare în 
ultimele trei decenii a secolului al XX-lea. Schimbările recente de pe 
piața media ridică acum întrebări importante legate de viitorul climat în 
care va funcţiona breasla furnizându-ne indicii despre posibila natură în 
evoluție a practicilor ei. Urmărind contextul social mai larg în care se 
desfăşoară jurnalismul de investigaţie, în acest capitol vom identifica 
constrângerile economice şi culturale impuse jurnalismului de 
investigaţie la începutul secolului al XXI-lea şi ne vom pune întrebarea 
dacă ele restricţionează sau remodelează breasla. Începem prin a ne 
întreba despre valorile responsabilităţii sociale a jurnalismului de 
investigaţie şi despre rolul lui ca serviciu public, ambele susținute în 
democraţiile liberale. Mecanismele de responsabilizare democratică 
încorporate în idealurile de libertate a presei sunt examinate în termeni 
de eficiență în protejarea jurnalismului de investigație împotriva 
intereselor parțial comerciale sau de stat. În continuare, sunt analizate 
anumite dezbateri curente din teoriile mass-media care au legătură cu 
jurnalismul de investigație, abordându-se factorii economici şi ideologici 
care influențează produsele şi practicile jurnalismului. Abordarea de 
tipul „economiei politice” se concentrează pe evaluarea impactului 
înlăturării reglementărilor din mass-media, modificării schimbării 
modelelor de proprietate mass-media şi intensificării competiției din 
mass-media asupra jurnalismului. Cercetarea de tip clasic a mass-mediei 
efectuată în cadrul abordării „critice şi culturale” este apoi examinată 
pentru a explora factorii ideologici care influențează relatarea 
jurnalistică. În cele din urmă, sunt abordate, în legătură cu aceste 
tendințe, modificările cheie din organizațiile mass-media care au dus la 
banalizarea profesiei de jurnalism şi la o creştere a cererii de deprinderi 

jurnalistice sub formă de purtători de cuvânt şi personal specializat în 
relații publice. 


Libertatea presei versus statul şi interesele mass-mediei 
comerciale 


Înlăturarea reglementărilor din mass-media a avut un impact 
major asupra mediului de comunicare în care există jurnalismul de 
investigaţie. După ce au reglementat elemente de mass-media, după 
ce-al doilea război mondial, pentru a proteja interesele publice şi 
libertatea cuvântului, guvernele occidentale au decis să le 
dez-reglementeze în deceniul nouă al secolului al XX-lea pentru a 
intensifica competiția care se credea că va încuraja dezvoltarea unui 
conținut mass-media mai divers şi de înaltă calitate. Reglementarea 
mijloacelor de informare a fost, inițial, stimulată de conștiința 
potențialului propagandistic al presei de masă. Un exemplu des citat în 
Marea Britanie pentru puternica sa influență asupra atitudinii şi 
aspirațiilor oamenilor a fost modul în care Hitler a controlat programele 
de radio în Germania fascistă în preajma celui de-al doilea război 
mondial. Audiovizualul public din Europa, cum ar fi BBC-ul, a fost, de 
fapt, întărit prin aceste experiențe şi dezbateri mass-media în detrimentul 
companiilor comerciale din domeniu. 

În aceeaşi perioadă, în Statele Unite, salvgardarea interesului 
public s-a tradus prin „libertatea cuvântului” şi s-a înscris într-o 
constituție scrisă. În 1947 Comisia Statelor Unite pentru Libertatea 
Presei a subliniat că proprietatea şi operaţiunile din mass-media nu 
trebuie tratate doar ca afaceri nelimitate ci ca forme de administrare 
publică (Blanchard 1997, McQuail 1994). Aceste ample principii de 
responsabilitate socială au fost transpuse nu doar în principiile 
audiovizualului public, ci şi în codurile standardelor jurnalistice şi de 
difuzare, în etica şi conduita din mass-media privată din Marea Britanie 
şi SUA pentru a ghida jurnalismul între „tigaia” şi „focul” statului şi al 
controlului comercial. 

Acest tip de apărare a libertăţii presei şi audiovizualului precum 
şi codurile de etică profesională sunt o formă esențială de protecţie 
împotriva presiunilor comerciale şi statale astfel încât breasla să poată 
funcţiona democratic, pentru interesul public. Codurile jurnalistice se 
ocupă de anumite criterii, cum este oferta de informaţie demnă de 

încredere, corectă, nedistorsionată şi nesenzațională, totuşi ele diferă 
considerabil după cum sunt redactate de către editori, redactori, ziarişti 
sau structuri de reglementare. Adesea aceste interese sunt în tensiune 
unele cu altele. Editorii şi redactorii subliniază nevoia libertăţii de a 
publica şi libertatea faţă de interesele împuternicite, în timp ce codurile 
jurnalistice ţintesc să protejeze autonomia jurnaliştilor față de presiunea 
editorilor şi a celor care îşi fac publicitate şi cer confidenţialitatea 
surselor. Codurile etice din mass-media care se aplică, în principal, 
jurnalismului se referă la acuratețe, imparțialitate, respectul pentru viața 
privată, independență, responsabilitate, respectul față de lege şi decenţa 
morală. Codificarea responsabilităţii presei este, totuşi, împiedicată de 
constrângeri economice şi politice. Unele din aceste probleme sunt 
discutate în Capitolul 7 care se ocupă de cadrul de reglementări şi cel 
etic ale jurnalismului de investigaţie. MeQuail menţionează că: 

„încercările de a codifica responsabilitatea presei nu pot depăşi 
diferențele fundamentale de perspectivă şi interese între diferiți 
participanţi la instituția de mass-media şi diferitele sisteme sociale şi 
politice din lume. Nici în practică nu s-a dovedit că este uşor să se 
ajungă la o auto-reglementare eficientă”. (1994: 126) 

Aşa cum arată Hamelink (1999), dreptul la libertatea de 
exprimare a opiniei, informaţiilor şi ideilor, fără interferenţe din partea 
grupurilor publice sau private, este implicit în prevederile din legislația 
internațională a drepturile omului cu privire la libertatea de exprimare. 
El este implicit în Marea Britanie şi înscris ca un drept absolut al 
cetățenilor în Primului Amendament la Constituţia Statelor Unite. 
Totuşi, părțile implicate au dificultăți cu transpunerea acestui drept în 
practică (vezi Capitolul 7, de Gill Moore, pentru o discuţie despre cadrul 
legal al libertății presei). Pe de altă parte, politicienii şi structurile publice 
susţin că libertatea presei ar trebui să dispară sau să fie restrânsă dacă 
este folosită abuziv, ameninţă bunele moravuri sau autoritatea statală pe 
timp de război sau în alte crize interne. Pe de altă parte, libertatea presei 
poate fi pierdută dacă ea restrânge drepturile altor cetățeni. Dreptul la 
exprimare este un ideal care presupune că oamenii care vorbesc sunt la 
acelaşi nivel de cunoştinţe, putere şi statut. În practică, valoarea absolută 
a dreptului la exprimare este constant nesocotită de protecția valorilor 
cărora li se acordă în mod sistematic o prioritate mai mare în societățile 
occidentale: reputația, proprietatea, viaţa particulară şi morală a unor 
cetățeni privilegiați şi a unor grupuri sociale privilegiate şi, bineînţeles, 

securitatea statului (Glasser 1986, Curran 1991). Aşa cum afirmă Denis 
MceQuail (1994:130): 

„teoria [libertăţii presei] a fost cel mai adesea formulată pentru a 
proteja pe proprietarii de mass-media şi nu poate da egală expresie 
drepturilor discutabile ale redactorilor şi ziariştilor din presă, ale 
spectatorilor, sau ale altor potenţiali beneficiari, sau victimelor libertăţii 
cuvântului”. 

Jurnalismul de investigaţie merge pe o frânghie subţire printre 
aceste cerințe şi priorități conflictuale. Cu cât ziariştii se apropie mai 
mult de acei indivizi sau acele grupuri puternice, vizate pentru a fi 
investigate, cu atât mai acută devine această problemă. Protejarea 
principiilor şi practicilor reporterilor de investigaţie profesionişti este 
vitală într-o situație în care cei cu putere şi bani care, în general, 
alcătuiesc „clasa conducătoare”, sunt categoria socială cea mai probabilă 
a fi obiectul analizei jurnalistice, fapt exemplificat de cazuri precum 
relatarea lui Woodward şi Bernstein despre muşamalizarea Watergate, 
din 1972, în SUA, precum şi dezvăluirile din ziarul Guardian sub titlul 
„Bani peşin pentru interpelări”, în Marea Britanie, între 1994-1996. 

Controlul, atât din mass-media privată cât şi de stat, reprezintă o 
amenințare pentru libertatea exprimării jurnalistice. Aşa cum afirmă 
Brian McNair (1998: 84): „un sistem politic liberal democratic are 
nevoie de critica jurnalistică a elitelor ca o condiție a legitimității ei”. 
Totuşi în practică, libertatea presei este interpretată, într-un sens limitat, 
în democrațiile liberal capitaliste, nu ca „libertatea cuvântului”, ci ca 
libertatea de a deţine în mod privat afaceri în mass-media publicistică. 
Aceasta înseamnă că drepturile la proprietate sunt protejate prin 
privilegierea libertății de a deţine şi publica fără interferența statului. Aşa 
cum arată McQuail (op. cit.), este oarecum bizar să sugerezi că 
mass-media privată garantează dreptul cetățeanului individual de a 
publica. Abordarea politico-economică a problemelor din mass-media 
scoate în evidenţă faptul că nivelul intereselor din afacerile private în 
mass-media restrânge libertatea cuvântului tot atât cât o constrâng şi 
formele guvernamentale. Atunci, în realitate, există o contradicţie 
implicită între un concept pozitiv şi unul negativ al libertăţii presei în 
democraţiile liberale occidentale. Sensul negativ al libertăţii presei se 
referă la o absenţă a constrângerilor (de a publica), iar sensul pozitiv se 
referă la obiective şi beneficii în „interesul public” care le transcend pe 
acelea oferite proprietarilor de presă. Problema este că interesele private 

pun în pericol democrația comunicării tot atât de mult ca reglementările 
guvernamentale. Mai mult, idealul libertății cuvântului este prea dificil 
de aplicat în mod adecvat presei audiovizuale, excluzându-se, astfel, o 
mare parte a mass-mediei din democraţiile occidentale. Aşa cum arată 
McQuail (1994), teoria libertăţii presei are puțină relevanță când este 
aplicată cinematografiei, industriei muzicale, pieţei video, sau chiar 
sportului, în mare parte, ficţiunii şi divertismentului televizat, ceea ce 
oferă majoritatea programelor televizate. Ea nu reuşeşte să rezolve nici 
problemele cu privire la rolul „informației. De exemplu, ea nu 
protejează drepturile cetăţenilor de a avea acces egal la informații, la 
viaţă particulară, sau la publicarea de informaţii dacă întâmplător ei nu 
sunt proprietari de mass-media. Constatăm de asemenea dificultăţi în 
aplicarea principiilor ei pe internet şi World Wide Web, aşa cum arată 
Capitolul 6. În practică, atunci, principiul libertăţii cuvântului tinde să-i 
protejeze mai degrabă pe proprietarii de mass-media decât pe ziarişti sau 
marele public. Aceasta pune dificultăți majore breslei jurnaliştilor de 
investigaţie, în ansamblu. Cu toate că reglementarea mijloacelor de 
informare este acum tot mai mult interpretată de către ziarişti ca o 
protejare a jurnalismului responsabil din punct de vedere social, 
proprietarii sunt privilegiați şi protejaţi de regulile legate de proprietate, 
în timp ce principiilor jurnalistice de responsabilitate şi practicilor de 
documentare aprofundată şi supraveghere le este garantată puţină 
protecţie. 


Proprietatea şi controlul din mass-media 


Adesea, criticii exerciţiului jurnalistic scot prea mult în evidență 
gradul în care jurnaliştii sunt agenți liberi, aşa cum arată Franklin (1997). 
Conform dovezilor rezultate din cercetările efectuate din perspectiva 
abordării politico-economice, rolul jurnalismului de a sluji democrația 
prin stimularea dezbaterilor publice şi supravegherea puterii 
guvernamentale este compromis de constrângerile economice crescânde 
stimulate de înlăturarea reglementărilor şi de privatizarea mass-mediei. 
Teoria economiei politice cercetează dinamica economică şi politică a 
proprietății şi controlului din mass-media şi efectul ei asupra practicilor 
mediatice. Această abordare este exemplificată de lucrările unor autori 
precum Garnham (1979), Ferguson (1990), Golding şi Murdock (1991), 
Curran şi Seaton (1997), Bagdikin (1988). În deceniile nouă şi zece ale 

secolului al XX-lea, guvernele occidentale au încurajat privatizarea 
mass-mediei prin relaxarea controlului post-belic în audiovizual şi 
telecomunicaţii, iar restricţiile privind proprietatea în mass-media au fost 
reduse (Murdock 1990). Aceasta a dus la o scădere rapidă a controlului 
public asupra telecomunicaţiilor, în special în Europa de Vest. 
Înlăturarea reglementărilor privind serviciile naţionale de mass-media și 
a limitărilor legale privind controlul capitalului au permis corporațiilor 
private de mass-media să investească în orice ţară din lume. Investind în 
țări unde sindicatele erau slabe, forța de muncă ieftină şi profiturile mari, 
corporaţiile multinaționale puteau să se dezvolte. Înlăturarea 
reglementării de către stat a mass-mediei a permis mogulilor din presă, 
cum ar fi Rupert Murdoch, să-şi extindă imperiile mediatice. În prezent, 
Murdoch deţine Twentieth Century Fox, BskyB, Star TV în Asia, 
precum şi editura Harper Collins. Imperiul lui de presă cuprinde 
Australian, un ziar central, New York Post, şi ziarele britanice Times, 
Sunday Times, Sun şi News of the World. 

Teoria economiei politice se concentrează asupra relaţiilor 
dintre mass-media şi stat şi asupra dominaţiei economiei de către 
corporaţiile gigant. Se scoate în evidență faptul că organizaţiile 
mediatice sunt structurate de economii capitaliste şi trebuie să fie afaceri 
competitive care urmăresc obținerea de profituri pentru acționari. Asta 
înseamnă că produsele jurnaliştilor, „ştirile” şi reportajele de investigaţie, 
sunt tratate, tot mai mult, ca mărfuri şi judecate prin potenţialul lor de a 
aduce profit. În Marea Britanie, regulile privind concentrarea de 
mass-media au fost relaxate şi mai mult prin Legea Audiovizualului din 
1900 şi, apoi, prin cea din 1996 pentru a crea o piață competitivă a 
audiovizualului prin reglementări guvernamentale mai puţin stricte. 
Intenția iniţială era să se dea spectatorilor mai mult control asupra 
alegerii programelor în acelaşi timp cu menţinerea calității existente a 
acestora. Dar constrângerile costurilor mai ridicate s-au dovedit a fi 
prohibitive pentru programele de la nivel regional şi de rețea. Competiţia 
comercială a fost aşa de intensă iar marjele de profit aşa de reduse încât 
angajamentele anterioare în favoarea serviciului public precum şi 
motivaţia de a produce programe de calitate au fost serios subminate. 
Franklin (1997) arată că programele de divertisment ieftine, cum ar fi 
jocurile, sunt acum favorizate în grilele de programare față de 
documentarele cu informaţii de calitate, aprofundate. Aceasta are un 
impact asupra profesiunii de jurnalist prin reducerea cererii de jurnalism 

de investigaţie. Legea Audiovizualului din 1996 în Marea Britanie era 
menită să încurajeze diversificarea proprietăţii asupra mass-mediei 
permițând întreprinderii profitabile din cadrul unui conglomerat mediatic 
să subvenţioneze întreprinderi mai mici, mai recente, sau bolnave şi 
ne-aducătoare de profit din grupul mai mare. Presa actuală, liberalizată 
este caracterizată de scopurile combinate de a aduce profituri din 
operaţiile ei transformând conţinutul într-o marfă şi de a-şi extinde piaţa. 

Convergența crescândă dintre telecomunicaţii, presă şi 
audiovizual şi integrarea intensificată a industriilor de hardware şi 
software au dus, nu doar la concentrarea mass-mediei în tot mai puţine 
mâini, dar şi la o extindere rapidă a „economiei informaţiei” (vezi 
Hamelink 1995, Demac şi Sung 1995, Melody 1990 şi Patterson 1997). 
Organizațiile mediatice sunt, acum, de regulă, proprietatea marilor 
corporaţii transnaţionale care au legat nu numai interesele financiare din 
telecomunicaţii, industria de timp liber şi turism, dar şi din industria 
petrolieră, industria de hârtie şi cea nucleară (Bagdikin 1988, Comor 
1997). Aceasta concentrare a proprietății în mass-media a avut un impact 
profund asupra conținutului presei scrisă şi audiovizuale şi asupra naturii 
însăşi a jurnalismului de investigaţie, ceea ce a dus la reducerea surselor 
mediatice independente, la comercializarea conținuturilor şi a publicului 
mass-mediei şi la neglijarea sectoarelor minoritare sau sărace de 
audiență. Conform perspectivei economico-politice, aceşti factori duc la 
marginalizarea opiniilor din opoziţie şi la reducerea investiţiilor în 
activități mediatice mai puțin profitabile, precum jurnalismul de 
investigaţie şi realizarea documentarelor. Relatarea investigativă a unor 
teme, precum poluarea nucleară este, probabil, serios compromisă în 
circumstanțele în care presa este legată de industria nucleară prin 
structuri de proprietate (Herman 1995). În mod similar, în 1999 
reportajele critice despre alimentele modificate genetic au fost difuzate 
cu dificultate în întreaga lume, dar în special în Statele Unite, datorită 
presiunilor exercitate asupra presei de puternice companii internaţionale 
de biotehnologii. Astfel, principalele trăsături ale concentrării proprietății 
private au fost competiția intensificată, marjele scăzute de profit şi, în 
opinia lui Franklin (1997), presiunile cenzurii proprietarilor care au creat 
contextul tendinței către trivializarea şi tabloidizarea informaţiilor şi a 
ştirilor. 

O abordare legată de perspectiva economico-politică care 
studiază poziţia jurnalismului în societatea capitalistă este „modelul de 

propagandă” american prezentat de Noam Chomsky şi Ed Herman (vezi 
Chomsky and Herman 1979, Chomsky 1987). Ei merg mai departe 
decât abordarea economiei politice în critica lor argumentând că există o 
conspirație la nivel de elite pentru a controla ştirile şi informațiile. În loc 
să existe o balanță pluralistă între interesul, în competiţie, al statului şi al 
cercurile de afaceri private, pentru a produce o democraţie liberală, ei 
susțin că presa slujeşte interesele comune ale statului şi puterii 
corporatiste din societăţile occidentale. Mass-media este subordonată 
intereselor unui grup de elite politice, economice, militare şi culturale, 
„Stării naționale de securitate!”, care controlează fluxul de informaţii. 
Herman (1995) a identificat cinci condiţii pe care trebuie să le 
îndeplinească informaţia înainte ca ea să fie transformată în „informaţie” 
şi „ştire” în Statele Unite. Aceste cinci filtre politico-economice prin care 
trebuie să treacă ştirile demonstrează că presa americană este dominată 
nu de profesioniștii de presă, ci de gardieni ai comunicării care sunt o 
reţea de puternice organizaţii preocupate de profit şi care au legături 
apropiate cu guvernul şi cercurile de afaceri. 

După Herman, primul filtru este mărimea, proprietatea 
concentrată, banii şi orientarea spre profit a principalelor firme 
mediatice. Investitorii particulari din mass-media leagă presa de 
companii multinaționale controversate, implicate în fabricarea de 
armament şi de energie nucleară. Acest fapt forțează integrarea 
companiilor mediatice în strategii de piață şi le îndepărtează de 
responsabilitatea față de procesul democratic. Companiile mediatice 
depind şi de legăturile guvernamentale pentru sprijin politic şi de nivelul 
de implementare al legilor antimonopol. 

Al doilea filtru este dominația publicității ca sursă de venit 
pentru mass-media. Ziarele obțin cam trei pătrimi din veniturile lor din 
reclame iar difuzorii independenţi de audiovizual obțin aproape 100% 
(Herman 1995: 84). Un sistem mediatic dependent de reclame elimină 
companiile mediatice care nu subvenţionează prețul ziarului prin 
reclame. Aceasta face ca cei care îşi fac reclamă să aibă o puternică 
influență asupra supraviețuirii şi prosperității industriei mediatice. 
Mass-media clasei muncitoare şi cea radicală nu pot să atragă publicitate 


! Doctrină privind apărarea naţională iniţiată de preşedintele Harry S. Truman în 
1947. Stabileşte rolul CIA şi al Departamentului Apărării în complexul 
militaro-economic al țării (nota traducătorului). 

deoarece ele tind să servească consumatori cu putere de cumpărare mică 
sau care sunt critici la adresa sistemului de piaţă. Cei care îşi fac reclamă 
nu vor să sponsorizeze programele şi articolele care critică activităţi 
corporative controversate, precum poluarea mediului, şi investiţiile 
financiare în ţările cu regimuri dictatoriale din lumea a treia şi care 
încalcă drepturile omului. 

Al treilea filtru este dependenţa presei de informaţia oferită de 
guvern şi cercurile de afaceri. Pentru a economisi costuri, presa 
concentrează reporterii în locuri unde, de obicei, se petrec evenimentele 
importante, precum Casa Alba, Pentagonul, sediile poliției etc. 
Dependenţa jurnaliştilor de sursele guvernamentale dă statului 
posibilitatea să controleze şi să manipuleze mass-media oferindu-i o 
dietă cazuistică care consolidează o anumită ideologie şi interpretare a 
evenimentelor. 

Al patrulea filtru e „critica severă”, constând din atacuri 
orchestrate ale guvernului, politicienilor, marilor cercuri de afaceri şi 
puternicelor grupuri de interese împotriva presei de ştiri, fapt menit să 
disciplineze şi să cenzureze vocile mediatice critice. 

Al cincilea filtru e „anticomunismul” care e, în continuare, 
folosit ca un puternic mecanism de control politic şi ideologic de 
influențare a discursurilor mediatice. 

Cu toate că vocabularul „propagandei” aduce cu mass-media de 
stil dictatorial şi politica de tip războiul rece/cursa înarmărilor, Herman 
susţine că sunt puţine tipuri de subiecte dizidente prezentate drept ştiri, 
iar existența lor dă credibilitate ideologiei dominante şi proceselor 
mediatice. În prezent, „islamofobia” a fost identificată ca un mecanism 
ideologic mai recent de subminare şi alienare a grupurilor ale căror 
păreri şi practici sunt în conflict cu grupul de putere şi de securitate al 
Statelor Unite, care a înlocuit demonizarea politicii de stânga şi 
comunismul din timpul Războiului Rece (vezi, de exemplu, Kellner 
1992). Asocierea repetată a culturii musulmane cu terorismul 
încurajează o demonizare a culturilor islamice în presa de ştiri. 
Parţialitatea etnocentrică a ştirilor occidentale mediatizate, față de 
culturile musulmane, a fost alimentată de atacurile americane şi britanice 
împotriva Irakului, în 1991, dar a fost în mod serios pusă sub semnul 
întrebării de jurnalişti în timpul războiului din 1998/99 şi a neîntreruptei 
blocade comerciale a britanicilor şi americanilor. Abordarea 
politico-economică percepe natura conspirativă a analizei modelului de 

propagandă, ca fiind oarecum extremist, dar aceasta are meritul de a 
conţine câteva analize ale tipurilor de presiuni şi provocări cărora trebuie 
să le facă față jurnaliştii de investigație în căutarea răspunderii 
democratice. Guvernele şi marile cercuri de afaceri cheltuiesc enorm de 
mult timp şi mulţi bani pentru a ridica bariere împotriva investigaţiilor 
aprofundate ale activităţilor lor, aşa cum s-a exemplificat prin acele 
muşamalizări, de tipul afacerii Watergate, care ajung să fie dezvăluite. 


Imperiile comunicaţionale şi jurnalismul de piață 


Un exemplu pentru amploarea cu care operează dinamica 
proprietății în mass-media pentru a controla pieţele internaționale, 
publicarea de cărți, conținutul jurnalistic şi rezistența legislaţiei 
guvernamentale la un asemenea control, este cazul Patten. În februarie 
1998, ziarul britanic de format mare, Independent , l-a criticat pe 
magnatul de presă Rupert Murdoch pentru intervenţia sa în conţinutul 
presei. Se pare că el a intervenit la editura sa Harper Collins forțând 
compania să renunțe la editarea unei cărți de Chris Patten, fostul 
guvernator al Hong Kong-ului. Cartea, intitulată Est şi Vest, este despre 
Hong Kong în Asia şi Patten (1998) critică aici regimul totalitar al 
Republicii Populare China. Murdoch are interese comerciale în China, 
pe care dorea să le protejeze, aşa că, se pare, el a intervenit pentru a opri 
publicarea cărții suspendându-l pe redactorul Stuart Proffit. Plecarea lui 
Proffit a făcut pe mulți scriitori binecunoscuţi — inclusiv pe Doris 
Lessing, Penelope Fitzgerald, Peter Hennesy şi Anthony Storr — să 
critice public editura şi să amenințe că îşi vor găsi altă editură. 
Independent (28 februarie 1998) l-a acuzat pe Murdoch de „linguşirea 
regimului totalitar al Chinei” pentru a-şi extinde imperiul de televiziune 
pe profitabila piață chineză. Una din acuzele lui Chris Patten a fost 
pierderea oportunităţilor de a transforma cartea într-un serial în ziarele 
deţinute de Murdoch, Times şi Sunday Times. 

Semnificativ, nici Times, nici Sunday Times nu au relatat această 
ştire în 28 februarie 1998. Patten a răspuns acţiunii lui Murdoch 
depunând plângere la Curtea Supremă şi susținând că Harper Collins şi-a 
încălcat contractul. În apărare, Harper Collins a susținut că Murdoch nu 
a încercat să modifice cartea lui Pattern şi nici nu a cerut nimănui să o 
modifice. Totuşi, Murdoch şi-a exprimat nemulțumirea cu privire la 
decizia de a o publica. Controversa a fost alimentată de publicarea unei 

notițe trimisă de Eddie Bell, preşedintele companiei Harper Collins, lui 
Anthea Disney, vârful de lance al brațului publicistic al lui Rupert 
Murdoch, în care se spunea că acesta crede că lucrarea conține „aspecte 
negative” (Independent, 28 februarie 1998). Memoriul arăta de 
asemenea preocuparea lui Murdoch că decizia de a renunţa la carte ar 
putea amenința memoriile lui John Major, care erau scrise pentru aceeaşi 
editură. 

Cazul Patten arată influența pe care proprietarii de mass-media, 
precum Murdoch, o au asupra conținutului ştirilor mediatice şi a editării 
de cărți. Murdoch a fost criticat pentru o serie de alte intervenții în 
mass-media de ştiri pentru a-şi proteja imperiul comunicațional. 
Independent a susţinut că Murdoch l-a concediat pe redactorul de la 
Sunday Times (care a primit un milion de lire sterline ca salariu 
compensatoriu) pentru că era îngrijorat că interesele lui în Asia vor fi 
distruse de investigația ziarului privind banii daţi de Marea Britanie 
Malaieziei pentru a obţine contractele de construcţie pentru barajul 
Pergau. În 1994 el a retras canalul BBC World Service din rețeaua sa 
Star TV pentru a linişti regimul din Republica Populară Chineză care nu 
era de acord cu reportajele jurnalistei Kate Adie despre masacrele din 
Piaţa Tienanmen. Se pare că relatările libere ale BBC-ului s-au ciocnit 
de interesele comunicaţionale ale lui Murdoch în China. Semnificativ, 
faptul că Murdoch a apărat China i-a permis acestuia sa obțină o 
„concesiune specială” pentru a lansa un canal satelit în chineza 
mandarină pentru piaţa chineză, canal numit „Phoenix”. Murdoch nu 
poate risca să jignească nici chiar regimurile totalitare, de vreme ce ele 
constituie cea mai mare piaţă mondială de televiziune (Independent, 28 
februarie 1998). 

Fostul guvern conservator britanic din deceniile nouă şi zece ale 
secolului XX-lea s-a opus demersurilor de a informa Comisia 
Monopolurilor despre achiziţiile de ziare şi televiziune ale lui Murdoch. 
Guvernul următor, laburist, ales în 1997, a preferat şi el să ignore 
plângerile legate de relele practici, precum şi de preţurile de jaf impuse 
de Times. Suspiciunea că Murdoch are influență asupra politicii 
guvernamentale a fost generată de reticența guvernului britanic de a 
propune o legislaţie cu privire la viaţa privată, de precauţia sa cu privire 
la Uniunea Monetară Europeană, căreia se ştie că Murdoch i se opune, 
precum şi de refuzul guvernului de a aborda problema preţurilor de jaf la 

ziare şi lipsa recunoaşterii sindicatelor de către proprietarii de 
mass-media. 

Un alt exemplu al consecințelor imperativului de piață al 
informaţiilor este apariţia unei noi forme de jurnalism de investigație 
orientat spre consumator. Sunt, acum, produse o serie de programe, de 
format magazin, cu sfaturi pentru consumatori, cu dezvăluiri despre un 
grup de teme domestice şi de stil de viață, cum sunt vacanţele, 
alimentele, ipotecile pe case şi economiile personale, exemplificate în 
Marea Britanie de Watchdog (Câinele de pază), de pe BBCI. 
Problemele şi temele domestice investigate cu grijă şi, uneori, cu 
îndrăzneală înlocuiesc jurnalismul de actualități, aprofundat, de stil mai 
vechi, de la World in Action (Lumea în acțiune), la Granada Television. 
Problemele cheie au trecut de la chestiunile de politică externă sau 
internă la locaţii şi subiecte oarecum mai aproape de universul domestic 
prin teatralizarea evenimentelor de interes domestic, familial şi 
gospodăresc, inclusiv raporturile dintre vecini [de exemplu în 
Neighbours at War (Vecini în război), pe BBC2]. S-a sugerat că această 
modificare indică o trecere de la jurnalismul „serios” la cel „de 
divertisment”, exemplificat prin orientarea, inevitabilă, a atenţiei spre o 
sferă care, tradițional, a fost tratată ca domestică şi „feminină”. Dar sunt 
dovezi că, din când în când, marile tunuri ale corporațiilor multinaționale 
sunt luate în vizor, confruntate şi dezvăluite unui public de milioane de 
persoane de către echipe investigative care lovesc dur. Un exemplu de 
acest tip este analiza critică şi în detaliu a faptelor legate de gigantul 
multinațional Monsanto şi producerea de alimente modificate genetic, 
analiză prezentată la Food Programme (Programul alimente) (13 martie 
1999) pe BBC Radio 4. E foarte posibil ca tendinţa spre comercializarea 
informaţiei şi a ştirilor să încurajeze existența mai multor „ştiri de 
divertisment” şi reportaje „de interes uman”, dar aceasta poate fi doar o 
explicație parțială a acestor evoluții. Atunci când sunt combinate cu 
mostre de demascare politică, precum „Bani peşin pentru interpelări”, 
ori campania lui Gardian împotriva coruperii standardelor în viața 
publică, dovezile mai ample sugerează că jurnalismul de investigaţie se 
dovedeşte, încă, a fi eficient, flexibil şi adaptabil la unele dintre aceste 
importante schimbări economice şi politice. 

Totuşi, o reducere a numărului de ziare şi o sporire a revistelor 
magazin a creat un climat de competiție acerbă pentru public şi cititori 
ceea ce presează jurnalismul de investigaţie să se schimbe din punct de 

vedere al conceptului şi stilului. Mai mulţi jurnalişti lucrează, acum, 
pentru divertisment şi oferta de informație specializată. Natura de piață a 
acestor schimbări în jurnalism este identificabilă în Statele Unite unde 
s-a trecut de la reportaje pe chestiuni de interes public, în politica externă 
şi internă, la ziare orientate spre consumator (Hallin 1996: 247). 
Presiunea comercială în jurnalismul televizat a dus la introducerea 
rezultatelor studiilor de piaţă cu privire la „ce vrea să vadă” publicul la 
ştiri, în televiziunea locală din SUA (van Zoonen 1998). Aceste 
modificări indică o îndepărtare semnificativă de la imperativele 
jurnalismului în serviciul public, democratic şi profesionist la un nou set 
de concepte jurnalistice construite în jurul „divertismentului”. 

Van Zoonen citează exemplul noului tip de reporter care a 
apărut în Statele Unite, „jurnalistul elicopter”, care înregistrează 
evenimente senzaţionale, precum urmăriri de maşini, direct din elicopter. 
Vivacitatea, acțiunea şi emoția sunt criterii cheie de divertisment 
solicitate în selecţia de evenimente pentru construirea „informaţiei” şi a 
„ştirilor”. Un alt exemplu al evoluţiilor influențate de piaţă spre o 
informaţie de tip divertisment este apariţia a ceea ce s-a numit 
„jurnalismul Ken şi Barbie”. Aceasta implică prezenţa unui cuplu bărbat 
şi femeie în echipele locale de tip ancoră, care trebuie să fie atrăgători şi 
să se angajeze în dialoguri de tip „discuţii fericite”, ca o modalitate de a 
umaniza ştirile. Ştirile televiziunilor locale au înregistrat anumite succese 
în atragerea publicului în acest mod, forțând, astfel, buletinele de ştiri 
naţionale cu autoritate, precum CBS, NBC şi ABC, să îşi schimbe şi ele 
formatul, spre marea enervare a jurnaliştilor (van Zoonen 1998: 40). 
Erodarea idealurilor de serviciu în beneficiul public şi adoptarea acestor 
noi stiluri de jurnalism de divertisment, adesea denumit 
„info-divertisment”, sunt cunoscute şi în ţările europene occidentale, 
precum Marea Britanie, Olanda, Danemarca. 


Surse, cultura profesională şi reprezentări 


După ce am analizat schimbările importante din zona 
politico-economică a presei, care au afectat jurnalismul de investigație, 
putem să ne ocupăm de factorii culturali şi ideologici are influențează 
conţinutul presei informative şi de ştiri. Abordările culturale sunt critice 
cu privire la abordarea presei din perspectivă economico-politică. Ele 
susțin că structurile de proprietate din mass-media şi supervizarea şi 


114 


controlul muncii jurnaliştilor nu pot explica toate aspectele producerii de 
informaţii şi ştiri. Examinând conținutul mass-mediei, cum ar fi ziare şi 
programe de televiziune, specialiştii în studii critice şi culturale au 
susținut că reportajele de ştiri sunt, în mare parte, fasonate de factori 
culturali şi ideologici. Este folositor să urmăreşti unele din reportajele 
clasice realizate începând din anii "70, pentru că se face referire, în 
continuare, la ele, căci sunt dezbătute în studiile de mass-media şi ne 
ajută a indica cu precizie determinații ideologici cheie care influenţează 
practicile şi produsele jurnalistice. Studiile de mass-media prezentate 
mai jos se ocupă indirect de practicile specifice jurnalismului de 
investigaţie, dar concluziile oferă date importante despre natura 
profesionalismului jurnalistic, imparțialitate şi presiuni ideologice, 
precum şi dificultățile la care trebuie să facă față jurnaliştii. Stilurile de 
muncă ale jurnaliştilor investigativi sunt legate de producerea de „ştiri” 
în sensul că ei utilizează aceleaşi tipuri de practici de recrutare, presiuni 
comerciale şi constrângeri organizaționale, în publicarea reportajelor lor, 
pentru că au aceiaşi patroni, coduri profesionale şi etici similare, precum 
şi canale comunicaţionale de masă pentru publicare, întocmai ca alte 
tipuri de jurnalişti. 

Remarcabila repetabilitate a evenimentelor, subiectelor şi 
investigațiilor care devin ştiri în țările occidentale este cu adevărat 
şocantă. Seaton (1995) notează că, în general, facilitatea accesului la 
evenimente influențează mai puternic producerea de ştiri decât 
semnificația evenimentului. Agenţiile de informații tind să relateze 
despre evenimente care au loc în locuri uşor accesibile, provin de la o 
sursă de încredere şi previzibilă, există într-un format predictibil şi se 
conformează modului în care definesc jurnaliştii valoarea ştirilor. De 
exemplu, reporterii specializaţi consideră că este dificil să dezvăluie 
corupția în serviciile sau breslele de care depind pentru surse; acesta e 
cazul reporterilor care relatează despre crime şi care depind mult de 
poliție pentru surse. Seaton confirmă dovezile din studiile de 
mass-media că „valorile care in-formează selecţia de elemente de ştiri, 
de obicei, servesc la consolidarea opțiunilor convenţionale şi a autorității 
recunoscute” (Seaton 1995: 265). 

O serie de studii britanice despre noile preferințe în ştirile de 
televiziune au fost realizate de Grupul Mass-Media al Universităţii 
Glasgow în anii "70 şi începutul anilor'80. Ei au analizat timp de 22 de 
săptămâni cum anume au fost prezentate conflictele industriale în 

programele de ştiri de pe toate canalele. Înarmaţi cu această vastă 
argumentare pe casetă video, ei au susținut, în prima lor carte, Bad News 
(Ştiri rele), că, departe de a fi neutre sau imparţiale, ştirile sunt 
influențate de presupuneri subiective, cu caracter de clasă. Grupul 
Mass-Media al Universităţii Glasgow (1976a, 1976b, 1982) susţine că 
ştirile transmit o consistentă ideologie a clasei de mijloc pentru că ele 
sunt subiective din trei punct de vedere. În primul rând, ştirile de 
televiziune interpretează greşit „realitatea socială” prin stabilirea valorii 
ştirilor despre conflictele industriale conform unor criterii, altele decât 
faptele. Valoarea de ştire a unor evenimente, de tipul grevelor, este des 
hotărâtă conform unor criterii de tipul inconvenabilității, aşa cum este ea 
percepută de clienți şi pacienţi, de exemplu în cazul grevelor unor 
angajaţi cum ar fi surorile medicale, cadrele didactice, gunoierii sau 
pompierii. În al doilea rând, ştirile de televiziune fie confirmă, fie nu 
reuşesc să pună sub semnul întrebării versiunile oficiale despre relațiile 
economice capitaliste. Prin folosirea unui „cod restrictiv” al reportajelor 
de ştiri, consensul ideologic dominant este privilegiat. De exemplu, în 
conflictele industriale, precum greva de la uzina de maşini British 
Leyland, din 1975, s-a dat constant vina pe muncitori în loc să se 
echilibreze reportajele cu dovezi despre practicile proaste de 
management şi lipsa de investiţii în uzina de maşini. Al treilea exemplu 
de subiectivism este excluderea clasei muncitoare din mass-media şi 
crearea unei viziuni despre lume a clasei mijlocii şi a unei anume culturi 
ocupaţionale prin recrutarea jurnaliştilor, exclusiv, din rândurile acesteia. 
Se spune că cei care lucrează în presa de televiziune nu au nici un fel de 
înţelegere autentică pentru clasa muncitoare pentru că ei sunt, material şi 
cultural, separați de reprezentanţii ei. Aşadar, ideologia dominantă a 
clasei de mijloc este, în consecinţă, rareori contrazisă prin includerea 
informaţiilor alternative sau opuse. 

În 1985, Grupul Mass-Media al Universităţii Glasgow (GMUG) 
a efectuat alte cercetări despre modul în care s-a prezentat războiul în 
presa britanică, inclusiv războiul din Insulele Falkland. Ei au constatat că 
ştirile despre războiul din Insulele Falkland erau subiective pentru că, în 
mare parte, erau controlate de Ministerul Apărării. Evaluarea de către 
jurnalişti a opiniei publice a dus la percepția că ştirile pozitive ar trebui 
scoase în evidenţă şi ar trebui redat consensul militar şi public. GMUG a 
descoperit şi forme de subiectivism pe bază de gen, în reportajele de 
război. Femeile erau tratate în mod constant ca „vase de emoţii” 

considerându-se că vieţile lor aveau valoare de ştire doar dacă erau 
căsătorite cu un militar absent. Aceasta scotea în evidenţă rolul modest al 
femeilor în societate, în calitate de îngrijitoare ale soţilor, din punct de 
vedere familial şi emoțional. Statutul femeilor în jurnalism este 
reexaminat mai detaliat în Capitolul 6. 

GMUG a fost criticat pentru neajunsurile de abordare şi de 
modalitate de interpretare a concluziilor. Neajunsurile identificate 
implică probleme cu privire la modul cum s-a interpretat subiectivismul, 
faptul că ei au ignorat factorii instituționali care influențează producerea 
de ştiri şi lipsa oricărui studiu despre receptarea ştirilor de către public 
(Stevenson 1995). Ei au scos în evidenţă prea apăsat semnificaţia originii 
sociale a jurnaliştilor în detrimentul culturii locului de muncă. Alte 
cercetări despre practicile de la locurile de muncă din presă au ajuns la 
un set diferit de concluzii, indicând că mecanismele de control din 
instituțiile de mass-media, determinate de legăturile industriei 
mass-media cu marele business, sunt constrângeri mai important pentru 
jurnalişti decât cele profesionale (Schlesinger 1978, 1990, Kumar 1975). 
Aceasta ne conduce din nou la explicațiile oferite de abordarea 
economico-politică. De asemenea, în contexte de muncă, precum 
jurnalismul, unde sarcinile sunt influențate de evenimente, evaluarea 
impactului şi a vitezei ştirilor precum şi reportajele de investigaţie sunt 
adesea mai importante în construirea de ştiri decât consistenţa 
perspectivelor ideologice (Schlesinger 1990). 

Numirea corespondenților specializați în anumite domenii, cum 
ar fi „corespondent pentru mediu” sau „corespondent industrial”, este un 
factor în plus care poate să influențeze cantitatea de atenție acordată 
subiectului în construcția ştirilor. Înainte de anii '80, de exemplu, 
„corespondenţii industriali” şi „corespondenții pentru probleme de 
muncă” erau importanți în redacția de ştiri şi astfel s-a dat o mare 
prioritate conflictelor industriale. Apoi, pe vremea guvernului Thatcher 
în anii '80, puterea sindicatelor şi a muncitorilor organizaţi a fost, 
sistematic, slăbită. Ştirile industriale s-au rărit iar categoria de 
corespondent industrial sau pentru probleme de muncă nu mai era aşa de 
necesară. Aceasta a contribuit şi mai mult la marginalizarea sau la 
dispariţia problemelor industriale şi de muncă de pe agenda buletinelor 
de ştiri (McNair 1998). 

Stuart Hall a efectuat studii privind panica emoțională stârnită 
de reportajele din presă despre tâlhăriile din Marea Britanie. El a susţinut 

că textele din presă nu sunt neutre, ci sunt influențate de sistemul de 
convingeri şi de părerile despre lume ale realizatorilor din presă şi ale 
jurnaliştilor şi sunt, prin urmare, codate „ideologic”. În 1978, el şi colegii 
lui au scris un text important, intitulat Policing the Crisis (Controlând 
criza), despre modalităţile în care panica emoțională creată de 
materialele de presă despre tâlhării şi erodarea politicii postbelice de 
consens au influențat apariția statului autoritar în Marea Britanie în anii 
`70. Presa de ştiri a reacționat exagerat la pretinsa ameninţare cu violența 
din partea tinerilor de culoare şi a altor „devianți” care păreau să 
amenințe ordinea socială. Termenul de „tâlhărie” a fost importat în 
Marea Britanie din Statele Unite şi a fost folosit de cultura dominantă 
din timpul guvernării Thatcher pentru a destabiliza politica de consens a 
democraţiei sociale. Creşterea în spirală a reportajelor din presă despre 
tâlhării a fost încurajată prin trimiterea în judecată a mai multor 
infractori de culoare datorită unei mobilizări polițienești sporite 
împotriva membrilor devianți din comunitatea de culoare. 

Era mai probabil că poliția va fi abordată de către jurnalişti, ca 
sursă de informații „pentru că suspecții de culoare nu erau consideraţi 
capabili să dea definiții adecvate ale realităţii în virtutea faptului că erau 
percepuți drept criminali. Deci, un singur punct de vedere era prezentat 
tot timpul. Studiul a fost semnificativ pentru că a arătat impactul asupra 
redactării ştirilor pe care l-au avut cei care au dat definițiile „primare” şi 
„secundare” ale evenimentelor. Cei care dădeau definițiile „primare” 
erau structural percepuți ca grupuri dominante în societate, precum 
poliția şi tribunale. Cei care dădeau definițiile „secundare” includeau 
presa — prin selecția şi interpretarea jurnalistică a informaţiei primite de 
la cei care dădeau definițiile „primare”. Din moment ce poliția şi 
tribunalele erau singurii factori principali care dădeau definiții, părerilor 
lor li s-a acordat mai multă greutate ideologică, ceea ce a creat un înalt 
nivel de blocaj cultural în interpretarea evenimentelor în mass-media de 
ştiri. Aceasta a dus la o panică emoţională legată de problema tâlhăriilor. 
Din contră, în evenimente de tipul conflictelor industriale, în mod 
normal, ar fi trebuit să fie o competiție între cei care dau definiții 
„primare”, cum sunt sindicatele şi managerii. 

În 1999, informarea guvernului cu privire la omorârea unui 
tânăr de culoare, Stephen Lawrence, şi declaraţia despre rasismul 
instituțional din cadrul forțelor polițienești indică frecvenţa unor astfel de 

chestiuni şi anumite influenţe sociale”. Lawrence a fost înjunghiat mortal 
în 1993, în zona de sud a Londrei, de către cinci tineri albi care au fost 
identificați ca suspecți, dar nu au fost arestaţi de poliție timp de 
aproximativ trei săptămâni şi care, până în ziua de azi, nu au fost 
condamnaţi pentru crimă. A fost citat un întreg catalog de incompetenţe, 
inclusiv eşecul poliției de a aborda situaţia lui Lawrence sau incidentul 
ca o urgență, deoarece s-a presupus că Lawrence a provocat încăierarea 
pentru că era negru. Impulsionaţi de insistențele părinţilor lui Stephen 
Lawrence, jurnaliştii britanici au fost primii care au dezvăluit 
incompetenţa, lipsa de implicare şi indiferența poliției metropolitane. 
Daily Mail a publicat chiar numele celor cinci suspecți (care nu au putut 
fi acuzaţi datorită unei chichiţe de procedură juridică), ceea ce a provocat 
o dezbatere publică despre etica acestei situaţii. 

Critic la adresa activității lui Bad News şi Policing the Crisis, 
Schlesinger (1990) argumentează că strategiile de negociere între 
jurnalişti şi sursele lor trebuie să fie analizate tot atât de atent ca procesul 
mediatic instituțional intern pentru ca să înțelegem procesul complex al 
relatării jurnalistice. El spune că teoria mass-media ar trebui să facă o 
deosebire între o relatare din interior şi una din exterior a fenomenelor 
jurnalistice. Dacă grupul Glasgow a avut tendinţa de a scoate exagerat în 
evidență efectele interne ale culturii jurnalistice a clasei mijlocii, 
cercetările din Policing the Crisis au exagerat rolul poliției ca un factor 
extern care defineşte evenimentele. În studiul lui despre thatcherism, 
Stuart Hall a investigat modalitățile prin care Noua Dreaptă a dezvoltat o 
strategie a „populismului autoritar” pentru a intensifica controlul statal 
asupra societăţii civile. El a constatat că thatcherismul a reuşit să ţeasă o 
întreagă serie de teme ideologice într-un discurs popular coerent, adică 
într-un cadru de gândire comună care a fost expediat maselor. Acest 
discurs popular nu a fost exprimat doar în cadrul guvernului, agenda 
Noii Drepte a fost făcută cunoscută publicului tocmai prin societatea 
civilă, şi mai ales prin presa tabloidă, proprietate privată. 

Totuşi, tema ideologică este, oarecum, prea mult scoasă în 
evidență în studiile lui Hall despre mass-media. El a fost criticat pentru 
că a ignorat proprietatea şi controlul din mass-media ca factori principali 


? Raportul anchetei publice Stephen Lawrence a fost o anchetă judiciară 
independentă efectuată de Sir William Macpherson de Cluny şi publicată de 
Monitorul Oficial pe data de 24 Februarie 1999. 

de influențare a ştirilor mediatice. Hall se concentrează asupra 
construcţiei mesajelor din mass-media în detrimentul unei înțelegeri 
politico-economico a presei şi neglijează integrarea crescândă a unor 
sectoare mass-media distincte în raza de acțiune internațională a 
conglomeratelor mass-media, ca factor determinant cheie. Economişti ca 
Golding şi Murdock (1979) argumentează că varietatea ideologică a 
industriei de ziare este determinată de distribuirea resurselor economice. 
Presa britanică este, în general, de dreapta tocmai datorită vastelor 
cheltuieli financiare necesare pentru a intra pe ceea ce sunt, acum, pieţele 
internaționale şi datorită nevoii de venituri din publicitate pe care 
publicaţiile alternative nu reuşesc să le atragă. Cu toate acestea, şcoala 
culturală critică ridică o serie de probleme importante despre natura 
ideologică a informaţiei şi a relatărilor de ştiri şi abordarea ei trebuie să 
fie combinată cu concluziile abordării politico-economice. 


Angajarea jurnaliştilor 


Un alt aspect al intensificării competiţiei comerciale care rezultă 
din liberalizarea mass-mediei este banalizarea sporită a jurnalismului 
profesionist, după cum arată Franklin (1997). În anii '80 când au fost 
introduse noile tehnologii de tipărire şi audiovizuale, pentru a reduce 
costurile producerii de ştiri, relaţiile manager-muncitor au fost 
restructurate. S-a întărit controlul proprietarilor şi managerilor de ziare 
asupra tipografilor şi jurnaliştilor, iar sindicatele jurnaliştilor n-au mai 
fost recunoscute. În locul salariilor şi condiţiilor de lucru negociate de 
sindicate, au fost oferite jurnaliştilor contracte individuale, ceea ce a dus 
la o strictă diferenţiere a salariilor şi a condițiilor de muncă între angajați. 
Azi, jurnaliştii nu mai deţin resurse pentru a crea un front comun 
împotriva deciziilor editoriale sau manageriale care subordonează 
preocupările jurnalistice cerințelor pieţei sau publicității. 

Odată cu unele evoluţii, cum e colectarea electronică a ştirilor şi 
aparatele foto digitale, jurnaliştii au constat că practicile lor de muncă 
s-au extins dincolo de investigaţie şi scris pentru a include înregistrarea, 
editarea şi producerea de reportaje filmate. Franklin (1997: 18) susține 
că aceste schimbări duc la compartimentarea muncii şi la erodarea 
calității editoriale a ştirilor comparativ cu marile structuri de colectare a 
ştirilor. Reducerile, tot mai numeroase, de personal au dus la sporirea 
numărului de liber profesionişti printre jurnalişti, ca o trăsătură a 

banalizării sporite a meseriei. Accesul la tehnologia computerelor, 
precum laptopurile şi Internetul, a făcut ca jurnaliştii să evolueze spre 
statutul de liber profesionişti (vezi şi Capitolul 9 despre noua tehnologie 
din jurnalismul de investigație). Aceasta a dus la o expansiune 
semnificativă a jurnalismului liber profesionist. Dar Franklin este destul 
de sumbru în previziunile lui despre viitorul breslei, subliniind că: 

„Liber profesioniştii au devenit mai degrabă recruți decât 
voluntari, reducerile de personal şi absenţa locurilor de muncă fiind 
menţionate ca principalele cauze ale statutul de liber profesionist. Cei 
mai abili şi experimentați liberi profesionişti pot scrie materiale pentru 
orice piaţă, în orice stil de casă, pentru orice obiective specificate de 
angajator şi pot să pună în funcțiune cele mai sofisticate tehnologii 
electronice pentru a le susține.” (p.9) 

Această nouă specie de liberi profesionişti lucrează acasă; ei 
sunt despărțiți de redacția de ştiri şi de cultura profesională a 
jurnalismului, fără nici o posibilitate de a participa la procesele editoriale 
de luare a deciziilor. Franklin sugerează că aceste schimbări pot duce la 
o şi mai mare dependență jurnalistică de cererile redactorilor pentru 
anumite reportaje, şi permit ca doar puțin timp sau alte resurse să fie 
angajate în cercetarea investigativă aprofundată. 

S-a înregistrat o creştere a cererii în domeniul relaţiilor publice 
şi deprinderilor jurnalistice dinspre cercurile de afaceri şi organizațiile 
guvernamentale, sub formă de birouri de presă, agenții de presă şi 
personal pentru relații cu publicul în organizațiile guvernamentale 
central şi locale, partidele politice şi grupurile de interese, organizaţiile 
bazate pe voluntariat şi corporaţiile private (Deacon and Golding 1994, 
Franklin 1994). Franklin menţionează că o scădere a posturilor în 
Jurnalism a coincis cu această tendință. Totuşi, responsabilii cu relaţiile 
publice au avut un impact semnificativ asupra conținutului editorial al 
presei de ştiri. Un factor cheie al presei de ştiri din ultimele decenii a fost 
încrederea editorială sporită în personalul din domeniul relațiilor publice, 
cum sunt purtătorii de cuvânt, în detrimentul jurnaliştilor de ştiri, precum 
şi proliferarea materialului mediatic produs de cei din sfera relațiilor 
publice. Aşa cum menţionează Franklin, „această armată crescândă de 
specialişti competenți în relaţii publice şi jurnalism, precum şi liber 
profesioniștii, subordonează tot mai mult anumite valori profesionale 
cerințelor valorilor comerciale sau persuasiunii politice” (1997: 20). 
Specialiştii în relaţii publice şi purtătorii de cuvânt nu se ocupă de 

investigarea aprofundată a problemelor în interesul public. Ei nu sunt 
observatori imparțiali, neutri, ci „luptători angajaţi să câştige premii” 
pentru interese sectare. Instrucţiunile pe care le primesc ei le pretind să 
convingă mai degrabă decât să informeze. Rezultatul acestei tendințe de 
a achiziționa deprinderi jurnalistice în scopuri specifice relaţiilor publice 
este o privatizare a jurnalismului şi poate duce la o erodare a principiilor 
de răspundere publică şi interes public ale breslei. 


Concluzii 


Jurnalismul de investigație se dezvoltă în continuare, dar există 
dovezi care sugerează că circumstanţele care au dus la această dezvoltare 
sunt în schimbare. Tendinţele actuale spre proprietatea privată a 
conglomeratelor internaţionale din mass-media şi intensificarea 
competiției comerciale, precum şi practicile din mass-media, au avut 
câteva consecințe profunde pentru producția culturală de „informaţie” 
care, treptat, influențează profesia şi mass-media de ştiri, în general. 
Puternicul idealism care înconjoară breasla continuă, evident, să inspire 
activitatea de dezvăluire subliniată în alte capitole din această carte, dar 
în forme noi de jurnalism de investigaţie, tot mai orientate spre 
consumator. Cinci consecințe cheie ale acestor schimbări au fost 
identificate în acest capitol. În primul rând, intrarea marilor corporaţii 
private în arena publică a stânjenit cel de-al patrulea rol al jurnalismului, 
înțeles ca slujitor al democrației, şi a subminat idealul de libertate a 
presei, folosindu-l pentru a proteja drepturile de publicare ale 
proprietarilor de mass-media. Al doilea efect al liberalizării a fost 
reticența guvernelor de a controla monopolurile din mass-media. Ele au 
fost criticate din perspectivă politico-economică pentru că sunt 
influențate de magnații internaționali din mass-media. O a treia tendință 
este că liberalizarea mass-mediei a dus la tratarea informaţiei şi a ştirilor 
ca o marfă, ceea ce a condus la o „tabloidizare” a informaţiei şi a 
jurnalismului de investigație de tip consumerist, prin intensificarea 
competiției pentru câştigarea de public şi de oferte de publicitate. A patra 
problemă se referă la dificultăţile de a realiza reportaje echilibrate. Lipsa 
de resurse jurnalistice a dus la creşterea dependenţei de un număr tot mai 
redus de factori, în speciali primari, care definesc evenimentele şi de 
purtării de cuvânt, ca surse. Al cincilea rezultat este dominaţia crescândă 
exercitată asupra breslei de către relațiile publice care promovează 

privatizarea deprinderilor şi idealurilor jurnalistice. A avut loc şi o 
expansiune distinctă a jurnalismului de investigație, dar Franklin (1997) 
susține că aceasta poate fi legată de o banalizare a profesiei. Rămâne de 
văzut. Soarta jurnalismului de investigaţie este legată atât de dinamica 
proprietății şi controlului mass-media, cât şi de eficiența protejării în 
viitor a rolului breslei în slujirea democrației. Atunci când toți aceşti 
factori legaţi de schimbarea mediului jurnalistic sunt analizați împreună, 
aceasta arată că este necesară o restructurare fundamentală a situației 
cadrelor de reglementare pentru salvgardarea viitorului jurnalismului de 
investigație. 

6 
Globalizarea agendei presei 
Producerea jurnalismului 


Deborah Chambers 


Introducere 


Deoarece jurnalismul de investigație susține dreptul oamenilor 
de a fi informaţi despre subiecte şi evenimente controversate prin 
prezentarea lor în mass-media, el ocupă un rol important în dezbaterile 
despre sfera publică. Sfera publică este, acum, o scenă internațională în 
cuprinderea sa, unde se desfăşoară profunde lupte economice şi 
ideologice cu privire la cine controlează şi decide să prezinte o anumită 
informaţie, în numele cui vorbeşte informaţia şi care voci sunt excluse şi 
trecute sub tăcere în acest proces. Idealul comunicării democratice 
exprimat în termenul de „sfera publică” conturează principalele 
dezbateri despre natura comunicării publice echilibrate, între cetăţenii 
„egali”. El duce la discuţii despre impactul globalizării pieţelor de 
mass-media asupra „calității? formelor de informaţie şi asupra 
forumurilor democratice pentru dialog. 

Acest capitol începe cu analiza conceptului de „sferă publică” 
dezvoltat de Jurgen Habermas (1989) şi implicaţiile lui pentru 
jurnalismul de investigație. Se pune întrebarea dacă a existat vreodată o 
eră de aur în care interesul public şi idealurile democratice ale sferei 
publice să consune, dacă aceste idealuri şi potențialități sunt acum 
erodate de globalizarea presei de ştiri sau dacă ele sunt reformatate de 
noile forme de comunicare. Apoi, acest capitol analizează unele dintre 
trăsăturile cheie şi relevanța globalizării presei pentru jurnalism. 
Liberalizarea precum şi globalizarea informaţiei şi a presei de ştiri au 
impact asupra sferei publice în mai multe modalităţi. Avem în vedere 
trei domenii: producerea de informații şi de ştiri anglo-americane şi 
occidentale de către agențiile mondiale de presă, relatările despre 
cazurile de violare a drepturilor omului şi statutul femeilor in jurnalism. 
Capitolul 17 reia temele legate de influenţele anglo-americane şi 
drepturile omului, arătând cum se articulează ele într-un exemplu 

concret, cel al filmului documentar Laogai (Yorkshire Television 1993), 
în care un jurnalist de investigaţie chinez, Harry Wu, şi soția lui au 
investigat cazurile de violare a drepturilor omului în sistemul penal 
chinez. 


Declinul sferei publice 


Cetăţenia şi apartenenţa la sfera publică sunt manifestări ale 
democraţiei măsurate în mod convenţional în țările occidentale prin 
dreptul la vot şi dreptul de a participa la dezbateri publice. Prevederile 
din legislaţia internațională a drepturilor omului cu privire la libertatea 
cuvântului reflectă acest fapt deoarece se presupune că „oamenii au 
dreptul să fie informaţi cu privire la chestiunile de interes public” 
(Hamelink 1999: 106-7). Astfel, aceste prevederi arată că sfera publică 
trebuie să fie apărată în calitatea ei de arenă în care are loc această 
comunicare democratică de informaţii. Oferind un control al excesului 
de putere şi informând oamenii despre problemele majore de interes 
public, jurnalismul de investigaţie joacă un rol vital în promovarea sferei 
publice democratice (Kellner 1992a). 

Habermas a studiat modalitățile în care culturile publice din 
democraţiile sociale puteau, cel mai bine, să conducă dezbaterea politică 
rațională între diferite grupuri şi interese (Habermas 1989, Gamham 
1986). El susține că, în prezent, suntem martorii unui declin al „noţiunii 
de public” şi ai unei fenomen de privare de drepturi a cetățenilor cauzat 
de trecerea intensificată la culturi orientate spre consumatorul privat, în 
care informaţia şi divertismentul devin mărfuri vândute şi cumpărate 
pentru profit. Teza lui Habermas este că domeniul public în care noi 
comunicăm ajunge tot mai mult sub controlul intereselor comerciale 
private, fie prin forme interactive şi directe, precum telefonul sau 
Internetul, fie prin modalități de comunicare de masă, controlate 
centralizat, precum presa audiovizuală sau scrisă. Cum se susţin aceste 
afirmaţiile? 

Drepturile şi responsabilitățile comunicațiilor de masă pot să 
înflorească doar dacă nu sunt stânjenite nici de puterea de stat, nici de 
puterea întreprinderii comerciale, după Habermas. El menționează, ca un 
model ideal, pierdut, epoca de aur a apariției „sferei publice” a 
burgheziei în Europa secolelor al XVII-lea şi al XVIII-lea. Această sferă 
publică era localizată într-o zonă civică independentă faţă de stat sau faţă 

de controlul comercial. Membri ai aristocrației, intelectuali şi burghezi 
se întâlneau în cafenele şi saloane pentru a discuta deschis despre artă şi 
politică. Cu toate că participarea la aceste dezbateri era apanajul exclusiv 
al bărbaţilor care deţineau proprietăți şi făceau parte din clasa de sus, 
Habermas crede că ea avea un puternic potențial critic pentru că era 
pentru prima dată când calitatea unui argument era considerată ca fiind 
mai importantă decât statutul persoanei care îl prezintă (Stevenson 
1996). A apărut un principiu al „noţiunii de public” în care preocuparea 
pentru rațiune şi adevăr era mai importantă decât câştigul individual, iar 
noțiunile de sferă publică şi de „bine public” erau menite să asigure 
dezvăluirea corupției şi a dominaţiei. Acest principiu al noţiunii de 
public coincide cu principiul jurnalismului de investigaţie. 

S-a spus că începuturile afacerilor cu ziare s-au situat în cadrul 
acestei sfere publice în perioada jurnalismului literar, până în secolul al 
XIX-lea. Nu era o afacere menită să aducă profit, ci era o parte din 
interesele de divertisment ale aristocrației, caracterizate de mărunte 
preocupări meşteşugăreşti. Începând cu anii '70 ai secolului al XIX-lea, 
sfera publică a fost treptat erodată de apariţia întreprinderilor comerciale 
la scară mare, precum industria ziarelor. Apariţia capitalismului 
monopolist a transformat presa într-o preocupare comercială. 
Modalitățile literare de scriitură au fost înlocuite de activitatea 
jurnaliştilor specializaţi care serveau interesele private ale proprietarilor 
de ştiri. S-a sugerat că, în contrast cu vechea cultură a tiparului din 
Europa secolelor al XVII-lea şi al XVIII-lea, produsele culturii 
comerciale moderne, precum ziarele, radio-televiziunea şi filmul, erau 
acum consumate în spaţiul privat, cu puțin potențial pentru interacțiune 
sau dezbatere publică. Dezvoltarea unei prese comerciale şi privatizate 
coincide cu trivializarea şi împănarea cu paiete a culturii şi a dus la 
apariția formelor culturii de masă. Habermas susține că aceste schimbări 
au subminat comunicarea democratică şi au dus la o refeudalizare a 
spaţiului public. În zilele noastre, această sferă a societăţii este 
transformată într-un circ politic manipulat comercial, culminând în 
spectacole politice publice, precum alegerile prezidenţiale americane 
(Stevenson 1996). Aprecierea de fond este că, în zilele noastre, oamenii 
sunt luaţi în considerare mai degrabă în calitate de „consumatori” decât 
de „cetăţeni”. 

Pentru a da o idee despre cum ar putea arăta un exemplu 
democratic de comunicare publică, Habermas a dezvoltat o teorie a 

comunicării echilibrate. Ea se baza pe o „situaţie de vorbire ideală”, ca 
un model utopic, în care oamenii puteau comunica pe bază de egalitate, 
liberi de constrângeri. Idealul poate fi imposibil de obținut dar, pentru 
Habermas, un astfel de model este grăitor pentru tipurile de constrângeri 
de comunicare şi dezechilibrele care există în viaţa reală, de la protestele 
publice la jurnalismul de investigaţie. Nick Stevenson (1995) aplică teza 
lui Habermas la evoluţia presei britanice; potrivit acestuia 
comercializarea industriei presei a dus la două tipuri de jurnalism: 
„jurnalismul de calitate” şi cel „de scandal”. Primul tip serveşte un 
public restrâns, bine educat şi bine informat a cărui mare putere de 
cumpărare îi atrage pe cei care vor să îşi facă publicitate. Al doilea tip e 
destinat unui grup cu venituri mici şi putere mică de a atrage publicitate 
şi este, deci, dependent de o circulație de masă. Ziarele de scandal nu 
mai au rolul de a forma un forum pentru discuţii raționale. Se spune că 
dominarea presei de interesele comerciale a dus la trivializarea 
conţinutului ei şi la excluderea maselor din principalele arene de 
dezbatere din cultura noastră. Această privare a maselor de centrele de 
dezbatere politică înseamnă că, în prezent, cultura modernă duce lipsă de 
forme critice de dialog. Pe lângă erodarea sferei publice, autonomia 
agenţilor profesionişti de comunicare, cum ar fi jurnaliştii de 
investigație, este şi ea erodată de interesele comerciale. 

Acest argument este un soi de nostalgică re-inventare a unui 
trecut de aur, totuşi interesant e că creşterea gradului de comercializare a 
presei a dus la o apărare energică a audiovizualului public şi la o 
re-evaluare a rolului său în susținerea sferei publice în secolul al 
XXI-lea. Audio-vizualul public, perceput ca ocupând un spaţiu în 
societatea civilă, este independent atât de interesele de stat, cât şi de cele 
comerciale (Scannel et al. 1995). Şi exact acest rol ar trebui să fie în stare 
să îl joace şi jurnalismul de investigaţie. Ambele se adresează publicului 
în calitate de cetățeni , mai degrabă decât în calitate de consumatori şi 
ambele oferă diverselor grupuri şi comunități posibilitatea — prin 
informare-comunicare — de a intra în dialog. Pe lângă nostalgia lui 
pentru o epocă trecută, putem identifica patru puncte slabe fundamentale 
în teoria lui Habermas. În primul rând, el a eşuat în a explica 
semnificativa tensiune instituțională dintre economie, stat şi 
audiovizualul public, aşa cum arată Stevenson (1996). El a supraestimat 
măsura în care presa este responsabilă pentru reproducerea relațiilor de 
putere inegale. Mass-media nu este autonomă, dar reflectă relațiile de 

putere existente în cadrul ei şi dincolo de ea. În al doilea rând, Habermas 
a fost criticat pentru că nu a reuşit să ia în considerare capacitatea activă 
şi interpretativă a publicului, tratându-l ca fiind, cumva, pasiv. În al 
treilea rând, conceptul de sferă publică exclude femeile. El tinde să 
legitimeze marginalizarea şi exploatarea femeilor pentru că, tradițional, 
femeile au fost excluse din dezbaterile publice (Landes 1988, Fraser 
1992, Ryan 1992, Pateman 1988, Cohen 1996, McLaughlin 1998). Vom 
reveni mai încolo la aceste probleme, în discuţia despre femei şi 
jurnalism. O a patra observaţie critică este că „publicul” este un concept 
în continuă schimbare, el reconstruindu-se tot timpul. Internetul a fost 
dat ca exemplu pentru acest fapt. 

Mai mult decât doar un alt exemplu de comercializare a 
cunoştinţelor, cum ar vrea Habermas să ne facă să credem că e, 
comunicarea on-line prin intermediul Internetului şi World Wide 
Web-ului este o nouă formă de tehnologie mass-media care are 
potențialul de a reformula sfera publică? Contextele sociale tradiționale 
ale dezbaterilor publice sunt reformatate prin apariţia unor web site-uri 
ale unor grupuri de interese şi prin apariţia unui public cunoscător în 
materie de calculatoare. Această nouă formă de comunicare depăşeşte 
granițele naţionale şi desfide ideile convenţionale despre piaţa de 
informaţie liberă. Ea s-a dovedit a fi o indispensabilă unealtă de 
comunicare în timpul războiului balcanic din 1999 dintre NATO şi 
Serbia. Jurnalişti şi civili din Kosovo şi Serbia au reuşit să depăşească 
cenzura agenţiei de presă sârbă, Tanjug, controlată de stat, trimițând 
mesaje din zona de conflict prin Internet. Rapiditatea acestui mod de 
comunicare este impresionantă. De exemplu, în 8 mai, ziarul Guardian a 
relatat despre un locuitor din Nis, Serbia, care a trimis un mesaj pe 
Internet, povestind despre tatăl lui, care tocmai se întorsese de la 
cumpărături, şi despre ploaia de bombe cu fragmentare căzută asupra 
unei pieţe aglomerate şi a unui spital (NATO nu putea să confirme sau 
să dezmintă pagubele colaterale pentru că nu avea personal pe teren). 

Internetul are potenţialul de a se constitui într-un forum public 
modificând unele structuri de reprezentare comunitară şi politică (Poster 
1997). El este folosit pentru a contribui la schimbări sociale şi politice, 
unind grupurile dezavantajate şi marginalizate din lume, de exemplu 
comunitatea de homosexuali, handicapaţii şi refugiații (vezi Jones 1997). 
Unii susțin că Internetul poate deveni chiar un forum pentru organizarea 

şi critica politică clandestină!. Totuşi, există probleme serioase legate de 
produse de o pletoră de voci participante la comunicarea de opinii 
diverse şi, adesea, contradictorii de pe Internet (van Dijk, 1999, Jones 
ed., 1998). S-a înregistrat o creştere substanțială a grupurilor care 
promovează materiale rasiste pe net, aproximativ 600 de site-uri 
disponibile, şi zeci de mii de hituri pe lună (Bloomfield 1999). Aceasta 
sporeşte preocuparea publicului ca urmare a actelor de terorism cu 
caracter rasist şi homofob din Londra, de la Brixton, Brick Lane şi Soho. 
Pe de altă parte, anumitor țări — cum a fost Irakul în timpul Războiului 
din Golf, din 1991 şi 1998 — li s-a refuzat accesul pe Internet şi World 
Wide Web ca rezultat al embargourilor internaționale care interzic 
companiilor de telecomunicaţii să furnizeze hardware, software şi 
echipament on-line țărilor „inamice”. Aceste tipuri de acțiuni ridică 
întrebări importante privind cenzura informaţiei pe net şi blochează 
potențialul tehnologiei de comunicare on-line de a fi o unealtă a 
procesului de menţinere a păcii. Internetul este, în esență, un proiect 
comercial privat, finanțat de marile cercuri de afaceri şi accesul este 
limitat la acei indivizi care îşi permit să plătească taxa pentru a accesa un 
computer on-line. Afirmațiile despre o revoluție informaţională 
mondială sunt, oarecum, înşelătoare ținând cont că multe zone din lumea 
a treia încă nu au acces la electricitate sau la telefon, ca să nu mai vorbim 
de televiziunea prin satelit sau computerele on-line conectate la World 
Wide Web, aşa cum precizează Hamerlink (1995 şi 2000). 

Internetul exemplifică tendinţa spre privatizarea informaţiei. Dar 
dovezile sugerează şi faptul că, atunci când e accesibil, Internetul poate 
fi folosit atât pentru, cât şi împotriva interesului public. Pentru 
jurnalismul de investigație, el devine atât o unealtă crucială, cât şi un 
forum pentru accesarea şi diseminarea informaţiei la nivel global (vezi 
Capitolul 8). Dar până în acest moment, această formă de comunicare nu 
poate garanta poziţia dominantă a adevărului şi rațiunii față de câştigul 
privat, sau personal, confirmând versiunea habermasiană a sferei 
publice. Habermas a subliniat eşecul aşa- numitei „ere informaţionale” 
de a produce o formă de cetăţenie bazată pe accesul facil la dezbateri 


! Într-o culegere de eseuri despre istoria şi cultura Internetului editată de Shields 
(1996), sunt analizate implicațiile Internetului atât asupra libertăţii comerciale, 
cât şi asupra organizării politice. 

publice raționale şi sincere, precum şi la informaţii corecte şi impartiale. 
Putem fi de acord că ideea de „public” este, inerent, zăvorâtă în 
mass-media şi că există un potențial pentru reinventarea „publicului” 
prin noi modalități de comunicare, cum este Internetul. Totuşi, 
Habermas nu a explicat în mod corespunzător dezvoltarea unei sfere 
globale mai internaţionalizate precum şi natura distinctă, totuşi 
schimbătoare, a sferelor publice locale. Noţiunea de declin al 
„publicului” şi apariţia informaţiei privatizate prin Internet ridică 
importante întrebări despre rolul jurnalismului de investigaţie şi despre 
dezvoltarea sau declinul unui forum public în care „dreptul” cetăţenilor 
„de a şti” poate fi protejat de interferenţe comerciale sau de stat. 


Globalizarea informațiilor şi ştirilor occidentale şi 
anglocentrice 


Activităţile instituţiilor transnaţionale ignoră tot mai mult 
barierele statului-națiune. Discuţiile despre „sfera publică” şi rolul 
jurnalismului în susținerea comunicării democratice sunt tot mai 
numeroase şi ele au loc intr-un context global. Sparks (1992) arată că 
apare o sferă publică globală de care beneficiază anumite grupuri de 
elită, cum ar fi cititorii anumitor ziare de calitate. Există şi culturile 
locale emergente în ultima vreme în state occidentale, precum Marea 
Britanie, în care grupuri mici se unesc în calitate de grupuri de protest 
legate de o unică problematică pentru a discuta şi protesta public în 
legătură cu teme globale, precum drepturile animalelor, dezarmarea 
nucleară, strategiile politice ale homosexualilor şi cu privire la 
homosexuali, mişcarea anticapitalistă şi problemele ecologice, în ciuda 
faptului că au fost catalogate grupuri cu „o problematică unică”. Multe 
din aceste grupuri au produs o presă redusă şi independentă şi reţele 
informaţionale. Habermas a ignorat aceste procese culturale deoarece 
scrierile lui despre sfera publică se limitează la statul-naţiune. Într-o 
anumită măsură, totuşi, aceleaşi tipuri de tendinţe au loc la o scară 
globală pe care Habermas a identificat-o în statul-naţiune. În anii *80 şi 
"90 ai secolului al XX-lea liberalizarea mass-mediei a intensificat o 
internaționalizare a fluxurilor de conţinut mass-media, extinzând piața 
pentru programele de televiziune, film şi ştiri în toată lumea. 

Termenul de  „globalizare” se referă la intensificarea 
interconexiunilor globale printr-o totalitate de relații, precum 

comunicațiile internaționale şi rețelele mass-media, sistemele financiare, 
expansiunea activităților corporațiilor transnaţionale şi creşterea fluxului 
de persoane, inclusiv emigranții, refugiații şi turiştii, peste frontierele 
naţionale (Giddens 1990, Tomlinson 1999). Aceste aspecte ale 
schimbărilor globale oferă un argument puternic pentru reevaluarea 
naturii informaţiei, a ştirilor şi practicilor jurnalismului de investigație la 
nivel internațional. Nu mai este posibil să studiem presa centrală sau 
locală de ştiri fără a ne referi la aceste forțe globale ale circulației 
informaţiilor (vezi, de exemplu,  Boyd-Barmatt 1997 şi 
Sreberny-Mohammadi et. A. 1997). Există mai multe perspective 
contradictorii asupra consecințelor intensificării comunicării de masă 
între națiuni şi regiuni. Un scenariu este acela că globalizarea poate duce 
la pace internațională şi înțelegere între națiuni în această perioadă 
ulterioară Războiul Rece. Un al doilea scenariu sugerează că apariția 
companiilor transnaționale de mass-media duce la omogenizarea culturii 
şi poate eroda culturi naţionale şi locale distincte în toată lumea prin 
„americanizarea” altor culturi, în mod special a naţiunilor lumii a treia, 
mai sărace şi mai slabe. Al treilea scenariu este că sistemele globale de 
telecomunicaţii pot duce la o bogată diversitate şi hibriditate culturală 
care este expresia complexelor interconexiuni culturale şi economice ale 
comunității locale cu alte națiuni, regiuni şi identități (vezi, de exemplu, 
Golding şi Harris 1996, Featherstone 1996, Giddens 1990, Tomlinson 
1991 şi 1999). 

Principalele agenții de ştiri care relatează şi filmează ştirile 
pentru presa scrisă şi audiovizuală sunt un bun exemplu de organizații 
care operează în interiorul şi în afara hotarelor naționale. Agenţii 
puternice, precum Reuters (Marea Britanie) şi Associated Press (SUA) 
sunt internaționale în sfera lor de cuprindere. De fapt, Boyd-Barrett şi 
Rantanen (1998) sugerează că ele au fost primul tip de organisme 
mass-media şi corporaţii multinaționale globale. Împreună cu principalii 
distribuitori globali audiovizuali „cu amănuntul”, precum CNNI şi BBC 
World Service Television (WSTV) şi canalele Murdoch (BskyB în 
Europa, Fox în SUA şi Star TV în Asia), aceste importante agenții de 
presă internaționale au tendința de a întări o tradiție anglo-americană a 
ştirilor prin diminuarea diversităţii surselor din presa locală şi centrală. 
Definind natura informațiilor şi a ştirilor la scară globală, ele definesc 
chiar natura problemelor şi evenimentelor „locale” şi „globale” în 
termeni occidentali, după Boyd-Barrett (1997). El susţine că plasarea 

agențiilor de presă internaţionale în fostele capitale imperiale ale lumii şi 
legăturile lor intime cu ţările „lumii întâia” sunt caracteristici comune. 
Toate au pieţe interne bogate, care pot susține incursiuni transnaționale, 
toate vând un produs asemănător — „ştiri de la faţa locului” — într-un 
mediu competitiv şi sunt parteneri dominanți în relațiile cu agenţiile 
naţionale. Agenţiile globale de presă situate în Occident contribuie, 
astfel, la îngusta definire şi formulare a informațiilor şi ştirilor ca 
evenimente despre naţiunile şi oamenii occidentali de elită şi despre 
propriile lor conflicte şi interese, chiar dacă internaționalizate. Interesele 
occidentale sunt luate drept normă în „hărţile lor globale denaturate care 
privilegiază ştirile din Europa Occidentală, Statele Unite şi teatrele de 
operaţiuni din alte zone care [au] directă relevanță pentru preocupările 
occidentale” (Boyd-Barrett 1997:143). Problema este discutată mai 
amănunţit în Capitolul 17 în legătură cu Laogai, filmul documentar al 
Televiziunii din Yorkshire. Acest tip de dovezi sugerează că aşa-numitul 
„schimb liber de informaţii” poate fi predominant un flux comercial şi 
informaţional cu o singură direcție: din Statele Unite şi din alte țări 
occidentale spre țările Lumii a Treia, ceea ce are un impact direct asupra 
calității producţiei de informații şi de ştiri din întreaga lume (vezi, de 
exemplu, Sreberny-Mohammadi et al 1997). 

Produsele anglo-americane de informaţii şi ştiri au devenit 
determinanți importanţi ai modului în care publicul global percepe alte 
națiuni şi problemele globale. Patterson (1997: 148) scoate în evidență 
faptul că există o conformitate considerabilă în imaginile şi textele 
folosite de emițătorii de audiovizual din întreaga lume pentru că atât de 
puţine surse de ştiri sunt distribuite în întreaga lume. „Televiziunea 
prezintă reportaje în cel mai eficient mod cu putinţă atunci când le poate 
ilustra cu imagini emoţionante şi explicite, dar astfel de imagini costă 
mai mult dacă provin din Africa decât din Chicago sau Londra” (ibid.: 
152). Este mai riscant şi mai costisitor să prezinţi problematici mondiale, 
aşa cum demonstrează analiza din secțiunea următoare despre drepturile 
omului. Acest risc şi această cheltuială influențează cantitatea, calitatea 
şi tipul de relatare investigativă care ajunge să fie sprijinită şi finanțată. 
Acest fapt influenţează deciziile de ansamblu ale agențiilor de presă 


? Pentru o discuţie despre impactul globalizării şi al politicii de liberalizare a 
tehnologiilor de comunicare în ţările în curs de dezvoltare, precum Iranul, vezi 
Mohammadi (1999). 

internaționale cu privire la prezentarea unor fapte şi duce la proiectarea 
globală a mai multor evenimente din SUA şi Marea Britanie decât de 
oriunde altundeva din lume. Ele sporesc prioritatea acordată ştirilor şi 
evenimentelor investigative şi problematicii din SUA, Marea Britanie şi 
alte țări occidentale. Trecerea de la relatările investigative tradiţionale la 
jurnalismul investigativ consumerist a fost justificată prin apelul la 
noțiunile de „eficienţă” şi a dus la un accent sporit pus pe producerea 
mai ieftină a evenimentelor de tipul ştiri „preambalate” (Carter et al. 
1998:4). Filme video despre aceleaşi ştiri din aceleaşi surse sunt plasate 
aproape în acelaşi interval temporal în cuprinsul jurnalelor din întreaga 
lume, în aceeaşi seară, potrivit dovezilor lui Malik (1992). Aceasta 
confirmă faptul că ştirile internaționale televizate sunt tot mai 
omogenizate (Paterson 1997). Uniformitatea mondială a ştirilor e 
simultană cu proliferarea serviciilor de ştiri care sunt identice din punct 
de vedere ideologic, sunt anglocentrice şi folosesc aceleaşi surse de 
informaţii. 


Jurnalismul de investigaţie şi drepturile omului 


Comunicarea internațională despre problematica drepturilor 
omului se bazează mult pe dezvăluirea publică prin intermediul 
reportajelor investigative. Modelul democratic al jurnalismului de 
investigație occidental a avut, prin reportajele sale, efecte eliberatoare 
importante asupra regimurilor care încalcă drepturile omului. Relatările 
agențiile de presă mondiale despre evenimente, cum ar fi masacrul din 
Piaţa Tienanmen, din 1993, în China, sunt tipurile de exemple care pot fi 
menţionate. Totuşi, reportajele despre drepturile omului necesită un tip 
de jurnalism de investigaţie care este periculos şi costisitor, şi nu este 
sprijinit în mod adecvat de mass-media de informații din întreaga lume 
(Hamelink, 1999: 112). Deşi tendinţa spre tehnologiile globale de 
informaţie digitalizate permite accesul fără precedent la informaţie, este 
vorba de o industrie de piață în care comercializarea informației „implică 
faptul că preţul şi nu interesul public este factorul decisiv”. 

Hamelink (1996) sugerează că jurnalismul de investigaţie se 
transformă treptat în jurnalism „sigur” prin transformarea informației 
într-o marfă. Prin aceasta, el vrea să spună că începe să fie foarte 
costisitor să sprijini efectiv reportajele despre cazurile de violare a 
drepturilor omului pentru că ele sunt realizate şi finanțate într-un context 

de economie de piaţă unde competiţia pentru profit este maximă. În 
anumite situaţii periculoase de pe mapamond jurnaliştii au fost ucişi sau 
răniţi, ceea ce a dus la o creştere dramatică a primelor lor de asigurare. 
Deoarece aproape treizeci de bodiguarzi sunt folosiţi de marile reţele de 
radio şi televiziune americane pentru a-şi proteja angajaţii în situații 
periculoase, majoritatea companiile din audiovizual nu îşi vor trimite 
jurnaliştii în străinătate, în zone percepute ca fiind „periculoase”. Chiar 
modalitatea de prezentare necesară în „incursiunile” corespondenţilor de 
război, inevitabil, face foarte dificilă realizarea de reportaje obiective şi 
corecte. Aceasta s-a văzut în timpul crizei Insulelor Falkland, în 1982, şi 
în Războiul din Golf din 1991 când jurnaliştii au fost obligați să 
călătorească pe uriaşele transportoare britanice şi aliate şi erau tot timpul 
protejați de forțele aliate când relatau diferite evenimente (vezi, de 
exemplu, Knightley 1982 şi Kellner 1992b). Jurnalişti au fost 
compromişi în încercările lor de a relata imparţial despre acțiunile 
forțelor britanice şi aliate. Cazurile de violare a drepturilor omului de 
către forțele aliate în timpul Războiului din Golf din 1991 nu au fost 
menţionate în presa anglo-americană (Kellner 1992b). 

Când forțele eliberatoare şi regimurile opresive violează 
drepturile omului, precum în cazul ANC-ului” din Africa de Sud, în 
timpul luptei contra aparheidului, în anii °80 ai secolului al XX-lea, 
opiniile sunt împărţite cu privire la partea care acuză abuzurile. 
Jurnaliştii sud-africani albi erau sub mare presiune: să relateze sau nu 
cazurile de violare a drepturilor omului. În războiul din anii '90 ai 
secolului al XX-lea din Orientul Apropiat, dintre Israel şi gruparea 
islamică Hezbollah, aceasta era, de obicei, etichetată ca teroristă prin 
utilizarea unui vocabular specific, cum ar fi de exemplu, Hezbollah-ul 
„pro-lranian”, atunci când acţiunile ei erau menționate în reportajele de 
la ştiri (Trendle 1996). Datorită susţinerii financiare şi militare a SUA, a 
existat tendinţa, în reportajele occidentale, mai ales americane, de a trata 
Israelul drept „băieţii buni”. Israelul a invadat şi a impus o „zonă de 
securitate” de 9 mile adâncime în interiorul Libanului, în 1982, zonă la 
care jurnaliştii se refereau ca la „aşa-zisa zonă de securitate” şi, uneori, 
ca la „zona israeliană ocupată”. A susţine că această bucată de pământ 


? ANC (African National Congress), Congresul Naţional African, partidul lui 
Nelson Mandela, în prezent partidul majoritar în guvernul Africii de Sud (nota 
traducătorului). 

libanez era zona de securitate a Israelului implica faptul că securitatea 
Israelului era mai importantă decât experienţa Libanului ca ţară ocupată 
(Trendle 1996). Civilii libanezi sunt sectorul de populaţie care a suferit 
cel mai mult din punctul de vedere al numărului victimelor. De exemplu, 
în 1996, Israelul a lansat un atac printr-un bombardament prelungit 
asupra sudului Libanului, în aşa-numita operaţiune „Fructele mâniei” 
care a dus la moartea a aproximativ 200 de civili libanezi. Presa 
occidentală a avut tendința de a se baza pe relatări provenind de la 
milițiile israeliene care au fost rareori echilibrate prin detalii despre 
pierderile suferite de libanezi sau de Hezbollah. Ambele tabere aflate în 
război au încălcat drepturile omului, dar o parte, puterea militară mai 
puternică, a fost implicit susţinută de jurnaliştii occidentali, în timp ce 
suferința civililor libanezi a fost, în mare parte, ignorată. 

Acestea sunt exemple ale tipurilor de primejdii şi constrângeri 
cu care trebuie să se confrunte jurnaliştii şi cu care ei trebuie să lucreze 
în încercările lor de a realiza reportaje echilibrate despre cazurile de 
încălcare a drepturilor omului atât pe timp de război, cât şi de pace. 
Există mai mulți factori implicați în construcția punctelor de vedere 
occidentalocentrice, adesea anglocentrice şi în structura relatărilor de 
presă despre cazurile de încălcare a drepturilor omului. Doi factori cheie 
au fost identificaţi aici. Primul: jurnaliştii sunt adesea forțați să se bazeze 
pe protecţia personalului militar al uneia dintre taberele aflate în conflict 
încurajând, aşadar, relatările din punctul de vedere al guvernului. Al 
doilea: dificultatea accesării surselor şi protagoniştilor non-occidentali e 
rezultatul unei prea mari dependențe de sursele oficiale şi de sursele din 
naţiunile care sunt în relaţii bune cu anglo-americanii şi occidentalii. 

Comercializarea informației împiedică mass-media să aloce 
suficiente resurse pentru a finanța reportajele investigative de calitate 
necesare dezbaterilor publice despre încălcarea drepturilor omului. Pe 
lângă organizaţiile non-guvermamentale (ONG-uri), cum este Amnesty 
Internațional, există puţine canale, în afara presei din societățile 
occidentale, pentru a face publice cazurile de încălcare a drepturilor 
omului. De fapt, ONG-urile însele se bazează pe mass-media pentru 
eficienţa campaniilor lor. Aşa cum arată Hamelink O(1996), încălcările 
au loc tocmai pentru că oamenii nu protestează. Atâta timp cât 
problematica drepturilor omului nu este dezbătută public prin 
mass-media, este probabil ca modalitățile internaționale de protecție a 
drepturilor omului să rămână fragile. Dezbaterile publice bine informate 

sunt esenţiale pentru o ordine mondială globalizantă, iar jurnalismului 
investigativ ar trebui să i se permită să joace un rol central în crearea lor. 
Dar guvernele nu par să fie gata să organizeze o dezbatere mondială şi 
nici marile cercuri de afaceri. 


Femeile şi jurnalismul 


Lipsa informaţiilor din cercetările despre rolul şi statutul 
femeilor în jurnalismul de investigaţie din studiile de mass-media şi 
comunicare face dificilă abordarea acestui subiect, dar cercetările despre 
femeile din presa scrisă şi audiovizuală efectuate în câteva ţări, în anii 
'80 ai secolului al XX-lea, oferă indicii despre statutul lor în cadrul 
profesiei, în general. Constatările au relevat în mod constant că 
jurnalismul de ziar şi televiziune e dominat de bărbați în sensul că 
femeile sunt supra-reprezentate în poziţiile din „nivelul de jos” în timp 
ce sunt sub-reprezentate la nivel de producător (Skidmore 1998, 
Dougary 1994, van Zoonen 1994 şi 1998). Există chiar dovezi că 
femeile cu aceeaşi experiență şi calificare ca şi colegii lor bărbaţi sunt 
plătite mai puţin pentru aceeaşi muncă. Van Zoonen (1998) arată că 
aceste tipuri de inegalităţi rezultă din practicile de recrutare care tind să 
favorizeze bărbații, dublate de atitudinile discriminatorii existente printre 
factorii de decizie. Ea a relatat şi despre factorii ajutători, care apar în 
multe alte profesii, sarcina creşterii copiilor impusă femeilor, dar nu şi 
colegilor lor bărbaţi care au copii, precum şi atitudinea sexistă față de 
femei în cadrul culturii profesionale. 

Comunicarea publică poate să contribuie eficient numai într-o 
sferă publică democratică, dacă femeile pot participa pe baze egale cu 
bărbaţii, totuşi, aşa cum au arătat McLaughlin (1998) şi alţii, modelul 
habermasian al sferei publice exclude accesul femeilor. Ideile de 
„public” şi „sferă publică” sunt profund problematice pentru femeile din 
societățile unde o ideologie a „sferelor separate” a susținut influente 
mituri ale spațiului segregat din punct de vedere al genului. Sugestia este 
că „problemele bărbaţilor” tind să fie echivalate cu „sfera publică” şi 
socotite drept evenimente serioase şi cu valoare de ştire, pe când 
„problemele femeilor” sunt adesea asociate cu „sfera privată” sau 
„domestică” şi li se acordă un statut şi o prioritate mai modeste 
(Davidoff şi Hall 1994). McLaughlin recomandă să integrăm 

preocupările lui Habermas despre participarea democratică în 
constatările studiilor critice despre femei şi comunicare. 

Interesant este că istoria unor celebri jurnalişti de investigaţie 
din trecut relevă rolul crucial pe care femeile din jurnalism l-au jucat în 
luptele politice pentru a include drepturile şi nevoile femeilor în 
problematica din cadrul sferei publice. La sfârşitul secolului al XIX-lea, 
câteva femei din clasa mijlocie au beneficiat, treptat, de tipul de resurse 
educaţionale de care se bucurau bărbaţii din clasa mijlocie, dându-li-se 
posibilitatea de a-şi dezvolta carierele într-un context pe care, privind 
înapoi, îl putem identifica şi susţine drept jurnalism de investigaţie. 
Jurnaliste şi autoare precum Annie Besant, Vera Brittain, Katherin 
Clasier, Edith Nesbitt, Maud Pember Reeves, Margaret Haig Thomas şi 
Beatrice Webb s-au evidențiat promovând problematica femeilor, de 
multe ori, în contextul reacțiilor ostile ale colegilor lor. Multe jurnaliste 
de investigaţie ale acestei perioade erau socialiste sau membre active ale 
Societăţii Fabian“ şi ale organizaţiilor de femei, precum Liga 
Sindicatelor Femeilor şi Uniunea Socială şi Politică a Femeilor. 

Annie Besant a investigat şi făcut publice efectele creşterii 
populației asupra săracilor în cadrul campaniilor ei pentru contracepție şi 
drepturile femeilor între anii 1870 şi 1900. Ziare, precum Times, au 
catalogat broşura lui Besant despre Legile populației (1881), care 
promova contracepţia pentru a reduce creşterea numerică şi sărăcia din 
familiile clasei muncitoare, ca fiind „murdară, lascivă şi obscenă” (vezi, 
de exemplu, Manvell 1976, Saville 1970 şi Taylor 1992). Besant şi-a 
lansat propriul ei ziar, Link (Legătura), şi a dezvăluit public anumite 
probleme ale femeilor, inclusiv condiţiile periculoase de muncă şi aburii 
de fosfor pe care trebuiau să îi suporte muncitoarele la fabrica de 
chibrituri Bryant and May, din Londra. Maud Pember Reeves a fost o 
jurnalistă care a impus, şi ea, problemele femeilor în sfera publică 
formând grupul femeilor Fabian, în 1908 şi făcând campanie pentru 
drepturi egale pentru femei şi ajutor de la stat pentru mame. Fa a scris un 
raport bazat pe un studiu de patru ani al vieţii zilnice a familiilor din 
clasa muncitoare, în Limbeth, studiu efectuat de grupul femeilor Fabian 


* Grup intelectual de orientare socialistă fondat în 1884. Printre membrii săi 
fondatori se numără George Bernard Shaw, H.G. Wells, Sidney şi Beatrice 
Webb. Ulterior a devenit membru şi filozoful Bertrand Russell. Grupul a stat la 
baza formării Partidului Laburist în 1900 (nota traducătorului). 

şi numit Family Life on a Pound (Viaţă de familie cu o liră) (Pember 
Reeves 1912). O altă femeie remarcabilă din breaslă este Beatrice Webb 
care, începând cu anii '90 ai secolului al XIX-lea, a scris câteva din 
pamfletele Societăţii Fabian, despre subiecte cum ar fi socialismul, 
mişcarea laburistă şi salarii egale pentru femei, unele din ele împreună 
cu soțul ei, Sidney Webb. Beatrice şi Sidney Webb au fondat, în 1913, 
revista New Statesman (Noul om de stat) pentru a promova reforme 
socialiste. Vera Brittain este şi ea binecunoscută pentru activitatea ei ca 
jurnalistă de investigație şi autoare. Ea a făcut mult pentru ca 
problematica drepturilor femeilor să fie cunoscută, scriind, în anii '20 ai 
secolului al XX-lea, pentru o revistă feministă numită Time and Tide 
(Timp şi maree) şi cercetând rolul şi poziţia femeilor la locul de muncă şi 
în familie. Pe măsură ce opiniile ei s-au radicalizat, i-a părăsit pe liberali 
pentru Partidul Laburist. Brittain a devenit o pacifistă în timpul celui 
de-al doilea război mondial şi, în calitate de aprigă adversară a armelor 
nucleare, a participat activ la Campania pentru Dezarmare Nucleară 
(CDN), în 1957. Nu numai că trebuie cercetată sistematic apariția 
primelor valuri de femei în jurnalismul de investigaţie, dar ele trebuie şi 
legate de o iniţiativă privind cercetarea poziției femeilor în profesie 
astăzi, ca parte importantă a procesului de acordare a unui loc central 
vieții şi practicilor femeilor în cadrul rețelelor de comunicare locale şi 
globale. 

Analizând mediul de azi al jurnalismului de investigaţie din 
Marea Britanie, David Lloyd (1998), fondatorul programului 
Dispatches, şi succesoarea lui în calitate de redactor însărcinat cu 
mandatarea programelor, Dorothy Byrnes (1999), susțin că acesta este 
unul dintre primele medii investigative care realizează reportaje 
investigative despre ceea ce se considera, inițial, ca fiind „subiecte de 
femei” şi la care se făceau chiar referinţe denigratoare în breaslă, precum 
„televiziunea de zi”. Familia mono-parentală, relele tratamente aplicate 
copiilor, siguranţa la locul de muncă, discriminarea pe bază de vârstă şi 
tratamentul aplicat vârstnicilor au fost printre subiectele investigate de 
emisiunea care, consideră ei, a contribuit la crearea unor oportunități 
pentru ca femeile să se facă auzite în jurnalismul de investigație şi să 
contrabalanseze subiectele tipic masculine care au caracterizat breasla, 
cum ar fi traficul de arme, spionajul şi Mafia. Înainte de a se muta la 
Dispatches, Dorothy Byrnes a lucrat mai mulţi ani la Televiziunea 
IT V-Granada, la emisiunea World in Action, mai întâi ca documentaristă 


138 


şi, apoi, ca producătoare, în anii °80 ai secolului al XX-lea. Cu toate că 
nu a fost prima femeie care a lucrat pentru această emisiune, ea a trăit 
experiența de a fi singura femeie din echipă în acel moment. 
Amintindu-şi acest fapt, Byrnes remarcă faptul că „şi acum zece ani, 
breasla era atât de dominată de bărbaţi încât era extraordinar. La şedinţe 
aveam impresia că mă duc la toaleta bărbaților”. Când a devenit 
producătoarea emisiunii World in Action (Lumea în acțiune), Byrnes a 
fost a doua femeie în istorie care a lucrat ca redactor de programe şi a 
fost, apoi, promovată producător. Cu toate că aceasta era o cale obişnuită 
pentru bărbați, ea spune că, dacă femeile ţinteau spre postul de 
producător, trebuiau să plece şi să caute programe regionale care să fie 
angajate ca producători. Prima emisiune pe care a produs-o Byrnes 
pentru World in Action a fost despre violul în căsnicie, ceea ce a 
contribuit efectiv la o schimbare în legislația din Marea Britanie astfel ca 
acest fapt să fie definit drept infracțiune. Iniţial, i s-a spus că acest 
subiect ar fi adecvat doar pentru programele de dimineaţă. În mod 
similar, o emisiune a ei despre femeile cărora le e frică să iasă în oraş 
noaptea nu a fost considerată „un subiect” de către un producător 
experimentat. Byrnes (1999) arată că, în prezent, subiectele despre femei 
sunt percepute nu numai ca valide pentru investigaţie, dar şi ca 
salvatoare pentru actualități, în atmosfera din ziua de azi. 

În ciuda dificultăţilor cu care se confruntă femeile în profesie, 
câteva schimbări structurale contemporane indică posibilitatea sporirii 
numărului de ziariste în viitor. Datele adunate de UNESCO cu privire la 
modelele de angajare indică o sporire a numărului de studente la 
jurnalistică, mai ales în Europa şi SUA (Gallagher 1995). Dar trebuie să 
fim prudenţi în optimismul nostru cu privire la viitoare posibile 
îmbunătățiri din moment ce multe studente se confruntă cu bariere de la 
absolvirea şcolilor de jurnalism şi până la angajarea în presa scrisă şi de 
televiziune — aşa cum arată datele lui Gallagher despre angajatele din 
presa europeană. Este posibil să se fi înregistrat o creştere a numărului 
de angajate în ultimii 15 ani, dar van Zoonen arată că aceasta nu a fost 
foarte impresionantă. Femeile tind să renunțe la jurnalism în jurul vârstei 


5 Îi sunt recunoscătoare lui Hugo de Burgh pentru că mi-a atras atenţia asupra 
conferințelor susţinute de David Lloyd (1998) şi Dorothy Byrnes (1999) pentru 
studenţii masteranzi, la cursul de Jurnalism de investigaţie de la Universitatea 
Nottingham Trent 

de 30 de ani pentru a avea copii deoarece meseria face să le fie greu să 
îmbine rolul de părinte şi cariera. Constatările cercetărilor arată că viețile 
şi experiențele bărbaţilor tind sa fie privilegiate în structurile 
organizaționale şi în cultura muncii din jurnalism. Sexismul se face 
simțit în redacţia de ştiri prin manifestări de rutină şi convenții, cum este 
pregătirea în cadrul unui sistem de recompense şi pedepse. De exemplu, 
ştirile care se concentrează pe viaţa femeilor, pe familie, „ştirile de 
societate” ş.a.m.d. au fost de multe ori scoase în evidență ca fiind 
„banale” şi cu statut inferior, fiind atribuite ca sarcini-pedeapsă (vezi 
pentru exemple, van Zoonen 1994, Melin-Higgins şi Djerf Pierre 1998). 
Absolventele încă tind să intre pe posturi din domeniul relaţiilor publice 
şi managementul informaţiilor, mai degrabă decât din jurnalism. Chiar 
atunci când ocupă posturi în jurnalism, e mai probabil că ele intră în ceea 
ce, convențional, sunt considerate zone cu statut mai modest ale 
jurnalismului, cum sunt publicarea de reviste şi sectorul de divertisment 
al ştirilor din televiziune. Diminuarea numărului de ziare pe termen lung 
şi înmulţirea revistelor este o tendință care probabil că o să determine o 
modificare a angajărilor spre cel de-al doilea sector. Dominația revistelor 
va încuraja şi mai mult tendința spre reportaje investigative mai 
consumeriste şi sporirea numărului de ziarişti care să lucreze în 
domeniile de divertisment ale călătoriilor şi sportului. Sparks (1991) 
notează că sectorul revistelor este mai deschis femeilor decât presa şi 
televiziunea, sugerând că trecerea de la publicarea de ziare la cea de 
reviste va fi legată de feminizarea profesiei. 

Statutul femeilor şi includerea lor ca surse de ştiri încă tind să fie 
determinate de relația lor cu bărbaţii — ca soții, mame, victime ale 
infracțiunilor şi dezastrelor (Holland 1987). S-au ridicat întrebări dacă 
jurnalistele produc un soi diferit, mai „feminin” de ştiri. Dar unii 
cercetători sunt sceptici la ideea că există ceva ca „perspectiva femeii” 
care să poată produce o atenuare a barierei dintre ştirile „importante” şi 
„de divertisment“ (van Zoonen 1991, 1994). De fapt, van Zoonen 
prezice că dezvoltarea jurnalismului de piaţă, cu accentul lui pe 
divertisment, pe reportajele de „interes uman”, pe dorinţele spectatorilor 
şi pe implicarea emoţională vor fi factorii cheie care să deschidă porțile 
profesiei pentru femei. Totuşi, evoluția spre ştirile „de divertisment”, 
reportajele investigative  consumeriste, „info-divertismentul” şi o 
sexualizare a ştirilor de tip tabloid nu sunt tipurile de transformări care să 
servească interesul public în modul în care o face jurnalismul de 

investigație tradițional. Aceste forme mai recente de jurnalism nu sunt 
nici exemple de „feminizare” a informaţiilor şi ştirilor, nici jurnalism de 
calitate, ci, mai degrabă, fac parte din tendința de trecere la un „jurnalism 
consumerist”, de piaţă care acordă prioritate aşa-numitelor „ştiri de 
divertisment”. Modul în care sunt tratate ziaristele de investigaţii de 
succes, cum a fost Veronica Guerin, unul dintre principalii reporteri 
investigativi de crime ai Irlandei, care a fost omorâtă în 1996, ilustrează 
unele din prejudecățile legate de rolul femeilor cu privire la finalitatea 
„tare” a reportajelor despre crimele lumii interlope. Moartea ei tragică a 
dus la tot felul de critici care e puţin probabil să fie adresate colegilor ei 
bărbați. Deoarece fusese atacată de trei ori înainte de a fi omorâtă şi 
primise amenințări cu moartea care-l vizau pe soțul ei şi amenințări cu 
molestarea sexuală care-l vizau pe fiul ei, Veronica Guerin a fost 
criticată post-mortem în mass-media pentru că a pus cariera înaintea 
familiei (vezi O”Reilly 1998). Moartea ei ridică multe probleme, 
inclusiv transformarea în spectacol a ştirilor despre infracțiuni, precum şi 
lipsa de protecţie a jurnaliştilor care se ocupă de crime. Totuşi, în 
calitatea ei de jurnalistă de investigație, ea a fost condamnată pur şi 
simplu ca având prea mult succes în cunoaşterea lumii interlope din 
Dublin: a fost percepută ca fiind „nemiloasă” în îndeplinirea muncii ei — 
o acuzaţie care nu se aduce corespondenților de război bărbați. 


Concluzie 


Jurnalismul de investigație de calitate s-a dovedit a fi o 
importantă unealtă a comunicării democratice, legând grupurile şi 
acţiunile sociale dincolo de distanţe, în perioadele de criză şi schimbări 
politice rapide din ultimele decenii ale secolului al XX-lea. Exemplele 
includ evenimente istorice, precum prăbuşirea politicii de tip sovietic în 
naţiunile din blocul estic, protestele pentru reforme politice în Republica 
Populară Chineză, Thailanda, Kenya şi de asemenea drepturile 
indigenilor asupra pământului, comerțul mondial şi problemele de mediu 
(vezi, de exemplu, dezbaterile din Mohammadi 1999). Primele 
reporteriţe de investigație implicate în impunerea drepturilor femeilor în 
dezbaterea publică au arătat importanța campaniilor şi reportajelor 


$ Doresc să-i mulțumesc lui Hawthorne (1999) pentru că mi-a atras atenţia 
asupra acestor probleme. 

investigative pentru a crea conştiinţa publică a existenţei grupurilor 
oprimate din societate. Totuşi, imperativele impuse de piață presei 
mondiale nu garantează neapărat producerea sau protejarea condiţiilor 
necesare pentru a susține acest tip de jurnalism în viitor. Constrângerile 
economice, organizatorice şi ideologice impuse jurnalismului de 
investigaţie de către agenţiile de ştiri globale duc adesea la promovarea 
ştirilor din punct de vedere anglocentric. Tendinţa simultană a 
jurnalismului din ţările occidentale aglofone de sporire a producţiei de 
aşa-numitul „info-divertisment” şi de reportaje de interes uman îi 
presează puternic pe ziariştii individuali să se conformeze. Într-un climat 
în care există o cerere de mai multe reportaje investigative „în stil 
consumerist”, breasla trebuie să joace un rol dificil în încercările ei de a 
oferi femeilor egalitatea oportunităţilor la toate nivelele în cadrul 
profesiei şi de a pune drepturile omului şi problemele femeilor în 
prim-planul problematicii la nivelul informaţiei şi reprezentării. 

Principiile critice ale jurnalismului de investigaţie de a servi 
interesul public prin reportaje de dezvăluire angajate trebuie întărite în 
cadrul proiectului politic de creare a unei culturi mai democratice şi mai 
comunicative. Se pare că democratizarea comunicării prin accesul egal 
al tuturor, inclusiv al femeilor şi al altor grupuri cărora, tradițional, nu li 
s-a dat posibilitatea să se exprime sau au fost marginalizate, poate fi 
garantată doar prin protejarea oficială a presei de informaţie atât față de 
stat, cât şi față de interesele comerciale. Noţiunea habermasiană de sferă 
publică este problematică dar, prin explorarea ei critică putem, cel puţin 
imaginativ, să reconstituim modalităţile în care presa poate fi 
reconstruită democratic spre o astfel de protecție. Deci, aşa cum am 
văzut, unii intelectuali continuă să nutrească speranţe cu privire la 
potențialul de democratizare atât al audiovizualului public cât şi al 
Internetului care ar putea să ne ajute să regândim şi să reformatăm sfera 
publică. 

Totuşi, trebuie să rămânem precauţi în ceea ce priveşte 
evaluarea publicului, ca noțiune de tip nou apărută în era globalizării. 
Audio-vizualul public este rapid subminat de liberalizare şi de orientarea 
spre piaţă a presei de informaţie, în timp ce noi şi interesante „comunități 
on-line” exclud, adesea, exact aceiaşi oameni care, tradițional şi de 
regulă, sunt excluşi de la forumurile mass-media obişnuite. Folosirea 
internetului este prohibitivă din punct de vedere financiar pentru 
majoritatea populaţiei din naţiunile lumii a treia precum şi pentru cei 


142 


săraci din Occident, iar unele din cele mai sexiste şi rasiale materiale 
care ies pe internet sunt, de obicei, protejate de anonimitate. Studiile 
despre rolul jurnalismului de investigaţie în secolul al XXI-lea trebuie să 
fie parte a unei reevaluări radicale a rolului presei în susținerea 
principiilor comunicării democratice, „interesului public” şi accesului 
universal la comunicarea globală astfel încât să se garanteze includerea 
grupurilor sociale care sunt marginalizate de către o presă de informație 
de piață. 

7 
Cadrul juridic englez pentru jurnalismul 
de investigaţie: 


Gill Moore 


Libertatea de expresie şi libertatea informației sunt două 
principii fundamentale care se susțin în mod reciproc şi stau la baza 
activităţii tuturor ziariştilor. Capacitatea de a aduna şi disemina 
informaţii este supusă constrângerilor şi influențelor unei diversități 
de factori, inclusiv consideraţii comerciale, legale, etice şi politice. 
Există în legislaţia engleză nenumărate prevederi normative, mereu 
supuse schimbării, îmbunătățirii şi dezvoltării, care creează un câmp 
minat pentru ziariştii din presa scrisă şi din cea audiovizuală, 
deopotrivă. Aceste reglementări juridice sunt suplimentate de câteva 
coduri de aplicare care încearcă să influențeze chestiunile legate de 
standardele de difuzare şi să facă față preocupărilor legate de 
proprietatea asupra presei”. Presa însăşi oferă coduri de etică şi 
practică jurnalistică care îndrumă zi de zi jurnaliştii şi încearcă să 
reflecte opinia societăţii despre interesul public, un concept de o 
nebulozitate notorie. Aceste diverse constrângeri oferă un cadru 
complex pentru activităţile jurnaliştilor de investigaţie. Prin însăşi 
natura muncii lor, aceştia intră adesea în conflict cu interese 
individuale, comerciale şi publice deopotrivă. Acest capitol identifică 
câteva zone de conflict şi analizează modalitatea prin care legislaţia 
engleză încearcă să echilibreze balanța dintre diferitele interese 
implicate şi impactul lor ulterior asupra activității jurnalistului de 
investigaţie. Nu ne propunem să oferim, în cadrul acestui capitol, o 
discuţie cuprinzătoare a prevederilor legale existente în legislaţia 
engleză. Textul nu se vrea a fi „un ghid” pentru jurnaliştii de 


! Termenul de „sistem legislativ englez” se referă la Anglia şi Țara Galilor. 
Scoţia, Irlanda de Nord, Insula Man şi Insulele din Marea Mânecii au sisteme 
juridice distincte. 

? Pentru bibliografie suplimentară despre problema reglementării presei, a se 
vedea Gibbons 1998. 

investigaţie începători, ci scopul lui este acela de a oferi un studiu 
selectiv al câtorva probleme cheie, oferind ocazia pentru o analiză şi 
o discuţie mai critice?. Omiterea unor subiecte, precum restricţiile 
legale în privinţa secretelor oficiale, nu este menită a le diminua 
importanţa, iar cititorul este invitat să exploreze astfel de subiecte cu 
ajutorul textelor indicate în lista bibliografică suplimentară. În fine, 
cititorului i se aduce aminte că legea nu poate şi nu trebuie văzută 
izolat. De exemplu, adesea, jurnaliştii de investigaţie îşi vor „adecva” 
relatarea cu ajutorul avocatului sau o vor „legaliza” înainte de 
publicare. În această etapă, consilierul juridic este adesea nevoit să 
aibă încredere în faptul că jurnalistul a acţionat conform anumitor 
standarde etice elementare şi, chiar şi atunci, articolul poate să nu fie 
publicat din motive comerciale. 


Introducere 


Jurnaliştii de investigaţie susțin că au o funcţie importantă în 
societate, dezvăluind corupția, injustiţia şi faptele rele şi punând în 
lumină, în general, faptele de interes public“. Dacă trebuie să joace 
rolul gardianului în societate, ei trebuie s-o facă într-o manieră 
responsabilă menţinând cele mai înalte standarde profesionale şi 
etice, dar, în acelaşi timp, lucrând în litera şi spiritul legii. 

Pentru mulţi redactori şi jurnalişti, legea pare să prezinte un 
număr formidabil de obstacole care îi împiedică în munca pe care 
încearcă să o întreprindă în interesul public. Pentru alţii, prevederile 
legale par ineficiente ca mijloc de control al unei prese obraznice şi 
ele pot, de fapt, să încurajeze senzaţionalismul şi trivializarea’. 
Atunci când se ocupă de un caz, jurnaliştii de investigație sunt 
confruntați cu dileme morale şi etice care îi pot aduce în conflict cu 
legea. Majoritatea temelor de dispută, chiar dacă se bazează pe 
exemple diferite, sunt centrate pe tensiunea dintre dreptul jurnaliştilor 
de investigaţie la libertatea de expresie şi o serie de alte drepturi 
legate de o varietate de alte interese. Acest capitol se ocupă de câteva 
zone de conflict cheie, anume alese, şi analizează impactul unor 


3 Pentru un asemenea manual excelent, vezi Greenwood şi Welsh 1999. 
* Vezi, de exemplu, Mullin 1986 şi Foot 1993. A se vedea şi Capitolul 13. 
$ Vezi, mai ales, secţiunea despre viaţa particulară şi Capitolul 8. 

prevederi legale englezeşti asupra activității jurnaliştilor de 
investigaţie. Se întreprinde o analiză a constrângerilor legale în 
contextul dezbaterii mai ample despre libertatea cuvântului. 

Secţiunea care deschide acest capitol examinează 
semnificația libertății cuvântului pentru munca jurnaliştilor de 
investigație şi analizează modul în care acest interes este protejat de 
legea engleză. Următoarele secţiuni analizează numeroase zone de 
conflict, mai ales disputele dintre interesele jurnaliştilor de 
investigaţie cu privire la libertatea de exprimare şi interesele privind 
reputaţia, viaţa particulară şi implementarea justiției. Prevederile 
legale relevante din aceste trei ample domenii vor fi subliniate şi 
evaluate pentru a stabili dacă ele inhibă în mod direct sau indirect 
munca jurnaliştilor de investigație. 


Libertatea de expresie, legea engleză şi 
jurnalistul de investigaţie 


Libertatea de comunicare permite dezbaterea publică şi 
particulară a numeroase probleme importante care afectează viaţa 
noastră a tuturor în diverse modalităţi. În multe ocazii, jurnaliştii de 
investigaţie au invocat acest argument pentru a-şi susține acţiunile de 
dezvăluire a unor malversaţiuni!. Există câteva argumentaţii 
filozofice care vin să susțină protejarea acestui drept esenţial. Într-un 
model societal occidental, liberal, pluralist argumentele invocate cel 
mai des se bazează pe convingerea că libertatea cuvântului le permite 
cetățenilor să caute calea spre adevăr (Mill 1859), democrație 
(Meiklejohn 1965) şi împlinirea de sine“. Deşi se recunoaşte, în 
general, faptul că libertatea de expresie este un drept esenţial, acesta 
va intra, uneori, inevitabil în conflict cu alte interese rivale. Jurnaliştii 
de investigaţie pot crede că publicarea unui reportaj este în interesul 
public, dar comunicând astfel de informaţii, pot apărea dispute cu 


6 Într-o lucrare de această natură nu este posibilă includerea analizei tuturor 
prevederilor legale care afectează activitatea jurnaliştilor de investigaţie. O 
bibliografie suplimentară este oferită la sfârşitul capitolului. 

7 Vezi The Sunday Times v UK 2 E. H. R. R. 245. 

* Democraţia reprezentaţională poate că nu oferă, totuşi, cel mai bun acces la 
libertatea de expresie. Vezi Bagdikian 1989 sau Held 1987. 

privire la „răul” (Mill 1859) care poate fi făcut altora. Această 
vătămare se poate baza, de exemplu, pe lezarea reputației personale 
sau comerciale, încălcarea dreptului unui individ la un proces corect 
sau atentatul la securitatea statului național însuşi °. 

Dacă libertatea de expresie este recunoscută a ca un de drept 
uman important şi cu o deosebită relevanţă pentru jurnaliştii de 
investigaţie, cât de bine este acest drept protejat în legislaţia engleză? 

Drepturile cetățenilor din majoritatea  democrațiilor 
occidentale sunt consfințite într-o Declaraţie a Drepturilor sau într-o 
constituție scrisă. Această declarație formală, care afirmă importanța 
unor drepturi fundamentale, oferă cadrul pentru luarea unor decizii 
juridice cu privire la probleme în dispută. În multe tări, precum 
Canada sau Suedia, libertatea cuvântului este garantată prin prevederi 
constituționale care protejează şi garantează drepturile individuale 
cheie’. E posibil ca autoritățile juridice relevante să se confrunte cu 
problema rezolvării conflictelor dintre aceste interese, dar drepturile, 
cum este libertatea cuvântului, sunt consfințite într-un document scris 
şi, astfel, li se oferă un statut egal (dacă nu privilegiat) în orice 
dispută. 

În Constituţia Statelor Unite, Primul Amendament spune: 
„Congresul nu va emite nici o lege... care să limiteze libertatea 
cuvântului sau a presei.” Consfințit în cadrul unei constituţii scrise, 
fără menţionarea vreunor condiții restrictive sau a unor cerințe 
speciale, acesta ne furnizează o indicație clară a importanţei libertății 
cuvântului şi a presei. În practică, Primul Amendament operează ca 
un concept care este analizat de justiția americană şi este limitat de 
testul „pericolului clar şi iminent”!!. Totuşi, abordarea americană a 
problemei menţine recunoaşterea importanței esențiale a libertății 
cuvântului. 


” Problemele legate de secretele oficiale şi jurnalismul de investigaţie nu vor fi 
tratate în mod detaliat în acest text. Vă rugăm să consultaţi lista bibliografică 
suplimentară pentru titlurile recomandate. 

1 Vezi, de exemplu, Carta Canadiană a Drepturilor şi Libertăţilor, Constituţia 
Spaniei (secțiunea 2), Art. 20, Constituţia Suediei, Cap. 2, Art. 1(1). 

l Pentru discuţii mai detaliate vezi Kingsford Smith şi Oliver (ed.) 1990, mai 
ales Lewis, „Jurnaliştii şi Primul Amendament”, p.1-15. 

Marea Britanie nu are un document scris care să detalieze în 
această manieră drepturile fundamentale”. În legislaţia engleză foarte 
multe interese au ca efect restrângerea statutului libertății cuvântului. 
Common law” şi prevederile normative furnizează o varietate de 
mijloace pentru a restrânge libertatea cuvântului şi activitatea 
jurnaliştilor de investigație. Limitările au fost dezvoltate de un 
Parlament care, din punct de vedere istoric, nu a avut nici o obligaţie 
de a lua în considerare problematici legate de libertatea de expresie 
atunci când a transformat o serie de prevederi în legi. În plus, multe 
decizii care restrâng, în mod efectiv, libertatea de expresie pot să nu 
fie supuse controlului judiciar. Diferitele prevederi au apărut 
întâmplător, una după alta şi în timp, tribunalele părând a fi mai 
încântate să aplice şi să extindă limitări legitime mai ales în cazurile 
în care nu există legislaţie similară care să protejeze libertatea 
cuvântului. 

În 1998 Convenţia Europeană a Drepturilor Omului a fost 
încorporată de legislaţia engleză, deşi nu va intra în vigoare până în 
octombrie 2000. Convenţia garantează câteva drepturi şi libertăți 
fundamentale, inclusiv libertatea cuvântului’. Pînă la aplicarea 
acestei majore măsuri, nu există nici un concept limpede definit al 
libertăţii cuvântului în legislația engleză; el există doar ca un drept 
rezidual. Totuşi, Legea Drepturilor Omului, care facilitează această 


1? Vezi Magna Carta (1215) şi Declaraţia Drepturilor (1688) deşi acestea nu 
conţin referinţe la drepturi şi libertăţi majore. 

15 Sistemul legislativ britanic se bazează pe precedent, pe jurisprudență. 
Sintagma common law ar însemna legea cutumiară, tradițională, dacă o 
traducem literal. Mulţi teoreticieni români de drept comparat sunt, însă, de 
părere că sintagma trebuie folosită ca atare, fără a fi tradusă în româneşte ca 
„dreptul comun”. Este ceea ce am făcut şi noi. Expresia literală echivalentă, 
„legea cutumiară”, nu e adecvată, ea fiind mult mai „slabă”. Pe lângă common 
law, în sistemul legislativ britanic mai există şi statutory law. Acesta din urmă 
este corpusul de prevederi normative care se emit atunci când hotărârile din 
common law nu sunt suficiente. (nota traducătorului). 

4 Drepturile fundamentale consfinţite în convenţie includ: dreptul la viaţă; 
interzicerea torturii sau a tratamentelor inumane sau degradante, a sclaviei, a 
arestului arbitrar şi detenţiei arbitrare; dreptul la un proces corect; dreptul la 
viaţă particulară, la viață de familie; la libertatea cuvântului, a cultelor şi 
libertatea de asociere; dreptul de a te căsători şi a avea copii; dreptul la educaţie; 
interzicerea discriminării. 

schimbare fundamentală, menține suveranitatea parlamentară. 
Aşadar, dacă o reglementare engleză nu este clară, judecătorilor li se 
va cere să o interpreteze ținând cont de Convenție. Dacă o 
reglementare este limpede ca înțeles, judecătorilor li se va cere, 
totuşi, să o aplice chiar dacă ea pare să încalce Convenția. În 
consecință, drepturi şi libertăți fundamentale cărora li s-a oferit un 
statut constituțional în țări precum Statele Unite, nu vor fi protejate 
de tribunalele şi de Parlamentul Marii Britanii. 

Încorporarea Convenției Europene a Drepturilor Omului va 
garanta un mijloc de a oferi o bază cvasi-constituțională pentru 
protejarea libertății cuvântului în legislația engleză. Înaintea 
încorporării ei, jurnaliştii s-au bazat pe Convenție în încercarea de 
a-şi apăra dreptul la libertatea cuvântului şi pentru a-şi sprijini 
activitatea de dezvăluire a unor malversațiuni şi de investigare a 
chestiunilor de interes public. Câteva procese au fost câştigate la 
Curtea Europeană pentru Drepturile Omului de la Strasbourg, 
indicându-se că drepturile omului nu sunt protejate în mod adecvat de 
legislația engleză'€. Din octombrie 2000", jurnaliştii vor putea să 
invoce încălcarea dreptului lor la libertatea cuvântului făcând referire 
directă la Legea Drepturilor Omului. Rămâne de văzut cât de departe 
vor merge tribunalele cu apărarea dreptului libertății cuvântului 
atunci când acesta va intra în conflict cu prevederile legale existente 
în plan național. 


Rezumat 


Istoria reglementărilor de stat din legislația engleză cu privire 
la libertatea cuvântului a generat o reacție de la caz la caz care nu a 
reuşit să ia în considerare sau să implementeze beneficiile libertății 
cuvântului pe termen lung şi aceasta a dus la tendința de a exagera 
principiul „vătămării celuilalt”. Ca urmare a încorporării Convenției 


15 Observaţi că judecătorii pot declara o prevedere „incompatibilă” cu 


Convenția. Aceasta poate duce la emiterea rapidă a unui amendament de către 
Parlament. 

16 Vezi The Sunday Times v UK (1980) 2 E. H. R. R. 245. 

1 Cartea a apărut în anul 2000, o a doua ediție a apărut în anul 2001 (nota 
traducătorului). 

Europene pentru Drepturile Omului în legislația engleză, justiția va 
avea posibilitatea de a îmbunătăți statutul libertății cuvântului în 
Marea Britanie. Acest fapt ar putea avea importante implicații pentru 
activitatea jurnaliştilor de investigație care, fără îndoială, vor invoca 
Convenția pentru a desfide numeroasele prevederi legale care 
continuă (cinstit sau necinstit) să le stânjenească activitățile. 


Jurnaliştii de investigaţie, legislația engleză şi reputațiile 


Dintre toate constrângerile legale care afectează activitatea 
jurnaliştilor de investigaţie, legea cu privire la calomnie este cea mai 
abuzivă!&. Pe de o parte, ea dă posibilitatea unor indivizi şi 
organizaţii să interzică publicarea unor materiale despre chestiuni de 
importanță publică, să înăbuşe dezbateri esenţiale pentru procesul 
democratic, să pună pumnul în gură presei cu privire la îndeplinirea 
rolului ei de câine de pază al democraţiei şi să amenințe cu închiderea 
unor organe de presă. Pe de altă parte, se sugerează că prevederile 
legale privind protecţia reputației individului stimulează un nivel mai 
înalt de profesionalism pentru jurnalişti. Cu siguranță, teama de 
procese costisitoare acţionează ca un imbold asupra jurnaliştilor şi 
redactorilor pentru a menţine acurateţea în reportajele lor. 

Este lăudabil faptul că legea ar trebui percepută ca încurajând 
calitatea reportajelor. Totuşi, atunci când se combină cu presiunile 
difuzării şi ale pieţii asupra organismelor de presă, aceleaşi prevederi 
legale produc un cadru care influenţează şi dictează deciziile 
editoriale într-un mod care, în realitate, are prea puţin de-a face cu 
asigurarea unor standarde înalte de acuratețe sau cu protejarea 
reputaţiilor (Vick şi Macpherson 1997). Este o ironie că procesele de 
defăimare oferă presei o ocazie legitimă de a reveni asupra fiecărui 


15 Acest capitol se concentrează asupra legii engleze a defăimării ca un delict 
civil. Calomnia este şi un delict penal care poate avea două forme: (1) calomnia 
defăimătoare şi (2) calomnia blasfematoare, sedițioasă sau obscenă. Pentru 
discuţii mai amănunțite asupra acestei probleme cititorul este invitat să facă apel 
la bibliografia suplimentară. Cititorul este de asemenea invitat să ia în 
considerare creşterea numărului de acuzaţii de fals premeditat folosite pentru 
protejarea unei reputaţii. Vezi Kaye v Robertson (1991) F.S.R. 62. A Vezi de 
asemenea şi secțiunea despre dreptul la viață publică. 

detaliu senzaţional dintr-un caz, indiferent dacă acuzațiile sunt sau nu 
adevărate”. 

Legea privind calomnia există pentru a proteja individul de 
atacuri nejustificate. Prevederile din legislația engleză cu privire la 
calomnie şi defăimare au evoluat de-a lungul anilor”. În prezent, 
principalele principii se bazează pe norme statutare devenite legi şi 
pe cazuri juridice extrem de interesante. Faptul că e greu de menţinut 
echilibrul dintre libertatea cuvântului şi protejarea reputației 
personale sau profesionale a unui individ se reflectă în complexitatea 
prevederilor legale. Schimbarea percepţiei societăţii cu privire la ce 
înseamnă reputaţia complică şi mai mult problematica’. Dezvoltările 
tehnologice precum şi sistemele tot mai rapide de comunicare globală 
au dus şi ele la exacerbarea problemei. 

În legislaţia engleză, se consideră defăimare „publicarea unei 
afirmaţii neadevărate care se reflectă asupra reputației unei persoane 
şi tinde să îi ştirbească stima sau aprecierea corectă de care se bucură 
din partea celorlalți membri ai societăţii, în general, sau tinde să-i 
facă să o ignore sau să o evite”? Ce anume ajunge să fie o afirmaţie 
defăimătoare poate varia în mod dramatic. Exemplele merg de la 
afirmația că o companie a ascuns în mod deliberat efectele secundare 
ale unui medicament”, la afirmaţia neadevărată că un comerciant cu 


"7 Un raport onest şi precis al dezbaterilor dintr-un tribunal din Marea Britanie, 
publicat în acelaşi timp cu sentinţele este protejat prin imunitatea absolută. 

“ Pentru manuale despre legea defăimării, vezi lista bibliografică. 

?! Vezi de exemplu cele trei cazuri în care au fost implicaţi animatorul Liberace, 
cântărețul de muzică pop Jason Donovan şi fostul parlamentar David Ashby. În 
fiecare din aceste cazuri s-a analizat dacă este sau nu o calomnie faptul de a 
numi pe cineva homosexual. Este interesant de observat că din cele două cazuri 
mai recente nu reiese clar dacă juraţii au pornit de la ideea că a numi pe cineva 
homosexual este o defăimare. În ambele cazuri s-a sugerat că asemenea afirmaţii 
sunt, totuşi, defăimătoare deoarece ele implică faptul că subiecţii acuzațiilor ar fi 
minţit în legătură cu sexualitatea lor. 

? Vezi de exemplu Sim v. Stretch (1936) 52 T.L.R. 669. 

* BBC-ul a trebuit să plătească Companiei farmaceutice Upjohn despăgubiri ca 
urmare a acuzațiilor făcute într-o emisiune Panorama din 1991 - „Coşmarul 
Halcion”. Un angajat al Companiei Upjohn, dr. Royston Drucker, a primit 75 
000 de lire sterline; pentru că s-a considerat că el a fost calomniat „într-o 
manieră emfatică şi explicită într-o afirmaţie făcută într-o cunoscută emisiune de 
televiziune.” 

amănuntul a exploatat cu bună ştiinţă munca unor copii de peste 
hotare”, şi pot ajunge până la „jignitoare şi dureroase” afirmaţii false 
conform cărora o cântăreață de muzică pop ar fi apărut pe scenă fără 
lenjerie de corp”. 

În Marea Britanie, pentru jurnaliştii de investigaţie, Legea 
privind calomnia e ca un joc de ruletă rusească. Un număr de 
probleme cheie trebuie avute în vedere în cadrul fiecărei etape din 
procesul publicării sau difuzării. Acestea includ următoarele 
întrebări: 


l Este acuzația adevărată? 
2: Poate jurnalistul de investigaţie dovedi acuzaţiile? 
3. Care e posibilitatea ca persoana vizată să intenteze 


proces? 


Este acuzaţia adevărată? 

Conform unui principiu al eticii jurnalistice, toţi jurnaliştii de 
investigaţie ar trebui să publice doar ceea ce este adevărat”. Puţini ar 
discuta premisa de bază conform căreia, dacă organismele de presă 
iau decizia de a prezenta un reportaj care nu se bazează pe adevăr sau 
la care documentarea s-a făcut neglijent, atunci ele ar trebui să dea 
socoteală. Scriind bine, corect şi echilibrat jurnaliştii de investigație 
ar trebui să poată evita procesele costisitoare. În plus, companiile 
mediatice mai mari ar putea să îşi permită luxul consilierii legale 
interne, binevoitoare practicilor jurnaliştilor. Protejarea comentariului 
onest, a dreptului la apărare şi a imunităţi tind să echilibreze balanța 
între dreptul la reputație şi libertatea cuvântului. Protejarea dreptului 
la apărare a fost extrem de importantă în respingerea unor ordine 


* În 7 ianuarie 1996 News of the World (Ştirile lumii) a afirmat că Marks & 
Spencer ar fi exploatat cu bună ştiinţă munca copiilor. George Carman, avocatul 
lui Marks & Spencer, a afirmat că aceasta „a lovit puternic reputaţia lui Marks & 
Spencer că ei fac afaceri în mod foarte onest.” 

* Dolores O”Riordan, cântăreață a formaţiei The Cranberries, a primit scuze 
publice şi o donaţie pentru organizaţia caritabilă Warchild în aprilie 1996 din 
partea cotidianului central Sport. 

“ Vezi Capitolul 8 şi discuţia din jurul lui The Connection (Filiera), documentar 
premiat şi realizat de Carlton Television, care a devenit subiectul unei 
investigaţii a ziarului Guardian care a dezvăluit că această emisiune era, în mare 
parte, un fals. 

executorii ale tribunalului care puteau fi folosite pentru a cenzura 
unele publicaţii a căror vinovăţie nu fusese încă dovedită. 

Dificultatea cea mai mare a jurnaliştilor de investigaţie nu 
este pur şi simplu dacă acuzația respectivă este adevărată, ci dacă este 
posibil să demonstrezi acest lucru la tribunal. 


Poate jurnalistul de investigaţie să-şi dovedească acuzaţia? 

O persoană care vrea să intenteze proces pentru calomnie 
trebuie să poată dovedi următoarele: în primul rând că vorbele 
folosite au un sens defăimător; în al doilea rând, că ele se referă la 
reclamant şi, în al treilea rând, că au fost publicate spre a fi citite de o 
a treia parte. Nu se cere să se dovedească intenţia de a defăima, iar, 
dacă afirmația este în forma ei definitivă, nu este necesar să se 
demonstreze o vătămare efectivă”. Şi mai important, reclamantul nu 
trebuie să demonstreze că afirmaţia este falsă. De fapt, există o 
prezumpţie de falsitate şi jurnalistului de investigaţie îi revine datoria 
să demonstreze că afirmaţiile sunt adevărate. Pentru mulți jurnalişti 
de investigaţie şi organisme de presă această povară a probelor este 
prea mare. Există teama că mai ales oneroasa povară a dovezilor în 
cazurile de defăimare are efectul de a tempera sau de a „aplica un duş 
rece” libertăţii de expresie, iar acest fapt poate fi exploatat de indivizi 
bogaţi, lipsiţi de scrupule. Alan Rusbridger (1997) susține că 
redactorii „ar fi nebuni să-şi rişte ziarele în numele unui jurnalism 
prea robust atâta vreme cât legea acționează cum acționează”. 

Jurnalistul de investigaţie trebuie nu numai să fie în situația 
de a dovedi adevărul afirmației aşa cum a fost ea formulată, dar şi al 
oricăror posibile conotații calomniatoare. Ca urmare a unei 
investigaţii din emisiunea World in Action, „Sfântul Mihail: a 
alunecat halo-ul?”, difuzată în 1996, compania naţională pentru 
comerțul cu amănuntul Marks & Spencer a dat în judecată pentru 
calomnie pe realizatorii emisiunii de la Granada Television, susținând 
că programul conţinea acuzaţii false care au afectat grav reputaţia lor 
foarte serioasă. Granada a susţinut la proces că emisiunea avea un alt 
sens decât cel sugerat de Marks & Spencer. Într-o manevră fără 
precedent, judecătorul cazului a întrebat Juraţii, înaintea începerii 


27 : i e eta rca cl i A ; 
Aceasta include un comentariu defăimător în scris, sau transmis la radio sau la 
televiziune. 

procesului, ce înțeles transmitea emisiunea World in Action 
spectatorilor ei. Atunci când jurații au decis în favoarea interpretării 
dată de Marks & Spencer, Granada a fost de acord să plătească 
50.000 de lire sterline despăgubiri, plus 650.000 de lire sterline 
cheltuielile de judecată ale firmei Marks & Spencer deoarece nu a 
putut să probeze aceste înțelesuri. Decizia poate crea probleme pentru 
jurnaliştii de investigație, în viitor, deoarece această speță are 
potențialul de a le refuza şansa la un proces complet la care, din 
punctul de vedere al libertății cuvântului, au un drept discutabil. Ian 
McBride, redactorul-şef pentru programele faptice de la Granada 
Television, a comentat: 

„Încrezători, putem să aprobăm şi să încurajăm standardele 
jurnalismului de investigaţie. Dar faptul că trebuie să medităm şi să 
ne anticipăm soarta într-o scurtătură spre ruleta calomniei adaugă o 
nouă povară şi un potenţial risc în calea jurnalismului scrutător şi 
provocator şi în comunicarea unor adevăruri importante, chiar dacă 
neconfortabile, publicului.” (Guardian, 14 martie 1998) 

Cerinţa de a demonstra adevărul tuturor afirmațiilor faptice 
va duce, inevitabil, la o anume autocenzură a presei. Jurnaliştii de 
investigație pot crede cu tărie în adevărul afirmațiilor lor, dar se 
confruntă cu multe bariere când să le dovedească la tribunal. 
Informaţia de care au ei nevoie pentru a satisface completul de 
judecată se găseşte adesea la reclamant. E posibil ca martorii să fie 
greu de găsit. E posibil ca ziaristul să fi promis păstrarea 
confidenţialității unei anume surse. Un martor poate să nu pară 
suficient de credibil în ochii unor jurați impredictibili, iar costul unei 
apărări beton poate fi prohibitiv de mare. Aceşti factori combinaţi pot 
forța un organism de presă să cadă la o înţelegere cu reclamantul în 
afara tribunalului, fapt care sugerează implicit că subiectul acuzaţiei 
este ireproşabil şi că standardele jurnalismului au alunecat tot mai 
jos. De o mai mare importanță este impactul asupra deciziilor 
editoriale. Un redactor poate modifica un articol pentru a evita 
litigiile şi astfel, probleme de interes public nu vor fi difuzate. 
Redactorii pot fi opriţi cu totul de la publicarea unui articol sau pot, 
pur şi simplu, să înăbuşe investigația încă de la început. În timp ce 
prevederile privind defăimarea sunt, desigur, relevante pentru toți 
ziariştii, există îngrijorarea că s-ar putea ca în cultura corporatistă de 
presă să existe puţin interes ori deloc pentru susținerea jurnalismului 

de investigaţie, optându-se, în schimb, pentru reportajul complezent, 
neutru. 

Acest aşa-numitul „efect duş rece” a fost deja de mult 
recunoscut în Statele Unite”. În celebrul proces New York Times vs. 
Sullivan, împuternicitul cu problemele publice al oraşului 
Montgomery, Alabama a dat în judecată New York Times pentru 
calomnie”. Multe dintre acuzaţii s-au dovedit a fi incorecte, din 
punct de vedere faptic, dar Curtea Supremă de Justiţie a respins o 
hotărâre a juraţilor privind o despăgubire şi a dat o sentință în 
favoarea ziarului. Tribunalul a stabilit atunci principiul că pentru a 
convinge într-un proces de defăimare, reclamantul (un oficial, în 
acest caz) trebuie să demonstreze falsitatea oricăror acuzaţii faptice 
care i s-au adus. În plus, reclamantul trebuie să demonstreze că 
acuzatul a publicat o afirmație falsă sau calomniatoare cu conştiinţa 
faptului că afirmaţia era falsă sau cu o nepăsătoare neglijență pentru 
adevărul sau falsitatea ei. 

Decizia recunoaşte că, dacă reputaţia unei persoane a fost 
pătată, aceasta poate cere reparaţii prin intermediul legii, dar că acest 
drept nu poate limita libertatea de exprimare protejată de Primul 
Amendament. Acest caz a stabilit aşa-numitul standard al „relei 
voințe efective” şi a recunoscut importanța criticării viguroase şi 
deschise a funcţionarilor publici. În procese ulterioare, tribunalele din 
Statele Unite au extins acest principiu incluzând nu numai 
funcționarii publici, dar şi persoane publice. 

Abordarea americană ilustrează importanța statutului 
constituțional al libertăţii cuvântului în stabilirea unui echilibru între 
interese divergente. Desigur, procese de calomnie încă mai există în 
Statele Unite. Weaver şi Benett (1993:9) au constatat, cu ocazia unor 
interviuri cu redactori americani, că deşi „aceştia sunt preocupaţi de 
amenințarea cu procese de defăimare şi de posibilitatea unor sentinţe 
nefavorabile lor... ei sunt mult mai puțin îngrijoraţi decât omologii 
lor britanici.” Se pare că procesul lui New York Times nu a dus la 
creşterea relatărilor neglijente. Jurnaliştii americani pot acţiona în 
siguranță, ştiind că sistemul lor juridic ia în considerare argumente 


% Vezi de asemenea Germania, India şi Olanda, care admit apărarea unui interes 
public în procesele de calomnie 
376. US 254 (1964). 

care se bazează pe libertatea de expresie, pentru a-şi apăra 
publicaţiile. Se pare că acest fapt a readus în centrul atenţiei 
importanța unor înalte principii etice de acuratețe şi integritate în 
jurnalism”. 

„Efectul de duş” este recunoscut într-o măsură limitată şi în 
legislația engleză. Barendt (1993) dovedeşte că apărarea imunității 
totale şi limitate, care îi permite ziaristului să informeze despre 
chestiuni parlamentare şi în tribunale, se bazează pe ideea că 
libertatea cuvântului în chestiuni de importanță publică depăşeşte 
necesitatea de a proteja o reputație. Este greu de înțeles de ce acest 
principiu nu poate fi extins într-o formă sau alta şi pentru protejarea 
unei persoane publice importante şi a unui interes public major ceea 
ce ar permite ziariştilor responsabili să întreprindă investigații şi să 
scrie materiale mai liber. Comitetul Faulks a avut în vedere inițierea 
unui nou tip de imunitate limitată, dar a ajuns la concluzia că nu sunt 
destule dovezi pentru a confirma faptul că presa este, într-adevăr, 
împiedicată de legile britanice privind calomnia?" să relateze despre 
unele evenimente. Problema a fost dezbătută în continuare de 
Comitetul Neill, dar a existat temerea că o astfel de protecție „ar 
însemna, de fapt, că ziarele pot, mai mult sau mai puțin, să publice ce 
vor, numai să fie oneste, dacă subiectul se poate încadra în definiția 
de „persoană publică’. Credem că aceasta ar duce la o mare 
nedreptate”??, Protecția persoanelor publice a fost respinsă în timpul 
dezbaterilor privind Legea Defăimării, iar guvernul conservator de 
atunci a aprobat concluziile Comitetului Neill”. S-a sugerat că orice 
extindere a acestui tip de protecţie trebuie lăsată pe mâna Justiţiei 
care este cea mai în măsură să echilibreze libertatea cuvântului cu 
alte interese. 

Justiţia a avut ocazia de a extinde protejarea interesului 
public în speța Derbyshire County Council vs. Times Newspapers 
Limited”. Hotărând în favoarea ziarului, Lordul Keith a afirmat în 
sentința sa: „Este de cea mai mare importanță publică ca un corp 


* Pentru o abordare suplimentară, vezi Capitolul 8. 

31 Cmnd 5099, 1975, paragrafele 211-15. 

3? Comitetul Neill despre practică şi procedură în defăimare. 
% Vezi Media Lawyer 3 (1996), 25-7. 

* (1993) 1 All ER 1011. 

democratic ales, sau chiar orice structură guvernamentală, să fie 
deschise criticii nestingherite”. S-a instituit, astfel, în common law 
principiul conform căruia autoritățile locale nu pot intenta procese 
pentru pagubele provocate de defăimare întrucât se socoteşte contrar 
interesului public ca organele de guvernare, locale sau centrale, să 
aibă acest drept. Decizia este importantă deoarece este o recunoaştere 
clară a importanţei libertății cuvântului, mai ales a „miezului” ei. 
Dacă Barendt notează că „decizia are, potenţial, enorme implicații 
pentru dezvoltarea acestei controversate zone a legislației” 
(1993:450), el arată şi că este dificil să se justifice distincția rezultată 
dintr-un caz între un atac asupra unui birou public şi unul asupra unui 
demnitar public. Înseamnă că, dacă o autoritate locală nu poate da în 
judecată pentru defăimare deoarece ar stânjeni libertatea cuvântului, 
atunci aceeaşi logică trebuie aplicată şi demnitarilor publici şi, la fel, 
prin analogie, persoanelor publice şi corporațiilor. În timp ce 
tribunalele englezeşti nu par dornice să adopte o apărare în genul 
celei din cazul Sullivan, care presupune un concept mai larg de 
persoană publică, este greu de justificat respingerea protecţiei 
datorată unui funcţionar public. O astfel de abordare ar furniza o 
protecţie mai mare „miezului” discursului politic, vital pentru 
diseminarea informaţiei într-o democraţie sănătoasă”. 

Încercările de a extinde principiul din common law cu privire 
la imunitatea limitată în Albert Reynolds vs. Times Newspapers 
Limited, par să confirme doctrina conform căreia presa ar putea avea 
o pretenție mai fermă la o apărare bazată pe argumentul interesului 
public în anumite situații specifice’. Deşi această sentință este 
binevenită, decizia impune o grea povară a probelor asupra părții care 
caută să se bazeze pe ea. Rămâne de văzut dacă acest caz reprezintă 
„cazul Sullivan englez”. 

Lipsa entuziasmului, atât al legiuitorului să facă o lege cu 
privire la dreptul la apărare al persoanelor publice, cât şi al justiției să 
extindă imunitatea limitată în legislaţia engleză, reprezintă o ocazie 
pierdută. Sunt multe cazuri care ilustrează felul în care politicienii şi 


5 Vezi şi Golsmith and Another v Bhoyrul and Others 1997 4 All E.R. 268 şi 
Capitolul 10. 

% (1998) 3 WLR 862. Vezi şi Loveland, 1998. 

37 (1998) 3 WLR 862. Vezi şi Loveland, 1998. 

alte persoane publice au încercat să se folosească de legile engleze 
privind calomnia pentru a restrânge dezbaterea din presă şi 
dezbaterile publice legitime în probleme de interes public. Într-un caz 
notoriu, fostul ministru conservator Jonathan Aitken a folosit 
legislaţia engleză privind calomnia într-o încercare cinică de a-şi 
proteja cariera politică. În urma unor afirmaţii făcute în cotidianul 
central Guardian şi în emisiunea de televiziune World in Action cum 
că el ar fi încălcat principiile ministeriale şi că este dependent 
financiar de familia regală a Arabiei Saudite, Aitken a declarat: 

„Dacă e parte din destinul meu să încep lupta împotriva 
cancerului reprezentat de jurnalismul corupt şi denaturat din ţara 
noastră, înarmat cu sabia simplă a adevărului şi cu scutul de încredere 
al fair-play-ului britanic, aşa să fie, sunt gata de luptă.” (Conferință 
de presă, 10 aprilie 1994) 

Aitken a intentat proces de calomnie, dar printr-o dramatică 
întorsătură a evenimentelor, pe parcursul procesului au fost 
prezentate noi probe care au arătat că a mințit completul de judecată. 
El a abandonat procesul ceea ce a dus la o rapidă şi tăioasă replică 
atât din partea ziarului Guardian — „Jonathan Aitken s-a tras singur 
în ţeapă cu sabia simplă a adevărului” (20 iunie 1977) — cât şi din 
partea Televiziunii Granada: „arma aleasă de Jonathan Aitken a fost 
pumnalul înşelăciunii, nu sabia adevărului” (20 iunie 1997). Cazul 
s-a concentrat pe venalitate şi corupţie, iar procesele ulterioare au 
reamintit valoarea jurnalismului de investigație de calitate, precum şi 
modul în care cei aflați la putere au potențialul de a abuza de legea 
privind defăimarea pentru a-şi sluji propriile interese. Condamnarea 
ministrului dizgrațiat a fost unanimă. Press Gazette a observat: 
„Trebuie să ne unim pentru a hărțui şi a face presiuni asupra noului 
guvern ca să-i arătăm că trebuie făcute reforme fundamentale pentru 
înlăturarea adevăratului ,cancer”: loteria calomniei care desființează 
jurnalismul de investigaţie"(Press Gazette, 27 iunie 1997). 

Deşi, uneori, organismele de presă şi-au justificat cu succes 
investigaţiile şi dezvăluirile care au rezultat din ele, trebuie să 
observăm că adesea acest lucru a fost posibil numai ca urmare a unei 
vaste şi costisitoare documentări întreprinse atât de jurnalişti, cât şi 
de avocați, scotocind după documente care să fie folosite de apărarea 

lor la proces". În timp ce marile organisme mediatice pot fi în 
situația de a întreprinde asemenea activități şi pot plăti avocați 
influenți, nu se poate spune acelaşi lucru despre redactorii unor 
publicaţii sau companii mass-media mici. 


Care e posibilitatea ca persoana vizată să intenteze proces? 


O întrebare cheie pe care şi-o pun redactorii şi jurnaliştii 
atunci când investighează, construiesc şi scriu o relatare este cât de 
litigios este subiectul reportajului lor. Mogulul de presă Robert 
Maxwell serveşte ca un exemplu-avertisment despre un individ care 
nu a dat înapoi din faţa proceselor. Era deja ştiut de toată lumea că 
Maxwell va intenta proces dacă materialul publicat nu era sută la sută 
adevărat. Fiindu-le teamă de procese costisitoare, ziariştii nu au 
publicat detalii cu privire la abaterile sale financiare până după 
moartea sa'”. De asemenea, redactorii s-au grăbit să comenteze că 
articolele despre poliție sunt modificate sau suprimate pentru că sunt 
percepute ca fiind foarte litigioase (Barendt et al. 1997). 

Legea defăimării este, în principiu, o acțiune civilă“. Aceasta 
înseamnă că persoana care susține că reputația i-a fost distrusă de o 
publicaţie poate alege între a da sau nu în judecată respectiva 
publicaţie. Teama de costurile ridicate, lipsa consilierii şi 
impredictibilitatea juraţilor pot să disuadeze un potențial reclamant 
de la intentarea unui proces. Introducerea sistemului „nu câştigi, nu 
plăteşti” în cazurile de calomnie poate însemna, totuşi, că mai multe 
persoane vor putea fi în situaţia de a avea în vedere intentarea unui 
proces 11. Perspectiva unei mari compensații băneşti ulterioare poate 


38 Vezi procesele intentate ziarului central Guardian de către fostul parlamentar, 
Neil Hamilton, şi de Jonathan Aitken. Vezi şi Leigh şi Vulliamy 1997. 

Este de notat faptul că imunitatea limitată se referă la indivizi, inclusiv 
jurnalişti, care prezintă poliţiei dovezi despre o infracțiune, dar ea nu se referă la 
nici un material publicat în legătură cu infracțiunea.. 

“ Deşi astfel de cazuri sunt rare, există totuşi şi procese în care calomnia este 
văzută ca un delict penal. Vezi procesul intentat de Sir James Goldsmith lui 
Private Eye în 1975 şi care este discutat în Ingrams 1979. Vezi şi Spencer 1977. 

4 Primul proces de calomnie în care s-a făcut uz de înţelegerea materială 
condiţionată a fost cel intentat de Luisa Morelli şi Vincent Coyle care au câştigat 
în faţa lui The Sunday Times (PA News, decembrie, 1998). 

să mai risipească din temeri. Nivelul despăgubirilor într-un proces de 
calomnie este determinat de jurați şi poate fi foarte diferit. Robertson 
şi Nichol sugerează (1992: 102) că „rapida escaladare a 
despăgubirilor în procesele din ultima vreme poate fi explicată cel 
mai bine ca reacția oamenilor obişnuiţi la scăderea standardelor din 
presa de masă”. În pofida reformelor care-i permit judecătorului să 
consilieze juraţii cu privire la nivelul despăgubirilor” şi să faciliteze 
de asemenea părţilor să facă apel împotriva unor sentințe excesive”, 
jurații continuă să fie capricioşi şi extravaganți“. 

Ziariştii şi redactorii sunt influențați şi de factorii menționați 
anterior. Costurile pot paraliza un reclamant, dar pot fi şi foarte 
dăunătoare oricărui tip de presă, mai ales când sunt combinate cu 
estimări exagerate ale pagubelor. 


Internetul, defăimarea şi ziariştii de investigaţie 


Dezvoltarea reţelei globale de comunicare ridică o serie de 
probleme de reglementare şi legislaţie“. Sistemele World Wide Web, 
internetul şi e-mail-ul oferă noi forumuri pentru dezbateri directe şi 
deschise“* care creează o cultură libertară ce rezistă controlului 
instituționalizat. S-a sugerat că internetul „interpretează cenzura ca 
un soi de pagubă şi caută să găsească soluţii să o ocolească” (Lloyd, 
1997:9). 

Dacă spațiul cibernetic nu respectă granițele naționale, 
creând dificultăți în jurisdicție şi implementare, totuşi, este greşit să 
sugerăm că este dincolo de orice reglementare. Ca urmare a 
„societăţii virtuale” (Gould 1996), jurnaliştii de investigaţie pot să 
dobândească unelte mai bune pentru activităţile lor“, dar ei rămân 


* Vezi John v MGN Ltd (1996) 2 All E.R. 35. 

8 Vezi Rantzen v MGN Ltd (1993) 4 All E.R. 975 şi Tolstoy v UK (1995) 20 E. 
H.R.R. 442. 

“ Vezi articolul lui Johnson şi Dyer din Guardian, 24 februarie 1996, „Doctorul 
"țap ispăşitor” câştigă 625.000 de lire sterline ca despăgubire pentru calomnie”. 

” De exemplu, probleme legate de proprietatea intelectuală, concurență, 
securitate şi viaţa particulară. 

4 Vezi, de exemplu, tehnica cunoscută sub numele de „înflăcărare” care 
presupune includerea unor mesaje, în principal, abuzive în buletinele de noutăți. 
“1 Vezi Capitolul 9. 

sub incidenţa prevederilor legate de calomnie descrise mai sus. Deşi 
există anumite goluri în legislație, dacă autorul unui material 
calomnios poate fi identificat atunci el, ea sau organismul de presă 
on-line în cauză pot fi daţi în judecată“. Dacă jurnalistul de 
investigaţie, de capul lui sau acționând independent poate, 
păstrându-şi anonimatul şi prin „oglindire””, să facă dezvăluiri pe 
internet evitând răspunderile legale pentru posibilele inexactități, 
aceasta nu este o opţiune disponibilă organismelor de presă on-line. 
Cu siguranță, astfel de mijloace mass-media vor încerca să obţină 
beneficii comerciale prin chiar identificarea lor ca fiind cei care au 
publicat o anume dezvăluire. În consecință, cerința de a asigura 
acuratețe şi capacitatea de a demonstra adevărul afirmațiilor făcute 
rămân supreme. Creşterea cazurilor de „transmutare a procesului” 
permite celor afectaţi de răspândirea instantanee şi, potenţial, extrem 
de păguboasă a afirmațiilor defăimătoare pe întreg globul să intenteze 
proces în orice ţară vor. Să nu ne mirăm deci, dacă Marea Britanie, 
cu legile ei privind calomnia atât de represive, va fi adesea găsită în 
topul unei asemenea liste de „transmutări”. 


Rezumat 


Este recunoscut faptul că o persoană a cărei reputaţie a avut 
de suferit din cauza unor afirmaţii false sau păgubitoare trebuie să 
aibă dreptul să-şi protejeze reputaţia şi că jurnaliştii de investigaţie au 
responsabilitatea de a menţine înalte standarde de acuratețe şi 


* Vezi procesul Rindos contra Hardwick (1994) în care un grup de presă a fost 
obligat să plătească despăgubiri pentru materialul defăimător prezentat pe 
internet. Unreported, Curtea Supremă a Australiei Occidentale, 31 martie 
1994. Vezi comentariile în Edwards şi Wealde, 1997a. Vezi şi Western Provident 
Association v Norwich Union Health- Care and Norwich Union Life Insurance, 
Times 18 iulie 1997. A se nota că şi furnizorii de servicii internet pot fi făcuţi 
răspunzători deşi Secţiunea 1 din Legea Defăimării din 1996 îi poate apăra dacă 
pot arăta că şi-au luat toate precauţiile rezonabile în legătură cu publicarea 
materialului respectiv. 

% „Oglindirea” este copierea unei pagini de internet pe mai multe server-e, 
probabil în ţări diferite unde sunt în vigoare legi diferite. Dacă o copie a acelui 
web-site este închisă - din motive legale sau tehnice - conţinutul va rămâne, 
totuşi, disponibil pe alt web-site, cu altă adresă. 

profesionalism. Totuşi, mulți jurnalişti cred că prevederile cu privire 
la calomnie din legislaţia engleză nu reuşesc să dea suficientă 
greutate importanței libertăţii cuvântului şi acest fapt are consecinţe 
asupra deciziilor editoriale, încurajând trivializarea şi amenințând 
jurnalismul serios. 


Jurnalistul de investigaţie, legislaţia engleză 
şi administrarea justiției 


Legea privind sfidarea curții reprezintă încă o constrângere 
asupra activității jurnaliştilor de investigație. Sfidarea curții 
acționează atât pentru a proteja drepturile unei persoane la un proces 
corect, cât şi pentru aplicarea justiţiei, în general. În Constituţia 
Statelor Unite se spune că „Oricine are dreptul la un proces rapid şi la 
juraţi imparțiali” (sublinierea noastră), iar tribunalele trebuie să 
păstreze echilibrul între acest interes şi libertatea cuvântului, aşa cum 
a fost ea consfințită în Primul Amendament. Acest interes esențial 
este protejat în mod similar în Convenţia Europeană a Drepturilor 
Omului. Articolul 6(1) spune că „În determinarea drepturilor şi 
obligaţiilor civile, sau a oricăror acuzații aduse împotriva sa, fiecare 
este îndreptăţit să aibă un proces public şi corect într-un interval de 
timp rezonabil, cu un complet de judecată independent şi imparțial” 
(sublinierea noastră). Dacă Articolul 10 consfințeşte dreptul la 
libertatea cuvântului, o face sub incidenţa restricțiilor prevăzute de 
lege şi necesare, într-o societate democratică, în interesul „menținerii 
autorității şi a imparțialității justiţiei”. Articolul 6 oferă deci, o 
justificare legitimă pentru cazurile de restrângere a libertății 
cuvântului conform Articolului 10(2). 

Pentru orice sistem legal, provocarea constă în stabilirea unui 
echilibru între interesul de a proteja procesul legislativ şi principiul 
libertăţii cuvântului. În mod normal, orice conflict trebuie rezolvat de 
către justiţie. 

În general, argumentele pentru justificarea limitării libertăţii 
cuvântului se bazează pe următoarele puncte cheie: 


l. dreptul la un proces corect; 

2 protejarea aplicării corecte a justiției; 
3. protejarea autorităţii juridice; 

4 problema anonimatului. 

Dreptul la un proces corect 

Toate constituţiile democratice spun foarte clar că fiecare 
cetățean are dreptul inalienabil la un proces corect. Frenezia 
mediatică din jurul unor evenimente poate duce la o mediatizare 
înşelătoare, inexactă, exagerată şi neînduplecată ceea ce ridică 
probleme serioase cu privire la prejudiciul publicității. În Statele 
Unite, procesele unui fost fotbalist şi cândva actor, O. J. Simpson şi 
ale menajerei englezoaice, Louise Woodward, pot fi exemple 
avertisment ale puterii presei avide de circulaţie şi ale potenţialul ei 
de a influenţa rezultatele unui proces”. 

Publicitatea dinaintea procesului şi mediatizarea propriu-zisă 
pot prejudicia procesul de luarea deciziilor de către juraţi cu privire la 
determinarea răspunderilor sau a vinovăţiei. În legislaţia engleză, 
este, totuşi, imposibil să evaluezi adevăratul impact al mediatizării 
asupra deliberărilor juraţilor. Conform Secțiunii 8 din Legea privind 
sfidarea curții din 1981, constituie infracțiune „obţinerea, divulgarea 
sau solicitarea oricăror afirmaţii, opinii, argumente sau voturi ale 
unor juraţi în cursul deliberărilor din orice proces”. Secţiunea, 
introdusă pentru a proteja jurații de orice presiune să îşi justifice 
decizia, are şi efectul secundar că înăbuşe cercetarea academică în 
această zonă şi poate inhiba de asemenea activităţile jurnaliştilor de 
investigaţie care se ocupă cu descoperirea erorilor judiciare. Raportul 
Comisiei Regale pentru Sistemul Judiciar Penal (1996) a recomandat 
abrogarea Secţiunii 8. Deşi nu există cercetări empirice care să 
dovedească legătura dintre mediatizare şi procesele „poluate”, un 
număr din ce în ce mai mare de inculpați solicită recurs în procesele 
penale din Anglia. Aceste apeluri se bazează pe motivația că 
inculpatul nu a avut parte de un proces corect ca urmare a relatărilor 
de presă părtinitoare”?. Opinia generală că nu este de nedorit ca presa 


© Conflictul din Statele Unite între „un proces corect şi o presă liberă” este 
subliniat în Overbeck 1996. 

5! Vezi Attorney General v Associated Newspapers Ltd. and Others (1994) 1 All 
E.R. 556. 

© Vezi R v Taylor and Taylor 81994) 98 Cr. App. Rep. 361. 

să judece într-un proces oferă o justificare puternică serioaselor 
prevederi legale privind sfidarea curții în Anglia”. 


Protejând funcţionarea corectă a justiției 

Există un argument care ţine de un puternic interes public în 
ceea ce priveşte cursul corespunzător al legii. Acest principiu reflectă 
interesul părților dintr-un proces (vezi mai sus), dar el merge mai 
departe sugerând că orice interferență necuvenită va submina 
încrederea publicului chiar în sistem. Acest fapt poate fi ilustrat de 
creşterea neliniştitoare a numărului de procese penale care au fost 
suspendate în Anglia deoarece judecătorii au decis că mediatizarea 
cazului ar face imposibil un proces corect“. În octombrie 1995, 
procesul domnului Geoffrey Knights a fost abandonat pe motiv că nu 
putea avea un proces corect ca urmare a reportajelor din ziare despre 
arestarea sa în legătură cu rănirea unui şofer de taxi. În acelaşi an 
procesele domnului Tony Hassan şi al domnului Anthony Caldori au 
fost şi ele abandonate după ce avocaţii lor au susținut că tabloidul 
central News of the World (Ştiri mondiale) a publicat un articol, în 
septembrie 1994, care le-a adus prejudicii. Este extrem de important 
ca indivizii să aibă parte de un proces corect, dar este la fel de 
important ca aceştia să fie aduşi în fața justiției şi să i se dea şi 
acesteia o şansă. 


Protejarea autorităţii justiției 

Ca formă de protejare a aplicării justiţiei, legea privind 
sfidarea curţii este justificată şi de faptul că întăreşte şi protejează 
autoritatea autorităților judiciare. Prevederile legale îi permit 
judecătorului să se asigure că procesele decurg fără întreruperi 
necuvenite şi că hotărârile tribunalului sunt respectate şi aplicate. 


5 Mai există şi alte prevederi normative care introduc un număr de restricţii în 
legătură cu mediatizarea proceselor. De exemplu, există reguli stricte privind 
mediatizarea audierilor dinainte de proces conform Secţiunii 8 din Legea privind 
Magistraţii în tribunale. Pentru bibliografie suplimentară vezi Greenwood şi 
Welsh, 1999. 

5 Vezi articolul lui Clare Dyer din Guardian, 27 octombrie 1995, „Mediatizarea 
opreşte procesele” 

Problema anonimatului 

Există câteva prevederi legale care, împreună cu Legea 
privind sfidarea curții din 1981, au rolul de a menţine anumite 
proceduri secrete pentru a proteja interesele privind viaţa particulară 
şi  confidenţialitatea. Printre exemple se numără protejarea 
anonimatului victimei în cazurile de viol; justificarea este 
convingerea că anonimatul va încuraja şi alte victime să depună 
plângere”. Se iau precauţii similare pentru protejarea martorilor 
împotriva intimidării şi pentru păstrarea confidențialității secretelor 
comerciale şi oficiale. Există de asemenea numeroase prevederi 
normative menite să protejeze copiii atât în procesele penale, cât şi în 
cele civile. Prevederile Legii privind tineretul şi probele penale din 
1999 pot avea implicaţii serioase asupra activităţii jurnaliştilor de 
investigație”. 


Argumente împotriva restricțiilor legale 

Deşi, în general, se admite că e posibil ca interesele privind 
libertatea cuvântului să trebuiască să fie reduse într-o anumită 
măsură, argumentele împotriva unor astfel de restricții sunt 
zdrobitoare şi sugerează că astfel de constrângeri ar trebui acceptate 
doar în circumstanţe clare şi presante. Principiul fundamental care stă 
la baza acestei poziţii este că justiţia trebuie să fie vizibilă pentru ca 
să se poată face dreptate“. O examinare serioasă a procedurilor 
legale asigură responsabilitatea justiției şi descurajează creşterea 
insidioasă a „secretelor curţii” (Barendt 1993). Mediatizarea 
proceselor poate avea şi o valoare educativă, oferind publicului o 
perspectivă valoroasă asupra funcționării tribunalelor şi a sistemului 
juridic. Publicitatea făcută unor procese poate descuraja sperjurul şi 
poate încuraja persoanele care deţin informaţii vitale pentru cursul 
procesului să le facă publice. Există numeroase exemple din 
jurnalismul de investigație care pot fi citate pentru a susține 
importanţa unui sistem juridic deschis şi cu restricţii minimale pentru 


5 Pentru bibliografie suplimentară, vezi consideraţiile Grupului de Consultanţă 
cu privire la Legea Violului, Cmnd 6352 (1975). 

5 Vezi Media Lawyer, nr. 19 şi 20. 

5 Vezi Ambard v Attorney-General for Trinidad and Tobago (1936) A.C. 322. 

presă. Mediatizarea scandalului thalidomidei este un exemplu clasic 
(vezi pagina următoare). 

Jurnaliştii de investigaţie trebuie să cunoască Legea privind 
sfidarea curţii întrucât ea are impact asupra activităţilor lor în moduri 
diferite. De exemplu, reportajele care dezvăluie activităţi ilegale pot 
avea ca rezultat arestări şi citarea la procese. Pe de altă parte, 
subiectul unei investigaţii poate fi deja obiectul unui proces sau al 
unor ordine de restricţie din partea tribunalului. În aceste situaţii 
legea va decide modalitatea în care se vor putea mediatiza aceste 
cazuri, dacă se vor putea mediatiza în vreun fel. 

Conflictul dintre dreptul la un proces corect şi dreptul 
jurnaliştilor de investigaţie la libertatea cuvântului nu este uşor de 
rezolvat. Excesele mediatice duc la sfidări grosolane ale curții, iar 
provocarea este stabilirea un sistem echilibrat între necesitățile 
libertăţii cuvântului şi aplicarea justiției. Reuşeşte legislația engleză 
un astfel de echilibru corect? 


Poziţia engleză: studiu de caz? 


Pînă în 1981, prevederile privitoare la sfidarea curţii erau 
cuprinse în common law. Timp de mulţi ani, justiția a dezvoltat un set 
de principii care au stabilit o răspundere infracțională strictă. Presa 
risca să se găsească în situaţia de sfidare a curții dacă publica în 
perioada sub judice”. În common law acesta era un termen vag, care 
includea o perioadă de timp nedeterminată şi care se aplica atât 
înainte, cât şi după procesele civile şi penale. În această perioadă, 
jurnalistul care publica în mod intenţionat un material ce crea apoi un 
risc real ca procesul în cauză să fie părtinitor putea fi adus în fața 
instanţei. 

Deciziile de până în 1981, în cazurile de sfidare a curții, oferă 
„O perspectivă importantă asupra atitudinilor juridice față de protecţia 
libertăţii cuvântului” (Boyle, 1982: 592). Exista o îngrijorare 
crescândă că aplicarea legii a dus la suprimarea dezbaterilor deschise 
asupra problemelor de interes public şi că extinderea testului efectuat 


5 Vezi şi Capitolul 16. 
5 Perioadă în care o anumită chestiune este în dezbatere judiciară (nota 
traducătorului). 

de tribunale a fost disproporționată faţă de riscul real pentru aplicarea 
justiţiei. În 1974 Comitetul Phillimore a luat în considerare 
modificarea legislaţiei. Totuşi, problemele au culminat atunci când 
ziarul central Sunday Times a fost dat în judecată pentru campania sa 
împotriva firmei Distillers, producătoarea thalidomidei. 

Părinții copiilor afectați de thalidomidă încercaseră un timp 
să obțină compensaţii din partea producătorilor medicamentului care, 
se credea, cauzase acele teribile malformații. Procedurile juridice de 
dinaintea procesului durau deja de o anume perioadă de timp când 
Sunday Times a început o campanie în favoarea victimelor pentru a 
face cunoscută situația lor dificilă. Distillers a susținut că această 
mediatizare îi prejudicia dreptul la un proces corect. Procurorul 
General a demarat acțiunea de sfidare a curţii împotriva ziarului şi, 
deşi s-a făcut recurs la Camera Lorzilor, tribunalul a interzis 
publicarea altor materiale despre acest subiect. Deşi s-a recunoscut că 
era un conflict de interese publice, Camera Lorzilor a socotit că 
„Judecarea procesului de către presă” ar submina încrederea publică 
în modul în care se aplică justiția. Harold Evans, redactor al ziarului 
în acel moment, a comentat: „procesul nostru şi judecăţile lor se 
întâlnesc doar atât cât un tren expres care urcă pe o linie în pantă 
întâlneşte altul care coboară panta, trecând în viteză unul pe lângă 
celălalt în ceață” (Evans, 1994: 80). 

Sunday Times a făcut apel la Curtea Europeană a Drepturilor 
Omului, susținând că hotărârea de a interzice publicarea încălca 
Articolul 10 din Convenţia Europeană a Drepturilor Omului“. Într-o 
decizie salutată ca o victorie pentru libertatea presei, Curtea 
Europeană a confirmat că, deşi era legitim pentru un stat să aplice 
prevederile legale pentru a proteja autoritatea justiției, acestea 
trebuiau aplicate numai dacă erau „necesare într-o societate 
democratică”. Prin votul unei majorități de 11 la 9, Curtea a declarat 
că interesele libertăţii cuvântului în discutarea unei importante 
probleme de interes public depăşeau interesele justiţiei în acest caz 
anume. 

Cazul thalidomida este adesea citat ca un exemplu clasic de 
jurnalism de investigaţie. El reaminteşte de asemenea modul în care 
legislaţia engleză, din acel moment, privind sfidarea curții a stânjenit 


© Sunday Times v UK (1980) 2 E.H.R.R.245. 

activitatea acelora care făceau campanie pentru a îndrepta o 
nedreptate. Procesul care a urmat a fost simbolic din mai multe 
puncte de vedere; cel mai important a fost că s-a recunoscut că 
legislaţia engleză nu a reuşit să găsească un echilibru adecvat între 
interesele justiției şi cele ale libertății cuvântului . 

Ca răspuns direct la decizia Curţii Europene, guvernul Marii 
Britanii a promulgat în 1981 Legea sfidării completului de judecată. 
Schimbările au constat într-un număr de măsuri mai liberale. Limitele 
de timp în privința aplicării prevederilor normative în legătură cu 
sfidarea au fost mai clar definite, iar testul pentru determinarea 
răspunderii pare să se îndrepte spre o mai bună recunoaştere a 
intereselor libertăţii cuvântului. 

În plus şi de o importanță deosebită pentru munca 
jurnaliştilor de investigaţie a fost introducerea apărării interesului 
public, în Secţiunea 5 a Legii“!. Acest tip de apărare a interesului 
public, care a fost introdus anume pentru a răspunde criticilor aduse 
de Curtea Europeană a Drepturilor Omului în cazul thalidomida, 
poate să nu se aplice publicaţiilor care se concentrează asupra 
detaliilor unui caz adus în fața justiției. Este într-adevăr discutabil că, 
dacă Sunday Times ar fi putut invoca o astfel de apărare, nu ar fi fost 
protejat de hotărârea prin care se interzicea publicarea materialelor 
despre acest scandal”?. 

Deşi legislaţia aduce o îmbunătăţire față de poziţia de 
dinainte de 1981, s-a sugerat că prevederile conţin unele puncte slabe 
care continuă să aibă un impact în detrimentul muncii jurnaliştilor de 
investigaţie şi nu reuşesc nici să stăvilească excesele presei. 
Semnalele inconsistente din partea justiţiei, cu privire la ce anume 
duce la prejudicii serioase ori substanțiale, au creat dificultăți 
redactorilor în aprecierea modului în care să mediatizeze un anume 


6l În Secţiunea 5 se stipulează că „publicarea, ca parte a unei discuţii de bună 
credință, a unor chestiuni de interes public sau a altor probleme de interes public 
general nu trebuie tratată ca o sfidare a curții în conformitate strictă cu legea 
răspunderii, dacă riscul de impediment sau prejudiciu este doar incidental 
discuţiei.” Vezi aplicarea acestei Secţiuni în Attorney General v English (1982) 
2 All E.R. 903. 

S Vezi Attorney General v TVS Television Ltd., Times, 7 iulie 1989. 

caz. În iulie 1997 News Group Newspapers a fost amendat cu 
50.000 de lire sterline pentru publicarea, în News of the World, a unui 
articol care, s-a spus, a dus la renunțarea la procesul penal. Pentru 
ziariştii implicaţi în investigaţie este o practică curentă să informeze 
poliţia despre ce au descoperit scurt timp înainte de publicarea 
materialului. În acest fel, ziaristul poate să publice materialul ştiind 
că persoanele-subiect al investigaţiei nu vor avea posibilitatea să 
scape de justiţie sau să distrugă probe semnificative. În general, 
subiectul investigaţiei „ajută poliția în cercetările ei” şi, deşi cazul 
poate să fie activ, este, în mod clar, în beneficiul societăţii să fie 
flexibilă cu privire la problema prejudiciilor aduse de mediatizare în 
aceste circumstanţe. În cazul lui News of the World, ziaristul Mazher 
Mahmood a întreprins o investigație privind o presupusă escrocherie 
cu bani falşi. Mahmood a informat poliția despre ce a descoperit şi, în 
10 septembrie 1994, poliția a efectuat un număr de arestări în 
legătură cu această presupusă conspirație. Ziarul News of the World a 
publicat un articol sub titlul: „Am distrus o reţea de falsificatori de 
bancnote de 100 de lire”. Articolul dădea detalii cu privire la trecutul 
infracțional a două persoane, care au fost ulterior puse sub acuzare. 
Deşi procesul nu a început decât peste 10 luni, s-a considerat că 
mediatizarea a adus prejudicii şi News Group Newspapers a fost găsit 
vinovat de sfidarea curții. Hotărârea pune jurnaliştii de investigație 
într-o situație imposibilă. Len Gould, redactor la People (Oameni), 
comenta: „După părerea noastră, aceasta este o sentință periculoasă 
care ridică obstacole în calea jurnalismului de investigaţie şi aduce 
deservicii interesului public. E nevoie de ceva bun simț de modă 
veche.” (The People, 20 iulie 1997). 

Într-un mod de-a dreptul confuz, Legea din 1981 nu a 
îndepărtat posibilitatea ca un ziarist să fie condamnat pentru sfidarea 
curţii potrivit prevederilor din common law”. Deşi acuzarea trebuie 
să dovedească intenţia de a influența procesul, faptul că nu se aplică 
nici apărarea interesului public, nici perioada activă, aşa cum sunt ele 


& A se compara procesul Attorney- General v MGN Ltd (1987) 1 All E.R. 456 
şi procesul Attorney-General v Piers Morgan and News Group Newspapers. 

& Vezi Secţiunea 6c a Legii din 1981 privind sfidarea curții şi Attorney-General 
v Newspaper Publishing plc (1988) 2 All E. R. 906. A se compara cu procesul 
Attorney-General v Sport Newspaper Ltd (1991) 1 W. L. R. 1194. 

definite de Legea privind sfidarea curți din 1981, poate să 
reintroducă un element de incertitudine pentru jurnalişti. 


Internetul, sfidarea curţii şi jurnaliştii de investigație 


Prevederile legale existente care protejează aplicarea justiției 
engleze sunt puse în faţa unor noi provocări odată cu creşterea 
importanţei şi irezistibilului impact al internetului. Dacă tribunalele 
engleze pot să impună restricții legale tuturor jurnaliştilor, este din ce 
în ce mai evident că asemenea hotărâri nu pot să ţină sub control 
„expansiunea continuă şi de nestăvilit a mocirlei de materiale 
amestecate” (Edwards şi Wealde 1997b:20) care este World Wide 
Web. În 1997 jurnalista de investigație Dawn Alford a publicat un 
articol în Daily Mirror în care afirma că fiul unui ministru fusese 
implicat în traficul de droguri. Deşi articolul nu menţiona nici numele 
ministrului, nici pe cel al tânărului, presa dorea să le dezvăluie 
identitatea“. Totuşi, pe baza Secţiunii 2(2) din Legea privind sfidarea 
curții din 1981, s-a dat o sentință ciudată care interzicea presei 
engleze să divulge numele tânărului de 17 ani şi menținea, deci, 
anonimitatea şi pentru tată. Mai mult chiar, Alford a fost arestată 
pentru posesie de canabis, obţinut ca rezultat al activității ei sub 
acoperire. Cazul ridică o serie de probleme privind etica şi viața 
particulară. În plus, el evidenţiază şi dilema jurnalistului de 
investigaţie care, urmărind să găsească probe pentru a-şi susţine 
afirmaţiile, se poate trezi el însuşi pus sub acuzaţie. În ceea ce 
priveşte Legea privind sfidarea curții, cazul ilustrează modul în care 
prevederile legale pot fi invocate prea uşor în dauna libertăţii 
cuvântului şi a accesului la informaţie. Dar astfel de măsuri devin din 
ce în ce mai ineficiente datorită informației uşor accesibilă şi adesea 
anonimă de pe internet căci, dacă cititorii ziarului englez nu erau 


“5 Fiul ministrului era protejat de Legea privind sfidarea curții, care împiedica 
mediatizarea cazului odată ce acesta devenea activ. Totuşi, prevederile Legii 
privind copiii şi persoanele tinere din 1993 care interziceau presei să-l identifice 
pe tânăr se aplică numai cu privire la dezbaterile din tribunal. Vă rog să 
observați că aceste prevederi au fost revizuite şi amendate în Legea privind 
tineretul şi dovezile penale din 1999. 

informaţi, toți cei care accesau internetul au putut afla numele 
ministrului în cauză: Jack Straw. 


Legea privind sfidarea curţii şi sursele confidenţiale 


De o importanță şi un interes deosebit pentru munca 
jurnaliştilor de investigaţie este faptul că Secţiunea 10 din Legea 
privind sfidarea curții nu oferă decât o protecţie limitată jurnaliştilor 
care doresc să păstreze confidenţialitatea surselor lor. După cum ştie 
orice jurnalist, sursele sunt sângele unui reportaj bun“. În multe 
ocazii astfel de surse doresc să fie numite, într-adevăr s-ar putea să 
fie vital să prezinţi individul respectiv ca martor al apărării într-un 
proces de defăimare. Există totuşi situații în care o sursă va accepta 
să ofere informaţii doar cu condiția să nu i se dea în vileag 
identitatea. În asemenea cazuri jurnaliştii de investigaţie se pot afla în 
conflict cu legea. De exemplu, un astfel de conflict a apărut în urma 
difuzării unei emisiuni de televiziune intitulată „Comitetul” care 
făcea parte dintr-un serial cunoscut sub numele de Disparches, 
realizat de Box Productions pentru Channel 4. Emisiunea susţinea că 
exista o complicitate sistematică şi extinsă între membri ai poliției 
din Irlanda de Nord şi terorişti loialişti, ceea ce a dus la asasinarea a 
cel puţin 20 de terorişti din Irlanda de Nord în cei doi ani dinaintea 
emisiunii. Majoritatea informaţiilor pentru emisiune fusese oferită de 
sursa „A”, care a acceptat să ofere aceste date doar pe baza unei 
înţelegeri explicite cu Box Productions şi Channel 4 că identitatea ei 
va fi protejată. Uzând de puterile pe care i le conferea prevederile 
Legii de prevenire a terorismului din 1989, poliția a solicitat un ordin 
judecătoresc prin care se cerea lui Channel 4 să divulge informații 
care ar fi dus invariabil la identificarea sursei. Ca urmare a refuzului 
de a răspunde acestei cereri, Channel 4 şi Box Productions au fost 
găsite vinovate de sfidarea curţii”. 

Secţiunea 10 a Legii din 1981, pare să confere imunitate 
limitată jurnaliştilor de investigaţie şi altor categorii, permițându-le 
să refuze divulgarea identității unei surse de informaţie. Secțiunea 
comportă şi câteva excepţii, ceea ce permite tribunalului să insiste să 


& Vezi Capitolul 8. 
S DPP v Channel 4 Television Co Ltd and Another (1993) 2 All E.R. 517. 

primească informația atunci când aceasta este „necesară în interesul 
justiției sau al securității naționale sau pentru prevenirea tulburării 
ordinii publice ori a infracțiunilor”. Cu toate că, pe de o parte, 
Secțiunea admite interesul public în protejarea surselor şi importanța 
confidențialității pentru libertatea cuvântului, pe de altă parte, ea 
permite tribunalului să evalueze situațiile particulare şi să echilibreze 
interesele divergente. În orice caz, practica judiciară ar sugera că 
abordarea Camerei Lorzilor, cu puține excepții, nu a reuşit să dea 
suficientă greutate libertății cuvântului, ceea ce face iluzorie protecția 
statuată. 

În 1996, Curtea Europeană a Drepturilor Omului a decis că 
ordinul judecătoresc care îi solicita ziaristului Bill Goodwin să 
divulge o sursă contravenea Articolului 10 al Convenţiei Europene a 
Drepturilor Omului“. Cazul a fost salutat ca o victorie a 
jurnalismului de investigaţie. Geoffrey Robertson, avocatul lui 
Goodwin, a comentat pentru Daily Telegraph (26 aprilie 1996) că 
Legea privind sfidarea curți din 1981 ar trebui să fie amendată 
pentru a oferi o mai mare protecţie ziariştilor şi pentru a face ca 
legislaţia engleză să se conformeze Convenţiei Europene. Legea a 
rămas până azi neschimbată şi, în ciuda deciziei din cazul Goodwin, 
mai multe hotărâri ulterioare indică faptul că ea este neclară în 
privinţa apărării dreptului ziaristului de a proteja o sursă”. Legea din 
1998 privind divulgarea informaţiei în interes public ar putea să 
amelioreze o parte din dificultăţile legate de darea în vileag şi 
protejarea surselor, deşi accentul legii pare să cadă pe protejarea 
angajaţilor şi compensaţii mai degrabă decât pe libertatea cuvântului 
şi a informației. Legea îi protejează pe informatori să nu fie tratați 
incorect, dar cere ca dezvăluirile să fie făcute doar unei persoane sau 
unui grup limitat de persoane, printre care este inclus patronul, dar nu 
sunt incluşi ziariştii”. Dezvăluirea poate să fie făcută unor persoane 
nespecificate doar dacă chestiunea este de natură excepțională şi dacă 
individul respectiv acționează cu bună credinţă, fără interes pentru 


& Goodwin v UK (1996) 22 E.H.R.R. 123. 

© Vezi procesul Camelot Group ple v Centaur Communications Ltd (1998) 1 
All E.R. 251. 

7 Vezi Articolele 43C-E. Legea din 1998 privind Divulgarea în Interes Public 
introduce noi articole în Legea din 1996 privind Drepturile Angajatului. 

vreun câştig personal şi dacă, în prealabil, a ridicat aceleaşi probleme 
patronului, consilierului juridic sau în conformitate cu regulile 
informării. Deşi reprezintă o îmbunătățire, aceste prevederi ridică 
încă multe semne de întrebare. 

Rămâne de văzut dacă încorporarea Convenţiei Europene a 
Drepturilor Omului în legislaţia engleză va ajuta la rezolvarea 
problemelor legate de confidenţialitatea jurnalistică. Dar e clar că 
fiecare cerință legală de a dezvălui identitatea unei surse acționează 
ca o lovitură serioasă dată jurnalismului de investigație, 
subminându-i capacitatea de a dezvălui corupţia şi malversaţiunile”!. 


Rezumat 

Legea privind sfidarea curţii şi diferite prevederi normative 
din legislaţia engleză sunt menite să protejeze interesul public în 
aplicarea justiției. Deşi acesta e recunoscut de majoritatea 
democraţiilor occidentale ca fiind un principiu important, se admite şi 
că astfel de restricţii influențează interesele libertăţii cuvântului şi ar 
trebui, deci, aplicate doar în situații „legitime”. 

Prevederile legale oferă doar indicaţii vagi ziariştilor în 
activitate. Justiţiei îi revine obligaţia de a lua decizii pe baza unor 
cazuri individuale. Decizii inconsistente ale tribunalelor, 
neconcordanța dintre abordarea Procurorului General în declanşarea 
procesului de sfidare a curții şi revoluția tehnologică a internetului, 
toate acestea i-au încurajat pe ziarişti să forțeze limitele a ceea ce este 
şi nu este legal conform Legii privind sfidarea curții. Această 
incertitudine nu poate fi benefică nici pentru administrarea justiției, 
nici pentru jurnalismul de investigație. 


Jurnalistul de investigație, legislația engleză şi viața 
particulară 


Munca unui jurnalist de investigație dă naştere la inevitabile 
conflicte între libertatea cuvântului şi protejarea vieții particulare. 
Însăşi natura jurnalismului de investigație implică activități potențial 
intruzive. Iarăşi i se cere legii să stabilească un echilibru între aceste 
interese divergente. În multe țări, cum ar fi Germania, Statele Unite, 


7! Vezi Allan 8. 

Franța şi Canada, dreptul la viață particulară este recunoscut ca parte 
a legislației interne”. Mai mult, anumite sisteme juridice asigură 
protecție constituțională vieții particulare a cetățenilor lor. De 
exemplu, în Statele Unite există şi o protecție mai generală în cadru 
constituțional”. Articolul 8 al Convenției Europene a Drepturilor 
Omului garantează că „Fiecare are dreptul să i se respecte viața 
particulară şi familială, locuinţa şi corespondenţa”. Încorporarea 
Convenţiei în legislaţia engleză oferă justiției posibilitatea de a 
proteja interesele privind viaţa particulară într-un mod mai consistent. 
În legislaţia engleză nu există, însă, un cadru normativ pentru 
protejarea vieţii particulare, deşi există mai multe prevederi 
normative, ale common law şi ale dreptului natural care pot oferi, în 
mod incidental, o protecţie limitată împotriva încălcării intimității ^. 
În plus, există o seamă de coduri normative de conduită care oferă 
indivizilor posibilitatea de a căuta să obțină compensație pentru 
ingerinţele în viaţa lor privată”. Situaţia este exacerbată şi mai mult 
de extinderea rapidă a internetului, sporirea preocupărilor privind 
securitatea, confidențialitatea şi proprietatea asupra informaţiilor 
private şi personale. 

Au existat mai multe încercări de a introduce o anume formă 
de protecţie normativă a vieții particulare'S. Nici una nu a reuşit să se 
transforme în lege. S-au întocmit de asemenea mai multe rapoarte 
care aveau în vedere propuneri de reformă în acest domeniu”. 


7? Legea din 1974 privind viaţa particulară (SUA), Legea canadiană din 1974 
privind protejarea vieţii particulare. Articolul 1382 din Codul Civil francez, 
Articolul 823(1) din Codul Civil german. 

7 Vezi procesele NAACP v Alabama 357 US 449 (1958), Sweezy v New 
Hampshire 354 US 234 (1957), Massiah v US 337 US 201 (1964). 

7 Vezi procesul Kaye v Robertson (1991) F.S.R. 62. 

7% Vezi The Broadcasting Standards Commission (Comisia de Standarde privind 
Difuzarea), The Press Complaints Commission (Comisia pentru Plângerile 
privind Presa), The Independent Television Commission (Comisia pentru 
Televiziunile Independente) şi Radio Authority (Autoritatea Radio). Vezi şi 
Capitolul 8. 

75 Vezi de exemplu: Lord Mancraft în 1961, Alex Lyon în 1967, Brian Walden 
în 1969, Sir William Cash în 1967, John Browne în 1988 şi Lord Stoddart în 
1989. 

7 Vezi: The Justice Report din 1970, Privacy and the Law; în 1972 The 
Younger Committee, Report of the Committee on Privacy Cmnd 5012; în 1981 

Cererile de schimbare au venit adesea ca urmare a unor cazuri notorii 
de intruziune mediatică. Ostilitatea publicului față de intruziunea 
mediatică în viaţa particulară a unor persoane publice a fost 
exemplificată de reacția acestuia la decesul Prințesei Diana în 1997%. 
Mulți ziarişti consideră că restricţiile legale deja existente în Marea 
Britanie asigură suficientă protecţie vieţii particulare. Jurnaliştii de 
investigaţie se tem că o lege a protecției vieţii particulare ar stânjeni 
şi mai mult capacitatea lor de a dezvălui malversaţiuni. În schimb, 
există mulţi care consideră că fără asemenea prevederi este imposibil 
a stăpâni excesele presei. Din nou, problema este de a oferi un nivel 
corespunzător de protecție împotriva ingerințelor în viața privată, 
permițând, în acelaşi timp, presei să investigheze şi să publice 
materiale care ridică probleme de interes public. 


Cum este protejată viața particulară în legislaţia engleză? 

Capacitatea jurnaliştilor de investigaţie de a accesa, aduna şi 
publica informaţii este, în Marea Britanie, supusă unui mare număr 
de restricţii şi prevederi legale normative şi din common law. În 
dorința legitimă de a-şi proteja viaţa privată, indivizii fac apel la 
aceste prevederi cu mai mult sau mai puțin succes. Tribunalele 
engleze au fost dispuse să extindă formele deja existente de acțiune 
pentru a oferi un remediu în câteva, dacă nu în toate cazurile”. În 
mâinile unor persoane şi organisme cu mai puţine scrupule aceleaşi 


Law Commission Breach of Confidence Nr 110, Cmnd 8388; în 1990 The 
Calcutt Committee, Report of the Committee on Privacy and Related Matters 
Cm 1102; în 1993 Sir David Calcutt, Review of press regulation Cm 2135; în 
1993 Lord Chancellor's Department, Infringement of Privacy, Consultation 
Paper; în 1993 National Heritage Select Committee, Privacy and Media 
Intrusion. 

78 Vezi şi Kaye v Robertson (1991) F.S.R. 62 şi acțiunea intentată de Diana, 
Prinţesă de Wales împotriva lui Mirror Group Newspapers în 1994 pentru a 
împiedica publicarea de fotografii care i s-au făcut fără ştirea ei într-o sală de 
gimnastică particulară. 

9 Interesele particulare au fost protejate în diferite moduri de legea privind 
încălcarea proprietății, ordinea, defăimarea, falsul din rea voință, trădarea 
încrederii, hărţuirea, drepturile de autor, protecția informației, sfidarea curții, 
interceptarea comunicațiilor şi contractele. 

prevederi au fost folosite ca mijloc de a restrânge activitatea 
jurnaliştilor de investigație. 

Cu sprijin şi consiliere juridică, jurnaliştii de investigație au 
pus la punct metode de a ocoli multe dintre capcanele legale ce le 
stau în cale. Nu este posibil să detaliem toată varietatea de prevederi 
care creează această peticeală care este protejarea vieţii particulare şi 
potențialul câmp minat care rezultă din aceasta; totuşi am selectat 
câteva exemple. 

Legile privind încălcarea proprietății şi a ordinii oferă o 
oarecare uşurare proprietarilor care consideră că le este invadată 
intimitatea“. Drept rezultat, jurnalistul „băgăreț” poate fi forțat să 
părăsească terenul proprietate particulară. Totuşi, aceasta nu e 
suficient pentru a-l domoli pe jurnalistul tenace pentru că există tot 
timpul soluţii alternative de a „obţine reportajul”. Folosirea camerelor 
de filmat la distanță, a fotografiilor aeriene şi a unui întreg arsenal de 
instrumente de supraveghere nu poate fi restricționată de Legea 
privind încălcarea proprietăţii“!. În mod similar, mulţi jurnalişti de 
investigaţie care vor să ia un interviu unei persoane vor face acest 
lucru într-un loc public sau, printr-o şmecherie, persoana vizată este 
invitată în alt loc”. În acest fel, este, pur şi simplu, ocolită Legea 
privind încălcarea proprietății. 

În ultimii ani Legea drepturilor de autor a fost utilizată pentru 
protejarea vieții particulare într-o încercare de a reduce nedorite 
dezvăluiri de presă. Subiectul unei investigaţii de presă poate invoca 
Legea drepturilor de autor pentru a împiedica publicarea, de pildă, a 
unor fotografii particulare şi a unor jurnale. Deşi acest fapt poate să 
producă anumite inconveniente pentru jurnaliştii de investigaţie, 
problema se poate rezolva invocând în apărare folosirea corectă”, 
sau, dacă ziariştii filmează ori fac ei înşişi pozele persoanei vizate în 
spaţiu public şi/sau locaţii particulare, ținând cont de Legea privind 
încălcarea proprietăţii. Cum materialul respectiv nu a fost obţinut 


* Totuşi, în cazul Kaye v Robertson (1991) F.S.R. 62 argumentul că fotografiile 
cu blitz echivalează cu încălcarea persoanei a fost respins de către tribunal. 

$! Berstein v Skyways (1978) 1 Q.B. 479. 

5 Vezi Capitolul 15. 

8 În dreptul anglo-saxon, limitare a dreptului de proprietate asupra unui înscris, 
imagini, etc. (nota traducătorului). 

afectând nici un drept de proprietate, atunci persoana vizată nu poate 
folosi Legea drepturilor de autor pentru a-şi proteja viața particulară 
sau pentru a împiedica publicarea. 

Însă ceea ce creează mare îngrijorare e faptul că Legea 
drepturilor de autor poate fi utilizată pentru a identifica sursele 
jurnaliştilor. Materialele care au ajuns în atenția presei prin „cârtițe” 
şi informatori necesită cât de multe verificări posibile înainte ca 
ziarul respectiv să le publice“. Coroborarea acuzațiilor de corupție şi 
malversaţiuni poate să se facă prin rapoarte confidențiale şi 
corespondență particulară (şi publică). Legea drepturilor de autor 
poate fi invocată pentru a împiedica publicarea unor asemenea 
documente şi pentru a insista, de asemenea, ca ele să fie înapoiate. 
Folosirea corectă şi protejarea interesului public pot să constituie 
argumente pentru aceste încălcări ale drepturilor de autor”. Dar, 
obligaţia de a returna documentele poate servi la identificarea 
surselor cărora jurnalistul le promisese confidenţialitatea“€. 

O altă exemplificare este oferită de legislaţia privind 
protejarea informaţiei care oferă o anume protecţie intereselor 
particulare şi este de o relevanţă specială în cadrul dezbaterii tot mai 
ample cu privire la viaţa particulară şi tehnologia computerelor. 
Legislaţia recunoaşte dificilul echilibru care trebuie menţinut între 
intimitatea indivizilor şi libertatea presei în ceea ce priveşte adunarea 
de informaţii. Individul are dreptul să se asigure că informaţiile cu 
caracter personal au fost adunate corect, că ele sunt păstrate în 
scopuri legale, că sunt corecte şi că nu se produc scurgeri 
neautorizate de informaţii. Prevederile legale creează o serie de 
dificultăți jurnaliştilor de investigație. Acestora li se poate interzice 
accesul la informaţii esenţiale pentru investigațiile pe care le conduc, 
în timp ce subiectul acestora poate avea dreptul legal de a consulta 
informaţiile de care dispune ziaristul. Dreptul nelimitat de a accesa 
documentele jurnalistului ar putea, în felul acesta, să ducă la abuzuri 


* Vezi comentariile anterioare cu privire la Legea privind Divulgarea în Interes 
Public. 

%5 Vezi procesul Lion Laboratories v Evans and Express Newspapers (1984) 2 
All E.R. 417. 

5 Vezi procesul Secretary of State for Defence v Guardian Newsparers (1985) 
AC 339. 

din partea celor bogați sau puternici şi, de fapt, ar putea diminua 
jurnalismul de investigație responsabil. Persoanele vizate ar putea, 
astfel, să afle cu precizie ce anume se cunoaşte despre activitatea lor, 
ar avea posibilitatea să descopere identitatea surselor şi să atace orice 
informaţie care nu a fost obținută „legal” (aceasta ar putea include 
filmări şi înregistrări în secret). Legea din 1998 privind protejarea 
informaţiilor prevede o derogare de la prevederile legislative pentru 
„cazurile speciale”, ceea ce include şi jurnalismul. Rămâne de văzut 
cum anume se aplică această derogare. 

Legea privind încălcarea încrederii oferă un ultim exemplu 
despre modul în care au fost redefinite principii deja binecunoscute 
ale justiţiei engleze pentru a proteja viaţa particulară. Gândită, inițial, 
ca mijloc de protejare a secretelor comerciale, legea a fost extinsă, în 
ultimii ani, pentru a proteja informaţiile secrete atât ale unor persoane 
cât şi ale unor organizaţii. Fenwick şi Philipson (1996) susțin că 
flexibilitatea doctrinei încrederii din dreptul englez oferă un mijloc 
potenţial pentru a proteja viaţa particulară a individului. În procesul 
Francome contra MGN Ltd ea a fost folosită ca argument juridic 
pentru a împiedica publicarea unui material obţinut de un jurnalist 
care înregistrase mai multe conversații telefonice personale ale 
reclamantului”. 

Inevitabil, această abordare ridică o serie de probleme pentru 
jurnaliştii de investigație. Legea confidenţialității ar putea să 
restrângă posibilitatea de a publica materiale despre activităţile 
autorităţilor locale şi centrale“. Această abordare poate de asemenea 
descuraja pe informatori să dezvăluie informații demne de a fi 
investigate de către ziarişti*”, deşi Legea din 1998 privind dezvăluirea 
informaţiilor în interes public anulează, în anumite condiţii, clauzele 
de confidenţialitate”. În ciuda acestor preocupări majore, trebuie să 


37 Ascultarea telefoanelor de către persoane particulare este un delict şi conform 
Legii privind interceptarea comunicaţiilor din 1985, Art. 1. Înregistrările secrete 
fac de asemenea obiectul unor coduri de reglementare, vezi Capitolul 8. 

% Vezi procesele Attorney-General v Jonathan Cape (1976) QB 752, 
Attorney-General v Guardian Newspapers Ltd (1987) 3 All ER 316 şi 
Attorney-General v Newspapers Ltd (1990) 1 AC 109. 

5 Vezi procesele BSC v Granada Television (1981) 1 All ER 417, Lion 
Laboratories Ltd v Evans (1984) 2 All ER 417. 

” Vezi Legea privind Divulgarea în Interes Public, Art. 43(1). 

remarcăm că se poate apăra publicarea unor materiale în interes 
public dacă se poate demonstra că aceasta cântăreşte mai greu decât 
interesul public de a păstra confidenţialitatea informaţiilor”. Revine 
din nou justiţiei să determine echilibrul adecvat dintre aceste interese 
divergente. 

Dacă o evoluţie trunchiată a protecţiei vieţii particulare în 
legislaţia engleză este de neconceput atât pentru „victimă” cât şi 
pentru ziarist, ar putea oare o lege a vieții particulare să rezolve 
această problemă? Încercările de a defini domeniul unei astfel de 
legislații au întâmpinat probleme inevitabile. Distincția ce trebuie 
făcută între domeniul public şi cel privat este deosebit de dificilă. 
Aceste sfere de interes nu se exclud reciproc (Patton-Simpson: 1998), 
iar munca jurnaliştilor de investigaţie începe adesea tocmai la 
intersecţia celor două. 

Se presupune că orice lege a vieții particulare s-ar introduce, 
ea ar include şi susținerea interesului public. Deşi o susținere 
extensivă ar fi de mare ajutor pentru jurnalişti, rămâne ca Justiţia să 
echilibreze orice interese divergente. Mai mult, natura însăşi a 
jurnalismului de investigație presupune o perioadă preliminară de 
documentare care implică intruziune, iar un sector al documentării ar 
putea intra în sfera „vieţii particulare”. Apărarea interesului public ar 
putea să nu protejeze asemenea activități, deoarece ar fi dificil pentru 
ziarişti să treacă acest test la începutul investigațiilor lor. Acest fapt 
ar inhiba în mod serios jurnalismul de investigație. 

Atât în Germania, cât şi în Canada tribunalele au dezvoltat 
principii care să echilibreze protejarea vieții particulare şi libertatea 
cuvântului. Craig şi Nolte (1998) susţin că abordarea canadiană şi cea 
germană oferă un sistem structurat şi coerent de rezolvare a unor 
asemenea conflicte. În aceste două ţări justiția a adoptat o abordare 
din multiple perspective care este utilizată în cazuri anume pentru a 
echilibra drepturile în conflict. Tribunalele iau în considerare factori 
precum: statutul persoanei care pretinde respectarea vieţii particulare; 
locul; natura informaţiei şi relevanţa ei pentru dezbaterile publice; 
factorii care motivează publicarea materialului şi dacă subiectul ar fi 
putut fi abordat utilizând alte mijloace care să limiteze intruziunea în 
viața particulară. 


”! Vezi procesul X v Y and Others (1988) 2 All ER 648. 

Încorporarea Convenției Europene a drepturilor Omului va 
oferi justiției engleze posibilitatea de a adopta o perspectivă similară 
asupra protecției vieții particulare în legislația engleză, recunoscând, 
în acelaşi timp, importanţa libertății cuvântului (Articolul 8 urmează 
să fie coroborat cu Articolul 10). Mulţi jurnalişti se tem că 
introducerea unei legi distincte a vieții particulare ar distruge acest 
echilibru deoarece tribunalele ar respecta o astfel de prevedere ca 
reprezentând dorința expresă a Parlamentului. O asemenea lege, 
împreună cu legile engleze privind calomnia şi cu prevederile privind 
protejarea informaţiilor, ar trebui atunci coroborată cu o anume 
libertate a legislaţiei privind accesul la informație. În 24 mai 1999 
guvernul Marii Britanii a dat publicității o variantă îndelung aşteptată 
a proiectului legii privind accesul la informație. Propunerile sunt, 
însă, amplu criticate, ele fiind considerate excesiv de restrictive, 
anticipându-se că, în orice caz, vor trece câțiva ani până când acest 
proiect va deveni lege. 


Rezumat 

Ziariştii britanici sunt acuzați, aproape zilnic, de intruziuni 
abuzive şi inutile în viața privată. Articolul 8 din Convenția 
Europeană a Drepturilor Omului şi o mulţime de prevederi 
normative, din common law, din dreptul natural precum şi coduri 
etice de conduită asigură anumite compensaţii victimelor unor 
asemenea excese ale presei. Însă, aceleaşi prevederi permit altora să 
restrângă activitatea jurnaliştilor de investigație sub pretextul 
protejării intereselor privind viaţa particulară şi, în consecință, 
împiedică aducerea în atenţia publică a malversațiunilor. Introducerea 
unei legi privind viaţa particulară ar putea oferi o posibilitate de a 
diminua aspectele inacceptabile ale jurnalismului, dar ea va trebui să 
fie contrabalansată în mod eficient de importantele concepte ale 
libertăţii de informare şi ale cuvântului. 


Concluzii 

Acest capitol a căutat să atragă atenția asupra modului în care 
legislaţia engleză afectează munca jurnalistului de investigaţie. Au 
fost examinate câteva constrângeri legale de bază pornind de la 
premisa că, atât din punct de vedere ideologic cât şi practic, 
conceptul de libertate a cuvântului este fundamental pentru 

activitatea jurnalistică. Deşi cele trei domenii principale luate în 
discuţie ridică probleme specifice, ele reflectă aceleaşi dezbateri 
cheie: majoritatea prevederilor legale existente în sistemul juridic 
pot fi justificate în principiu, dar la baza dezbaterii e modul în care 
ele sunt formulate, aplicate şi dezvoltate de un parlament şi de o 
justiție care nu au datoria constituţională de a lua în considerare 
conceptul de libertate a cuvântului. Echilibrul care trebuie stabilit 
între diversele interese şi principiul fundamental al libertăţii 
cuvântului determină limitele jurnalismului de investigaţie. Acest 
capitol a oferit o analiză a modului în care legea engleză stabileşte 
acest echilibru în domeniul reputației, vieţii particulare şi al aplicării 
justiţiei, dar o asemenea analiză poate fi aplicată şi în alte câteva zone 
controversate. De exemplu, ea se poate aplica în analiza prevederilor 
legale cu privire la activitățile autorităților locale şi centrale, ale 
societăților comerciale şi în domeniul foarte strict reglementat al 
secretelor oficiale”. 

Cât timp legea se luptă să rezolve dificultăţile inerente naturii 
transnaţionale şi extrem de penetrante a internetului, unii jurnalişti de 
investigaţie se pot bucura de o perioadă de libertate a cuvântului 
relativ lipsită de restricții”. Această oportunitate şi facilitate ar trebui 
privită cu entuziasm, dar şi potrivit celor mai înalte standarde 
profesionale şi etice, şi cu recunoaşterea faptului că, pe măsură ce 
creşte accesibilitatea internetului, guvernele vor căuta să găsească 
mijloace legale pentru a-şi exercita controlul asupra noilor reţele 
informaționale globale. 

Persoanele vizate de activităţile jurnaliştilor de investigație 
consideră că presa abuzează de argumentul interesului public, 
forțează limitele legii şi nu ţine cont de codurile normative şi etice de 
conduită profesională, acționând doar în interes comercial. Totuşi, 
jurnaliştii de investigaţie consideră că, în momentul de faţă, ei 
activează într-un cadru de restricții legale şi normative care le 


” Vezi bibliografia suplimentară. 

* După cum s-a arătat anterior în secțiunea privind defăimarea, internetul este 
obiectul unor reglementări legale, dar acestea ridică o serie de probleme. Vezi 
Lloyd 1997. 

grevează activitatea atât în mod direct, cât şi indirect. Deşi nu există 
o soluţie simplă de rezolvare a conflictului care inevitabil poate 
apărea între diferite drepturi, ziariştii din Marea Britanie consideră că 
multe dintre prevederile existente pot fi folosite de cei puternici sau 
de privilegiați pentru a împiedica apariția unor materiale de 
importanță publică şi pentru a submina rolul lor de câine de pază al 
societății. 

8 
Cadrul normativ şi etic al jurnalismului de 
investigaţie 


Matthew Kieran 
Jurnalismul de investigaţie de calitate 


Constrângeri profesionale şi etice 

Jurnalismul poate fi caracterizat în mod util ca fiind în parte o a 
patra putere neoficială în stat, care are funcţia de a urmări şi prezenta 
materiale care privesc interesele politice, juridice, ori sociale ale 
publicului în calitate de cetățeni. El se bazează pe noțiunea lockeană de 
contract implicit (Kieran, 1997: 21-63). Ideea de bază a lui Locke este că 
trebuie să facem ca cetăţenii să fie conştienţi de natura, faptele şi 
caracterele celor care guvernează, astfel ca ei să fie în situația de a-şi 
exercita voința ca cetățeni şi de a-i evalua pe cei cărora le este 
încredințată, în numele lor, puterea. Presa de ştiri are anumite privilegii 
de a acţiona în numele nostru, ținându-i sub observaţie pe cei care ne 
afectează vieţile. Scopul este de a asigura o guvernare dreaptă şi 
nepărtinitoare, evoluții corecte în legislație, în aplicarea şi 
implementarea legii, dezvăluirea practicilor scandaloase şi de corupție, 
informarea noastră cu privire la evenimentele care afectează textura 
socială a societăţii. În continuare, este important să distingem între 
jurnalismul de investigaţie şi relatările standard de ştiri. Relatările 
standard de ştiri sunt, în esenţa lor, reactive, ele privesc căutarea ştirilor 
zilei, care prezintă un element de interes public sau uman, vânarea 
instituțiilor sau a persoanelor implicate în verificarea faptelor, a 
motivației, a intenţiei, a presupozițiilor şi transmiterea către public a 
naturii şi semnificației evenimentului în cauză. Jurnalismul de 
investigaţie, este, din contră, un proces mult mai îndelungat, mai 
întunecos şi, uneori, chiar mai plicticos. Căci, deşi, în principiu, 
scopurile generale sunt identice cu cele ale relatărilor standard de ştiri, 
jurnalismul de investigaţie trebuie să se ocupe de probleme, precum 
corupția sau ilegalitatea, care sunt dificil de descoperit, de dovedit şi, în 
consecință, de dezvăluit publicului. Deosebirea nu este una evident 

limpede şi definitivă, ci mai degrabă o chestiune graduală. Totuşi, 
trebuie ţinut cont de această diferență în momentul stabilirii principiilor 
normative şi etice care sunt pertinente pentru jurnalismul de investigație. 

Acum scopurile esențiale ale jurnalismului de investigație dau 
naştere la numeroase constrângeri profesionale la care, în calitate de 
ziarişti, jurnaliştilor de investigaţie li se cere să adere din punct de vedere 
etic. Dat fiind faptul că jurnalismul de investigaţie îşi propune să 
descopere şi să dezvăluie adevărul într-o chestiune de interes public, 
jurnaliştilor de investigaţie li se cere să se limiteze la metode adecvate 
adevărului. Astfel, aşa cum se arată şi în Capitolul 11, aceasta poate 
chiar necesita familiarizarea cu metodele de bază din ştiinţele sociale şi 
deprinderi elementare de gândire critică pentru a stabili dacă afirmaţiile 
făcute au o bază ştiinţifică rațională şi pot fi generalizate sau dacă 
metodologia e incorectă. Căutarea adevărului este, deci, strâns legată de 
probleme de procedură, precum verificarea autenticității şi onestității 
surselor ca urmare a afirmațiilor făcute, pentru a vedea dacă ele se 
confirmă cu adevărat, verificarea informaţiilor pentru a vedea dacă 
acestea sunt plauzibile sau sunt doar speculaţii nedovedite ori minciuni 
sfruntate, încercând a descoperi existența unor alte motivații decât cele 
mărturisite ş.a.m.d. Cu siguranţă, astfel de procedee nu sunt suficiente 
pentru a asigura descoperirea adevărului privitor la o anumită problemă. 
Dar acestea sunt singurele modalităţi prin care se poate asigura că e 
probabil ca investigația să ajungă la adevărul unei chestiuni (Kieran 
1998: 23-26). Astfel, neglijenţa cu privire la aspecte procedurale este 
culpabilă şi, din acest punct de vedere, constituie un eşec moral care te 
pune în imposibilitatea de a acționa potrivit cu responsabilitățile 
postului. 

Un evident exemplu de eşec, în acest sens, este un articol 
publicat în „exclusivitate” de Sunday Times în 19 februarie 1995 
conform căruia Michael Foot, fostul lider al Partidului Laburist, ar fi 
lucrat pentru KGB. Totuşi, la o cercetare atentă a reieşit că, în cel mai 
bun caz, Sunday Times denaturase afirmaţiile unicei sale surse. Tot ceea 
ce se întâmplase era că Michael Foot întâlnise, într-un anumit moment, 
diverşi emisari sovietici. Având în vedere că acest lucru era valabil 
pentru mulţi, dacă nu pentru majoritatea politicienilor de stânga din anii 
de vârf ai războiului rece, acest fapt nu prea era o ştire, ca să nu mai 
vorbim de afirmația că Foot ar fi lucrat pentru ei. Astfel, Sunday Times, 
amenințat cu justiţia, a fost obligat să retracteze „ştirea” (deşi apărea 

numai într-un scurt paragraf din pagina a 2-a a ziarului) şi să plătească 
despăgubiri substanțiale a căror valoare nu a fost dezvăluită. 

Un caz mai problematic a fost documentarul „Fetiţa lui tata” 
(Daddy's Girl) comandat de postul Channel 4. Realizatorul Edmund 
Coulthard i-a urmărit luni întregi, printre alții, pe Victoria Greetham şi 
pe Marcus Greetham, tatăl ei prezumtiv, realizând această emisiune, iar 
ei ofereau, cu siguranță, un material convingător. Dar cu 24 de ore 
înainte de difuzare, documentarul a fost retras deoarece s-a dovedit că nu 
Marcus Greetham era tatăl Victoriei, ci Stuart Smith, „iubitul” ei în 
vârstă de 29 de ani. Deşi foarte plauzibil, producătorii filmului omiseseră 
să verifice dacă un anume Marcus Greetham exista, dacă lucra 
într-adevăr acolo unde pretindea că lucrează şi dacă era proprietarul a 
ceea ce pretindea că este. 

Deşi neglijarea responsabilităţilor profesionale este culpabilă, 
ea pare nesemnificativă când o comparăm cu situația cuiva care le 
nesocoteşte intenţionat. În 1998 compania Carlton Communications s-a 
văzut obligată să admită că The Connection (Filiera), un documentar 
comandat, transmis şi câştigător al multor premii, era culpabil de cel 
puţin şaisprezece falsuri evidente. Primele acuzaţii au fost aduse de 
ziarul Guardian în mai 1998, fiind urmate de o investigație internă de 
şase luni realizată de Carlton şi condusă de avocatul Michael Beloff. 
Ediția de sâmbătă, 5 decembrie 1998, a ziarului Guardian a făcut o 
prezentare detaliată a reportajului şi a rezultatelor sale. 

S-a arătat că publicul de aproape 4 milioane de persoane care 
vizionase programul pe ITV a fost profund indus în eroare. Cele două 
idei centrale ale documentarului privind „descoperirea” unei noi rute a 
heroinei din Columbia spre Marea Britanie s-au dovedit a fi complet 
nefondate. Falsurile se refereau la inducerea în eroare a publicului în 
legătură cu locul unde i se luase un interviu presupusului Număr 3 al 
cartelului de droguri din Cali — în realitate, interviul avusese loc în 
dormitorul de la hotel al producătorului şi nu într-un loc misterios unde 
operatorii ar fi ajuns sub escortă şi legați la ochi. Mai mult chiar, s-a 
stabilit că cele trei personaje principale ale „documentarului”, printre 
care şi Numărul 3 al cartelului drogurilor şi contrabandistul de droguri, 
erau actori plătiți de producător pentru rolurile lor şi nu cine pretindeau 
ei că sunt. De fapt, s-a constatat că producătorul, Marc de Beaufort, 
achitase călătoria „contrabandistului” în Anglia. În plus, s-a dovedit că 
ceea ce fusese prezentat drept o călătorie neîntreruptă a unui 

contrabandist de droguri erau două călătorii distincte (prima dată 
„contrabandistul” fusese întors la vamă). Documentarul a fost preluat de 
posturi de televiziune internaționale, iar în emisiunea americană 60 
Minutes (60 de minute) din seria de foarte apreciate documentare de la 
CBS s-a explicat unui public de milioane de oameni cum s-a ajuns la 
preluarea şi difuzarea unor secvenţe din The Connection. 

Astfel de înşelătorii făcute cu bună ştiinţă, motivate de dorința 
producătorului de a realiza un documentar senzaţional pentru a-şi crea o 
reputaţie, sunt profund imorale în raport cu scopurile jurnalismului de 
investigaţie. Departe de a căuta adevărul, metodele de promovare a 
adevărului au fost sacrificate pe altarul expedientului de dragul unui 
câştig personal. Nu este deloc rău să produci scenarii dramatice care să 
aibă iz de realitate. Dar prezentarea unei ficțiuni dramatice ca pe un fapt 
real este orice altceva numai jurnalism de investigaţie de calitate nu. 

Totuşi, am putea presupune că, uneori, jurnaliştii de investigație, 
pentru a fi eficienți, trebuie să fie imorali. Adevărata calitate morală, în 
concepția unora, constă în refuzul de a te gândi la acțiuni imorale, 
oricare ar fi consecinţele. Totuşi, adesea, investigarea cu succes a unor 
scandaluri tăinuite sau a unor cazuri de corupţie cere ca jurnaliştii să se 
ascundă, să înşele, să mintă, să încalce viaţa particulară a unora şi, în 
cazuri extreme, chiar să încalce legea, toate acestea fiind acțiuni pe care, 
în mod normal, le socotim acte imorale. Dacă jurnaliştilor de investigație 
li s-ar cere să fie buni din punct de vedere moral, ei n-ar mai putea intra 
în lumea mocirloasă pe care trebuie s-o investigheze şi, deci, nu ar mai 
putea să-şi facă treaba. O astfel de mentalitate stă în spatele presupunerii 
multor jurnalişti că la un moment dat consideraţiile etice sunt excluse din 
sfera jurnalismului de investigaţie — murdărirea mâinilor face parte din 
meserie. 

Dar aceasta înseamnă să confundăm inocența morală cu 
bunătatea morală. Cu siguranţă, o persoană inocentă moral care, prin 
definiţie, nu este conştientă de relele din lume, nu ar putea avea nimic 
de-a face cu acţiuni care sunt mai puţin decât ideale din punct de vedere 
moral. Dar acest lucru este posibil doar într-o lume unde omul nu se 
confruntă cu răul şi imoralitatea. Într-o astfel de lume jurnalismul de 
investigație nu ar trebui să existe. Dar în lumea noastră, care nu este 
tocmai una ideală, ni se cere adesea să sacrificăm idealul moral pentru a 
susţine ceea ce e bine — iar acest lucru, în sine, este o obligație morală. 

Rostul reglementărilor 

Totuşi, de aici nu rezultă că scopurile jurnalismului de 
investigaţie scuză, aşadar, orice mijloace folosite pentru a le atinge, sau 
că totul este permis având în vedere asemenea consideraţii. Mai degrabă, 
rezultă că anumite acţiuni pe care, în mod normal, le privim ca imorale, 
pot fi, în anumite circumstanţe, justificate din punct de vedere moral. Să 
ne gândim la o analogie. În mod normal, considerăm că omorul este un 
rău moral profund. Totuşi, în anumite condiții, de exemplu 
legitimă-apărare, el poate fi justificat. Se întâmplă aceasta numai atunci 
când viaţa unei persoane este ameninţată, iar ameninţarea nu poate fi, în 
mod normal, înlăturată prin alte acțiuni decât prin omucidere. Mijloacele 
folosite trebuie, deci, să fie proporționale cu amenințarea primită, dar să 
nu o depăşească. La fel e cu jurnalismul de investigaţie. Astfel de 
practici, precum înşelătoria sau încălcarea vieţii particulare, pot fi 
justificate — dar numai atunci când sunt absolut necesare pentru a oferi 
dovezi de corupție profundă, înşelăciune sau imoralitate extrem de 
dăunătoare pentru cei din jur. Mai mult chiar, acţiunile jurnaliştilor care 
contravin unor considerente morale semnificative, adesea, nu sunt 
nicidecum în afara legii. După cum s-a arătat în Capitolul 6, unele 
prevederi legale privind ziariştii britanici sunt destul de stricte în 
comparaţie cu constrângerile legale impuse ziaristului din SUA. Totuşi, 
există consideraţii etice care se impun independent de interdicțiile legale 
şi care sunt considerate şi tratate mai degrabă drept chestiuni normative. 

Aceasta explică în mare parte raţiunea de a fi a reglementărilor — 
să ne asigure de faptul că jurnaliştii se conformează obligațiilor morale 
cuvenite şi să clarificăm când şi unde au ei o justificare morală să 
acționeze în modalități pe care, în mod normal, le-am califica drept 
imorale. Implementarea este necesară dat fiind presiunile comerciale, 
politice şi psihologice la care sunt supuşi jurnaliştii de investigație. După 
cum am văzut în cazul The Connection, presiunile sunt de o asemenea 
natură încât o persoană care nu este integră din punct de vedere moral 
poate cu uşurinţă să fie înclinată a renunţa la unele dintre cele mai 
importante cerințe ale jurnalismului de calitate. În plus, cultura 
jurnalismului de investigație ar putea fi ea însăşi supusă unor derive 
morale prin acceptarea crescândă în timp a unor practici dubioase — 
precum prezentarea unor reconstituiri dramatice drept reprezentări ale 
evenimentelor reale — iar reglementările contribuie la descurajarea unor 
astfel de derapaje. 

Există, totuşi, diverse probleme în legătură cu reglementările, în 
forma lor actuală, din Marea Britanie. Există mai multe structuri cu 
puteri diferite de implementare şi cu statutul legal de a reglementa 
activitatea jurnaliştilor de investigaţie din diferite sectoare ale industriei 
— cum ar fi Press Complaints Commission (Comisia de Reclamaţii 
privind Presa), ITC', Broadcasting Standards Commission (Comisia de 
Standarde de Emisie), fără a mai menţiona nenumăratele codurile de 
practică elaborate de ZTV Company, BBC şi Channel 4. Toate acestea fac 
ca reglementarea jurnalismului de investigaţie să fie cumva o chestiune 
confuză deoarece se consideră că jurnaliştilor de investigaţie li se aplică 
diferite coduri şi regulamente, după cum ei lucrează pentru BBC, pentru 
o companie ITV, sau pentru un ziar. Mai semnificativ, relația dintre 
reglementare şi cerințele etice pe care jurnaliştii de investigație sunt 
motivaţi să le ia in serios e foarte diferită datorită diverselor capacități de 
implementare a lor pe care le au diferite structuri. Press Complaints 
Commission (Comisia de Reclamaţii privind Presa) este o organizaţie 
care-şi elaborează singură regulamentul şi a cărei conducere este 
formată, în principal, din redactorii-şefi ai celor mai importante 
cotidiene. Dar puterea sa de a implementare este incredibil de slabă — 
ajungând, cel mult, la decizia de excludere. Astfel, în ciuda declaraţiilor, 
se pare că adesea ea este folosită ca un procedeu retoric menit să 
minimalizeze o posibilă legislaţie guvernamentală. Pe de altă parte, ITC, 
care reglementează companiile independente de audiovizual din Marea 
Britanie are o putere considerabilă, inclusiv capacitatea de a amenda 
sever companiile, aşa cum s-a întîmplat cu Carlton în cazul 7he 
Connection, sau chiar să retragă licența companiei şi, astfel, să o scoată 
de pe piață. De aceea codul ITC este luat mult mai în serios pentru că 
puterea lui de implementare este destul de mare. Asemenea lucruri 
influențează modul în care un jurnalist de investigaţie e motivat să ia în 
serios reglementările. Totuşi, o astfel de putere nu e suficientă pentru a 
garanta respectarea normelor jurnalistice pozitive. 


Înşelăciunea în investigaţie 
Cu siguranță, în lipsa încrederii, jurnaliştii de investigație nu pot 
să-şi îndeplinească rolul în calitatea lor de cea de-a patra putere în stat. 


Independent Television Commission (Comisia pentru o Televiziune 
Independentă (nota traducătorului). 


188 


Totuşi, pe de altă parte, ei nu pot şi nici nu ar trebui să fie prea 
încrezători şi adesea trebuie să facă uz de mijloace necinstite pentru a-şi 
atinge scopurile. De aceea jurnaliştii s-ar putea să trebuiască să rupă 
chiar relaţiile de încredere de care depind. Onestitatea, francheţea şi 
adevărul nu au nevoie de justificări. Dar înşelătoria şi minciuna, cu 
siguranţă, au. Trebuie, deci, să înțelegem când şi unde poate fi justificată 
înşelăciunea în jurnalismul de investigaţie. 


Înşelăciunea, interesul public şi dovezile 

Luaţi în considerare cazul, discutat în Capitolele 2 şi 14, echipei 
de investigație Insight a ziarului Sunday Times privind scandalul „Bani 
peşin pentru interpelări”. În 1994 se zvonea că diferite firme de lobby 
exercită o influență necuvenită asupra parlamentarilor care făceau 
anumite interpelări în numele lor în Camera Comunelor. Zvonurile 
sugerau că se oferiseră diferite „stimulente” şi recompense financiare 
parlamentarilor pentru facilitarea acestui proces şi diverse grupuri de 
lobby făceau afirmații pompoase despre puterea şi influența lor. Totuşi 
existau foarte puţine probe faptice care să susțină astfel de zvonuri. 
Astfel, echipa de la Insight s-a hotărât să monteze o operație de tip 
cacialma. Acţionând în calitate de agenți provocatori, au înființat o 
companie fictivă care s-ar fi ocupat de contrabanda cu arme şi sub 
această acoperire au abordat un grup semnificativ de parlamentari din 
toate partidele. Numai doi parlamentari au răspuns şi au fost de acord să 
se întâlnească cu unul dintre jurnalişti care pretindea că este preşedintele 
companiei. Jurnalistul le-a explicat, apoi, că el dorea ca ei să facă o 
interpelare în Camera Comunelor deoarece avea nevoie de informaţii 
care puteau să afecteze un prezumtiv contract de arme al companiei lui. 
Parlamentarii conservatori Graham Riddick şi David Tredennick au fost 
de acord, inițial, să facă interpelarea respectivă în Cameră în schimbul 
sumei de 1.000 de lire sterline. Sunday Times a făcut, apoi, public cazul 
ca o dezvăluire a practicilor corupte din Camera Comunelor. Acesta pare 
să fie un caz evident în care minciuna şi înşelăciunea sunt justificate în 
numele interesului public. Este o problemă extrem de gravă dacă nişte 
parlamentari aleşi pentru a reprezenta interesele circumscripţiilor lor şi 
ale publicului, în general, fac interpelări în schimbul unor stimulente 
financiare. 

Dar problema nu este atât de clară precum poate apărea la o 
analiză superficială. Căci nu este deloc evident dacă investigația a 


189 


dezvăluit o corupție endemică sau doar comportamentul dubios a doi 
parlamentari izolați. Imaginaţi-vă că un lector a auzit nişte zvonuri vagi 
că studenţii încearcă să copieze la examenul ei. La începutul următorului 
curs ea îi informează pe studenți că are subiectul de examen la ea. Apoi, 
la sfârşitul cursului, uită în mod intenţionat foaia cu subiectul şi pleacă, 
vrând să vadă dacă studenţii vor căuta să trişeze uitându-se iute în ea. Cu 
ajutorul unei camere de filmat pe care o ascunsese înainte, ea observă că 
unul sau doi studenți dintr-un an mare se uită la subiect. Ce 
demonstrează acest lucru? Că puşi în fața unei modalităţi destul de 
tentante de a copia, şi crezând că este puţin probabil să fie prinşi, câțiva 
indivizi pun propriul interes în fața obligațiilor morale şi trişează. Dar 
aceasta nu este nimic altceva decât o reflectare a naturii umane aşa cum 
este ea căci, după cum arăta Aristotel, adesea suntem tentaţi şi uneori 
chiar acţionăm împotriva a ceea ce ştim că e corect şi bine (Aristotel 
1976: 226-57). Mica înscenare a cadrului didactic nu arată că vreunul 
din cei doi studenţi sau oricine altcineva ar fi copiat înainte. 

Astfel de considerații arată că cei implicați în cazuri precum 
scandalul „Bani peşin pentru interpelări” de la Sunday Times sunt 
vinovaţi de ipocrizie. Căci ei au mințit şi înşelat oameni pentru a-i da în 
vileag, apoi, ca mincinoşi şi necinstiți, fără a putea demonstra că în afara 
înscenării puse la cale de ziarişti vreunul din cei doi parlamentari, sau 
oricare altul, s-au făcut vinovaţi de corupție. Acest fapt este important 
deoarece, dacă avem în vedere presiunile crescânde, comerciale şi de 
senzaţional, cultura jurnalistică trebuie să opună rezistență derapajului pe 
o pantă alunecoasă, de la situații acceptabile de inducere în eroare la 
situații care sfârşesc prin a fabrica circumstanţe pentru care nu există 
probe cu adevărat independente. Astfel de derapaje morale vor duce la 
autodistrugere — tot mai mult, publicul va ajunge să nu mai aibă 
încredere în pretenţia jurnaliştilor de investigație că ei „descoperă” 
adevărul prin înşelăciune. Astfel, jurnalismul de investigaţie va deveni 
neputincios. 

Aceasta nu înseamnă că trebuie să negăm că existau, în acest 
caz, motive pentru a face o investigație. Existenţa zvonurilor despre 
parlamentari care iau mită pentru interpelări constituia dovada prima 
facie că exista ceva corupție, deşi la scară redusă. Dar nu se putea spera 
că metodele folosite pentru a investiga posibila problemă vor confirma 


? La prima vedere (nota traducătorului). 

zvonurile. Pentru că înscenarea însăşi nu a putut verifica sau dezminţi 
presupunerea că astfel de activităţi anterioare, probabil investigate, mai 
avuseseră loc şi, chiar dacă răspunsul ar fi fost afirmativ, că persoanele 
implicate erau aceleaşi sau nu. Astfel, mijloacele de investigaţie bazate, 
în acest caz, pe înşelăciune, nu se justifică. 

Să comparăm acest caz cu investigația din acelaşi an a lui 
Guardian în legătură cu ministrul Jonathan Aitken, ulterior închis pentru 
sperjur într-un proces de calomnie pe care-l inițiase el însuşi împotriva 
ziarului. Se părea că jurnaliştii aveau motive să creadă că Aitken primea 
diverse „cadouri” şi stătea la Hotelul Ritz din Paris cu diferite ocazii fără 
a declara acest lucru Parlamentului. Posibilitatea ca un ministru să ia 
mită sau să fie supus unor influenţe nejustificate, exercita un puternic 
interes public pentru cercetarea acestei chestiuni. Totuşi, verificarea 
acuzațiilor presupunea nu numai că Guardian trebuia să demonstreze că 
Aitken a stat la Ritz, dar şi cine a plătit, de fapt, nota de plată. Dacă ar fi 
abordat hotelul, spunând că investigau o posibilă comportare incorectă şi 
necorespunzătoare a unui ministru britanic, ei nu ar fi obținut detaliile 
relevante. Astfel, au trimis hotelului un fax cu antetul Camerei 
Comunelor cerând să li se trimită o copie a notei de plată în cauză, pe 
care au primit-o, în consecință. Avem din nou de-a face cu o înşelăciune, 
dar, de data aceasta ea constituie singura modalitate de a dezvălui 
potențiale practici de corupţie şi, mai mult decât atât, este, de fapt, o 
modalitate de a dovedi ceea ce se bănuise. Nu numai că înşelăciunea 
trebuie justificată în termeni de interes public, dar ea trebuie să fie un 
mijloc prin care corupția poate fi, potenţial, descoperită şi demonstrată. 


Viaţa particulară 

Încălcarea vieţii particulare reprezintă un alt domeniu la care 
trebuie să ne gândim cu atenție: când, unde şi în ce condiţii jurnaliştii de 
investigație ar putea fi îndreptățiți să încalce constrângerile etice pe care 
le vehiculăm de obicei. În primul rând, trebuie să facem o distincție, care 
adesea nu este făcută, între  confidențialitate şi intimitate. 
Confidenţialitatea implică tăinuirea intenționată şi deliberată a unor 
acțiuni, evenimente sau informaţii (Bok 1984: 10 - 14, 249 - 64). Dar nu 
tot ce este secret este privat şi nu toate chestiunile private sunt neapărat 
ascunse. De exemplu, corupția locală sau scandalurile privind cazurile 
de maltratare a minorilor de care se ocupă Marc D’Arcy în Capitolul 11 
sunt adesea ascunse şi muşamalizate de către cei implicaţi, din motive 

evidente — dar nu se poate spune că ele sunt, prin natura lor, chestiuni 
private. Pe de altă parte, natura sexualității unei persoane este o 
problemă foarte intimă şi personală — dar cu toate acestea multe 
persoane nu fac un secret în legătură cu această chestiune. 


Valoarea vieţii private 

Înainte de a examina criteriile după care ne ghidăm pentru a 
determina dacă încălcarea intimităţii unei persoane de către un jurnalist 
de investigaţie este justificată sau nu, trebuie să stabilim de ce este 
importantă viaţa particulară (Kieran 1997: 74 - 86). Avem tendinţa să 
presupunem că viaţa particulară este o condiţie de bază într-o societate 
civilizată. Totuşi, doar pentru că ceva este valoros, nu înseamnă că avem 
dreptul la acel ceva. Prietenia este un important bun uman, dar aceasta 
nu înseamnă că, dacă eu am dreptul să am prieteni, ceilalţi au datoria să 
se împrietenească cu mine. Cu toate acestea, privim viaţa particulară ca 
un drept, din mai multe motive. În primul rând, aşa cum susţine 
liberalismul clasic, datorită importanței autonomiei. Deşi susținerea 
liberalismului de către filosofi precum Locke, Kant şi Mill e foarte 
diferită, totuşi, ei sunt de acord cu cel puţin o idee comună: adică, noi ar 
trebui să fim liberi să gândim şi să acționăm aşa cum dorim, dacă acest 
fapt nu dăunează grav celorlalți şi aceasta presupune şi libertatea de a 
greşi din punct de vedere moral. Scopul statului este de a asigura un 
cadru care să ne garanteze libertatea fără ingerința celorlalți. Astfel de 
consideraţii subliniază presupunerea că unul din cele mai mari rele ale 
totalitarismului este negarea vieţii particulare individuale în numele 
binelui colectiv. Astfel, aşa cum susținea Parent (1992: 92 - 109), s-a 
presupus că viaţa particulară este un drept deoarece ea joacă rolul unui 
bastion împotriva statului sau a grupurilor sociale care acumulează 
putere în detrimentul nostru. Dacă viaţa particulară nu ar fi recunoscută 
ca un drept, atunci nu am fi protejați împotriva amenințărilor cu 
manipularea şi coerciţia în ceea ce priveşte gândurile şi comportamentul 
nostru. De exemplu, viaţa noastră sexuală ar trebui protejată ca o 
chestiune de drept, atâta vreme cât nu-i afectăm pe ceilalți, suntem liberi 
să ne satisfacem dorinţele aşa cum dorim, ocrotiți de presiunile sociale 
privitoare la lascivitate, vinovăţie şi blam. În al doilea rând, anumite 
tipuri importante de relaţii umane, precum prietenia şi dragostea, au 
nevoie de un cadru intim pentru a se dezvolta. Şi, nu în ultimul rând, 
intimitatea este importantă pentru că în lipsa ei nu am fi capabili sau am 

fi probabil mai puţin capabili să ducem la îndeplinire anumite activități 
care ne permit dezvoltarea individuală. Este important să ne dăm seama 
că intimitatea nu se referă doar la informaţii — intimitatea noastră poate fi 
încălcată de o persoană care cotrobăie prin casă sau află detalii despre 
contul nostru bancar, fără ca acea persoană să poată culege informaţii 
despre viaţa noastră privată. Intimitatea priveşte anumite zone din viața 
noastră asupra cărora exercităm un control autonom şi în care ceilalți nu 
au căderea sau dreptul să se amestece dacă noi nu le permitem acest 
lucru. Dreptul la viaţă particulară se bazează, deci, pe recunoaşterea 
noastră ca agenți liberi şi raționali pentru care este crucial, din punct de 
vedere psihologic, ca anumite zone ale vieţii noastre să fie considerate 
private şi să fie protejate ca atare, astfel încât să putem îndeplini anumite 
necesităţi, dorinţe, scopuri fundamental umane şi pentru ca relaţiile 
noastre să se dezvolte. 


Dezvoltarea drepturilor privitoare la viaţa particulară 

Din aceste motive, structurile normative sunt extrem de 
interesate să asigure protejarea vieţii particulare a oamenilor chiar 
dincolo de prevederile legale. E semnificativ că în versiunea anterioară a 
codului de practici jurnalistice, elaborat de Press Complaints 
Commission (Comisia de Reclamaţii privind Presa) se spunea: 

„Intruziunea în viața particulară şi cercetările privind viața 
particulară a unui individ fără acordul acestuia, inclusiv folosirea 
aparatelor de fotografiat la distanţă pentru a fotografia persoane care se 
află pe o proprietate privată fără consimțământul lor, nu sunt, în general, 
acceptabile, iar publicarea lor poate fi justificată numai dacă a fost făcută 
în interes public. 

Notă: proprietatea privată este definită ca fiind orice reşedinţa 
privată împreună cu grădina şi dependinţele ei, dar excluzând terenurile 
din vecinătate sau parcurile. În plus, camerele de dormit de hotel (dar nu 
alte zone din hotel) şi acele părți dintr-un spital sau dintr-un sanatoriu 
unde sunt găzduiţi şi trataţi pacienţii constituie zone private.” 

Totuşi, există ceva foarte problematic în definirea noțiunii de 
viaţă particulară ca extindere a noțiunii de drept la proprietate privată 
distinctă de spațiul public. Aceasta deoarece chestiuni private, activităţi 
sau relaţii se derulează adesea în spaţii publice sau cvasi-publice, ceea ce 
nu înseamnă că spionarea lor, înregistrarea sau fotografierea lor nu 
constituie o încălcare a vieţii particulare. Ca recunoaştere a acestui fapt, 

codul de practici a fost schimbat astfel, prevederile lui intrând în vigoare 
din ianuarie 1998: 

i „Orice persoană are dreptul să i se respecte viața particulară şi 
cea familială, locuința, sănătatea şi corespondenţa. O publicaţie va trebui 
să se aştepte la necesitatea de a justifica intruziunile în viaţa particulară a 
unui individ fără consimțământul acestuia. 

ii Folosirea aparatelor de fotografiat la distanță pentru a 
fotografia persoane în spaţii private fără consimţământul lor este 
inacceptabilă. 

Notă: Spațiile private sunt proprietățile publice sau private în 
care se presupune că trebuie să existe o anume doză de intimitate.” 

Precizarea calitativă din final este crucială, ea invocând testul 
„presupunerilor rezonabile” privitor la ce poate fi considerat privat, chiar 
şi în sfera publică. 

Totuşi, dreptul la intimitate poate fi trecut cu vederea acolo unde 
informaţiile sau activitățile pe care un individ alege să le considere 
private ar trebui prezentate în spaţiul public. Astfel, după cum scrie 
Belsey: 

„[...] acolo unde anumite informaţii despre un individ, pe care el 
sau ea ar prefera să le țină private, ar trebui să fie în spaţiul public, 
atunci plasarea lor acolo nu înseamnă încălcarea dreptului individului la 
viață particulară deoarece nu a existat niciodată un astfel de drept cu 
privire la acest aspect al vieții unei persoane... toate încălcările vieții 
particulare sunt de nejustificat.” (Belsey şi Chadwick 1992: 77) 

Granițele dintre zonele publice şi private ale persoanelor se pot 
stabili în locuri diferite în funcție de natura instituțiilor sau de statutul 
personalităților de care se ocupă jurnaliştii. Există, într-adevăr, dovezi 
evidente că asemenea distincţii converg îndeaproape cu atitudinea 
generală a publicului față de violarea intimității de către presă (Kieran et 
al. 1997: 82-93 şi 122-34). În mare: 

1. Persoanele publice care ocupă poziţii de putere şi influenţă în 
societate. Politicienii sunt un caz evident deşi această categorie îi poate 
include şi pe funcționarii publici, pe specialişti, pe oamenii de afaceri şi 
pe infractori în virtutea faptului că ei exercită puterea în numele nostru, 
au responsabilităţi publice sau profesionale sau au încălcat legea. 

Este esențial să spunem că numai informaţiile legate de 
potenţialele încălcări ale responsabilităților şi îndatoririlor sunt relevante 
pentru interesul public în acest caz. 

2. Persoanele publice create sau susținute de publicitate, cazul 
evident fiind cei care intră în categoria celebrități. Unii ar putea spune că, 
deoarece carierele unor astfel de persoane depind de publicitate, ei au 
făcut, în mod tacit, un pact faustian. Acesta le permite jurnaliştilor să se 
ocupe în mod legitim de vieţile lor particulare, indiferent dacă ei sunt sau 
nu de acord (Belsey şi Chadwick 1992: 72-92). Dar în acest caz, 
judecăţile trebuie făcute cu multă atenție. Evident că un actor ca Nigel 
Hawthorne a devenit o persoană publică datorită talentului şi succesului 
său. Astfel, într-un mod semnificativ, cariera sa a fost, cumva, susținută 
şi stimulată de publicitate. Dar, cum el nu a oferit niciodată informaţii 
pentru consum public despre sexualitatea sa, de exemplu, „săpatul” şi 
dezvăluirea unor aspecte privind viaţa sa sexuală nu se justifică. În 
acelaşi timp, situația este total diferită pentru cineva ca Pamela 
Anderson, al cărei statut de celebritate a fost promovat prin prezentarea 
şi cultivarea unui apetit public exact pentru informaţii de acest gen. 

3. Indivizii care devin persoane publice, nu din voinţa lor, ci 
involuntar, datorită naturii evenimentelor — ar putea fi numiţi victime 
inocente sau spectatori. De exemplu, cineva implicat într-o tragedie sau 
în evenimente de presă. În acest caz, în afara informațiilor relevante 
strict pentru modul şi cauza implicării lor în ştirea respectivă, 
informațiile particulare despre astfel de persoane sunt, evident, irelevante 
şi dreptul unor astfel de persoane la viață particulară este, cu adevărat, 
foarte puternic. 

În plus, este important să admitem că cei a căror intimitate a fost 
încălcată pentru a dovedi afirmaţiile din anumite investigații, au măcar 
dreptul la replică. În primul rând, deoarece s-ar putea ca „proba” găsită 
să aibă o altă explicaţie. În al doilea rând, chiar dacă nu pare să fie cazul, 
acuzaților ar trebui să li se acorde posibilitatea de a răspunde acuzațiilor 
care li se aduc, ca o chestiune de principiu. În ultimul rând, pentru că 
publicul însuşi trebuie plasat în cea mai bună poziţie pentru a se hotărî — 
Chiar şi fără să li se dea acuzaților ocazia de a se apăra şi chiar dacă ei nu 
o folosesc — publicul, aşadar, trebuie să ia în serios posibilitatea că 
cineva a fost prezentat incorect într-o relatare jurnalistică. 


Jurnalismul cu carnetul de cecuri 

Una dintre diferențele interesante dintre practicile standard în 
jurnalismul de investigație din Marea Britanie şi din Statele Unite constă 
în folosirea carnetului de cecuri. În Statele Unite ea este evitată, fiind 

considerată o practică periculoasă şi corupătoare, în timp ce în Marea 
Britanie, este, cel puţin în anumite cercuri, o practică obişnuită. 


Cazurile penale şi evoluţia reglementărilor 

În Marea Britanie această practică nu este, cu siguranță, ilegală 
în sine şi nici jurnalismul de investigaţie cu ajutorul carnetului de cecuri 
per se“ nu abrogă nici unul dintre codurile de reglementare relevante, 
mai degrabă el constituie o abatere doar în situații foarte particulare. 
Codul de practică jurnalistică al Press Complaints Commission, în 
vigoare din 1998, spune: 

i. Martorii sau potenţialii martori în procese penale în curs de 
desfăşurare nu trebuie să fie plătiți sau să li se ofere plată, în mod direct 
sau prin intermediari, pentru cazuri sau informaţii primite, în afara 
cazului în care materialul respectiv ar trebui publicat în interes public şi 
există necesitatea imperioasă de a plăti sau de a face o promisiune în 
acest sens martorului. Jurnaliştii trebuie să facă totul pentru a se asigura 
că nici o înţelegere materială nu are nici un efect asupra dovezilor pe 
care acei martori le vor prezenta. 

(Un redactor care autorizează o astfel de plată trebuie să fie 
pregătit să demonstreze că există un interes public legitim în joc cu 
privire la probleme pe care publicul are dreptul să le cunoască. Plata sau, 
dacă aceasta a fost acceptată, oferta de plată făcută unui martor care este 
citat pentru a depune mărturie ar trebui dezvăluită acuzării şi apărării, iar 
martorul ar trebui să fie informat despre acest fapt.) 

ii. Plata sau ofertele de plată pentru ştiri sau informații nu 
trebuie făcute în mod direct sau prin intermediari infractorilor 
condamnaţi sau care şi-au recunoscut vina sau complicilor acestora — 
printre care se pot număra membri ai familiei, prieteni şi colegi — în afara 
cazului în care materialul respectiv ar trebui publicat în interes public, iar 
plata este necesară pentru ca acest lucru să se facă. 

Observaţi că şi aici prevederea nu interzice cu desăvârşire 
folosirea recompenselor financiare atâta vreme cât ele pot fi justificate ca 
necesare în temeiul interesului public — probabil cazurile în care fără un 
stimulent financiar nu s-ar obține informația. 

Motivul pentru care am selectat chestiuni legate de anumite 
cazuri penale în legătură cu jurnaliştii care oferă recompense materiale ar 


* În sine (nota traducătorului). 

trebui să fie destul de clar. Imaginaţi-vă că se iveşte un caz penal de care 
publicul este foarte interesat. Martorii de la proces sunt abordați de 
jurnalişti care le oferă mari sume de bani în schimbul exclusivităţii, după 
proces — atâta vreme cât relatarea lor se dovedeşte a fi suficient de 
interesantă. 

Mediatizarea procesului intentat pentru omor lui O.J. Simpson, 
personalitate sportivă şi mediatică, precum şi mediatizarea total diferită 
în Marea Britanie şi în SUA a procesului menajerei de origine engleză, 
Louise Woodward, arată potenţialul pericol pe care-l reprezintă 
mediatizarea proceselor, în general. Într-adevăr, în Marea Britanie, 
cazuri, precum cel al lui Michelle Taylor căreia, în 1993, i s-a invalidat 
condamnarea pentru omor deoarece Curtea de Apel a considerat că 
mediatizarea în sine a procesului a influențat justiţia, sunt mai puţin rare 
decât s-ar putea crede. Dar adăugaţi la primejdiile mediatizării 
părtinitoare practica jurnalismului cu carnetul de cecuri şi potenţialul 
pentru subminarea procesului juridic a crescut mult. 

Probabil că pentru mulți e mare tentația martorilor de a-şi 
înfrumuseța mărturia la proces ca să întindă o capcană pentru o ofertă 
bună de exclusivitate, mai ales când e vorba de sume mari. Mai mult 
decât atât, chiar cineva care, în mod conştient, se străduieşte să lase 
deoparte astfel de consideraţii, în timp ce depune mărturie, ar putea fi, 
totuşi, inconştient influenţat să sublinieze anumite aspecte ale mărturiei 
sale, de exemplu, să prezinte speculaţiile ca pe nişte fapte sau, în general, 
să-şi supra-dramatizeze rolul în desfăşurarea evenimentelor. Căci există 
destul de multe dovezi psihologice că oamenii acţionează uneori 
inconştient pentru a-şi spori propriul interes chiar în detrimentul unor 
scopuri de care sunt conştienţi. Astfel, jurnalismul cu carnetul de cecuri 
în legătură cu procesele penale, potenţial, poate corupe procesul judiciar 
şi poate submina justiția pe care un astfel de proces trebuie să o 
consolideze. Aceasta este o chestiune extrem de serioasă şi orice 
influenţă de acest gen trebuie îndepărtată cu orice preț pentru că ar fi o 
ticăloşie dacă astfel de influenţe ar avea efect de cauză, în orice fel, 
asupra naturii verdictului sau sentinței. Procedura juridică autentică 
solicită detaşare critică de influenţe contaminante cât mai mult posibil. 

De fapt, astfel de considerații s-au ivit în legătură cu 
investigarea şi procesul omorului comis de Fred şi Rosemary West. 
Daily Mirror şi Sunday Mirror, printre alte ziare, au dat sau au promis 
bani martorilor de fapt sau potenţiali în 1994 şi în 1995. Înainte de acest 

caz nu se mai făcuseră alte plângeri la Press Complaints Commission 
(Comisia de Reclamaţii privind Presa) cu privire la implicarea ziarelor 
în procesele penale. În lumina mărturiei depuse de şeful poliţiei din 
Gloucestershire, Comisia şi-a revizuit codul în noiembrie 1996. Noua 
clauză îi cere redactorului să demonstreze că recompensa a fost oferită în 
interes public şi, mai mult, ea trebuie dezvăluită ambelor părți implicate 
în proces. Deşi în Hotărârea ei din 1996 cu privire la plângeri şi decizii 
Comisia a considerat că nu se putea lua o hotărâre retroactiv bazându-se 
pe această clauză, şi astfel a considerat că nu poate lua în considerare 
plângerea depusă, totuşi acest caz a dus, pe bună dreptate, la întărirea 
reglementărilor pe care presa şi le auto-impune în această privinţă. 


Jurnalismul legitim cu carnet de cecuri 

S-ar părea că, dacă jurnalismul cu carnetul de cecuri este 
dăunător în acest mod, atunci el ar trebuie interzis cu totul. Cu siguranță, 
aceleaşi considerațiuni sunt valabile atât pentru chestiunile penale, cât şi 
pentru celelalte. Într-adevăr, Harris a susţinut că ar fi rezonabil ca 
ghidurile de practică jurnalistică să condamne jurnalismul cu carnetul de 
cecuri ca practică în general pe această bază (Benkey & Chadwick, 
1992: 74). Oamenii ar putea fi tentaţi, în mod similar, să înfrumuseţeze 
relațiile pe care le-au avut cu personalităţile publice, să inventeze detalii, 
sau să prezinte speculaţiile lor despre o persoană publică ca fapt, pentru 
a se asigura că relatarea lor merită o recompensă frumuşică şi grasă. 
Persoana publică ar putea fi, astfel, caracterizată grosolan de eronat, ceea 
ce ar pune-o într-o lumină proastă, iar opinia publică s-ar putea întoarce 
împotriva ei din cauza acestor denaturări. Deşi nu există un prejudiciu 
potenţial de luat în considerare în termenii verdictelor sau ai sentințelor 
juridice, totuşi prejudiciul adus reputației publice a unei persoane poate 
fi mare şi poate constitui un rău semnificativ. 

Într-adevăr, de la distanţă, ea ar putea fi considerată ca un semn 
al culturii mai puţin sănătoase a jurnalismului britanic care priveşte 
această practică ca fiind permisibilă din punct de vedere moral. 
Potenţialul pentru dezvăluiri distorsionate, false, senzaţionale în mod 
gratuit pare să crească mult dacă în ecuația motivaţională intră şi banii. 
Recompensa financiară poate tenta indivizii să exagereze sau să prezinte 
speculaţiile, bârfele drept fapte pentru a se asigura că vor primi cecul 
promis sau pot chiar să îi inducă complet în eroare pe jurnalişti. 

Totuşi, aceste considerații indică doar că este necesară o mai 
mare precauție în utilizarea acestei practici mai degrabă decât să arătăm 
că ea are ceva corupt ca o chestiune de principiu. Să luăm, de exemplu, 
faptul că mulţi îşi scriu biografiile şi memoriile, pentru care primesc o 
remuneraţie financiară din partea editurilor. Nu considerăm că obținerea 
unui profit din prezentarea unor fapte sau evenimente din viaţa altora ar 
fi inerent imorală. Mai mult, în cazul jurnalismului de investigaţie, 
aceasta poate fi, uneori, singura modalitate de a face pe cineva să ofere 
informaţii, potenţial vitale, necesare pentru dovedirea unor afirmaţii. 
Adesea oamenii se tem pentru reputația, slujbele sau siguranţa lor, şi, 
deşi departe de a fi suficientă pentru a-i face să vorbească, o recompensă 
financiară poate fi un stimulent care să ajute persoana respectivă să 
depăşească sau să suporte aceste temeri. 

E ceva dezgustător în a plăti persoane pentru informaţii pe care 
ne-am aştepta, poate, ca ei să le dezvăluie oricum. Desigur, trebuie să 
facem o distincție între costurile financiare necesare pentru a proteja 
sursele şi recompensa financiară propriu-zisă pentru informaţiile primite. 
Totuşi, în al doilea caz, cei care sunt, de obicei, recompensaţi par, cu 
deosebire, să nu merite nici un fel de recompensă financiară. Adesea 
sunt ei înşişi răufăcători sau complici în scandalul cu pricina sau, poate, 
trădează doar de dragul unui câştig financiar pe cei pe care ar trebui să-i 
sprijine. Cu toate acestea, faptul că această practică poate fi, adesea, 
dezgustătoare din acest punct de vedere, nu o face, în sine, să fie moral 
inacceptabilă. Mai degrabă, deşi nu e chiar ideală, acolo unde ea este 
singurul mod de a obţine informaţii relevante, ea poate fi justificată din 
punct de vedere moral, în ciuda unor efecte secundare de nedorit din 
punct de vedere moral. 

În acest sens, ar putea fi util să analizăm două cazuri destul de 
diferite. Darius Guppy, un personaj monden condamnat pentru fraudă, a 
fost plătit de revista Hello! pentru un interviu, în timp ce era încă în 
închisoare. Datorită faptului că Hello! este o revistă de bârfe mondene şi 
despre celebrităţi, cu sclipici şi fără simţ critic nu e deloc surprinzător că 
interviul nu conţinea nimic de interes public, în totală discordanță cu 
lucrurile care ar putea interesa o anumită parte a publicului, şi, prin 
urmare, Press Complaints Commission (PCC) (Comisia de Reclamaţii 
privind Presa) a susținut acuzaţiile conform cărora articolele „serveau 
numai la glorificarea infracţiunilor comise de Guppy” (PCC, 
august-septembrie 1993). Din contră, plângerile privind prezentarea în 

foileton, în 1998, de către Times, a cărţii lui Gitta Sereny despre Mary 
Bell, ucigaşa de copii din anii '60 ai secolului al XX-lea, au fost 
apreciate complet diferit. Comisia a constatat că exista, în acest caz, o 
justificare convingătoare din punctul de vedere al interesului public, că 
problemele abordate se refereau la natura sistemului judiciar penal, şi 
dacă el dăunează copiilor, la posibila legătură dintre mediul familial 
depravat şi abuzurile suferite, pe de o parte, şi crima ulterioară a lui M. 
Bell, pe de alta, constituindu-se într-o primă prima prezentare completă a 
modului în care sunt trataţi infractorii copii de sistemul penal (PCC, iulie 
1998). 

Sursele şi confidențialitatea 

Este o trăsătură comună a codurilor de practică jurnalistică 
faptul că ele menționează că jurnaliştii au obligația morală de a proteja 
sursele confidenţiale de informaţie. De pildă, codul de conduită al British 
National Union of Journalists (Uniunea Naţională Britanică a 
Jurnaliştilor) stipulează că „jurnalistul trebuie să protejeze sursele 
confidențiale de informație”. La fel, în declarația ei de principii 
American Society of Newspaper Editors (Societatea Americană a 
Redactorilor de Ziar) se spune că „angajamentele privind 
confidenţialitatea noilor surse trebuie onorate cu orice preţ şi, deci, nu 
trebuie luate cu uşurinţă. Totuşi, dacă nu există nevoia clară şi presantă 
de a păstra confidențialitatea, sursele trebuie identificate”. Desigur, se 
pune accentul cuvenit pe identificarea surselor ori de câte ori este 
posibil. În anumite situaţii însă acest lucru este imposibil şi, dacă 
informaţia este de interes public, protejarea confidenţialității este o 
chestiune foarte serioasă. Există motive destul de solide pentru aceasta. 
Jurnalismul de investigaţie, prin chiar natura sa, se bazează mult pe surse 
care doresc să-şi păstreze anonimatul, sau să fie protejate într-un anume 
fel. Fără promisiuni de confidențialitate sau anonimitate în care sursa să 
aibă încredere, adesea jurnaliştii de investigație nu ar putea obţine 
informaţii cruciale despre scandaluri sau nu ar putea dovedi anumite 
fapte de corupţie. Odată luate asemenea angajamente, ele creează 
obligaţii foarte importante. Dacă ar deveni o practică obişnuită luarea 
unor asemenea angajamente şi apoi nerespectarea lor, sursele nu ar mai 
avea încredere în jurnalişti şi nu le-ar mai dezvălui informaţii. 
Consecințele pierderii anonimităţii ar putea duce la: distrugerea unor 
perspective profesionale, pierderea locului de muncă, sau chiar, în cazuri 

extreme, se poate ajunge la răzbunări fizice şi la situații de punere în 
pericol a vieții. 


Pericolele anonimităţii şi confidențialităţii 

Există însă mai multe pericole legate de utilizarea obişnuită a 
surselor anonime şi prezentarea de informaţii confidenţiale. În primul 
rând, folosirea şi atribuirea de informații confidențiale unor surse 
anonime adesea trădează sau chiar încurajează un jurnalism neglijent, de 
proastă calitate. Este adesea mult mai uşor, când eşti în căutarea unui 
subiect bun, să prezinți citate, afirmații sau informaţii fără a menţiona 
sursa decât să verifici cu multă grijă şi bătaie de cap dacă aceste afirmaţii 
pot fi dovedite. De aceea, posibilitatea de a prezenta incorect starea de 
fapt respectivă poate să nu fie verificată. 

În al doilea rând, sursele însele pot oferi informaţii pentru că au 
propriile lor interese de promovat. De exemplu, atât în Marea Britanie 
cât şi în Statele Unite jurnaliştii care tratează subiecte politice au fost 
supuşi din ce în ce mai des la ceea ce a devenit cunoscut ca fiind arta de 
a denatura. Un element important aici priveşte uzul, sau câteodată, 
abuzul de surse anonime. Jurnaliştilor care erau pe urmele unui subiect 
de investigaţie li se ofereau informaţii anonime sau afirmaţii suculente 
ale unor politicieni sau purtători de cuvânt cu condiţia să nu se 
menţioneze sursa lor. Adevăratul scop, în acest caz, nu este atât dorința 
de a prezenta adevărul problemei unui jurnalist, ci sprijinirea agendei 
personale sau politice a celor implicați. Târgul subînțeles este că 
jurnalistul va obţine informaţii care l-ar putea ajuta în cariera sa atâta 
timp cât sursele nu sunt divulgate. Uşurinţa cu care se pot prezenta 
falsuri, afirmaţii nefondate şi denaturări este şi mai mare deoarece nu 
există nici un risc potenţial pentru sursa neidentificată. Asemenea 
consideraţii nu se aplică doar în arena politică, deşi ar fi foarte adecvate 
acestui domeniu, ele sunt valabile în general. Există temerea că 
jurnaliştii de investigație, respectând confidențialitatea surselor, se expun 
riscului de a fi manipulați şi abuzaţi de către sursa lor în interesul unor 
cercuri politice, de afaceri sau de altă natură. 


Protejarea responsabilă a anonimatului 

Una dintre reacţiile posibile este condamnarea categorică a 
tuturor practicilor de a folosi surse anonime în acest fel. De exemplu, 
parlamentarul Tony Benn a condamnat categoric folosirea de surse 

anonime de către jurnaliştii politici într-o emisiune BBC Panorama din 
1996 despre specialiştii în denaturările politice. Ideea implicită este că o 
asemenea practică este nu numai coruptă, în multe cazuri, ci şi cu totul 
inutilă. Pe de o parte, anumite persoane caută să folosească anonimatul 
ca o manta la adăpostul căreia să facă afirmații scandaloase şi nefondate 
pentru a submina, în mod nejustificat, colegi, oponenți sau adversari în 
afaceri. În acest caz, a da unor astfel de afirmaţii oxigenul publicităţii 
fără a identifica sursa şi, astfel, excluzând posibilitatea reparațiilor 
morale, este răutăcios, dăunător şi greşit. Pe de altă parte, s-ar putea ca 
afirmaţiile făcute să fie fondate parțial sau în întregime. Dacă aşa stau 
lucrurile, potrivit acestei logici, totul este bine şi frumos şi nimeni n-ar 
trebui să-şi protejeze identitatea. Pentru că atunci investigaţiile pot aduce 
proba afirmațiilor şi surselor nu trebuie să le fie teamă deoarece legea le 
protejează împotriva concedierilor, intimidărilor sau vătămărilor. 
Mantaua confidențialității poate doar spori dăunătoarea înşelătorie. 

Totuşi o astfel de argumentare arată doar o înţelegere disperat de 
naivă a lumii acesteia. Faptul că legea interzice răzbunarea de care o 
sursă s-ar putea, pe bună dreptate, teme nu înseamnă că aceasta nu va 
exista. Pentru cei care sunt intimidați la locul de muncă, bătuți sau a 
căror viață este amenințată nu este tocmai o consolare faptul că toate 
acestea sunt ilegale. În plus, se poate ca sursa şi jurnalistul de 
investigație să fie în situația să nu ştie dacă afirmaţiile pot fi, totuşi, 
dovedite limpede chiar dacă au fost făcute onest şi cu bună credință. Fără 
promisiunea confidențialității şi încrederii din partea sursei că această 
înţelegere va fi respectată, probabil că multe afaceri scandaloase nu ar fi 
dezvăluite. Dacă luăm în considerare faptul că uneori informatorii 
dezvăluie corupţia chiar în legătură cu structurile care ar trebui să aplice 
legea, e de înţeles de ce sursele s-ar putea să nu aibă încredere în 
protecţia legală care li s-ar putea oferi în cazul în care identitatea lor ar fi 
dezvăluită. 

E adevărat că există anumiţi indivizi excepționali care adesea 
sunt pregătiți să-şi asume riscuri enorme privind mijloacele lor de trai 
sau chiar viaţa pentru a dezvălui nedreptatea. Dar mulţi oameni nu sunt 
şi nici nu ne putem aştepta să fie sfinți. Mulţi oameni de caracter pot fi 
convinşi să sufle câte o informație despre practici ilegale sau imorale 
numai dacă li se asigură confidențialitatea şi anonimatul — dacă nu 
pentru ei, atunci pentru familia lor şi pentru cei la care ei ţin. 

Există o eternă problemă în legătură cu sursele confidențiale 
care dezvăluie informaţii secrete sau confidențiale — şi aceasta priveşte 
dovezile. Cel puţin în fazele timpurii ale investigației, un jurnalist s-ar 
putea să nu aibă nimic altceva decât informația primită de la sursa 
anonimă. Probele adunate apoi, independent de informațiile sursei, pot fi 
în concordanţă cu ce a dezvăluit sursa, dar insuficiente în sine pentru a 
proba afirmaţiile făcute. Astfel, verificarea este o sarcină dificilă, 
câteodată aproape imposibil de realizat. Dar un test minimal, mai 
modest, este important aici — coroborarea. Deoarece acolo unde e cazul, 
este datoria jurnalistului de investigație să caute să coroboreze mărturiile 
din alte surse. Cu cât converg mai mult relatările, cu atât mai puternice 
sunt motivele de a crede, prima facie, cel puţin, că există un caz. 

După ce am sugerat că anonimatul şi confidenţialitatea surselor 
sunt justificabile din punct de vedere moral şi parte integrantă din 
jurnalismul de investigație de calitate, ar trebui, totuşi, să spunem că o 
astfel de practică este prea des întâlnită şi prea uşor folosită. Acolo unde 
afirmaţiile făcute nu sunt nicidecum de primă importanță pentru 
interesul public, ci, implică, de exemplu, atribuirea unui caracter 
scandalos, garantarea confidenţialităţii este gratuită şi nu serveşte decât 
intereselor de căutare a senzaționalului sau motivaţiilor politice ori 
financiare ale celor care fac aceste afirmaţii. Din păcate, aceasta nu este, 
nici pe departe, o situaţie rar întâlnită. 

În legătură cu confidenţialitatea este important şi să avem în 
vedere pericolele care-i pândesc pe jurnaliştii de investigație înşişi. 
Investigând cazuri penale, jurnaliştii ar putea să se trezească ameninţaţi 
ei înşişi de partea incriminată dacă nu dezvăluie de unde au primit 
informaţia. Acestea sunt riscurile meseriei şi obligaţia de a nu înşela 
încrederea este totală — presupunând că sursa, la rândul ei, nu a înşelat 
ziaristul şi că ea va avea de suferit dacă ziaristul îşi încalcă promisiunea. 
Un scenariu mai dificil este acela în care jurnalistului i s-ar putea cere de 
către tribunal să-şi dezvăluie sursa sub amenințarea comiterii infracțiunii 
de sfidare a curţii şi, deci, cu riscul de a fi condamnat la închisoare. După 
cum s-a putut vedea în Capitolul 6, există, în mod curent, o stare de 
incertitudine privind statutul cererilor formulate de către tribunalele care 
solicită jurnaliştilor să-şi dezvăluie sursele şi tensiuni cu Convenţia 
Europeană. Dar lăsând această incertitudine deoparte, ziariştii, ca noi 
toți, au datoria morală de a se supune legii, indiferent cum este ea. 
Totuşi, datoria este anulată, ea poate fi respinsă atunci când considerații 

morale alternative cântăresc mai greu decât supunerea în faţa legii. Dacă 
o lege este fundamental coruptă sau profund nedreaptă, atunci obligația 
de a i ne supune poate fi anulată. În cazul jurnalismului de investigaţie se 
poate ca solicitarea legală adresată ziaristului, să dea în vileag identitatea 
surselor sale, să fie de aşa natură, acolo unde se întâmplă aşa, încât el are 
obligația morală de a sfida legea. 

Reconstituirile 

În cele din urmă, datoriile jurnalismului de investigaţie față de 
public nu privesc doar metodele de investigaţie, ci şi cele de prezentare. 
Chestiunea este importantă mai ales în cazul documentarelor de 
televiziune şi cu privire la rolul reconstituirilor dramatizate din cadrul 
acestora. Scopul programelor investigative şi al documentarelor nu este 
doar de a transmite publicului afirmații despre o anumită persoană sau 
un anume eveniment, ci de a clarifica natura evenimentelor, cum s-au 
petrecut, de ce s-au petrecut, succesiunea lor şi, lucrul cel mai important, 
probele şi motivele pentru care emisiunea a făcut anumite afirmaţii. În 
esenţă, scopul este de a prezenta publicului un caz clarificând motivele 
pentru care părerea audienței ar trebui să coincidă cu concluziile 
programului, subliniind, în acelaşi timp, motivele care continuă să ne 
facă să ne îndoim de ele. 

Folosirea în documentare a secvențelor reconstituite şi a 
reconstituirilor dramatice este o practică comună. Adesea oamenii 
doresc să-şi păstreze anonimatul şi nu au încredere în filmările în umbră 
şi în sintetizarea vocii, astfel că este adusă o persoană care să le joace 
rolul şi să pronunțe vorbele sursei anonime în locul ei. O suită de 
evenimente poate fi destul de greu de descris, amănuntul relevant greu 
de sesizat sau complicat, aşa încât poate fi mult mai uşor să oferi o 
impresie corectă a celor întâmplate prin dramatizare — fără să mai 
spunem că şi documentarul devine mai telegenic. Sau e posibil ca 
materialul filmat sau înregistrat să fie disonant, decalat şi greu de sesizat. 
Acestea sunt motivele destul de des întâlnite pentru a justifica 
reconstituirile din emisiunile de investigaţii de azi. În mare parte, 
motivul este simplu şi deloc diferit de alte practici jurnalistice. De 
exemplu, este un lucru obişnuit pentru jurnalişti să rescrie sau să 
inventeze citate ale celor care le-au dat un interviu, deoarece ele par să 
exprime mai clar adevăratul gând pe care încerca să-l comunice cel care 
a dat interviul. Câtă vreme acestea sunt verificate împreună cu cel care a 
dat interviul, pentru a elimina neînțelegerile din partea jurnalistului, 

nimic nu pare să fie în neregulă — propoziţia citată nu este identică literal 
cu cea a celui care a dat interviul, dar ea spune mai clar ce anume dorea 
să spună acesta. Motivul din spatele reconstituirilor ar părea să fie, cel 
puţin în parte, acelaşi. Mai mult, întrucât reconstituirea trebuie să fie 
etichetată ca atare pe ecran, s-ar părea că ea lasă puțin loc pentru 
confuzii. 

Însă preocupările majore vizează aici limitele acceptabile ale 
dramatizării, reconstituirii sau construirii evenimentelor în slujba unui 
„adevăr mai înalt”. Asta întrucât trebuie făcute distincții subtile între 
dramatizarea unor evenimente care ştim că au avut loc, dramatizarea 
evenimentelor despre care avem toate motivele să credem că au avut loc, 
dramatizarea unor evenimente aşa cum ar fi avut probabil loc şi 
reprezentarea unor evenimente ca şi cum s-ar fi întâmplat când ele nu au 
avut loc de fapt. 

Documentarul The Connection (,, Filiera”), discutat la începutul 
acestui capitol, intră în ultima categorie. În esență, el prezintă publicului 
drept fapte o ficțiune şi constituie, astfel, o ignorare scandaloasă a celor 
mai elementare obligaţii jurnalistice. Deşi acesta este doar cazul cel mai 
flagrant, pericolele care pândesc aici sunt mult mai insidioase decât s-ar 
putea presupune. Dincolo de alte chestiuni, presiunile financiare şi 
comerciale implicate în realizarea unor asemenea emisiuni sunt mari, iar 
tentația de a da un caracter senzațional sau de a anima natura unui 
documentar poate fi foarte puternică. Una dintre cele mai evidente 
modalități este utilizarea inutilă a reconstituirilor dramatice pentru a face 
programul mai atrăgător. Modul în care sunt utilizate aceste dramatizări, 
în contrast cu conţinutul restului programului, ne dau impresia eronată că 
motivele pentru a crede ceea ce susţine acea emisiune sunt mai puternice 
decât sunt ele în realitate. Astfel, un program poate dramatiza ceea ce în 
altă parte s-a prezentat ca o posibilă înşiruire de evenimente, lăsând 
astfel să se înțeleagă că aceasta este ceea ce „se ştie” că s-a întîmplat. În 
astfel de cazuri, dramatizarea este folosită pentru a face programul mai 
interesant în sine şi nu pentru a oferi o înțelegere rațională şi echilibrată a 
ceea ce publicul are cele mai multe motive să creadă. Am putea fi tentaţi, 
aşa cum sugera Matthew Paris când analiza aceste chestiuni, să susţinem 
că televiziunea este, în mod necesar, un mijloc mass-media înşelător. 
Pentru a-l cita pe Parris: 

„Viaţa nu este televiziune bună. Pentru a face o televiziune bună 
este esențial să născoceşti şi să manipulezi imagini în mişcare. Singurul 

pericol este că telespectatorii s-ar putea chiar să creadă ceea ce le este 
prezentat. Aşa că de ce nu ne lăsăm în voia curentului? De ce nu 
abandonăm pretenţia de valoare, lupta inegală pentru a vedea 
televiziunea ca un mijloc mass-media demn de încredere şi să 
recunoaştem că televiziunea — întreaga televiziune — întreține 
nonsensul?” (Parris, 1999) 

Dar ar însemna să avem o reacție exagerată dacă am condamna 
în mod categoric reconstituirile sau dacă am spune că artificiul 
convențional al realizării de programe e tot una cu înşelătoria. Aceasta 
deoarece din motivele deja prezentate, reconstituirile pot să joace un rol 
extrem de folositor, informativ şi clarificator. Ar fi mai adecvat să 
recunoaştem că ele sunt perfect legitime în anumite condiţii. Cu alte 
cuvinte, dacă şi numai dacă: 

e echipa jurnalistică poate proba dramatizarea independent, 
printr-o manieră care arată că are suficiente motive să afirme fie că ştie 
ce a fost, fie că, probabil, astfel s-au petrecut faptele; 

e aceste motive independente sunt foarte clar prezentate pe 
parcursul programului şi validitatea reconstituirii depinde chiar de aceste 
ele; 

e reconstituirea este etichetată ca atare pe ecran pentru 
spectatori şi se precizează dacă dramatizarea prezintă ceea ce se ştie 
despre cazul respectiv, ceea ce se consideră a fi probabil, sau e doar o 
reprezentare a ceea ce ar fi plauzibil sau posibil să se fi întâmplat. 

Dacă aceste condiţii sunt îndeplinite, publicul nu este înşelat, ba 
chiar este în cea mai bună situaţie posibilă pentru a decide în mintea lui 
dacă probele care i s-au prezentat sunt suficiente pentru a autoriza natura 
dramatizării sau dacă aceasta este doar o speculație probată. 

Astfel de constrângeri sunt esenţiale tocmai pentru că este atât 
de tentant să utilizezi reconstituirile într-o manieră eronată, mai ales dat 
fiind natura foarte competitivă a pieţii comerciale din ziua de azi. Fără 
consolidarea unor astfel de constrângeri în cultura jurnalismului de 
investigaţie şi fără controlul exterior al unor reglementări eficiente şi 
care să aibă un temei care să le susțină, este posibil ca reconstituirile să 
fie folosite tot mai mult pentru condimentarea documentarelor care par 
să nu aibă nici o concluzie, care nu au reuşit să stabilească prea multe 
sau nu sunt considerate suficient de telegenice. Dacă un documentar nu 

este important, suficient de interesant sau de valoros în absenţa unor 
reconstituiri inutile, atunci el nu ar trebui difuzat deloc. 


Concluzie 


Examinarea unora din cele mai presante chestiuni etice şi 
normative privind jurnalismul de investigaţie demonstrează că le putem 
pretinde în mod legitim jurnaliştilor să respecte anumite considerații 
morale de bază. Dar este extrem de important ca atât jurnaliştii 
individuali cât şi cultura jurnalistică, în general, să aprecieze cu 
exactitate care ar fi aceste consideraţii şi cum trebuie ele aplicate. Pentru 
că fără o apreciere conştientă a consideraţiilor care permit anumite tipuri 
de acţiuni, unde şi de ce, va fi mult prea uşor şi tentant, având în vedere 
presiunile care-i pândesc pe jurnaliştii de investigaţie, să ne însuşim 
anumite practici ilegale. Dacă astfel de criterii nu sunt respectate, 
pericolul ca jurnalismul de investigație să se despartă de scopurile şi 
responsabilitățile sale pare să fie mare. Într-adevăr, aşa după cum a 
avertizat respectatul Howard Kurtz cu privire la jurnalismul din Statele 
Unite, trebuie să rezistăm constant presiunilor care ar transforma 
jurnalismul de investigație „într-o secțiune a vastei culturi de 
divertisment care caută să amuze şi să excite şi evită riscurile 
scormonirii rahatului aşa cum se făcea mai de mult deoarece corporaţiile 
media s-au săturat să abuzeze de influența lor sau să jignească publicul.” 
(Kurtz 1994:5). 

Jurnaliştii de investigaţie de calitate vor căuta adevărul, vor 
milita pentru adevăr respectând metodele standard, precum verificarea şi 
coroborarea surselor, vor încălca intimitatea numai în condițiile 
enumerate mai sus şi vor încerca să transmită publicului o explicaţie 
deschisă, verificabilă, rezonabilă a scandalului sau a evenimentelor 
dezvăluite. Aceste obligații provin direct din ceea ce înseamnă a fi 
jurnalist de investigație potrivit consideraţiilor morale şi normative 
posibil implicate. Rolul reglementărilor constă cel puţin în furnizarea 
unor motivații exterioare împotriva intereselor comerciale, politice şi 
financiare pentru a asigura că acesta rămâne scopul jurnalismului de 
investigaţie şi, în cel mai bun caz, în întărirea prevederilor deja inerente 
practicii jurnalistice pentru a ne asigura că lucrurile rămân astfel. 

Jurnalismul şi noua tehnologie 
Carole Fleming 


Introducere 


La baza fiecărei investigaţii este informaţia şi treaba fiecărui 
reporter de investigaţie este să găsească informația, s-o evalueze, s-o 
analizeze şi s-o comunice astfel încât să informeze şi să trezească 
interesul unei mari diversități de oameni. Problema este să găseşti 
informaţia potrivită din miriadele de surse aleatorii şi de surse media 
— tiparul tradițional, mass-media audiovizuală, internetul şi serviciile 
electronice de date. În plus, trebuie spus că informaţia nu este neutră: 
ea este ideologizată. Aceasta înseamnă că, după cum susține Stuart 
Hall, diferite tipuri de înţelesuri pot fi ataşate aceloraşi evenimente 
deoarece sensul nu vine ca un dat, ci este produs. Modalitatea în care 
anumite informaţii sunt „citite” sau semnificate recurent este o forță 
ideologică, iar mijlocul dominant de semnificare socială în lumea 
modernă este mass-media (Hall, 1982). Jurnaliştii îşi obţin 
informaţiile de la surse care vor ca interpretarea pe care o dau ele 
evenimentelor să fie cea acceptată, ceea ce nu înseamnă că aceasta ar 
fi falsă, doar că ea este prezentată într-un context care dă credibilitate 
şi legitimitate interpretării lor, marginalizând şi de-legitimând 
construcțiile alternative. Aceasta explică creşterea numărului de 
specialişti în denaturare, a căror slujbă este de a comercializa 
informaţii jurnaliştilor într-un mod selectiv care să scoată în evidență 
perspectiva pe care o doresc ei şi care le minimalizează pe celelalte. 

După cum subliniază Philip Meyer: „Într-o lume în care 
cantitatea de informaţie se dublează la fiecare cinci ani, este nevoie 
de un specialist care să înţeleagă, ca să nu mai vorbim de necesitatea 
de a comunica o mare parte din ea.” (Meyer, 1991). Aceasta 
sugerează că rolul jurnalistului este să interpreteze informaţia şi s-o 
prezinte într-o manieră inteligibilă. Dar a considera că jurnaliştii 
trăiesc într-un fel de vacuum, în afara sau deasupra societăţii în care 
trăiesc, este total nerealist. Jurnaliştii pot fi împărțiți în trei categorii: 
cei care sunt plătiți de mari organizații media; cei plătiți de mici 

companii independente, inclusiv publicaţiile care reprezintă interesele 
minorităților; şi jurnaliştii independenţi care-şi vând produsele 
primelor două tipuri de companii. Aceasta înseamnă că toți jurnaliştii 
lucrează sub anumite constrângeri. Unele dintre acestea sunt cauzate 
de practicile jurnalistice, de exemplu necesitatea de a fi „primul cu 
faptele” care-i forțează să fie tot timpul presaţi de timp. Aceasta 
împiedică documentarea detaliată sau analiza şi perpetuează 
convențiile în selecția, căutarea, interpretarea şi prezentarea faptelor, 
după cum observă Curran şi Seaton (1995: Cap. 5). 

Acestora li se adaugă constrângerile economice şi politice în 
care lucrează ziariştii (descrise în Capitolul 5). Majoritatea 
jurnaliştilor lucrează pentru organizaţii al căror obiectiv principal este 
acela de a face profit. Chiar dacă jurnalistul este independent, adică 
nu este legat de o anumită companie, pentru a-şi putea vinde 
materialele, el trebuie să se conformeze unui anumit stil — unei 
anumite semnificaţii a respectivei organizații, ceea ce înseamnă 
favorizarea unei anumite interpretări a informației în detrimentul 
celorlalte. În general, interpretarea este aceea care sprijină structurile 
existente ale societăţii care-i permit organizației să obțină profit. 
Acest fapt este stimulat şi mai mult de concentrarea de proprietate 
media în cadrul marilor corporații transnaționale, cu diverse interese 
economice!, care încurajează practica de a viza un anume public 
pentru a spori veniturile din publicitate. După cum arată Nicholas 
Garnham, teoreticieni ai culturii, precum Hall, pretind că „există o 
tendință sistematică a mediei de a reproduce câmpul ideologic al 
societăţii astfel încât să fie reprodusă şi structura de dominație a 
acesteia” (Garnham, 1979), în timp ce pentru economiştii politici 
precum Dallas Smythe „funcţia cea mai importantă a mass-mediei nu 
este de a vinde pachete de ideologie consumatorilor, ci de a vinde 
public firmelor de publicitate” (Smythe, 1981). În ambele cazuri, 
informaţia este manipulată în beneficiul organizațiilor care o transmit 
publicului, ceea ce înseamnă că, aşa după cum arată Peter Golding şi 
Graham Murdock, „poziţia publicului ca marfă reduce diversitatea de 


! De exemplu, refuzul lui Rupert Murdoch de a publica evaluarea critică a lui 
Chris Patten privind retrocedarea Hong Kong-ului Chinei, în 1997, deoarece în 
acea perioadă el negocia drepturi de transmisie în China şi nu voia să-i supere pe 
chinezi. 

ansamblu a programelor şi asigură confirmarea moravurilor şi 
părerilor consacrate mai des decât punerea lor sub semnul întrebării” 
(Golding şi Murdock, 1996). 

În acest capitol voi demonstra că tehnologia disponibilă în 
prezent are potenţialul, dacă nu de a răsturna situaţia, măcar de a o 
remedia. Aceasta se va întâmpla nu prin mult lăudata „revoluţie 
informaţională”, ci printr-o modificare a convențiilor jurnalismului şi 
a modalităţilor de publicare oferite de evoluțiile tehnologice. 
Folosind computerele pentru a accesa şi a analiza informaţiile, 
jurnaliştii vor avea mijloace mai performante pentru a accesa 
interpretări alternative ale evenimentelor şi informațiilor, ceea ce va 
permite publicului să ajungă la o interpretare proprie mai degrabă 
decât la una manipulată. Acest fapt ar putea da un sens nou 
observației lui Bernard Cohen, că poate presa „nu prea reuşeşte să le 
spună oamenilor ce să gândească, dar reuşeşte uimitor de bine să le 
spună cititorilor la ce trebuie să se gândească” (McCombs şi Shaw, 
1997). Poate că mai important e faptul că ordinatoarele le vor oferi o 
modalitate de a-şi publica constatările pentru un public suficient de 
larg fără constrângerile politice ale modalităţii tradiționale de 
publicare deşi multe publicaţii electronice sunt deja în proprietatea şi 
sub controlul agențiilor de ştiri tradiționale, consacrate, precum 
Electronic Telegraph şi BBC Online, în Marea Britanie, şi New York 
Times şi MSNBC în Statele Unite. Matt Drudge a arătat că materialele 
socotite prea sensibile din punct de vedere politic pentru a fi 
publicate de mari organizații de presă, de exemplu scandalul sexual 
Clinton-Lewinsky, pot fi publicate, de fapt, de o persoană. Scandalul 
Monika Lewinsky a izbucnit în ianuarie 1998 şi deşi jurnaliştii care 
lucrau pentru publicațiile tradiționale aveau informaţii despre casetele 
pe care ea recunoscuse că avusese o relație sexuală cu preşedintele 
Clinton, au ezitat să publice acest fapt până în momentul când acesta 
a apărut pe pagina web a lui Drudge Report 
(www .drudgereport.com). 

Desigur, trebuie admis că nici o schimbare în ceea ce priveşte 
convențiile jurnalistice, cum ar fi subiectele care ar trebui discutate şi 
ce interpretare ar trebuie privilegiată, nu vor transforma profesiunea 
peste noapte. Viitorul publicaţiilor tradiționale de ştiri este asigurat şi 
presa audiovizuală şi publicaţiile îşi cer deja locul cuvenit în forumul 
oferit de World Wide Web. Dar, după faimoasa expresie a lui Bill 

Gates: „Internetul este acest lucru mare, mare” (San Jose, 7 mai 
1996), iar eu voi susţine că el are potențialul de a-i face pe jurnalişti 
să se întoarcă la pamfletele primilor ziarişti, precum Thomas Paine, 
ale cărui lucrări publicate chiar de el însuşi, Despre bunul simţ şi 
Criza americană au contribuit la Războiul de Independenţă american 
oferind informaţii şi opinii care ținteau direct împotriva structurilor 
existente”. 

Acestea fiind spuse, Internetul nu este un panaceu pentru 
toate chestiunile legate de accesarea informaţiei. În pofida dezvoltării 
sale rapide în anii '90, multe regiuni din lume, în special țările în curs 
de dezvoltare din emisfera sudică, încă nu sunt conectate nici măcar 
la telefon, cu atât mai puţin la un calculator cu modem şi, aşa după 
cum arată Victor Keegan de la Guardian, 96% din site-urile de 
internet sunt situate în cele 27 de națiuni bogate ale zonei OECD?. 

Cu toate acestea, dezvoltările tehnologice cu ajutorul 
computerelor şi digitalizării deschid zone care înainte erau 
restricţionate, dacă nu chiar închise, pentru jurnalistul de investigaţie. 
În mod tradiţional, jurnaliştii încep o investigaţie pe baza unui zvon 
sau a unei incongruențe remarcate. De aici, ei urmăresc persoanele 
implicate în calitate de victime, făptaşi, ori experţi în domeniul acela, 
precum şi faptele adunate în diverse materiale publicate, până când se 
obţine o imagine completă. Toate acestea cer foarte mult timp: să 
detectezi oamenii, să reuşeşti efectiv să vorbeşti cu ei personal, sau la 
telefon sau prin fax, să verifici informații primite de la oameni, să 
găseşti documentele relevante şi să le accesezi. Cu ajutorul 
tehnologiei, timpul necesar pentru a găsi oameni şi informaţii s-a 
redus mult, tipul de informaţie accesibilă se diversifică — nu în 
ultimul rând deoarece adesea ea poate fi accesată dintr-un singur loc 
— iar datele pot fi analizate mult mai eficient. 


Jurnalismul asistat de computer 

În următoarele secţiuni voi descrie modalităţile tehnologice 
noi disponibile, acum, jurnaliştilor şi implicaţiile lor pentru practicile 
profesionale şi produsele lor. În esenţă, există patru instrumente 
importante disponibile jurnaliştilor care au un computer, un modem 


? A se vedea, de exemplu, Tindall & Shi, 1989 :118, 124. 
* Citat în Journalism and the Internet, www.soi.city.ac.uk/-pw/j 1_results.html 

şi softul adecvat, internetul, care cuprinde poşta electronică, World 
Wide Web, FTP, news-grupurile şi listserverele; serviciile de 
informații comerciale; spreadsheets şi bazele de date. Următoarea 
secțiune explică fiecare din aceste instrumente şi le ilustrează 
întrebuințările. 

Cel mai important cuvânt din sintagma „jurnalism asistat de 
computer” este „asistat”. Computerul este acolo pentru a ajuta 
jurnaliştii, nu pentru a-i înlocui, sau pentru a le domina practicile de 
muncă. După cum spunea Neil Reisner, reporter la Miami Herald, 
specialist în jurnalismul asistat de computer, la o conferință de presă 
în 1997": „Realizarea asistată de computer a unor reportaje nu 
înseamnă, în sine, materiale mai bune. Dar ea ne permite să punem 
întrebări mai bune astfel încât să putem scrie materiale mai bune.” 


Internetul 


După cum ştiu majoritatea oamenilor, Internetul este, pur şi 
simplu, o rețea de computere care pot comunica unul cu celălalt. A 
început ca o rețea de patru calculatoare la Advanced Research 
Projects Agency Net (ARPANET) la University of California în 1969 
şi a crescut la peste 16 milioane de computere conectate în 19976. 
Problema a fost că, până în 1990, când a apărut World Wide Web-ul, 
accesul la computerele conectate la internet şi la informaţia stocată pe 
ele necesita cunoştinţele unui specialist. Prin crearea unui soft numit 
web browser, web-ul a uşurat accesul utilizatorilor la internet. 


World Wide Web-ul 

World Wide Web-ul este cel mai cunoscut aspect al 
internetului. În 1993 avea 130.000 de pagini”, iar 5 ani mai târziu 
depăşea 30 de milioane de pagini. Cea mai frecventă critică adusă 


i Program pentru elaborarea statisticilor şi tabelelor (nota traducătorului). 
5 NetMedia 97, City University, London 3-4 iulie 1997. 
j Datele sunt din Journalism and the Internet, 
www.soi.city.ac.uk/~pw/j1_results.html. Există o mare dezbatere cu privire la 
determinarea dimensiunilor internetului. Totuşi, dacă cifrele actuale sunt 
discutabile, faptul că internetul continuă să crească, nu este. 
F 3 

web-ului este că oricine poate să-şi creeze un site, şi o şi face, astfel 
încât este dificil să „separi grâul de neghină”. Site-urile provin, de 
obicei, de la 5 surse principale: 


1. instituții academice; 

2; guverne; 

3. organizații şi asociații non-profit; 
4. companii comerciale; 

5. persoane fizice. 


Toate acestea, cu excepția celor din ultima categorie, pot fi 
de folos jurnaliştilor pentru a obține opinii avizate, independente 
(instituții academice), pentru a obține date oficiale (site-urile 
guvernelor), pentru a obține informații de la surse alternative, dar 
credibile, precum Greenpeace sau Oxfam (organizații şi asociații) şi 
ca sursă de referință uşor accesibilă sau arhivă de date (companii). 
Deşi nu toate site-urile administrate de persoane fizice sunt lipsite de 
valoare, în general, majoritatea sunt privite ca un soi de junk mail”, cu 
excepţia celor administrate de jurnaliştii profesionişti care conțin, 
adesea, „liste fierbinți” de site-uri cu informații utile şi/sau 
neobişnuite. Un astfel de site este FACSNET (www.facsnet.org), 
care se descrie drept un serviciu de internet al jurnaliştilor 
„administrat de jurnalişti pentru jurnalişti”. 

Pe lângă site-urile care conțin informaţii, există şi site-uri 
care facilitează navigarea prin milioanele de pagini disponibile pe 
web. Acestea sunt directoare sau motoare de căutare care 
funcţionează diferit. Unele, ca Yahoo sau UK Plus, sunt compilații 
realizate de persoane care verifică conţinutul site-urilor listate în 
directoarele lor. Altele, precum Alta Vista sau Infoseek, sunt 
compilate de roboţi (programe de calculator) şi nu implică agentul 
uman. Modul lor de operare constă în trimiterea unui agent de soft pe 
web pentru a găsi noile site-uri şi a le cataloga. Apoi, există unele 
site-uri specifice de căutare care folosesc atât oameni cât şi roboți 
pentru a cataloga site-urile despre o anume tematică, de exemplu 
Findlaw (ww findlaw.com). 

Odată familiarizați cu World Wide Web-ul, jurnaliştii pot 
să-l folosească pentru a verifica rapid fapte şi date, pentru a avea 


8 š Ea $ Als hi š 
Mesaje electronice nesolicitate şi care, de obicei, fac reclamă unor produse ori 
servicii (nota traducătorului). 

informaţii suplimentare despre cazurile la care lucrează, pentru a 
contacta experții şi pentru a putea compara opiniile diferitelor grupuri 
de interes. Toate acestea se pot face, desigur, şi în lipsa unui 
computer, dar ar lua mult mai mult timp şi ar însemna ca jurnalistul 
să aibă deja, ca punct de plecare, o seamă de contacte relevante. Cel 
mai important este faptul că folosind World Wide Web-ul jurnalistul 
are acces la informaţii şi la oameni indiferent de situarea lor 
geografică. 

Site-uri utile pentru jurnalişti 

Lista site-urilor utile pentru jurnalişti este, potenţial, fără 
sfârşit şi, adesea, o chestiune de preferinţe personale. Majoritatea 
experţilor în internet, precum Randy Reddick, autorul cărții The 
Online Journalist (Jurnalist online), ne recomandă să ne 
familiarizăm în detaliu cu două sau trei motoare de căutare şi să le 
cunoaştem capacitățile. Motoarele de căutare au, în general, un index 
de ştiri care oferă link-uri către majoritatea organizaţiilor de presă 
on-line. De asemenea este destul de uşor să te conectezi la 
majoritatea site-urilor guvernamentale cu ajutorul indexului 
motoarelor de căutare. Mai puțin evidente, există şi anumite site-uri 
mai specializate pe care jurnaliştii le pot găsi. O parte din ele sunt 
descrise mai jos. 

www.networksolutions.com/cgi_bin/whois/whois Cu ajutorul 
acestui site poţi descoperi cine administrează o anumită pagină web. 
Site-ul permite accesul la baza de date a domeniilor înregistrate şi 
oferă numele, adresele, numerele de telefon ale celor din spatele 
site-ului, ceea ce poate fi util pentru a evalua informațiile de pe un 
anumit site, aşa cum în lumea reală, pentru ziarist este vital să 
verifice orice sursă, mai degrabă decât să accepte informaţii ca atare, 
deci acesta este un site valoros. Adesea este suficient doar să ştii 
adresa de proveniență a site-ului. De exemplu, adresa 
administratorului site-ului postului Radio Europa Liberă/Radio 
Libertatea este în Washington DC. 

www.geocities.com/CapitolHill/Lobby/4179/index.html Acest 
site este administrat de jurnalistul de investigație britanic Danny 
Rosenbaum şi se prezintă ca o resursă pentru jurnalismul de 
investigație. Are o mulțime de numere de telefon utile pentru 
jurnalişti, precum şi un dosar Tony Blair care este o vastă colecție 
neoficială de informaţii despre primul ministru britanic. 

www.usus.org USUS este ghidul internet, de obicei, utilizat 
de către jurnalişti. Pe lângă prezentarea istoriei şi evoluţiei 
internetului şi o introducere în diversele tehnici de documentare, el 
are multe link-uri la site-uri care au valoare pentru jurnalişti. 

www.facsnet.org Acesta este un site creat „de jurnalişti 
pentru jurnalişti” ca să-i ajute să detecteze sursele on-line; oferă 
consultanță despre resursele de pe internet şi informaţii cu privire la 
chestiunile „fierbinți”. În plus, se oferă nişte seminarii on-line în care 
eşti învățat cum să te ajuţi cât mai mult de computer la realizarea 
materialelor. 

www.cais.net/makulow/vli.html Acest site a fost creat de un 
adevărat guru al internetului la Washington DC. Pe lângă faptul că 
este de interes general, are un link la www.virtual library” care este 
un catalog extensiv al site-urilor de interes pentru ziarişti pe orice 
temă posibilă. 

www.mailbase.ac.uk Acesta este un listă electronică de 
discuţii pentru comunitatea universitarilor din Marea Britanie. Unele 
grupuri sunt moderate sau închise, dar poţi naviga prin arhive căutând 
idei, persoane sau subiecte şi poți găsi universitarii sau subiectele de 
cercetare ştiinţifică din Marea Britanie. Este foarte util pentru 
descoperirea experţilor care, adesea, îţi pot oferi accesul la „victime”. 

www.amazon.com Acesta este site-ul cărților Amazon, cea 
mai mare librărie on-line din lume. Aici poţi să găseşte cele mai 
recente publicaţii, ceea ce este altă modalitate bună prin care poţi 
contacta experţii din orice domeniu. Odată ce ştii autorul şi editura 
este posibil să-i depistezi cu ajutorul unui site de genul Infoseek 
(www.infoseek.com). Introducând numele editorului este posibil să 
obţii detalii, inclusiv un număr de telefon, un web site sau o adresă de 
poştă electronică. 

www. foreignwire.com/index. html Acest site este produs de 
jurnalişti profesionişti şi oferă ştiri şi analize de politică 
internaţională. Are un mailing list? şi o arhivă bogată, valoroasă 
pentru a obţine informaţii suplimentare. 


? Biblioteca virtuală de pe World Wide Web (nota traducătorului). 
19 Listă de persoane care sunt ţinute la curent, electronic, cu noutăţile apărute pe 
site (nota traducătorului). 

www.nato.int Acesta este site-ul NATO pe care se găsesc 
îndeosebi documente. Este folositor deoarece NATO se 
documentează mult la fața locului în diferite țări, printre care Marea 
Britanie şi Statele Unite, şi aceste documente sunt accesibile aici. 

www.who.ch Acesta este site-ul Organizației Mondiale 
pentru Sănătate (OMS). Are multe statistici despre evoluţia bolilor şi 
a drogurilor din diferite țări. Poate fi de folos pentru găsirea 
experţilor în universităţi, agenţiile guvernamentale şi grupurilor 
consultative de experţi din întreaga lume. 

www.undcp.org/index.html Acesta este site-ul United Nations 
International Drug Control Programme (Programul Naţiunilor Unite 
pentru Controlul Drogurilor). Conţine multe statistici de ansamblu. 

www.ifs.univie.ac.at/-uncjin/stats.html Acesta este parte a 
United Nations Crime and Justice Information Network (Reţeaua de 
Informaţii a Naţiunilor Unite cu privire la Infracţiuni şi Justiţie). 
Acest site este pentru World Crime Survey (Situaţia Infracționalității 
Mondiale) şi conţine statistici privind infracționalitatea în multe tări. 

Cantitatea de informație disponibilă pe internet poate fi 
descurajantă, dar mulți jurnalişti cred că acesta e o zonă care îi poate 
ajuta enorm de mult în munca lor. După cum afirmă şi grupul de 
jurnalişti din spatele USUS pe site-ul lor: 

„[...] pentru documentare, internetul va deveni aproape tot 
atât de indispensabil şi de important precum telefonul, în prezent. 
Internetul va fi un instrument fundamental de căutare a unui subiect, 
a unei informaţii, a unor experți sau a unor cunoscători. A se remarca 
cuvântul „căutare” în loc de „navigare”. Diferenţa este între a găsi 
informaţia şi contactele necesare şi a da peste ele accidental. Secretul 
constă în a şti cum să exploatezi masiva rețea de informații a 
internetului." 

(www .usus.org) 

Poşta electronică 

Poşta electronică, sau e-mail-ul îi permite jurnalistului să nu 
mai trebuiască să stea într-un anumit loc pentru a se documenta sau a 
oferi un articol. Ea permite transmiterea de mesaje de la un computer 
la altul oriunde într-o reţea şi a fost una dintre primele aplicaţii ale 
rețelelor de calculatoare. Există o mulțime de programe pentru a 
trimite şi primi mesaje electronice, dar, în esenţă, ele sunt la fel: un 
fişier sau un mesaj este trimis de la un anumit utilizator la alt 

utilizator anume. Din 1992, odată cu introducerea MIME 
(Multipurpose Internet Messaging Extensions)" fişierele pot fi şi 
speadsheets, sau în format audio, video. 

Pe măsură ce numărul persoanelor conectate on-line a 
crescut, poşta electronică a devenit tot mai utilă pentru accesarea 
surselor. Principalul ei avantaj e rapiditatea, ea oferind acces oriunde 
în lume prin simpla apăsare a unui buton. Un alt avantaj este faptul că 
e convenabilă. Persoana care e contactată nu trebuie să fie disponibilă 
când este transmis mesajul: mesajul aşteaptă până când aceasta îşi 
verifică poşta, apoi persoana respectivă poate să răspundă cu uşurinţă 
apăsând câteva taste ceea ce elimină nevoia de timbre, plicuri sau 
căutarea numerelor de telefon şi, în final, un răspuns prin telefon. 
Acest aspect este deosebit de util mai ales când persoanele contactate 
se află la mare distanță: mesajele şi răspunsurile pot fi trimise fără a 
ţine cont de fusul orar. 

Mai mult decât atât, poşta electronică e la baza 
news-grupurilor şi list-serverelor (explicate în secţiunea următoare), 
care permit accesul la grupuri de interes care pot să nu fie printre 
contactele unui jurnalist. Prin intermediul acestora, jurnalistul poate 
să ia legătura cu un mare număr de persoane pe care nu le-a cunoscut 
sau întâlnit anterior. 

În ciuda faptului că poşta electronică este cel mai sofisticat 
instrument de pe internet, fiind folosit deja de peste 30 de ani, ea 
prezintă încă nişte probleme. Prima dintre ele este găsirea adresei 
persoanei cu care vrei să comunici şi, deşi există câteva directoare de 
poştă electronică disponibile pe internet, adesea este încă dificil şi ia 
mult timp să găseşti o persoană în acest fel. Cea mai bună metodă 
rămâne, încă, contactarea telefonică a persoanei sau organizației 
respective pentru a-i afla adresa, deşi e din ce în ce mai posibil să 
găseşti o adresă de poştă electronică găsind web site-ul organizațiilor 
sau persoanelor în cauză folosind unul din motoarele de căutare de pe 
internet. 

O altă problemă este faptul că primirea unui răspuns de pe 
adresa electronică a persoanei contactate nu reprezintă o garanţie a 


1! Set de programe care permite transmiterea şi primirea prin poşta electronică a 
fişierelor în cât mai multe tipuri de format: text, audio, video, etc. (nota 
traducătorului). 

faptului că răspunsul vine de la acea persoană şi nu de la un 
subordonat sau asistent, astfel că a trimite un mesaj electronic unei 
persoane necunoscute poate fi periculos. Reddick spune: 

„Odată ce ai stabilit o relaţie cu o sursă... vei constata că 
poşta electronică de la om la om poate fi un instrument nepreţuit. 
După un interviu telefonic prelungit sau chiar după o întâlnire faţă în 
față, este posibil să constaţi că notițele tale sunt neclare în anumite 
puncte cheie. Poşta electronică este un instrument eficace pentru a 
obține de la sursă clarificarea informaţiilor.” (Reddick & King, 1995: 
91) 

Poşta electronică pune probleme în ceea ce priveşte 
intimitatea şi securitatea. Deşi pare a fi o modalitate privată de a 
comunica, nu există nici o modalitate de a şti cine are acces la adresa 
electronică la care ai trimis mesajele şi, deci, cine poate să le citească. 
Pe lângă faptul că ele pot fi accesate de secretari şi asistenţi, mesajele 
electronice pot să fie văzute de către administratorii sistemelor 
computerizate prin care sunt trimise mesajele. Multe companii 
monitorizează mesajele electronice ale angajaţilor lor, iar în Statele 
Unite FBI-ul verifică mesajele electronice ale persoanelor pe care le 
investighează. Poate cel mai cunoscut exemplu de acest fel s-a 
petrecut la mijlocul deceniului nouă când Oliver North a stocat pe 
hard disk mesajele electronice privind scandalul Iran — contra arme în 
schimbul ostaticilor. În ciuda faptului că acesta ştersese mesajele de 
pe hard disk-ul computerului său, anchetatorii au reuşit să le 
recupereze şi să le folosească împotriva lui. De aceea poşta 
electronică ar trebui evitată când e vorba de chestiuni delicate. Aşa 
cum spunea Bill Thompson, un jurnalist on-line care a jucat un rol 
important în crearea web-site-urilor ziarelor Guardian şi The 
Observer: 

„Poşta electronica poate ajuta un jurnalist în multe feluri, la 
fel cum un fax, un telefon sau o maşină de serviciu poate să îți facă 
viața mai uşoară. Însă, fiecare dintre acestea este o unealtă care 
trebuie utilizată corect. A folosi doar una dintre metode, 
excluzându-le pe celelalte sau ignorând diferitele caracteristici ale 


mediului de comunicare ales poate da naştere la probleme”"?. 

News-grupuri şi list-servere 

News-grupurile şi list-serverele constituie o modalitate utilă 
jurnaliştilor pentru ca ei să intre în legătură cu diferite persoane în 
mod neoficial, pentru a obţine ceea ce ziariştii numesc „un punct de 
vedere uman” asupra ştirilor lor. În principiu, ele sunt mijloace de 
comunicare electronică între o persoană şi un grup de persoane. 
Lust-serverele funcționează prin e-mail; odată ce te-ai înregistrat la un 
grup list-serv, sau la o „listă”, fiecare mesaj trimis grupului de 
discuţii e trimis fiecărei persoane din acel grup. News-grupurile sau 
grupurile Usenet, cum mai sunt ele cunoscute, nu trimit mesaje 
indivizilor, ci unui buletin de ştiri central. Odată ce te-ai înscris în 
news-grup, accesul îți este oferit de un server central unde mesajele 
pot fi citite, se poate răspunde sau poţi trimite mesaje. 

Avantajul news-grupurilor față de alte list-servere este că ele 
permit indivizilor să intre şi să iasă din discuţie oricând şi ele nu 
permit blocarea sistemelor individuale de poştă electronică cu zeci de 
mesaje ale membrilor grupurilor de discuții. List-serverele au 
avantajul că de obicei sunt frecventate de persoane de acelaşi tip — de 
exemplu, list-servere pentru jurnalişti sau pentru cei specializați 
într-un anumit domeniu — aşa încât utilizatorii ajung să se cunoască 
între ei, iar calitatea răspunsurilor poate fi mult mai uşor verificată. 
Evident, faptul de a putea contacta cu uşurinţă anumite grupuri de 
oameni este de mare ajutor jurnaliştilor, în special dacă lucrează la un 
material cu implicaţii internaţionale. De exemplu, unul dintre 
studenţii mei care lucra la o investigație privind creşterea numărului 
de exmatriculări din licee în Anglia şi Țara Galilor a vrut să compare 
situaţia cu cea din alte țări. A găsit un list-server care se ocupa de 
acest subiect şi a trimis un mesaj prin care solicita informaţii. În 
decurs de o săptămână a primit răspunsuri nu doar din Anglia şi Țara 
Galilor, ci şi din Australia, Italia şi Canada, ceea ce i-a permis să dea 
materialului său o dimensiune internațională care i-ar fi luat, în cel 
mai bun caz, câteva săptămâni prin mijloace non-electronice. 

Totuşi, jurnaliştilor le este imposibil să cunoască nivelul de 
cunoştinţe al persoanelor care fac comentarii în grupurile de discuţii 
astfel că o anume doză de precauţie este necesară. După ce au stabilit 
că sursele lor on-line sunt utile, reporterii trebuie să verifice 
acreditările surselor on-line tot aşa cum ar verifica pe cineva întâlnit 
întâmplător şi care pare a avea informaţii interesante. 


219 


News-grupurile pot fi utilizate şi indirect pentru a oferi 
jurnalistului o perspectivă mai largă asupra subiectului la care 
lucrează. Intrând într-o discuție pe un anumit subiect, diferite aspecte 
ale subiectului care au putut fi trecute cu vederea sau socotite 
neimportante de unii sunt, adesea, redescoperite. Interesant este 
faptul că Pentagonul monitorizează, de regulă, news-grupuri pentru 
evalua starea de spirit politică a ţării şi pentru a afla opiniile 
utilizatorilor”. 

News-grupuri şi list-servere utile 

Pentru a te înscrie pe un list-server, de obicei, se trimite un 
mesaj pe adresa electronică a list-serverului şi te abonezi la lista 
respectivă. Odată devenit membru al grupului, primeşti fiecare mesaj 
trimis grupului şi, la fel, fiecare mail pe care îl trimiți listei este trimis 
fiecărui membru. Aceasta poate însemna primirea unei duzini de 
mesaje în fiecare zi, deci folosiţi list-serverele cu prudenţă. 

NICAR-L discută despre jurnalismul de investigație la 
listserv(a)lists.missouri.edu. 

NEW SLIB discută activitatea de documentare jurnalistică la 
listserv()ripken.oit.unc.edu 

FOI-L discută probleme legate de libertatea de informare la 
listserv(Glistserv.syr.edu 

Există şi un director al news-grupurilor forumurilor la 
www.dejanews.com, care îți permite să cauţi, să citeşti şi să afişezi 
informații. 

FTP 

FTP este prescurtarea de la File Transfer Protocol (Protocol 
de transfer de fişiere) şi este, în esenţă, un limbaj care le permite 
computerelor să trimită şi să primească fişiere de la alte computere 
care ar putea fi la distanţă, sau ar putea folosi un sistem diferit de 
operare. Acesta este unul din cele mai dificile aspectele ale 
internetului pentru utilizatori şi el necesită un nivel rezonabil de 
„alfabetizare” în domeniul operării computerelor, precum şi 
instalarea pe computer a soft-ului capabil să gestioneze operaţii cu 
FTP-uri. De obicei FTP-ul este utilizat pentru obținerea unor anumite 
fişiere din institutele de cercetare sau din biblioteci. Problema 
principală în obţinerea prin FIP a fişierelor este că trebuie să ştii 

exact ce îți trebuie şi unde este stocat materialul, pentru că tot ce 
apare pe ecran este un director cu fişiere care dă foarte puține 
informaţii sau chiar deloc despre ce anume conţine fiecare fişier. Din 
fericire, majoritatea instituțiilor şi bibliotecilor sunt acum accesibile 
pe World Wide Web, care este mai uşor de utilizat şi de accesat". 

Servicii de informaţii comerciale 

Având în vedere cantitatea de informaţie electronică 
disponibilă, nu e de mirare că în ultimii ani s-au înființat o mulțime 
de companii care oferă informaţii celor care au nevoie de ele. În 
general, aceste servicii de informații comerciale sunt scumpe şi în 
majoritatea redacțiilor de ştiri utilizarea lor e limitată la 
documentariştii care pot să navigheze rapid Pînă în zona de care au 
nevoie. Adesea, informaţiile vândute de către aceste companii sunt 
deja disponibile gratuit, însă descoperirea lor ar necesita pricepere şi 
mult timp pentru o persoană particulară. De exemplu, unui ziarist îi 
poate lua o zi întreagă să navigheze prin arhivele electronice ale 
cotidienelor pentru a obține informaţii generale privind încălcarea 
standardelor în grădiniţe, în timp ce un serviciu comercial, cum ar fi 
Nexus, ar putea oferi informaţia într-o oră — însă, contra cost. La fel, 
datele financiare ale companiilor sunt disponibile gratuit prin 
Company House care deține arhive pe CD-ROM şi într-o măsură 
limitată pe internet, dar informaţiile oferite de o organizație 
comercială, cum ar fi Dun and Bradstreet, sunt, probabil, într-o formă 
mult mai accesibilă. 

Fără nici un dubiu, serviciile de informaţii comerciale oferite 
on-line sunt extrem de utile, dar, în general, sunt extrem de scumpe, 
depăşind resursele celor mai mulți jurnalişti independenți. Ele sunt, 
de obicei, folosite în redacțiile de ştiri consacrate cu privire la 
subiecte care necesită o verificare rapidă a informaţiei. 

Spreadsheets şi baze de date 

Se acceptă, în general, faptul că datele şi cifrele pot fi 
prezentate într-o asemenea manieră încât anumite aspecte ale situaţiei 
sunt puse în umbră şi acest fapt se întâmplă mai ales dacă acele 
aspecte l-ar putea pune pe informator într-o lumină mai puţin 
favorabilă. Acesta e punctul unde spreadsheets şi bazele de date pot 


'* Pentru mai multe informaţii despre FTP, vezi Reddick & King 1995. 

ajuta jurnaliştii de investigaţie să verifice informaţia şi s-o analizeze 
independent, fără a petrece ore nesfârşite calculând. 

Spreadsheets sunt folosite pentru a analiza informații 
numerice, precum bugete naţionale sau locale, situaţia financiară a 
companiilor, evoluția salariilor oficialilor publici, infracționalitatea, 
sau schimbările din informațiile oferite de recensământ. Sistemele de 
gestionare a bazelor de date sunt ca un fel de cabinete de fişe 
electronice care organizează informaţia. Ele sunt folosite pentru a 
descoperi în informații anumite evoluții. De exemplu, dacă un 
reporter investighează declinul unui cartier, el ar putea să înceapă cu 
utilizarea spreadsheets pentru a afla rata criminalității din ultimii ani 
în comparaţie cu cea din alt cartier. Utilizarea spreadsheets pentru a 
analiza aceste date va ajuta jurnalistul să determine dacă creşterea 
criminalităţii a fost sau nu un factor în declinul zonei şi, dacă da, va 
oferi informații pentru a chestiona poliția ce a făcut pentru a 
îmbunătăți situaţia. 

Folosirea aceloraşi informaţii, însă, cu ajutorul unui sistem 
de gestionare a bazelor de date, îi va oferi ziaristului o perspectivă 
diferită. Introducând locul, tipul şi momentul comiterii infracțiunii, 
sexul, vârsta, rasa şi domiciliul victimelor, el va putea afla dacă 
problema criminalității zonei se datorează, în principal, agresiunilor, 
furturilor de autoturisme, tâlhăriilor, atacurilor rasiste sau violenței 
domestice. În mod evident, o zonă în care există un număr ridicat de 
agresiuni împotriva minorităţilor etnice, dar puţine împotriva 
grupului majoritar are o problemă diferită decât cea dintr-o zonă în 
care există puține agresiuni, de orice fel, însă foarte multe tâlhării. 
Administratorul bazei de date poate să vă permită, de asemenea, 
realizarea unei imagini detaliate a unor străzi anume unde este cel 
mai periculos să laşi maşini nesupravegheate, unde se întâmplă cele 
mai multe tâlhării şi unde este cel mai riscant să te plimbi. Din nou, 
toate aceste informații îi vor oferi reporterului „muniţie” valoroasă 
pentru a-i chestiona pe cei responsabili cu administrarea regiunii. Aşa 
cum spune Nill Reisner de la Miami Herald: 

„Instrumentele analitice pe care le fac disponibile 
computerele permit jurnaliştilor din întreaga lume să adune informaţii 
mai eficient, să analizeze informaţiile pe care le adună, să pună 
surselor întrebări mai relevante şi să scrie ori să difuzeze materiale 
mai profunde, mai pătrunzătoare. Ele oferă jurnaliştilor accesul la 

aceleaşi instrumente pe care autoritățile le folosesc de ani de zile. Ele 
au echilibrat jocul.” (Reisner, 1997) 

Utilizarea spreadsheets-urilor şi a bazelor de date de către 
jurnaliştii din America a ajuns deja o practică standard în principal 
deoarece, de obicei, informaţiile se obţin pe suport electronic. În 
Marea Britanie, acest lucru este extrem de dificil, datorită Legii 
privind Protejarea Datelor care este adesea folosită de autoritățile 
locale şi de alte instituţii asemănătoare pentru a împiedica 
transmiterea electronică către reporteri a datelor pe care ei le dețin”. 
În America reporterii primesc, în mod curent, informaţii pe suport 
electronic, de la bugetele municipale la autorizaţiile pentru animalele 
de companie, de la finanţări de campanii electorale la contracte 
guvernamentale, de la statistici privind natalitatea, mortalitatea, 
căsătoriile şi divorțurile la liste electorale. Aceasta le oferă 
jurnaliştilor un domeniu enorm pentru a utiliza spreadsheets-urile şi 
bazele de date cât mai bine şi a dus la realizarea unor materiale care 
înainte ar fi necesitat luni de documentare. Unul dintre cele mai 
celebre cazuri s-a petrecut în St. Louis, unde un reporter a făcut un 
link între baza de date pentru înregistrarea deceselor din oraş şi cea 
cu înregistrarea voturilor şi a descoperit că un număr însemnat de 
„morţi” votaseră la ultimele alegeri". 

Totuşi, există dovezi că situația din Marea Britanie se 
schimbă, unele autorități locale afişează pe web site-urile lor 
procesele verbale ale şedinţelor consiliilor locale, verdictele Curţii de 
Apel sunt afişate pe internet şi există perspectiva afişării pe internet a 
proceselor verbale ale şedinţelor de la tribunal”. În plus, există deja o 
mulţime de statistici disponibile pe site-urile guvernamentale, iar date 
specifice pe ţări sunt disponibile de pe site-urile unor organizații 


'5 Deşi nu e sigur că autorităţile locale şi alte structuri oficiale refuză să ofere 
informaţii în format electronic, de fapt ei le oferă şi totuşi, până acum nu s-a luat 
nici o hotărâre oficială în acest sens. 

16 Articolul intitulat „Viu sau mort: Alegătorii ne-eligibili ai oraşului se numără 
cu miile”, de Tim Novak şi George Landau, a fost publicat în St. Louis 
Post-Dispatch în 9 septembrie 1990. 

1 Lordul Judecător Saville a luat o hotărâre istorică pentru sistemul juridic 
britanic în iunie 1998 solicitând afişarea imediată pe web a unui verdict 
important al Curţii de Apel. A se vedea articolul lui Duncan Campbell „Perucă, 
togă şi laptop” din august 1998, The Guardian Online (www. guardian.co.uk). 

precum Naţiunile Unite, Organizația Mondială a Sănătăţii, sau 
Comunitatea Europeană. Chiar şi atunci când informaţia nu este 
disponibilă în format electronic, ea este adesea disponibilă pe hârtie 
şi, deşi ia mai mult timp, jurnaliştii pot să îşi facă propriile lor baze 
de date punând pe computer informaţia oferită lor pe hârtie şi să 
câştige, totuşi, timp prin folosirea ordinatorului pentru a analiza 
informația mult mai rapid şi mai corect decât cu hârtia şi calculatorul 
personal. 


Viitorul 

Dacă instrumentele descrise mai sus sunt disponibile pentru 
uzul jurnaliştilor, trebuie reamintit faptul că, din acest punct de 
vedere, precum şi în accesarea tuturor acestor informaţii, ziariştii din 
democraţiile vestice nu au nici un privilegiu față de restul cetăţenilor. 
Problema este că cantitatea şi calitatea diferită a informaţiei fac ca 
accesarea ei să pară similară cu ceea ce Trevor Haywood, profesor de 
sisteme informaţionale umane la University of Central England, 
descria drept „acele benzi desenate vechi în care fermierul ținteşte un 
butoi hodorogit, plin de cuie şi de chestii ruginite în speranţa că o să 
nimerească ceva, iar din cer pică o mulțime neaşteptată de 
animale”!5. 

Aceasta înseamnă efectiv că „mai mult decât oricând sarcina 
jurnalismului (scris şi de orice alt tip) va consta în filtrarea 
chestiunilor relevante dintr-un volum din ce în ce mai mare de 
informaţii într-un domeniu aglomerat şi din segmentele lui 
ramificate. Jurnalismul trece de la furnizarea de fapte la furnizarea de 
sensuri” (Bardoel 1996:297). Potrivit lui Philip Meyer, pentru a 
depăşi această „încărcătură informatică” jurnaliştii trebuie să aplice 
metode de cercetare specifice ştiinţelor sociale şi comportamentale, 
să devină „jurnalişti de precizie” şi să abandoneze tradițiile gemene 
ale pasivității jurnalistice — ceea ce vrea să spună că ei acceptă 
informaţii oferite lor de sursele oficiale — şi ale inocenței jurnalistice 
— ceea ce vrea să spună că ei acceptă versiunea oficială a informaţiei 
ca fiind cea corectă. Aceasta nu înseamnă că jurnaliştii trebuie să 
abandoneze ethos-ul obiectivității în activitatea lor, aşa cum s-a 


'5 Lucrarea prezentată la prima Ameritech Information Society Lecture, 


Edinburgh 1997. 

întîmplat cu „noul jurnalism” din anii *60 ai secolului al XX-lea”, ci 
înseamnă că ei trebuie să fie mai activi în descoperirea informației 
corecte, nu numai a celei care este cea mai la îndemână, care de 
obicei provine de la părțile interesate care sunt super-active să îşi 
vadă propria versiune a cazului în relatările de presă. 

Aşa cum afirmă Meyer (1991): 

„Tema subiacentă a celor mai multe perspective critice 
moderne asupra jurnalismului este că media este mult prea uşor 
dominată de puterea politicienilor şi de îndemânatecii lor "specialişti 
în denaturare” ale căror dorinţe determină prea lesne ce este ştire şi ce 
nu. Pentru a se proteja de manipulare, presa are nevoie de mai multă 
încredere de sine şi cea mai bună cale spre încrederea în sine este 
cunoaşterea.” 

Această cunoaştere este deja accesibilă prin tehnologie. Aşa 
cum spunea Brian McNair, „apariţia internetului distruge efectiv 
metodele tradiționale de control ale elitei asupra informaţiei şi a 
diseminării acesteia” (McNair 1998: 141). 

Tom Koch merge chiar mai departe. El susține că noua 
tehnologie oferă putere sporită reporterilor permițându-le accesul la o 
cantitate de informație egală, sau chiar superioară celei deținute de 
persoanele intervievate. Aceasta înseamnă că jurnaliştii nu vor mai 
depinde de informaţiile oferite de autorităţile publice, cum ar fi 
purtătorii de cuvânt ai poliţiei, pompierilor, spitalelor, personalităţi 
private, de exemplu purtători de cuvânt sau persoane implicate direct 
într-un eveniment. În schimb, ei pot avea acces rapid la opinii avizate 
independente, ceea ce le va permite să decidă asupra contextului 
materialului. După cum scrie Koch: 

„Cel puţin, acest potenţial îi informează semnificativ pe 
jurnalişti sau pe redactori, făcându-i mai puternici prin acest fond 
informativ adunat electronic şi cu o perspectivă care le permite să 
privească critic o poziție oficială, indiferent de puterea respectivei 
surse oficiale.” (Kooch, 1991: 118) 

Acest fapt a devenit evident în deja menționatul scandal 
Clinton-Lewinsky, iar în Marea Britanie atunci când William Straw, 
fiul ministrului Jack Straw, a fost prezentat pe internet ca „fiul unui 


? De pildă, publicistica lui Tom Wolfe în care ziariştii relatau doar din propria 
lor experienţă directă. Vezi Wolfe şi Johnson, 1975. 

oficial guvernamental” surprins cu canabis asupra lui într-un raid din 
1997, în ciuda încercărilor guvernului de a-i proteja identitatea. 

Pe de o parte, deci, tehnologia poate fi percepută ca 
liberalizând informația, dar trebuie reamintit faptul că nu este o 
liberalizare universală şi că accesibilitatea electronică a informației în 
sine nu înseamnă că ea este şi nepărtinitoare. După cum arată Trevor 
Haywood: 

„observăm formarea, aproape zilnică, de alianțe între cei care 
oferă conţinuturi media şi cei care oferă ghizi şi conexiuni la noile 
rețele; ghicim de asemenea că aceste alianțe au mai mult de-a face cu 
profitul decât cu înalte idealuri sau cu altruismul fără pată.” 
(Haywood, 1997:8) 

Unul din primele exemple de acest tip este CityScope, o 
revistă on-line lansată de Microsoft în 1995. De atunci, aproape toate 
publicaţiile importante, atât din Marea Britanie cât şi din Statele 
Unite, sunt disponibile şi în format electronic, în ciuda faptului că 
foarte puţine din publicațiile electronice realizează profit. Scopul 
editorilor care îşi extind interesele şi pe internet este acela de a se 
infiltra în acest mijloc mass-media şi de a se asigura că influenţa lor 
este resimțită şi în acest mediu. 

Haywood mai arată şi că internetul este, în principal, limitat 
la țările din Lumea Întâi, în timp ce doar doi africani dintr-o mie au 
acces on-line, majoritatea lor sunt din Africa de Sud. Mai mult, chiar 
şi în ţările occidentale, accesul la internet se limitează la cei care şi-l 
permit. El scrie că: „Internetul va oferi câştiguri extraordinare şi mari 
oportunități, însă nu există certitudini şi avem, deocamdată, puţine 
dovezi ca să afirmăm că toate grupurile economice vor obține 
beneficii similare” (ibid. : 26). Acestea fiind spuse, atât în Statele 
Unite cât şi în Marea Britanie utilizarea calculatoarelor şi a 
internetului a devenit o practică standard a redacţiilor de ştiri. Un 
studiu despre tendinţele în practicile de adunare a informaţiei 
accesibile on-line în ziarele americane şi publicat în 1997 de Bruce 
Garrison de la University of Miami ajungea la concluzia: 

„Internetul nu este doar un nou vehicul de distribuţie pentru 
jurnalişti. El a devenit o resursă foarte valoroasă pentru obținerea de 
ştiri şi, în timp, World Wide Web, poşta electronică şi alte 
instrumente de pe internet îşi vor găsi locul în toate ziarele alături de 

alte resurse testate în timp ale redacțiilor de ştiri, cum ar fi lucrările 
de referință şi telefonul”. (Garrison, 1997) 

Importanţa jurnaliştilor care ştiu să se descurce pe internet e 
evidentă într-o decizie a agenţiei americane de ştiri Reuters prin care 
se recomanda reporterilor să petreacă zilnic o jumătate de oră din 
timpul lor de lucru navigând pe internet pentru a se informa despre 
noile site-uri. Chiar şi în Marea Britanie, unde un studiu publicat în 
1997 de Catedra de Jurnalism de la City University din Londra a 
constatat că folosirea intensă a internetului de către jurnaliştii 
britanici nu este atât de răspândită ca în rândul colegilor lor 
americani, s-a ajuns la concluzia că: 

„există unele dovezi că jurnaliştii încearcă să abordeze 
subiecte despre care, altfel, nu s-ar fi scris deoarece internetul le pune 
la dispoziţie surse suplimentare. În general, e posibil şi ca materialele 
să înceapă a avea o cuprindere mai largă. Web site-urile teroriste au 
fost accesate pentru a integra în articole explicaţii care nu erau 
posibile înainte, iar versiunile electronice ale ziarelor experimentează 
link-uri la documentele complete”. 

Potrivit studiului realizat de City University jurnaliştii din 
Marea Britanie care folosesc cel mai mult internetul şi resursele lui 
sunt cei independenți sau cei care lucrează pentru publicaţiile mai 
puţin importante din provincie. Ambele grupuri sunt caracterizate de 
lipsa de acces la marile biblioteci care au articole de presă, cum ar fi 
cele din presa centrală, şi constrângerile economice. Jurnaliştii de la 
ziarele centrale pot telefona la serviciul lor de documentare şi să 
solicite materiale de fond (articole fie tradiționale, fie electronice) sau 
pot chiar utiliza servicii comerciale de informaţii — un lux pe care 
puţini jurnalişti independenţi, sau puţine publicaţii mici şi-l pot 
permite. Aceasta înseamnă că internetul nivelează diferenţele dintre 
jurnalişti, oferindu-le tuturor acces, în mod egal, la informaţie, 
indiferent de locul lor de muncă sau de bugetul lor. 

Una dintre primele organizaţii de presă importante din Marea 
Britanie care a adoptat internetul a fost News International. Gertrud 
Erbach, managerul Serviciului de Informații al lui News International 
comenta: 


* Journalism and the Internet, www.soi.city.ac.uk/~pw/j1_results.html 

„in prezent, marea majoritate a jurnaliştilor de la News 
International au acces la internet. Este un instrument folositor în 
ciuda marii cantități de informație inutilă de acolo. Personalul 
Serviciului de Informații foloseşte zilnic internetul pentru a răspunde 
solicitărilor şi acest fapt e tot mai frecvent"”!. 

Pe lângă internet, News International utilizează o rețea 
internă (intranet?) de servicii editoriale, cu link-uri la Internet care 
sunt adăugate în mod regulat, sunt împărțite pe arii tematice, precum 
şi link-uri la site-uri relevante pentru subiectele importante. De 
exemplu, în timpul investigației privind uciderea lui Stephen 
Lawrence existau link-uri la raportul McPherson, iar în timpul 
războiului din Iugoslavia existau link-uri la site-uri din Kosovo. Şi 
organizațiile mai mici profită. Nigel Pickover, redactor la Eastern 
Counties Newspaper, care are o reţea de săptămânale şi cotidiene de 
seară în sud-estul Angliei, spune că internetul a transformat modul de 
lucru al ziariştilor săi şi tipul de subiecte pe care ei pot să le acopere. 
El menţionează un localnic care făcea o deplasare din motive de 
caritate în deşertul Negev din Israel şi care a putut să trimită mesaje 
electronice înapoi la Ipswich în care să-şi descrie drumul şi un 
reporter trimis pe urmele unui infractor de clasă la Boston, în Statele 
Unite, care s-a documentat despre subiectul său pe internet şi i-a 
contactat pe jurnaliştii de la Boston Globe, rugându-i să-l ajute când 
soseşte. Deşi Pickover recunoaşte că aceste articole puteau fi scrise şi 
fără internet, el crede că folosirea acestuia a dus la realizarea unor 
materiale mai bune. „Numai nebunii — sau oamenii care nu au ce 
căuta în jurnalism — ar opune rezistență acestui instrument 
nemaipomenit”, declară el. „În cei douăzeci şi cinci de ani de când 
lucrez pentru cotidiene au survenit două evoluții majore: realizarea în 
totalitate prin mijloace electronice a ziarului şi internetul””. 

Jurnalistul de investigaţie Danny Rosenbaum recunoaşte că 
în Marea Britanie folosirea internetului la documentarea pentru un 
articol este, încă, în urma celei din Statele Unite, dar el crede că acest 
lucru se va schimba. „Cred că internetul se va dovedi mult mai 


”! Interviu cu autorul, mai 1999. 

“ Intranetul este un web-site intern al unei corporaţii care poate fi accesat doar 
de către cei din interiorul corporației. 

* Interviu cu autorul, octombrie 1998. 


228 


valoros decât este acum”, spune el. „În momentul de față 
întrebuințarea sa principală este de a furniza subiecte şi idei”. EI 
declară că, în munca sa, care înseamnă filme documentare pentru 
Channel 4 din Marea Britanie, el apreciază list-serverele pentru 
ziarişti ca fiind extrem de utile pentru contacte şi a utilizat bazele de 
date guvernamentale pentru realizarea mai multor materiale care se 
ocupau de decesele din închisori, decesele în accidente de maşină în 
care era implicată şi poliţia, uzul şi abuzul de metadonă, organizații 
de caritate în conflict cu legea sau prost conduse. 


Concluzia 

În ultimele două decenii în Europa şi America de Nord a 
existat o nemulțumire generală cu privire la comercializarea mediei, 
mercantilizarea informaţiei şi dispariţia jurnalismului „serios”. 
Analiştii media, precum Anthony Sampson, aruncă vina pentru 
această stare de fapt pe „concurența acerbă, presiunile exercitate de 
publicitate, centralizarea puterii” (1996: 49). Sampson deplânge, mai 
ales, faptul că analizele politice, ştirile externe şi investigaţiile au fost 
înlocuite cu materiale „de interes general uman” şi de ştirile scurte 
scoase din context şi el speră că noua tehnologie va redresa situația. 
„Dacă comunicarea de masă a devenit prea denaturată şi coruptă, s-ar 
putea ca internetul şi poşta electronică să ne ofere noi tehnologii 
pentru a ne scăpa de cele vechi, pentru a construi sisteme de 
informaţie mondiale mai demne de încredere” (1996: 51). 

Chiar dacă aceasta, poate, e o situaţie improbabilă, sper că 
am arătat că internetul şi tehnologia computerelor pot, cel puţin, să 
ajute jurnaliştii şi să le ofere o anume autonomie față de 
constrângerile politice, economice şi profesionale ale jurnalismului 
de la sfârşitul secolului al XX-lea. Pentru jurnaliştii de investigaţie, 
internetul are potenţialul de a le oferi posibilitatea de a accesa o mare 
varietate de surse din întreaga lume, astfel încât se poate obține o 
perspectivă mai obiectivă. Documentându-se pe internet jurnaliştii 
pot uşor, acum, să obțină suficiente informaţii, întrebările lor 
devenind mai pertinente şi mai pătrunzătoare. De asemenea 
persoanele potrivite pentru a fi intervievate pot fi accesate mai uşor, 
fie ele persoane oficiale, experţi sau „victime” contactate prin 


%4 Interviu cu autorul, mai 1999. 


229 


news-grupuri. Dar şi mai importantă este posibilitatea de a obţine un 
punct de vedere mai obiectiv. Prin tradiţie, ziariştii au încercat 
întotdeauna să verifice o informaţie primită de la o sursă cu 
informația primită de la o altă sursă — procedeu cunoscut sub numele 
de „două surse” — însă constrângerile de timp şi spaţiu adesea fac 
acest procedeu dificil. Internetul şi poşta electronică reduc atât timpul 
cât şi distanțele şi e mai uşor pentru jurnalişti să găsească şi să intre 
în contact cu diferite persoane. 

Mai important este faptul că internetul este un nou forum 
pentru ca jurnaliştii să disemineze informațiile pe care mass-media 
tradițională le socotesc prea sensibile sau să evite restricțiile din 
zonele unde există tulburări politice şi cenzură. Acest lucru şi-a arătat 
efectele pozitive în decembrie 1996, în Serbia, când preşedintele 
iugoslav Slobodan Miloşevici a încercat să oprească transmiterea 
reportajelor postului de radio sârb independent Radio B-92 despre 
demonstrațiile anti-guvernamentale împotriva anulării alegerilor 
municipale. După ce emițătorul postului a fost oprit, acesta a postat 
versiuni-text ale ştirilor sale pe pagina lui de web şi a început să 
folosească programul RealAudio pentru a transmite on-line. 
Încercările ulterioare ale guvernului sârb de a filtra paginile web ale 
presei independente pentru a împiedica utilizatorii de internet din 
Serbia să le acceseze au dat de asemenea greş, deoarece Radio B-92 a 
utilizat, printre altele, „site-uri oglindă”, adică web-site-uri 
alternative care conţin aceleaşi informații ca site-ul originar. Mai 
mult, postul a putut transmite informaţii celor 30.000 de persoane 
care s-au abonat la lista sa de poştă electronică”. 

Partea negativă a acestei tehnologii este că, în vreme ce 
jurnaliştii pot s-o folosească pentru a urmări pe cineva, ea poate fi 
folosită pentru a urmări jurnaliştii. De fiecare dată când o persoană se 
conectează, ea dezvăluie, poate, informaţii despre ea însăşi, unde se 
află şi ce informaţii accesează. În regimurile represive, deci, 
tehnologia aceasta ar putea fi folosită pentru a bloca şi nu pentru a 
elibera informaţia. Există de asemenea pericolul să se răspândească 
dezinformarea dacă nu se verifică sursa informației obținute de pe 
internet. 


“Informaţiile provin din „Big Brother supraveghează internetul la Belgrad”, de 
Julie Moffett, www.rferl.org/january 1999. 

Totuşi, potenţialul tehnologiei constă în crearea unei arene 
mai egale şi mai libere, care ar putea, oarecum, îndeplini criteriile 
„sferei publice” ideale, aşa cum o defineşte Jiirgen Habermas. 
Caracteristica principală a conceptului habermasian de sferă publică 
este garantarea accesului; în interiorul acestei sfere publice nu există 
o ierarhie socială şi se poate discuta orice subiect care prezintă 
importanță sau interes. Sfera publică pe care o are el în vedere este de 
asemenea autonomă, adică liberă față controlul politic sau economic, 
şi ea întrupează un ideal democratic prin oferta şi schimbul de 
cunoaştere şi informaţie”. Criticii au arătat că arena cafenelelor din 
secolul al XVII-lea pe care şi-a bazat Habermas teoria nu avea, de 
fapt, aceste caracteristici, cercul fiind restrâns la cei care îşi puteau 
permite accesul în cafenele, adică mai ales burghezi şi nobili, şi ei 
erau exclusiv bărbaţi. Cu toate acestea ea serveşte drept concept ideal 
spre care să tindă societățile democratice. 

În mod similar, internetul nu este gratuit fiind restrâns la 
aceia care au capacitatea economică de a achiziționa hardul necesar, 
în general cei din societăţile occidentale bogate. Dar, pentru moment, 
internetul oferă un forum în care există egalitate şi libertate şi care, 
spre deosebire de cafenelele lui Habermas, nu e limitat la o anume 
dimensiune sau la un anumit spațiu geografic. Dacă accesezi 
internetul, nu există restricții cu privire la ce se poate discuta sau cine 
poate participa la acele discuţii şi, în mare măsură, el funcționează în 
afara controlului politic sau comercial. Această „libertate” pune, 
desigur, probleme cu privire la gust, decență şi imperialismul 
cultural, chestiuni care vor trebui să fie abordate, cândva, în viitor. 
Însă, în calitate de forum pentru schimbul liber de informaţie şi 
cunoaştere, internetul pare să satisfacă criteriile de bază ale unei sfere 
publice deschise tuturor cetățenilor. Dacă interesele comerciale şi 
guvernele îi vor permite să rămână astfel, este o problemă la care va 
trebui să ne gândim în viitor. După cum spune Brian McNair: 

„Anii care vin vor decide dacă e vorba de un utopism 
neadecvat sau de o evaluare realistă a potențialul liberator al unei 
tehnologii care este, cu adevărat, greu de controlat şi reglementat şi, 


25 Aceasta este o versiune foarte simplificată a teoriei lui Habermas. Pentru 
detalii, a se vedea Habermas 1989. 

astfel, excepțional de independentă faţă de comercializare şi controlul 
elitei care, în cele din urmă, au supus toate celelalte forme de media 
din istoria umană. (1998: 142) 

În orice caz, viitorul jurnalismului de investigaţie pare mai 
luminos datorită evoluţiilor tehnologice. The Investigative Reporters 
and Editors Incorparation (Asociația Reporterilor şi Redactorilor de 
investigaţie) din Statele Unite au o definiție foarte practică pentru 
jurnalismul de investigaţie:: 

„În medie, nouă zecimi e corvoadă, ore nesfârşite de verificat 
documente de cele mai multe ori fără nici un sens, negocieri 
prelungite cu birocrați reticenți, întâlniri frecvente cu surse care nu au 
nimic de spus şi “cruciați” cu probleme psihice, nopți lungi, cafea 
rece, fundături, hăuri fără fund şi, din când în când, succese 
ameţitoare.” (cit. în Northmore 1996: 10) 

Cu tehnologia disponibilă astăzi, această definiţie ar putea 
foarte bine deveni redundantă. 

Partea a Il-a 
Practica 
10 
Investigarea corupţiei corporatiste 
Un exemplu de la 88C File on Four 


(Dosarul de pe Patru) 
Hugo de Burgh 


Radioul în Marea Britanie 

BBC-ul a fost întemeiat în 1922 ca o corporație națională supusă 
reglementărilor publice. A fost întemeiat astfel deoarece radioul din 
Statele Unite, care nu era supus vreunei reglementări, era perceput ca 
fiind haotic (Franklin, 1997: 117) şi un model negativ. Una din cele mai 
importante influențe asupra dezvoltării BBC, care la rândul lui a 
influențat instituțiile create pentru televiziune după cel de-al doilea 
război mondial, a fost personalitatea primului lui director general, Lordul 
Reith, care a întruchipat multe din valorile admirate de generaţia sa. 

Lordul Reith credea că acest mijloc mass-media ar trebui să 
„informeze, să educe şi să distreze”. Prin aceasta el înţelegea că printre 
principalele sale responsabilități se numărau: furnizarea de informaţii 
imparţiale pe baza cărora cetățenii să poată lua decizii; exprimarea unui 
consens național în privința problemelor morale şi de gust, un consens 
ghidat de propriile sale instincte prezbiteriene; calitatea materialelor 
trebuia să aibă întâietate faţă de profit. Instituţiile au fost create prin 
câteva măsuri dintre care cele mai importante au fost legile bazate pe 
rapoartele Crawford, ceea ce a făcut posibilă implementarea viziunii lui 
Reith. 

Independența faţă de politicieni a fost asigurată prin crearea 
unui consiliu director independent a cărui principală funcţie era să 
protejeze BBC-ul de presiunile politice; finanțarea de la buget s-a făcut 
în tranşe de câte zece ani, astfel încât BBC-ul nu a trebuit să facă rost de 
bani de pe piaţă. 

În timpul grevei generale din 1926, Reich a reuşit să reziste 
încercării politicienilor de a controla BBC-ul. A reuşit acest lucru 
afişând o anume detaşare fără a provoca guvernul; acesta a fost un 

moment favorabil pentru dezvoltarea BBC-ului pentru că i-a definit 
poziţia. Acest eveniment, precum şi metamorfoza sa într-o „instituție 
naţională” pe care o asculta toată lumea în timpul crizei din anii '30 şi în 
timpul celui de-al doilea război mondial, i-au permis să iasă din război 
ca o instituție națională cu autoritate şi influență, respectată în țară şi 
străinătate pentru înaltele standarde ale reportajelor şi programelor sale!. 

Competiţia cu televiziunea şi dezvoltările tehnologice, precum 
şi evoluţia socială şi culturală, au ameninţat existența Corporaţiei în anii 
"60. Era perioada când s-a consacrat muzica uşoară comercială, s-a 
extins publicitatea şi această extindere a avut un impact asupra mediei şi 
a început consumerismul modern. În 1967 Comitetul Pilkington a 
recomandat introducerea radioului local şi, în acelaşi an BBC-ul a 
înființat Radio 1 recunoscând, astfel, că serviciile existente până în acel 
moment nu răspundeau adecvat varietăţi gusturilor. 

În 1972, în conformitate cu Legea Transmisiilor Radio, s-a 
înființat Independent Local Radio (Radioul Local Independent) care s-a 
extins mult începând cu anul 1979 datorită impulsului dat liberei 
inițiative de guvernul Thatcher. Se aştepta ca aceste posturi comerciale 
să aducă profit; proprietarii lor nu erau neapărat preocupaţi de idealul 
slujirii publicului. Opiniile lor despre media şi-au găsit expresia în Legea 
Audio-vizualului din 1990 care a transformat drastic radioul britanic 
deoarece noilor posturi de radio nu li se mai pretindea să educe sau să 
informeze, se limita implicarea guvernului în monitorizarea calității, iar 
licenţa se vindea prin licitaţie celui mai bun ofertant. 

În 1992 au început să transmită primele posturi britanice 
comerciale naţionale; acum sunt trei (Classic FM din 1992, Virgin din 
1993; Talk Radio din 1995). BBC a răspuns lansând postul BBC Radio 
5. În 1996 Legea Audio-vizualului a stabilizat această situație şi a permis 
de asemenea ca o persoană să dețină mai multe posturi, dar a şi 
confirmat statutul special al BBC-ului pentru moment. 

Confruntat cu competiţia posturilor comerciale, BBC-ul este 
criticat pentru că a devenit mult mai populist pentru a face față 
competiției canalelor comerciale. Părerea generală este că reformele din 
anii '90, menite a face BBC-ul mai competitiv, au fost în detrimentul 
radioului, scăzând investiţiile în radio şi forțând redacțiile de ştiri să 


! Această perioadă controversată este dezbătută pe larg în Paulu, Burton (1981), 
Television and Radio in the UK. Londra: MacMillan. 

devină bimediatice. Scăderea treptată a grilei consolidate de programe şi 
diminuarea conținutului elitist nu par să fi rezolvat problema de 
percepţie a BBC-ului, care, conform unor statistici de la sfârşitul anului 
1998, şi-a pierdut publicul într-un ritm şi mai sporit (Hellen 1998). 


File on Four (Dosarul de pe Patru) 

Există două emisiuni de investigație principale la BBC Radio, 
File on Four (Dosarul de pe Patru) şi Face the Facts (lată faptele). 
Echipa de la Face the Facts (lată faptele) care a fost programată mai rar 
în 1998, participă şi la redactarea de ştiri. Alte emisiuni BBC cu tradiție 
în munca de investigaţie sunt You and Yours (Tu şi ai tăi), The Food 
Programme (Emisiunea alimentară), Farming Today (Agricultura 
astăzi), The Today Programme (Programul de astăzi), World at One 
(Lumea la unu) şi World this Weekend (Lumea la acest sfârşit de 
săptămână). Până în prezent există foarte puţine emisiuni de investigaţie 
la programele de radio comerciale din Marea Britanie, ceea ce e păcat, 
deoarece radioul are multe avantaje faţă de televiziune în acest domeniu; 
oamenii vorbesc mai degrabă la un marantz? (reportofon) decât în faţa 
camerei de luat vederi, iar problemele de identificare sunt mai uşor de 
gestionat. 

Cele două emisiuni BBC sunt complementare. Face the Facts 
(Faţă-n față cu faptele) este o emisiune populară de tipul „să îndreptăm 
relele” în timp ce File on Four (Dosarul de pe Patru) încearcă să 
abordeze subiecte mai complexe şi cu o problematică politică implicită. 
File on Four (Dosarul de pe Patru) a fost difuzat prima dată în 
octombrie 1977. Este o emisiune săptămânală de 40 de minute cu o 
audiență de un milion de persoane pe săptămână pentru cele două 
intervale când e transmisă, un public format mai ales din bărbaţi între 30 
şi 49 de ani şi care sunt şi ascultători pasionaţi ai postului Radio 4. 
Emisiunea este produsă în patru săptămâni, gata pentru transmisie. 
Echipa de producție este formată din redactorul emisiunii şi asistentul 
lui, producătorul, responsabilul cu structura şi reporterul care scrie textul 
şi ia interviurile. Reporterul îşi asumă responsabilitatea şi trebuie să aibă 
de asemenea autoritatea de a-l convinge pe ascultător de importanța 
cazului şi a fiecărui argument, precum şi priceperi de comunicare pentru 


? Marcă de receptoare radio şi reportofoane (nota traducătorului). 

a face interesante sau semnificative „fapte care uneori sunt chiar 
neinteresante” (Heggie, 1997). 

Printre subiectele investigate în ultimii ani sunt lipsa 
controalelor, care au ca ţintă medicii suplinitori, condițiile proaste şi 
lipsa de protecţie legală pentru copiii care muncesc, cadrul legal pentru 
micile companii aeriene, corupția din Palestina sub Yasser Arafat, 
moralul armatei ruse, substanțele chimice care afectează procesele 
endocrine, directorii păsării „phoenix” (care reapar la cârma unor noi 
companii după desfiinţarea celor vechi) şi exploatarea pentru cercetări 
medicale a cetățenilor țărilor sărace. Redactorul „nu angajează niciodată 
specialişti”, dar se mândreşte ori de câte ori emisiunile sunt apreciate de 
specialiştii din domeniile cu care s-a familiarizat. „Dosarul de pe 4” a 
obținut, de exemplu, atât medalia de aur cât şi de argint a Asociaţiei 
Jurnalismului Medical (Medical Journalism Association) (Ross 1999). 

Conform lui David Heggie, unul din producătorii emisiunii, 
„Dosarul de pe 4” este o emisiune de investigație în toată puterea 
cuvântului. Îşi descoperă singură subiectele — „nimic nu vine de pe o 
agendă”, nu abordează aceleaşi probleme ca ştirile; este un program de 
format lung, ceea ce influenţează subiectele şi modalităţile de abordare. 
Temele alese au implicaţii politice majore şi sunt relevante pentru mulţi; 
de aceea, odată ce a fost ales un subiect, el trebuie abordat temeinic 
astfel încât nici un ascultător să nu-şi imagineze că programul 
asezonează un „scandal ieftin” drept ceva mult mai important. 
Redactorul, David Ross, este extrem de atent încă de la început asupra 
esenței subiectului şi începe prin a scrie scenariul. „Punem punctele pe 
toate literele „i” cu ostentaţie şi nu facem afirmaţii decât dacă putem să 
le dovedim; mai mult, credem că mai multe fapte nu reprezintă 
informații şi că faptele în sine nu sunt adevărul.” Echipa Dosarului de pe 
patru crede că reputația sa se bazează pe dovezile pe care le aduce: „nu 
există nici o retorică decât cea care provine de la alții” şi ei nu fac 
publicitate emisiunii — „publicitatea e pentru alții. Noi producem faptele” 
(Heggie, 1997). 

Această caracterizare are şi aprobarea redactorul David Ross 
care nu vorbeşte despre „Dosarul de pe patru” ca aparținând 
jurnalismului de investigație, ci „reportajului bazat pe dovezi”: 
„reportaj” deoarece există o anumită distanțare faţă de dezbaterile zilnice 
în încercarea de a vedea care sunt efectele deciziilor şi politicilor asupra 
vieţii oamenilor, „bazat pe dovezi” deoarece caută dovezile de la sursă. 

Ceea ce particularizează « Dosarul de pe patru” este nivelul şi calitatea 
detaliilor. Care este diferența dintre emisiunile bazate pe dovezi şi cele 
analitice? „A nu te da în vânt după experți şi a ieşi pe teren pentru a 
vedea ce se-ntâmplă” (Ross, 1999). 

Atunci când i s-a cerut să-şi ilustreze metoda, a menţionat 
emisiunile cu tematică economică, în special afaceri private cu sectorul 
public. În anul 1996 echipa sa a analizat companiile din Statele Unite 
care pătrundeau pe piaţa de energie britanică (FoF 30 ianuarie 1996). 
„Am descoperit că e nevoie de o legislaţie foarte puternică dacă dorim să 
acționăm eficient în legătură cu aceste companii din domeniul energetic. 
Am făcut investigaţii asupra eficienței mecanismelor care ar trebui să 
reglementeze aceste probleme” (Ross 1999). Am tras concluzii similare 
şi din cercetarea investițiilor în exterior pentru contractele pentru 
computere în serviciile publice încheiate de Departamentul de Securitate 
Socială şi Serviciul de Imigraţie; aici era vorba de „contracte mari şi 
lucrurile nu erau în regulă” (FoF 2 martie 1999). 

Aceeaşi temă a legislaţiei ineficiente a făcut obiectul mai multor 
investigaţii ale Comisiei Europene privind o posibilă fraudă începând 
din ianuarie 1998, cu mult înainte ca Parlamentul European să facă 
publică frauda la începutul lui 1999. Prin intermediul contactelor sale de 
la Bruxelles, reporterul Richard Watson a dat în vileag amploarea 
fraudei arătând că investigația viza peste 200 de proiecte din agricultură. 
Unul dintre cele pe care le dăduse în vileag era un proiect în care 
companiei irlandeze primitoare i se dăduseră sute de mii de lire pentru 
activităţi efectuate în Sicilia şi care costaseră, de fapt, foarte puţin (FoF, 
6 ianuarie 1998). 

Probleme de afaceri şi jurnaliştii de investigație 

Guvernul e o țintă evidentă, afacerile mult mai puţin. Există mii 
de afaceri care desfăşoară activități extraordinar de diverse. Dacă 
reportajele privind administraţia publică interesează întrucât suntem cu 
toții afectaţi, pentru ca o investigație despre afaceri să fie interesantă 
pentru spectatori şi deci să merite să fie făcută, jurnalistul trebuie să fie 
sigur fie că numele companiei este destul de cunoscut, fie că activităţile 
ei sunt destul de scandaloase pentru ca reportajul să aibă impact. 
Jurnaliştii de investigație britanici au observat că tipurile de activităţi 
economice care interesează publicul includ: producerea de bunuri care 
dăunează multor oameni; fixarea artificială a preţurilor, astfel încât 
consumatorii sunt duşi de nas; erorile de producţie sau protecţie care duc 

la decese; folosirea oneroasă a fondurilor de investiții; evaziunea fiscală 
de către cei bogați; practicile anti-competiție ale unor companii 
binecunoscute şi, cel puțin în cazul unei companii bine cunoscute cu o 
suită de acționari binecunoscuți, înşelarea proprietarilor, erori de 
reglementare profesională. 

Oportunităţile îi sunt oferite jurnalistului de investigație 
deoarece structurile de reglementare şi codurile profesionale există, în 
unele cazuri, ca urmare a dezvăluirilor anterioare ale unor jurnalişti. 
Acestea reprezintă modelul, şi nu regulile morale abstracte de 
comportament, după care pot fi judecate practicile şi activitățile 
economice. Există câinii de pază ai consumatorilor şi ai industriei, ca de 
pildă Consiliul Consumatorilor de Benzină (Gas Users” Council). În 
Marea Britanie, reglementările financiare (Financial Services Acts) au 
dus la apariția mai multor corpuri de control pentru industriile de 
investiții şi există şi o Comisie a monopolurilor. Legile companiilor (The 
Companies Acts) oferă cadrul juridic de bază al funcţionării lor. Acestea 
sunt structurile care controlează afacerile — pe lângă cadrul juridic 
general — şi chiar o cunoaştere superficială a lor deschide ochii 
jurnalistului de investigaţie în căutare de subiecte. 

Examinând cele mai cunoscute cazuri de malpraxis în afaceri 
rezultă că adesea companiile îşi creează propriile lor sisteme etice, 
uitând responsabilitățile pe care le au față de societate. Aceasta 
reprezintă un pericol potențial când acţiunile lor influențează un mare 
număr de oameni, şi mai ales atunci când companiile sunt imunizate la 
consecinţele acțiunilor lor, fie datorită reglementărilor inadecvate (poate 
deoarece nimeni din domeniul public nu înţelege, cu adevărat, ce se 
întâmplă), fie deoarece nu pot face subiectul unor legi naţionale (în cazul 
companiilor transnaționale), fie deoarece legea însăşi le îngăduie să 
creeze structuri care permit ca vinovăția să fie separată sau deviată de la 
autorii principali. Eddy evidențiază această idee în concluziile sale la 
investigația DC10 (Eddy 1976), citându-l pe Cavour, care spune: „am fi 
infractori dacă ceea ce am făcut nu ar fi fost pentru Italia”. 

Într-o încercare de a pune capăt aspectelor sociale negative ale 
unor asemenea practici, un grup de presiune britanic, Public Concern at 
Work (Interesul public în acţiune), a promovat „Proiectul de lege privind 
dezvăluirea în interes public” (1998), care a devenit lege în 1999. De 
fapt, legea îi sprijină pe informatori, oferindu-le protecţie celor care 

dezvăluie abuzurile angajatorilor. Efectele acestei legi sunt descrise de 
Gill Moore în capitolul 7. 

Fără îndoială, sunt multe scandaluri care aşteaptă să fie 
dezvăluite; cartea lui Walter Ingo, Secret Money (Bani secreți) (1985) 
face aluzii la ocaziile pe care le au jurnaliştii de investigaţie să descopere 
cum evită fiscul companiile multinaționale; seria de cărți ale lui Anthony 
Sampson despre rețelele multinaționale de traficanţi de arme, firmele de 
computere, magnații petrolului şi bancheri, prezintă extraordinara lor 
putere de a ocoli legea; cartea lui Davis, The Corporate Alchemists 
(Alchimiştii de corporație) (1984), sugerează modalităţile în care trebuie 
expusă puterea nelimitată a industriilor chimice. În scurta prezentare a 
investigațiilor din lumea afacerilor care urmează, voi exclude cazurile în 
care s-a pus accentul pe relaţia dintre afaceri şi administraţia publică 
(finanțarea partidelor politice, de exemplu) sau politicile publice 
(încălcarea unor embargouri, vinderea de echipamente sau servicii 
militare ori polițienești). 

Există două cazuri celebre în care jurnaliştii au investigat cum a 
fost posibilă fabricarea şi vânzarea unor produse care au omorât sau 
mutilat un mare număr de oameni. Primul, cazul talidomidei, bine 
descris în mai multe cărţi, succint de către Evans (1983) şi mai detaliat 
de Rosen (1979), dar şi de Sunday Times în „Insight” (1973 şi 1979), 
este rezumat în Capitolul 3. 

Celălalt caz celebru de acest fel datează tot din anii "70 ai 
secolului al XX-lea: 

„Cel mai mare accident aviatic din lume, până în acel moment, a 
avut loc lângă Paris, într-o frumoasă zi de duminică. În 3 martie 1974, 
10 minute după decolarea de pe Aeroportul Orly, la 12.30 p.m., un avion 
de pasageri DC-10 al companiei Turkish Airlines, cu destinaţia Londra, 
s-a prăbuşit de la 3500 de metri înălțime în Pădurea Ermenonville cu 
viteza de 800 de kilometri pe oră. Au fost 346 de victime. Au avut o 
moarte violentă pentru că se minţise în legătură cu avionul DC-10. 

Au trecut doi ani până când s-a conturat acea minciună şi odată 
cu ea dezastrul, care dezastru nu ar fi trebuit să aibă loc. Investigația ne-a 
adus la proces, într-un tribunal din California, cu McDonnell Douglas 
care construise modelul DC-10, nava numărul 29. S-a pus din nou 
întrebarea, ca şi în cazul tragediei talidomidelor, cât de departe ar trebui 
să meargă presa în numele cetăţenilor în lupta cu puterea corporațiilor. A 
fost nostim faptul că în această confruntare cu McDonnell Douglas, ei au 

dat cazul talidomidelor ca un exemplu de iresponsabilitate din partea 
noastră.” (Evans 1983: 26) 

În esenţă, Sunday Times a descoperit că o eroare despre care se 
ştia nu a fost corectată; implicaţiile fuseseră evidente cu doi ani înainte 
de accident şi cu toate acestea nu se făcuse nimic în acest sens, 
punându-se astfel în pericol viețile multor călători. Investigația, care a 
cerut ca ziariştii să devină experţi în problema în discuție, la un nivel 
remarcabil (Eddy 1976: 302ff), şi fără de care elemente importante ale 
cazului nu ar fi fost scoase la iveală niciodată, a pus sub acuzare 
industria aviatică civilă pentru practicile ei, incapacitatea agenţiei care 
răspundea de controlul public al standardelor de siguranță, precum şi 
presiunile comerciale şi politice asupra producătorilor care aveau cea 
mai mare vină. 

Preţurile artificiale sunt o temă perenă, aceasta deoarece, 
probabil, redactorii ştiu că subiectul interesează (deşi enervează) 
publicul. În 1998 au fost dezvăluiri în media privitoare la faptul că 
consumatorii britanici plătesc mai mult pentru alimentele de la 
supermarket decât cei din Europa continentală; în 1991 Sunday Times 
arătase deja că scumpirile cu 60% la unele produse din supermarketurile 
britanice erau mult mai mari decât cele practicate în Statele Unite sau în 
Germania (Neil 1996:335). Comisioanele bancare sunt un subiect tot atât 
de interesant. În momentul când astfel de probleme ajung în presă, 
guvernul britanic pretinde că ia măsuri deosebite în problemele 
identificate de jurnalişti. 

Un număr impresionant de investigaţii privind preţurile 
artificiale — prezentate la televiziune şi în presa scrisă — s-au ocupat de 
faptul, acum bine cunoscut, că consumatorii britanici plătesc mult mai 
mult pentru maşini decât consumatorii din Europa continentală. Cel 
puţin un program de televiziune (Panorama la BBC, în 1998) a arătat 
practicile imorale prin care s-a ajuns la această situație, modul în care o 
coaliţie de producători şi distribuitori s-a asigurat că este efectiv 
imposibil pentru consumatorii britanici să cumpere maşini cu volanul pe 
dreapta de pe continent, s-a demonstrat şi că piaţa de maşini second hand 
era manipulată astfel încât să sprijine excesul de profit de pe piaţa de 
maşini noi. Aproape că nu putea exista un exemplu mai bun pentru a 
arăta cum veniturile şi necesitățile a milioane de oameni pot fi 
influențate prin activități economice incorecte. 

Au mai fost şi multe alte investigaţii privind malpraxis-ul în 
investiţii. În anii "60 s-au introdus câteva aranjamente pentru investiţii şi 
economii, printre care şi IOS (Investors Overseas Services — Serviciile 
investitorilor din străinătate), conduse de un anumit Bernard Caulfield; 
operaţiunile lui au fost obiectul unor ample investigaţii jurnalistice 
efectuate de echipa de la Insight şi descrise de Raw (1971), care mai 
apoi a investigat şi escrocheria financiară Slater Walker, descrisă apoi în 
detaliu de Raw în 1977. În iunie 1988 a izbucnit scandalul Barlow 
Clowes „o escrocherie financiară de proporţii efectuată cu o uşurinţă de 
farsă de către un singur om împotriva unor instituţii financiare 
importante, a unor servicii guvernamentale şi a peste şaisprezece mii de 
investitori privaţi” (Lever, 1992). Cazul a ilustrat bine incapacitatea 
contabililor de a identifica problemele, limitele reglementărilor legale şi, 
probabil, lipsa unor jurnalişti competenţi în acest domeniu important. 

Primul exemplu de investigaţie a unei evaziuni fiscale pe care îl 
cunosc este seria de articole a lui Philip Knightely despre „Evazioniştii 
auriți de impozite” („The Gilded Tax Dodgers” ), apărută în Sunday 
Times în cursul anului 1980. Ulterior, Knightely a continuat să prezinte 
în detaliu povestea familiei care făcuse din neplata impozitelor principiul 
ei de bază în afaceri încă de pe vremea primului război mondial, în 
cartea lui The Vesteys (Familia Vestey) în care oferă şi un ghid al 
începătorilor cu metode de evaziune fiscală care, se poate specula, de 
atunci au fost preluate şi aplicate de mulţi. În 1988 Sunday Times a 
semnalat faptul că Biroul de Investiţii din Kuwait (Kuwait Investment 
Office), deşi avea un portofoliu de acțiuni britanice în valoare de 15 
miliarde de lire sterline, „nu plătise nici un penny impozit” (Neil, 1996: 
329), în 1990 Insight a dezvăluit cum Legea financiară britanică a făcut 
posibilă evaziunea fiscală pe scară largă prin trusturile din străinătate 
(ibid.: 330). Mai recent s-au făcut investigaţii pentru a descoperi cum a 
reuşit imperiul financiar al lui Rupert Murdoch să plătească atât de 
puţine impozite. 

Practicile anti-competitive sunt de interes general doar atunci 
când companiile implicate sunt binecunoscute şi materialul prezentat are 
iz de thriller. Un astfel de caz a fost National Car Parks, cea mai 
importantă companie de acest gen din Europa, care a fost dată în vileag 
că „făcuse spionaj industrial împotriva (rivalei sale) Europarks” (Sunday 
Times, 5 august 1990). Mai bine cunoscută a fost „campania de 
şmecherii murdare” a companiei British Airways împotriva rivalei sale, 

Virgin, dezvăluită tot de Sunday Times. Investigația a devenit într-adevăr 
bine cunoscută atunci când agenți de la British Airways au fost prinși 
încercând să fure gunoiul menajer al redactorului cu probleme de 
business de la Sunday Times. 

Cele mai notorii exemple de proastă administrare a banilor 
acţionarilor unei companii sunt cele de la Guiness — care au dus la 
condamnarea la închisoare a directorului executiv al companiei 
mondiale Polly Peck şi BCCI. Insight a descoperit că managerii lui Polly 
Peck îşi cumpărau propriile acțiuni pentru a le ridica prețul şi foloseau 
banii companiei pentru a face acest lucru. Această investigație a devenit 
mai interesantă când Asil Nadie, fondatorul companiei Polly Peck, 
eliberat pe cauțiune, a reuşit să iasă din ţară şi, deci, să scape de 
jurisdicţia engleză datorită relaţiilor sale cu diferiți politicieni şi 
donațiilor pe care le făcuse Partidului Conservator, precum şi 
nemaipomenitei saga de contacte care existau între omul de afaceri din 
exil şi guvernul britanic. 

Banca de Credit şi Comerţ Internaţional (Bank of Credit and 
Commerce International - BCCI) a fost investigată de jurnalişti încă din 
1990, cu un an înainte de a se prăbuşi. În linii mari, povestea BCCI este 
cea a unei bănci înființate pentru a-i înşela pe creduli; milioane de 
musulmani credincioşi sau alte persoane care aveau legături cu 
musulmanii şi-au depus banii la BCCI pentru că au crezut că va fi 
condusă conform preceptelor islamice de către coreligionarii lor. În 
realitate, şefii au „aspirat” o mare parte din bani pe care i-au 
redirecționat fie spre ei înşişi şi familiile lor, fie spre iniţiativele politice 
şi umanitare care îi interesau, cum ar fi revista South. Multe informaţii 
despre ce se întâmpla ar fi fost disponibile cu mult timp înainte dacă 
cineva ar fi studiat bilanțurile BCCI şi ale firmelor subsidiare. Nick 
Fielding, unul dintre jurnaliştii care au lucrat la acest caz, face câteva 
observații relevante pentru investigaţiile din acest domeniu. El este de 
părere că organele de control (Biroul pentru frauda de mari proporții) din 
Marea Britanie ar trebui să fie mai active în adunarea informaţiilor 
despre fraudele potențiale; că lichidatorii reprezintă o sursă importantă 
de informaţii care este rar exploatată de jurnalişti pentru că nu este 
publicată; că datele din bilanțul contabil al firmelor ar trebui făcute 
publice astfel încât jurnaliştii din Marea Britanie să aibă acces la ele 
(Fielding, 1993). 

În fine, exploatarea angajaţilor este o altă pistă de investigație 
pentru media de investigație din Marea Britanie. Un caz care a trezit un 
interes deosebit a fost „Pesticidele din Kenya” (1996), care a avut o 
audiență mai mare decât orice altă emisiune din cadrul serialului 
„Dosarul de pe patru” din ultimii ani, sugerând şi că ascultătorii nu se 
limitează la anumite arii de interes dacă subiectul e prezentat relevant şi 
dacă vizează nişte preocupări reale. „Pesticidele din Kenya” au stârnit 
multă mânie în rândul ascultătorilor; şi, pentru motive diferite a stârnit 
sentimente similare şi în Kenya, deoarece Radio Kenya a denunțat 
echipa de la „Dosarul de pe patru” ca spioni (Heggie 1997). 

Intenţia inițială a echipei a fost să facă o emisiune despre 
efectele pesticidelor în Marea Britanie, dar echipa „Dosarului de pe 
patru” nu a reuşit să găsească suficient material pentru un caz de 
malpraxis. Dar în acea perioadă echipa stabilise legături cu o organizație 
care studia efectele pesticidelor în lume (Pesticides Action Network) care 
le-a sugerat să facă investigaţii în legătură cu această problemă în 
Ecuador. În timpul investigaţiilor care vizau Ecuadorul, au intrat în 
contact cu doi cercetători, unul dintre ei era kenyan care avea dovezi 
convingătoare despre problemele de sănătate ale muncitorilor agricoli 
care intrau în contact cu pesticidele şi celălalt, un masterand, care 
studiase modul în care se etichetează pesticidele în Kenya. „Dosarul de 
pe patru” putea construi un caz bazat pe aceste materiale. 

Miezul emisiunii a căzut, apoi, pe impactul pe care cererile de 
pe piaţa occidentală îl au asupra țărilor sărace. Printre reuşite a fost şi 
faptul că jurnaliştii au reuşit să aducă probe incontestabile cu privire la 
ce anume le stârnise, iniţial, pornirile investigative; au putut corobora 
informații pe baza cărora au interpelat apoi autoritățile; au demonstrat că 
marea corporație transnațională Del Monte importa produse chimice 
interzise. 


Exemplu: Evaluatorii de insolvabilitate 

„Evaluatorii” este titlul unui caz prezentat de „Dosarul de pe 
patru” care s-a ocupat de neajunsurile reglementărilor legale cu privire 
la o profesiune — privită în teoria socială şi legislativă ca un important 
bastion al societăţii. Există 2000 de evaluatori de insolvabilitate în 
Marea Britanie, majoritatea dintre ei lucrând pentru bănci care dau 
credite unor companii şi fiind reglementaţi de propriul lor corp 
profesional care are legături strânse cu alte organisme profesionale, cum 

ar fi controlul contabilităţii. Când cei care dau banii sau creditorii sunt 
îngrijoraţi de viitorul investiţiilor într-o anumită companie, sunt chemaţi 
evaluatorii pentru a examina situația şi a propune cea mai bună metodă 
de a proteja investiţia făcută. Legea dă multe libertate de decizie 
evaluatorilor, totuşi, prevederile care i-ar constrânge sunt, conform 
emisiunii, „puţine, vagi şi nu întotdeauna aplicate”. 

Cu alte cuvinte, părerea generală este că evaluatorii acționează 
mai mult în interes propriu decât în cel al clienților, ca să nu mai vorbim 
de interesele celor evaluaţi. Dacă, să zicem, ei au mai mult de câştigat 
dacă declară o firmă falimentară şi fac procedurile de lichidare, ei vor 
prefera întotdeauna această soluţie oricărei alteia. Aceasta defavorizează 
uneori firmele ai căror directori nu au probabil nici o vină şi ale căror 
dificultăţi, adesea pot fi rezolvate; în plus, este în detrimentul societății şi 
al economiei naționale dacă firmele sunt închise pe nedrept şi fără a fi 
nevoie. 


Abordarea 

Emisiunea începe cu o imagine care — având în vedere că este o 
emisiune radiofonică — trebuie să ne fie descrisă. Este cea a domnului 
Barrie Chapman care stă în faţa fostei sale case care, ni se spune, i-a fost 
luată în momentul în care afacerea sa veche de 100 de ani a fost închisă 
inutil. Apoi, se enunță tema emisiunii foarte succint, mai întâi de către 
reporter, Jolyon Jenkins, care spune: „majoritatea oamenilor afectați de 
insolvabilitate pierd, dar sunt unii care câştigă tot timpul — evaluatorii.” 
După care se aude o altă voce (cea a lui Prem Sikka, care va fi prezentat 
mai târziu) anunțând motivaţia emisiunii: 

„Veţi descoperi că aceşti evaluatori de insolvabilitate nu au 
datorii nici față de creditorii fără garanții, nici față de acționari, sau 
angajaţi. Trebuie ca publicul să fie mai atent la această problemă 
pentru că nu este în joc numai averea unei firme oarecare ci şi cea a 
economiei naționale.” 

Toate acestea s-au întâmplat în cele 30 de secunde care preced 
genericul emisiunii şi care ne introduce apoi în emisiunea propriu-zisă. 
În mod tradițional emisiunea va prezenta cazuri care ilustrează problema 
şi va furniza dovezi sub forma unor fapte verificabile şi a unor mărturii. 
Astfel, tema fiind expusă încă de la început, vom asculta, apoi, cum este 
ea dezvoltată şi vom putea decide dacă investigația a reuşit să o 
argumenteze. 

În acest caz anume, putem presupune că se vor furniza materiale 
cu victimele procedurilor utilizate de evaluatorii de insolvabilitate pentru 
a ilustra problematica şi a aduce probe pentru diferite cazuri individuale. 
Aceste situaţii vor fi generalizate prin referinţe la datele despre numărul 
cazurilor preluate de evaluatorii de insolvabilitate şi „rata distrugerii”; 
s-ar putea ca un plus de nuanţe statistice să fie obținut cercetând 
publicaţiile agenţiilor guvernamentale. Evaluatorii înşişi, prezentaţi aici 
drept nişte răufăcători, vor fi rugați să comenteze, individual, cu privire 
la esenţa cazurilor mai reprezentative şi în calitate de corp profesionist 
prin legătura lor profesională cu obligaţiile de principiu. La un astfel de 
scenariu ne putem aştepta. Cum este, de fapt, tratată tema în emisiune? 

Ilustrarea A 

Zgomote de fermă sugerează că ne aflăm într-o zonă rurală şi 
Joylon ne explică unde suntem şi că suntem împreună cu un fermier, 
Thriepland, a cărui fermă era „o afacere de milioane de lire până în 
momentul în care domnul Thriepland s-a împotmolit în misterioasa lume 
a evaluatorilor de insolvabilitate.” Thriepland ne arată clădirile din jur în 
care obişnuia să producă brânză şi reporterul ne spune că atunci când 
preţul la brânză a scăzut, Thriepland şi-a consultat banca. Banca a numit 
o firmă de audit, KPMG Peat Marwick, să evalueze afacerea lui 
Thriepland. 

Thriepland ne explică apoi ce s-a întâmplat. Un bărbat foarte 
tânăr a fost trimis de KPMG să îi evalueze capitalul afacerii, a cărui 
valoare, a decis el — pare-se în mod arbitrar şi fără să aibă experienţă sau 
cunoştinţe în domeniul pe care îl evalua — se înjumătățise. Raportul, care 
i-a luat tânărului o singură zi, a costat 3000 de lire sterline, taxă pe care a 
trebuit s-o plătească Thriepland. Ca urmare a acestui raport, banca a 
considerat afacerea falimentară şi a numit un evaluator de insolvabilitate 
să preia controlul asupra ei şi să vândă pasivul. 

Domnul Thriepland a refuzat să coopereze şi a obținut o nouă 
evaluare care să-i susțină opinia că afacerea poate să supraviețuiască. 
Disputa s-a întins pe durata mai multor luni de întâlniri. Thriepland a 
avut noroc deoarece avea relații, inclusiv un bancher şi un avocat cu 
experiență care l-a reprezentat fără onorariu. Banca a fost reprezentată de 
KPMG care apoi l-a acuzat. Thriepland a câştigat în sensul că a forțat 
banca să-şi retragă decizia de a-l declara insolvabil, dar procesul a fost 
costisitor şi el a fost obligat să-şi vândă fabrica de brânzeturi. Furios din 
cauza tratamentului la care a fost supus, a încercat să dea în judecată pe 

KPMG, acuzându-i că nu şi-au îndeplinit „obligaţia de a-l proteja”, dar a 
aflat că, din punct de vedere legal, KPMG nu avea o astfel de obligaţie, 
aşa încât nu exista nici un motiv pentru litigiu. 

Ilustrarea B 

De această dată auzim zgomotele de la demolarea unor clădiri 
care, în trecut, au aparținut lui Bass Group, o altă companie de tradiție 
specializată în ambalaje şi cherestea. Iarăşi, banca a cerut un raport 
atunci când firma a solicitat o extindere de termene; raportul a fost făcut, 
în fugă, de o firmă de audit, Ernst and Young. Aceştia din urmă au 
recomandat ca Bass Group să fie încredințată unor administratori, ceea 
ce s-a şi făcut. „Sarcina şi mai lucrativă de a-şi duce la îndeplinire 
recomandarea”, spune reporterul Jolyon Jenkins, a fost încredințată 
aceloraşi Ernst and Young. 

Urmează apoi un interviu cu cineva din conducerea lui Bass, 
care crede că interpretarea conturilor efectuată de Ernst and Young a 
fost, pur şi simplu, greşită şi că, de fapt, compania aducea profit. 
Reporterul continuă prezentând eforturile consiliului de conducere al 
companiei pentru a obține o a treia opinie din partea unui universitar 
specialist în afaceri; universitarul consideră extraordinar faptul că 
această companie pe care a evaluat-o şi a considerat-o ca fiind, în 
principiu, profitabilă şi prezentând un potenţial bun prin noile sale 
produse a putut fi declarată „pe linie moartă”. Universitarul a arătat de 
asemenea că Ernst and Young a subevaluat pasivul lui Bass Group. O 
clădire evaluată de Bass la 300.000 de lire a fost re-evaluată de Ernst and 
Young la 170.000 şi vândută la acest preţ, pentru ca după câteva luni 
preţul ei să ajungă la 360.000. 

După cinci luni de administrare de către Ernst and Young, Bass 
Group şi-a închis afacerile şi administratorii au făcut loc lichidatorilor. 
Lichidatorii erau Ernst and Young. Ei au vândut tot pasivul şi au obținut 
destui bani pentru a acoperi „aproape toate” datoriile care trebuiau plătite 
creditorilor. „Nu e deloc rău pentru o companie declarată falimentară”, 
spune reporterul, mai ales că aproape un milion de lire a fost plătit pentru 
onorarii, o mare parte lui Ernst and Young. 

Acest caz foarte convingător împotriva sistemului a luat acum o 
nouă turnură. Foştii directori ai lui Bass Group doresc să facă o plângere 
în justiție, însă dovezile de care au nevoie pentru a-şi susține acuzația 
sunt în registrele lui Bass Group care acum sunt deţinute de Ernst and 
Young şi la care ei nu mai au acces nemaifiind directori. 

Dificila situație este prezentată de către reporter şefului comisiei 
de Etică profesională de la Institutul de contabili acreditați, organismul 
profesional care reglementează activitatea lui Ernst and Young, dar 
sugestia lui că foştii directori ar trebui să obțină informaţiile necesare nu 
este sprijinită. 

Concluzia reporterului din acest caz este că acestor contabili de 
evaluare nu ar trebui să li se permită să recomande administrarea şi apoi 
să devină ei administratorii. El consideră că specialiştii din domeniu au 
discutat deja propunerea ca acest dublu rol să fie interzis. Prem Sikka, 
conferențiar universitar, specialist în finanţe şi contabilitate, consideră că 
există mai puţine şanse ca firmele să primească recomandarea de a fi 
lichidate, dacă cei care fac recomandarea nu au nimic de câştigat. 

În acest moment, aşa cum am prevăzut, reporterul aduce 
argumente de ordin statistic. El afirmă că, în general, „există probe 
statistice evidente că interdicția pentru evaluatorii de insolvabilitate de a 
prelua administrarea companiilor pe care le investighează ar însemna 
supraviețuirea mai multor companii”, şi citează Banca Regală a Scoției 
care decisese să nu mai încredințeze ambele sarcini aceluiaşi evaluator. 
Totuşi, contabili înşişi sunt interesați ca exemplul Băncii Regale să nu 
fie urmat şi această poziţie e exprimată de purtătorul de cuvânt al 
organismului profesional care consideră că membrii săi sunt foarte 
scrupuloşi cu privire la totalitatea diferitelor amenințări la adresa 
obiectivității lor. 

Nereuşind să ajungă la nici o înţelegere asupra acestei chestiuni 
cu „răufăcătorii”, reporterul încearcă, atunci, să submineze ideea că 
legăturile dintre contabili sunt reglate de regulile imparţialităţii. Una 
dintre aceste reguli profesionale este că nu trebuie să existe o legătură 
strânsă între partea care vinde pasivul unei companii în faliment şi partea 
care o achiziționează. Jenkins dă exemplul unei tipografii din 
Nottingham. După părerea sa, firma de contabilitate Grant Thornton, în 
calitate de administrator, nu numai că a refuzat o ofertă mai bună decât 
cea acceptată ulterior pentru afacere, dar managerul de la Grant 
Thornton a fost principalul cumpărător, el îmbunătățind-o chipurile 
înainte de a deveni principalul proprietar. Această situație este în mod 
evident imorală şi împotriva regulilor profesiei. Reporterul revine la 
organismul profesional. Acţiuni de felul celor descrise mai sus sunt 
imorale, demonstrează el, şi ar trebui să facă obiectul unor plângeri şi 
acțiuni disciplinare. Cu toate acestea, nu s-a întreprins nimic. 

După ce a adus argumente că nu se poate avea încredere în 
organismele de reglementare pentru a „controla sistemul atunci când este 
vorba de firme mai mici”, emisiunea prezintă cazurile unor companii 
mai importante, arătând că un comportament similar, sau chiar mai grav, 
se aplică şi la nivel de capitală sau la nivel național. Corporate 
Communications, o companie importantă de relații publice, a trecut în 
administrare judiciară, cu alte cuvinte era în faliment, şi administrarea sa 
a fost preluată de către contabili care acționau, chipurile, în interesul 
creditorilor. S-a presupus că această situaţie se datora, cel puțin în parte, 
lăcomiei directorilor executivi care luaseră prea multe din companie; 
însă când au intervenit contabili, aceştia au vândut imediat pasivul 
aceloraşi directori, excluzând anumiți acționari importanţi. Vechea 
companie, acționarii care nu făceau parte din complot şi creditorii au 
fost, astfel, daţi la o parte. Cork Gulley, reprezentantul pentru 
insolvabilități al firmei de contabilitate Coopers and Lybrand, a reuşit să 
efectueze tranzacţia atât de repede încât acţionarii şi creditorii nu au avut 
timp să reacționeze, ei rămânând totuşi, potrivit emisiunii, fără un sfanţ 
pentru că vinderea pasivului nu a adus destui bani. 

Ajungem acum la câteva descoperiri ale emisiunii care demască 
faptul că şmecheria fusese premeditată. Investigatorii au descoperit că: 


l. administratorii judiciari fuseseră consultați înainte de a 
fi desemnați şi tot procesul fusese plănuit dinainte; 
2: afirmaţiile că viteza a fost esențială pentru salvarea 


afacerii şi că nu existase nici un alt cumpărător pentru o anumită parte 
deosebit de sensibilă a afacerii nu pot fi susținute şi sunt probabil false; 

3. a fost încălcată o regulă a Societății lichidatorilor de 
insolvabilitate, prin aceea că Coopers and Lybrand a fost consultant al 
companiei mult înainte de lichidare, devenind apoi administrator al 
acesteia. 

Emisiunea prezintă documente şi mărturii pentru a susține 
aceste acuzații. Se adresează apoi Societății lichidatorilor de 
insolvabilitate şi întreabă în termeni generali practici daca cele descrise 
anterior ar fi împotriva regulilor şi li se răspunde afirmativ. Cu toate 
acestea, expertul martor Prem Sikka atenționează asupra faptului că 
auto-reglementarea nu funcționează arătând că organismele de 
reglementare, constituite din comitete ai căror membri reprezintă firme 
care au profituri de sute de milioane de lire din astfel de practici, nu sunt 
dispuse să le controleze. 

Jenkins are ultimul cuvânt: 

„Anul trecut au intrat în administrare judiciară 5.000 de 
companii. Lichidatorii care le-au preluat au puteri practic nelimitate de a 
dispune de ele în modul în care consideră de cuviință. Cazurile 
prezentate arată, însă, că lichidatorii nu acţionează întotdeauna în 
interesul companiilor. Contabilii nu au fost încă chemați să dea 
socoteală.” 


Comentariu 


Universul insolvabilităţii este plin de termeni complicați şi de 
jargonul afacerilor, iar emisiunea se ocupă foarte eficient de această 
chestiune, oferind mai întâi o privire panoramică asupra temei şi 
continuând apoi cu exemple simple şi concrete. Totul este limpede ca 
lumina zilei, cel puțin în parte datorită faptului că exemplele au fost bine 
prezentate, cu mărturii bine alese. Specialiştii au fost folosiți doar pentru 
a clarifica sau a comenta acolo unde reporterul nu ar fi avut căderea de a 
interveni. 

Realizarea acestei emisiuni la televiziune ar fi fost extrem de 
costisitoare, iar un articol pe această temă ar fi fost atât de lung încât 
cititorii, cu excepția celor interesați, şi-ar fi pierdut răbdarea. Cu toate 
acestea, prezentarea radiofonică este atât interesantă, cât şi informativă, 
sugerând că radioul este un mediu excelent pentru jurnalismul de 
investigaţie, lucru neexploatat la maximum până în prezent. 

În ceea ce priveşte conţinutul şi implicaţiile sale remarcabile, 
mai ales în cazul Corporate Communications, ele nu au fost suficient de 
clare: dacă este ilegală privilegierea anumitor creditori ai unei companii 
în lichidare în detrimentul altora şi dacă responsabilitățile şi obligaţiile 
directorilor cu privire la buna administrare înseamnă ceva, cum se face 
că directorii inițiali ai lui Corporate Communications şi consilierii lor nu 
au fost puşi sub acuzare? Modalitatea de abordare în emisiune a acestui 
aspect nu a fost tot atât de decisivă ca părţile anterioare ale programului. 

Cu toate acestea, emisiunea aceasta este un exemplu clasic de 
prezentare a unui caz de afaceri în jurnalismul de investigație, deoarece 
satisface condiţiile unei bune investigaţii şi este un caz reprezentativ 
pentru o chestiune de interes uman. Ea identifică cazurile care reprezintă 
chestiunile cheie şi cu implicații importante; pune față în față 
răufăcătorul şi victimele, clarifică chestiuni complexe mergând la 

rădăcina problemelor; utilizează orice mijloace tehnice sunt necesare 
pentru a obţine acces sau informaţia care furnizează probele adecvate. 
Acestea sunt condiţiile necesare pentru jurnalismul de investigație. 

11 
Autorităţile locale şi răspunderea publică 


Un exemplu din East Midlands 
Mark D'Arcy 


Introducere 

La începutul secolului, Lincoln Steffens dezvăluia în Shame of 
the City (Ruşinea oraşului) (citat în Ekirch 1974: 92) corupția 
politicienilor locali din Statele Unite; în anii 70, în ceea ce va deveni 
cunoscut sub numele de „Poulson Saga”, jurnalistul de investigație 
britanic Ray Fitzwalter descoperea unui public neîncrezător cum pot fi 
cumpăraţi politicienii din ambele partide britanice importante. Aria 
administrației publice, şi deci şi a proastei administrări este, azi, în 
Marea Britanie mai extinsă ca oricând, deşi există multe temeri că 
jurnaliştii nu se mai ridică la standardele lui Steffens şi Fitzgerald. Acest 
capitol demonstrează că monitorizarea activității autorităților locale (care 
s-a extins mult dincolo de administraţia locală aleasă) ar trebui să fie o 
sarcină de primă importanţă pentru jurnaliştii de investigaţie, în special 
pentru cei din mass-media locală şi regională. Se arată că această sarcină 
a devenit mult mai dificilă datorită naturii în schimbare a autorităţilor 
locale şi că accentul reportajelor se îndreaptă, acum, spre ceea ce 
redactorii consideră a fi o problematică mai relevantă pentru cititor. Deşi 
se bazează pe experienţe britanice, aceste concluzii pot fi la fel de 
relevante şi pentru alte ţări. 


Administraţia locală engleză 

Aproape un sfert din totalul cheltuielilor guvernamentale se 
îndreaptă către consiliile locale alese, care ne oferă servicii, de la 
protecţie socială la autostrăzi şi şcoli. Multe din aceste activităţi sunt de 
o importanţă directă şi cotidiană pentru privitorii, ascultătorii şi cititorii 
presei locale. Copiii lor sunt cei care au de suferit dacă şcolile sunt sub 
standard; maşinile lor sunt avariate de gropile de pe drumuri; ei sau 
rudele lor sunt în primejdie dacă serviciile de protecţie socială nu sunt 
corespunzătoare; impozitele lor locale vor creşte dacă politicienii locali 
sunt corupți sau incompetenti. 

Autorităţile locale sunt doar o componentă dintr-un mecanism 
de guvernare locală din ce în ce mai complex şi despre care se vorbeşte 
puţin. Odată cu posibilitatea autonomiei pentru şcoli, colegii şi spitale, 
puterea din serviciile cheie este mai difuză şi în acelaşi timp potenţialul 
de malversaţiuni şi decizii necontrolate e mai mare. Din experiența mea, 
despre activitățile Consiliilor de instruire şi antrepriză (Training and 
Enterprise Councils — TECS) nu se relatează aproape nimic, cu excepția 
cazurilor în care ele decid să facă o declaraţie de presă. Totuşi, aceste 
organisme vor avea un rol din ce în ce mai important în instruirea 
angajaţilor, în cadrul programului New Deal al guvernului laburist, astfel 
încât activitatea lor va influenţa nemijlocit viețile a mii de şomeri, care 
şi-ar putea pierde beneficiile dacă nu participă la aceste programe de 
instruire. Poliţia şi autoritățile sanitare au trecut printr-o reformă pentru a 
lua deciziile „mai uşor, mai adecvat”, însă aceasta a dus la un stil de 
luare a deciziilor mult mai opac şi activitățile lor scapă, adesea, unei 
analize sistematice. Ce să mai spunem de numirea şi pregătirea 
membrilor lor sau, dacă tot am ajuns aici, a magistraților locali? Aceştia, 
la urma urmei, pot trimite oameni la închisoare. 

Un principiu care e bine să fie respectat este că exercițiul puterii 
de stat şi utilizarea banului public ar trebui să fie însoţite de controale 
adecvate şi evidențe contabile. Dacă un organism poate acţiona ştiind că 
nimeni nu este atent la ceea ce face, pot apărea rapid tot felul de 
probleme. La sfârşitul anilor "90, guvernarea locală e plină de organisme 
îndepărtate despre care noi, publicul, nu ştim nimic. 


Nu se prezintă subiectele cele mai potrivite? 

Conducerea locală, în toate formele ei de manifestare, reprezintă 
o ţintă evidentă şi legitimă pentru analiză şi jurnalism de investigaţie. 
Însă este evident că presa locală mediatizează din ce în ce mai puţin 
viaţa publică locală. Din ce în ce mai puține ziare alocă prezentării 
discursurilor parlamentare şi interpelărilor hectarele de spațiu tipografic 
care altă dată ar fi fost rezervate unei şedinţe de consiliu local. Din ce în 
ce mai puţine posturi de radio locale mai prezintă activitatea consiliilor 
locale, sau chiar şedinţele în plen. Acest fapt este considerat un regres, o 
lovitură adusă exerciţiului democratic la nivel local. Dar poate că situația 
e în realitate mai complexă. Mă îndoiesc că ar fi existat o perioadă idilică 
în care un public cu sufletul la gură umplea străzile abia aşteptând să 
citească ultimele relatări despre Comitetul de Politici şi Resurse al 

consiliului local. Şi dacă a existat, perioada aceea a trecut; studiile de 
piaţă efectuate pe grupuri de analiză au arătat că, aparent, acest mod de a 
prezenta problemele locale nu este ceea ce îşi doresc privitorii, 
ascultătorii şi cititorii. 

Unul din motive poate să fie, în ceea ce îi priveşte pe cititori, că 
acest tip de mediatizare pur şi simplu nu vizează problemele lor reale. În 
primul rând, ele erau arareori suficient de analitice; insultele aruncate în 
întrunirile consiliilor erau relatate conştiincios, însă fără a se explica 
deloc sau aproape deloc semnificația lucrurilor dezbătute. Uneori părea 
că jurnaliştii din şedinţele de consiliu sunt asemenea grefierilor care 
scriu procesele verbale într-un tribunal şi că ei evită în mod conştient 
orice comentarii sau judecăți cu privire la ceea ce transmit. Însă fără 
nişte explicații şi analize, adesea cititorii nu înţeleg mare lucru din ceea 
ce se dezbătea, în fond. În al doilea rând, multe reportaje despre 
administrația locală tratează subiecte care, pur şi simplu, nu interesează 
cititorii. În cei doi ani şi jumătate în care am fost corespondent pe 
probleme politice la Leicester Mercury am petrecut mult timp scriind 
despre luptele politice din consiliul municipal. Acesta era jurnalism de 
investigaţie în sensul în că presupunea dezvăluirea de informaţii pe care 
cei de la putere ar fi preferat să nu le vadă divulgate. Era vorba de 
diferite ponturi şoptite, verificarea lor atentă prin intermediul altor surse, 
uneori, chiar scurgeri de documente. Privind retrospectiv, am acordat 
probabil prea mult timp prezentării micropoliticii conducerii locale, 
chestiune care era mai puțin interesantă pentru majoritatea cititorilor. 
Poate că verdictul grupurilor de analiză nu era aşa de surprinzător până 
la urmă. Dar poate că tragem concluzii greşite din el. Mulţi redactori şi 
persoane de decizie au făcut un salt nejustificat de la a susține că 
reportajul. tradiţional privind politica locală este prea orientat asupra 
procesualităţii şi a micropoliticii la convingerea că toate subiectele ce ţin 
de politica locală sunt plictisitoare. 

De exemplu, ceea ce nici eu nici colegii mei de la alte 
mass-medii locale, din Leicester nu am reuşit să observăm, a fost nivelul 
îngrijorător de scăzut al educaţiei oferite de marea majoritate a şcolilor 
oraşului. Acest fapt a ieşit la lumină abia după ce consiliul regional a 
pierdut responsabilitatea asupra şcolilor şi noua autoritate privind 
educaţia s-a văzut plasată în coada ierarhiei guvernamentale. Aveam aici 
un subiect de real interes public şi de o importanță persistentă. Presa 
locală ar trebui să fie gata să semnaleze prompt eşecul principalelor 

servicii; în practică însă, se pare că ea încearcă rareori să evalueze 
performanțele serviciilor de bază, chiar dacă aceasta ar putea aduce 
rezultate surprinzătoare. Unul din punctele de plecare pentru acest tip de 
reportaj este raportul Indicatorii Anuali de Performanță pentru serviciile 
locale al Comisiei de Audit, care se ocupă de toate aspectele, de la 
rezultatele la examene până la eficiența colectării taxelor locale. Acestea 
vor arăta clar când coboară autoritățile locale sub un anumit standard 
pentru un serviciu pe care îl oferă şi ar trebui să-i facă pe reporterii şi 
redactorii locali să înceapă să întrebe de ce se întâmplă acest lucru. 

Astfel de rapoarte necesită, însă, un specialist care se poate 
descurca într-o primărie, care beneficiază de credibilitate din partea 
politicienilor şi oficialităților şi care înțelege suficient de bine activitățile 
administrației locale pentru a putea detecta posibilele subiecte. Problema 
este că mergând pe principiul „toate materialele despre administrația 
locală sunt plictisitoare”, din ce în ce mai puține mijloace de informare 
locale angajează un astfel de specialist — chiar şi cu jumătate de normă. 
Reporterul care asistă la şedinţele consiliului este prea adesea un novice 
confuz care înţelege prea puțin ce se întâmplă şi cine vorbeşte, sau, la 
multe nivele, nu este prezent nici un reporter. 

Bob Satchwell, preşedinte al Ghildei Redactorilor de Ziare şi 
redactor la Cambridge Evening News, crede că multe ziare îşi schimbă 
în mod conştient agenda reportajelor pentru a ieşi în întâmpinarea 
dorințelor şi gusturilor cititorilor aşa cum sunt ele identificate prin 
grupuri de analiză şi cercetări de piaţă (Satchwell, interviu, 1998). El 
afirmă că recenta creştere a numărului de cititori, mai întâi a 
săptămânalelor locale iar acum valabilă şi în cazul cotidienelor 
regionale, evidenţiază faptul că acestea oferă, într-adevăr, ceea ce doresc 
cititorii. Însă el concede că, în anumite cazuri, această situaţie a făcut ca 
redactorii să se concentreze pe o agendă restrânsă de ştiri şi să acorde 
mai puțină atenție monitorizării performanțelor serviciilor publice. 
Aceasta poate să ducă la pierderea din vedere a unor subiecte importante 
care ar interesa cititorii. 

„Nu deplâng grupurile ţintă, însă dezavantajul folosirii lor este 
că poți să devii obsedat pe ţintă”, spune Satchwell. „Trebuie menţinută o 
perspectivă şi să fii pregătit să ai oameni care să caute prin procesele 
verbale şi să meargă la şedinţe care nu par a avea o utilitate imediată, în 
căutare de subiecte care s-ar putea găsi acolo.” Un lucru esenţial este, 
după părerea lui, păstrarea specialiştilor care au cunoştinţele necesare 

pentru a interpreta informația şi care pot dezvolta relații şi câştiga 
încrederea unor potenţiali informatori. El insistă, însă, că majoritatea 
ziarelor locale fac „o treabă foarte, foarte bună” în monitorizarea 
afacerilor locale şi respinge ideea că ar fi existat o epocă de aur a 
reportajului consistent despre politicile locale. 

Ed Glinert, care alcătuieşte rubrica „Târguri putrede” (Rotten 
Boroughs) de la Private Eye, o înşiruire de venalități, abuzuri şi mostre 
de infatuare municipală din primăriile din toată ţara, este mai puţin 
optimist în ceea ce priveşte performanțele mediei locale. El spune că 
majoritatea subiectelor îi parvin de la „jurnalişti nemulţumiţi, care nu-şi 
pot publica o parte din articole, sau sunt nevoiţi să le îmblânzească 
deoarece vizează consiliile locale care-şi fac publicitate în ziarul lor.” 
Într-adevăr, Private Eye nu are resursele de a obţine asemenea materiale 
pe cont propriu, rolul său principal fiind acela de a verifica detaliile. 
Adesea, cazurile pe care le-a prezentat erau relatări moderate ale unor 
fapte, care fuseseră respinse deoarece redactorilor-şefi le fusese teamă că 
ar putea fi ofensatoare. „Cred că ziarele locale fac o treabă de-a dreptul 
proastă din cauză că sunt atât de îndatorate autorităților locale, încât nu 
publică niciodată nimic ce ar putea fi în detrimentul acestora.”, afirmă 
Glinert. El identifică câteva motive datorită cărora ziarele locale se 
feresc să dezvăluie erorile din viaţa publică locală: 

„Dacă un subiect insistă pe faptele imorale ale unei anumite 
persoane, redactorii ezită adesea să rişte a fi acuzaţi că ar face vânătoare 
de vrăjitoare. Din anumite motive, aceasta pare să fie o reacție deosebit 
de puternică la critica unui individ, oricât de puternic. Aceasta poate 
duce la apariția unor articole "igienizate”, din care lipsesc numele.” 
(Glinert, 1998) 

Acest fapt poate fi riscant. Un material care relatează, de 
exemplu, despre abaterile la beție ale unor consilieri, fără a-i numi, ar 
putea provoca emiterea unui ordin din partea unor politicieni 
neimplicaţi, dar care simt că au fost incluşi. În cazul unor scandaluri 
politice serioase există cinica prezumție că cititorii nu vor înțelege sau nu 
vor dori să citească o poveste întortocheată a unei infracțiuni. Glinert 
citează exemplul colapsului Băncii de Credit şi Comerţ Internaţional 
(BCCI) care a avut efecte dureroase asupra consiliilor locale care 
investiseră în ea. Unele ziare locale s-au gândit că furnizarea detaliilor 
privind modul în care politicienii şi autoritățile locale ignoraseră 
semnalele de alarmă cu privire la situaţia BCCI aducând, astfel, pierderi 

substanţiale bugetelor locale, ar fi fost un lucru prea complicat pentru 
cititorii lor. 

Un alt obstacol pentru reportajul de investigație poate fi un 
patriotism local prost înţeles, care i-ar putea face pe unii redactori să 
sprijine necondiționat o inițiativă locală de prestigiu, fără a se mai 
întreba dacă banii au fost, într-adevăr, bine cheltuiţi. Glinert este de 
părere că oferta oraşului englez Manchester de a găzdui Jocurile 
Olimpice ar fi trebuit să fie analizată mai atent şi mai critic de presa 
locală. Prea des, crede el, greşelile din multe proiecte locale importante 
devin vizibile numai după eşecul spectaculos şi costisitor al acestora. 
Alte exemple de acest gen includ grandioasele proiecte de regenerare, ca 
de exemplu planurile City Challenge sau planurile de dezvoltare 
finanţate de Millenium Commission. Cel mai adesea, astfel de inițiative 
sunt salutate ca un mare pas înainte pentru o anumită regiune; dar 
realitatea poate fi mult mai prozaică. 


Coruptie financiară şi politică 

Puţine subiecte confirmă mai deplin prejudecățile decât cele 
privind corupţia autorităților locale. Imaginea consilierului care bagă 
mâna în banii publici e, poate, nedreaptă (participarea la întruniri de ore 
întregi pentru a decide planificarea cererilor de extindere a garajelor sau 
dacă un anume copil trebuie instituționalizat, nu este o activitate 
satisfăcătoare nici financiar, nici emoţional). În Marea Britanie corupția 
autorităților locale este în general scăzută, adesea chiar jalnică, 
implicând deconturi frauduloase, favoritisme şi patronaj, mai degrabă 
decât mită pentru contracte importante cu consiliul. Cazul din urmă nu 
este complet necunoscut, dar nici nu este răspândit. 

Buletinul Comisiei de Audit din 1997 privind fraudele la nivel 
de consilii estima sumele din cele 208.000 cazuri de fraudă descoperite 
în anii 1995-1996 la 76 de milioane de lire sterline, în contextul în care 
plățile totale efectuate de autorităţile locale se ridicaseră la aproape 40 de 
miliarde de lire (Comisia de Audit 1997). Infracţiunea cea mai 
răspândită era frauda la închirierea spaţiilor locative, mai degrabă decât 
corupţia consilierilor sau a personalului consiliilor. În ultimii şase ani 
numărul cazurilor de corupție care implicau consilieri sau oficialități 
care primiseră mită şi care au fost înregistrate de Comisie a variat între 
20 şi 60 anual. Între acestea, un magazioner de la un atelier de întreţinere 
auto care a acceptat excursii şi cadouri pentru a face comenzi unui 

anumit distribuitor şi un inspector al pieţelor care a primit mită pentru a 
permite nişte standuri fără autorizație în piață. Toate acestea sugerează 
faptul că fenomenul corupției nu este prea răspândit în primăriile din 
Marea Britanie. Însă aşa cum arată Comisia de Audit, corupția este 
dificil de descoperit şi de adus în justiție. Aceste cifre reprezintă doar 
vârful icebergului, iar influenţa negativă a acestor fapte asupra încrederii 
publicului s-ar putea să nu fie proporţională cu sumele implicate. 

Ceea ce se pierde adesea din vedere este dimensiunea politică a 
multor cazuri de corupție. Nu e neobişnuită utilizarea escapadelor de 
agrement, a deconturilor frauduloase şi a altor cheltuieli nejustificate 
drept instrumente de control politic de către liderii politici. Acestea pot fi 
recompense pentru loialitate, sau, în cazul în care sunt date în vileag, pot 
fi folosite pentru a-i pedepsi pe cei neloiali. În cel puţin un caz, un lider 
politic al unui consiliu local, în care majoritatea membrilor aleşi erau 
şomeri, era vestit pentru că-i pedepsea pe cei care-l criticau oferind 
DSS-ului! detalii despre primele lor de şedinţă şi alte plăţi care li se 
făceau, în unele situaţii ajungându-se la cazuri penale. Consiliul 
Municipal Glasgow a fost zguduit de acuzațiile că unor consilieri li se 
oferiseră „vizite de lucru” atractive în străinătate în schimbul votului lor 
în anumite chestiuni contencioase. Aici, corupția este un instrument 
politic. Lăcomia este folosită într-un interes politic, mai degrabă decât să 
fie satisfăcută pentru sine. Acest tip de abuz apare mai des în regiunile 
monopartinice — în consiliile unde opoziţia este minimă sau inexistentă. 
Căderea Conservatorilor de la conducerea consiliilor locale în anii '90 ai 
secolului al XX-lea a dus la creşterea substanţială a numărului de consilii 
în care verificările şi echilibrele oferite de controlul democratic au 
încetat să mai funcționeze. Există semne că, la nivel național, 
conducerea laburiştilor e tot mai preocupată de cultura politică din 
fiefurile muribunde ale partidului. Există temeri că rezultatele multor 
consilii laburiste ar putea fi folosite pentru a discredita întregul partid şi 
că asemenea consilii ar prezenta o zonă dubioasă, din punct de vedere 
electoral, pentru unii adversari, precum liberal-democraţii sau Partidul 
Naţional Scoţian. Premierul britanic Tony Blair a criticat virulent 
consilierii „prinşi în capcana lumii secrete a grupurilor şi întrunirilor de 
partid”. 


! Department of Social Service, organism guvernamental din Marea Britanie 
care se ocupă de protecţia socială şi şomaj (nota traducătorului). 

Gama imensă de servicii oferite de consilii oferă un lung şir de 
ocazii pentru corupție. Din experienţa autorului, abuzurile tipice ar putea 
include: 

Închirieri: consiliile oraşelor importante închiriază de obicei 
zeci de mii de apartamente şi case. Mai multe mii de persoane se pot afla 
pe liste de aşteptare pentru locuinţe care sunt alocate de obicei în baza 
unui sistem de punctaj complicat, menit să acorde prioritate celor aflați 
în nevoia cea mai stringentă. Abuzurile potențiale includ manipularea 
sistemului pentru a acorda spaţii locative prietenilor sau familiilor 
consilierilor sau personalului consiliilor — uneori chiar participarea la 
subînchirieri ilegale de proprietăți. 

Angajări: consiliile locale sunt mari angajatori cu un potențial 
imens pentru nepotisme. De exemplu, în 1995, ancheta individuală a 
profesorului şi avocatului Robert Black asupra activității consiliului 
dominat de laburişti din Monkland a găsit dovezi privind amplul 
fenomen de nepotism şi favoritism. El a descoperit treizeci şi trei din 
angajaţii consiliului, care erau ori membri proeminenţi ai Partidului 
Laburist local, ori rude ale unor membri proeminenţi; între aceştia, era 
un curățător de geamuri care a refuzat să urce pe scară şi un grădinar 
care nu ştia să folosească o sapă. 

Contracte: impulsul de a încuraja competiţia pentru ofertele de 
servicii comunitare — orice, de la contracte privind asigurarea curăţeniei 
la construcții — a fost însoţit de reguli stricte pentru asigurarea 
corectitudinii şi onestității — dar, de fapt, a dus la creşterea numărului de 
„afaceri de suflet” cu favorizarea unor companii sau oameni de afaceri. 

Planificarea: atribuțiile consiliului de a acorda drepturi de 
planificare sau de a aloca teren pentru anumite tipuri de dezvoltare 
reprezintă una din zonele cele mai tentante pentru corupție. O simplă 
semnătură poate transforma un teren agricol anonim dintr-o parcelă 
agricolă, cu un preţ modest, din apropierea unei intersecţii de autostrăzi 
într-o valoroasă zonă de construcție pentru un supermagazin în afara 
oraşului. Procesul de decizie prin care se poate produce o asemenea 
transformare poate trece adesea complet neobservat. Iar regulile care îl 
guvernează sunt, adesea, atât de complexe, încât orice suspiciune de 
corupție poate fi imposibil de demonstrat. 

Democraţia internă: majoritatea consilierilor îşi obțin funcțiile 
în calitate de candidaţi ai unui partid politic — iar controlul asupra 
nominalizărilor este una din pârghiile cheie ale puterii politice locale. 

Aceasta poate duce la tot felul de abuzuri. Se pot falsifica adrese pentru 
ca anumite persoane să aibă drept de vot într-o anume circumscripție 
(inclusiv, declaraţii false pentru a fi inclus pe o anumită listă electorală). 
Poate fi vorba de înscrieri masive de membri care sunt folosiți ca un fel 
de vot în masă, sau adversarii pot fi îndepărtați de pe lista celor cu drept 
de vot sau cu drept de a fi aleşi drept candidați. 

Foloase necuvenite: unul din semnele clasice ale alterării unui 
grup politic este cocoloşirea excesivă a celor care sunt la putere. Când 
consilierii de seamă sunt plimbaţi de colo-colo în limuzine pluşate, 
cazați în hoteluri scumpe, se bucură, în mod obişnuit, de cine 
extravagante şi de băutură pe gratis pe banii consiliului, serviciul public 
a fost subminat de plăcerea individuală. Activitatea în consiliu a dus 
întotdeauna la câteva minore foloase necuvenite — şi aproape nimeni nu 
ar obiecta la sandvişurile gratuite din timpul şedinţelor de consiliu sau la 
ceaiul şi biscuiţii de la întrunirea unui comitet — dar escapadele de 
agrement şi atenţiile acceptate constant sunt o cu totul altă chestiune. 
Adesea, problema este o chestiune de definiţii — este excesiv să mergi cu 
avionul la clasa întâi? La ce fel de hotel se cuvine să fie cazaţi consilierii 
care se deplasează în interes public? Raportul Auditorului districtual 
(septembrie 1997) privind scandalul „Donnygate” a oferit o perspectivă 
limpede asupra unei culturi a foloaselor necuvenite: note de plată din 
baruri, de mii de lire plătite din banii consiliului, călătorii la Paris, 
Genova şi Singapore, cu sute de lire cheltuite pe telefoane, filme şi 
băutură; un şofer aşteptând un consilier în faţa unui bar nouă ore. O altă 
chestiune este acceptarea cadourilor sau a distracţiilor. Când anume 
devine vizionarea unor meciuri de fotbal ale echipei locale din loja 
directorilor acceptarea vinovată a unui cadou? Persoane oficiale şi 
consilieri din Doncaster au fost la meciuri de la Euro '96 şi au acceptat 
cadouri constând în vouchere în valoare de sute de lire din partea unei 
agenţii de dezvoltare care lucra cu consiliul la un proiect important. 
Auditorul districtual a criticat pe preşedintele executiv al consiliului şi pe 
trezorier pentru că au permis continuarea unor asemenea abuzuri. Doi 
consilieri au fost închişi pentru deconturi frauduloase. 

Asemenea cazuri reprezintă ţinte legitime pentru jurnaliştii de 
investigaţie — dar ei trebuie de asemenea să fie atenți la activități care, 
deşi nu sunt evident penale, reprezintă de asemenea cazuri de utilizare 
incorectă a banului public sau distribuire de favoruri pe criterii politice. 
De exemplu, mai multe consilii orăşeneşti susțin actualmente rețele 

extinse de organizații locale care susțin, la rândul lor, poate, o anumită 
comunitate, o localitate sau o cauză. Aceste grupuri pot avea o influență 
asupra unui anumit partid politic — unele chiar pot să obţină un vot în 
bloc la întrunirile locale ale partidului, poate oferind membrilor 
partidului o călătorie cu un minibus închiriat de consiliu până la miting. 
În cel mai bun caz, aceasta este o practică nesănătoasă. În cel mai rău 
caz, se poate ajunge la crearea unui soi de maşinărie politică cu totul 
indezirabilă, în care şefii locali cu influență în primărie sunt capabili să 
ofere favoruri — slujbe, distracţii, aprobări de construcţii — la ceea ce 
ajunge să fie o comunitate clientelară. În schimb, ei oferă voturile 
sprijinitorilor, atât în alegeri cât şi în competiţiile interne de partid. În 
forma lor extremă, acest fapt poate să întărească şi să instituționalizeze 
segregări „etnice” întrucât, în fapt, nevoile şi preocupările unei părți a 
electoratului sunt filtrate printr-o reţea de şefi locali care pot sau nu pot 
face efortul de a le lua în considerare. În Monklands, de exemplu, s-a 
susținut că protestanții din Airdrie au fost discriminați în favoarea 
comunității catolice din Coatbridge vreme de mai bine de cincizeci de 
ani. Un exemplu şi mai grav este primarul Daley din Chicago în anii '50 
şi 60, când oraşul a căzut pradă unui soi de sistem apartheid’, iar 
carierele politice depindeau de menţinerea acestuia. 

În 1994, Sunday Times a acuzat consiliul oraşului Birmingham 
de folosirea unor fonduri destinate „îmbunătăţirii mediului din zonele 
dezavantajate” pentru a obține voturile clasei de mijloc prin cosmetizări 
ale  circumscripțiilor de la periferie. Consiliul conservator al 
Westminster-ului a fost acuzat de Auditorul districtual că a utilizat bani 
publici pentru a croi circumscripțiile electorale tendențios la alegerile 
locale din 1990. Strategia de a încerca „cosmetizarea” a opt 
circumscripţii cheie prin vinderea locuinţelor şi căminelor municipalității 
destinate boschetarilor, pentru a îndepărta potenţialii alegători laburişti şi 
a atrage în zonă votanţii conservatori, era în conflict cu datoria statutară 
a consiliului faţă de boschetari, după cum a afirmat auditorul districtual, 
John Magill’. 


? Pentru informaţii despre viaţa politică din Chicago din perioada respectivă, 
vezi Royko, M. (1971). Boss: Richard J. Daley of Chicago, Dutton & Co. 

? Raport privind Consiliul oraşului Westminster, John Magill, auditor de district, 
Deloitte and Touche, 9 mai 1996. 

Masoni şi alții asemenea 

În Marea Britanie s-a acordat multă atenţie activităţilor 
francmasonilor şi grupurilor similare. (De exemplu, scandalul 
Monklands, din Scoţia, a pus în lumină acuzaţii privind comportamentul 
unor consilieri care erau membri ai Ordinului Cavalerilor Catolici ai 
Sfântului Columba.) În 1990, în Leicester a fost descoperit un registru 
masonic zonal, destul de depăşit, într-o servietă cumpărată de un 
membru al partidului laburist la o acţiune de caritate. Documentul a 
confirmat faptul că mulți dintre consilierii conservatori de vază ai 
comitatului, inclusiv directorul executiv şi trezorierul de atunci, erau 
masoni. Nu a dovedit nimic altceva — şi nu au fost nici măcar formulate, 
cu atât mai puţin probate, acuzații de corupţie. Dar chiar şi aşa, 
evenimentul a generat o oarecare stânjeneală privind posibilele legături 
dintre unele din cele mai influente persoane din comitat — care nu erau 
ştiute de alegători şi colegi. Într-un alt exemplu, în 1995, un important 
membru conservator al Consiliului local din Medina, pe Insula Wight a 
demisionat, plângându-se de influențe masonice — el a susținut că 
doisprezece din cei optsprezece membri ai grupului conservator care 
controla consiliul erau francmasoni. Tensiunile dintre masoni şi 
ne-masoni rămân un factor important în politica multor oraşe din 
nord-estul Angliei. 

O altă zonă considerată a fi permeabilă influenţei masonice este 
sistemul judiciar penal. În februarie 1998, parlamentarul Chris Mullin, 
preşedintele Comitetului Restrâns pentru Afaceri Interne din Camera 
Comunelor, a intrat în conflict cu Marea Lojă Unită a Angliei în 
încercarea sa de a stabili dacă ofiţerii de poliție implicați în investigația 
din Birmingham privind un atac terorist erau sau nu masoni, totul 
culminând cu amenințarea că el va iniția procedurile pentru acuzația de 
sfidare a Parlamentului dacă ei refuză să coopereze. Într-un alt caz, doi 
bărbaţi au fost acuzaţi că au agresat nişte beţivi într-un bar dintr-un hotel 
din Blackburn, circumscripția electorală a Ministrului Secretar de Stat 
Jack Straw. Ulterior s-a descoperit că ei deranjaseră întrunirea neoficială 
a unor poliţişti din loja masonică locală şi au fost atacați atunci când au 
refuzat să plece. Cei doi au fost achitați primind, ulterior, din partea 
Poliției din Lancashire daune în valoare de 170.000 de lire (272.000 de 
dolari), dar cazul subliniază problemele care pot să apară când poliţiştii, 
avocaţii şi chiar directorul hotelului sunt toți membri ai aceleiaşi loji. 

Masonii resping, pe bună dreptate, ideea că simpla calitate de 
membru este prima facie o dovadă de corupţie şi trafic de influență. 
Comandorul Michael Higham, secretar general al Marii Loje Unite a 
Angliei, a arătat în depoziția sa în fața Comitetului Restrâns pentru 
Afaceri Interne din Camera Comunelor că infractorii sunt excluşi şi că 
masonilor li se „interzice în mod expres” să comită fapte care ar submina 
pacea şi ordinea socială. Este clar, însă, că asemenea reţele por deveni 
canale de influență neadecvată. Cunoaşterea unor asemenea legături este 
o sarcină importantă pentru jurnalistul de investigaţie. Un număr din ce 
în ce mai mare de organisme publice solicită personalului şi membrilor 
aleşi să-şi declare apartenența la masonerie sau la alte organizații 
asemănătoare — judecătorii” şi ofiţerii de poliție fac parte dintre cei 
cărora guvernul le solicită să-şi declare calitatea de membru al unor 
asemenea organizații. 


Un sistem în schimbare 

Reformele planificate vor face problema monitorizării 
autorităților locale şi mai serioasă. Guvernul britanic în exercițiu este 
angajat în procesul de reformă a autorităților locale. Se creează un nou 
nivel de instituţii regionale, incluzând agenţii de dezvoltare şi chiar 
servicii de urgenţă. Este foarte posibil ca aceste instituții să fie cam 
ignorate de către presa locală, în ciuda puterii lor considerabile. 
Consiliile pot opta să fie conduse de primari executivi, mai degrabă 
decât să fie organizate în sistemul tradițional gen mini-parlament şi, în 
consecință, procesul de luare a deciziilor să devină mai puţin accesibil. 
Folosirea din ce în ce mai intensă a antreprenorilor particulari face ca 
limitele responsabilităţilor să fie şi mai greu de descifrat, în timp ce 
sistemul de oferte prin care agențiile consiliului intră în competiție cu 
sectorul privat pentru contracte publice oferă o sursă bogată pentru 
investigație şi dezvăluire. 

Două rapoarte serioase, Un primar şi o adunare pentru Londra 
(4 Mayor and Assembly for London) (HMG 1998) şi Guvernarea locală 
modernă: în contact cu cetăţenii (Modern Local Government: In Touch 


* Din 5400 de judecători, 200 s-au declarat francmasoni şi 50 au refuzat să 
răspundă. Răspuns în scris unei interpelări parlamentare, din partea lui Geoff 
Hoon, pe vremea aceea Ministru de Stat, Departamentul Lordului Cancelar, 22 
martie 1999. 

with the People) (HMG 1998a) prezintă viziunea guvernului despre o 
administrație locală mai eficientă. Propunerea pentru un Primar al Marii 
Londre (a nu se confunda cu Lordul Primar al Londrei, personalitate mai 
protocolară) va duce la apariția celui mai puternic oficial ales din țară, 
care va dispune de un buget de 3,3 miliarde de lire sterline (5,3 miliarde 
de dolari) la valorile din anul 1996. Acest primar ar avea atribuții de 
control formidabile. El sau ea va numi, personal, şefii puternicelor 
agenții executive, cum ar fi noile agenţii de transport şi dezvoltare 
economică, precum şi alte câteva numiri din sectorul public, cum ar fi 
membrii poliţiei metropolitane, recent propuse. lar primarul va fi 
responsabil pentru stabilirea strategiilor de dezvoltare economică şi 
transport care vor afecta viața a milioane de oameni. Lăsând la o parte 
chestiunea dacă aceste sisteme vor duce la o administrare mai bună, este 
probabil ca mare parte din procesul de decizie să fie privat pentru mult 
mai mult timp decât ar fi fost posibil în actualul model de guvernare 
locală. În cele din urmă deciziile cheie vor ajunge în fața Adunării 
londoneze şi vor fi dezbătute în public, dar munca iniţială va fi efectuată 
de consilierii personali ai primarului şi importantele discuţii inițiale se 
vor desfăşura în „cabinetul” lui, între oficiali cheie, deci particular. Pe 
scurt, va fi mult mai dificil de aflat ce anume pun la cale — iar jurnaliştii 
de investigație care au urechea bună pentru bârfe şi surse de informație 
din interiorul sistemului birocratic şi al mediilor politice vor avea un rol 
mult mai important în informarea publicului. 

Structuri similare ar putea apărea şi în afara Londrei, guvernul 
propunând acum mai multe posibile metode de organizare pe care 
consiliile le pot adopta. La fel ca în cazul Londrei, o trecere la un primar 
ales în mod direct ar trebui să fie aprobată printr-un referendum, dar este 
foarte posibil ca un număr de oraşe să aibă în curând astfel de primari şi 
un cabinet de consilieri la conducerea serviciilor publice locale. Aşa cum 
am mai spus, este foarte posibil ca aceste cabinete să-şi desfăşoare 
activitatea „privat”, şi deciziile să ajungă mai târziu în procesul de 
adoptare a politicilor, în comparație cu actualele structuri. Consilierii, 
lăsaţi în afara acestui cabinet, ar avea rolul de a analiza aceste decizii şi 
vor petrece mai mult timp preocupându-se de circumscripțiile lor 
electorale. Ei ar păstra, totuşi, autoritatea de a respinge sau a modifica 
bugetul anual al consiliului, însă nu vor mai avea o influență directă — 
sau drept de vot — în procesul de decizie. Pentru un jurnalist, aceasta 
înseamnă desigur mai puţine surse de informație despre ce gândeşte cu 


263 


adevărat consiliul, dar ar fi uşor să exagerăm influenţa deţinută de 
consilierii de mai mică importanță. Practic, aceste noi structuri vor 
instituționaliza ceea ce se întâmplă deja în multe consilii. 

Oricare ar fi meritele acestor noi structuri în privința 
îmbunătățirii calității procesului de luare a deciziilor la nivel local, există 
pericolul ca ele să concentreze şi mai mult puterea în mâinile unor 
oligarhii locale de tipul celor descrise anterior. Pentru mulţi lideri locali, 
ele ar putea aduce un salariu mai bun şi mult mai puţine interferenţe 
supărătoare din partea criticilor sau dizidenţilor. Ei ar putea merge mai 
departe, mai repede, şi mult mai discret. Ca orice set de structuri 
democratice, pentru a funcționa corespunzător, ele au nevoie de o 
opoziţie puternică, sau, în orice caz, de un număr mare de critici 
independenți. Din nefericire, opoziţia şi criticii independenţi sunt 
actualmente ceva de genul unor specii pe cale de dispariție în multe 
consilii locale. 

Un posibil efect secundar al creării unor oficialități electorale 
puternice, de mare vizibilitate care să supervizeze serviciile locale este 
creşterea interesului public pentru activitatea lor. Într-adevăr, creşterea 
vizibilității autorităților locale este unul din argumentele principale 
pentru schimbare. Liderii locali proeminenţi ai anilor '80, cum ar fi de 
pildă Ken Livingstone în Consiliul Marii Londre, Ted Knight în 
districtul londonez Lambeth, Derek Hatton la Liverpool şi David 
Bookbinder în Derbyshire au atras, cu siguranță, atenția asupra 
autorităților locale, cu toate că prezenţa lor în mass-media a însemnat 
arareori o apreciere echilibrată a chestiunilor cu care se confruntă 
administrațiile locale. Este greu să susții că modelul tradițional al 
autorităţii locale a fost un succes răsunător, în orice caz, nu este deloc 
clar dacă schimbările propuse vor da administrației locale atât de 
necesarul „suflu nou”. 

Reformele din ultimul deceniu au făcut deja mult mai dificilă 
monitorizarea autorităților locale. Sistemul a devenit mult mai complex 
şi autoritatea transferată, ajungându-se la situaţia în care puține ziare sau 
posturi de radio locale mai au resursele necesare pentru a-l monitoriza. 
Au apărut, ca rezultat, mai multe centre de putere care nu sunt trase la 
răspundere. 

Serviciile de sănătate 

Un exemplu clasic al acestui tip de schimbare este Serviciul 
Naţional de Sănătate (National Health Service) (NHS), care la fel ca 
autoritățile locale, cheltuieşte mult peste 100 de miliarde de lire din banii 
publici, anual. Până la sfârşitul anilor '80, NHS era administrat prin 
intermediul unei structuri a autorităţilor sanitare locale şi regionale, care 
răspundeau în fața Ministerului Sănătăţii. Actualmente, există mai bine 
de 400 de trusturi ale NHS, cu o independență mult crescută faţă de 
autoritățile districtuale şi regionale. Procesul de luare a deciziilor a 
devenit mult mai difuz. Matt Y oudale, corespondentul BBC pe probleme 
de sănătate din Fast Midlands, îşi aminteşte că atunci când şi-a luat în 
primire postul, în 1994, putea să participe la o şedinţă a autorității de 
sănătate districtuale şi putea să obțină majoritatea celor mai 
semnificative subiecte referitoare la NHS din acel district. Acolo se 
discutau, în mod normal, toate controversele importante sau problemele 
clinice locale. Nu şi acum. Acum trebuie să încerce să aibă legături în 
organisme mult mai diverse — trusturi care conduc câte un spital, sau 
unități, cum ar fi serviciul de ambulanţă — pentru a putea obține câte ceva 
care să asigure o mediatizare asemănătoare. Mai mult, există din ce în ce 
mai puține întruniri accesibile presei — tot ceea ce li se pretinde 
trusturilor este să facă Adunare generală anuală. Întrucât atât de multe 
din subiectele de investigație depind de o informație obținută de la o 
sursă de încredere, această structură descentralizată constituie un 
obstacol serios pentru jurnalismul de investigaţie pe vastele întinderi ale 
Serviciului Naţional de Sănătate (Youdale, 1998). 

Deasupra districtelor erau Autoritățile Regionale de Sănătate 
(acum desfiinţate) care aveau, de obicei, purtători de cuvânt serioşi şi o 
atitudine relativ deschisă faţă de presă. Acolo unde aceste autorități 
importante tindeau să fie relativ deschise şi accesibile, multe din unitățile 
mai mici care le-au luat locul sunt mult mai suspicioase față de presă şi 
mult mai puţin dispuse să divulge fie şi cea mai inofensivă informație. 


Exemplul: Corby 

În anii 1994-1995 Partidul Laburist i-a îndepărtat aproape pe toţi 
consilierii săi din Corby, un mic orăşel siderurgic din Northamptonshire, 
Anglia, care, în mod curios, era locuit de nepoţii scoţienilor veniţi aici 
din Monklands. Corby era controlat de o clică de consilieri locali de 

cincisprezece-douăzeci de ani. În 1980, când oţelăriile locale s-au închis, 
odată cu dispariţia unei treimi din numărul locurilor de muncă, aceşti 
consilieri s-au arătat foarte capabili în atragerea de noi angajatori şi 
refacerea economiei locale. Zece ani mai târziu, însă, această elită locală 
încă la conducere a devenit ţinta a numeroase acuzații. Acestea 
includeau incompetență şi neglijarea principalelor servicii, cum ar fi 
reparaţiile pentru locuinţele municipale, şi s-au extins la nepotism şi 
favoritism, chiar cu aluzii la corupţie evidentă. Laburiştii au încercat să 
câştige locul în Parlament din zona respectivă la trei alegeri, dar 
parlamentarul conservator local a rezistat câştigând, de fapt, împotriva 
consiliului. 

La numărătoarea voturilor pentru una din alegerile locale, un 
reporter de la Radio Northampton a auzit întâmplător o conversație 
dintre un oficial regional al partidului şi un activist local din care rezulta 
cu claritate că biroul naţional central al partidului intenționa „să facă 
curăţenie” în Corby. Zvonuri similare au parvenit autorului după o 
conversaţie purtată la o petrecere de revelion. Mai multe dovezi au putut 
fi adunate în cursul unor discuții cu un lider laburist şi într-o serie de 
discuții neoficiale cu mai mulți activişti locali care, iniţial, nu doreau să 
vorbească, de teamă că conducerea locală va afla că le-a umblat gura. 
După ce au primit anumite asigurări, au fost foarte de acord, chiar 
doritori să bârfească, iar rezultatul a fost o abundență de poveşti despre 
practici corupte. Credibilitatea anumitor afirmaţii a sporit prin verificarea 
lor încrucişată cu membri ai Partidului Laburist din alte zone ale 
regiunii, care avuseseră anumite legături cu Corby. De exemplu, una 
dintre aceste persoane fusese trimisă acolo să prezideze o şedinţă de 
recurs al unui consilier care-şi pierduse dreptul la vot deoarece se 
plânsese de numărul mare de excursii gratuite ale consilierilor de vază. 

Relaţiile mele mi-au permis să urmăresc pas cu pas planul de 
acțiune al laburiştilor. Am făcut publice câteva acuzaţii la adresa 
conducătorilor din Corby şi răspunsurile lor nu păreau credibile. Criticile 
erau respinse ca venind din invidie; sau acuzaţiile nu erau respinse, ci 
întâmpinate cu contra-acuzaţii despre un comportament similar — „dacă 
ai aflat asta de la el, el e cel care ştie cel mai bine...”. În lipsa unor dovezi 
solide pentru majoritatea cazurilor, redactorii mei nu erau dispuşi să 
difuzeze anumite acuzații — mai ales că atmosfera locală era aşa de 
încinsă încât era greu de distins acuzaţiile false de cele adevărate. Aşa că 
strategia noastră a fost să informăm despre bătălia pentru îndepărtarea 

liderilor locali, care erau cunoscuți ca fiind foarte agresivi (şi, 
într-adevăr, au publicat ulterior rapoarte negative la adresa conducerii 
naţionale şi regionale a Partidului Laburist), fără a intra în detalii în 
legătură cu acuzaţiile care li se aduceau. Era o modalitate sigură, dar 
nesatisfăcătoare. Ascultătorii erau informaţi despre respingerea numirii 
unor candidați, dar nu şi motivul. „Câinele de pază” local nu era adus la 
tăcere în totalitate, dar lătratul lui era, cu siguranță, înăbuşit. Una din 
primejdiile acestei abordări este să încerci să umpli golul lăsat de lipsa 
explicaţiilor. Însă prin referirea în termeni generici la „venalitatea din 
consiliu”, care putea fi interpretată ca o acuzaţie în alb împotriva tuturor 
consilierilor aflaţi în diferite funcţii, se putea ajunge la calomnierea unui 
număr mult mai mare de persoane. 

Pentru televiziune, subiectul prezenta o dificultate suplimentară. 
Erau puţine lucruri de filmat în afara câtorva clădiri implicate în diferite 
controverse. Un cameraman a fost trimis la jocurile anuale ale ținutului 
Corby Highland, în speranţa de a surprinde consilieri turmentați în cortul 
oficialităților, rezultatele nu au fost deosebit de incriminante, deşi 
imaginile coloanei de cimpoieri au fost utile pentru a ilustra originea 
caledoniană a locuitorilor din Corby. A fost obținută şi autorizația de a 
filma în timpul unei şedinţe a consiliului. 

Unul din subiectele în care se puteau da amănunte era nivelul 
extraordinar de ridicat de subsidii pentru călătorie şi diurnă acordate 
consilierilor cu însărcinări oficiale. Aceasta se datora faptului că 
Raportul anual de Management al consiliului (o evaluare anuală a 
performanțelor financiare pe care o primesc toate consiliile de la 
auditorul districtual) arăta că, dacă Corby se alinia la nivelul de cheltuieli 
al celorlalte consilii din districtul Northamptonshire, bugetul putea fi 
informaţii solide provenind dintr-o sursă mai presus de orice bănuială. 

Un alt aspect al cazului Corby era faptul că nu doream să 
devenim un pion al Partidului Laburist de la care se scurgeau cele mai 
multe informaţii, aşa încât am susţinut că partidul era angajat într-un 
proces de epurare internă. Aceasta a făcut ca reportajele noastre să 
devină un obiect în acţiunile legale care au urmat nedesemnării liderilor 
locali. Aceştia din urmă s-au plâns că soarta lor a fost decisă înainte de 
audierile formale din cadrul partidului, ceea ce era adevărat, şi că noi 
publicasem aceasta înainte de audieri. Consilierii, care nu au fost 
desemnați, au candidat în cele din urmă împotriva candidaților oficiali ai 

Partidului Laburist în alegerile locale din 1996, ca independenți, 
„Laburiştii din Corby”. Nici unul dintre ei nu a fost ales. Investigaţiile cu 
privire la conduita Consiliului din Corby continuă şi în momentul de 
faţă. 


Exemplul: Frank Beck 

Eşecul multor autorităţi locale de a proteja copiii aflați în 
custodia lor de abuzuri sexuale, fizice şi emoționale este una dintre cele 
mai urâte pete pe activitatea administraţiei locale britanice. Lista de 
scandaluri merge de la regimul disciplinar opresiv din Staffordshire 
(aşa-numita „strângere cu uşa”) până la exploatarea sexuală a copiilor 
instituționalizați din Clewyd, în North Wales şi la terapiile brutale 
pseudo-psihologice şi abuzurile sexuale dezvăluite în cazul Frank Beck 
în Leicestershire. Noi acuzații apar aproape lunar şi este evident acum că 
abuzuri de toate felurile au trecut neobservate, în unele cazuri, timp de 
decenii. 

Asemenea scandaluri sunt teritorii periculoase pentru media; 
există puţine acuzaţii mai grave decât a aceea de a acuza pe cineva de 
abuz de minori, deci riscurile juridice sunt întotdeauna prezente în 
mintea redactorului. Asemenea cazuri periculoase sunt mult mai uşor de 
prezentat în instanță, sub protecția imunității limitate a jurnalistului. Mai 
mult, plângerilor venite din partea foştilor interni ai caselor de copii — cei 
de la care se aşteaptă cu precădere să îşi expună cazul presei — uneori 
pare că le lipseşte credibilitatea. Aceştia pot avea dosare penale sau 
probleme cu drogurile, sau să fie dezechilibrați emoţional din cauza 
abuzurilor suferite. În consecință, ei ar putea să nu fie luaţi în serios, sau 
să fie considerați martori pe care e primejdios să te bazezi dacă 
reportajul duce la un proces de calomnie. Într-adevăr acesta a fost unul 
dintre motivele tipice pentru care poliţia şi alte organisme au eşuat în 
investigarea plângerilor de abuz. Concluzia ar fi că trebuie evitate 
asumpțţiile privind indivizi, care ar putea duce la pierderea din vedere a 
unor subiecte importante. 

În 1989 Frank Beck, fostul director al casei de copii a 
Consiliului Comitatului Leicestershire, a fost arestat sub acuzaţia de 
abuz asupra unor copii instituționalizați. La acea dată, autorul era 
corespondent pe probleme politice al lui Leicester Mercury. Cazul urma 
să rămână în atenţia publicului de-a lungul următorilor 7 ani, având parte 
de un proces de senzaţie care a dezvăluit peste un deceniu de crime 

monstruoase împotriva copiilor, o anchetă şi un raport oficial prezentând 
o listă incredibilă de erori administrative şi o acțiune juridică pentru 
compensaţii, acerbă şi adeseori chinuitoare, intentată de victimele lui 
Beck. Fiecare etapă din acest proces a oferit ocazii de investigație 
jurnaliştilor. 

Arestarea lui Beck a survenit total pe nepregătite şi deoarece 
acţiunea împotriva sa era în curs, doar puţine detalii au putut fi 
dezvăluite, însă câţiva reporteri au început să adulmece în jurul cazului. 
A devenit repede limpede că oficialitățile comitatului erau foarte 
îngrijorate de ramificaţiile cazului. Un oficial din exterior (în acest caz, 
un director adjunct al Serviciilor Sociale din comitatul vecin, 
Nottinghamshire, acum pensionat) a fost chemat să întocmească un 
raport asupra activităţilor lui Beck. Concluziile sale au şocat: Consiliul 
Comitatului Leicestershire ignorase în mod repetat dovezile evidente din 
partea unor surse credibile despre abuzul fizic şi sexual al copiilor — 
majoritatea băieți — din instituțiile administrate de Beck. Nu numai că 
izbucnise un scandal uriaş privind abuzul de minori în Leicestershire, dar 
Consiliul Comitatului ar fi trebuit să descopere şi să rezolve problema cu 
mult înainte ca ea să iasă la lumină. Chiar şi atunci când Beck a fost 
concediat ca urmare a unor acuzaţii de abuz sexual asupra unor tineri 
asistenţi sociali, i s-a permis să rămână în libertate în ciuda acuzațiilor că 
ar fi abuzat şi copii. Ulterior, a primit referinţe care îi îngăduiau să 
lucreze cu copii. 

Observând că ar putea deveni ținta unor critici nedorite în presă, 
Consiliul Comitatului a început să pregătească terenul. Un prestigios 
jurnalist local — pe atunci, aproape pensionat — a fost consultat pentru o 
strategie de relații publice. Sfatul pe care l-a dat el Consiliului a fost ca 
acesta să creeze un strat tampon de ştiri pozitive privind serviciile 
sociale, prin care să evite precedentul din cazul Cleveland, în care 
autoritățile locale au fost învinovățite direct de un eşec răsunător al 
serviciilor sociale. Ei nu doreau ca acest caz să ajungă să fie numit 
„Scandalul Leicestershire”. Acest sfat a fost urmat. Purtătorii de cuvânt 
ai consiliului se refereau, invariabil la „Cazul Beck” în conversațiile cu 
jurnaliştii locali şi această terminologie a fost subliminal asimilată şi 
folosită de jurnalişti. Între timp au început să apară ştiri pozitive despre 
activitățile serviciilor sociale. O echipă alcătuită din înalți oficiali şi 
lideri ai celor trei partide politice (Leicestershire are un consiliu fără o 
majoritate) se întrunea periodic pentru a discuta reacţia Consiliului 


269 


Comitatului. În epoca specialistului în denaturare, jurnaliştii de 
investigație se confruntă din ce în ce mai des cu asemenea tactici. 

Raportul intern şi concluziile sale devastatoare trebuiau să 
rămână strict confidenţiale, însă conflictele politice din interiorul 
Consiliului Comitatului au dus, în scurt timp, la scurgeri de informaţie 
către reporterii locali şi naționali. Ei nu au putut să publice cât timp cazul 
era pe rol (Mail on Sunday era gata să rişte furia tribunalului publicând 
în timpul procesului), însă procesul de contactare şi intervievare a 
martorilor cheie a început în forță. Mulţi dintre cei implicați aveau 
motive întemeiate să vorbească: unele dintre victimele lui Beck vroiau să 
facă public calvarul prin care trecuseră; unii oficiali vroiau să îşi 
protejeze carierele, alții erau oripilaţi de eşecurile administraţiei lor; unii 
politicieni vedeau în această afacere o ocazie de a obţine voturi — Beck 
era consilier liberal democrat în momentul arestării sale şi, mai ales, 
conservatorii susțineau că politicile laburiştilor şi liberal democraţilor au 
înlesnit abuzurile sale asupra copiilor, întrucât ei făcuseră din instituția 
lui cea mai importantă de acest fel din cadrul sistemului de ocrotire a 
copilului din Leicestershire. Prin urmare, reporterii nu duceau lipsă de 
surse, dar materialul pe care ele îl ofereau trebuia cântărit cu grijă luând 
în considerare diferite interese. Adesea, unele persoane erau mai 
interesate în promovarea propriei lor versiuni asupra unui aspect relativ 
minor al afacerii, ca de exemplu rolul lor într-un anumită chestie, unde 
dovezile împotriva lui Beck nu fuseseră cercetate. Aceste chestiuni erau 
adesea la un aşa nivel de detaliu încât era improbabil că vor fi publicate, 
în timp ce jurnaliştii erau mult mai interesați de informaţiile surselor cu 
privire la evenimentele majore ale cazului. 

În momentul începerii procesului lui Beck, ziarele locale, 
posturile radio şi televiziunile acumulaseră o cantitate substanţială de 
informaţie în legătură cu cazul şi procesul a oferit şansa de a lua şi altor 
martori interviuri care să fie difuzate după verdict. Una dintre capcanele 
unui reportaj atât de devastator, precum şi a relatărilor şocante despre 
abuzuri şi proasta administrare, fără a putea să le faci publice timp de 
luni de zile, a fost faptul că reporterii au devenit aproape plictisiți de 
concluzii, deşi, neîndoielnic ele ar fi uimit publicul în momentul 
dezvăluirii lor. Era important să nu îngădui acestei familiarități cu 
subiectul să distorsioneze judecăţile editoriale. 

Existau şi alte complicaţii legale. Iniţial, judecătorul procesului a 
interzis total mediatizarea cazului pentru că se anticipa că Beck ar putea 

fi acuzat în alt proces sau alte procese şi pentru alte abuzuri de minori, 
după terminarea acelui proces. Această decizie a fost respinsă de Înalta 
Curte în urma unui recurs inițiat de câțiva jurnalişti. Şi, deoarece 
verdictele pentru numeroasele acuzaţii aduse lui Beck s-au întins pe o 
perioadă de două zile, interviurile şi analizele de fundal nu au putut fi 
publicate sau difuzate decât mult după ce primul verdict de vinovăţie 
fusese pronunțat. 

După condamnarea lui Beck, William Waldegrave, ministrul 
sănătății în perioada respectivă, a anunţat o anchetă privind cazul, care 
urma să fie condusă de Andrew Kirkwood, avocat de renume şi expert în 
ocrotirea copilului. Kirkwood a decis să analizeze majoritatea dovezilor 
în particular, decizie pe care a refuzat să o revoce, în ciuda interpelărilor 
parlamentare şi a presiunii puternice din media, care a inclus încercări de 
a convinge unii martori să ceară ca mărturiile lor să fie audiate în public. 
Dar în majoritatea cazurilor media nu a putut decât să fotografieze 
martorii care soseau la anchetă. Chiar şi aşa au existat scurgeri 
substanțiale şi detaliate de dovezi, inclusiv unele relatări devastatoare cu 
privire la atitudinea ineptă şi delăsătoare a Consiliului Comitatului față 
de Beck. Cel mai mare interes l-au prezentat, însă, concluziile lui 
Kirkwood. El a reuşit să păstreze aceste concluzii confidențiale până în 
momentul publicării raportului, dar deoarece a refuzat să răspundă la 
întrebări referitoare la ele într-o conferință de presă şi nu a făcut altceva 
decât să citească o declarație pregătită dinainte, a fost greu pentru media 
şi pentru publicul din Leicestershire să aprecieze justeţea concluziilor 
sale, mai ales că mărturiile pe care se bazau fuseseră audiate în 
particular. Presei nu îi rămânea decât să accepte sau să respingă raportul; 
şi desigur că nu puteau să nu îl ia în considerare, însă restricțiile impuse 
de Kirkwood au creat o situaţie în care nici un reporter nu putea să îi 
comenteze în mod credibil concluziile. Era imposibil să afirmi că o 
anumită critică era prea dură, sau că un anumit individ ar fi scăpat ieftin. 

Următorul eveniment în cazul Beck a fost lupta unora dintre 
victimele sale de a obţine despăgubiri de la Consiliului Comitatului 
Leicestershire. Chestiunea a ajuns în cele din urmă în instanţă, în 1996, 
dar ciocnirile şi neînțelegerile dintre reclamanţi şi acuzați au făcut, în 
mod constant, obiectul ştirilor locale şi naționale. Cazul în sine a 
reprezentat un trist post scriptum al întregii afaceri Beck, în care martorii 
îşi reaminteau abuzurile suferite, iar oficialitățile din consiliu erau 
chemate să depună mărturie dacă Consiliul Comitatului îşi îndeplinise 

sau nu obligaţiile de a proteja copiii din instituţiile sale. În mod uimitor, 
acuzații au negat la un moment dat că aveau datoria de a proteja copiii 
aflați în îngrijirea lor — un argument legal care a stânjenit profund 
oficialitățile şi consilierii din Consiliul Leicestershire. Cea mai mare 
parte a relatărilor despre aceste evenimente echivala cu o reşapare a 
materialelor anterioare, dar o temă importantă a fost nesfârşitul şi 
durerosul proces prin care victimele crimelor au fost nevoite să solicite 
despăgubiri. Mai multe victime au remarcat că era ca şi cum ar fi fost 
abuzaţi din nou. 

Cazuri, ca cel al lui Beck, sunt un test prelungit pentru presă. 
Adeseori este uşor să te focalizezi pe detaliile oribile ale cazurilor de 
abuz de minori, neacordând atenţia necesară detaliilor cumva mai seci 
referitoare la eşecurile de politică şi la greşelile administrative care le-au 
făcut posibile. Dar aceste eşecuri distrug vieți. Asemenea cazuri ar trebui 
să fie în egală măsură domeniul celor care investighează autoritățile 
locale şi al reporterilor criminalişti. Ceea ce demonstrează proliferarea 
scandalurilor legate de abuzul de minori este că există numeroase eşecuri 
catastrofice în politicile publice şi în administraţia publică pe care 
reporterii trebuie să le dezvăluie’. 


Evoluție 

Scurgerile şi ponturile sunt capitalul de bază al reporterilor de 
investigaţie care se ocupă de activitatea autorităților locale. Dar, în 
momentul în care se ocupă de organizaţiile politice, ei trebuie să fie 
extrem de atenți la motivele surselor şi la denaturarea care vine odată cu 
informaţia pe care o primesc. Este o lege de fier a politicii care spune că 
întotdeauna există o opoziţie; dacă două partide nu sunt în opoziţie, 
sciziunile interne apar inevitabil. Tensiunile dintre facţiuni şi conflictele 
personale sunt printre motivele principale ale scurgerilor semnificative şi 
orice informaţie primită trebuie cântărită şi verificată în cunoştinţă de 
cauză şi ar trebui verificată încrucişat într-un anume fel. A te baza pe o 
singură sursă poate însemna că reporterul riscă să sfârşească imitând ca 
un papagal linia partinică a unei persoane sau unei facțiuni. Aceasta îl 
discreditează pe reporter şi îl pierde pe cititor. 


* Pentru o prezentare mai detailată a cazului Beck, vezi D”Arcy şi Gosling 1998. 

Pe lângă denaturare, există şi primejdia manipulării. Un 
document „scurs” de la Partidul Laburist” recomanda organizațiilor 
locale să „folosească un parlamentar fără funcţie sau un membru cu gura 
mare al staff-ului” ca să informeze presa despre ce „cred ei cu adevărat”. 
Cu alte cuvinte, acea inocentă sursă neoficială poate, pur şi simplu, să 
ofere o nouă versiune subtilă a liniei partidului cu acordul deplin al 
liderilor. Acelaşi document încuraja mânjirea cu noroi a adversarilor: 
„verifică-le declaraţiile de avere şi dosarele. Găseşte o singură pată şi 
mânjeşte-i pe toţi. Ia o atitudine negativă până te înfunzi în plângeri. 
Apoi ia-o de la capăt...”. Aşa că atenţie la informaţia primită „cu 
polonicul” şi în exclusivitate despre adversarii politici; la Westminster, 
cultul specialistului în denaturare se răspândește, iar jurnaliştii locali nu 
au cum să scape de influenţa lui. Din fericire, unii politicieni nu sunt 
numai imorali, dar şi infantili, după cum arată şi acest document. Nici un 
subtil Machiavelli în devenire nu ar fi vreodată aşa de naiv încât să scrie 
astfel de lucruri, dar pentru unii nevoia de a se lăuda cât sunt ei de duri şi 
de imorali poate fi irezistibilă. Aşa că atunci când încep să se laude prin 
baruri, crede-i. 

M-am referit anterior în acest capitol la nevoia reporterilor de a 
înțelege structura şi activitățile consiliilor locale dacă vor să conducă o 
investigaţie eficientă. Acelaşi lucru este valabil şi în cazul partidelor 
politice. Partidul Laburist, de exemplu, are o structură complicată de 
grupări districtuale şi regionale care intră în joc atunci când există 
acuzaţii de corupție şi indisciplină. Aceste grupări puţin cunoscute pot 
juca rolul forumului în care sunt discutate acuzaţiile cele mai serioase şi 
cu cele mai profunde implicații şi unde se decide ce acţiune se va 
întreprinde. Ele pot fi şi utile „magazine de informaţii de o singură 
oprire” unde reporterul poate găsi informaţii despre o mare diversitate de 
subiecte sau potențiale subiecte, pe o arie geografică întinsă. 

Este de remarcat cât de puţine cazuri din recentul val de fapte de 
corupție au fost scoase la lumină de reporterii locali (există desigur 
excepții remarcabile, Doncaster, de exemplu). Unul din pericolele 
rapoartelor de consiliu tradiționale este că jurnalistul devine prizonierul 
contactelor sale şi nu mai e dispus să le şi confrunte. Dar un motiv mai 
important este reținerea redactorilor de a-şi dedica timpul şi de a-şi 


` „Înfrângând liberalii”, document intern al Partidului Liberal citat în Red 
Pepper, octombrie 1998. 

asuma riscurile legale inerente jurnalismului de investigație. Chiar şi 
atunci când investigațiile dezvăluie ceva, entuziasmul pentru materialul 
rezultat poate fi scăzut — „prea provincial, cititorii din alte comitate nu 
vor fi interesați...”, „cui îi pasă, toată lumea presupune că oricum iau 
mită”, „E prea complicat... nu va înțelege nimeni”. Există şi alte 
mass-medii: rubrica „Târgurile putrede” de la Private Eye, de exemplu. 
Şi unele ziare naţionale şi programe de radio sau televiziune sunt dispuse 
să prezinte cazuri pe care media locală nu îndrăzneşte să le publice. 
Totuşi, aceasta nu prea seamănă cu rolul clasic al unui „câine de pază” 
local — adesea, se pare că e mai sigur pentru câinele de pază să „latre” 
printr-un împuternicit. 

12 
Analizând politicile sociale 
Un exemplu din programul Dispatches 
(Depeşe) pe Canalul 4 


Hugo de Burgh 


Programul Dispatches (Depeşe) de pe Canalul 4 în sfera 
publică 


În 1982 a fost inaugurat în Marea Britanie un al patrulea canal 
național de televiziune, printre ale cărui responsabilități erau şi 
reflectarea perspectivelor şi a problemelor neglijate de alte canale, 
precum şi achiziţionarea de programe de la realizatori independenți, mai 
degrabă decât din producţia internă. În 1986, David Lloyd, mult luat 
peste picior de conducerea de atunci a actualităților, a dus această 
politică la „extrem” hotărând să încredinţeze Dispatches unui alt grup de 
realizatori în fiecare săptămână!. Aproape 400 de Dispatches au fost 
transmise începând din noiembrie 1987, iar varietatea reportajelor şi a 
abordărilor e posibil să fie mai mare decât pentru orice alt serial ori 
program din aceeaşi perioadă. Puţine sunt aspectele vieţii publice 
britanice care nu au fost abordate de Dispatches şi, în consecinţă, ele au 
supărat pe mulți şi s-a găsit, de regulă, în situația de a trebui să se ocupe 
de provocările justiţiei. 


! Plictisit de frica de conflict, de reprimarea opiniei minorităţii şi de căutarea 
consensului, trăsături pe care el le considera specifice mediei britanice, Jeremy 
Isaacs, primul şef de la Channel 4, a încredințat Diverse Reports (Reportaje 
diverse), un program săptămânal de actualități de opinie, unei companii 
specializate în seriale, întemeiată de un fost colaborator al BBC. Dar în 1986, 
când David Lloyd a fost numit de BBC pentru a conduce Actualităţile la C4, el a 
mers mai departe; el a hotărât că programul fiecărei săptămâni va fi de la un 
ofertant diferit. La vremea aceea, hotărârea lui a fost luată în batjocură pe motiv 
că programul de actualități necesită o bază de resurse pe care nici o companie 
mică sau nici un individ nu o puteau oferi; Lloyd a susținut că, deşi el ar putea 
pierde datorită slăbiciunii resurselor colaboratorilor săi, va câştiga în ceea ce 
priveşte diversitatea, inovaţia şi curajul. Evenimentele i-au dat dreptate. 

Un episod celebru din Dispatches este „Comitetul”, care a fost 
subiectul unui proces în conformitate cu Legea privind prevenirea 
Actelor de Terorism; „Copiii mamei Rusia” a câştigat premii pentru că a 
prezentat viaţa unor copii ai străzii din St. Petersburg; în „Cine plăteşte 
nota de plată la gaz?” Dispatches s-a alăturat cursei pentru a da în vileag 
scandalul „Bani pentru interpelări” din Parlamentul Britanic; Dispatches 
pretinde că a fost primul care a făcut revelații privind efectul maladiei 
Creutzfeldt-Jakob asupra oamenilor în ianuarie 1994; programul 
„Convorbiri telefonice obscene” a dus la introducerea de către British 
Telecom a unor sisteme care să se ocupe de problema pe care ei o negau; 
o altă anchetă a avut loc după ce Dispatches a investigat dezastrul 
Marchioness Ferry (Stott 1998). 

De la studiile clasice despre producători britanici (inter alia 
Elliott 1972, Silverstone 1985), s-au schimbat multe în modalităţile de 
lucru ale producătorilor, nu în ultimul rând modul în care se recurge la 
independenți; totuşi, sentimentul elitismului printre producătorii, acum 
tot mai independenți, este puţin diminuat. Ei sunt, totuşi, obiectul 
presiunilor unei pieţe a muncii libere, uimitor de competitive. Un indiciu 
despre cât de competitivă este piaţa este afirmaţia redactorului care se 
ocupă de colaborări la Dispatches că, uneori, el a primit de douăzeci de 
ori mai multe propuneri decât spații de programe (Lloyd 1998a). 
Producătorii sunt foarte interesați să realizeze un program Disparches; 
serialul este, de obicei, considerat vasul amiral al Canalului 4 de 
televiziune (C4), a cărui menire este să îşi asume riscuri, să lupte pentru 
cei sub-reprezentați şi să pună întrebări care nu au fost puse (McNulty 
1996: 19). A lucra pentru Dispatches este o emblemă de onoare, la fel 
cum este a lucra pentru World in Action (Lumea în acțiune) sau 
Panorama, programele echivalente de la ITV şi BBC. Telespectatorul de 
la C4 este considerat a fi educat, bogat şi liberal astfel încât, poate mai 
mult decât orice alt canal, el vorbeşte unei elite. 


Dispatches şi politicile sociale 


Când a fost lansat programul Dispatches, s-a presupus că 
jurnalul investigativ se ocupă de ceea ce David Lloyd numeşte 
„crepusculul” — zonele ascunse ale vieţii unde au loc negocieri sordide 
între traficanții de cocaină şi baronii comerțului cu arme şi unde ziariştii 
de investigaţie pot să îşi exerseze priceperile de comando şi spionaj. 

Totuşi, în timp ce Dispatches continuă să selecteze programele potrivit 
echivalentului modern al acestui profil — aşa ar fi „Bomba cu ceas 
secretă a lui Saddam” (1998), unde Gwyn Roberts a investigat curajos 
consecinţele frecvente ale programului pentru arme biologice al Irakului 
împotriva minorității kurde — a crescut proporţia de programe care se 
ocupă de probleme de interes imediat pentru cetăţenii britanici de acasă. 
Această situație e mai puţin un răspuns la cerințele pieții, sugerează 
Lloyd, şi mai mult rezultatul unei politici deliberate de a folosi tehnicile 
de investigație în probleme şi reportaje importante acasă, cum ar fi 
filmele din 1996 despre prostituatele străine din Marea Britanie, ceea ce 
a necesitat complexe operaţiuni sub acoperire şi filmări secrete 
(„Comerţul de sclave sexuale”, 29 aprilie 1999) şi o operaţiune sub 
acoperire de un an pentru investigarea Frontului de eliberare a 
animalelor” („Frontul de eliberare a animalelor”, 10 decembrie 1998) 
amândouă comandate de Dorothy Byrne, succesoarea lui Lloyd în postul 
de redactor care se ocupă de colaborări. 

Acestea sunt exemple de jurnalism de investigaţie în 
senstradițional, dar atât Lloyd cât şi Byrne consideră că Dispatches e în 
plin proces de extindere a conceptului despre ce ar trebui să fie 
jurnalismul de investigaţie. Programele, care sunt originale în modul în 
care se opun concepțiilor conservatoare, sunt şi investigative, susține el; 
ei „cercetează din nou o anume zonă a politicii sociale pe care lumea 
crede că o cunoaşte — dar, de fapt, când te apuci să scormoneşti doar pe 
la câţiva avocați, afli că ce ţi se spune e în serioasă contradicție cu 
dovezile” (Lloyd 1998b). 

Poate cel mai bun produs al acestui tip de abordare este serialul 
despre sida realizat de Dispatches în anii '80. Joan Shenton şi echipa ei 
au identificat un material despre sida care nu fusese difuzat. Materialul 
era realizat de nişte savanţi care negau legătura dintre HIV? şi sida şi 
susțineau că toţi cercetătorii contemporani se înşelau şi erau foarte fermi 
deoarece această orientare convenea, printre altele, intereselor marilor 
companii farmaceutice (Shenton 1990). Lloyd nu oferă acest exemplu 
din activitatea lui atunci când este întrebat despre impactul emisiunii 


? Frontul de eliberare a animalelor (Animal Liberation Front), organizaţie 
ecologistă radicală inspirată de opera filozofului australian John Singer (nota 
traducătorului). 

* Virusul care produce imuno-deficiența (sida) la oameni (nota traducătorului). 

Dispatches deşi, îndată ce subiectul e abordat, el apără emisiunile — ceea 
ce a atras mai multă ostilitate decât oricare altă Disparche — pe motivul 
că „deşi teza riscantă că nu există nici o legătură între HIV şi sida este 
acum discreditată”, totuşi nu există încă nici o certitudine cu privire la 
factorii catalizatori. Faptul că el apără stilul polemic al acestor emisiuni 
ne dă o idee despre perspectiva lui asupra jurnalismului investigativ; el 
susține că breasla medicală a vremii nu vroia să admită că savanții pe 
care el îi prezentase puteau sau trebuiau să aibă vreo opinie în această 
dezbatere; ei erau excluşi, aşa cum erau şi perspectivele neortodoxe 
asupra sidei. Acum, spune el, o asemenea emisiune nu ar mai fi necesară 
deoarece breasla medicală este pedepsită prin eşecul ei de a rezolva 
problema şi este mai deschisă pentru discuţii şi provocări. 

Dispatches a prezentat multe emisiuni despre probleme de 
sănătate; pretinde că a fost primul mijloc mass-media care a susţinut că 
maladia  Creutzfeldt-Jakob se transmite la oameni, a dezvăluit 
importantul scandal britanic al deceselor din saloanele de chirurgie de la 
Spitalul din Bristol, a dezvăluit problemele screeningului cervical şi a 
arătat, prin reportajul de la Yorkshire Hospital Trust, cum reformele din 
sănătate nu aveau efectul intenționat. Emisiunea a abordat şi problemele 
educației britanice. 

Convingerea că calitatea educaţiei şcolare oferite majorității 
copiilor britanici nu era adecvată, ba chiar se înrăutăţea, s-a răspândit în 
aşa măsură dincolo de cercul specialiştilor, în anii "80, încât prin anii '90 
aceasta a devenit o mare problemă politică, subiectul unor politici 
guvernamentale radicale şi un important punct în programul Partidului 
Laburist care a câştigat alegerile din 1997. Dispatches a jucat un rol 
important în răspândirea acestei opinii, mai ales printr-o emisiune din 
1991 intitulată „Fiecare copil din Marea Britanie” şi care a fost urmată 
de „Viitorul nostru al tuturor”. 

„Fiecare copil din Marea Britanie” a susţinut opinia, care era 
foarte răspândită printre specialişti, dar vag înţeleasă într-o agoră mai 
largă, că, efectiv, conform oricăror standarde, majoritatea instituțiilor 
şcolare britanice erau inferioare rivalelor lor şi îşi schilodeau produşii 
prin nivelul modest al cerinţelor şi metode de predare nesatisfăcătoare. 
„Viitorul nostru al tuturor” a susținut că una dintre soluţiile problemei — 
educaţie vocaţională de calitate pentru cei pentru care cursurile 
academice nu sunt adecvate — mergea prost şi era tot atât de cumplit de 
neadecvată ca cea care a precedat-o. În 1998, Dispatches a continuat să 

investigheze una dintre soluţii, Biroul de Standarde în Educaţie (Office 
of Standards in Education) (Ofsted), al cărui inspector-şef a confirmat, 
cu toată convingerea, analiza prezentată în „Fiecare copil din Marea 
Britanie”. Inspectorul-şef, Chris Woodhead, deşi numit de conservatori, 
care au încurajat politica lui radicală de inspecții, a fost confirmat în 
funcţie de noul guvern laburist, în ciuda opoziţiei din cadrul Partidului 
Laburist, iar în 1998 a fost considerat, în mare, de către clasele politice şi 
de majoritatea mediei ca fiind izvorul întregii înțelepciuni în educaţie. 
Exista o opinie general împărtăşită în societate că inspecţiile şcolare erau 
bune şi ridicau standardele; în loc să abordeze problema de principiu, 
Dispatches a cercetat, aşadar, datele şi a căutat să vadă dacă Woodhead 
avea picioare de lut, cercetându-i metodologia. 

„Inspectând inspectorii” a demonstrat că: 

l. inspecțiile şcolare critice au un efect puternic asupra 
şcolilor, într-un caz, efectiv, distrugându-se şcoala peste noapte deoarece 
toți părinții se opun ca din cauza unui elev copiii lor să fie transferați; 


2. inspecțiile şcolare sunt pretențioase pentru profesori; 

3. pot exista contradicții într-un sistem în care şcolile pot 
avea rapoarte de inspecție bune, dar rezultate mizerabile la SAT“; 

4. un control al aprecierilor inspectorilor de către 


profesorul de educație de la Universitatea din Durham a arătat că ele nu 
erau sistematice; 

5 atenția inspectorilor pentru detaliu şi înțelegerea a ceea 
ce ei inspectează poate fi limitată, aşa cum o dovedesc imaginile 
realizate de televiziunea cu circuit închis disponibile unui director de 
şcoală, el însuşi un inspector instruit; 

6. Ofsted părea să accepte critica doar cu resentimente; 

A existau studii comparative realizate de inspectorii 
Ofsted care nu erau publicate, poate deoarece concluziile lor nu erau 
convenabile; 


8. utilizarea datelor din raportul anual al Inspectorului Şef 
către parlament ar putea fi pusă sub semnul întrebării; 
9. şi Ofsted era responsabil doar într-un sens limitat. 


* SAT (Scholastic Assessment Test), examen de evaluare pentru intrarea în 
învățământul superior, necesar în multe țări anglofone (nota traducătorului). 

Acuzațiile aduse Inspectorului Şef, al cărui interviu cu 
reporterul Spiller, a fost utilizat intens, au fost destul de diminuate 
datorită utilizării considerabile a cunoscutului său rival, profesorul Tim 
Brighouse, ceea ce a părut să aducă elemente de animozitate polemică şi 
personală în ceea ce părea a fi o chestiune, altfel, neutră. 

În ce sens erau cele trei emisiuni investigative? În primul rând, 
era originalitatea: răsturnarea unor presupuneri general îmbrățişate; în al 
doilea rând, era atacul împotriva unor interese de grup, existau, fără 
îndoială, persoane care nu doreau să se pună acele întrebări; în al treilea 
rând, e metoda — analizele atente ale datelor pe care se bazează politicile 
şi programele, investigarea surselor alternative ori suplimentare cu date 
opuse celor pe care oamenii erau rugați de autorităţi să le creadă. 

În detaliu, existau mai multe aspecte ale emisiunii „Inspectând 
inspectorii” care o făceau investigativă, mai degrabă decât analitică; erau 
punctele 3, 4, şi 5 (vezi mai sus), şi în mai mică măsură 7 şi 8. Faptul că 
şcolile pot să aibă rapoarte de inspecție bune dar rezultate atroce la SAT 
este o revelaţie fascinantă pentru mulți părinți, acum foarte conştienţi de 
diferențele dintre şcoli revelate de sistemul inspecțiilor de anvergură; 
informaţii detaliate din două surse foarte diferite, datele din cercetarea 
universitară plus dovezile din imaginile realizate de televiziunea cu 
circuit închis, din fericire, prezentate nouă de către un director care era el 
însuşi inspector, oferă dovezi puternice că trebuie să se acorde atenție 
metodologiei inspecției. Punctele 7 şi 8 se pare că au fost mai slabe şi au 
fost mai uşor date la o parte de Inspectorul Şef. 

O analiză a sistemului inspecțiilor, aşa cum ar fi putut ea să fie 
realizată, să zicem de Times Educational Supplement (Suplimentul 
Educativ al lui Times), ori de un serial mai puţin consecvent investigativ, 
cum este Panorama, ar fi putut să examineze problema în detaliu fără a 
pune în discuţie metodologia, sau fără a demonstra că lipsurile din aceea 
metodologie fuseseră deja observate de observatori critici. Nivelul 
detaliului la care a mers programul pentru a arunca îndoieli asupra 
statisticilor utilizate este şi un semn al unei abordări investigative. 


Exemplu: „Ținând copilul în braţe” 
Abordarea 


In 1989 producătorul care urma să realizeze „Ținând copilul în 
braţe”, prima emisiune Dispatches, un an mai târziu, a realizat şi 

prezentat, printre altele, o serie de talk show-uri despre probleme 
controversate şi intitulată Night Flyte. Documentarea pentru această serie 
a dat la iveală un articol al unui reporter de la Daily Mail despre 
proiectele de afaceri ale lui Kindercare, o companie din SUA, care 
intenționa să se extindă în Marea Britanie. Kindercare, spunea articolul, 
oferea îngrijire pentru bebeluşi tot timpul zilei şi putea rezolva toate 
problemele mamei care dorea un loc de muncă în afara căminului. 
Autorul insinua că aceasta era o linie de producție pentru îngrijirea 
copilului, în stilul McDonalds, şi, în conformitate cu orientarea editorială 
a lui Daily Mail, o considera reprobabilă (Gerrie 1987). 

„Îngrijirea bebeluşilor” a ajuns subiectul unei emisiuni Night 
Flyte. Emisiunea a iscat mari pasiuni atât în cadrul serialului însuşi, cât şi 
ca feedback de la spectatori şi a ajutat echipa de producători să-şi dea 
seama că existau probleme „cu instituționalizarea copiilor în Marea 
Britanie, inclusiv, maltratarea copiilor de către îngrijitori şi argumente 
din partea cercetătorilor universitari că instituționalizarea copiilor 
împiedică dezvoltarea. Producătorul, care realizase deja programe, care 
erau colaborări la Dispatches, despre corupţia din tribunalele scoțiene şi 
relele practici din serviciile financiare, a redactat, aşadar, o primă 
propunere, cam de o pagină, şi a trimis-o aceluiaşi patron. 

Redactorii care se ocupau de colaborări văd numeroase 
propuneri şi sunt influenţaţi de multe considerente. Unul dintre cele mai 
importante este supraviețuirea — pentru a supravieţui ei trebuie să arate 
că au impact. La BBC sau ITV acest fapt este, de obicei, dar nu 
întotdeauna, indicat de nivelul de audienţă. La C4, întocmai ca la ziarele 
de format mare, impactul poate fi interpretat şi ca reacția audienței țintă 
formată din formatori de opinie şi factori de decizie. Aşa că, atunci când 
redactorul însărcinat cu colaborările de la Dispatches a hotărât să 
aprofundeze acest subiect, el a fost influențat de următoarele: 

e primise numeroase propuneri din acest domeniu şi ştia că 
producătorii sunt interesaţi; 
e credea că se va potrivi cu profilul programului. 


Impactul lui asupra propunerii a fost semnificativ; a mers în 


etape, printr-o serie de întâlniri timp de şase luni în timpul cărora a 
solicitat: 

e dovezi că ocrotirea copilului era o afacere coaptă pentru 
dezvoltare în Marea Britanic; 

e dovezi că întreprinzătorii din SUA doreau să se extindă pe 
piața europeană; 

e dovezi că în SUA erau scandaluri; 

iar mai apoi: 

e dovezi ale unor date documentare care să demonstreze că 
copiii puteau suferi  vătămări prin îngrijirea 
instituționalizată şi 

e dovezi că oamenii care erau în situația de a fi la curent cu 
acest fapt ignorau asemenea date documentare.” 

În acest timp producătorul încerca să încropească o echipă 
pentru aceste întâlniri, o echipă în care intra reporterul (autorul 
articolului din Daily Mail) şi regizorul (primul producător-regizor de la 
Hard News). Iniţial, echipa era impacientată că — după ce a investit timp 
şi eforturi — unghiul de abordare tindea prea mult spre documentare, 
deoarece părea că nu existau multe dovezi concludente care să 
demonstreze că instituționalizarea copiilor era sau nu bună pentru copii. 
Deşi era dezamăgit că în Marea Britanie se făcuse puţină cercetare sau 
deloc în această privinţă, redactorul a hotărât că ei vor considera această 
lacună un avantaj. El a afirmat că Dispatches va susţine că este neavenit 
faptul că HMG’ încurajează tot mai multe mame cu copii mici să 
lucreze, când efectele nu au fost luate în considerare” (HTB 1998). 
Programul pe care l-a cerut el, în final, a fost foarte diferit de cel avut în 
vedere, iniţial, de propunători şi, în cursul realizării, ei au fost obligați să 
probeze fiecare afirmaţie pe care o prezentaseră ca ipoteză. 

Forma finală a documentarului era conformă cu abordarea 
clasică a actualităților în care există o victimă, un ticălos şi diferite 
scenarii secundare care, în final, sunt integrate pentru a constitui cazul. 


* Într-un recent talk show (Lloyd 1998a), el a comparat alte emisiuni pe acelaşi 
subiect cu „Ținând copilul în braţe” şi a afirmat că „Ţinând copilul în braţe” a 
fost superioară prin modul în care a folosit dovezile. 

€ Adică, Anthea Gerrie, Caroline Gilbey şi Hugo de Burgh. Mass-media pentru 
care lucraseră ei chiar înainte de acest proiect erau atât de „dreapta”, cât şi de 
„stânga” (C4 Hard News), dar niciodată nu au existat diferenţe de abordare între 
membrii echipei; prioritar a fost „cazul”. 

7 Her Majesty's Government (Guvernul Maiestăţii Sale) (nota traducătorului). 

Cazul a fost construit din mai multe reportaje media sau din elementele 
componente ale unui documentar lung pentru a personaliza şi reprezenta. 
Printre ele era reportajul despre: 

e o anumită fetiță; 

o persoană care se preocupă de copii; 

mai multe mame tinere; 

o creşă anume şi proprietarul ei; 

modul în care un psiholog universitar, Belsky, făcuse 
cercetarea, cum fusese ea repetată în alte ţări şi cum fusese primită în 
lumea universitară. 

Se prezenta, de asemenea, cu ajutorul unor mărturii 
suplimentare: 

e creşă din SUA — mostră a producției de masă, impersonală; 

e secvenţe din filmări secrete în creşele din SUA care arată 

neglijenţă şi greşeli ale personalului. 

În timpul filmărilor într-o creşă cunoscută, a survenit un 
exemplu de rea practică şi el a fost înregistrat pe peliculă. Apoi, secvenţa 
a fost arătată unei specialiste psiholog care a fost ea însăşi filmată în 
timpul vizionării manifestându-şi dezaprobarea profesională, chiar 
groaza, şi întărind mesajul că nu se poate avea încredere că organizaţiile 
comerciale vor oferi copiilor îngrijire de calitate. 

Deoarece era obiectul atacului, proprietarei creşei „investigate” i 
s-a arătat materialul care îi prezenta instituția şi a fost invitată să 
răspundă în fața camerei, conform practicii obişnuite la Dispatches — o 
invitație pe care ea a acceptat-o autoblamnându-se, în continuare, prin 
interviul pe care l-a dat şi în care nu s-a menajat. 

Nu numai că se sugera că companiile care au afaceri în protecția 
copilului nu erau impecabile, dar şi personalitățile din domeniului 
protecţiei copilului — oficiali şi universitari — puteau fi prezentate în aşa 
fel încât să pară şmecheri şi, poate, răutăcioşi. Parţial, acest fapt se datora 
propriei lor atitudini care consta în a refuza să răspundă direct la întrebări 
şi, parţial, datorită modului în care erau trunchiate interviurile lor. 

Rezumând, principalele argumente ale documentarului erau: 

e îngrijirea copilului este una din marile probleme căreia 
societatea trebuie să îi facă față; 

e pentru propriile lor interese este convenabil pentru cei din 
business — atât cei care câştigă din îngrijirea copilului cât şi cei care îşi 

găsesc profitul din crearea unei piețe de salariați prost plătiți constituită 
din cel de-al doilea salariat din familie — ca femeile să intre pe piaţa 
muncii; 

e aceste interese au utilizat retorica feminismului şi a dreptului 
de a alege ca o copertină pentru propriile lor interese; 

e ei au câştigat sprijinul unor instituții, cum ar fi CBIE, şi al 
guvernului pentru a promova ceea ce era în interesul lor şi nu ceea ce era 
în interesul copiilor; 

e cercetarea existentă susţine că acest fapt este negativ pentru 
copiii mici; 

e totuşi, ansamblul consilierilor guvernamentali şi al 
managerilor, dornici să îşi exercite puterea asupra oamenilor obişnuiţi şi 
care nu îndrăznesc să admită că ideile lor sunt motivate mai mult de 
corectitudinea politică decât de interesele celor afectaţi, nu va asculta. 


Comentariu 


„Ţinând copilul în braţe” i-a adus un rating foarte înalt emisiunii 
şi a atras multe comentarii, mai ales dușmănoase. Între profesioniștii de 
televiziunea s-a continuat să se vorbească despre ea şi a fost utilizată ca 
model şi datorită regiei foarte eficiente a lui Caroline Gilbey. Echipa de 
realizatori de la vremea aceea a considerat că emisiunea era foarte 
înaintată, provocatoare şi creativă, în timp ce criticii interpretau 
programul ca fiind reacționar. În contextul apariţiei discursului despre 
îngrijirea copilului şi a sporirii ulterioare a programelor pe acest subiect, 
acum pare mai realist să spunem că echipa răspundea „aşteptărilor 
corporatiste” (Cottle 1995: 163) ale lui C4 pentru un anume tip de 
programe — aşa era redactorul care se ocupa de colaborări, cu antenele 
lui mai strategice. C4 solicita tipul de idee de program care era uşor în 
avans față de schimbarea culturală, dar numai cât trebuia (altfel nimeni 
nu s-ar mai uita la el). Dacă nu e în avans, nimeni nu se va enerva, ceea 
ce ar fi o nenorocire pentru C4 şi pentru carierele directorilor lui 
executivi. Acest fapt şi evoluţia ulterioară a discursurilor despre 
îngrijirea copilului poate explica poziţia culturală a programului „Ținând 
copilul în braţe”. 


* The Confederacy of British Industry (Confederaţia Industriaşilor Britanici), 
principala organizaţie patronală din Marea Britanie (nota traducătorului). 

Dezbaterea experților a vizat interpretarea cercetărilor din 
ştiinţele sociale şi, în particular, două probleme: se putea generaliza 
cercetarea (din SUA) a lui Belsky şi, combinând cercetarea lui cu studii 
din Marea Britanie, Franța şi Elveţia, se putea ajunge la o concluzie 
generală în cercetările recente cum că îngrijirea instituționalizată a 
copiilor foarte mici poate fi dăunătoare din punct de vedere intelectual şi 
emoţional? Pe baza ei, a urmat o dezbatere despre utilizarea selectivă a 
cercetării. 

Astăzi e puțin probabil că o emisiune Dispatches pe acest 
subiect s-ar concentra aşa de mult asupra cercetării şi, în mod deosebit, 
în aşa fel încât să nege valoarea cercetărilor anterioare în comparaţie cu 
cele actuale. Accentul ar fi pe „o scădere a standardelor valabile 
indiferent ce crezi tu despre îngrijirea copilului” (Lloyd 1998b). Parțial 
această situaţie se datorează ultimelor protocoale ITC? care au dat mai 
multă importanță prevederii despre „cuvenita imparțialitate”, aşa cum 
am discutat în Capitolul 3; principiul „cealaltă parte are tot soiul de 
pretenţii la ceea ce faci tu” şi altele asemenea sunt formalizate în 
regulament. Avantajul, după părerea lui Lloyd, e faptul că eşti forțat să 
faci o distincție clară între jurnalismul de opinie şi jurnalismul de 
investigaţie, chiar dacă ambele forme de jurnalism sunt probate şi există. 
Fără acest fapt, multe forme de jurnalism care nu sunt de investigaţie pot 
fi considerate astfel; „în trecut puteai oferi un argument paralel şi puteai 
să îl faci să pară a fi investigativ, dar acum acest fapt e mai puțin facil” 
(Lloyd 1998b). 


Ziaristul de investigaţie şi dovezile 


Mark D'Arcy susține în Capitolul 11 că, fie şi numai datorită 
extinderii şi influenței sale asupra vieții noastre cotidiene, administrația 
locală este o țintă potrivită pentru jurnalismul de investigație. Acelaşi 
lucru se poate spune despre politicile sociale la nivel naţional. Se 
cheltuiesc mai mulţi bani publici pentru implementarea politicii sociale 
decât în orice alt sector al administrației, schimbările demografice au 


Independent Television (Commission (Comisia pentru  oTeleviziune 


Independentă) (nota traducătorului). 

făcut ca subiecte, precum vârsta!” şi dezvoltarea copilului, să capete o 
importanţă centrală pentru viitorul economic al Marii Britanii; se discută 
intens despre educaţie, din aceleaşi motive; o serie de probleme, de la 
şomaj la delincvenţă, nutriție şi sănătate, au consecințe uriaşe asupra 
multor zone de interes şi, ca atare, experţi de toate convingerile politice. 

Propunerile acestor experți, politicieni, grupuri de presiune, 
trebuie să fie analizate, dar, mai mult decât a fi analizate, premisele lor 
trebuie să fie cercetate, mai ales deoarece ele, precum şi justificările 
politicilor curente, sunt, de obicei, bazate pe date statistice şi pe 
cercetarea din ştiinţele sociale. Ziaristul aplică savanților metoda „din 
ştiinţele sociale”. Într-adevăr, aşa cum a arătat Tankard (1976: 45), 
există asemănări între specialiştii din ştiinţele sociale şi ziarişti. Ziariştii 
se bazează pe verificare prin observaţie şi mărturie; ei aspiră numai la 
acele afirmaţii care pot fi coroborate şi, astfel, pot atinge imparțialitatea,; 
ei atribuie sau citează opinii sau concluzii şi ţintesc spre validitatea 
internă şi externă. 

Dacă observaţiile lui Tankard îi flatează pe jurnalişti, el arată şi 
că, în general, ei comit erori, cum ar fi generalizări pe bază de date 
nereprezentative, neînțelegerea metodologiilor folosite în cercetare şi 
asocieri cauzale incorecte. Cel puţin, în teorie, ziariştii îşi argumentează 
concluziile deductiv, din dovezi, deşi sunt adesea atacați că fac exact pe 
dos, ajustând dovezile ca în cazul mult criticatului program „Mama 
lipsă” de la Panorama, despre un subiect similar cu exemplul de mai sus 
(BBC 1997). 


Metode de cercetare 


Cunoaşterea metodologiilor din ştiinţele sociale este esenţială 
pentru ziaristul de investigație. Cercetarea din ştiinţele sociale a dominat 
majoritatea dezbaterilor despre familie, cei foarte săraci, asistenţa socială 
şi educaţie, care au ajuns în centrul vieții politice din Marea Britanie — ca 
şi din alte țări bogate. Să luăm, de exemplu, dezbaterea privind educaţia 
din Marea Britanie. Au fost realizate multe studii şi ele au fost utilizate 


1 Prin „vârstă” înțeleg nu numai problema cum va finanța forța de muncă tot 
mai redusă numeric din Europa pe pensionarii tot mai numeroşi, dar şi 
chestiunile privind politica pensionării, prejudecățile legate de vârstă sau 
favorizarea nejustificată a unei vârste. 

pentru a dovedi una sau alta din teoriile educaționale. Un studiu din 1998 
despre cercetarea din educaţie era sceptic cu privire la valoarea celei mai 
mari părți a cercetării, deplângând înaltul ei grad de parțialitate din 
punctul de vedere al premiselor şi, în consecință, incompetenţa din punct 
de vedere metodologic (Gold 1998). 

În 1996 două organizaţii de mass-media cu orientări politice 
diferite"! au solicitat ca National Foundation for Educational Research 
(Fundaţia Naţională pentru Cercetare în Educaţie) (NFER) să întreprindă 
un studiu privind deprinderile de citire în Marea Britanie, un studiu care 
fusese deja întreprins în treizeci şi două de ţări şi al cărui format nu era 
considerat a fi discutabil de către clienți. Pe plan internațional, inclusiv 
în Marea Britanie, se acceptase ideea că studiul spunea ceva valoros 
despre diferențele dintre ţări în ceea ce priveşte achiziționarea 
deprinderilor de citire. Totuşi, în stadiul de analiză a datelor, 
metodologia necesară pentru a repeta în Anglia şi Țara Galilor studiul 
care fusese întreprins în alte ţări era confuză pentru NFER şi aplicarea ei 
de către NFER era confuză din punctul de vedere al celor care stabiliseră 
metodologia. NFER s-a răzgândit de două ori în privinţa rezultatelor şi a 
implicaţiilor lor şi diferite oficialități le-au interpretat în mod diferit!?. 

Nu e de mirare că ziariştii de la programul de ştiri de la C4 care 
s-au ocupat de această problemă” au considerat acest fapt de neînțeles şi 
s-a solicitat un verdict specialiştilor de la London School of Economics 
precum şi de la Universitatea din Paris dacă NFER a aplicat corect 
metodologia studiului; verdictele au fost doar încurajatoare. Mai rău, 
după ce specialiştii de la NFER s-au pus, în sfârşit, de acord cu privire la 
interpretarea oficială, s-a stabilit că iluminații sistemului educațional 
erau atât de ostili până şi ideii unui astfel de studiu încât nu au fost 
capabili să comenteze fără patimă rezultatele!*; cel care, în final, a fost 
convins să facă evaluarea a afirmat că rezultatele nu spuneau nimic: „Nu 
se măsura ceea ce trebuia” (C4 1996). 


1 Channel 4 Television şi Daily Mirror. 

! Dosarele despre acest program există la biblioteca de jurnalism de la 
Nottingham Trent University. Vezi ISRSR 1998. 

'3 Hugo de Burgh şi Peter Morgan. Reportajul a fost transmit în 25 iulie 1996. 

14 Opt personalităţi din domeniu au fost abordate, pe rând, pentru a evalua 
semnificația cercetării, de regulă acesta e un element esenţial al unei asemenea 
emisiuni. În cele din urmă, cu multe obiecţii, s-a ajuns la un acord. 

De fapt, specialiştii în educaţie abordaţi nu au acceptat 
validitatea cercetării. În acel caz, şi ziariştii de atunci au simţit că acest 
fapt era mult mai influențat de prejudecăţi decât de orice critică 
echilibrată a cercetării, seriozitatea şi potenţialul de generalizare nu 
contau. Shipman (1981) analizează mai multe controverse din ştiinţele 
sociale în The Limitations of Social Research (Limitările Cercetării 
Sociale), inclusiv un exemplu, tot atât de ilustrativ ca studiul NFER, 
care, atunci când a fost repetat, a dat rezultate foarte diferite. Unele 
dintre cazurile lui sunt discutabile din cauza metodelor cercetătorilor, 
altele din cauza părtinirii lor. El citează celebrul studiu calitativ despre 
Samoa realizat de Margaret Mead care merită să facă parte din folclorul 
jurnalistic, aşa cum face parte din folclorul academic. Coming of Age in 
Samoa (Majoratul în Samoa) (1943) a fost amuzant deoarece se ocupa 
de sexualitate; a avut influență pentru că ziariştii l-au interpretat ca o 
demonstraţie că în practicile noastre emoţionale şi sexuale noi suntem 
constrânşi mai puţin de biologie decât de cultură. Concluziile lui Mead 
au arătat că locuitorii din Samoa nu erau inhibați în relaţiile lor şi a 
sugerat că această comportare era mai naturală decât comportarea 
(atunci) reprimată sau discriminatorie a americanilor. Totuşi, cercetările 
ulterioare (Freeman 1984) au stabilit clar că metoda ei de investigaţie era 
greşită; că ea nu cunoştea limba suficient de bine pentru a înţelege că era 
tachinată şi că nu a înțeles în mod fundamental societatea din Samoa 
care, în realitate, avea multe din regulile pe care le avea şi societatea 
occidentală. Lăsând metodologia deoparte, studiul nu putea fi oricum 
generalizat (ce ne poate spune sexul la vârsta adolescenţei în Samoa 
despre sexul la vârsta adolescenţei în Wyoming?), dar la vremea aceea 
nimeni nu se gândea la aceasta, poate, pentru că opiniile ei erau atât de 
binevenite. 

Până în 1997 şi la publicarea unei noi cărți despre Alfred 
Kinsey”, studiul din 1947 al lui Kinsey Sexuality and the Human Male 
(Sexualitatea şi individul uman de sex masculin) a fost, în general, 
acceptat ca valabil, dar nici generalizabil, nici demn de încredere. Acum, 


15 Vezi Jones (1997). În 1998, Tim Tate (vezi Capitolul 16) a realizat pentru C4 
emisiunea /storie secretă; pedofilii lui Kinsey despre acelaşi subiect; tendința 
fusese trâmbiţată de Janet Riesman în 1986, când şi-a publicat ea cartea, dar 
opinia publică conservatoare nu a fost, probabil, dispusă să accepte ceea ce, 
datorită ei, se ştia în lumea academică cu mult înainte de 1997. 

pare foarte clar că studiul era şi este o adunătură de date cu valoare 
ştiinţifică modestă sau nulă. De fapt, adevărul despre metodele lui 
Kinsey a ieşit la iveală într-un studiu care nu a reuşit să atragă atenția 
ziariştilor decât atunci când a fost publicat, în 1989. În anii 1997-1998 
media era disponibilă şi un documentar de televiziune a completat două 
volume bine cunoscute despre acest subiect. Aceste exemple faimoase 
pot servi ca exemplificări pentru primejdiile incapacității ziariştilor de a 
înţelege condiţiile cercetării sociale serioase. 


Date statistice 


Abordând subiecte atât de variate, cum ar fi evaluarea finanțelor 
sau apărării, ziariştii sunt confruntați cu datele oferite de Government 
Statistical Service (Serviciul de Statistică Guvernamental), unități de 
poliție, grupuri de presiune, finanţişti ai companiilor sau ai agențiilor 
guvernamentale şi comunitatea cercetării academice. Presupunem că toţi 
ziariştii selectează materialele, dar ziaristul activ este, cu siguranţă, cel 
care e în stare să le verifice credibilitatea înainte de a le folosi. 

În 1989, în emisiunea „Falsificând registrele”, Dispatches a 
realizat o ilustrare reuşită a modului în care politicienii trag pe sfoară cu 
ajutorul statisticilor. Se arăta, inter alia'”, cum guvernul britanic de 
atunci tocmai anunţase că elabora „proiectele pentru 380 spitale mari”. 
Nu era limpede nici definiția structurii spitaliceşti, nici faptul că 
proiectul pentru fiecare construcție de peste 1.000.000 lire sterline era 
clasificat ca un plan separat, chiar dacă, în realitate, era parte a unei 
scheme mai mari de, să zicem, 30.000.000 lire sterline. Astfel, 
„proiectele pentru 380 spitale mari” au inclus şi câteva parcări pentru 
maşini. La fel, s-a pretins creşterea numărului de paturi din spitale, deşi 
nu exista nici un fel de creştere netă dacă se luau în considerare paturile 
desfiinţate în altă parte (C4 1989). Acum este evident că primele idei 
despre primejdiile maladiei sida se bazau pe proiecţii statistice eronate şi 
că aceste proiecţii au fost utilizate pentru a justifica campanii de 
publicitate costisitoare şi adesea irelevante, precum şi reorientarea 
resurselor din serviciile de sănătate de la problemele de mare interes 
pentru majoritatea populaţiei. Pentru studentul care cercetează utilizarea 


16 Printre altele (nota traducătorului). 


289 


statisticii în jurnalismul de investigație, ar putea fi utile unele cărți 
incluse în lista de la sfârşitul acestui capitol”. 

Pe scurt, ziaristul de investigație se ocupă de dovezile din 
documente, de activitatea pe teren, de concluziile studiilor ştiinţifice şi 
din ştiinţele sociale, de mărturii şi statistici. Printre problemele ziaristului 
de investigație se numără proveniența, metodologia şi procedurile de 
verificare. Confruntat cu aceste probleme, ziaristul de investigație, de 
fapt, aplică metodele dezvoltate în cercetarea academică şi numite 
„metoda ştiinţifică”. El sau ea încearcă să facă numai acele afirmaţii care 
pot fi coroborate sau verificate şi, astfel, sunt imparţiale; atribuie sau 
citează opinii sau concluzii şi urmăreşte validitatea internă sau externă 
(Tankard 1976); argumentează concluziile deduse din dovezi. 

Mai specific, ocupându-se cu cercetarea socială, ziaristul de 
investigaţie trebuie, mai întâi, să treacă în revistă literatura de specialitate 
pentru a înțelege contextul cercetării în discuţie; simpla trecere în revistă 
a literaturii de specialitate despre un anume subiect va uimi adesea prin 
sărăcie ori prin limitările ei. Este de asemenea util pentru ziarişti să îşi 
aducă aminte că sistemul selecției articolelor nu este peste tot la fel de 
riguros şi că există un depozit mult iubit numit Journal of Inconvenient 
Research (Revista cercetările neconvenabile). 

După ce a aruncat o privire sceptică la mediul înconjurător al 
subiectului în discuție, ziaristul de investigaţie va trebui să vrea să ia în 
considerare marja de siguranţă (este metodologia uşor de înţeles şi s-ar 
putea obține aceleaşi rezultate de către alți cercetători folosind aceeaşi 
metodă?), validitatea (influenţează cu adevărat cercetarea ceea ce se 
întâmplă?) şi capacitatea de generalizare (ne spune această cercetare 
ceva despre o situație, alta decât cea studiată?). Şi putem continua. 
Katzer (1978) propune ceea ce el numeşte „Teste standardizate de 
integritate”. Propria mea versiune e îndatorată lui Katz, Simon (1978) şi 
de Burgh (1987): 


Listă pentru testarea integrităţii 


e Enunțarea problemei: ce se defineşte, de fapt? 


17 Catedra de jurnalism de la City University London oferă studenţilor de la 
jurnalism un modul numit „Metode cantitative pentru ziarişti” care abordează 
unele din aceste probleme. 

e Comparaţi enunțarea problemei cu concluziile: a dat 
cercetătorul răspuns propriilor sale întrebări? 

e Care sunt/erau opțiunile concepției de la baza cercetării? De 
ce aceasta anume? 

e Sunt definițiile lui sau ale ei credibile? adică, nu este plânsul 
bebeluşilor un semn de fericire şi, deci, un semn că pruncii de la creşă nu 
duc dorul părinților? (vezi Katzer 1978: secțiunea 4) 

e Metodologie: ce se măsoară, de fapt? 

e Care sunt sursele potențiale ale parțialității? (datorită planului 
cercetării, cercetătorului, comportării subiecților) 

e Ce a făcut cercetătorul pentru a compensa ori pentru a 
elimina parțialitatea? 

e Ce s-a presupus despre populaţie? 

e Care sunt procedeele de selecţie a exemplelor? 

e Ce s-a făcut în privința zvonurilor (de exemplu Studiul 
Hawthorne!5)? 

e Distorsiune prin zvonistică/eroare nesistematică (de exemplu, 
modul în care profesorii reacționează la testele de evaluare calitativă nu 
este uniform — există o variabilitate întâmplătoare) 

e Validitate 

e Marja de eroare 

e Interpretarea — este ea onestă şi corectă? Sumarul reflectă 
interpretarea? 

e Relaţiile cauzale — sunt ele presupuse incorect? 

e Posibilitate de generalizare: poate fi vorba de ceva 
întâmplător? Este această cercetare valabilă şi pentru altceva? Au 
concluziile vreo importanță? 

e Repetabilitatea (se poate repeta cercetarea obținându-se 
acelaşi rezultat?) 

e A fost studiul triangulat? (adică, problema a fost ea abordată 
din alte două perspective sau folosind alte două metode) 

e Ce spun rivalii? 


'5 Studiul lui Hawthorne arată cum poate fi influențată cercetarea chiar de către 
procesul de cercetare. 

În concluzie, în procesul de evaluare a dovezilor, ziaristul de 
investigaţie este confruntat cu cel puţin patru probleme: erorile 
mărturiilor, identificarea nivelului de expertiză şi al autenticității 
documentării şi al materialului filmat sunt doar începutul. Limitările 
cercetării sociale — şi desigur şi ale cercetării ştiinţifice „tare” — trebuie să 
fie bine înțelese; dacă semnificaţia statisticilor este un subiect prea larg 
pentru a fi stăpânit de un ziarist de investigaţie, el sau ea are, cel puțin, 
acces la câteva cărți excelente care îi vor stimula scepticismul cu 
dezvăluiri privind modul în care cifrele pot fi manipulate. 

13 
Dezvăluirea eşecurilor justiţiei 
Un exemplu din programul 
Rough Justice (Dreptate dură) de la BBC 


Hugo de Burgh 
Problema 


În 1974, o bombă pusă de IRA a ucis douăzeci şi una de 
persoane în Birmingham; ulterior s-a descoperit că bărbații învinuiți în 
procesul care a urmat fuseseră condamnați pe nedrept, pe baza unor 
dovezi neconcludente şi a unor mărturii forțate. În acelaşi an, 1974, 
atacurile teroriste cu bombe de la Guildford şi Woolwich au dus la 
condamnarea a patru bărbaţi care vor fi eliberaţi în 1989 pentru că s-a 
dovedit că erau nevinovaţi. 

Imediat după procesul de la Birmingham, au apărut îndoieli cu 
privire la sentințe. Timp de 13 ani, în mai multe ocazii, doi miniştri de 
interne au revăzut cazul, la fel au făcut doi directori de la procuratură, 
unsprezece judecători şi patru anchete de poliţie. Timp de mai mulți ani, 
un ziarist (şi, din 1987, parlamentar), Chris Mullin, a continuat să 
prezinte iar şi iar dovezi că oamenii erau nevinovaţi şi să susțină nu 
numai că ştia numele adevăraților făptaşi, dar şi că poliția însăşi le ştia. 
Ca urmare a activității sale, opinia unui specialist legist din procesul 
inițial a fost reexaminată de Ministerul de Interne şi s-a dovedit a fi 
discutabilă. 

Mullin, care a scris o carte despre investigația de la Birmingham 
(Mullin 1986), nu a făcut mare caz de investigația lui. Când a fost 
întrebat cum i-a descoperit pe cei pe care îi credea vinovați de atacurile 
teroriste cu bombe de la Birmingham, el a răspuns: „prin simplă muncă 
de detectiv precum cea încredinţată poliției din West Midlands” (Lennon 
1991). „Majoritatea călătorilor din autobuze au observat că ceva nu era 
în regulă în legătură cu cazurile Guildford şi Birmingham Six” a spus 
Mullin întrebându-se de ce a greşit atât de mult sistemul judiciar. 

„Prostia ar putea fi singura explicație pentru comportarea 
unui şir de judecători, dar eu cred mai degrabă că este vorba de 
preocuparea de a proteja credibilitatea sistemului legal care a căpătat 
prioritate față de devotamentul față de dreptate”. (citat în Lennon 
1991) 

În anii '70 ai secolului al XX-lea, erorile judiciare par să se fi 
înmulţit. Un alt caz celebru a fost cel al lui Carl Bridgwater; în 1978, 
patru bărbaţi au fost închişi, pentru că au ucis un băiat care vindea ziare; 
după douăzeci de ani de cercetări şi o campanie a ziaristului Paul Foot, 
oamenii au fost, în sfârşit, eliberaţi, în 1996. Numărul aparent mare de 
erori — şi, desigur, putem doar face speculații cu privire la numărul lor 
real deoarece doar câteva au fost preluate de ziarişti în raport cu 
nenumăratele faptele ajunse în faţa justiţiei — ar putea să fie doar o 
chestiune de creştere uriaşă a infracționalității înregistrate în ultimii 
cincizeci de ani. Atât timp cât nu există un acord cu privire la cât din 
această creştere reflectă o sporire a infracționalității şi cât o mai bună 
detectare a acesteia, se acceptă, în general, că infracționalitatea însăşi a 
sporit. 

Oricare ar fi contextul mai larg în care pot fi văzute 
infracționalitatea în creştere şi controlul ei, oricare ar fi factorii din 
cazurile notorii de erori judiciare menţionate mai sus, ziariştii interesați 
au susținut de mai mult timp că în sistemul judiciar există probleme 
serioase care fac esențială existența jurnaliştilor de investigaţie pregătiți 
să monitorizeze diferite cazuri. Una dintre aceste probleme o constituie 
faptul că, în ciuda opiniei generale, nu este uşor, pentru cel condamnat, 
să facă recurs; de fapt, aproape singurul motiv pentru recurs este o eroare 
de procedură. Cealaltă acuzaţie importantă este că, absenţa unui sistem 
de investigație independentă, aşa cum există el în Franţa sau Italia, face 
ca tribunalelor să li se prezinte dovezi care nu sunt suficient 
documentate, sunt parţiale, ori sunt prezentate confuz deoarece nu au 
fost studiate suficient înainte de proces. 

Ludovic Kennedy, cel care, timp de mai mulţi ani a fost implicat 
în dezvăluirea multor erori judiciare, consideră ca principale probleme 
modul în care poliţia manipulează dovezile, sistemul acuzatorial 
„copilăresc” existent în tribunale, care mai degrabă ascunde decât 
prezintă adevărul, şi modalitatea „cavalerească” de apreciere a dovezilor 
de către Curtea de Apel. Printre reformele pe care el şi alții le-au solicitat 

se numără înlocuirea procesului bazat pe conflict cu un proces bazat pe 
descoperire. El afirmă: 

„Pe termen scurt, remediul este destul de simplu. În toate 
cazurile de infracțiuni serioase: crimă, omucidere, viol, jaf cu mâna 
armată, infracțiuni pentru care vinovatul e pasibil de o pedeapsă de mai 
mulți ani de puşcărie, se impune ca interogarea suspecţilor să nu se mai 
încredințeze poliției ci magistratului care cercetează cazul... care va 
îndruma poliţia în investigațiile ei. (Kennedy 1991: 312) 

Într-un scurt sumar, Tom Sargant descrie erorile judiciare tipice 
şi cum anume se produc ele; e vorba de erori care „pot avea diferite 
forme şi sunt mai numeroase decât este dispus să recunoască cineva 
investit cu autoritate sau cineva investit cu autoritate care se află în 
situația de a estima” (Sargant 1985). El mai arată cu degetul, înainte de 
toate, către sistemul acuzatorial deoarece „este mai mult decât o 
cercetare a adevărului şi se desfăşoară în condiții de protecţie şi control 
complet neadecvate” (ibid.: 218). Cu alte cuvinte, sistemul judiciar a 
oferit posibilitatea, ba chiar necesitatea ca ziariştii de investigaţie să 
investigheze. Nu vorbim numai de câțiva poliţişti corupți sau 
incompetenţi, ci de un sistem care promovează asemenea incompetenţe 
pentru a influența procesele. 

Unii susțin (Haywood 199a) că, acum, este mai uşor să faci 
recurs şi că sistemul este mult mai sensibil la ideea de eroare judiciară; în 
1997 a fost înființat Criminal Cases Review Commission (Comisia 
pentru reexaminarea cazurilor penale) şi acest fapt, spun ei, se datorează, 
mai ales, emisiunii Rough Justice care i-a făcut, pe toţi cei implicați în 
sistemul judiciar penal, mai sensibili la posibilitatea de comitere de erori 
judiciare şi mai conştienţi de modul în care acestea pot apărea. Există un 
scepticism atât de accentuat încât Steve Haywood, fost redactor al 
emisiunii Rough Justice, actualmente responsabil pentru echivalentul ei 
de la C4, emisiunea Trial and Error (Încercare şi eroare), vorbeşte 
despre: 

„O întreagă coterie de consilieri juridici şi avocaţi pledanți care 
vor lucra în numele celor care susțin că sunt victimele erorilor, plus un 
lobby politic care va oferi oricărui acuzat un grup de sprijin care să se 
țină de intrigării şi escapade, încercând să trezească şi interesul altora. 
(Haywood 199a) 

El arată că emisiuni precum cea la care a lucrat sunt importante 
deoarece cazurile care merg la curțile de apel nu se bazează pe 

consideraţii juridice: „politica are mult de-a face cu acest lucru... dacă 
puteţi construi un nivel de preocupare publică până la înălțimea la care 
trebuie să se abordeze cazul, atunci aveţi o şansă mult mai bună” 
(Haywood 1999a). 

Examinând cazurile alese de Rough Justice şi de ziariştii de 
investigaţie care lucrează pentru alte mass-medii, eşti repede şocat, mai 
întâi, de prăpastia extraordinar de mare dintre viețile ziariştilor şi viețile 
oamenilor pe care îi investighează — vieţi care sunt adesea departe de 
comunitate, de familie, sau de orice perspective pentru o existență 
ordonată, ceea ce face ca ei să fie mult mai uşor manipulați de poliţişti 
lipsiți de scrupule sau incompetenți şi, în al doilea rând, eşti şocat de 
devotamentul cu care reporterii, şi alți câțiva indivizi, se luptă în numele 
unor cetățeni atât de diferiți. Peter Hill, cel care a început Rough Justice, 
mărturiseşte că motivaţia sa a fost „indignarea” provocată de faptul că 
oameni cu putere pot face chestii slabe celor care nu o deţin (Hill 1985). 

Cronologia unor recente erori judiciare făcute publice în Marea 
Britanie: 

1957 Întemeierea organizaţiei Justice; 

1982 Primele emisiuni Rough Justice; 

1982 Guvernul Marii Britanii redeschide cazurile investigate de 
Rough Justice; 

1985 Granada TV decide să finanțeze investigația lui Mullin; 

1989 Eliberarea celor condamnaţi în cazul Guildford Four; 

1990 Martie — Granada TV prezintă documentarul dramatizat 
„Cine a pus bombe la Birmingham?” ; 

1991 Eliberarea celor condamnați în cazul Birmingham Six; 

1996 26 noiembrie — Rough Justice difuzează emisiunea despre 
Ryan James; 

1996 26 iulie — Rough Justice se ocupă de cazul Bridgwater; 

1998 anularea sentinţei de spânzurare a lui Bentley. 


Rough Justice! de la BBC 


! În momentul când scriam aceste capitole, redactorul programului Rough 
Justice era Elizabeth Clough şi am făcut mari eforturi să o întâlnesc, să vorbesc 
cu ea la telefon sau să îmi desemneze ea pe cineva care să îmi vorbească despre 
program aşa cum este el acum. Din păcate, din cauza propriilor ei obligații şi 
greutăți în acel moment, nu am putut să mă folosesc de cunoştinţele ei. 

Emisiunea Rough Justice a fost transmisă pentru prima dată în 
1982 când s-au examinat trei cazuri, toate fiind ulterior redeschise de 
către Ministerul de Interne. Autorii au fost influențați de eforturile 
depuse ani de zile de către Tom Sargant, militantul pentru drepturile 
omului şi fondatorul organizației Justice, precum şi de specificul celor 
trei cazuri în discuţie. În fiecare caz condamnările păreau neplauzibile, 
iar dovezile discutabile, ca să nu spunem mai mult. Potrivit lui Young şi 
Hill (1983), programul Rough Justice a fost cu deosebire interesat de 
cazurile unde: 

e avocații apărării s-au implicat prea târziu; 

e poliția nu a fost în stare să afle ceea ce au descoperit ziariştii; 

e instituțiile au încercat să pună bete în roate ziariştilor. 

Investigatorii de la Rough Justice au fost, de obicei, întâmpinați 
cu suspiciune şi s-a încercat să li se pună bețe în roate. De exemplu, 
potrivit lui Young şi Hill (1983), în cursul unei investigaţii modeste, fără 
ramificații mai largi sau politice, nu [i s-a permis accesul sau nu au fost 
ajutaţi de către Ministerul Apărării, de Căile Ferate Britanice, de 
autoritățile de la Spitalul Broadmoor, de Ministerul Sănătăţii şi Ocrotirii 
Sociale (cum se numea atunci), de autoritățile medicale şi de către 
poliție. Sargant a întâmpinat mari greutăți în obținerea de copii după 
declaraţiile luate de poliţie, de liste cu numele psihiatrilor care îi 
examinaseră pe deținuți sau de procesele verbale de la şedinţele de 
proces (Sargant 1985: 237). Puţine s-au schimbat astăzi. 

Rough Justice a început după ce Peter Hill, un reporter de la 
BBC, care era la volan în North London, s-a pomenit acuzat de un 
polițist că a trecut pe roşu; mânia resimțită din cauza nedreptei acuzaţii 
l-a făcut să înceapă să se gândească la natura erorilor judiciare şi a luat 
legătura cu Tom Sargant de la Justice. Rough Justice, emisiunea pe care 
el şi Michael Young au reuşit să îi convingă pe şefii lor de la BBC să îi 
lase s-o lanseze, a început cu o idee foarte clară despre ce se cuvenea să 
facă. lată ce au spus Young şi Hill (1983): 

„Noi am ales să respectăm câteva reguli. Prima era aceea că 
programul trebuia să se ocupe de fapte, nu de opinii. Pe cât posibil, vom 
corobora aceste fapte. Vom autentifica orice document pe care l-am citat 
sau folosit. 

A doua regulă era că nu trebuia să dăm curs tentației de a deveni 
judecători şi juraţi, să tragem concluzii din mersul investigației inițiale 
sau din proces. 

Am hotărât şi că poziția acuzării trebuie să fie corectă şi pe 
deplin reprezentată în fiecare caz. Aceasta era cea de-a treia regulă. Am 
ghicit ce vor întreba oamenii: „Dar, de fapt, cum a ajuns să fie 
condamnat?” Noi vroiam să putem spune că toate faptele relevante pe 
care acuzarea le prezentase împotriva acuzatului fuseseră prezente în 
filmele noastre. 

Am solicitat avocaţilor noştri să verifice scenariul de fiecare 
dată, comparându-l cu procesul verbal al concluziilor judecătorului, ca să 
ne asigurăm că am fost corecţi când am prezentat poziția acuzării.” 

Emisiunea a avut, ca să zicem aşa, o fază dificilă la sfârşitul 
anilor '80 din cauza incapacității BBC de a-şi sprijini reporterii atunci 
când erau atacați. Celor doi ziarişti, care erau cei mai importanți membri 
ai echipei, li s-a dat ocazia de a lucra la altă emisiune decât Rough 
Justice după ce au fost acuzați atât la tribunal, cât şi în mass-media că 
trataseră incorect un subiect de investigaţie”. 

Investigația în discuție a avut ca obiect o femeie pe care o 
chema Anne Fitzpatrick. Ea îl identificase, în cursul unei şedinţe de 
identificare, pe un anume Anthony Mycock, cunoscut poliției din 
Manchester ca fiind cel care a obligat-o să intre în apartamentul ei, a 
lovit-o şi a legat-o înainte de a o tâlhări. Echipa de la Rough Justice 
cercetase cazul în 1985 şi ajunsese la convingerea că nu avusese loc nici 
o tâlhărie; a stabilit că Fitzpatrick îşi distrusese propriul apartament 
într-un acces de mânie împotriva partenerului ei şi că afirmaţia ei că 
avusese loc o tâlhărie era o încercare de a îi explica acest fapt 
partenerului. Ziariştii au bănuit că identificarea suspectului era incorectă 
şi acoperea faptul că poliţiştii nu fuseseră prea scrupuloşi cu verificările, 
deoarece Mycock era „un suspect obişnuit”. 

Hill şi Young au dat de urma lui Fitzpatrick la Los Angeles şi 
i-au luat un interviu, obținând mărturisirea ei. Aceasta a fost prezentată 
în Aerial (Antena), ziarul personalului BBC, ca o mare lovitură. 


? Relatarea mea despre această situaţie se bazează pe discuţiile mele cu Peter 
Hill (1999), pe un capitol al unei cărți pe care el o are în pregătire, pe un interviu 
cu Steve Haywood (199a) şi pe textul interviurilor luate pentru BBC de Hill şi 
Young, pentru programul în discuţie. 

Emisiunea a fost difuzată în 1985 şi cazul a fost reinvestigat de Poliția 
din Manchester deşi, dacă e să facem o istorie a relaţiei dintre emisiune 
şi Poliția din Manchester, cooperarea a fost redusă sau inexistentă, de 
fapt Steve Haywood (producătorul de atunci) consideră că a fost 
intimidat de poliţie în acea etapă (Haywood 1999a). Mai mult, el crede 
că poliţiştii i-au spus lui Fitzpatrick că era vinovată de mărturie falsă şi 
era pasibilă de o condamnare severă, ceea ce nu era deloc probabil în 
realitate, iar acest fapt a reuşit să o înspăimânte. 

După ce, în 3 octombrie 1985, a fost difuzată emisiunea „Cazul 
dovezii perfecte”, lui Mycock i s-a permis, în sfârşit, să facă recurs şi la 
audiere s-a constatat rapid că acuzațiile împotriva sa nu se puteau 
susține. Totuşi, în cursul audierii s-a susţinut că reporterii o presaseră pe 
Fitzpatrick până la a o ameninţa pentru a-i stoarce retractarea şi, deşi 
această chestiune era, atunci, doar tangențială audierii, Lord Chief 
Justice” Lane a petrecut mult timp chestionându-i pe cei doi reporteri şi 
ridicând obiecții cu privire la metodele lor. 

Ca urmare a faptului că Lane i-a chestionat pe cei doi reporteri, 
directorii de la BBC i-au mutat de la Rough Justice. Ei s-au străduit mult 
să acopere problema, probabil pentru că îşi pierduseră firea după criticile 
din presă (de exemplu, din Daily Mail), se temeau şi de acțiunile legale 
care începuseră în SUA şi care se presupunea că vor urma deoarece 
BBC nu reuşise să respingă acuzaţiile aduse împotriva propriilor 
reporteri. 

De ce a intervenit Lane şi de ce nu a reuşit BBC să îşi apere 
reporterii? Alţi ziarişti care au lucrat la Rough Justice în vremea aceea 
consideră că, după primele succese ale emisiunii în relatarea eşecurilor 
poliției şi ale tribunalelor, cei care se considerau atacați au simțit o 
anume animozitate alimentată de convingerea că scepticismul încurajat 
de aceste programe dăuna sistemului justiției, în întregul lui. Într-un 
interviu din vremea aceea, unul dintre cei mai importanţi judecători din 
Marea Britanie, Lord Denning, a afirmat: „e mai bine ca un vinovat să 
rămână în închisoare decât ca integritatea sistemului să fie pusă la 
îndoială”. Ostilitatea a ajuns la asemenea cote încât echipa a început să 
creadă că, dacă Rough Justice se implica, şansele subiecților de a fi 


? Titlu judecătoresc, al doilea ca importanță în sistemul magistraturii britanice 
(nota traducătorului). 

eliberați erau afectate. Aceasta a fost cea mai rea perioadă prin care a 
trecut emisiunea. 


Astăzi 


Acest tip de emisiune are o problemă foarte particulară: „Nu 
există decât o singură persoană cu care trebuie să vorbeşti — dacă nu poți 
ajunge la ea, eşti terminat” (Haywood 1999a). Acest fapt influenţează 
alegerea subiectului, sau cel puțin pretinde nişte deprinderi deosebite. Se 
povesteşte cum în primele emisiuni Peter Hill trebuia să vorbească cu o 
femeie — să-i spunem Jean — pe care se îndoia că o va convinge să îl 
întâlnească. Timp de mai multe luni, el s-a apucat să viziteze mai multe 
persoane în blocul unde locuia Jean şi să le ia interviuri în locul ei; de 
fiecare dată menţiona că o va întâlni pe Jean „deoarece e o femeie atât de 
onorabilă”. După ce tinut-o aşa câteva luni, toată lumea din bloc ştia că 
el se va întâlni, în cele din urmă, şi cu Jean „deoarece ea era o persoană 
atât de onorabilă” şi bineînțeles că a întâlnit-o. 

Capacitatea de a acţiona strategic în acest chip şi de a solicita 
interviuri cu pricepere sunt două dintre deprinderile pe care 
documentariştii de la Rough Justice trebuie să le aibă. La fel de 
importantă este o minte analitică. „Stând şi citind un dosar o dată şi încă 
o dată, adesea poate să îţi pice fisa, chiar aşa, şezând acolo”. Avocaţii nu 
au reuşit din cauza presiunii exercitate de evenimente, deoarece n-au 
avut timp, deoarece „ei nu sunt tot atât de buni ca noi” (Haywood 
1999a). Relațiile nu sunt aşa de importante — „te găsesc ei” — deşi, 
deoarece cele mai bune contacte sunt în poliție, este util să ştii cum să ţii 
legătura cu ele. Mai importantă este înţelegerea modului în care 
funcționează media, deoarece a acoperi 50 de minute astfel încât 
oamenii să continue să se uite cere mai multe abilități. Tipul subiectului 
pe care îl caută producătorul are trei secvenţe esenţiale. Deşi formatul s-a 
schimbat, cel tradițional este alcătuit din: 

e partea întâi — condamnarea, adică întreaga dovadă a 
acuzării; 

e partea a doua — povestea omenească; 

e partea a treia — o mână de fire de păr, adică producerea 
dovezilor care distrug argumentaţia acuzării“. 

Pe scurt, aceasta este partea de documentare din actualitate cu 
adaosul mirodeniilor care cer o anume formă narativă, detaliul îndelung 
cernut, riscurile de a fi târât în fața justiției şi problemele privind 
identificarea şi comunicarea cu sursele care rareori ar putea fi găsite în 
alte zone ale jurnalismului. Nu e de mirare, deci, că cei din domeniu 
susţin, în general, că Rough Justice este, în fond, tipul de emisiune care 
necesită umbrela serviciului public, deoarece trebuie să existe libertatea 
de a-ți alege subiectele pe baza criteriilor morale, de a renunța la unele 
programe şi de a te documenta pentru acesta la cel mai înalt nivel. Altfel, 
există riscul ca subiectele să fie alese numai deoarece există deja 
garanţia că vor atrage atenţia sau certitudinea că pot fi duse până la 
capăt, sau că producătorii se vor baza mai degrabă pe informaţia oferită 
de consilierii juridici decât pe documentarea lor originală. Cu alte 
cuvinte, presiunile comerciale pun în primejdie calitatea. 

Când s-au căutat realizatori pentru Trial and Error , echivalentul 
emisiunii Rough Justice , lansată în 1993 pe C4, în contract au fost 
incluse clauze foarte speciale pentru vremea aceea, pentru a le proteja 
integritatea, pentru a lua în considerare faptul că o mare parte din 
documentare urma să se facă numai pentru a duce la bun sfârşit 
programul căruia îi era menită. Prevederea esențială — aceea că 
contractul pe doi ani nu stipula numărul de emisiuni care trebuiau să fie 
realizate — era o condiţie de neimaginat în orice alt sector al industriei de 
televiziune. 

Aceste programe adoptă un alt mod de argumentare din două 
motive: amatorii pentru acest tip de televiziune sunt tot mai puţini şi 
înființarea Criminal Cases Review Commission (Comisia pentru 
reexaminarea cazurile penale — CCRC) a modificat situația, CCRC 
cercetând reclamaţiile privind erorile judiciare, lucru pe care, în trecut, 
nu l-a făcut decât televiziunea; există, totuşi, unele cazuri pe care ei nu le 


Fa) 


* Expresia „o mână de fire de păr” vine de la prima emisiune Rough Justice în 
care se prezenta un omor comis de un student de la Goldsmith’ s College din 
Londra; condamnarea a fost invalidată datorită dovezilor aduse de Rough Justice 
că părul smuls de femeia ucisă în momentul morţii nu era al condamnatului. „O 
mână de fire de păr” reprezintă acel detaliu irefutabil pe care îl căutau 
producătorii. 

preiau, iar Trial and Error îşi găseşte problematica între acestea (Lloyd 
1999). 

Colaboratorul Steve Haywood [a cărui companie a realizat 
serialul Clear My Name (Reabilitează-mă), pentru C4] afirmă că în 
atmosfera de azi este greu să rezolvi alte cazuri decât cele cu mare 
vizibilitate. El consideră că azi lui i-ar fi imposibil să abordeze un caz 
precum cel al lui Jacqueline Fletcher, în emisiunea „Omor sau mister” 
din 1991. Victima acestei erori era o femeie, pe care el o caracterizează 
ca fiind săracă, nesănătoasă, needucată, exploatată şi ignorantă, acuzată 
că şi-a omorât copilul; „şi totuşi era nevinovată”. Deoarece era convins 
de acest fapt şi de nedreptatea acuzaţiei, Haywood „a făcut o încercare” 
şi, în cele din urmă, cu ajutorul nemărginit al unui anatomo-patolog a 
cărui eroare inițială el o dă în vileag, a dovedit că pruncul murise, 
probabil, din cauze naturale. „Lord Justice Lane a fost obligat să îi dea 
drumul.” Haywood crede că Fletcher ar fi şi acum în închisoare dacă nu 
s-ar fi realizat acel episod Rough Justice. Modul cum apără el 
programul, aşa cum era el atunci este semnificativ: „Erorilor judiciare nu 
le cad victime oamenilor ca tine sau ca mine, cu venituri mari sau cu 
prieteni puternici, ci nevoiaşilor” (Haywood 1999a). 


Exemplu: Moartea pe terenul de joacă 


Într-o după amiază din mai 1992, Karl, un copilaş de 3 ani, a 
dispărut de la locul de joacă de pe un teren parțial cultivat, parțial lăsat 
pârloagă, de lângă un cartier de locuinţe. A fost chemată poliţia şi printre 
cei care au participat la operaţia de căutare a fost Paul Esslemont, ultima 
persoană care îl văzuse pe copil; el încerca diferite lovituri de golf, pe 
iarbă, la ora aceea. Datorită şi ajutorului lui Esslemont, copilul a fost 
găsit între tufe — fusese omorât în bătaie. 

Cercetările ulterioare ale poliției au inclus mai multe 
interogatorii luate lui Esslemont, care a dat trei declaraţii în opt zile, 
declaraţii care nu se potriveau. Mai mult, analizele au arătat, potrivit 
poliției, că pe haine şi pe crosa lui de golf era sânge. A fost condamnat în 
mai 1993, iar nepotrivirile din declaraţiile lui au fost considerate a fi nu 
lapsusuri ale memoriei sale, ci minciuni; i s-a stabilit vinovăția şi i s-a 
respins cererea de apel. Întâmplător sau nu, casa părinţilor lui a fost 
atacată cu bombe incendiare. 

Rough Justice a hotărât să examineze acest caz deoarece era de 
necrezut că Paul Esslemont a ucis pe cineva. Echipa a stat de vorbă cu 
cei care l-au cunoscut pe Esslemont, inclusiv cu cei ai căror copii 
fuseseră supravegheați de el în lipsa părinţilor şi s-au convins că nu 
exista nici un mobil sau vreo explicaţie psihologică. Mai mult, cel puţin 
unul dintre juraţi nu era convins de vina lui. 

La început, Rough Justice afirmă că s-a lămurit repede că nu 
exista vreun mobil şi că Esslemont nu corespunde profilurilor 
psihologice ale unui ucigaș, profiluri binecunoscute. S-a remarcat că 
interogatoriile de la poliţie l-au împins pe Esslemont să recunoască 
faptul că era furios pe băieţaş şi s-a apreciat că analizele ar putea fi 
neconcludente deoarece Esslemont căutase prin tufişuri împreună cu 
poliţiştii, ceea ce ar fi putut explica existența petelor de sânge. 

De fapt, nici un legist nu fusese la locul faptei până când Rough 
Justice nu a angajat unul (BBC 1994). Legistul a arătat că, în astfel de 
cazuri, ar fi trebuit făcută o hartă a petelor de sânge, dar nu se făcuse nici 
una. Tufişul fusese tuns pentru a se găsi arma, era posibil să se fi distrus 
astfel dovezile. Legistul angajat de Rough Justice a construit un model 
pentru a se vedea care este suprafaţa pe care s-ar putea împrăştia sângele 
când un copil e bătut. Era o explicaţie plauzibilă a faptului că Esslemont 
putea avea pete de sânge pe el fără a fi vinovat. Legistul a continuat, 
constatând că existau puţine dovezi, ori nici una, că arma crimei fusese o 
crosă de golf, aşa cum afirma poliția; de fapt, el a mers şi mai departe şi 
a afirmat că arma nu putea fi o crosă de golf. A început prin a oferi o 
explicaţie nevinovată pentru apariţia sângelui pe limba antrenorului celui 
acuzat, a demonstrat că sângele de pe jeanşii lui Esslemont nu era al 
victimei ci al acuzatului; şi a mai arătat că, în timp ce pe T-shirtul 
acuzatului nu era pic de sânge, pe hainele care acopereau partea 
superioară a trupului ucigaşului trebuia să fie sânge, aceasta fiind 
dinamica atacului. 

Studiul mai indica şi faptul că poliţia nu reuşise să folosească 
indiciile care duceau spre un alt posibil ucigaş aflat în zonă la ora aceea; 
ei se concentraseră pe Esslemont, poate pentru că era la îndemână şi era 
uşor de manipulat, permițându-le să tragă concluzii pe bază de dovezi 
neconcludente. În iulie 1997 Esslemont este eliberat. Făcuse 3 ani de 
puşcărie. 


Comentariu 

Cei implicaţi în acest tip de jurnalism par a nu fi siguri cu privire 
la unele dintre aceste cazuri. Se face, de obicei, o distincție între un caz 
de corupţie din justiţie şi o eroare judiciară. Astfel, se afirmă că în cel 
puţin unul dintre cazurile binecunoscute de terorism, se poate să fi 
existat corupţie, dar pic de eroare judiciară. S-a sugerat şi că examinarea 
ulterioară a altor cazuri recente ar putea duce la întrebarea dacă a fost o 
eroare judiciară, sau dacă dovezile insuficiente au constituit problema. 

Următorul exemplu privind această deosebire mi-a fost 
încredințat mie. În cazul Sheila Bowler, de care s-au ocupat trei emisiuni 
difuzate în perioada 1994-1995”, o domnişoară bătrână a fost acuzată că 
a cauzat moartea mătuşii ei (care nu se putea deplasa) ducând-o la un 
râu. Echipa de la Trial and Error a susţinut că afirmaţia că mătuşa ar fi 
putut parcurge distanța respectivă nu a fost niciodată examinată 
corespunzător de către tribunal, care a ajuns, astfel, să facă presupuneri 
eronate. Pe această bază, procesul s-a rejudecat. Emisiunea nu a dovedit 
în nici un moment că mătuşa putea merge, ci doar că, pentru a avea un 
proces corect, această problemă ar fi trebuit să fie examinată. În 
comparaţie, în cazul lui Brian Parsons, acuzat de omor comis în timpul 
unui jaf, existau multe dovezi că el nu ar fi putut comite acel omor şi 
câteva indicii că altcineva fusese făptaşul. Aceasta a fost o eroare 
judiciară (BBC 1996). 

În ambele cazuri, ziariştii de investigaţie se pot documenta mai 
bine decât profesioniştii sistemului judiciar deoarece unii martori vor 
vorbi cu ziariştii, iar nu cu poliția sau cu avocaţii. Deoarece ei 
investighează după eveniment, se poate ca atunci adevărul să fie mai 
uşor de găsit decât în toiul evenimentului, şi, mai mult, ei se bazează, de 
obicei, pe o anume muncă desfăşurată de poliţie, oricât ar fi ea de 
neadecvată. Ziariştii de investigație ar trebui să fie în stare să confere 
cazului o perspectivă foarte diferită de cea a profesioniştilor. Ei nu au 
nici un interes privind cazul; integritatea lor profesională nu este pusă la 


$ Primele două emisiuni au fost transmise în 20 septembrie 1994 şi 9 noiembrie 
1995, în cadrul serialului Trial and Justice (reporter David Jessel, realizator 
Steve Phelps); a treia emisiune, realizată de Steve Rankin, a fost o discretă 
observare a pregătirilor pentru rejudecarea procesului cunoscut sub numele The 
Music Teacher (Profesorul de muzică), (Informaţie oferită de Steve Haywood, 8 
iunie 1999). 

îndoială dacă cazul este reconsiderat, sau dacă făptaşul nu este găsit, deşi 
astăzi un asemenea eşec ar avea unele implicații comerciale. 

Ziariştii nu sunt limitați de regulile privind dovezile, care se 
aplică în tribunale, de convenţii profesionale, de consideraţii privind 
cariera într-un sistem pe care ei îl monitorizează sau (e de sperat) de 
teama că vor dăuna unor relații dinlăuntrul acelui sistem. De asemenea, 
este posibil ca ziariştii să fie mai inteligenți în sensul că ei pot ajunge să 
facă dovada unui set diferit de deprinderi intelectuale şi gândire 
colaterală faţă de cei implicaţi profesional. Ei ar putea fi educați altfel şi 
ar putea fi investigatori mai conştienţi de context decât poliția sau 
avocaţii pledanți. 

Munca îi pune pe ziarişti în contact cu oameni foarte diferiți, îi 
pune în relaţii de egalitate cu cei care au prestigiu şi putere, sau cu cei 
care nu au nici una nici alta. Acest fapt îi face să fie adesea sceptici față 
de ierarhiile şi procedurile pe care indivizi mai puţin liberi le folosesc 
pentru a se proteja ca să nu fie cercetaţi. Mai mult, lucrând într-o 
mulţime de alte medii, ei îşi dezvoltă priceperi diferite şi cunoştinţe pe 
care le pot folosi în monitorizarea sistemului judiciar. Din aceste motive, 
atunci când cercetează erorile judiciare în Marea Britanie, jurnaliştii de 
investigaţie acționează ca nişte experţi care verifică activitățile poliției 
sau ale consilierilor juridici, organizând investigații repetate, găsind noi 
martori şi construind modele. 

14 
Săpând morminte 
Cazul „cazacilor“ 


Hugo de Burgh 
Contextul 


Între 1989-1993, o investigație istorică a devenit ştire în ziarele 
de senzaţie şi în cele de format mare, urmată de o dezbatere aprinsă 
privind meritele unor combatanți într-o bătălie dintr-o anume perioadă — 
anul 1945. Cazul „cazacilor” a fost, poate, cel mai semnificativ exemplu 
de investigație istorică care a devenit jurnalism, nu numai în acrii de 
hârtie de ziar rezervaţi acestui caz dar şi în mai multe cărți pe această 
temă, precum şi într-o emisiune din serialul istoric Timewatch (Privire 
asupra timpului) de la BBC. Vom discuta imediat rolul jucat de 
Timewatch’; dar mai întâi fundalul. 

O lună după încheierea celui de-al doilea război mondial, în mai 
1945, se pare că trupele britanice din Austria ocupată au încălcat 
ordinele şi au deportat mulți oameni în teritoriul duşmanilor lor, 
trimițându-i la suferință sigură şi, poate, chiar la moarte. Cazul a fost 
mult comentat în Marea Britanie şi, mai recent, în presa rusă şi 
nord-americană, pornind de la The Last Secret (Ultimul secret), o carte a 
lui Nicholas Bethell, publicată în 1974. Cazul a devenit cunoscut pe plan 
internațional în 1997, când un ofițer britanic pensionat, care fusese 
acuzat că a ordonat deportarea, a intentat acţiune judiciară pentru 
calomnie. Dar, exact ce şi de ce s-a întâmplat ce s-a întâmplat şi cine era 
responsabil nu s-a stabilit cu claritate. Totuşi, mulţi oameni influenți şi 
binecunoscuţi au fost implicați în această controversă şi au existat 


' Laurence Rees, redactorul lui Timewatch (Privire asupra timpului) nu reuşit să 
se facă disponibil pentru a prezenta munca echipei sale, de unde informaţia 
redusă chiar despre Timewatch (Privire asupra timpului). Totuşi, mie mi se pare 
că acest caz a fost foarte relevant şi are atât de multe aspecte demne de interes 
pentru investigatori pentru a fi exemplul evident. 

acuzaţii de tăinuire de dovezi, precum şi acuzaţii privind integritatea 
morală a ambelor părți. 

Cazul este interesant, pentru ziarişti, din mai multe motive. 
Există un acord de principiu că s-a comis o nedreptate împotriva mai 
multor mii de persoane în mai 1945 (evenimentele sunt relatate mai jos) 
şi astfel, pentru orice ziarist, există aici un caz care merită să fie 
investigat. Când se argumentează că nedreptatea s-a comis în ciuda 
ordinelor exprese ale celor mai înalte autorități, cazul devine şi mai 
surprinzător. Greutățile în stabilirea adevărului datorită trecerii timpului, 
reacția oarecum evazivă a celor care pot lămuri situația, decesul 
martorilor, complexitatea documentelor scrise şi emoţiile intense iscate 
de acest caz sunt toate stimulative pentru cercetător. 

Cercetarea acestui incident a fost, inițial, întreprinsă de doi 
autori: Nicholas Bethell şi Nikolai Tolstoy, şi oferă o ilustrare ideală a 
problemelor pe care le presupune căutarea unor date complexe în 
arhivele mai multor țări şi folosind mai multe limbi. Problemele privind 
obținerea dovezilor de la organismele publice par să fi fost exacerbate 
datorită opoziţiei internaţionale şi se pretinde că ele arată cum poate fi 
îngreunată activitatea cercetătorului de către persoane cu relații şi cum 
pot fi „plivite” dosare oficiale înainte de a fi depuse la arhive (Faulkner 
1998). 

În momentul când s-a realizat cercetarea iniţială, arhivele ruseşti 
şi germane nu erau accesibile; acum ele sunt şi se pretinde că aruncă o 
lumină nouă asupra cazului (Tolstoy 1997); acest fapt poate demonstra 
cum pot fi îngreunate demersurile cercetărilor din cauza surselor 
incomplete. Argumentele din procesul de calomnie au arătat deja cât de 
important poate fi accesul la documente, la momentul potrivit, în 
formarea unei judecăţi (Mitchell 1997: Apendix A). 

Amândoi autorii s-au trezit în opoziție pentru că au studiat 
problema şi au ajuns să fie denigraţi. Lui Tolstoy implicarea în acest caz 
i-a adus câteva procese, dintre care primul l-a dus la faliment, iar 
următoarele au trenat fără a-i aduce vreun rezultat satisfăcător. Mulţi 
consideră că acest caz a scos în evidență punctele slabe din sistemul 
judiciar britanic, în special, celebrele legi britanice privind calomnia. 
Unele aspecte ale sale fac deja parte din istoria juridică. 


Cazul 

În mai 1945, după predarea totală a germanilor, trupele britanice 
au ocupat cea mai mare parte din ceea ce este astăzi Austria. Nu au mai 
fost lupte, dar au existat probleme considerabile cu menţinerea păcii, 
asigurarea comunicațiilor şi aprovizionarea populației cu cele necesare 
traiului. 

Europa Occidentală era invadată de refugiați, cărora atunci li se 
spunea persoane dislocate; aceştia erau adunați în lagăre speciale, 
minuțios cercetate în vederea depistării eventualilor criminali de război 
sau potențialelor surse de informaţie. Printre refugiați erau şi milioane de 
condamnaţi la muncă forțată, aduşi din Germania de către guvernul care 
tocmai căzuse; membri ai minorităților persecutate în Polonia şi în alte 
țări din Europa de Est; deţinuţi de toate felurile care evadaseră; colonişti 
germani care fugeau de răzbunare; luptători ai ghinionistelor armatele de 
eliberare care căutaseră să scape Estul de sovietici, dar se treziseră 
folosiți de germani; familii şi oameni care veneau în urma lagărelor si 
care se alăturaseră armatelor germane puse pe fugă în goana lor spre 
vest. 

La Întâlnirea de la Yalta, dintre Stalin, Roosvelt şi Churchill, în 
1945, s-a căzut de acord ca foştii cetățeni sovietici din aceste grupuri să 
fie repatriați. Totuşi, acolo, în lagăre, nu era întotdeauna uşor să îţi dai 
seama cine fusese cetăţean sovietic; mai mult, era o chestiune în general 
recunoscută de către aliaţi că oricine era deportat astfel avea şanse să fie 
lichidat. 

În aceste condiţii, Harold Alexander, comandantul-şef al 
Forțelor Aliate din Italia, în înţelegere cu primul-ministru Winston 
Churchill, a hotărât ca refugiații să nu fie deportaţi. Acest fapt era cu 
deosebire relevant pentru Austria, unde trupele britanice aveau în grijă 
numeroşi refugiați în apropierea zonei sovietice. Există şi a existat 
tendința ca aceştia să fie numiți „cazacii”, spre deosebire de alţi refugiați, 
deşi nu este clar câţi dintre ei erau, cu adevărat, cazaci recrutaţi de 
germani în timpul unei campanii antisovietice. Cam jumătate erau femei 
şi copii şi era uşor să îți dai seama că mulți nu fuseseră niciodată cetăţeni 
sovietici. Mulţi se aşteptau să li se dea permisiunea să emigreze în 
Canada sau Argentina, în timp ce alţii aşteptau aprobarea să se întoarcă 
la casele lor din Franţa sau Germania. În aceste condiţii şi datorită 
deteriorării relațiilor cu sovieticii, Alexander şi Eisenhower, 
comandantul suprem, au căzut de acord că refugiații trebuie mutați cât 

mai departe de zona sovietică. Aceasta a fost o decizie concretă astfel că 
s-au alocat resursele necesare şi s-au asigurat 800 de camioane. 

Aceste fapte erau bine cunoscute ofițerilor din armata britanică 
de ocupaţie, deşi în anii °80 şi '90 s-a sugerat că nu a fost aşa. În mai 
1945, la puţin timp după ce Alexander a dat ordinul şi se asiguraseră 
mijloacele de transport pentru ca refugiații să fie duşi la loc sigur, a 
început o operaţie de predare a lor părții sovietice. Vehicolele au fost 
trimise înapoi. Chestiunea pe care şi-au pus-o cercetătorii, de atunci 
încoace, este de ce şi din a cui inițiativă s-a îndeplinit această acțiune. 

Chestiunea putea fi ocolită. De exemplu, Divizia a VI-a 
Blindate, sub comanda Generalului Murray, păzea un număr mare de 
prizonieri cazaci, în Valea Drau. De îndată ce ofiţerii lui Murray au ştiut 
că se va utiliza forța împotriva refugiaților, unii i-au sfătuit să fugă (de 
Burgh 1995). Murray însuşi a protestat împotriva acestui ordin, pe motiv 
că mulți dintre refugiați nu erau cetățeni sovietici. A existat, aşadar, în 
spatele acestei iniţiative un impuls care nu a fost negat. Mulţi refugiați au 
fost bătuți cu brutalitate de trupele britanice înainte de a fi forțați să 
treacă linia de despărțire spre zona sovietică unde îi aşteptau harapnice şi 
gloanţe. 

Ceea ce a intrigat cercetătorii a fost faptul că persoana sau 
persoanele responsabile nu numai că au încălcat instrucțiunile 
Comandantului-şef, dar au şi respins cererile unor ofiţeri de a rediscuta 
această însărcinare; s-a ignorat faptul binecunoscut că mulți dintre aceşti 
oameni nu trebuiau repatriați şi nimănui nu i-a păsat de tragica soartă 
care îi aştepta. O asemenea reavoință pare neplauzibilă, aşa încât 
comentatorii au sugerat o explicaţie de tipul „banalizării răului”? — 
această atitudine convenea aspirațiilor carieriste ale unui ofițer şi ale unei 
oficialități în asemenea grad încât erau gata să îl contrazică pe 
Comandantul-şef. 

În timp ce în cartea lui Bethell nu se dădea vina pe nimeni, în 
alte surse se sugera implicarea generalului de brigadă Toby Low (Lord 
Aldington din 1962); publicaţiile ulterioare, la care a colaborat şi 
Tolstoy, au mers mai departe şi au sugerat că Low, care va părăsi curând 
după aceea armata pentru a lupta pentru un loc în parlament, a fost mai 


? Expresie care a fost folosită pentru prima dată de Hanah Arendt în 1963, în 
cartea ei Eichmann în Ierusalim. Este folosită pentru a exprima esenţa 
regimurilor totalitare (nota traducătorului). 

interesat să-i facă plăcere patronului lui politic decât 
Comandantului-suprem. Patronului lui de partid era Harold Macmillan, 
pe vremea aceea consilierul politic al Înaltului Comandament Aliat din 
zonă şi un politician important a cărui influență îi putea fi utilă lui Low, 
care era, pe atunci, doar un începător în politică. Macmillan va ajunge 
mai târziu prim-ministru. 

Dacă e să credem aceste lucruri, atunci o anume motivație 
trebuie să-i fie atribuită lui Macmillan; până acum, Tolstoy nu a convins 
pe mulţi că el a explicat cu succes această motivaţie. Din păcate, cei care 
aduc obiecții perspectivei lui Tolstoy (Horne 1998, Johnson 1990) nu au 
reuşit nici ei să vină cu vreo atribuire de responsabilitate sau cu vreo 
motivație satisfăcătoare. 


Cronologia evenimentelor şi a cazului juridic 


1945 

În mai 1945, un ofițer sau nişte ofiţeri din armata britanică de 
ocupaţie, acţionând, se pare, în ciuda unor ordine scrise ale superiorilor 
lor, inițiază o operație, groaznic de inumană în sine, care a dus la 
atrocități şi/sau la uciderea de către ruşi şi iugoslavi a multor refugiați 
aflați sub protecția britanicilor. 


1956 

Istoricul polonez Josef Mackiewicz publică Kontra, o relatare a 
unei brutale predări a cazacilor de către trupele britanice. 

Nikolai Krasnov, strănepotul Marelui Hatman Krasnov, este 
eliberat din închisoare în Uniunea Sovietică şi publică Hezabyvaemoe 
[Neuitatul]. 


1962 

Vyacheslav Naumenko, hatmanul cazacilor din Kuban, publică 
Volumul I din Velikoye Predatelstovo [Marea trădare]; volumul al 
doilea apare în 1970. 

Toby Low devine Lordul Aldington. 


1973 

Scriitorul Julius Epstein, din SUA, publică Operația KeelhauP, 
bazându-se pe documentele americane despre acest caz. 

Biroul Britanic al Arhivelor Publice (British Public Record 
Office) primeşte de la Foreign Office“ şi de la Ministerul de Război 
(War Office) dosarele din 1945 şi le pune la dispoziţia celor interesaţi. 


1974 
Lord Bethell publică The Last Secret (Ultimul secret). 


1977 
Contele Tolstoy publică Victims of Yalta (Victimele Yaltei). 


1978 
Tolstoy descoperă că dosarele relevante de la Ministerul de 
Externe britanic au fost distruse; obține duplicate de la Washington. 


1981 
Aldington pretinde că el a părăsit Austria în 25 mai 1945. 


1985 

Tolstoy publică The Minister and the Massacres (Ministrul şi 
masacrele). 

Nigel Watts, din motive care nu au legătură cu acest caz, publică 
un pamflet la adresa Lordului Aldington. Inter alia”, el se referă la 
Aldington ca fiind ofiţerul responsabil pentru ruşinoasele inițiative din 
mai 1945. Se consultase cu Tolstoy în ceea ce priveşte detaliile cazului. 

Lordul Aldington îl dă în judecată pe Watts pentru calomnie. 
Tolstoy, sigur de afirmaţiile sale, cere să fie şi el pus sub acuzaţie. 


1987-1988 
Aldington îşi pregăteşte acțiunea în justiție; iese la iveală faptul 
că Sun Alliance Insurance Company (Compania de Asigurări Sun 


3 Veche pedeapsă marinărească care consta în trecerea vinovatului prin apă, pe 
sub cala vasului (nota traducătorului). 

* Ministerul de Externe (nota traducătorului). 

5 Între altele(nota traducătorului). 

Alliance) îi acoperă cheltuielile; are acces la dosare la care lui Tolstoy i 
se refuzase accesul. 


1989 

Procesul pe fond se desfăşoară între 2 octombrie şi 30 
noiembrie; Tolstoy este găsit vinovat, iar lui Aldington i se acordă 
despăgubiri şi recuperarea cheltuielilor în valoare de 1,5 milioane de lire 
sterline, cea mai mare despăgubire acordată vreodată într-un caz de 
calomnie. 


1990 

Tolstoy face recurs; Aldington propune ca recursul să nu fie luat 
în considerare decât dacă Tolstoy dovedeşte că are bani să plătească 
costurile; grefierii de la Curtea de Apel resping această solicitare; 
Aldington face recurs împotriva acestei hotărâri şi câştigă; lui Tolstoy i 
se cere să depună 124.900 lire sterline, ceea ce acesta nu poate face; 
recursul este respins. Tolstoy este declarat falit. 

Tolstoy face recurs la Strasbourg, la Curtea Europeană a 
Drepturilor Omului, pe motiv că despăgubirile acordate lui Aldington îi 
violează dreptul la libertatea de expresie, conform Articolului 10 al 
Convenției. 


1991 

BBC realizează un film în seria Timewatch — „O trădare 
britanică”. Înainte de a fi difuzat, Aldington serie BBC-ului 
„rezervându-şi dreptul de a intenta proces pe motiv că filmul este 
calomnios”. BBC nu dă înapoi şi prezintă emisiunea (o singură dată). 

Lui Tolstoy i se interzice, prin hotărâre judecătorească, să 
vorbească în public ori să scrie despre acest caz. 


1993 
Tolstoy se adresează Curţii de Apel pentru a obține permisiunea 
să prezinte noi dovezi. Cererea este respinsă. 


1994 

Tolstoy prezintă o citaţie împotriva lui Aldington la Înalta Curte 
de Justiţie solicitând un ordin ca să nu se ia în considerare sentința din 
1989 pe motive de fraudă. 

Judecătorul Collins respinge citaţia ca pe un caz de 
obstrucționare a justiției. Apoi, printr-o hotărâre care a făcut istorie, îi 
pune pe avocaţii pro bono ai lui Tolstoy să plătească 60 % din 
cheltuielile de judecată ale lui Aldington, ceea ce înseamnă că, de fapt, a 
făcut în aşa fel ca Tolstoy să nu mai găsească vreodată avocaţi care să-l 
mai apere. 

La Strasbourg, Curtea Europeană a Drepturilor Omului declară 
că daunele acordate lui Aldington au încălcat dreptul lui Tolstoy la 
libertatea de expresie, conform Articolului 10 din Convenţie. 


1996 
În februarie, Tolstoy face recurs contra hotărârii Curţii Supreme 
de Justiţie. I se refuză cererea de recurs. 


Sursele de informaţii utilizate de cercetători 


Din 1957 până în 1970, au fost publicate mai multe memoriale, 
în ruseşte, şi unul în limba poloneză, privind aceste evenimente. 
Supraviețuitorii germani ai războiului şi-au scris şi ei memoriile; printre 
acestea se numără şi cele semnate de unii care au luptat alături de 
aşa-zisa Armată de Eliberare. Pentru cei interesaţi de problemă şi care se 
descurcă în aceste limbi (e cazul lui Bethell şi al lui Tolstoy), există deja 
mult material neprelucrat despre acest caz, în general. 

Totuşi, pe măsură ce interesul s-a focalizat tot mai mult pe 
problema responsabilități şi a motivaţiilor acestei inițiative şi, odată ce 
Bethell şi Tolstoy au înţeles cum fuseseră ignorate ordinele pentru a se 
lua inițiativa respectivă, din acel moment sursele care au contat au fost 
cele ale Forţelor Aliate. În referințele din cărţile lui Tolstoy pot fi găsite 
detalii despre aceste surse; o interpretare a lor şi a celor care, în mod 
misterios, au dispărut când a fost nevoie de ele ca dovezi în procesul din 
1989, apare în apendicele lui Mitchell (1997). 

Relatarea despre cum s-a întreprins o investigaţie evident 
imparţială a problemelor ridicate de Tolstoy (Raportul Cowgill), despre 
cum Lordul Aldington a obținut un sprijin deosebit în problema 
documentelor prin relaţiile sale politice, sprijin care i-a fost refuzat lui 


ê Reprezentarea juridică a unui client, fără plată: pro bono publico (pentru binele 
public) (nota traducătorului). 

Tolstoy, despre cum Ministerul Afacerilor Externe şi al 
Commonwealth-ului a pierdut dosarele atunci când era mai multă nevoie 
de ele şi le-a găsit atunci când a fost prea târziu — această extraordinară 
relatare apare, dar în altă parte, mai ales la Mitchell (1997). 

Dacă Aldington a fost într-adevăr ofițerul responsabil, atunci 
Tolstoy trebuie să dovedească faptul că a avut comanda în zilele când 
s-au dat anumite ordine. Două ordine cheie au fost date cu privire la 
această operaţiune, în după-amiaza zilei de 22 mai şi în 23 mai, şi 
amândouă au fost date cu autoritatea Generalului de brigadă al Corpului 
V de armată. Deşi, în ocazii anterioare, Aldington a afirmat că părăsise 
Austria în 25 mai, în momentul procesului el a spus că părăsise Austria 
înainte de fatalul ordin din 22 mai aşa că nu putea fi responsabil pentru 
consecinţe (funcția militară respectivă i-ar fi revenit succesorului său) şi 
că el plecase înainte de o şedinţă la care s-a hotărât ca aceia care se vor 
opune deportării să fie împuşcaţi. Din cauza lipsei de documentaţie şi a 
modului vag în care cei implicaţi au răspuns la întrebările privind datele 
respective, nu a fost posibil ca această problemă să fie finalizată. Tolstoy 
nu şi-a probat afirmațiile. 


Activitatea de investigaţie 


De ce s-au apucat cei doi de această investigație? Mulţi ani după 
cel de-al doilea război mondial, nu s-a înţeles, în general, sau pe deplin, 
cum au tratat germanii popoarele subjugate de ei, şi mai ales 
minoritățile. Chiar după ce s-a înţeles acest lucru, nu a existat un acord 
general că toţi cei implicaţi în vastul proiect de cruzime ar putea fi traşi 
la răspundere sau că era necesar a folosi toate mijloacele pentru a-i găsi. 
Spiritul competitiv al războiului rece i-a încurajat pe aliați să nu facă 
nimic ce ar putea şifona tabăra lor. Astfel, criminalii de război din 
Germania sau din ţările care făceau acum parte din „Vest” au fost adesea 
lăsaţi în pace. Caracterul pozitiv atribuit cauzei Aliaților, în cel de-al 
doilea război mondial, a fost transferat „Vestului” în timpul Războiului 
rece. A sugera altceva putea fi, uneori, periculos, aşa cum s-a întâmplat 
în perioada McCarthy, în SUA. 

Aceşti factori ar putea să ne lămurească de ce nu s-a pus 
întrebarea cum de au găsit Aliaţii nimerit să colaboreze cu criminali aleşi 
dintre foştii lor inamici, sau chiar să pună sub semnul întrebării însăşi 
atitudinea Aliaților în timpul celui de-al doilea război mondial. 

Timpurile se schimbă. Cazul „cazacilor” a fost întotdeauna cunoscut de 
destul de mulți oameni şi destui s-au simțit stânjeniți pentru ca el să nu 
fie niciodată uitat. S-a considerat că aceasta a fost „crima de război a 
Marii Britanii” şi că, deşi ar putea părea nesemnificativă pe lângă ororile 
comise de germani, ar fi impardonabil ca ea să fie dată uitării”. Dacă e să 
existe un vinovat, atunci el trebuie dezvăluit în aşa fel încât să se vadă că 
s-a făcut dreptate, chiar şi la cincizeci de ani după crimă. Au existat 
supraviețuitori care au dorit ca suferințele celor dragi să fie recunoscute 
şi această faptă să fie explicată. 

Bethell s-a numărat printre cei care au fost întotdeauna 
conştienţi de acest caz şi care şi-au îndreptat atenția spre documentele 
privitoare la locul şi la perioada respectivă imediat ce ele au devenit 
accesibile prin Biroul Arhivelor Publice (Public Record Office). Tolstoy, 
un istoric cu autoritate înainte de a deveni o persoană publică, ca urmare 
a acestui caz, s-a implicat foarte puternic emoțional. Crescut parțial 
într-o comunitate a ruşilor albi emigraţi în Anglia, el a cunoscut această 
poveste de la o vârstă foarte fragedă. Mai mult, unul dintre eroii 
copilăriei sale, Hatmanul Krasnov’, a fost ucis ca urmare a deportărilor. 
Tolstoy dorea să găsească o explicaţie acestui fapt, iar sentimentul de 
cavalerism se revolta împotriva modului în care a fost tratat eroul său 
(Norman 1990). 

Făcând ceea ce Aldington a numit o presupunere nedreaptă şi 
neprobată care i-a pătat reputaţia, Tolstoi şi-a atras o serie de năpaste. 
După ce a pierdut procesul de calomnie din 1989, partizanii lui au inițiat 
Fondul de Apărare „Repatrierea Forţată” (Norton-Taylor 1990) pentru 
a-l ajuta să facă recurs. Totuşi, Michael Davies, judecătorul procesului, a 
îngheţat acest fond. Aceasta a însemnat că în viitor el nu va putea să îşi 
plătească judecătorii şi, la început, a hotărât să se apere singur; când, în 


7 Consider că acesta e un rezumat corespunzător al poziţiei unora dintre 
partizanii lui Tolstoy, printre care se numără Sir Bernard Braine, Vicontele 
Cranbourne, Nigel Nicholson, Chapman Pincher, Aleksandr Soljeniţin şi Roger 
Scruton. 

* Krasnov a fost un soldat rus care a luptat împotriva bolşevicilor în timpul 
războiului civil din 1917-1920; după ce albii au fost înfrânți, a fugit în Franţa. 
Ca urmare a invadării Uniunii Sovietice de către germani, a contribuit la 
ridicarea unei Armate de Eliberare care intenționa să elibereze mai întâi Rusia 
de comunişti, iar apoi de nazişti. Krasnov a fost unul dintre cei din lagărele cu 
persoane dislocate care a fost predat şi ucis. 

1994, într-un alt proces, avocaţii au fost de acord să îl apere pro bono, 
judecătorul Collins a decis ca ei să plătească 60% din cheltuielile cu 
avocaţii celeilalte părți, de fapt, amendându-i serios pentru că l-au ajutat 
pe Tolstoy. Poate nu e surprinzător că Tolstoy, convins că judecătorii au 
multe prejudecăţi, folosesc orice ocazie pentru a -l împiedica să îşi 
susțină punctul de vedere. 


Documentarul de la Timewatch 


Timewatch este un serial istoric al BBC al cărui scop este „să 
prezinte o succesiune de filme, care se difuzează doar o singură dată, 
filme care durează de obicei 50 de minute pe BBC2, punând pe tapet 
probleme istorice, idei şi cazuri din istoria secolului al XX-lea sau 
dinainte de secolul al XX-lea”. Obiectivele programului sunt „să 
trezească interesul spectatorului pentru istoria dinainte de secolul al 
XX-lea şi să arate ecoul trecutului îndepărtat până azi”, precum şi să 
incite dezbateri, precum în emisiunile despre bombardamentele din 
timpul celui de-al doilea război mondial sau despre istoria imigrației 
(BBC 1999). Rivalul lui este emisiunea Secret History (storia secretă) 
de pe C4. 

„O trădare britanică” este un bun exemplu pentru arta 
documentarului britanic. Nu numai că Timewatch relatează evenimentele 
clar şi sistematic, dar o face cu secvențe bine alese, utilizate 
neredundant. Conţine material de arhivă care fie prezintă evenimentele 
în desfăşurarea lor, fie ilustrează excelent spiritul a vremii. 

Începe — şi această afirmaţie se repetă spre sfârşit — prin a afirma 
că procesul de calomnie l-a scos complet nevinovat pe Lordul 
Aldington, dar că acest fapt nu înseamnă că interesul pentru cazul 
propriu-zis s-a diminuat. Mai târziu, în cursul emisiunii, se remarcă 
faptul că înfrângerea lui Tolstoy s-a bazat pe faptul că el a făcut o 
greşeală cu privire la data plecării lui Aldington din Austria, şi deci a dat 
vina pe cine nu trebuia. Nu se menționează controversa cu privire la acea 
dată, sau faptul că Aldington a fost acuzat că s-a răzgândit în această 
privinţă. În acest sens, se poate spune că programul acceptă verdictul 
procesului de calomnie, adică, faptul că Aldington nu era de vină. Nu se 
sugerează niciunde că procesul nu ar fi fost corect. 

Poziţia lui Aldington e exprimată de aliaţii şi asociații lui, 
generalii de brigadă Tryon-Wilson şi Cowgill. Afirmaţiilor lui Cowgill 

privind necesitățile operaţionale li se acordă spaţiul şi respectul cuvenit. 
Se poate spune că şi Sir Charles Villiers, specialist în luptele de partizani 
din timpul celui de-al doilea război mondial şi, ulterior, un foarte distins 
industriaș şi scriitor, este şi el de „partea” lui Aldington în sensul că 
explică inițiativa în termenii climatului politic şi militar dominant. El nu 
împărtăşeşte, totuşi, opinia că refugiații au fost deportați de frica unui 
război iminent cu lugoslavia lui Tito, unul din argumentele în favoarea 
acestei inițiative. 

Fiind aşadar, scrupulos de politicoşi cu apărarea lui Aldington, 
realizatorii nu îşi ascund deloc, totuşi, convingerea că inițiativa a fost 
ruşinoasă şi nedemnă de o armată care pretinsese că este de partea 
adevărului şi a justiţiei. O grămadă de mărturii prezintă modul necinstit 
în care au fost trataţi refugiații în timpul preparativelor pentru deportarea 
lor şi brutalitatea cu care ea s-a realizat. Ofițeri britanici de diferite grade 
şi din medii şi regimente diferite îşi recunosc rolul, confirmând dovezile 
aduse de supraviețuitori. Una dintre mărturii — cea a unei tinere (pe 
atunci) care, scăpând din lagărul de la Auschwitz, în timpul colapsului 
german, s-a alăturat unor cazaci şi familiilor lor, ca să se trezească şi ea 
bătută şi împuşcată de trupele britanice — este cu deosebire 
impresionantă. Un martor foarte emoționant, ea a fost una dintre puținele 
persoane care au scăpat din haosul produs în timp ce armata îi forța pe 
refugiați să accepte să fie deportați. 

Realizatorii au făcut totul ca să evite justiția şi să fie imparțiali, 
conform BBC Producers’ Guidelines (Ghidul realizatorilor BBC, 1996). 
De exemplu, în apărarea acestei iniţiative s-a spus adesea că pe vremea 
aceea în Austria era haos şi că autorităţile britanice se aflau sub o teribilă 
presiune fizică, politică şi administrativă. Deşi aceste afirmaţii nu sunt 
întotdeauna confirmate de amintirile supravieţuitorilor britanici, totuşi 
ele sunt repetate în timpul emisiunii, probabil încercându-se o atitudine 
corectă față de cei care au luat această inițiativă. Mai mult, trupele 
britanice sunt puse într-o lumină cât mai favorabilă posibil, se 
accentuează stressul pe care unii l-au resimţit pentru că au trebuit să se 
supună unor ordine care le cereau să fie necinstiți şi brutali. Un ofițer ne 
spune cum a scris un raport critic despre aceste acțiuni, menționând 
dezgustul soldaţilor (Nicholson, vorbind la BBC 1991) — ulterior, i s-a 
cerut să îl dezmintă într-un alt raport; se reaminteşte astfel 
telespectatorului că nu toate documentele corespund faptelor, chiar dacă 
sunt vechi şi oficiale. 

Problema responsabilității este examinată cu grijă. Nu se dă nici 
o explicație cum a fost posibil ca dispoziții clare ordonate de Churchill şi 
Alexander să fie ignorate la nivel executiv. Ofițerii britanici de la fața 
locului „ştiau că ceva nu era în regulă... mulți dintre ei nu aveau nici o 
legătură cu Rusia”, în cazul unităților de cazaci identificabili (Davies la 
BBC 1991); aproximativ o mie de germani internaţi separat în lagăr au 
fost predaţi ruşilor (se presupune ca aproximativ 80% au murit în lagăre 
de muncă forțată) conform unui ordin din 24 mai care se referea la nemți 
şi la ceilalți înlăgărați (adică, femei, copii, bătrâni) deşi toți britanicii 
ştiau că aceştia nu erau sovietici; se pare că iugoslavii deportaţi, contrar 
ordinelor precise ale primului-ministru Churchill, au fost măcelăriți, aşa 
cum se anticipa şi aşa cum se aşteptau paznicii lor britanici. Omul care a 
negociat cu britanicii şi care apoi a organizat masacrul este intervievat în 
mod foarte semnificativ, deoarece el este unul dintre ofițerii care, cu 
mult dezgust, i-a minţit astfel încât să-i ducă de nas şi să-i deporteze pe 
refugiaţi (Nicholson, vorbind la BBC 1991). Sunt găsite şi filmate 
gropile comune. Documente oficiale, imagini de la locul faptelor şi 
mărturii cutremurătoare formează toate împreună o textură reuşită care 
conturează un caz convingător. 

Nimeni nu este numit criminal de război, nimic negativ nu este 
atribuit unei persoane anume, cu excepția ofițerului iugoslav care se 
condamnă singur. Realizatorii au fost foarte grijulii să se conformeze 
regulilor BBC care stipulează: „Nu trebuie să folosim limbajul în mod 
neglijent pentru a sugera judecăţi de valoare, angajamente sau lipsa 
obiectivității” (BBC 1996: 7). 

Lordul Aldington însuşi este tratat cu mănuși. El e prezentat ca 
un tânăr ofiţer care, la vârsta de treizeci de ani, era al doilea general de 
brigadă din armată, ca vârstă (BBC 1991). Atunci când, ulterior, în 
program se descrie modul în care femeile şi copiii au fost înşelaţi pentru 
a se asigura predarea lor, naratorul apelează la justificarea lui Aldington: 

„în ciuda faptului că acelor civili nu li s-a spus unde mergeau, 
generalul de brigadă Low (acum Lordul Aldington) a afirmat la procesul 
de calomnie că el simțea că probabil i-a lăsat pe bărbaţi să îi însoţească 
din compasiune”. (Comentariu, BBC 1991) 

Abordarea nu e deloc senzaţională, şi totuşi este, în sensul că 
martorii sunt emoționanţi — cei care au suferit, precum şi cei cărora le 
este ruşine că au îndeplinit ordine care i-au făcut pe alţii să sufere. Ceea 
ce e semnificativ este incapacitatea unor ofiţeri superiori, a unor factori 

de decizie din acel timp sau a apărătorilor lor, să recunoască vreun soi de 
responsabilitate sau chiar să admită enormitatea a ceea ce s-a făcut, deşi 
aceasta poate fi şi o manevră a realizatorului. 

Telespectatorul imparțial va rămâne, cred eu, cu puternica 
impresie că s-a înfăptuit un rău şi că cineva undeva nu e chiar curat. 
Faptul că acuzaţiile nu au rezistat la analiză nu înseamnă că nu există 
nici un ticălos, sau nişte ticăloşi. Deşi îl descriu pe Tolstoy ca pe un ins 
compromis, permițându-i să explice de ce contează acest caz, realizatorii 
demonstrează că e vorba de un caz important: „Eu nu spun că dețin 
adevărul dar, dacă cineva nu luptă pentru ca adevărul să fie investigat şi 
recunoscut, şi eu asta doresc, evenimente groaznice ca acesta se vor 
repeta” (Tolstoy la BBC 1991). 

Cu alte cuvinte, oamenii nemiloşi trebuie să ştie că vor fi traşi la 
răspundere pentru faptele lor chiar şi cincizeci de ani mai târziu; regulile 
decenţei se aplică atât învingătorilor cât şi învinşilor, acelaşi tip de 
criminal poate apărea în orice societate dacă i se dă fie şi numai 
posibilitatea să creadă, sau dacă chiar crede că nu va fi descoperit; 
reprezentarea onoarei britanice nepătate nu poate fi apărată cu minciuni 
şi afirmaţii vagi; în aceste caz, au fost trădate unele idealuri, cum ar fi 
dreptatea şi compasiunea şi este necesar să se ştie de ce. 


Comentariu 


Pentru societatea britanică, învățămintele cele mai directe ale 
acestui caz sunt cele juridice. În diferite procese, la care a fost parte, 
Tolstoy a fost tratat, se pare, fără respectul acordat lui Aldington, o lipsă 
de respect care a dus la părtinire. Nu s-a reuşit să se țină cont de dovezi, 
nu s-a reuşit să se recunoască dauna cauzată părţii Tolstoy prin 
„dispariţia dovezilor şi incapacitatea de a lua sau a pune la dispoziție 
stenograme. Mărimea daunelor impuse lui Tolstoy a fost uriaşă; la 
vremea aceea a fost cea mai mare daună de acest fel. Nu a fost corect 
faptul că ea a fost evident calculată pentru a-l distruge pe Tolstoy; 
apărarea lui Aldington a fost susținută de Sun Alliance Insurance 
Company (Compania de Asigurări Sun Alliance; o problemă interesantă 
în sine, dar o problemă mai ales pentru acţionarii acestei companii). 

În septembrie 1990, la un simpozion al avocaţilor şi ziariştilor 
cu experienţă, cazul Tolstoy-Aldington a fost citat ca o demonstraţie a 
faptului că „actualele structuri juridice [în cazurile de calomnie] nu sunt 

pe deplin sigure şi ar trebui modificate” (Norton-Taylor 1990). Charles 
Gray, avocatul lui Aldington a afirmat, atunci când a câştigat 1,5 
milioane lire sterline de la Tolstoy, că Juraţii nu ar trebui deloc folosiți în 
cazurile de calomnie. Un alt avocat important, Michael Beloff, „a 
solicitat o diminuare a puterii judecătorilor de a interzice difuzarea 
informațiilor privind desfăşurarea proceselor, ceea ce nu se întâmplă în 
America ori în Europa continentală” (Norton-Taylor 1990). 

Se presupune că au existat obstrucții în încercările lui Tolstoy de 
a face recurs, ceea ce am prezentat în detaliu mai sus. Interdicţia de a 
discuta despre acest caz a stârnit şi ea interes. Ca urmare a unei decizii a 
Curții de Apel din 1987, s-a susținut că o interdicție dată „pentru o 
situaţie, e valabilă pentru toate situaţiile” (Welsh şi Greenwood 1999). 
Interdicţia de a-şi prezenta opiniile, impusă lui Tolstoy, în 1989, a fost 
privită de BBC, după 1991, ca extinzându-se şi la filmul „O trădare 
britanică”, a cărui prezentare, aparent, putea fi considerată un caz de 
sfidare a curţii; atunci când redactorul serialului (şi realizatorul filmului 
„O trădare britanică”) a fost invitat să vorbească despre acest caz 
studenților, el şi-a exprimat regretul de a nu o putea face din cauza 
interdicției. Mai mult, din punct de vedere tehnic, este un act de sfidare a 
curții dacă Tolstoy continuă cercetarea şi oferă informaţii mass-mediei. 

Se pot trage mai multe învățăminte cu caracter general din acest 
caz. Acum câțiva ani, înainte de Birmingham Six, Guildford Four, 
Investigația Scott şi aşa mai departe, britanicilor le venea greu să creadă, 
mai întâi, că era posibil un acord tacit ca să se muşamalizeze lucrurile şi, 
în al doilea rând, că judecătorii puteau fi atât de părtinitori, ignoranți şi 
incorecți. Cazul de calomnie Tolstoy a subminat şi mai mult încrederea 
în sistem. El a atras atenția şi asupra modului non-cavaleresc în care 
politicienii aleşi pot să se folosească de arhivele publice în Marea 
Britanie, şi asupra necesităţii unor reguli şi sisteme pentru a împiedica 
acest fapt. 

Mulţi au regretat că problema aceasta a ieşit la lumină, din cauza 
modului în care ea s-a reflectat asupra cavalerismului britanic, iar unii au 
lăsat chiar ca acest regret să le întunece simţul dreptăţii; alţii şi-au făcut 
un titlu de glorie din a submina ceea ce lor li s-a părut a fi un mit lipsit de 
sens. Nici o atitudine nu este lăudabilă. Totuşi, ele arată ce pasiuni pot 
provoca problemele ridicate de investigarea istoriei. 

Istoricii reinterpretează tot timpul istoria, ştiind că istoria 
fiecărei perioade este influenţată de pasiuni, prejudecăţi, politici şi limite 

ale vremii. Ei pot scoate le iveală noi dovezi, noi tehnici şi noi atitudini. 
Ei nu urmăresc neapărat o soluţie definitivă, dar pot încerca să sfideze 
interpretarea dominantă deoarece aceasta este o contribuţie meritorie la 
dezbaterea în sine. Nu toate reinterpretările istorice vor avea o influență 
directă asupra noastră; cercetările empirice ale lui Joseph Needham cu 
privire la ştiinţa şi civilizația din China au schimbat atât modul nostru de 
a înţelege istoria ştiinţei şi a comerțului dar au şi pus sub semnul 
întrebării europocentrismul nostru; totuşi, ar trebui să se perinde 
generaţii pentru ca acestea să facă parte din viaţa noastră de zi cu zi. 
Teoriile lui Emmanuel Todd despre dezvoltare şi procesul politic ar 
putea intra în aceeaşi categorie. O chestiune de relevanță imediată: în 
1999, un istoric amator irlandez a făcut o descoperire uimitoare, a cărei 
argumentare era meticulos de transparentă şi care a fost aplaudată 
respectuos în recenzii; el a demonstrat, cu dovezi istorice, că imaginea 
lui Oliver Cromwell ca măcelarul de la Drogheda, o imagine atât de 
puternică, în istoria irlandeză, încât ea singură ar fi putut servi ca o 
justificare a existenţei terorismului național, este un mit. Mai mult decât 
atât, se pare că mitul a fost inventat intenționat de un individ identificabil 
în secolul al XIX-lea, a cărui fantomă (presupunem noi) a avut de atunci 
satisfacția de a vedea nonsensul preluat şi repetat în neştire, de-a valma, 
de eminenţi istorici şi propagandişti politici”. Acesta a fost un caz de 
regândire a istoriei cu relevanță imediată. 

Ziariştii de investigaţie se interesează de trecut în măsura în care 
acesta reverberează aici şi acum. Investiţia de timp şi resurse este atât de 
mare încât vor alege, de obicei, acele subiecte care cred ei că vor avea 
sau vor stârni să un larg interes, ori, poate, chiar o audienţă de masă. Ei 
vor apela la fiorul secretelor întunecate, la revelaţia care rezultă din 
răsturnarea unor presupuneri. Ei se vor prevala de libertatea de a accede 
la documente anterior clasificate ca fiind strict secrete , sau de 
disponibilitatea celor care sunt de acord să vorbească deoarece 
circumstanțele, sau ei înşişi, s-au schimbat. Ei pot să se bazeze pe 
amintirile pe care resentimentele sau suferința le-au menţinut vii. 


” Fără îndoială, acest subiect va fi abordat din nou, dar între timp Tom Reilly 
(1999) pare să fi scos cel mai mult din el. Vezi şi R. Dudley-Edwards (1999). 

Cazul „cazacilor” a făcut posibile toate acestea. Parte din 
fascinația lui provine din faptul că vina nu a fost nimănui atribuită, 
RST 
încă `. 


' Lordul Aldiington a murit în anul 2000. Contele Nikolai Tolstoy, care este 
rudă îndepărtată a celebrului scriitor rus cu acelaşi nume, trăieşte şi publică. 
Ultimul său volum, publicat în 2004, este o biografie a tatălui său vitreg, 
romancierul Patrick O’Brian. În 1991, în timpul conflictului dintre Serbia şi 
Croația, a fost observator internațional. A candidat la alegerile parlamentare din 
Marea Britanie în 2001 şi 2005 (nota traducătorului). 

15 
Jefuind ecologiştii 
Un exemplu din 7he Cook Report 
(Raportul Cook) 


Hugo de Burgh 


În acest capitol abordăm două probleme: interesul larg pentru 
mediu în legătură cu temele şi ocaziile pe care acest interes le creează 
pentru ziaristul de investigaţie; şi modul în care 7he Cook Report 
(Raportul Cook) a făcut din jurnalismul de investigaţie un teatru popular. 
Luate împreună, aceste chestiuni ne atrag atenţia asupra modului în care 
probleme ştiinţifice complicate pot fi abordate de mass-media, precum şi 
riscurile trivializării, informaţiilor tendențioase şi dezinformării. 


Mass-media şi problemele de mediu 


Problemele mediului au devenit ştiri majore în anii '70 ai 
secolului al XX-lea; în Marea Britanie corespondenții industriali au 
început să dispară şi au fost înlocuiţi de corespondenţii pe probleme de 
mediu. Popularitatea lor pare a fi acum în declin pe măsură ce 
telespectatorii şi cititorii au ajuns să se deprindă cu viziunile catastrofice 
sau cel puțin au devenit mai sceptici dacă rapoartele de mediu au o 
relevanță imediată pentru ei. 

Cercetările au arătat că cetăţenii ţărilor bogate, în special 
femeile, au dovedit până acum o mare preocupare pentru mediu; un 
indiciu al acestei tendințe este apariția spectaculară a grupurilor de 
presiune care, în anumite cazuri, s-au transformat din protestatari 
excentrici, marginali în factori de influență politică, numeroşi, bogați şi 
sofisticaţi. Totuşi, nu toată lumea este de acord cu privire la rolul jucat 
de mass-media în acest proces (Andreson 1977: 171). Un model privind 
efectele mediatizării este, poate, pertinent aici. Anderson (urmându-i pe 
McQuail şi Windhal 1981) sugerează că: 

„opiniile individuale depind mult de ceea ce se percepe ca fiind 
opinia "*majorității” asupra unei probleme anume... indivizii obțin indicii 


323 


cu privire la relativa importanță a unor anumite puncte de vedere. Dacă 
poziția unui individ nu pare a fi în acord cu opinia dominantă, atunci 
există percepția că e mult mai puțin probabil că ei îşi exprimă propriile 
opinii decât atunci când sunt percepuți ca beneficiind de un larg sprijin. 
(Anderson 1997: 78) 

Astfel sondajele de opinie prezentate în mass-media 
influențează comportarea oamenilor; campaniile de mare vizibilitate, 
cum ar fi cea pentru benzina fără plumb (vezi Capitolul 10), au o dublă 
funcție; ele îşi pot realiza scopul afirmat, pot însemna o schimbare în 
politica guvernamentală, dar ele realizează aceasta, în parte, deoarece 
chiar importanța problemei create de campanie a convins mulţi oameni 
că aprecierile asupra problemei ale celor care susțin campania generează 
perspectiva dominantă şi că aceste aprecieri ar trebui să fie luate în 
considerare. Modelele răspândirii ideologiei create de Brosius şi 
Kepplinger arată cum grupurile de presiune îşi extind influenţa prin 
reviste de specialitate ale căror articole sunt, apoi, prezentate în revistele 
de interes general, ale căror preocupări sunt culese de media cunoscută 
de unde ele se răspândesc în marele public. Alte studii citate de 
Anderson (1997: 179) sugerează că influența mediei asupra populației, 
în general, în ceea ce priveşte problemele de mediu este redusă; dar ele 
au impact asupra celor care stabilesc politicile publice. Acest fapt se 
leagă de teoriile despre influenţa mass-mediei prezentate de Wayne 
Parsons (1995). Alte cercetări (Bell 1991) ne arată că numai dacă 
oamenii au deja conştiinţa problemei în discuție, mai află ei ceva în plus 
din mass-media. 

Modificările climei ca urmare a scăderii ozonului şi a încălzirii 
globului au devenit o chestiune de politică internaţională în anii '70 ai 
secolului al XX-lea. Bell (1994) a studiat modul în care problema a fost 
abordată de mass-media în Noua Zeelandă, a cărei economie este cu 
deosebire sensibilă la climă, precum şi efectul acestor relatări asupra 
populației. Concluziile lui Bell privind abordarea acestei chestiuni sunt 
salutare pentru ziarişti. El ne arată cum au fost distorsionate opiniile 
savanților de către ziarişti, cum circulă informaţia pe care ei o oferă 
ziariştilor şi cum sfârşeşte ea prin a fi distorsionată. Se aplică cinci 
tehnici: 

1. „forţa ilocuţionară“ este folosită pentru a afirma ceea ce 
savanții preferă să speculeze; 

2. exagerarea; 

3. afirmarea iminenţei, prezentarea fenomenului ca sigur ori 
iminent; 

4. plasticitatea, descrierea colorată a problemei astfel încât se 
creează o impresie puternică şi memorabilă; 

5. confuzia, amestecul de informaţie astfel încât scăderea 
ozonului sau efectul de seră sunt, de exemplu, combinate într-un 
scenariu de mare grozăvie. 

Ca urmare a aplicării acestor tehnici, cititorii văd o catastrofă cu 
multe fațete în jurul lor; e posibil ca ei să fie învățați să creadă că un 
anume fenomen, despre care savanții speculează doar ca s-ar putea să ne 
afecteze peste sute de ani, e cert şi iminent, dacă nu cumva, e deja aici 
(ibid. 1994). O altă reacţie este că cititorii pot înceta să creadă absolut 
orice privind acest subiect. 


Sursele şi problemele surselor 


Faptul că sursele pun probleme ziariştilor este foarte bine ilustrat 
de salutarele colecții de eseuri ale lui Matt Ridley, Down fo Earth (La 
pământ) | şi II (1995 şi 1996). Aici el aruncă o privire proaspătă asupra 
problemelor de mediu ale momentului: ploaia acidă, politica pescuitului, 
resursele de combustibil, multiplele cauze ale apariției dăunătorilor, 
populația, avertismentele privind foametea, creşterea nivelului mărilor, 
primejdiile cauzate de soare etc. şi pune la îndoială fie cunoştinţele 
ştiinţifice pe care se întemeiază temerile respective fie soluţiile propuse, 
adoptând intenţionat o perspectivă sceptică ori „contrară” (cum zice el). 

În multe ocazii el arată că opinia la modă nu este neapărat cea a 
savanților care ştiu cel mai mult despre o anume chestiune, de exemplu 
ploaia acidă şi melanoamele presupuse a fi rezultatul expunerii 
prelungite la soare. El oferă un convingător memento că este uşor pentru 
ziarişti să se ia după mode dacă nu vor să examineze cu atenție 
temeiurile lor. O exemplificare a acestui fapt, care nu e citată de Ridley, 
este incapacitatea ziariştilor de a aborda teama de excesul de populaţie 
de mai bine de 35 de ani. Aceasta a fost cea mai vestită şi mai 
îndelungată serie dintre prezicerile apocaliptice unde ziariştii au eşuat; 
rezultatul eşecului de a cerceta dovezile în mod adecvat sau de a lua în 
considerare perspectivele alternative oferite de comunitatea ştiinţifică a 
fost nişte politici publice care au afectat viețile a milioane de oameni 
(Simon 1992, Kasun 1988). 

Ridley pune credulitatea în probleme de mediu pe seama 
grupurilor de presiune care folosesc hiperbola, spune el (Ridley 1996: 
79, 87, 101), în competiţia pentru fonduri!. Atunci când abordează 
problemele de mediu, ziariştii sunt confruntați cu interesele unor grupuri 
bogate şi puternice, cu oficialități din domeniul relațiilor publice şi cu 
susținători de campanii şi el recomandă cunoaşterea surselor 
informaţiilor şi a mediului din care provin informatorii. 

Shoemaker a susținut că nu justeţea punctului de vedere al unei 
surse afectează modul în care ziaristul îşi selectează sursele, ci caracterul 
extrovertit, agresivitatea, credibilitatea (atribuită lor de ziarişti), 
accesibilitatea sau măsura în care pot fi citate (Shoemake: 1996: 1282). 
În Marea Britanie cele mai active grupări ecologice sunt Greenpeace şi 
Friends of the Earth (Prietenii pământului). Există mai multe sute de alte 
organisme de la Nature Conservancy Council (Consiliul rezervațiilor 
naturale) la Royal Society for the Protection of Birds (Societatea regală 
pentru protecţia păsărilor) şi National Trust (Trustul naţional). Se crede 
că unele dintre aceste organizaţii sunt bogate şi influente, că au politici şi 
interese financiare de apărat. Greenpeace este suspectată de unii că 
lansează anumite campanii mai degrabă din dorința de a stimula 
înscrierile decât pentru a atrage atenţia asupra unei probleme reale 
(Ridley 1996); s-a argumentat că National Trust (Trustul naţional), cel 
mai cunoscut organism pentru protecţia naturii, serveşte unele interese 
de grup deşi se prezintă ca fiind altruist (C4 1994). Armele lor sunt cele 
ale tuturor grupurilor de presiune şi includ informări realizate de experți 
plauzibili, comunicate în presa scrisă, în format video sau audio, 
pseudo-evenimente şi contacte în lumea factorilor de decizie şi a 
formatorilor de opinie. Ziariştii, în general, apreciază sursele care par a fi 
recunoscute de întreaga societate; într-un studiu despre mediatizarea 
dezastrelor ecologice de către ziare, s-a constatat că ziariştii se bizuiau 
mai degrabă pe sursele guvernamentale decât pe savanți (Hornig 1992). 


The Cook Report (Raportul Cook) 


! Ridley însuşi are şi el, aşa cum o şi recunoaşte (1996: 41), un punct de vedere; 
el argumentează că drepturile de proprietate apără, mai degrabă decât distrug, 
mediul, o opinie diferită de cea a multor agenţii internaţionale şi naționale. 

Central Broadcasting este una dintre cele cincisprezece 
componente regionale ale lui Independent Television (ITV) în Marea 
Britanie (Londra are două) şi face parte din Carlton Communications, 
care are două licenţe ITV (pentru zilele de lucru ale săptămânii): Londra 
şi Midlands (Upshon 1997). În portofoliul său, Carlton are şi procente 
însemnate din Meridian TV, London News Network, GMTV şi Select 
TV. Franchiza lui Central Broadcasting acoperă un sfert din Anglia cu o 
populație de aproape 9.000.000. Condiţiile franchizei cer ca Central să 
furnizeze anumite tipuri de programe, mai ales programe regionale şi 
ştiri, deşi programul de bază, ca şi în alte regiuni acoperite de ITV, este 
furnizat de Network Centre la care Central contribuie cu numeroase 
programe. 

Producţia sa pentru reţea este bogată şi renumită; poate că cele 
mai renumite sunt Family Fortunes (Averi de familie), Inspector Morse 
(nspectorul Morse) şi The Cook Report (Raportul Cook). The Cook 
Report a fost iniţiat în 1985 de Roger Cook din Noua Zeelandă, care 
fusese creatorul lui Checkpoint (Punct de verificare)? serialul 
investigativ al BBC. Printre altele, serialul a dezvăluit pornografia 
infantilă, taxele de protecţie din Irlanda de Nord, traficul de copii din 
Brazilia, cămătarii rechini, traficul cu fildeş, criminalii de război din 
Bosnia şi piața neagră rusească de plutoniu. „Câteva au fost urmate de 
inculparea cu succes de către poliţie a ticăloşilor şi de schimbări majore 
în legislaţie” (Central Television 1997). Cook este mândru de „serviciul 
nostru după vânzare” prin care se referă la a face depoziţii la tribunal 
care vor duce la condamnarea ticăloşilor şi citează printre realizările 
serialului legislația privind prostituția infantilă, un tratat de extrădare 
între Marea Britanie şi Spania şi închiderea unui lagăr de refugiați din 
Hong Kong. 

„Ceea ce încercăm să facem este să prezentăm ceea ce noi 
considerăm că este dăunător pentru public, fie că e vorba de pornografie 
infantilă sau de gangsteri. Şi să luăm de pe străzi oameni care nu ar 
trebui să fie acolo, cum ar fi membrii UDA [Ulster Defence Association] 
[Asociaţia de apărare din Ulster] care fac bani prin jecmănirea 
companiilor din construcţii. Dovezile noastre au făcut ca aceştia să fie 
condamnaţi. Scopul nostru este să ducem apărarea victimelor cât de 


? Pentru propria sa copleșitoare relatare despre viaţa şi aventurile sale, vezi Cook 
(1999) Dangerous Ground. London: Harper Collins. 

departe putem; eu văd jurnalismul de investigație ca pe cel mai bun 
exemplu de audiovizual în serviciul public”. (Cook 1999) 

The Cook Report este scump, peste 180.000 de lire sterline 
pentru fiecare emisiune, şi are nevoie de un prezentator star al curajului 
şi inițiativei. În 1996, Network Centre (care ia The Cook Report de la 
compania ITV care îl realizează pentru rețeaua națională ITV) a luat în 
discuție desființarea emisiunii ca parte a unei reorganizări a actualităților, 
deşi avusese un rating foarte ridicat pentru un program de actualități’. 
Totuşi, ei s-au gândit mai bine şi The Cook Report a rămas sub forma 
unor programe speciale, cam de o oră, aproximativ la fiecare două luni. 

Caracteristicile lui The Cook Report sunt alegerea unui subiect 
binecunoscut — în exemplul de mai jos, vânătoarea în ţarc, cu toate 
implicațiile sale privind ucigaşii laşi care parodiază pe nobilul vânător de 
altădată — în cadrul unei teme care stârneşte emoții reconfortante cum ar 
fi, în acest caz, cele legate de bătălia pentru protecţia mediului şi a 
speciilor primejduite. Se foloseşte forma narativă şi, pe măsură ce se 
descoperă strat după strat, aproape că îl poţi auzi pe principalul narator 
şoptind „şi apoi?”, pe măsură ce fiecare neaşteptată evoluție a povestirii 
este menită a spori participarea ta. Telespectatorul se aşteaptă şi obține 
elementele potrivite genului: un apărător drept (D-1 Cook), un ticălos, 
identități presupuse, o înscenare, o vânătoare, victima sau victimele care 
vor fi justificate, chiar răsplătite. Cu alte cuvinte, stilul narativ dramatic 
este tipic, mai degrabă decât piramida răsturnată a reportajului obişnuit. 

Formula programului The Cook Report a fost copiată de alte 
programe, dar atunci când a fost utilizată pentru prima dată ea a fost 
remarcabilă; aşa s-a întâmplat cu efectele atmosferice, inclusiv cu 
camera de luat vederi ţinută în mână şi muzica stranie (Beckett 1995). 
Telespectatorii anticipează din casele lor o confruntare dramatică; 
potrivit unui studiu de audiență, le „place ca emisiunea să-i facă să stea 
pe marginea scaunelor” (Cook 1999). Criticile s-au concentrat pe 
chestiunea dacă aceste metode narative diminuează seriozitatea 
problemelor examinate sau dacă fac imposibilă abordarea altor 
probleme. Tim Tate, odinioară unul dintre realizatorii programului The 
Cook Report, glumeşte pe seama faptului că şedinţele de redacție se 
învârteau în jurul chestiunii „cine îl va lovi pe Roger de data aceasta?” 


3 Diferite discuţii, în cursul anului 1998, cu David Mannion, fostul redactor la 
The Cook Report.. 

(Tate 1997). Cook respinge vehement acest fapt. Cu toată modestia lui, 
totuşi, The Cook Report este omul; el este eroul pentru mulți, cunoscut 
pentru faptul că a primit ameninţări cu moartea şi a fost văzut pe ecran 
fiind agresat de ticăloşi indignaţi în timp ce el le înfrunta mânia. 

A atrage atenția asupra produsului nu înseamnă a diminua nici 
munca de investigație, nici motivaţia echipelor care încearcă să îndrepte 
greşeala şi să învingă răul. În investigația Cook despre businessul din 
muzica pop (Central 1997b), faptul că el a reuşit să ne menţină atenția 
trează timp de două emisiuni cu acest subiect s-a datorat cu siguranță atât 
priceperii narative cât şi documentării, documentare care a dovedit 
modul suspectat, dar, până acum, nedovedit, în care au putut fi realizate 
„succesele” pe piaţa discografică a muzicii pop, cheltuind ceva bani ici şi 
colo. Cook a găsit o fată plăcută, dar altfel obişnuită, şi a creat un grup 
pop pentru ea, i-a scos un cântec şi l-a promovat pentru a demonstra 
întregul proces de fabricare a unei celebrităţi pop. Emisiunile erau 
amuzante şi, întocmai ca alte Cook Reports, dar spre deosebire de alte 
forme de jurnalism de investigaţie al căror sector de viaţă se limitează la 
durata subiectului în discuţie, acestea probabil trezeau interesul pe 
măsură ce se repetau. 

Emisiunea a fost aspru criticată uneori, dar niciodată mai mult 
ca în cazul celor două ediţii despre morţile subite (1994) şi al celei în 
care se făcea o investigație despre banii donați pentru a sprijini greva 
Uniunii Naţionale a Lucrătorilor din Mine (1990). În martie 1990 The 
Cook Report a lucrat împreună cu Daily Mirror la ceea ce proprietarul 
lui Mirror, răposatul Robert Maxwell, a descris ca fiind „jurnalism de 
investigație clasic”. Ziariştii de investigație au dezvăluit nu numai că 
National Union of Miners (Uniunea Naţională a Minerilor) (NUM), care 
se luptase cu guvernul de atunci timp de zece ani în problema 
restructurării industriei energiei, primise fonduri străine în timpul 
grevelor organizate de ea, dar unii din banii donați de minerii sovietici şi 
de colonelul Ghaddafi din Libia fuseseră folosiți pentru a face mai 
confortabilă viaţa unor importanţi oficiali ai NUM. 

În cartea lui despre această problemă, Seamas Milne susține nu 
numai că detaliile nu erau corecte, dar şi că ziariştii implicaţi au fost 
induşi în eroare de către duşmanii politici ai liderilor minerilor şi de 
cunoscute servicii secrete care au implantat idei şi indicii şi au oferit 
reporterilor rapoarte de supraveghere şi interpretări convenabile ale 
ideilor şi indiciilor (Milne 1995). Aceste acuzaţii au fost respinse în 

întregime de către ziariştii implicați. Sugestiile că emisiunea a fost 
„manipulată de Serviciile Secrete” sunt rizibile, spune Cook. Afirmațiile 
făcute în cadrul emisiunii s-au bazat pe cel puțin două surse şi toate 
faptele au fost atent verificate (Cook 1999). 

The Cook Report a fost atacat de alt program de televiziune, de 
data aceasta de Dispatches de pe C4 care l-a supus şi pe Cook însuşi 
cunoscutei tehnici Cook de a solicita interviuri aşteptând în fața casei. 
Cook le-a dat cu tifla cu succes, în timp ce folosirea ei pe bază de acord 
comun asupra lui Arthur Scargill, liderul NUM, îi dăunase lui Scargill 
care a fost perceput dezavantajos, rostind ceva ce părea a fi frazeologie 
juridică despre solicitarea de a vedea întrebările înainte. Dai/y Express a 
descris acest program drept „un proces la televiziune” (Milne 1995: 49). 

Programul despre decesele subite a prezentat o teorie a unui 
important savant, care fusese consultant, că substanţele care amână 
aprinderea, recomandate de guvem pentru a fi folosite la fabricarea 
saltelelor de copii, puteau, în anumite circumstanțe, produce gaze 
otrăvitoare. Potrivit unui comentator, a urmat o panică printre părinții de 
copii mici care au cumpărat saltele noi în cantităţi mari şi şi-au exprimat 
temerile, în mii de scrisori şi telefoane, mass-mediei şi surselor de 
consiliere (Beckett 1995). OED”, emisiunea ştiinţifică a BBC-ului, a 
cercetat afirmaţiile din The Cook Report şi le-a atacat. Cook şi-a apărat 
programul pe motiv că el oferea o tribună opiniilor celor mai respectate 
autorităţi ştiinţifice, păreri care nu au fost niciodată respinse ca fiind una 
dintre cauzele deceselor subite, că cei care l-au atacat au utilizat o 
documentare eronată în sine şi că, indiferent de mecanismele care legau 
saltelele de decese, retragerea lor de pe piață a dus la o semnificativă 
descreştere a deceselor subite (Cook 1999). 

Aceste două critici serioase trebuie văzute în context. Dacă 
accepţi că jurnalismul de investigaţie trebuie să se întâmple, atunci 
accepți şi că el va avea duşmani şi că, din timp în timp, documentarea va 
fi caracterizată drept selectivă, autoritățile excentrice, cercetătorii prea 
entuziaşti, managerii incapabili să detecteze mâna intereselor străine. În 
lunga carieră a programului The Cook Report nu e defel surprinzător să 
dai şi peste nişte cârcotaşi. 


* QED, prescurtare a expresiei latine „quod erat demonstrandum” („ceea ce 
trebuia demonstrat”) (nota traducătorului). 

Exemplu: „Realizând un măcel“ 


Baza interesului public pentru această emisiune este faptul că, 
deşi există un acord internaţional privind protecția speciilor pe cale de 
dispariție — rinocerii, broaştele țestoase, elefanții, tigrii ş.a.m.d. — 
deoarece oamenii ocupă un loc tot mai mare pe suprafaţa pământului, se 
ştie că acest acord — CITES sau Convenţia pentru comerțul internațional 
cu specii pe cale de dispariţie din flora şi fauna sălbatică — este în mare 
măsură încălcat. Dovada acestui fapt a fost obținută, de exemplu, de 
către Environmental Information Agency (Agenţia de Informații de 
Mediu) (în ciuda numelui ei, care sună oficial, un grup de presiune 
format din activişti care se pricep la filme video şi investigație, Grundy 
1996) şi, în acest caz, de către ziarişti. „Realizând un măcel!” relatează 
despre o vânătoare, şi anume cum a obținut Roger Cook dovezi despre 
traficul cu specii presupuse a fi protejate de CITES, modul în care a 
înregistrat el uciderea ilegală şi crudă a unor astfel de specii şi apoi cum 
a dus el dovezile la South African High Commission (Înalta Comisie 
Sud-Africană) (Ambasada) pentru a cere să se acţioneze în numele 
nostru, al tuturor. 

Textul acestei emisiuni este explicit, în sine, şi relativ scurt. Am 
hotărât, aşadar, să îl încorporez, uşor prelucrat şi mulțumesc lui Central 
Television pentru permisiunea acordată să fac acest lucru. Citind acest 
scenariu, cititorii ar trebui să observe: 

e scenele de la început sugerează că vei vedea un măcel; 

e acumularea progresivă a dovezilor, unele obţinute prin filmări 
cu camera ascunsă; 

e apelul la simpatiile noastre şi la mânia noastră în calitate de 
clienți mişei; 

e înscenarea pentru dealeri; 

e realizarea confruntării; 

e confruntarea; 

e declarația către lume. 


„Realizând un măcel” 


Montaj generic cu împuşcături dramatice, urmăriri... muzică 
emoţionantă... Cook conducând un vehicol de teren în Africa... 

Roger Cook: Astă-seară, vânând vânătorii — îi dăm în vileag pe 
oamenii care fac mulți bani ucigând animale protejate deoarece sunt pe 
cale de dispariție. 


Un „paznic de vânat” din Africa de Sud lângă un leu împăiat. 


Sandy McDonald: Două treimi jos, o treime sus, chiar lângă 
omoplat. Puşcă-l acolo şi el o să sară şi o să facă mult zgomot şi o să 
fugă şi probabil că o să moară... 


Montajul se termină cu imaginea generică a „Confruntării lui 
Cook”, întreruptă de imagini panoramice ale Parcului Naţional Kruger. 


Roger Cook: Acesta este Parcul Naţional Kruger, poate cea mai 
cunoscută rezervaţie pentru animale sălbatice în libertate situată într-o 
zonă de dimensiunile Țării Galilor. Aici, milioanelor de turişti, 
majoritatea dintre ei britanici, le-a plăcut să vadă vânatul mare bine 
protejat, ceea ce face reputația Africii de Sud ca adăpost sigur pentru 
speciile amenințate cu dispariţia de pe continent. 

Investigația noastră a descoperit adevărul şocant, care nu le-a 
fost niciodată spus acestor turişti: nici un animal nu este în siguranță aici, 
nici măcar Regele Junglei. 

Noi am descoperit că până şi leii sunt furați de sub nasul 
paznicilor ca să moară în bătaia puștii şi să o sfârşească pe peretele unui 
bogătaş. 


Schimbare de peisaj, imagini generale de pe Costa del Sol. 


The Cook Report a venit pe Costa del Sol, în Spania, terenul de 
distracție al celor bogaţi, pentru a descoperi fața de neacceptat a 
vânătorii de vânat mare — bogăţia este evidentă, mai puțin vizibili sunt 
intermediarii lipsiţi de scrupule care satisfac cel mai josnic instinct — 
intermediarii, precum Jose Iglesias şi Luis Gomez, aparent, oameni 
cumsecade, dar care, pentru o anumită sumă de bani, vor rezolva ca să 
împuşti orice doreşti, oricum doreşti, oriunde în lume — un vânat oricât 
de rar. 


Schimbare de peisaj — întâlnire. 

Roger Cook: La câteva minute după ce l-a întâlnit pe d-l 
Gomez, echipei sub acoperire de la The Cook Report i s-a oferit să 
împuşte ilegal gorile, tigri şi jaguari. 

Ca recomandare, el a oferit acest film video cu o vânătoare de 
jaguar în Bolivia, complet, cu clientul pozând şi cu împuşcarea prohibită. 


Schimbare de peisaj — biroul unei companii. 


Reveniţi la Marbella, am fondat o companie fictivă, am pretins 
că suntem agenţii unor oameni bogați care doreau trofee de vânătoare, 
chiar dacă erau obținute ilegal. 


Cook spre cameră: 


Acesta este un reportaj despre cruzime şi lăcomie. Dintr-un 
birou din această ţară renumită pentru devotamentul ei faţă de vânătoare 
sub toate formele ei în întreaga lume, am întemeiat, de formă, o 
companie care a oferit recompense grase vânătorilor care puteau aranja 
pentru clienţii lor ca ei să vâneze absolut orice. Răspunsul a fost uimitor. 

Vânătorii spanioli recomandau Africa de Sud pentru tipul de 
vânătoare care ne interesa. 


Schimbare de peisaj — din nou în Africa 


Roger Cook: Echipa noastră a descoperit acest ranch condus de 
vânătorul profesionist, Chris Sussens, vecin cu vestitul Parc Naţional 
Kruger. 

Imaginile îngrozitoare pe care le veți vedea, filmate la o 
vânătoare legală organizată de Sussens, trebuiau să maseze ego-ul 
clientului francez. 


Un vânător ucigând un leu în tufiş. 
A fost un drum scurt, dar o moarte rapidă pentru leu. 
A fost nevoie de mai multe minute şi de încă alte şase 


împuşcături în afară de cele pe care vi le vom arăta noi pentru ca leul să 
moară. N-au vrut să strice trofeul împuşcându-l în cap. 


333 


Filmare ascunsă 


Sussens poate rezolva şi o vânătoare ilegală de feline mari în 
țarcuri mici, ceea ce se numeşte vânătoare în țarc. 


Filmare ascunsă 


Chris Sussens: Numai atunci pot garanta un animal, când îl 
ofer ca vânătoare în țarc, ceea ce nu îmi place să fac şi în mod normal nu 
se face în zona asta, trebuie să mergeţi spre Free State, o să vă dau pe 
operatorul liber de acolo care are lei în îngrădituri mari şi puteți merge 
într-o îngrăditură mare şi puteţi împuşca leul acolo. În mare, terenul 
unde tipul ăsta are lei este de aproximativ 20 ha. 


O altă scenă — se vede un tânăr. 


Roger Cook: Bruce Hamilton a fost odinioară şef de fermă în 
cadrul unui proiect care, credea el, urmărea creşterea leilor. Când a 
descoperit că specialitatea era, de fapt, vânătoarea în ţarc, a plecat 
dezgustat luând şi acest film video. 


Imaginea leoaicei lângă gardul de sârmă, puii de cealaltă parte, 
trişti. 


Leoaica a fost despărțită de puii ei uimiţi care încă mai calcă pe 
urmele mamei de partea cealaltă a îngrăditurii de sârmă. In timp ce ei se 
uită, un vânător german se pregăteşte pentru măcel. 


Bruce Hamilton: Ceea ce se întâmplă aici, în Africa de Sud, 
este cumplit de dezgustător. O mulțime de proprietari de ranch-uri cu 
mult vânat fac o grămadă de bani împuşcând lei care au fost crescuţi în 
cuşti şi doar în acest scop. Îi scot afară din cuşti fie gonindu-i, fie 
momindu-i şi un client din străinătate vine într-un Land Rover sau pe jos 
şi îi va împuşca pentru propria sa plăcere. 

Roger Cook: Roy Plath este bogătaşul care avea leoaica aceea. 
L-am contactat pentru a vedea dacă ne-ar vinde unul dintre leii lui 
domesticiți pentru vânătoarea în țarc. Dornic să ia banii clientului nostru, 

ne lasă să filmăm mostrele prăzii fără a arăta îngrăditurile de sârmă 
pentru a păstra iluzia unei vânători cinstite în spațiu liber. 

L-am rugat să filmeze o invitaţie personală clientului nostru 
fantomă. A fost încântat să ne servească. 


Reclamă în fața camerei realizată de: 

Roy Plath: Domnule James Rogers, încântat să vă cunosc, 
aşteptăm cu nerăbdare să vă întâlnim în Africa de Sud. Aş vrea să spun, 
după cum vedeți, se pare că avem aici exact leul potrivit pentru 
D-voastră şi aşteptăm cu nerăbdare să puteţi veni şi să împuşcaţi leul şi 
să aveţi trofeul în biroul sau casa D-voastră, cum veţi dori. 


Vedem leul. 


Roger Cook: Domnul Plath dorea şi el să împuşte leoaica asta 
tânără, Shamwari, deoarece are rahitism. Au intervenit ecologiştii şi unul 
dintre puţinele refugii pentru lei din Africa de Sud este casa ei, acum. În 
siguranță faţă de ceea ce proprietarul consideră a fi o practică barbară. 

Simon Trickey: Vânătoarea în ţarc e ca şi cum ai vâna peşti 
într-un butoi, este lipsit de etică, este al dracului de uşor şi aduce o 
mulțime de bani multor oameni. 


Scene de aeroport. 


Roger Cook: Pentru moment, departe de vânătoarea de lei spre 
un alt vânat, la Londra, în timp ce Luis Gomez, intermediarul spaniol, 
soseşte să ne explice cum progresează planurile sale pentru o vânătoare 
ilegală de gorile. ÎI aşteptăm la Heathrow şi îl ducem la omul despre care 
i-am spus că este fratele unui client teribil de bogat. 


Filmare cu camera ascunsă a întâlnirii dintre Cook şi negustori. 
Gomez, la stânga, ne-a oferit deja gorila dar este reținut în fața 
interpretului nostru, confirmă, însă, că vom primi exact ceea ce dorim şi 


mai vrea încă 12.000 de dolari pentru scoaterea ilegală a capului gorilei 
din țară. 

Roger Cook: Şi între timp, ce să fac eu, ca să vă țin în priză, o 
să vă dau 2.000 de dolari avans... 

Gomez refuză să dea o chitanță, dar va indica coordonatele 
terenului de vânătoare din Camerun pentru ca noi să putem zbura 
nesupărați de nimeni. 


Scene cu gorile. 


Roger Cook: Evoluţia în perspectivă a vânătorii îi îngrozeşte pe 
experţii în gorile, cum este lan Redmond, care spune că au mai rămas 
12.000 de exemplare din aceste animale impozante. 

Ian Redmond (intervievat): Sunt aproape umane, iar a merge şi 
a împuşca una, este, presupun, este... este o imagine grețoasă despre 
tipul de specie căreia îi aparținem. 


Înapoi la întâlnirea filmată cu camera ascunsă. 


Roger Cook: Gomez spune că putem vâna şi tigri pe cale de 
dispariţie în Malaysia folosind oamenii lui de legătură corupți. 


Tigrii în îngrădituri de sârmă... splendizi tigri. 


Dar de ce să riscăm să fim prinşi vânând tigri pe cale de 
dispariţie în Malaysia când poţi împuşca tigri captivi într-o vânătoare 
particulară, în ţarc, în Africa de Sud pentru 100.000 de dolari bucata? 

Acesta este un alt om de afaceri bogat, Farnie Roberts, ferma lui 
are tigri bengal, leopard negru şi jaguar. Ca şi Roy Plath, vrea şi el să 
ascundă îngrăditurile de sârmă de bogații noştri clienţi şi chiar taie o 
gaură în sârmă pentru camera noastră. 

Niciodată nu s-a eliberat vreun permis de vânătoare ca să 
împuşti aceste feline şi, cu siguranţă, nu în condițiile de țarc pe care le 
are d-l Roberts în oferta lui. 


Filmare ascunsă. 


Farnie Roberts: Am țarcuri care sunt cam de 100 m pe 100 m. 
Cam aşa ceva. Nici tu, nici clienţii tăi, nici tigrul nu puteţi ieşi de acolo. 

Specialist mascat, discutând cu Roberts. 
Farnie Roberts: Şi acesta e de împuşcat... 
Imaginea unui jaguar. 


Roger Cook Acest jaguar frumos este în plus faţă de ce a cerut 
d-l Roberts până acum pentru 100.000 de dolari, clientul nostru îl poate 
împuşca şi pe el. 

Am prezentat dovezile noastre actriței Virginia McKenna care 
s-a dedicat protejării felinelor mari din Africa de când a jucat în Born 
Free (Născut liber), împreună cu leoaica Elsa, în anii '60 ai secolului al 
XX-lea. 


McKenna dă o declaraţie la ea acasă. 


Virginia McKenna: Nu cred că cineva, în afara unei persoane 
cu o minte bolnavă sau pervertită, ar putea numi acest tip de vânătoare 
sport şi din mărturiile pe care le-am văzut în programul D-voastră, ar 
trebui să fie interzisă de acum înainte. 


Secvenţă cu lei. 


Roger Cook: Din nou Africa de Sud şi mai mulți lei 
condamnaţi. De data aceasta, vânătorul Mossie Mostert care conduce o 
altă unitate care funcționează la marginea Parcului Kruger. El vrea să-i 
vândă clientului nostru unul dintre cele optzeci şi şase de animale ale 
sale pe care le ţine în cuşti pentru vânătoare, inclusiv, de-acum în cinci 
ani, rarii lui lei albi atunci când vor fi având destui pui ca să fie 
disponibili câțiva. 

Leii albi. 

Dar în Parcul Naţional Kruger, cea mai cunoscută rezervație a 


lumii, Regele Animalelor dispare încet şi în taină. 


Cook uitându-se la elefanți. 

În cele trei zile de când suntem în Kruger, am văzut multe 
animale sălbatice, dar nici un petec de piele ori fir de păr de leu, 
simbolul acestui parc național. Poate că un motiv valabil de ce vedem 
leii mai rar decât odinioară este că ei sunt ademeniţi dincolo de marginea 
parcului şi în cătarea vânătorilor de ţarc. 


Operaţiile celui care împăiază animale. 


Roger Cook: Este uşor de văzut de ce există o presiune pentru a 
aproviziona vânătorii de vânat mare cu o cantitate constantă de vânat — 
numai americanii cheltuiesc 110.000.000 de dolari pe an în Africa de 
Sud obţinând trofee ca acesta şi este o piață care creşte rapid deoarece 
specialiştii în împăierea animalelor din Africa de Sud lucrează tot anul 
ca să le trimită bogaţilor lor clienți suvenirurile lor însângerate. 


Filmare cu camera ascunsă în biroul lui McDonalds în timp ce 
ea îşi numără banii. 


Tracy McDonalds: Atât de multe sunt permise la export 
deoarece se simte că sunt pe cale de dispariţie, ceea ce este şi foarte 
absurd. 


Roger Cook: [Iat-o pe Tracy McDonald, care conduce, 
împreună cu soţul ei, Sandy, ceea ce ea pretinde a fi una dintre cele mai 
mari unități de vânătoare din Africa de Sud. Anul trecut, ea se laudă că 
compania ei a aranjat vânătoarea a peste o mie de animale, dar noi am 
descoperit că multe dintre cele mai profitabile sunt, de fapt, furate. 

Încă o dată, plătim o garanţie grasă şi, surprinsă de camera 
noastră ascunsă, ea explică cum administrația turismului şi guvernul 
Africii de Sud sunt duşi de nas în timp ce leii din Parcul Kruger sunt 
furați pentru vânători în ţarc, prin gardurile care înconjoară parcul. 

Tracey McDonald: Sapi un pic sub gard şi laşi un pic de carne 
stricată de partea aceea şi apoi o tragi lăsând o dâră de sânge şi leul 
respectiv adulmecă mirosul acela aşa de uşor şi iese afară. 


Înapoi în tufiş. 

Roger Cook: A fura lei din Kruger în zilele noastre este, pur şi 
simplu, o chestie de apăsat un buton. Unu, întrerupi curentul electric din 
gard şi altă chestie, dai drumul la banda cu răcnetul de chemare al leilor 
pe blasterul tău de ghettou. Nu le trebuie mult leilor să răspundă 
chemării şi să ajungă sub gard. 

Şi acesta este destinul pe care trebuie să îl înfrunte un leu de la 
Kruger — moartea în condițiile atent controlate dintr-o vânătoare în țarc. 
Bruce Hamilton explică cum a sfârşit-o leoaica. 


Din nou leoaica şi puii. 


Bruce Hamilton: Leoaica avea trei pui. Am scos-o afară din 
tabără în dimineața aceea într-un fel de împrejmuire de 100 de hectare, 
ceea ce nu este legal, iar ea încă mai alerga în susul şi în josul gardului, 
nu pleca de lângă pui deşi s-a folosit o momeală ca să încercăm să o 
ademenim departe de garduri astfel încât... vânătorul nu va vedea 
gardurile şi va fi pradă iluziei. 


În timpul secvențelor cu moartea violentă a leoaicei: 
Roger Cook: O iluzie anume. 
Împuşcătură. 


Bruce Hamilton: Chiar dacă ea n-a plecat de lângă gard, el tot 
a împuşcat-o. Puteai vedea puii de partea cealaltă a gardului, dar acest 
lucru nu-i deranja. Chiar atunci când leoaica a fost jupuită de piele şi 
laptele îi curgea din sfârcuri, chestia nu-l deranja pe vânător, nici pe 
vânătorul profesionist că ea continua să dea lapte pentru puii aceia şi că 
acum ei nu mai aveau mamă. 

Virginia McKenna: De necrezut, nu-i aşa? A despărți o leoaică 
de puii ei, a răni un animal pentru ca el să moară în agonie; cum poate 
cineva să găsească vreo plăcere în acest soi de aşa-zisă vânătoare, trebuie 
să fie complet bolnav, asta e tot ce pot să spun. 


Schimbare de peisaj — hoteluri etc. 
La prânz cu prieteni/ținte. 

Roger Cook: La Barcelona urmează să îi întâlnim pe José 
Iglesias şi Luis Gomez care cred că primesc de la noi 40.000 de dolari 
pentru vânătoare ilegală de gorile din Camerun. Toate animalele pe care 
ni le-au oferit într-o engleză perfectă sunt protejate de legea 
internațională potrivit a ceea ce se numeşte Convenţia CITES. 

Cred că ar trebui să ştiţi ceva — eu sunt un reporter de televiziune 
şi voi ne-aţi oferit să vânăm trei animale ocrotite. Noi putem vâna 
animalele desenate în cartea aceasta pe care tocmai ne-aţi arătat-o, 
gorilele, ne-aţi oferit un jaguar, şi asta e CITES, asta e ilegal. Ne-aţi 
oferit un tigru, ne oferiţi posibilitatea de-a ucide animale incluse în 
CITES 1, asta e ilegal. Animale care nu e voie să fie ucise. 


Gomez/Iglesias, destul de surprinşi, au uitat să vorbească 
englezeşte, bombănesc, se ridică să plece; Cook arată că are un 
microfon ascuns. 


Roger Cook: Şi mai mult, vorbiţi englezeşte perfect... Mai 
mult, domnule Iglesias, v-am înregistrat vorbind englezeşte perfect la 
acest microfon ... 

Iglesias şi Gomez dau înapoi dar vor avea de-a face cu 
autorităţile spaniole, acum, că noi le-am prezentat un dosar cu activitățile 
lor de braconaj. 


Schimbare de decor — Africa de Sud şi o vânătoare — Cook în 
costum de vânător. 


Roger Cook: Vânătorii din Africa de Sud cred că îl vor duce la 
o plimbare pe omul de afaceri James Rogers, alias Roger Cook. El nu 
trebuie să ştie că aceasta este o vânătoare în ţarc. De fapt, noi îi ducem 
de nas pe vânători înregistrând evenimentul pentru ceea ce zicem noi că 
este un film video ca să ne fălim. 

Horcăind şi gâfâind, el face pe vânătorul incompetent şi 
nepriceput, care are nevoie de tot ajutorul posibil şi este o pradă uşoară 
pentru Mossie Mostert, proprietarul terenului, şi Sandy McDonald, cel 
care organizează vânătoarea. 


Sandy McDonald: Nu e prea rău odată ce eşti aici, e pe drum, 
ştiţi, e destul de rău acolo. 

Să intrăm înăuntru, să bem ceva şi să trecem prin niscaiva 
proceduri aici şi niscaiva... 


Un conac în mijlocul parcului, McDonald ,„pădurarul” lângă 
un leu împăiat. 

Scene în care se aude doar vocea comentatorului în camera de 
antrenament ,Pădurarul ”. 


Roger Cook: Îşi împart cei 18.000 dolari plătiți pentru această 
expediție de o oră. Nici un program de televiziune nu a pătruns atât de 
departe în lumea secretă şi sordidă a vânătorii în țarc, dar mai întâi o 
lecţie rapidă de ucis leii. 

Sandy McDonald: Fiind un leu de rezervaţie, nu e prea prudent 
cu oamenii, cu maşinile şi cu chestii din astea, ceea ce înseamnă că e 
destul de relaxat, dar odată ce s-a ridicat în picioare, e atent la noi, asta e 
foarte important, locul unde se trage e foarte important, primul glonte e 
cel mai important glonț. După aceea vom rezolva problemele, dacă sunt 
probleme. Şi ceea ce trebuie să ţineţi minte, d-l Rogers, este că vrem să 
încercăm să-i rupem un picior, ăsta e cel mai important lucru la orice 
felină. Acum el are... urmăriţi piciorul în sus, la două treimi de jos şi la o 
treime de sus... e locul vital pentru a rupe piciorul. Noi asta vrem să-i 
facem, aşa că dacă se întâmplă să fie rănit, are un picior mai puţin, ceea 
ce face să fie al dracului de uşor pentru noi. E mai uşor la câini, e mai 
uşor la orice alt animal. Acum el o să aibă o coamă mai mare decât ăsta, 
poate puţin mai lungă, aşa, decât ăsta. Aşa că e important, mental, să nu 
luați coama drept piept, ţineţi minte asta... 

Sandy McDonald: ... ţineţi minte că pieptul lui acolo, înăuntru, 
e în spate. Tot ce trebuie să faceți este ca atunci când se uită fix la 
Dumneavoastră, ceea ce probabil va face, să îl împuşcaţi chiar aici sub 
bărbie. Împuşcaţi-l chiar acolo... pentru că el se va uita în jos la noi, 
deoarece iarba e deasă. E cald, el e într-un loc răcoros. Pieptul şi piciorul 
la nouăzeci de grade, două treimi de jos, o treime de sus, de la claviculă. 
Puşcaţi-l acolo şi o să sară pe loc şi-o să facă mare tărăboi şi o să fugă şi 
probabil că o să moară şi, nu, ei nu sunt animale greu de ucis, au pielea 
moale şi au un sistem nervos foarte dezvoltat ceea ce înseamnă că 
întregul efect al glonţului e resimţit de corpul lor şi absorbit şi îi doare. 

Roger Cook: McDonald recunoaşte că ne oferă un leu din 
Parcul Kruger, dar el nu-i spune domnului Rogers ceea ce a mărturisit 
echipei noastre sub acoperire mai înainte. 


Secvenţe filmate anterior cu camera ascunsă. 


Sandy McDonald: E un leu pentru vânătoare în tarc, să fie clar, 
dar e un exemplar reuşit, e o momeală şi-i va fi destul de uşor să tragă 
prima dată în el. 


Înapoi la relatarea de bază şi expediţia de vânătoare. 


Roger Cook: Fiecare secvenţă a aceste sordide afaceri este 
înregistrată pe bandă pe măsură ce cameramanul d-lui Rogers filmează 
aşa-zisa expediție a clientului. 

Sandy McDonald: Ceea ce vom face noi va fi să mergem la 
tabără şi să te lăsăm să tragi câteva focuri la ţintă. 


Cook exersează la ţintă — se pricepe. Ei se uită la ţinta la care a 
tras. 


Roger Cook: Cum adică, două au intrat pe aici? 
Sandy McDonald: Două au intrat pe aici, ceea ce e foarte bine 
pentru că poți ... 


După ce s-a terminat exerciţiul de tras la ţintă, se reia aşa-zisa 
urmărire a unui animal sălbatic în libertate. Muzică. Vehicolele se 
deplasează prin parc, oprindu-se din când în când să dea de urma leului 


(9. 
Secvențe filmate anterior cu camera ascunsă. 


Sandy McDonald: Din partea noastră, totul e gata, voi, 
flăcăilor... şi o să-l fac fericit, ştiu ce să spun la momentul potrivit şi tot 
restul. 

Sandy McDonald: Bun, în fond ce se întâmplă este că, ăă ... 
această zonă e lângă Parcul Naţional Kruger şi ceea ce avem noi aici este 
o deplasare de obicei a leilor bătrâni care ies afară. Odată ce vin aici, noi 

îi ținem în virtutea faptului că avem acolo o momeală destul de bună şi 
fiind un animal care de felul lui e leneş, o să se tot învârtă pe lângă 
momeală şi atunci este cu adevărat momentul potrivit să îl prindem 
deoarece e întins pe jos, lângă momeală. 

Roger Cook: Conspirația continuă pe măsură ce ne apropiem 
de leul acum amețit de droguri şi incapabil să scape. 


Secvenţe filmate anterior cu camera ascunsă. 


Sandy MeDonald: L-am tranchilizat, e un leu al dracului de 
reuşit... nimeni nu va bănui nimic. 

Specialistul sub acoperire: Bine. 

Sandy McDonald: Facem mulți. 


În maşini. 


Roger Cook: Acolo, în tufiş, vânătorii se prefac că dezleagă 
şarada detectării prăzii, deşi ştiu precis unde este. Toate astea sunt doar 
pentru spectacol. 


Ei, găsesc” leul. Se aude doar vocea lui Cook: 


Şi iată-l, după ce am dat târcoale douăzeci de minute printr-o 
zonă restrânsă din tufiş, găsim şi leul nostru din Kruger. Ademenit să 
iasă din rezervaţie, apoi drogat, ca să-i dea vânătorului şansa de a-l ucide 
de aproape fără cel mai mic risc pentru sine. 

Sandy McDonald: (îşi instruieşte clientul) Vreau să te uiţi la el 
prin lunetă. Vreau să îi găseşti ochii. Vreau să mergi în jos cu privirea pe 
gât, apoi să îl împuşti acolo unde se termină coama, pe umăr. Împuşcă-l 
şi, nu te grăbi, trage frumos. Nu uita, e un leu. E cald, nu vrea să se 
mişte, dar dacă îl pierdem, rana e rea. Trebuie 

să-l împuşcăm de aici. 

Roger Cook: (schimbând tonul şi înfruntându-l pe McDonald 
care timp de câteva minute nu reuşeşte să înțeleagă ce se întâmplă) ... 
Acum, hai să-ți spun eu de ce n-o să împuşc acest leu, nu i se dă nici o 
şansă şi tu ştii asta, iar eu nu sunt un om de afaceri. Sunt un reporter de 
la televiziune care face un reportaj despre vânătorile în țarc şi despre asta 
e vorba aici, nu-i aşa? 

Sandy McDonald: Uite, leul Dumneavoastră. 

Roger Cook: Asta e o vânătoare în ţarc, nu-i aşa? Nu voi trage 
în acest leu, n-are nici o şansă. E drogat, ne-ai spus-o mai înainte, ştii că 
a fost drogat. Colegii mei sunt, toţi, de la aceeaşi companie de 
televiziune, s-o lăsăm baltă. Asta e o vânătoare în ţarc, eu nu împuşc leul 
acela, şi nici tu nu o să-l împuşti. Nu i se dă nici o şansă. A fost 
tranchilizat. E un leu care s-a întâmplat să fie aici sau a fost momit 
peste... 

Sandy McDonald: (încă neînţelegând situaţia dificilă în care se 
găseşte) A fost momit. 

Roger Cook: ... a fost momit să treacă de la Parcul Naţional... 

Sandy McDonald: Da. Da. 

Roger Cook: ... Deci, de fapt el aparţine altcuiva. 

Sandy McDonald: Nu, el ține de locul ăsta. 

Roger Cook: ... şi a fost momit şi asta nu e etic, nu-i aşa? 

Sandy McDonald: Ba nu, e etic. 

Roger Cook A fost strămutat, asta nu e etic. A fost împuşcat 
dintr-o maşină, asta nu e etic. 

Sandy McDonald: E din parc. Hai să punem punct aici... 

Roger Cook: Nu, noi nu mergem pe jos, ne întoarcem şi 
revenim la locul inițial. Eu plătesc pentru chestia asta. Nu împuşcăm leul 
ăla. 

Prins asupra faptului, McDonald ne-a cerut să îi predăm filmele, 
apoi, când am încercat să plecăm de la Mostert Farm cu ele, atmosfera a 
devenit amenințătoare. 

Roger Cook: Drumul era blocat de oameni înarmați până în 
dinţi care ne-au împiedicat să ajungem în siguranță la şosea. 


Filmare ascunsă, bătăuşi înarmaţi ameninţă grupul lui Cook. 


Chiar atunci când a sosit poliţia, nu au vrut să ne dea drumul. 

În cele din urmă s-a deschis poarta, dar vânătorii au spus foarte 
clar că ei vor filmele noastre cu vânătoarea în țarc. 

În timpul unor negocieri care au durat o oră, am scos filmele pe 
ascuns, şi am primit un avertisment categoric de la poliţie să nu ne mai 
întoarcem. 


Schimbare de decor — Trafalgar Square, Londra. 

Roger Cook: Reveniţi în Marea Britanie, am dus dosarul nostru 
despre vânătoarea în țarc la Înalta Comisie a Africii de Sud. 

Constatările noastre l-au şocat pe Adjunctul Înaltului Comisar al 
Noii Republici. 


Adjunctul Înaltului Comisar — Happy Mahlangu: Vai de 
mine, sunt pur şi simplu îngrozit că aşa ceva încă se mai întâmplă în țara 
mea. Vă promit, vă spun, după chestia aceasta voi vorbi cu nişte 
persoane de la mediu, de la minister şi îi voi atenționa cu privire la ce ați 
găsit voi, fraţilor, şi o să îi rog să cerceteze această problemă deoarece ea 
trebuie stopată şi trebuie stopată imediat. 

Roger Cook: Din păcate, va fi prea târziu pentru a-l ajuta pe 
leul nostru drogat şi închis în ţarc. Înainte de plecarea noastră, vânătorii 
ne-au spus că el va supravieţui doar până când va veni următorul străin 
bogat să îi ia viaţa — pentru bani. 


Comentariu 


Cei care au o atitudine critică față de emisiune afirmă că The 
Cook Report supra-dramatizează problemele lumești, umblă după 
escroci mărunți, accesibili şi nu înţelege implicațiile mai largi ale 
reportajelor. Aceste persoane cu atitudine critică îşi ratează ținta. 
Comunicarea eficientă reflectă valorile culturale ale celor cu care dorim 
să comunicăm. Comunicarea eficientă transformă „ceea ce ştiţi deja” 
oferind o structură nouă în cadrul unui format sau gen recunoscut, aşa 
cum în lumea veche poemul epic putea fi populat cu diferiţi războinici 
sau îndrăgostiţi, dar el oferă aceleaşi satisfacţii datorită utilizării unor 
tehnici familiare şi motivării sale cu ajutorul unor concepții împărtăşite. 
Cu alte cuvinte, ca vehicol pentru jurnalismul de investigaţie, The Cook 
Report îşi cunoaşte publicul. Da, subiectul este unul dintre acelea pentru 
care el poate fi sigur că spectatorii îl vor simpatiza, deoarece nu e defel 
neortodox. O temă mai puţin convenţională ar fi, cum ar putea spune 
Ridley, modul în care Convenția CITES însăşi primejduieşte 
supraviețuirea speciilor, dar un reportaj despre această problemă ar fi 
foarte complicat şi, deşi ar putea extinde orizontul spectatorilor, el s-ar 
putea lovi de dificultățile de comunicare identificate mai sus. Scopul 
acestei emisiuni —7he Cook Report — este mai modest, dar este atins; ea 

demonstrează modul în care reglementările internaţionale, naționale, şi 
locale sunt călcate în picioare de oameni pregătiţi să jefuiască moştenirea 
tuturor pentru propria îmbogăţire şi o fac foarte eficient. Ticăloşii au 
căzut în cursă, ticăloşia lor a fost dovedită şi prezentată. 

Programul îndeplineşte încă o sarcină neobişnuită. În 
jurnalismul de investigaţie, prăpastia dintre ceea ce se urmăreşte într-un 
ziar de format mare — investigaţii serioase cu o deschidere spre interesul 
public — şi ceea ce se urmăreşte pe piaţa tabloidelor — jurnalismul de 
dezvăluire, este mare. The Cook Report face pasul dintre cele două 
abordând subiecte de interes public într-un format popular. 

16 
Politica înaltă şi comportarea decăzută 


Insight (Analiza) la Sunday Times 
Hugo de Burgh 


Insight (Analiza) şi viaţa publică britanică 


„Insight” („Analiza”) este o operaţie de adunare a ştirilor şi de 
analiză la Sunday Times, paralelă şi separată de departamentele de Ştiri 
interne şi Ştiri internaţionale şi, întocmai ca ele, depinzând de 
redactorul-şef de la Ştiri. „Insight” nu are un spațiu anume şi nici nu 
trebuie să realizeze un reportaj săptămânal; personalul programului este, 
de obicei, format cam din cinci ziarişti cu experiență, dintre care mulți au 
scris cărți bazate pe activitatea lor investigativă (unii sunt menţionaţi la 
sfârşitul capitolului). 

„Insight” este semnătura cea mai legată de jurnalismul de 
investigaţie din presa britanică, deşi au existat şi alte echipe şi grupuri de 
la alte ziare care i-au făcut competiţie, cum ar fi Guardian, mai ales în 
ultimii ani. „Insight” a apărut pentru prima dată în 17 februarie 1963. La 
vremea aceea, creşteau numărul şi pretenţiile celor care îşi făceau 
reclame; a rezultat mai mult spaţiu pentru reclame prin extinderea 
spațiului pentru materialele editoriale şi s-a creat spaţiu pentru a permite 
ziariştilor să scrie pe larg. Primul caz major mediatizat ca urmare a 
acestor evoluţii a fost un material de 6.000 de cuvinte, publicat în 9 
septembrie 1963, despre ministrul britanic, John Profumo, acuzat că a 
mințit Camera Comunelor cu privire la asocierea sa cu un spion 
potențial. Ceea ce era neobişnuit cu privire la acest material, la vremea 
aceea, a fost, mai întâi, prezentarea lui narativă şi, în al doilea rând, 
„atenția minuțioasă până la detaliu care urma să devină un element 
caracteristic pentru Insight” (NICAD 1997). Apoi 

„a intervenit dezvăluirea Rachman, o relatare privind 
ascensiunea unui imigrant polonez al cărui nume a intrat acum în limbă 
pentru a semnifica un proprietar de imobile de la periferie, acaparator, 
lipsit de scrupule, un proprietar de mahalale. În octombrie [1963] 
„Insight a publicat un reportaj cu titlul „Culise la Blackpool: oră de oră, 

în lupta pentru putere”. Materialul prezenta problemele din cadrul 
Partidului Conservator după ce primul ministru, [Harold] Macmillan s-a 
îmbolnăvit înainte de conferinţa partidului”. (NICAD 1997) 

Anii '70 ai secolului al XX-lea sunt, în general, priviţi ca zilele 
de glorie ale jurnalismului de investigație din Marea Britanie şi acest 
lucru e valabil datorită îndeosebi rubricii „Insight”. „Insight” a fost 
modelul perioadei, cu uriaşe investigaţii, timp îndelungat, bugete mari şi 
o abordare editorială foarte încurajatoare” (Doig 1992: 46). 

A existat întotdeauna o puternică motivaţie şi un idealism 
inspirat mai ales de redactorul Harold Evans de la Sunday Times. Sub 
conducerea lui, principalele succese, printre multe altele, ale lui 
„Insight” au fost cazurile thalidomida şi dezastrul aerian DC-10, 
amândouă descrise în alte capitole din acest volum, precum şi scandalul 
de spionaj Philby (vezi Knightley 1997 şi 1998). Era de aşteptat o atentă 
documentare: 

„Ideea a fost că devenii expert în problemă, indiferent care ar fi 
ea, întocmai precum cei implicaţi în ea, astfel încât atunci când vine 
vremea să îl înfrunți pe d-l Big, sau să explici de ce tehnicienii lui au 
bătut un cui greşit în marginea consolei, nu numai că ştii tot atât de mult 
despre chestie ca dânsul, dar ai putea probabil să vinzi polița lui falsă de 
asigurare sau să construieşti podul tot atât de bine, dacă nu mai bine, 
decât a făcut-o el”. (Linklater 1993: 19) 

Către sfârşitul anilor °80 ai secolului al XX-lea, combinația 
dintre schimbarea de stil de la Sunday Times, datorită noului proprietar 
Rupert Murdock şi hotărârii conducerilor televiziunilor de a cheltui bani 
pe investigaţii la televiziune a apărut un jurnalism de investigaţie de cea 
înaltă clasă. Knightley (1999) consideră că pierderea entuziasmului 
ziarelor pentru jurnalismul de investigaţie a survenit, în primul rând, 
deoarece înainte de apariția noii tehnologii, elementul salarii din 
costurile totale de producție a ziarelor era foarte mic — undeva în jur de 
11%; totuşi, odată apărută noua tehnologie, salariile au început să 
reprezinte un procent mult mai mare din costurile totale de producție şi 
au fost percepute ca fiind în pragul unei reduceri. În al doilea rând, 
afirmă el, noua tehnologie a făcut posibilă perceperea instantanee a 
pe salarii şi de cheltuieli suplimentare pentru orice ziarist. Deoarece 
ziariştii de investigație produceau, de obicei, mult mai puţin per 
exemplar, ei erau vulnerabili. „Eficienţa a fost judecată prin cantitatea 

publicată în ziar. Jurnaliştii de investigaţie care nu îşi pun materialul pe 
hârtie timp de un an, nu par a fi prea eficienți din punctul de vedere al 
costului.” (Knightley 1999) 

Era de notorietate faptul că salariile şi drepturile salariale la 
televiziune erau foarte bune la sfârşitul anilor '70 şi la începutul anilor 
"80 ai secolului al XX-lea şi e posibil că acest fapt a contribuit la puterea 
jurnalismului de investigație, precum şi la strălucirea unei industrii care 
mai este încă în stadiul de descoperire şi atrage talente de frunte. Totuşi, 
Linklater consideră că aspectul economic a fost mai puţin semnificativ în 
schimbarea de ton de la Sunday Times decât ideologia deoarece, la urma 
urmei, compania care este proprietara lui Sunday Times este teribil de 
bogată (Linklater 1993). 

Foşti angajaţi de la „Insight” consideră că la sfârşitul anilor *80 
ai secolului al XX-lea a existat puţină simpatie pentru măiestria anilor 
"70, iar Linklater menționează, ca dovadă a acestei lipse de simpatii, 
investigația, care s-a derulat pe o perioadă de trei ani, unui magnat al 
finanţelor de către distinsul jurnalist financiar, Charles Raw, pe care el îl 
descrie ca pe „unul dintre cele mai strălucite exemple de jurnalism de 
investigaţie pe care l-am văzut vreodată”, investigație dejucată de către 
Murdoch (Linklater 1993: 20). 

Deşi considerată de către Andrew Neil (Neil 1996: capitolul 12), 
drept unul dintre succesele din anii "80 ai rubricii „Insight”, există multe 
semne de întrebare cu privire la povestea „Legătura lbiană a lui Arthur 
Scargill”, care susţinea că importantul funcţionar de la National Union of 
Mineworkers (Uniunea Naţională a Lucrătorilor din Mină) căuta sprijin 
financiar, pentru greva de atunci, la cel mai înjurat regim politic din 
lume. Deşi călătoria a avut, cu siguranţă, loc şi a urmărit un spectaculos 
scop al uniunii minerilor, omul care a întreprins-o s-a dovedit, mai 
târziu, a fi în tabăra duşmanilor uniunii; cazul a convenit de minune 
guvernului Marii Britanii din momentul acela şi s-a sugerat că serviciile 
secrete britanice s-au implicat asigurându-se că „Insight” a obținut 
detaliile cazului (Milne 1995: 148-150). 

Când, în 1986, a avut loc un accident feroviar la Clapham, 
Londra de Sud, reporterii de la Insight au pretins că ei au fost primii care 
au găsit vinovatul, un tehnician care nu a reuşit să izoleze firele; totuşi, 
redactorul nu va publica identificarea vinovatului deoarece el credea că 
aceasta va constitui un „atac incorect, vindicativ împotriva unui individ” 
(Leppard 1997). În 1986, un alt succes pentru Insight a fost dezvăluirea, 

din 5 octombrie 1986, că Israelul dezvoltase în secret o capacitate 
militară nucleară şi că aceasta era de o întindere şi de un grad de 
perfecţionare inimaginabile. Cazul a căzut în poala lui „Insight” 
deoarece alte ziare nu au reuşit să îi vadă semnificaţia, sau să-l facă pe 
informatorul Mordechai Vanunu credibil. Vanunu nu era decât prea 
autentic şi fotografiase din interiorul instalațiilor nucleare care erau chiar 
şi mai autentice, după cum şi-a dat seama reporterul Peter Hounam şi 
cum i s-a confirmat de către experţi pe care el i-a angajat. Două chestiuni 
i-au diminuat gloria; în primul rând, Daily Mirror, al cărui proprietar şi 
redactorul cu probleme internaționale au avut, amândoi, în modalități 
diferite, legături cu serviciile secrete israeliene, potrivit lui Hersh (1991: 
307-15); ziarul publicase cu puţin timp înainte un contra-articol în care 
Vanunu era făcut praf şi dezvăluirile sale erau diminuate ca importanță; 
în al doilea rând, Sunday Times nu a reuşit să continue să îşi apere 
informatorul, pe Vanunu, căruia i-au permis să devină atât de singur 
încât a căzut într-o capcană cu miere întinsă de serviciile secrete 
israeliene, ceea ce a dus la răpirea şi la aducerea lui acasă pentru proces. 
În cele din urmă, în anii '80, „Insight” a realizat o serie de articole 
intitulate „Șobolanii de apă” dând în vileag pe „industriaşii cei mai 
importanţi care au otrăvit râurile Marii Britanii timp îndelungat”. 

Printre cazurile din anii '90 se numără Asil Nadir şi scandalul 
Polly Peck (manipularea acţiunilor de către un om de afaceri plin de 
culoare), găurile legislative privind impozitarea trusturilor delocalizate şi 
modul în care National Car Parks a dus un război de spionaj industrial, 
de tip commando, împotriva rivalului ei. Un caz de şarlatanie în care se 
susținea că Michael Foot, liderul de atunci al Partidului Laburist, fusese 
agentul unui guvern străin, a făcut ca partea vătămată să câştige daune de 
la Sunday Times. 

„Insight” este în căutarea „cazului mare, nu a agenților de 
asigurare vicleni, sau a consilierilor ori a reprezentanților unor firme 
medicale care îi mituiesc pe doctori” (Leppard 1997), iar ţinta trebuie să 
fie deasupra „unui anume prag”, oameni din apropierea centrului de 
putere, fie funcționari publici, fie politicieni care comit abateri. Insight 
va evita cazul unei afaceri necinstite a unui ministru, dar va investiga 
cum au întins alţii o capcană ministrului, aşa cum s-a întâmplat 1992 cu 
David Mellor, un ministru conservator în dizgrație, când amanta lui a 
vândut revistei People înregistrări ale conversațiilor lui intime; în 1993, 
atunci când alte ziare au dezvăluit existența unor înregistrări, 

„Squidgygate”!, dovedind existența unor legături extra-conjugale ale 
Prințesei Diana, materialul din Insight s-a ocupat de modul în care au 
fost obţinute aceste benzi şi de ceea ce dezvăluia acest fapt despre 
agenţiile publice. 

În 1995, „Insight” a pus la cale o înscenare complexă pentru a 
prinde în capcană parlamentarii corupți. A fost întemeiată o companie 
despre care s-a susținut că este în căutarea parlamentarilor dispuşi să 
facă interpelări despre produsele farmaceutice şi ziarul a fost, ulterior, 
acuzat că a pus capcane procedând astfel. În acelaşi timp, Guardian şi-a 
desfăşurat propriile investigaţii în acest domeniu, ceea ce a devenit 
scandalul „Bani peşin pentru interpelări” (vezi Capitolele 1 şi 3). 

În interviuri recente, redactorul rubricii „Insight” a susținut că 
„Insight” a apreciat „miza creată prin înființarea de către conducerea 
guvernului (britanic) a unei Unităţi Rapide de Dezminţiri şi prin 
utilizarea vitriolică a lui PRO? şi intimidarea reporterilor ori de câte ori 
aceştia par să fie pe punctul de a avea un caz” (Leppard 1997). În mod 
deosebit, „Insight” pretinde că a fost prevenită să nu cerceteze legăturile 
de afaceri ale soţului unui ministru; aceste legături au devenit relevante 
pentru problemele centrale de corupție şi trafic de influenţă atunci când 
Financial Times şi Sunday Telegraph au dezvăluit modul în care primul 
ministru a permis să fie abordat cu privire la problemele politice de către 
bogaţii lui asociaţi (Leppard 1997). 

În ciuda acestor avertismente, „Insight? a continuat să se 
intereseze îndeaproape de întâlnirile guvernului, examinând 
responsabilitățile pe care le implicau funcțiile unui ministru milionar, 
Lordul Saintsbury of Turville, membrii familiei Saintsbury sunt 
principalii binefăcători ai Partidului Laburist şi în calitate de acționari ai 
unui enorm supermarket şi ai unei companii bancare se aşteaptă să fie 
afectați de deciziile de urbanism care urmează a fi luate de adjunctul 
primului ministru în calitatea sa de reprezentant al puterii executive. La 
sfârşitul anilor '90 au apărut în Marea Britanie preocupări privind 


! Presupusa poveste amoroasă dintre Prințesa Diana de Wales şi James Gilby 
care ar fi avut loc în 1989. Presupusa poveste a fost dezvăluită de o serie de 
ziare de senzație din Marea Britanie cu ajutorul unor înregistrări pe bandă (nota 
traducătorului). 
? PRO, Public Records Office, arhivele naționale din Marea Britanie (nota 
traducătorului). 

alimentele modificate genetic şi a devenit un subiect de controversă 
faptul că acelaşi Lord Saintsbury avusese legături cu lobby-ul 
alimentelor modificate genetic în trecutul apropiat. Într-o astfel de 
atmosferă, oricine îl vizitează pe primul ministru sau este numit de el 
într-o funcție, este de interes potențial, aşa cum sunt, de exemplu, acele 
companii care fac donaţii partidului de guvernământ. Leppard (1997) 
consideră că în timp el va stabili că unele dintre acestea sunt companiile 
străine de apărare, acţionând prin lobby-işti; de s-ar dovedi acest fapt, ar 
fi o ironie, dat fiind capitalul pe care şi l-au făcut laburiştii pe când erau 
în opoziţie pe seama legăturilor conservatorilor cu companiile de 
armament şi pe seama afacerii „Arme pentru Irak”, la care vom mai 
reveni în cursul acestui capitol. Înainte de a face acest lucru, totuşi, se 
cuvine să luăm în considerare contextul în care acest tip de jurnalism de 
investigație este considerat important. 


Opinia publică, politicile publice şi ziariştii 


Ziariştii au relații ambivalente cu politica de vârf. Andrew Neil, 
fostul redactor de la Sunday Times, descrie în memoriile sale cum 
pălăvrăgea el cu primul ministru Major” la telefon (Neil 1996); 
dispunerea locurilor la una dintre petrecerile lui John Major oferă un 
indiciu privind gradul de intimitate posibil (Tunstall 1996); ziariştii de 
nivel central merg în casele politicienilor ambiţioşi şi îi întâlnesc de 
asemenea în mod regulat la Westminster sau în multe alte locuri de 
întâlnire pentru elita politică. Totuşi, ziariştii sunt întotdeauna în căutarea 
punctului slab, a dezvăluiri, a scandalului; cea mai mare faimă se leagă 
de cei care pot dobori un politician de nivel naţional.* 

Pentru mulți ziarişti, şi fără îndoială pentru mulți observatori, 
chintesenţa jurnalismului de investigație este Watergate (vezi Capitolul 
3). Acest fapt se datorează parțial metodelor utilizate în cazul Watergate, 
parțial modului în care s-a lucrat în Watergate, adică ce anume „au 
încapsulat şi exemplificat toate greutățile şi provocările” (Leppard 


* John Major, prim-ministru al Marii Britanii între 1990-1997 (nota 


traducătorului). 

* Peter Osborne (1999) interpretează schimbarea în relaţia dintre ziarişti şi 
politicieni începând din anii °70 ai secolului al XX-lea drept ridicarea unei noi 
„clase mass-media”, şi-i descrie caracteristicile în Capitolul 7. 

1997), cu privire la dezvoltarea surselor, verificarea din trei surse 
independente, tensiunile din cauza redactorilor şi a uriaşelor riscuri 
politice, şi, parțial, datorită influenţei cazului asupra jurnalismului de 
pretutindeni. Totuşi, mai mult decât orice, Watergate este esențial din 
cauza țintei sale. Pentru „Insight”, în mod special, jurnalismul de 
investigaţie de astăzi este despre politica națională şi despre cei care fac 
politică naţională. Reporterii vor să ştie că o anume politică se face din 
motive cinstite şi că cei care hotărăsc politica se comportă conform 
principiilor pe care le profesează. 

De unde, statutul de caz clasic al lui Watergate, care a 
demonstrat abateri comportamentale şi neglijenţe care nu corespundeau 
aşteptărilor societăţii cu privire la executiv. De unde şi semnificația 
pentru ziarişti a echivalentelor britanice. În anii '70 ai secolului al 
XX-lea, Marea Britanie a avut afacerea Profumo” şi Poulson“ deoarece 
implica un prim-ministru în devenire; în anii '80 ai secolului al XX-lea, 
în timp ce SUA au avut parte de afacerea Iran-Contra, ceea ce a 
subminat administraţia Reagan — o premoniţie a iminentului scandal 
britanic cu armele — marele caz din Marea Britanie a fost Rinkagate”, în 
care un politician cu experienţă a fost cercetat pentru incitare la omor. În 
anii '90 ai secolului al XX-lea, două dintre cele mai mari investigații 
britanice privind comportarea celor care ocupă înalte poziţii, „Bani peşin 
pentru interpelări” şi „Arme pentru Irak” au fost relevante din motive 
similare. 


* John Dennis Profumo, între 1960-1963, ministru de război conservator. A avut 
o legătură adulteră cu modelul Christine Keeler care era, în acelaşi timp, 
implicată într-o relație cu un diplomat sovietic. Iniţial, Profumo a mințit 
Parlamentul cu privire la această legătură. După dezvăluirea publică a acestei 
poveşti, Profumo a fost nevoit să îşi dea demisia, în 1963 (nota traducătorului). 

é Scandalul Poulson a izbucnit în 1973. Este un exemplu celebru de corupție 
privind contractele din construcţii (nota traducătorului). 

” Titlul unei cărţi de Simon Freeman şi Barrie Penrose care reconstituie un mare 
scandal politic din anii '70 ai secolului al XX-lea. Jeremy Thorpe, important 
politician liberal al vremii, era homosexual. Norman Scott, un fost iubit, îl 
ameninţă cu dezvăluirea înclinațiilor sale sexuale, ceea ce ar fi fost fatal pentru 
cariera sa politică, în contextul vremii. Thorpe şi apropiaţi ai lui plănuiesc să îl 
omoare pe Scott. Acesta scapă, dar este ucis în schimb credinciosul său câine, 
Rinka. Thorpe şi apropiații lui sunt acuzați de omor, dar tribunalul îi scoate 
nevinovaţi (nota traducătorului). 

Importanţa atribuită unor astfel de investigaţii se bazează pe un 
număr de premise. Una este teoria despre responsabilitatea socială a 
jurnalismului, problemă pe care am abordat-o deja. Alta este 
presupunerea că persoanele publice sunt responsabile în faţa opiniei 
publice pentru anumite aspecte ale vieţii lor pe care odinioară le 
considerau particulare; o alta, teoria că politicile publice ar trebui să aibă 
la bază opinia publică. 

Că nu este posibil a stabili politici publice fără a avea sprijinul 
opiniei publice, este acum probabil evident in folclorul înaltei politici, 
cel puţin de la fiasco-ul Poll Tax? când primul ministru Thatcher a fost 
obligată de opinia publică ostilă să renunţe la un important element din 
reformele ei privind impozitarea; altfel, guvernele încearcă tot mai mult 
să convingă oamenii de politicile lor. Eforturile şi banii pe care guvernul 
îi pune acum în acțiune pentru a manipula opinia publică sunt imense 
(Franklin 1994). Legătura dintre public şi cei care caută să facă sau să 
influenţeze politicile publice prin opinia publică este asigurată de 
mass-media. Mass-media poate stabili agenda dezbaterii subliniind 
anumite probleme mai mult decât altele (Iyenar et al. 1984); pot 
„accepta” sau exclude anumite probleme; pot să le facă priorităţi sau pot 
să le facă o publicitate exagerată (Cohen 1972, Edelman 1998); pot 
populariza preocupările unor grupuri ale elitei (Mayer 1991). Politicile 
publice sunt, uneori, stabilite ca urmare a unui reacții imediate la opinia 
publică aşa cum este ea mediatizată de mass-media; de exemplu, 
legislaţia britanică recentă privind posesia de arme, câinii primejdioşi şi 
terorismul este, în mare, privită ca o manifestare mai puţin a precauției 
legislative decât a opiniei publice aşa cum este ea reprezentată de 
mass-media. În contrast, opinia publică nu este suficientă atunci când 
elita politică, probabil în cârdăşie cu cei din mass-media se opune cu 
îndârjire unei anumite politici; exemplele evidente din Marea Britanie 
sunt pedeapsa capitală şi chestiunea vieții particulare. „Modelul 
conducerii” ca factor de decizie politică (Parsons 1995: 110-22) 
sugerează că este necesar ca o problemă să fie abordată de o instituţie 
importantă pentru ca ea să devină suficient de importantă ca să devină 
politică publică. 


$ Impozit egal pentru toţi contribuabilii, spre deosebire de impozitul procentual. 
Iniţierea sa de către Margaret Thatcher a dus la lupte de stradă la Londra, mai 
ales în Trafalgar Square în 31 martie-l aprilie 1990 (nota traducătorului). 

Cei din afară au două opțiuni în încercarea lor de a influența 
politicile publice; uşa din dos, modalitatea lobby, care este tot mai 
sistematizată şi utilizată de multe organizații profesionale şi de comerţ, 
în plus e utilizată de companiile individuale, de diferite ţări (Jordan 
1990) şi de modalitatea publică. În 1981, când cei care făceau campania 
pentru benzina fără plumb au ajuns la concluzia că lobby-ul lor a eşuat în 
faţa rezistenţei mai puternice a unor contra lobby-uri, ei s-au hotărât 
pentru o campanie publică (Wilson 1984), gândindu-se la succesele unor 
astfel de campanii de mare vizibilitate, cum ar fi cele despre locuinţe 
(Shelter), drepturile familiale (Child Poverty Action Group) (Grupul de 
Acțiune contra Sărăciei Copiilor) şi reciclarea (Prietenii Pământului). Ei 
i-au spus CLEAR? (Campaign for Lead Free Air) (Campania pentru aer 
fără plumb). 

Campania CLEAR a obligat guvernul zilei să modifice politicile 
publice prin mobilizarea opiniei publice. Factorii campaniei includeau 
calitatea argumentelor CLEAR şi prezentarea ei împreună cu 
acceptabilitatea dovezilor ştiinţifice; de asemenea, a fost executată într-o 
manieră planificată cu grijă şi eficient. Probabil, cel mai important factor 
a fost, totuşi, alegerea, ca ţintă, a ziariştilor care erau lideri şi formatori 
de opinie, nu numai în virtutea funcțiilor lor, dar şi datorită respectului 
pe care îl impuneau în breasla lor. 

Abordarea CLEAR se potrivea cu teoriile despre procesele prin 
care media influențează opinia publică. Concepţia p/uralistă (presa este 
o piață de idei care face posibilă dezbaterea liberă) este în mare 
discreditată, aşa cum este şi modelul hipodermic (presa injectează şi noi 
credem); există un consens general că presa propune agende, selectează, 
prin faptul că ea poate include sau exclude problematici din dezbatere şi, 
potrivit „modelului de reflectare şi consolidare” al lui Mayer (Mayer 
1981), aceste problematici reflectă preocupările unor minorităţi bine 
informate şi apoi le dilată în problematici publice. În acest proces, rolul 
proprietarilor de media şi al celor care îşi fac reclamă poate fi 
considerabil, dar e mai greu de precizat. 

Care este dovada că presa are o influență semnificativă în 
formarea opiniei publice? Există studii care demonstrează cum presa a 
influențat opinia publică în Statele Unite cu privire la războiul din 
Vietnam, mai ales de-romantizându-l şi, astfel, a influenţat politica 


? Clar (nota traducătorului). 

publică cu privire la acel război, deşi mulţi nu dau crezare acestor studii. 
Importante schimbări de atitudine ca, de exemplu, acceptarea sporită a 
homosexulilor în Marea Britanie, ca urmare a legislaţiei liberale din anii 
"60 ai secolului al XX-lea, poate fi atribuită abordării din presă, dar 
dinamica acestui proces mai trebuie încă să fie cercetată. Au fost 
perioade în viaţa publică din Marea Britanie când s-a crezut că presa a 
stabilit agenda publică, mai ales în anii "60 ai secolului al XX-lea în ceea 
ce priveşte corupția din poliție. Studiul lui Iyenar et al. a demonstrat 
influenţa mediatizării asupra politicii prezidenţiale din SUA în anii '80 ai 
secolului al XX-lea. În Marea Britanie se susține că presa a influențat 
prezentarea legislaţiei în Parlament; National Commission on Standards 
in Public Life (Comisia Naţională pentru Standarde în Viaţa Publică) şi 
Raportul Scott au apărut în anii '90 ai secolului al XX-lea, ca urmare a 
influenţei directe a presei în viața publică. 

Că înşişi ziariştii pot avea opinii puternice care ar trebui 
ascultate, a fost o idee pe care clasa politică a ajuns să o accepte în silă 
abia la mijlocul secolului al XIX-lea. Presa a fost a Patra Stare — după 
monarhie (sau capii bisericii), Camera Lorzilor şi Camera Comunelor — 
deoarece ea reprezenta opiniile multor oameni în alte modalități decât 
prin alegeri sau prin interese şi îi putea influența pe acei oameni. Că 
ziariştii puteau avea informaţii mai bune decât factorii de decizie politică 
şi oamenii de afaceri (Desmond 1978: 320ff), a fost o altă idee care a 
început să prindă pe măsură ce se dezvolta sistemul corespondenților 
străini. Dar că jurnaliştii aveau obligaţia socială să critice, să dezvăluie şi 
să povăţuiască, era o evoluţie pe care cei cu autoritate nu au acceptat-o 
uşor — ea sugera că ziariştii aveau un soi de autoritate morală poate 
superioară oricui altcuiva. Din observatori şi informatori, ei au devenit 
brokeri ai informaţiei şi, apoi, factorii determinanţi a ceea ce constituie 
relevanţa şi creatorii agendei de idei. 

Puterea lor provenea din rolul de semnalizatori şi de asemenea 
din accesul la cititori, un acces de care aveau nevoie politicienii; uneori 
cititorii aveau încredere în ei din cauza presupusei lor imparțialități, sau 
cel puţin din cauza clarviziunii lor; ei puteau refuza acest acces celor ce 
dețineau puterea sau celor cu care nu erau de acord. Acestea au fost 
temeiurile care au făcut posibil ca ziariştii să îşi utilizeze numeroasele lor 
unelte, uneori în combinație: investigația şi dezvăluirea ar fi o 
modalitate; cenzura morală alta; analiza, argumentaţia şi critica, cea de-a 
treia. 

Astfel se poate spune că ziaristul este important în crearea 
relației dintre opinia publică şi cel care face politica. Modul în care el/ea 
reacționează la presiunea din partea grupurilor de interese — guvern sau 
politicieni — determină, probabil, ce idei politice cuceresc opinia publică 
şi care nu reuşesc acest lucru. Mai mult, vigilența cu care ziariştii 
monitorizează acțiunile politicienilor determină cât de eficienţi pot fi ei 
în promovarea sau îndeplinirea politicilor lor; se poate afirma că ultimul 
guvern conservator a fost afectat de dezvăluirilor ziariştilor din 
scandalurile „Bani peşin pentru interpelări” şi „Arme pentru Irak”, 
exemple de ziarişti care au luat iniţiativa mai degrabă decât au răspuns 
evenimentelor sau au mediatizat doar faptele. 


Afacerea „Arme pentru Irak” 


Această chestiune a influențat întreaga viață publică din Marea 
Britanie şi în măsură mai mică ea a afectat şi Uniunea Europeană şi SUA 
timp de cel puţin 17 ani. Datorită presupusei sale influenţe asupra 
declinului, iar în 1997 asupra înfrângerii guvernului conservator al lui 
John Major, se poate ca detaliile ei să fi ajuns să se confunde în mințile 
novicilor cu scandalul „Bani peşin pentru interpelări”, unii partizani ai 
conservatorilor pot să o considere doar una dintre acele arme pe care 
ziariştii ostili le-au găsit ca să bată guvernul şi să apropie posibilitatea 
victoriei pentru dl. Blair. 

Deşi, neîndoielnic, erau mulți care doreau să folosească această 
afacere pentru a discredita guvernul, ea este mult mai mult decât atât. Nu 
numai că afacerea a dezvăluit noroiul moral şi incompetența din 
administrația publică, dar i-a incriminat şi pe miniştrii care încercau să 
împiedice dezvăluirea adevărului. S-a ocupat de comerțul cu arme — o 
zonă a vieţii de mare interes pentru mulți oameni, fie pentru că viața lor 
depinde de ea fie deoarece consideră acest comerţ respingător. 


Afacerea „Arme pentru Irak”: glosar 


DCI Departamentul de Comerţ şi 
Industrie 

MI5 Military Intelligence 5 (Serviciul 
Secret al Marii Britanii) 

GMS Guvernul Maiestății Sale 

Licenţe de export permise 

VAMS Vămile şi Accizele Maiestății Sale (organizația care 
controlează importurile şi exporturile) 


Afacerea „Arme pentru Irak” : cronologie 

1980 Începe războiul dintre Iran şi 
Irak 

1984 GMS decide să nu se implice în război şi 

interzice vânzările de arme 

Octombrie 1985 Geoffrey Howe, Ministrul Afacerilor Externe, 
prezintă Instrucţiunile 

Noiembrie 1987 MI5 înregistrează faptul că utilaje din Marea 
Britanie sunt folosite pentru a produce armament 

Ianuarie 1988 DCI anunţă pe Matrix Churchill (o 

companie care fabrică armament) că 

Licenţele sale de Export au fost îngheţate 

Februarie 1988 Matrix Churchill primeşte Licenţele de Export 
pentru maşinile-unelte folosite pentru a produce proiectile 

August 1988 Încetarea ostilităților dintre Iran şi Irak 

Decembrie 1988 Instrucţiunile cu privire la activitatea de export 
în Irak sunt relaxate 


Februarie 1989 Aprobarea DCI pentru alte exporturi 

Matrix Churchill 

Noiembrie 1989 Aprobarea DCI pentru alte exporturi 

Matrix Churchill 

Aprilie 1990 Subansamble dintr-o „superarmă” 

irakiană sunt confiscate de VAMS 

Iunie 1990 VAMS face o descindere la 
Matrix 

Churchill 

Iulie 1990 Aprobarea DCI pentru alte 
exporturi 

Matrix Churchill 

August 1990 Invazia irakiană în Kuweit 

Octombrie 1990 Arestarea directorilor de la Matrix 

Churchill 

Ianuarie 1990 Războiul din Golf 


Februarie 1992 Directorii de la Ordtech Ltd. condamnați pentru 
export ilegal de echipamente de interes militar în Irak 

Iunie-Septembrie 1992 Semnarea Certificatelor privind 

Imunitatea în Interes Public care ar împiedica dezvăluirea 
informaţiilor care ar fi ajutat la apărarea lui Matrix Churchill 

Noiembrie 1992 Începe procesul Matrix Churchill care 
se 

întrerupe (datorită mărturiei Ministrului Clark) 

Primul Ministru John Major îl numeşte pe Judecătorul Richard 
Scott şeful unei comisii de anchetă privind rolul miniştrilor 

Mai 1993 Începe Ancheta Scott 

Februarie 1996 Publicarea Raportului Scott care 

conchide că Parlamentul a fost indus în eroare 

(cu mulțumiri lui Sunday Times, 18 februarie 1996) 


În esență povestea stă cam aşa. În 1980 a izbucnit războiul 
dintre Iran şi Irak. Nici unul dintre cele două regimuri nu era pe placul 
Occidentului, liderii Iranului îşi declaraseră extrema lor ostilitate față de 
Occident şi puseseră semnul egalității între acea ostilitate şi însuşi 
motivul existenței teocrației lor; Irakul era condus de un guvern arab 
rasist, totalitar şi foarte brutal. Guvernele occidentale percepeau Irakul 
drept o primejdie mai mică şi au fost, în consecință, mai puţin ostile lui 
şi conducătorului său suprem, Saddam Hussein. 

Presa occidentală a reuşit să publice detalii numeroase despre 
război; mai ales două chestiuni au influențat imaginația populară. Una a 
fost aceea că iranienii trimitea hoarde de băieţi de până la opt ani, practic 
nepregătiți şi înarmaţi cu puţin altceva decât credinţa lor, să atace şi să 
fie măcelăriți; o altă chestiune a fost că irakienii foloseau arme chimice 
împotriva acestor copii şi împotriva minoritarilor kurzi din Irak, cu 
consecințe oribile. Oamenii erau ucişi, mutilaţi, desfigurați şi mureau în 
cumplită agonie. Irakul făcea, se remarca în vremea aceea, ceea ce chiar 
şi lui Adolf Hitler i-a fost frică să facă pe câmpul de bătălie (Sweeney 
1993). 

În lumina acestor fapte, guvernul Marii Britanii a hotărât să 
interzică vânzările de arme către ambele părți. Totuşi, unii fabricanți, 
inclusiv o companie numită Matrix Churchill al cărei proprietar era, de 
fapt, guvernul irakian, a continuat exportul. Licenţele de export au fost 
eliberate de DCI pentru Matrix Churchill; totuşi, în iunie 1990 VAMS a 
făcut o descindere la Matrix Churchill, suspectat de exporturi ilegale. 
Aparent, acesta a fost un exemplu de lipsă de coordonare: DCI permitea 

ceea ce VAMS interzicea. Dacă într-adevăr politica guvernului a fost să 
nu se vândă arme, atunci DCI a greşit. Dacă, pe de altă parte, politica 
fusese relaxată, atunci VAMS a greşit. 

Totuşi, situația nu era atât de limpede definită. Criza din Golf a 
izbucnit odată cu invazia irakiană în Kuweit în august 1990 şi era 
evident că Marea Britanie putea fi în curând implicată într-un război cu 
Irakul, război care a şi izbucnit în 16 ianuarie 1991. Mai mult, 
informaţiile pe baza cărora s-a făcut descinderea la Matrix Churchill 
proveneau chiar de la Matrix Churchill ai cărui directori nu numai că 
socoteau că fuseseră încurajați de către DCI să continue vânzările, dar şi 
numărau printre ei cel puţin doi agenți ai M15. Când directorii de la 
Matrix Churchill au fost arestaţi şi acuzați de încălcarea interdicției de 
export în octombrie 1990, nu e surprinzător că ei au fost nemulțumiți. 

Astfel scandalul nu a implicat doar modul în care companiile au 
încălcat politica guvernului sau chiar modul în care agenţiile 
guvernamentale le-au încurajat să procedeze astfel, dar şi modul în care 
agenți ai Marii Britanii au fost sacrificați pentru a ascunde ipocrizia 
guvernului. Cazul a luat o cu totul altă întorsătură în 1992 când miniştrii 
au încercat să-i împiedice pe directorii de la Matrix Churchill să se apere 
în mod adecvat prin emiterea Certificatelor de Imunitate Publică, care 
sunt nişte ordine care împiedică dezvăluirea documentelor foarte 
relevante din motive de securitate națională. 


Afacerea „Arme pentru Irak” şi ziariştii 


Cazul s-a dezvoltat în nouă etape: 

1. informare, adesea critică, despre comerțul cu arme; 

2. suspiciuni că firmele occidentale erau implicate în înarmarea 
Iranului şi Irakului; 

3. dovezi că companiile britanice încălcaseră principiile; 

4. dovezi că anumite elemente din guvern ştiau ce se întâmpla; 

5. dovezi că miniştrii încurajaseră acest fapt; 

6. dovezi că miniştrii încercaseră să împiedice ca adevărul să 
iasă la iveală; 

7. dezvăluirile presei au dus la o anchetă publică; 

8. sunt analizate concluziile anchetei publice; 

9. influenţa acestei afaceri asupra opiniei publice. 

Mai mulți ziarişti fuseseră implicați în diferite aspecte ale 
scandalului până în decembrie 1990 când Sunday Times a adus cazul la 
stagiul 5 prin articolul „Un ministru a ajutat firmele britanice să-i 
înarmeze pe soldaţii lui Saddam” de la rubrica Jnsight. 

„De o parte şi de alta a autostrăzii din sudul Baghdadului spre 
granița kuweitiană se găsesc uzinele Taji, un complex în extindere, care 
este centrul industriei irakiene de armament. În spatele a două uriaşe 
porți ornamentale, dincolo de camera fortificată a paznicilor, mii de 
muncitori hrănesc maşina de război în curs de expansiune a Preşedintelui 
Saddam Hussein. 

În interiorul hangarului C, una dintre cele mai mari zone de 
muncă, se găsesc rânduri, rânduri de strunguri computerizate, 
programate să producă cofraje, muche şi conuri protectoare de obuze de 
mortiere. Strungurile erau furnizate de două importante companii 
britanice. În hangarul D, echipament britanic suplimentar e gata să 
placheze obuze şi componente de rachete. 

Doar la câteva mile mai la vest, la Al-Iskandariya, este 
complexul de fabrici Hutteen unde utilaje de fabricaţie britanică produc 
obuze şi muniție în cantități mari. La fel este la întreprinderile de la Badr 
şi Qaqa la vest de Bagdad, pe drumul spre Ramadi, unde Farzad Bazoft, 
ziaristul britanic, a încercat să ia mostre de sol şi fotografii înainte de a fi 
arestat şi apoi spânzurat ca spion în luna martie anul trecut... 

Echipa Insight de la Sunday Times a investigat cum au ajuns 
aceste echipamente britanice în Irak şi a descoperit că un minister a 
permis firmelor să încalce spiritul embargoului guvernamental privind 
armele, care interzicea exportul materialelor militare în Irak. (Sunday 
Times, 2 decembrie 1990) 

Cum a ajuns Sunday Times la această concluzie? Potrivit lui 
Leppard, odată ce s-a declanşat Războiul din Golf, la sfârşitul anilor '90 
ai secolului al XX-lea, odată „cu temerile privind un război nuclear între 
Israel şi Irak, întreaga agendă de ştiri s-a deplasat spre Orientul 
Apropiat” (Leppard 1997). Ziarişti din Marea Britanie, incapabili să intre 
în competiție cu reportajele din Orientul Apropiat, au căutat să abordeze 
chestiunea din punct de vedere naţional şi au hotărât să cerceteze relaţiile 
de comerț care îi permiseseră lui Saddam să construiască o forță militară 
atât de puternică. Era guvernul implicat în autorizarea acelui trafic? 
Insight a căutat în presa economică companii care vindeau maşini-unelte 
Irakului şi au făcut o listă scurtă, conştienţi tot timpul că încălcarea 

sancţiunilor de către unele companii nu ar fi fost un caz semnificativ, dar 
complicitatea guvernului, da. Leppard avea o listă de şase companii la 
care să dea telefon şi, din întâmplare, l-a sunat pe Paul Henderson, 
managerul de la Matrix Churchill, „45 de minute după ce acesta fusese 
dat afară” şi era dispus să vorbească. El i-a oferit lui Leppard 
memorandumul de la întâlnirea cu Ministrul Alan Clark care îl sfătuia 
să-şi continue afacerea nesocotind sancțiunile. 

Ceea ce a fost şansa lui Leppard, este cel mai bine descris în 
Raportul Scott: 

„2 decembrie 1990: Este publicat articolul „Un ministru a ajutat 
firmele britanice să-i înarmeze pe soldaţii lui Saddam”, la rubrica Insight 
din Sunday Times. Principalul ghimpe al articolului a fost că Alan Clark, 
în timp ce era Ministru al Comerţului, îi încurajase pe fabricanţii de 
maşini-unelte, atunci când solicitau licenţe de export în Irak pentru 
maşini-unelte cu care se putea fabrica muniţie, să ascundă adevărul şi să 
accentueze potenţialul maşinilor pentru producţia civilă ca să faciliteze 
obținerea licenţelor de export. Un efect al acestui articol a fost punerea în 
lumină a implicaţiilor politice ale investigației Matrix Churchill şi 
ulterior, urmărirea penală”. (Scott 1996: 1098, vezi şi p. 1156) 

Alt efect a fost că „în dimineaţa zilei de 3 decembrie 1990, la 
guvern are loc o şedinţă la au participat mai mulţi oficiali importanți... 
Scopul şedinţei a fost discutarea articolului din Sunday Times şi 
răspunsul pe care putea să-l dea Primul Ministru (unei scrisori pe acest 
subiect)”. (Scott 1996: 1161) 

Mai apoi, în cursul aceleiaşi zile, „d-l Clark l-a întâlnit pe 
Primul Ministru John Major, pentru a discuta articolul din Sunday 
Times” (Scott 1996: 1098). Un efect ulterior a fost că la petrecerea de 
Crăciun de la Sunday Times, ministrul Alan Clark l-a amenințat pe 
redactorul Andrew Neil că „o să-i taie coaiele” şi că va da în judecată 
ziarul (Leppard 1997). 

Apoi povestea s-a întins, mai ales atunci când Insight a stabilit 
extraordinara contradicţie între faptul că VAMS dădeau în judecată pe 
Matrix Churchill dar M15, alt braţ al guvernului, folosea compania 
pentru culegerea de informații. 

„Arme pentru Irak” a fost denigrată, ca investigație jurnalistică, 
de către alţi ziarişti, mai întâi pe baza faptului că „era doar o chestie 
obişnuită de ştiri, nu o investigaţie în adevăratul sens al cuvântului” 
(Knightley 1999) şi în al doilea rând pe motiv că 

„Rolul ziariştilor şi al instituțiilor de presă corespunzătoare în 
acel caz, întocmai ca în cazul numeroaselor procese de fraudă ale 
momentului, a fost doar să studieze evoluţiile din poziţia de observator şi 
să ofere o detaliată „analiză post mortem” ”. (Northmore 1994: 319) 

Dacă toate investigațiile vor fi evaluate, din punctul de vedere al 
lungimii şi complexității lor, potrivit standardelor scandalurilor 
thalidomidei şi DC-10'0, atunci „Arme pentru Irak” nu poate suferi 
comparaţie. Totuşi, în ciuda lui Northmore, a fost o investigaţie, chiar 
dacă ea nu a necesitat tipul de investiţii făcute inutil de Sunday Times în 
scandalul thalidomidei, dacă e să fim de acord cu Bruce Page (Page 
1998). În acest eseu Northmore oferă o utilă listă de sugestii privind 
sursele pe care ziariştii de investigaţii ar fi putut să le folosească pentru a 
obține mai repede cazul Matrix Churchill (Northmore 1994: 330-1); de 
fapt, unele dintre aceste surse au fost utilizate, dar cazul nu a fost o mare 
prioritate editorială până când, în primul rând, războiul cu Irak a devenit 
o probabilitate şi, în al doilea rând, până când Sunday Times a reuşit să 
stabilească rolul ministrului Alan Clark. 

Insight a continuat să publice detalii despre acest caz după acea 
dezvăluire, dar se poate afirma că reporterii săi, care s-au bazat pe 
procese şi pe Ancheta Scott pentru a dezvălui noi fapte, nu au mai oferit 
multă investigaţie originală. La fel, ar trebui menţionat că Insight şi-a 
îndeplinit rolul împiedicând guvernul să îşi ascundă implicarea. 

Din punct de vedere uman şi moral, acest caz a contat 
întotdeauna, dar nu a fost semnificativ în termeni de politică publică şi 
conducere politică până la articolul din decembrie 1990. După ce acel 
articol a stabilit legătura vitală, toți ceilalți factori s-au unit pentru a face 
din „Arme pentru Irak” o importantă investigaţie din următoarele 
motive: 

1. consecinţele succesului companiilor occidentale în 
aprovizionarea Irakului, adică, războaiele împotriva Iranului, Kuweitului 
şi, în cele din urmă, Coaliția Aliată; 

2. oribilele efecte directe ale acestei aprovizionări asupra 
populației lipsită de apărare, inclusiv asupra minorităților din Irak; 


19 DC-10, avion produs de firma americană McDonnell Douglas. În anii '70 ai 
secolului al XX-lea a fost implicat în mai multe accidente aviatice, ceea ce a dus 
la interzicerea sa de către autoritățile competente din SUA(nota traducătorului). 

3. faptul că miniştrii şi-au încălcat propriile reguli şi au închis 
ochii la continuarea unui trafic pe care ei îl condamnau public. 

Ceea ce a făcut din acest caz o realizare a ziariştilor de 
investigaţie a fost faptul că, în mare măsură, ca rezultat al eforturilor lor, 
guvernul nu a reuşit să ascundă haosul şi corupția, ci a fost obligat să 
inițieze o anchetă care apoi le-a consolidat cazul. Au fost prezentate 
contradicţiile din politica publică, iar dezvăluirile rezultate au contribuit, 
probabil, şi mai mult la discreditarea şi, în final, la înfrângerea electorală 
a guvernului de atunci. 

Amestecându-te cu străinii 
Un exemplu din First Tuesday 
(Prima marţi) 

Hugo de Burgh 


Ideea ziaristului universal 


Ziariştii anglofoni tind să creadă că există doar două feluri de 
jurnalism, bun şi rău. Astfel, David Randall spune: 

„Nu există jurnalism occidental... există doar jurnalism bun şi 
rău. Fiecare cultură poate avea propriile sale tradiţii, fiecare limbă, o 
voce diferită. Dar printre ziariştii de calitate din lumea întreagă, ceea ce 
îi uneşte este mai important decât ceea ce îi separă... Ziariştii buni, pe 
plan universal, cad de acord în privinţa rolului lor. (Randall 1996: 2) 

Ziariştii din culturi care nu au bazele jurnalismului anglofon — 
ziariştii din țări africane sau asiatice, de exemplu, unde premisele legale, 
culturale şi politice pot fi diferite — sunt adesea de acord că sunt 
subdezvoltaţi şi fac eforturi pentru a se conforma normelor anglofone 
(Golding 1977). Ziariştii din țări atât de diferite între ele şi faţă de lumea 
anglofonă, cum sunt Italia, Turcia şi Germania, au dus lupte eroice 
pentru ca perspectiva lor asupra jurnalismului să fie acceptată. 
Principalele principii (după Allan 1997) ale acestei perspective sunt, 
după cum urmează: 

e realitatea obiectivă există acolo pentru a fi înțeleasă şi 
reflectată de ziarişti; 

e relația ziaristului cu această realitate obiectivă — în care 
relaţie el sau ea aplică anumite principii — este criteriul de bază a ceea ce 
înseamnă a fi un adevărat jurnalist şi nu un netot, o persoană cu relații 
publice sau un fanatic; 

e Ziariştii care nu se comportă cum ar trebui nu sunt încă la 
nivelul cerut, sau sunt pervertiți de ideologie, de obicei impusă ziariştilor 
recalcitranți de către politicieni; 

e Ziariştii anglofoni nu aderă, cred ei, la o ideologie, ci la un 
set de principii care reflectă esenţa jurnalismului. 

Chestiunea eludată aici este dacă există „fapte” sau „o realitate 
obiectivă”. Există aşa ceva sau realitatea depinde de observator? În 
jurnalism, precum şi în lumea universitară, azi, nu toată lumea e de 
acord. Ceea ce este acceptat în studiile de jurnalism este că presa face o 
prioritate din diferite aspecte ale realităţii în funcţie de: 

e cine este proprietarul ei (Sun, tabloidul britanic cu cea mai 
mare circulație în Europa şi un foarte distinct set de priorități este 
produsul geniului specific al lui Rupert Murdoch); 

e sistemul politic care o înconjoară (compară China cu SUA); 

e publicul pentru care mediatizează jurnaliştii, aşteptările sale 
pot fi foarte diferite, ca şi propriul lor nivel de pregătire şi mediul social 
din care provin; 

e resursele disponibile, în mod curent, de la echipele de 
cameramani până la sursele de informare; 

e contextul de ştiri, adică ce reportaje sunt considerate necesare 
pentru a oferi o bună combinaţie în ziua respectivă, cât de des au apărut 
reportaje similare etc. 

Dacă toate acestea influențează ce biţi de realitate devin ştiri, 
atunci idealul jurnalistului universal ca un imparțial şi dezinteresat 
căutător de adevăr poate părea compromis. 


Organizarea presei mondiale 


S-a remarcat adesea că principalii ofertanți mondiali de ştiri, 
agențiile de ştiri şi principalii cumpărători de ştiri sunt corporațiile 
anglofone şi aceasta ar duce la parțialitate anglofonă în selecția şi 
prezentarea ştirilor". 

Nu numai că ziariştii independenți şi agențiile de la fața locului, 
sursele fundamentale de ştiri, se străduiesc să spună stăpânilor lor ceea 
ce stăpânii percep ca fiind ştiri, dar şi redactorii şi responsabilii cu 
programarea selectează informația primită, se dezbate semnificaţia 
sistemului în viaţa politică şi culturală, iar probele sunt contradictorii 
(Tracey 1985: 30-1). 


! Posibil că cea mai mare agenție de ştiri din lume este Xinhua (China nouă), dar 
influenţa ei asupra presei din afara Chinei este probabil neglijabilă. 

Agenţiile de ştiri sunt negustorii en gros ai presei mondiale; 
ofertanți cum ar fi CNNI, BskyB, Fox, StarTV, şi BBC World Service 
Television (WST) sunt negustorii cu amănuntul. Boyd-Barrett (1997) 
susține că pentru toți aceştia, definițiile anglofone a ceea ce constituie 
ştiri sunt suzerane; ştirile oferite provin din capitalele anglofone şi 
răspund mai întâi bogatelor pieţe interne. Lăsând la o parte ştirile, faptul 
că piața mondială de divertisment este de asemenea predominant 
anglofonă a fost observat de mult timp (Tomlinson 1997: 134ff şi 143f£), 
precum şi faptul că ţările anglofone sunt, în fapt, impenetrabile pentru 
produsele culturale non-anglofone (Tracey 1985: 30). 

Mergând mai departe, Chambers şi Tinckell (1998: 15) 
sugerează că aşa-zisa presă mondială este agentul valorilor anglofone 
care privilegiază norme cum ar fi: „individualismul competitiv, 
capitalismul laissez faire”, democraţia parlamentară, consumerismul. Ei 
văd prezentarea limbii engleze ca limbă internațională drept o altă 
trăsătură a dominaţiei anglofone. Oamenii sunt, sugerează ei, definiți 
potrivit relaţiei lor cu anglofonia. Aceia care nu sunt chiar „wasp“, ci pe 
aproape, sunt „subalterni”, ceea ce înseamnă irlandezii, indienii sau 
evreii de limbă engleză, comparați cu anglofonii autentici care sunt 
australieni, americani sau englezi“. Afirmațiile lor sunt completate de 
anumite studii (Smith 1980). 

Preocuparea privind imperialismul cultural transmis de media a 
fost exprimată în mod repetat în ultimii 30 de ani sau chiar de mai mult 
timp. În anii '70 ai secolului al XX-lea ea a fost identificată în 
promovarea de către UNESCO a ideii unei „Noi Ordini Informaționale 
Mondiale” care ar oferi informaţii mai imparțiale (sau mai pozitive?) 
despre ţările ne-occidentale;, mai recent, ea a prins contur în discuţiile cu 
privire la GATT, în cursul cărora unele ţări (de exemplu, Franţa, China) 


? Lăsat în voia lui (nota traducătorului). 

* Wasp, inițialele cuvintelor din limba engleză: White (alb), Anglo-Saxon 
(anglo-saxon), Protestant. Se referă la grupul etnic dominant în SUA şi Marea 
Britanie (nota traducătorului). 

* Interesant este că se fac eforturi tot mai mari pentru a depăşi această situaţie, ca 
o confirmare a acestei tendințe: eforturile de a crea Studii Culturale 
Internaţionale pe care ei le văd ca un exemplu de imperialism cultural anglofon, 
impunând categoriile anglofone, precum şi introducerea normelor 
multiculturalismului şi hibridităţii în Marea Britanie, Canada, SUA şi Australia, 
ei le văd ca o şi mai mare întărire a poziţiei dominante a majorităţii anglofone. 

au căutat să-şi apere integritatea culturală interzicând importurile de 
produse media străine. Aceste chestiuni au fost discutate amplu de 
Tomlinson 1991. 


Cum sunt văzute ţările străine 


Edward Said a susţinut ani de zile că Vestul a creat imagini ale 
„Orientului” care au fost ulterior folosite ca bază pentru decizii politice, 
economice şi de politică externă, ca să nu mai menţionăm informația 
culturală, în general (Said 1995). El a scris, mai ales, despre lumea 
arabă, dar imaginea Occidentului despre China şi, deci, atitudinile sale 
faţă de China, aşa cum sunt ele exprimate în cultura contemporană, s-au 
schimbat în mod evident de-a lungul secolelor, potrivit cu propria sa 
percepţie despre sine (Christiansen şi Rai 1993). 

Tartaria vrăjită, de o splendoare şi o superioritate tehnică pe care 
Europa nu o putea egala (în secolele al XIV-lea şi al XV-lea) au fost 
înlocuite de China lui Voltaire în care filozofii evitau superstiţiile, 
conduceau potrivit rațiunii şi aveau instituții meritocratice. Acest lucru 
era util într-o perioadă când europenii Iluminismului erau derutați de 
declinul vechilor certitudini. Apoi, a venit China mătăsii şi a ceramicii şi 
a superiorității în arte şi meşteşuguri atât de cunoscută în fazele timpurii 
ale revoluţiei industriale din Marea Britanie. Această imagine a Chinei a 
făcut loc unei tiranii groteşti şi demne de dispreţ care nu putea suporta 
nici puterea modernă, nici destinul manifest în timpul perioadei 
imperiale începând din, să zicem, deceniul opt al secolului al XIX-lea 
până în deceniul patru al secolului al XX-lea; ea devenit demnă de milă, 
slabă şi uşor de exploatat de către aventurieri, deschisă reconstrucției 
spirituale declanşate de misionari, dusă de nas de către politicieni. În 
timpul celui de-al doilea război mondial, China a fost admirată ca un 
aliat curajos împotriva Japoniei; în timpul războiului rece care a urmat, a 
fost aspru criticată ca „Imperiul furnicilor albastre”. În deceniul şapte al 
secolului al XX-lea, stânga europeană a salutat comunele ca o „nouă 
civilizație” în timp ce dreapta discuta despre Pericolul Galben; prin 
deceniul nouă al secolului al XX-lea China a fost din nou îndrăgită 
pentru stranietatea ei şi pentru oportunitățile de afaceri pe care le oferea 
(„ultima mare piață”); după Tianamen, China a fost condamnată ca 
molohul mondial — adversar uriaş şi haidamac. 

Dinamica modului în care sunt prezentate alte societăţi în zilele 
noastre a fost analizată în mod deosebit de Galtung şi Ruge (1965) care 
au ajuns la concluzia că ştirile străine sunt relatate în diferite categorii şi 
în moduri parţiale condiționate de propriile noastre prejudecăţi culturale. 
Evans (1997) a oferit un exemplu în descrierea modului în care anunţul 
privind interzicerea testelor nucleare de către preşedintele sovietic 
Gorbaciov a fost mediatizată în SUA, în 1985. Deşi interdicția testelor 
nucleare a fost unilaterală şi reală, ea a fost consistent prezentată de către 
întreaga presă drept propagandă demonstrându-se nu numai credulitate 
în caz de denaturare, dar şi lipsă de voinţă pentru a verifica faptele atunci 
când s-ar putea să nu se potrivească cu convingerile. În timpul 
Războiului din Golf, Guardian a cercetat limbajul utilizat de presă de-a 
lungul unei săptămâni şi a afirmat: 

„Avem armată, flotă şi forţe navale; avem o maşină de război... 
Săpăm, ei se tupilează în vizuini de vulpe.... Noi lansăm [rachete] ca 
prevenire; ei lansează fără provocare... Rachetele noastre produc pagube 
colaterale; ale lor produc pagube civililor... Oamenii noştri sunt flăcăi; 
oamenii lor sunt hoarde... Băieţii noştri sunt profesionişti; ai lor au 
creierul spălat... Ai noştri sunt hotărâți, ai lor sunt nemiloşi... Băieții 
noştri zboară peste guri de iad; ai lor se tupilează în bunkere de beton... 
Noi avem instrucțiuni în relatare; ei au cenzură... Noi avem conferințe de 
presă; ei au propagandă”. (citat în Leapman 1992: 266) 

Într-o carte care disecă presupunerile despre Războiul din Golf 
care, sugerează Keele, sunt alcătuite dintr-o întreagă colecție de mituri şi 
adevăruri parțiale; el ne atrage de asemenea atenţia asupra studierii 
modului în care ziarele Sun şi Star folosesc ştirile din război în chip 
selective, pentru a puncta adecvat (Keeble 1997: Cap. 160); şi Hume 
sugerează că războiul din 1999 din Iugoslavia ar trebui privit ca o 
auto-proiecţie (diferite articole, Hume 1999). 

Un studiu desfăşurat în presa din Marea Britanie şi China 
privind retrocedarea Hong Kong-ului, în 1997, ne arată că „relatările din 
ambele ţări sunt făcute din perspective evident diferite şi deci, fiecare 
prezintă perspective diferite cititorilor lor” (Cao 1998: 15). Potrivit lui 
Cao, relatările britanice sunt inspirate de o „nostalgie de inspiraţie 
istorică pentru imperiu şi de mitul orientat spre prezent al democraţiei”, 
în timp ce relatările chineze sunt inspirate de mitul victimizării şi 

consolidează Partidului Comunist (PC) ca mântuitor al chinezilor”. Un 
aspect interesant al studiului lui Cao este că în timp ce perspectiva 
omogenă a presei chineze ar putea fi uşor anticipată din faptul că este în 
proprietate şi sub o conducere centralizată, presa britanică nu este în 
aceeaşi situaţie, şi totuşi, cel puţin în relatarea acestui eveniment, ele sunt 
comparabil de omogene. Această problemă (ibid.: 16) pare să scoată în 
relief argumentul că influențele culturii sunt foarte puternice. 

Astfel, studierea empirică a conţinutului presei completează 
cercetarea privind agenţiile de presă. 


Imperialismul etic sau drepturile omului? 


Anterior, am enumerat câteva dintre circumstanţele în interiorul 
cărora este practicat jurnalismul şi care îl modelează. Dincolo de acestea, 
este acceptat în mod general (Shoemaker 1996) faptul că convențiile 
ziariştilor şi practicile lor de muncă determină limitele ştirilor, selectând 
anumite tipuri de evenimente mai degrabă decât altele pentru a procesa 
şi a privilegia anumite teme şi apoi pentru a fasona evenimentele într-un 
format dinainte specificat, cum ar fi pachetul de ştiri TV, astfel încât ele 
să devină elemente care să alcătuiască un program de ştiri convențional. 

Natura exactă a relaţiei dintre aceste diferite influențe, care sunt 
mai puternice sau mai explicite, este probabil imposibil de determinat. 
Totuşi, cultura, însemnând „practicile sociale şi credinţele unui anumit 
grup de oameni care le împărtăşesc” (Jandt 1995), este, cu siguranţă, 
fundamentală. Un mesaj fundamental al studiilor culturale din ultimele 
decenii a fost acela că „ceea ce vezi depinde atât de acel ceva la care te 
uiţi, cât şi de ceea ce experienţa ta anterioară te-a învăţat să vezi” (Jandt 
1995: 157). Stuart Hall şi alții au arătat modalitățile culturii de a 
influența felul în care îi reprezentăm pe alții — alți indivizi, societăți 


5 Ambele mituri chineze sunt discutabile; este foarte posibil să vedem China ca 
o victimă a ei însăşi mai degrabă decât a imperialismului occidental, cum a 
încercat să sugereze Partidul Comunist (PC); mulţi chinezi nu subscriu deloc la 
mitul PC ca mântuitor. Nu mai puţin suspecte sunt miturile britanice. În timp ce 
presa britanică critică China pentru societatea ei de astăzi, presa chineză e 
defensivă, poate recunoscând, prin această poziţie a ei, că într-o lume a cărei 
conducere etică este anglofonă, nu există nici un avantaj în a-i ataca prezumțţiile. 

ş.a.m.d. — potrivit poziționării noastre, ce poate însemna gradul nostru de 
prosperitate, genul nostru, identitatea noastră culturală ş.a.m.d. 

Astfel, când poate o relatare străină să ne spună ceva despre 
societatea luată în vizor şi cât din ea este o reflectare a propriei noastre 
culturi? Altora le poate apărea nu ca adevăr, ci ca „realitatea lor“, sau 
chiar drept imperialism etic. 

Am auzit pentru prima dată acest termen acum aproape zece ani 
de la ambasadorul de atunci al Turciei, vituperând contra BBC-ului 
pentru că a relatat despre preocuparea pentru kurzi a politicianului liberal 
britanic, Lordul Avebury. El spunea pe un ton zeflemitor că Avebury se 
comporta ca un tipic guvernator colonial britanic şi utiliza acest termen — 
imperialismul etic. El a atins o fibră sensibilă, deoarece există o anume 
jenă, dacă nu printre ziarişti, atunci printre universitarii specializați în 
media, dacă avem dreptul de a investiga alte țări, de a declara un anume 
aspect al societăţii lor deficitar potrivit criteriilor noastre şi de a le cere să 
se conformeze. Exploatarea copiilor, închisorile politice, bolile 
profesionale... sunt printre relele care jignesc simţul anglofon al 
drepturilor omului şi, prima facie”, se cer a fi investigate şi condamnate. 
Unele persoane din societăţile investigate şi, poate, etichetate şi 
demonizate, în consecință, pot să fie de altă părere. Problema 
dezacordului lor poate, desigur, să fie oportunism; unii au atacat presa 
anglofonă pe motiv că le jicneşte valorile când, de fapt, ei resping 
amestecul în propriilor lor activităţi dezonorante. Totuşi, să presupunem, 
de dragul discuţiei, că rezistența la jurnalismul occidental este 
dezinteresată. 

Noţiunea de drepturi ale omului care transcend drepturile 
instituțiilor este fundamentală pentru atitudinile anglofone azi; totuşi, 
atunci când criticii presei anglofone sau ai politicienilor care ridică 
problema drepturilor omului îşi aduc propriile lor obiecţii, ei se referă, de 
obicei, la antecedentele coloniale ale acestor noţiuni, prezentându-le 
drept aroganță, un soi de imperialism al inimii”. Zelul de cruciat al 


6 SI EDER II A ; į : 
Expresie latină însemnând „la prima vedere” (nota traducătorului). 

7 A i fate SIE A Da 3 : SI 
La începutul perioadei imperialiste a Marii Britanii a existat o ierarhie în 

cadrul căreia mulţi oameni care nu erau albi erau percepuți ca având drepturi 

diferite sau condiţionate. Inima întunericului, romanul lui Conrad despre 

exploatarea Congo-ului, abordează această problemă, deşi s-ar putea să fie şi 

faptul că noţiunea de drepturi universale ale omului a fost puternic asumată, cel 

Primului Ministru Blair de a bombarda Serbia şi Kosovo, în 1999, a 
stimulat, fără îndoială, o asemenea reacție şi poate fi percepută de 
non-anglofoni ca o contrazicere a unor pretenții simultane de promovare 
a drepturilor omului. 

În ultimii treizeci de ani, în societățile anglofone s-a declarat 
adesea că culturile diferite trebuie respectate, că modul de viață anglican 
nu e mai valabil decât cel sikh“, rastafarian” sau sufi!?. Cei care nu 
respectă alte culturi, ci caută omogenizarea prin limbă, media, comerț, 
sau dominație politică sunt imperialişti culturali. În ciuda acestui fapt, 
pentru non-anglofoni, ceea ce anglofonii văd ca o apărare a drepturilor 
omului e doar o manifestare exact a acelui imperialism. Mai mult, 
ziariştii care au o concepţie misionară despre chemarea lor şi caută să 
dezvăluie nedreptăţile sunt slujitorii intereselor anglofone, îmbrăcate în 
haina moralității. 

În afara lumii anglofone ideea ziaristului ca misionar, apărător al 
celor fără apărare, sceptic şi critic al stării de fapt a lucrurilor este, 
probabil, susținută de puţini. Chiar acolo unde, precum azi în China, un 
rol investigativ este recunoscut ziaristului, el se extinde rareori până la a 
pune sub semnul întrebării conducerea sau opoziţia politică efectivă. 
Criticii concepției anglofone împărtăşesc convingerea larg răspândită că 
ziariştii sunt părtinitori, selectarea evenimentelor cu valoare de ştire, 
precum şi procesarea acelor evenimente ca să devină ştiri (căutarea 
conflictului, strategia „ce ar fi fost dacă...”, identificarea victimelor şi a 
ticăloşilor) sunt părtinitoare cultural şi reflectă nevoile culturii 
observatorilor mai degrabă decât „realitatea obiectivă” a celui observat. 
Critici mai sofisticaţi resping chiar conceptul de obiectivitate ca fiind 


puţin printre oficialii coloniali britanici din secolul al XX-lea. Acest fapt poate 
explica numeroase încercări de a îmbunătăți viața popoarelor supuse, mai ales 
atunci când această ameliorare era împotriva intereselor stăpânilor coloniali, de 
exemplu, în încercările de a eradica sodomia pederastă sau circumcizia 
clitoridiană în Africa de Vest. 

$ Minoritate religioasă din India, originară din Punjab (nota traducătorului). 

” Mişcarea religioasă care îl idolatrizează pe Haile Selasie I, fostul împărat al 
Etiopiei, şi care s-a răspândit din Jamaica în întreaga lume. Marele cântăreţ, Bob 
Marley, rastafarian el însuşi, a contribuit mult la răspândirea acestei religii prin 
muzica lui reggae (nota traducătorului). 

' Filozofie mistică ezoterică asociată islamului (nota traducătorului). 

nimic altceva decât o unealtă profesională pentru a scăpa de 
responsibilitate. 

Unii observatori din țările mai sărace consideră că nevoile de 
ştiri ale comunităţilor lor şi ale comunităţilor bogate şi dezvoltate sunt 
diferite şi că modalitatea occidentală de „construire a realității” este 
evident dăunătoare. Anthony Smith citează un ziarist indian: 

„În mediul nostru există, şi vor exista, mult timp de acum 
încolo, multe lucruri care sunt urâte şi neplăcute. Dacă ne conformăm 
normei occidentale, vom accentua doar aceste pete negre şi astfel, fără să 
ne dăm seama, vom contribui la erodarea credinţei şi a încrederii fără de 
care creşterea şi dezvoltarea sunt imposibile”. (Smith 1980: 94) 

Smith adaugă: „Un ziarist ar trebui să împărtăşească şi el 
devotamentul față de ideologia dezvoltării înainte de a vedea faptul 
obiectiv într-o societate în curs de dezvoltare”. 

Mergând mai departe pe această cale, gânditorul politic englez 
John Gray a sugerat, drept fapt pe care să se bazeze respectul reciproc 
dintre sistemele incompatibile, că unele drepturi pe care noi le prețuim 
puţin sunt mai bine protejate în alte culturi. El se gândeşte la dreptul la 
comunitate, la securitate economică şi la absenţa haosului (Gray 1995: 
140). 


Mediatizarea Chinei: alteritatea extremă 


Totuşi, aceasta se apropie periculos de a spune că, de exemplu, 
chinezii sunt atât de diferiți încât nu le putem aplica nici una dintre 
valorile noastre. La extremă, aceasta se poate termina prin a afirma, de 
exemplu, că masacrul din Piața Tiananmen a fost o născocire a presei 
occidentale deoarece ceea ce se petrecea era ceva prea chinezesc pentru 
ca presa noastră dornică de scandal să înțeleagă. Această perspectivă a 
fost criticată de Zhang Longxi (1992), dar, aşa cum spune el în două 
interesante eseuri, deşi ar putea părea absurd, are un distins pedigri. 

Deoarece, aşa cum am menţionat deja, China a fost într-adevăr 
adesea prezentată de occidentali în termeni care revelau propriile lor 
dorinţe, prejudecăţi şi presupuneri politice. Timp de generaţii, scriitorii, 
până şi contemporanii noştri Foucault şi Borges, au contribuit la 
perpetuarea Chinei ca „imagine a alterităţii extreme” în modalitatea în 
care, aşa cum a demonstrat atât de bine Said cu privire la Orientul 
Apropiat, Vestul a creat „Orientul“ (Zhang 1988). Mai prozaic, un grup 

de universitari şi ziarişti chinezi, toți pretinzând că au mers în SUA 
pentru a studia, animați de admirație pentru țara gazdă, au publicat o 
carte amară plină de dovezi impresionante privind reprezentarea eronată 
a Chinei, ceea ce ei au denumit „Demonizând China”!. Astfel, noi ar 
trebui să ne uităm întotdeauna la un text despre China şi să spunem: ce 
înțelegem noi despre noi înşine de aici? 


Exemplu: Laogai — în gulagul din China 


Harry Wu este un chinez care a petrecut 19 ani în lagăre de 
detenție din patria sa şi care şi-a făcut un scop în viață din dezvăluirea 
sistemului penal al Republicii Populare Chineze”. Este autorul mai 
multor cărți despre închisorile chinezeşti şi este conducătorul unei 
fundații care face cercetări despre ele (Wu 1997). Capacitatea lui de a 
oferi informaţii de primă mână, contactele, curajul şi elocvenţa lui, toate 
acestea au făcut ca el să fie adoptat de presa anglofonă şi cazul lui a 
devenit celebru, mai ales începând din 1995 când a fost eliberat din 
puşcărie, se pare pentru ca soția preşedintelui SUA să nu îşi amâne vizita 
în China la instigarea militanţilor pentru drepturile omului”. 

Stilul scrierilor lui este destul de senzațional: 

„Paşaportul american era vârât în taşca de la centura mea. Din 
când în când, pun mâna pe el aşa cum un cowboy dintr-un film western 
şi-ar pipăi revolverul cu şase lăcaşuri, aşa, ca să ştie că e acolo. Toată 
lumea doreşte un egalizator'?. Era iunie 1995 şi eu eram într-un taxi, 
undeva, departe în Kazahstan, încercând să mă strecor în China. Am 
simţit un fior, jumătate iubire, jumătate teroare. Paşaportul meu SUA nu 
m-ar proteja dacă ei m-ar prinde în interiorul patriei mele. China are o 
listă cu cei nedoriți şi eu apar acolo”. (Wu 1997: 3) 


l Li Ziguang şi Liu Kang (1997) Yamohua Zhongguo (În spatele demonizării 
Chinei). Pekin: Zhongguo Shehui Kexue CBS. 

1? Relatările despre viața lui Wu par să provină exclusiv de la el şi, în ceea ce mă 
priveşte, nu sunt coroborate cu surse dezinteresate. A spune acest lucru nu 
înseamnă că îl denigrăm, ci exprimăm o obiecţie. 

'3 În acel moment, Wu era cetăţean american şi revenise în China tocmai pentru 
a realiza acolo un film care, cu siguranță, a făcut să crească iritarea autorităților. 
14 Dispozitiv electronic care elimină distorsiunile de frecvență (nota 
traducătorului). 

Descrierea programului 


Filmul Laogai transmis de Televiziunea Yorkshire pe rețeaua 
naţională (comercială) ITV în august 1993, pentru prima emisiune din 
serialul First Tuesday”, susține că ar trebui să se exercite presiuni asupra 
Chinei pentru ca ea să facă o reformă a sistemului penal şi că acest lucru 
ar trebui realizat criticând China în forumuri internaționale, cum ar fi 
ONU, şi cu ajutorul autorităţilor occidentale de comerț care să refuze să 
accepte importuri care îşi au originea în lagăre de muncă. 

Wu şi soția lui s-au deghizat în vizitatori cu interese comerciale 
sau în turişti, după caz, şi au folosit paşapoarte SUA. Ei au filmat cu 
camere ascunse în apropierea mai multor lagăre; odată, Wu a îmbrăcat o 
uniformă de poliţist ca să ajungă mai aproape şi, cu altă ocazie, s-a dat 
drept trimisul membrilor familiei unui deținut pentru a avea acces. Există 
interviuri mărturie cu Robin Munro, de la grupul de presiune Asia 
Watch, despre amploarea şi tratamentul, în general, sever din lagăre şi 
despre cazuri individuale de brutalitate față de anumiţi foşti deținuți din 
generaţii diferite. 

Abordarea este dramatică. Laogai începe cu o secvență care 
prezintă imigranții ilegali „în drum spre libertate” culeşi de poliția 
(britanică pe atunci) din Hong Kong şi, probabil incorect, aceasta dă 
impresia că aceşti imigranți sunt, mai ales, imigranţi politici. În mai 
multe momente din Laogai vedem pregătirile laborioase pentru filmări 
cu camera ascunsă. Există multe secvențe cu peisaje întunecate, acolo 
unde sunt situate lagărele şi există chiar şi o întâlnire riscantă cu paznicii 
de care fuge d-na Wu. 

Cât priveşte calitatea informaţie conținută în program, principala 
coroborare provine de la Munro, de la Asia Watch. Ni se spune că din 
1949 până în prezent au existat aproximativ 25.000.000 de deținuți 


15 First Tuesday (Prima marți) a fost vasul amiral al seriei de documentare 
realizate de ITV între 1983-1993; prezenta lunar o foarte apreciată varietate de 
programe de tot felul şi a câştigat multe premii internaţionale. Cele mai mari 
ratinguri au fost de 12,5 milioane pentru Katie Eilish: Gemenii siamezi (august 
1992); probabil că cel mai controversat a fost La scara vântului: spălătoria 
nucleară (noiembrie 1983). De-a lungul existenţei sale de un deceniu, emisiunea 
a avut doi redactori: John Willis şi Grant McKee. Informaţii oferite lui Hugo de 
Burgh prin telefon, în 4 noiembrie 1999 de către Chris Briar, controlor de grup 
al programelor faptice la YTV. 

politici; că populaţia lagărelor poate să se ridice, în prezent, până la 
10.000.000; că 10.000 de activişti au fost arestați după masacrul din 
1989 de la Beijing, dintre care „mulţi mai sunt încă după gratii”; „între 
aceste ziduri sunt deţinuţi a căror singură crimă este faptul că gândesc” 
ni se spune într-un anume moment şi ni se sugerează că printre ei s-au 
putea număra militanți pentru independenţa Tibetului, studenți şi preoți. 
Aflăm că mulți deținuți lucrează în „condiţii grele şi degradante”, expuşi 
substanţelor chimice toxice; se practică tortura; etosul este acela din 
lagărele naziste. 

A doua parte intră în detalii cu privire la semnificația economică 
a lagărelor ale căror produse sunt exportate în treizeci de ţări, ni se 
spune, deşi China a fost obligată să semneze un angajament că 
exporturile din gulag au încetat. Îl vedem pe Harry Wu pregătind o 
înscenare în Hong Kong ca să vadă dacă poate cumpăra de la brokerii 
guvernamentali chinezi bunuri fabricate în lagăre. El semnează 
contractul şi i se confirmă apoi de către Vama SUA că obiectul 
contractului sunt, într-adevăr, produse obținute prin munca din lagăre. 

Wu merge la Congres pentru a prezenta constatările lui unor 
politicieni simpatizanți care le vor folosi ca muniție în bătălia lor cu 
China pentru drepturile omului şi comerț. Apoi, el îşi îndreaptă atenția 
către Marea Britanie şi susţine că s-a demonstrat că mare parte din ceaiul 
consumat în Marea Britanie ar putea proveni de la ferme închisori, în 
ciuda faptului că încă din 1897 Marea Britanie a interzis toate produsele 
fabricate în închisori. 

În final, ca mai înainte, Wu susține cu pasiune necesitatea 
acţiunii din partea Occidentului, explicându-şi motivațiile, cum ar fi 
îndemnul de a-şi compensa tinereţea furată de lagăre, speranța de a pune 
capăt sistemului care i-a devorat prietenii şi dorinţa de a pune capăt 
puterii comuniste din țara lui. 


Critica programului 


Programul poate fi criticat din trei puncte de vedere. Unul este 
acela că exagerează importanța problemei selectate, adică îi lipseşte 
adevărul autentic fiind selectiv şi operează astfel pe baza datelor 
incomplete (dacă sunt incomplete, e din motive lesne de înţeles); al 
doilea este că nu ţine cont de schimbările în bine care au loc începând cu 

deceniul opt al secolului al XX-lea, cu alte cuvinte, nu are context; al 
treilea este că el cântă în strună prejudecăţilor şi intereselor occidentale. 

Nu există nici un motiv să ne îndoim de veridicitatea cazurilor 
descrise sau a descrierilor lagărelor vizitate. E posibil ca cifrele de 
ansamblu citate, privind dimensiunile sistemului penitenciar să fie 
corecte, deşi în absența unor statistici cu autoritate, evaluarea trebuie 
amânată. „Aproximativ 10.000.000“ înseamnă o populaţie penitenciară 
de 1%; proporția deţinuţilor politici pare a fi, în întregime, o chestiune de 
speculație. 

În ceea ce priveşte tratamentul, este foarte probabil că există 
brutalitate în aceste lagăre deoarece nu există nici un fel de instituţii care 
să le inspecteze sau să le dea în vileag. Este destul de uşor de înțeles că 
foştii deţinuţi vor avea opinii pasionale, dar este tot atât de posibil ca ei 
să nu fie reprezentativi. Este de asemenea discutabil că numărul 
persoanelor maltratate nu este atât de important cât faptul că unele 
persoane sunt maltratate. Totuşi, dacă impresia de ansamblu este cea 
care contribuie mai degrabă la prejudecată decât la iluminare, atunci 
ziaristul e deschis criticii. 

Unei astfel de critici îi răspunde Tim Tate, producătorul şi 
principalul autor al programului după Wu însuşi, cu precizarea că, dacă 
un rău este rău, atunci solicitarea de statistici detaliate e ca şi cum ai 
pune întrebarea greşit; ceea ce contează este că principalul atac este 
corect (Tate 1997). 

Grant McKee, producătorul executiv al lui Laogai atunci când 
lucra la Yorkshire Television, spune că este puţin probabil că un astfel 
de program ar fi realizat acum. Acum câţiva ani, ITV a realizat mai 
multe reportaje cu subiect străin. De ce Laogai? 

„Căutam ţinte uşoare, cum ar fi companiile multinaționale din 
Occident, iar un regim totalitar, cum ar fi China sau Rusia prezenta o 
provocare. La urma urmei, este uşor să prezinți fapte culpabile în 
democraţii, din când în când ar trebui să facem şi lucruri un pic mai 
dificile! De asemenea fost foarte relevant pentru momentul acela 
deoarece China era evaluată pentru a primi clauza naţiunii celei mai 
favorizate!“ şi problema tipului de relaţii pe care ar trebui să le avem cu 


16 Statut comercial care asigură anumite avantaje vamale unei ţări în relaţiile 
economice cu SUA. A fost şi este folosită de SUA ca un mijloc de presiune 

o ţară care stătea atât de prost cu drepturile omului era discutată 
pretutindeni”. (McKee 1999) 

EI critica sugestia că programul lui era parte a unei campanii de 
sistematică demonizare a Chinei. 

„Reacţia chinezilor a fost un semn de mare insecuritate. Sunt 
mândru că sunt englez, dar nu aş avea cea mai mică ezitare să dau în 
vileag sau să văd date în vileag rufele murdare ale ţării mele. Ei 
sugerează că ceea ce a văzut Harry Wu ar trebui ținut ascuns din cauza 
unui anume echilibru mai important? Ei bine, nu împărtăşesc această 
părere. Drepturile omului sunt universale. Oare nu ar trebui să arătăm că 
oamenii sunt lapidaţi şi mor sub tortură în Africa sau Arabia? Desigur, 
înțeleg că dacă eşti african sau arab şi nu ai o tradiție importantă a 
libertăţii presei şi a drepturilor omului în spate, atunci e destul de iritant 
că întotdeauna străinii dau în vileag lucrurile acestea; dar noi nu vrem să 
fim imperialişti. Noi spunem doar, uitați-vă ce se întâmplă, nu vreți să 
ştiţi de chestiunile acestea?” ,„ (McKee 1999) 

Contextul în care este realizat şi filmat acest program este 
războiul comercial între principalele puteri, neînțelegerile dintre China şi 
SUA privind problemele internaţionale şi teama de o eventuală rivalitate 
dintre SUA, în prezent singura super-putere, şi China. China vede SUA 
ca o forță militară amenințătoare împinsă de nemiloase interese de 
afaceri şi politicieni responsabili; într-adevăr există în SUA interese care 
ar vrea să vadă China domesticită pentru comerţ şi slăbită politic. Astfel, 
caracterizarea Chinei ca o ţară care încalcă drepturile omului, 
demonizarea ei, serveşte unor scopuri politice fiind în acelaşi timp o 
contribuţie la iluminare. În astfel de circumstanțe, ziariştii ar face 
probabil mai bine să se gândească ce interese slujesc; ei vor face, totuşi, 
dezvăluiri, dar ar putea să dezvăluie cu mai mult discernământ. 

Canalul 4 a transmis unele programe implacabil de critice 
despre aspectele cele mai sensibile ale Chinei; programul demografic, 
tratamentul aplicat cetățenilor ne-chinezi, programul nuclear şi efectele 
sale asupra oamenilor obişnuiţi. David Lloyd, şeful ştirilor şi 
actualităților, întrebat cu privire la atitudinea sa față de China, consideră 


asupra ţărilor cu probleme în ceea ce priveşte protejarea drepturilor omului (nota 
traducătorului). 

că „trebuie să judeci o ţară după cele mai rele aspecte ale ei” (Lloyd 
1998). El face o analogie: 

„Dacă 5% dintre poliţiştii din Ulster sunt bigoţi care-i persecută 
pe catolici, ei trebuie cercetaţi, chiar dacă 95% nu sunt, deoarece răul e 
înfăptuit de cei 5%.... Jurnalismul de investigație caută foarte adecvat 
cazul cel mai rău; jurnalismul de investigație reprezintă drepturile 
omului, transparență, capacitatea oamenilor de a avea un anume control 
asupra viitorului lor... el este, dacă vreţi, tribuna poporului”. (ibid.) 

China este un „caz mare“ atât pentru că devine o mare economie 
dar şi datorită, discrepanţei, în ochii occidentalilor, dintre ambițiile ei 
economice şi sistemul ei politic. Există două modalități faptice de a 
prezenta China oamenilor: fiind martorii desfăşurării vieții reale, de 
exemplu printr-un serial de documentare, cum este liricul Beyond the 
Clouds (Dincolo de nori), sau mult admiratul portret al unui mare oraş 
Shanghai Vice (Viciul Shanhai-ului) şi investigația. Lloyd neagă că ar fi 
anglocentric: „Nu suntem marţieni, noi trebuie să legăm China de 
perspectivele britanice, noi trebuie să mediem pentru britanici”. Tras la 
răspundere pentru răspândirea, prin investigațiile lui C4 în China, a unei 
perspective parţiale asupra Chinei, care are un impact deosebit din cauza 
dezvăluirilor lui senzaţionale, el spune că „vorbeşte ca cineva care 
trebuie să țină sus torța jurnalismului de investigație” şi că C4 a 
mediatizat de asemenea multe aspecte ale Chinei în modalități care nu 
erau investigative (C4 a transmis şi operă chinezească, filme moderne, 
emisiuni tematice despre succesele economice ale Chinei). Mediatizarea 
Chinei este, totuşi, întocmai ca a altor țări „intermitentă şi incoerentă“, 
parțial, datorită atitudinii guvernului chinez şi, parţial, datorită 
scepticismului studiourilor britanice cu privire la posibilitatea subiectelor 
internaționale de a câştiga publicul. 


Comentariu 


Există o tradiție britanică consolidată privind investigarea şi 
reportajele despre alte ţări; pe lângă seriile generale de actualități deja 
menţionate, există programe care se ocupă exclusiv de țări străine, cum 
ar fi Assignment (Însărcinare) la BBC, Correspondent (Corespondent) 
la C4 şi Foreign Correspondent (Corespondent străin) la BBC. Aceste 
mijloace, precum şi ziarele de format mare, de obicei sunt atrase de un 
anume aspect al ţărilor străine care suscită dezaprobare sau chiar 

condamnare: reporteri individuali, mai ales John Pilger şi Martin 
Gregory, s-au concentrat asupra responsabilității propriei lor societăți 
pentru problema în chestiune. 

Cum justificăm noi interesul jurnalismului anglofon pentru alte 
societăți? Putem să indicăm ideea de responsabilitate socială şi să 
considerăm călătoria în străinătate drept o extensie a ei. Prezentul nostru 
interes pentru suferința din alte țări pare, apoi, a fi moștenitorul unei 
nobile tradiții de preocupare, de la antisclavie la drepturile femeilor. 
Există perspectiva unei lumi unitare în care nici un om nu e o insulă; 
suntem cu toții paznicii fraților noştri. Acestea sunt argumentele care ar 
putea fi utilizate pentru a apăra moralismul misionar al preoților spanioli 
din America Latină în secolul al XVI-lea sau al pastorilor protestanți din 
China secolului al XIX-lea. Apoi mai există tabăra relativismului etic 
care foloseşte acest tip de argument: „Anglofonii şi africanii au culturi 
diferite şi, în consecinţă, standarde diferite; noi nu trebuie să judecăm”. 
Mai există şi apărarea celor care doresc să păstreze un status quo, de 
exemplu, Africa. 

Se poate argumenta mai pragmatic că nu avem justificare atunci 
când investigăm țări străine şi dezvăluim ceea ce noi considerăm a fi 
abuzuri doar pentru că înțelegem atât de puţin despre ele. S-a observat 
adesea cât de puțini corespondenți cunosc limbile respective, ca să nu 
mai vorbim despre o cunoaştere mai profundă a culturii țărilor despre 
care ei relatează; într-adevăr, adesea, acest fapt este privit ca un 
dezavantaj pentru un corespondent. În astfel de condiţii, ziaristul se 
poate confrunta cu multe probleme, încercând să înțeleagă o altă 
societate, probabil că adesea renunţă, fie permițându-le altora să medieze 
pentru el sau ea, fie pur şi simplu acceptând că perspectiva lui sau a ei 
este cea limitată deoarece vede acea societate doar în ceea ce priveşte 
interesele politice sau economice proprii. 

În cel mai rău caz, relatarea din străinătate doar utilizează nişte 
locaţii exotice pentru a arăta mizeria, cu mesajul de fond că societatea 
reporterului este superioară; mai mult, într-o cultură cu tradiții diferite, 
unde nu numai că reporterul este un ignorant, dar nici societatea gazdă 
nu este obişnuită cu stilul său de jurnalism, se poate ca problema apărării 
să nu se pună niciodată. Atunci, reportajul este supus unor standarde de 
corectitudine mai puţin stringente decât ar fi fost posibil acasă. Într-o 
anume măsură, aceste probleme ar putea fi rezolvate prin educarea 
ziariştilor, sensibilizându-i cu privire la alte societăţi; totuşi o astfel de 

sensibilizare ar putea fi percepută ca mergând împotriva ideologiei 
anglofon, exemplificată în citatul de mai sus din Randall. John Pilger 
(1999) răspunde astfel criticilor: 

„În mare măsură, ei au dreptate. Extinderea, monopolul şi 
puterea presei occidentale sunt o nouă formă de imperialism care 
interpretează diferite ţări în lumina intereselor occidentale, 
percepându-le doar în lumina acelor interese. 

Mai conştienţi, criticii vor recunoaşte, totuşi, că naționalismul ar 
trebui separat de dreptul oamenilor de a şti, indiferent de unde vine acea 
cunoaştere, şi că atât ziariştii chinezi cât şi cei occidentali „vorbesc 
cultural”. [Cât priveşte investigaţiile ziaristului occidental,] dacă nu faci 
acest lucru în ţara ta, atunci nu ai dreptul să-l faci nici în ţări străine. Cât 
priveşte argumentul demonizării, relatările de astăzi despre Rusia sunt 
tipice; vedem lucruri groaznice, dar nu înţelegem niciodată cauza. Căci 
dacă nu îţi plasezi investigația în contextul politic, nu o explici, atunci 
rişti să demonizezi”. 

Aşadar, Laogai ridică nişte probleme în mediatizarea anglofonă 
despre alte ţări. 

Cuvânt de încheiere 


„Există mii de exemple de dezvăluire benefică a fraudei şi 
risipei, a produselor primejdioase pentru consumator şi practicilor 
ambientale —  dezvăluirea unor experimente radioactive asupra 
oamenilor, haosul din centrele de donare de sânge care riscă să introducă 
sânge infectat cu SIDA în sistem; multe accidente neraportate la 141 
centrale nucleare; defecte letale la cauciucuri; spionarea dizidenților din 
țara noastră”. (Evans 1997) 

Cuvintele de mai sus ale lui Harod Wilson se referă la SUA. 
Mulţi ziarişti din Marea Britanie se uită cu invidie la SUA considerând 
că în Marea Britanie există uriaşe legături ale autorităților locale şi 
centrală fără o supraveghere efectivă, companii puternice care 
complotează pentru a menține prețurile ridicate, politicieni care au fost 
deja arătaţi ca fiind precum chitul în mâinile cercurilor de afaceri sau ale 
guvernului central, care poate chiar purta război, cu toate implicaţiile pe 
care aceasta le are pentru relaţiile noastre internaționale şi pentru 
economia noastră internă, ca să nu mai spunem nimic despre cei care 
ucid fără permisiunea Parlamentului. John Pilger, unul dintre cei care au 
lucrat pe războiul din Vietnam, este sarcastic cu privire la modul în care 
presa britanică a mediatizat problemele internaționale în deceniul zece al 
secolului al XX-lea: 

„Ziariştii de investigaţie sunt oameni care ar trebui să ridice 
pietre, să se uite în spatele paravanelor, să nu accepte niciodată punctul 
de vedere oficial sau (cum a zis Claud Cockburn) să nu creadă nimic 
până nu este negat oficial. Reportajele „Documentele Pentagonului” şi 
„Masacrul de la My Lai” ţi-au spus cum funcționează sistemul de război 
al SUA; ele au dezvăluit cum au manipulat oamenii sistemul pentru a 
cauza un asemenea prăpăd. Dacă bombardamentele din Kosovo s-ar fi 
întâmplat în deceniul şapte al secolului al XX-lea, ziariştii ar fi cercetat 
cum de s-au produs şi ale cui interese au servit, astăzi, presa britanică e 
degradată de ridicolul bătut în tobe şi de şovinismul retoric”. (Pilger 
1999) 

Dacă Pilger are dreptate, atunci există multe motive pentru o 
asemenea degradare, la unele dintre ele s-a făcut referință în această 
carte. Cu siguranță, unul este slabul simţ al mândriei profesionale şi 
identitare al ziariştilor britanici. Există mai multe moduri de a aborda 

această problemă, cum ar fi sporirea profesionalismului sau 
îmbunătățirea educaţiei şi a pregătirii profesionale; altul ar consta în 
clarificarea drepturilor lor. Dacă se spune că e de aşteptat că ei o să sape 
şi o să dezvăluie, ziariştii de investigaţii au nevoie să li se stabilească 
drepturile şi să li se asigure accesul. Libertatea cuvântului nu înseamnă 
mare lucru dacă nu se asigură libertatea de a afla. Iată de ce mulţi dintre 
ei doresc o lege puternică a libertății de informare pentru a limita ceea ce 
autoritatea poate ascunde şi pentru a da drepturi investigatorului. Dacă 
aceste drepturi sunt folosite doar în scopuri murdare — aşa cum există 
adesea temeri, dată fiind predilecția majorităţii presei din Marea Britanie 
pentru voyeurism şi pentru umilirea țintelor fără nici un beneficiu public 
observabil — cetăţenii care par să aibă puţină simpatie pentru aspiraţiile 
ziariştilor de a avea mai multe drepturi, pot solicita şi ei o lege a vieții 
private. Totuşi, Harold Evans este, probabil, alături de majoritatea 
ziariştilor britanici atunci când argumentează că beneficiile libertății de 
informaţie depăşesc cu mult problemele pe care le creează. 

La începutul acestui volum, am sugerat că jurnalismul de 
investigaţie ar putea fi considerat ca primul proiect de legislație. Dar 
aceasta presupunea că ziariştii de investigaţie prezintă deficiențele din 
sistemele noastre de reglementare în lumina principiilor pe care noi le 
afirmăm. Exemplele oferite în capitolele următoare au arătat cum pot fi 
ele percepute ca îndeplinindu-şi o astfel de funcție în ultimii ani, în 
Marea Britanie. Văzuţi astfel, ziariştii de investigație nu sunt duşmanii 
ordinii, aşa cum îi percep anumiţi politicieni şi oficiali, ci apărătorii ei; 
nu sunt neloiali țării lor şi instituţiilor, ci cel puțin tot atât de loiali ca 
paznicii ei temporari. 

Scopul investigației a devenit tot mai amplu pe măsură ce statul 
a pătruns în tot mai multe zone ale vieţii noastre şi pe măsură ce marile 
companii luptă noaptea pentru a controla mediul nostru ambiant, 
cheltuielile noastre, modul nostru de a ne hrăni şi gândurile noastre. 
Astfel încât niciodată nu a fost mai necesar investigatorul motivat de 
credinţa că va găsi adevărul. Nici greutățile nu au fost vreodată mai mari, 
deoarece instituțiile angajează batalioane pentru a rosti propria lor 
versiunea. Probabil că statul trebuie să fie prima țintă a suspiciuni, la 
urma urmei, deşi companiile comerciale au furnizat gazul care a 
exterminat pe nevinovaţii din lagărele germane din vremea lui Hitler şi 
bombele care au măcelărit pe nenorociții de țărani cambodgieni în 

1969-1970, puterea de a comanda un asemenea rău imens este, cel puțin 
până acum, în mâinile statelor. 

Deşi statele par atât de puternice, în anumite privinţe, ele sunt 
mult mai slabe. Cetăţenii nu mai cred în icoane — Maiestatea Sa Legea, 
Mama Parlamentelor, Lampa Albastră', Gentlemanul urban — ci doresc 
ca ele să-şi mărturisească şi să îşi asume greşelile, cu atât mai mult să 
funcţioneze corespunzător, ca slujitoare ale politicului şi colege ale 
cetățeanului. Instituţiile noastre au suferit, toate, soarta Casei de 
Windsor, s-a pus lumina pe ele şi nu mai există pic de mister. În această 
situaţie, jurnalistul de investigație este tribunul omului de rând, 
exercitând în numele lui sau al ei dreptul de a şti, de a cerceta şi de a 
critica. 

Astfel, deşi există mâhnire printre cei care lucrează în sau cu 
jurnalismul de investigație, care văd puterea duşmanilor lor crescând, iar 
debuşeele pentru eforturile lor diminuându-se, dacă comparăm situația 
cu cea a jurnalismului de investigație de acum o sută de ani, pesimismul 
poate părea exagerat; ideea de jurnalism de investigaţie este, în general, 
acceptată, se dezvoltă noi tipuri de mass-media şi informaţia este tot mai 
uşor disponibilă şi mai testabilă. Cine ştie, cariera jurnalismului de 
investigaţie s-ar putea să fie doar la început. 


! Lampa albastră era, odinioară, semnul unei secţii de poliție. În deceniul şase al 
secolului al XX-lea a fost titlul unui celebru film britanic despre poliția 
britanică, paznic cinstit al unei societăți decente. 

